Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στην ημερήσια διάταξη νομοθετικής εργασίας επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 20 Δεκεμβρίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής) 1. Η με αριθμό 267/7-12-2021 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υπουργό Υγείας, με θέμα: «Λειτουργία Νοσοκομειακών Μονάδων στην Ηλεία». 2. Η με αριθμό 265/6-12-2021 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Εκκωφαντική σιωπή του ΥΠΠΟΑ στο περιστατικό λογοκρισίας της θεατρικής παράστασης του Χριστόφορου Ζαραλίκου». 3. Η με αριθμό 273/13-12-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Την απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΚΑΝ) του Αγίου Κοσμά». 4. Η με αριθμό 266/6-12-2021 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων με θέμα: «Επαναξιολόγηση των κριτηρίων της πληρωμής των Ενιαίων Αιτήσεων Ενίσχυσης (ΕΑΕ) 2021». 5. Η με αριθμό 271/10-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Άνδρος: όργιο αυθαιρεσιών για την κατασκευή αιολικού σταθμού». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής) 1. Η με αριθμό 278/13-12-2021 επίκαιρη ερώτηση του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Προστασίας του Πολίτη, με θέμα: «Συμμορίες ανηλίκων - Έξαρση εγκληματικότητας ανηλίκων εντός και εκτός σχολείου». 2. Η με αριθμό 268/9-12-2021 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη, με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς». 3. Η με αριθμό 274/13-12-2021 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας, με θέμα: «Έκτακτη εφάπαξ οικονομική ενίσχυση των στρατευμένων εν όψει των εορτών και δωρεάν και ασφαλής μετακίνησή τους κατά τις εορταστικές άδειες». 4. Η με αριθμό 279/13-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ερεσός Λέσβου: οικοπεδοποίηση της μοναδικής φυσικής ομορφιάς παραλίας του χωριού». 5. Η με αριθμό 272/10-12-2021 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Να δοθούν εξηγήσεις για τους διασωληνωμένους εκτός εντατικής, για τις «σκιές» στη διαχείριση της λίστας αναμονής και τα κριτήρια προτεραιοποίησης των εισαγωγών σε ΜΕΘ». 6. Η με αριθμό 275/13-12-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Άμεση κάλυψη των αναγκών σε σχολικούς νοσηλευτές». 7. Η με αριθμό 280/13-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Επέκταση των οικιστικών ορίων του χωριού Μεγάλο Πάπιγκο, στο Ζαγόρι της Ηπείρου». 8. Η με αριθμό 276/13-12-2021 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Προσκόμματα στη διαδικασία έκδοσης της υπουργικής απόφασης για την υιοθέτηση του διαχειριστικού σχεδίου λειτουργίας του αλιευτικού εργαλείου γρίπος που σύρεται από το σκάφος». 9. Η με αριθμό 281/13-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς». 10. Η με αριθμό 277/13-12-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 548/21-10-2021 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα επιβληθούν διόδια και στα τριάντα δύο χιλιόμετρα του ΒΟΑΚ μπροστά από την πόλη του Ηρακλείου;». 2. Η με αριθμό 728/29-10-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε αδιέξοδο οι υπηρεσίες δόμησης της χώρας, οι μηχανικοί και οι πολίτες». 3. Η με αριθμό 726/29-10-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «H κυβέρνηση εξαφανίζει τις μυδοκαλλιέργειες, έναν πλουτοπαραγωγικό εξαγωγικό κλάδο της χώρας». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022». Τον λόγο έχει η Βουλευτής της Νέας Δημοκρατίας κ. Χριστίνα Αλεξοπούλου για επτά λεπτά και μετά ο κ. Παπαδόπουλος από τον ΣΥΡΙΖΑ. Παρακαλώ πολύ, σήμερα να τηρηθεί αυστηρά ο χρόνος του επταλέπτου, για να προχωρήσει ο κατάλογος των ομιλητών.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, καλημέρα. Κύριε Υπουργέ, θα ξεκινήσω την ομιλία μου με μία πάρα πολύ σημαντική και πολυαναμενόμενη είδηση για εμάς στη δυτική Ελλάδα, την είδηση που αφορά στο σημαντικό έργο κατασκευής του οδικού άξονα Πάτρας - Πύργου και την οριστική έγκριση που δόθηκε από την Ευρωπαϊκή Επιτροπή. Ολόκληρη η τοπική κοινωνία της Αχαΐας, ολόκληρη η τοπική κοινωνία της δυτικής Ελλάδας -και εγώ προσωπικά- θα θέλαμε να ευχαριστήσουμε τον Πρωθυπουργό Κυριάκο Μητσοτάκη για τις ενέργειες και το άοκνο ενδιαφέρον του, προκειμένου αυτό το μεγάλο και εμβληματικό έργο να προχωρήσει και επιτέλους η περιοχή μας να αποκτήσει έναν σύγχρονο αυτοκινητόδρομο, χωρίς πλέον να έχουμε θύματα σε αυτόν τον δρόμο που μέχρι σήμερα είχαμε. Ένα έργο που, εκτός όλων των άλλων, θα συμβάλει στην τοπική ανάπτυξη και θα λειτουργήσει ως οικονομικός πολλαπλασιαστής για την τόνωση της αγοράς και τη δημιουργία νέων θέσεων εργασίας. Κυρίες και κύριοι συνάδελφοι, ο προϋπολογισμός του 2022 αποτελεί τον δεύτερο κατά σειρά που καταρτίζεται εν μέσω πανδημίας και μιας παγκόσμιας αβεβαιότητας, η οποία δημιουργείται από την υγειονομική κρίση και τις πληθωριστικές πιέσεις. Ο φετινός προϋπολογισμός σηματοδοτεί την επιστροφή της χώρας στην πλήρη κανονικότητα και καταγράφει τη μετάβαση της οικονομίας μας από την ισχυρή ανάκαμψη του 2021, στην υψηλή και διατηρήσιμη ανάπτυξη του 2022. Ακούμε αυτές τις μέρες τους συναδέλφους της Αξιωματικής Αντιπολίτευσης να διατυπώνουν ανεδαφικές αιτιάσεις περί προϋπολογισμού που στηρίζεται σε γυάλινα πόδια και τον κ. Τσίπρα να μιλά για μια εικονική πραγματικότητα. Δυστυχώς για εσάς η οικονομική αυτή πραγματικότητα διαψεύδεται από τους αριθμούς και την πραγματική οικονομία. Η πορεία της ελληνικής οικονομίας αυτή τη διετία, κάτω από δύσκολες και απαιτητικές συνθήκες, που δημιουργήθηκαν ελέω πανδημίας βέβαια, διέψευσε τις Κασσάνδρες και άντεξε στις τρικλοποδιές που επιχείρησε πολλές φορές να βάλει η Αντιπολίτευση στο κυβερνητικό έργο. Κατά την περσινή συζήτηση για τον προϋπολογισμό σάς ακούγαμε να μιλάτε για λουκέτα, αύξηση της ανεργίας, απολύσεις και φτωχοποίηση. Ευτυχώς για τη χώρα και αυτό το αντιπολιτευτικό αφήγημα κατέρρευσε. Τι αντικρίζουμε σήμερα απέναντι στην καταστροφολογία του ΣΥΡΙΖΑ; Ενδεικτικά θα πω ότι το 2021 και 2022 η σωρευτική ανάπτυξη της ελληνικής οικονομίας θα ανέλθει στο 11,7% με επιμέρους προβλέψεις για σημαντική αύξηση στην ιδιωτική κατανάλωση, τις επενδύσεις και βέβαια στις εξαγωγές. Και αναφέρομαι στις επενδύσεις, κυρίες και κύριοι της Αξιωματικής Αντιπολίτευσης, τις οποίες εσείς ως κυβέρνηση διώχνατε από τη χώρα και ταυτόχρονα, μέσω των δυσβάστακτων και άδικων φόρων που είχατε επιβάλει, διαλύσατε τη μεσαία τάξη. Και έρχεται η σημερινή Κυβέρνηση της Νέας Δημοκρατίας -μην μπορώντας κανείς αυτό να το αμφισβητήσει- και προχωρά σε μόνιμες μειώσεις φόρων, όπως άλλωστε είχαμε δεσμευτεί και προεκλογικά. Θέλετε παραδείγματα; Ακούστε: Μείωση του ΕΝΦΙΑ, δίνοντας ιδιαίτερη έμφαση στα χαμηλότερα εισοδηματικά κοινωνικά στρώματα. Μείωση του εισαγωγικού φορολογικού συντελεστή στα φυσικά πρόσωπα από 22% σε 9%. Μείωση του φορολογικού συντελεστή των επιχειρήσεων στο 22%. Επέκταση της απαλλαγής από την ειδική εισφορά αλληλεγγύης. Μείωση κατά τρεις μονάδες των ασφαλιστικών εισφορών στον ιδιωτικό τομέα. Επέκταση των μειωμένων συντελεστών ΦΠΑ στις μεταφορές, στον πολιτισμό, στον τουρισμό και σε άλλα αγαθά και είδη πρώτης ανάγκης. Θα μπορούσα να συνεχίσω και να καταγράψω μια σειρά επιπρόσθετων φοροελαφρύνσεων που λαμβάνονται για να στηριχθούν η μεσαία τάξη και τα νοικοκυριά, σε πλήρη αντιδιαστολή με τα τεσσεράμισι χρόνια διακυβέρνησης ΣΥΡΙΖΑ, όπου επιβλήθηκαν συνολικά είκοσι εννέα νέοι και άδικοι φόροι. Απέναντι στα όσα αναληθή επιχειρεί να μας καταλογίσει σήμερα η Αξιωματική Αντιπολίτευση, η Κυβέρνηση κατά τη διάρκεια της πανδημικής κρίσης προχωρά σε εκτεταμένα μέτρα στήριξης για τους εργαζόμενους, τις επιχειρήσεις και τις ευάλωτες ομάδες που ξεπερνούν τα 43.000.000.000 ευρώ. Την ίδια στιγμή, οι δημόσιες δαπάνες για τον νευραλγικό τομέα της υγείας, όχι μόνο δεν μειώνονται -όπως ψευδώς λέτε- αλλά είναι αυξημένες το 2022 έναντι των προηγουμένων ετών, φτάνοντας συνολικά σε επίπεδο γενικής κυβέρνησης στο 6,3% του ΑΕΠ, δηλαδή 11.700.000.000 ευρώ. Κυρίες και κύριοι συνάδελφοι, το δικό μας μείγμα πολιτικής ισορροπεί ανάμεσα στην οικονομική αποτελεσματικότητα και την κοινωνική δικαιοσύνη. Η ανεργία στη χώρα μας μειώνεται, την ίδια ώρα που η ελληνική Κυβέρνηση προχωρά στην ενίσχυση του αρχικού προγράμματος των εκατό χιλιάδων θέσεων εργασίας με επιπλέον πενήντα χιλιάδες θέσεις. Και επειδή η νέα γενιά στην πατρίδα μας, οι νέες κοπέλες, τα νέα αγόρια, τα νέα παιδιά, είναι η αδικημένη γενιά και αυτή που επηρεάστηκε όσο κανείς άλλος από αυτή την οικονομική κρίση, η Κυβέρνηση γι' αυτόν τον σκοπό προχωρά -μεταξύ άλλων- στην αύξηση των κοινωνικών δαπανών που αφορά στο επίδομα του παιδιού, το επίδομα γέννησης, το επίδομα για κάθε νέα γέννηση παιδιού, τις προνοιακές παροχές σε άτομα με αναπηρία, στην εφαρμογή του προγράμματος «Πρώτο Ένσημο» για νέους δεκαοκτώ έως είκοσι εννέα ετών, χωρίς προηγούμενη εργασιακή εμπειρία. Επίσης, καταργείται το τέλος συνδρομητών κινητής τηλεφωνίας για τους νέους έως είκοσι εννέα ετών από 1ης Ιανουαρίου του 2022. Επεκτείνεται η χορήγηση στεγαστικού επιδόματος στους σπουδαστές των δημόσιων ΙΕΚ. Επιδοτούνται οι ασφαλιστικές εισφορές για νέους εργαζόμενους, με στόχο τη βελτίωση της πρόσβασής τους στην αγορά εργασίας. Χορηγούνται voucher για τους βρεφονηπιακούς σταθμούς. Κυρίες και κύριοι συνάδελφοι, ο Πρωθυπουργός και η Κυβέρνηση έχουν ξεκαθαρίσει ότι στο επίκεντρο της οικονομικής μας πολιτικής βρίσκονται οι φοροελαφρύνσεις για νοικοκυριά και επιχειρήσεις και, ταυτόχρονα, η τόνωση των επενδύσεων και εξαγωγών, μέσα από ένα φιλόδοξο μεταρρυθμιστικό πρόγραμμα. Η σημερινή Κυβέρνηση καθιστά την Ελλάδα έναν ελκυστικό επενδυτικό προορισμό, με την έλευση και εμπιστοσύνη που δείχνουν στη χώρα μας κολοσσοί της παγκόσμιας οικονομίας όπως η «MICROSOFT», η «AMAZON», η «PFIZER», η «DEUTSCHE TELEKOM». Αυτές οι επενδύσεις, κυρίες και κύριοι συνάδελφοι, είναι το εφαλτήριο για να επιστρέψουν πίσω τα παιδιά μας, οι νέοι επιστήμονες, τα παιδιά της νέας γενιάς το -brain drain- που έφυγαν τα προηγούμενα χρόνια στο εξωτερικό. Αυτούς που εσείς διώξετε, εμείς σήμερα τους καλούμε να επαναπατριστούν και να δουλέψουν με υψηλούς και αξιοπρεπείς μισθούς. Ολοκληρώνοντας, κύριε Πρόεδρε, σήμερα, δυόμισι χρόνια διακυβέρνησης της Νέας Δημοκρατίας και υπό την καθοδήγηση του Κυριάκου Μητσοτάκη, επαναπρογραμματίζουμε το DNA της ελληνικής οικονομίας με σκοπό τον μετασχηματισμό τού παραγωγικού μοντέλου και του τρόπου με τον οποίο λειτουργεί. Ο φετινός προϋπολογισμός καταδεικνύει την υπευθυνότητα, σοβαρότητα και διορατικότητα με την οποία η σημερινή Κυβέρνηση αντιμετωπίζει τις προκλήσεις και την αβεβαιότητα του μέλλοντος. Με αυτές τις σκέψεις, καλώ όλους τους συναδέλφους να υπερψηφίσουν τον προϋπολογισμό του 2022. Σας ευχαριστώ.
Κι εγώ σας ευχαριστώ, κυρία Αλεξοπούλου. Ο κ. Αθανάσιος Παπαδόπουλος από τον ΣΥΡΙΖΑ έχει τον λόγο.
Οι κυβερνήσεις κρίνονται για την ετοιμότητά τους, την ικανότητά τους, την ωριμότητά τους να αντιμετωπίσουν αποτελεσματικά τις μεγάλες προκλήσεις κάθε ιστορικής περιόδου. «Η υγειονομική κρίση είναι η μεγαλύτερη απειλή για την Ευρωπαϊκή Ένωση από τον Β΄ Παγκόσμιο Πόλεμο. Η Ευρώπη πρέπει να δώσει μεγαλύτερη προτεραιότητα στην υγεία, να διαθέτει συστήματα υγείας έτοιμα να παρέχουν υπηρεσίες κορυφαίου επιπέδου, να είναι κατάλληλα προετοιμασμένα να αντιμετωπίσουν απρόβλεπτες απειλές για την υγεία». Αυτά δήλωνε τον Μάρτιο του 2019 στο Ευρωπαϊκό Κοινοβούλιο η Πρόεδρος της Κομισιόν. Και συμπλήρωνε: «Δεν θα σταματήσουμε πουθενά προκειμένου να σώσουμε ζωές». Η Κυβέρνηση της Νέας Δημοκρατίας δεν έκανε τα πάντα για να σωθούν ζωές. Δεν έκανε αυτά που όφειλε για την καλύτερη δυνατή διαχείριση της πανδημίας και τις ενδημίας. Δεν έκανε αυτά που όφειλε για να μπορέσουμε να αποφύγουμε την τεράστια διασπορά μετά το πρώτο, δεύτερο, τρίτο, τέταρτο κύμα της πανδημίας, για την ολοκληρωμένη ιχνηλάτηση, για τον πολύτιμο ρόλο της πρωτοβάθμιας φροντίδας υγείας, για να θωρακιστεί το Εθνικό Σύστημα Υγείας, για να μην είναι εξουθενωμένοι οι μαχητές του, για να μην έχουμε διασωληνωμένους ασθενείς εκτός μονάδων εντατικής θεραπείας, για να μην είναι υποστελεχωμένα και μονοθεματικά τα νοσοκομεία, για να μην αναγκάζονται να ακυρώνουν μέχρι και το 80% των χειρουργείων τους. Οι τραγικές ευθύνες της Κυβέρνησης για την αποτυχία, για τον ξεπεσμό να συγκαταλέγεται η Ελλάδα στις χειρότερες χώρες της Ευρωπαϊκής Ένωσης στους δέκα δείκτες ECDC για τη συνολική διαχείριση της πανδημίας, περιλαμβανομένων και των εμβολιασμών, συνοδεύονται στον προϋπολογισμό του 2022 και από την προκλητική αγνόηση της δραματικής επιδείνωσης της πορείας της πανδημίας και των κινδύνων κατάρρευσης του Εθνικού Συστήματος Υγείας στον συνεχιζόμενο ασύμμετρο πόλεμο με τις μεταλλάξεις του κορωνοϊού. Η Κυβέρνηση παραμερίζει όλες τις συζητήσεις που γίνονται σε παγκόσμιο και ευρωπαϊκό επίπεδο για την ετοιμότητα των συστημάτων υγείας να αντιμετωπίσουν τα νέα δεδομένα για τις επιδημίες, τις αναδυόμενες απειλές, όπως αυτές της «Όμικρον» παραλλαγής ή και των επόμενων μεταλλάξεων και ακόμη για τον καρκίνο, τα ατυχήματα, τις ψυχικές νόσους, τα χρόνια, τα ειδικά, τα σπάνια νοσήματα. Παραμερίζει τις εκτιμήσεις με τις οποίες η Ευρωπαϊκή Ένωση κατέληξε στο Ταμείο Ανάκαμψης και Ανθεκτικότητας. Είναι εξοργιστική, αγαπητοί συνάδελφοι, αποτελεί ύβρη η κυβερνητική αγνόηση των πολλαπλών κρίσεων, των προτεραιοτήτων για την κατανομή των δαπανών που οφείλουμε να συνειδητοποιήσουμε. Ο κυβερνητικός προϋπολογισμός υιοθετεί τις νεοφιλελεύθερες αγκυλώσεις για την ανάκαμψη της οικονομίας, με ενίσχυση των ισχυρών της αγοράς, με χαμηλούς μισθούς, με αύξηση των έμμεσων φόρων, με ιδιωτικοποιήσεις, με αγνόηση της ενεργειακής κρίσης, της ακρίβειας, της φτώχειας, της έκρηξης των ανατιμήσεων. Το πιο ανησυχητικό είναι ότι αναπαράγει την επικίνδυνη κυβερνητική αυταπάτη για επικείμενη επιστροφή στην κανονικότητα, μια αυταπάτη που εμπόδισε σε μια μακρά περίοδο ανεμελιάς και την πρόοδο των εμβολιασμών και τα δρακόντεια μέτρα προφύλαξης από τη μεταδοτικότητα. Ο προϋπολογισμός καταρτίστηκε με την ψευδαίσθηση ότι η υγειονομική κρίση θα τελειώσει τους πρώτους μήνες του 2022, ότι θα υπάρξει εξομάλυνση στις αρχές του 2022. Σύμφωνα με όλες τις επιστημονικές αναλύσεις, η μάχη με την πανδημία, δυστυχώς, θα συνεχίζεται για άγνωστο ακόμη χρονικό διάστημα. Έπρεπε ήδη στον περυσινό προϋπολογισμό να υπήρχε η δυνατότητα για μια μεγάλη προκήρυξη μόνιμων θέσεων λειτουργών του ΕΣΥ, ώστε να καλυφθούν τα εκρηκτικά κενά και οι αποχωρήσεις, να μονιμοποιηθούν και επικουρικοί και συμβασιούχοι μαχητές του ΕΣΥ, να νομοθετηθούν ουσιαστικά κίνητρα για τις άγονες προκηρύξεις θέσεων και τις άγονες ειδικότητες, όπως αυτές της εντατικολογίας, της αναισθησιολογίας. Το Υπουργείο Υγείας έπρεπε να συνειδητοποιήσει έγκαιρα τα μέτρα που οφείλουμε να πάρουμε, τα κίνητρα που οφείλουμε να δώσουμε για να έχουμε σε επάρκεια εντατικολόγους, αναισθησιολόγος, γιατρούς που προκηρύσσαμε θέσεις και δυστυχώς είναι άγονες οι κρίσεις. Τώρα, οι ανικανοποίητες ανάγκες αυξήθηκαν τρομακτικά. Η πίεση που δέχονται τα νοσοκομεία μας είναι αφόρητη. Οι εφημερίες δεν μπορούν να γίνουν χωρίς αυθαίρετες και επικίνδυνες μετακινήσεις. Στον προϋπολογισμό του 2022 οφείλουμε να καλύψουμε όλες τις διαπιστωμένες ελλείψεις και ταυτόχρονα να συμβάλουμε στην οικοδόμηση του νέου ολοκληρωμένου και ποιοτικού ΕΣΥ. Λέτε ότι θέλετε προτάσεις. Να δοθούν 2,5 δισεκατομμύρια ευρώ για την υγεία από το Ταμείο Ανάκαμψης και Ανθεκτικότητας που μπορούμε να καλύψουμε αρκετές από τις ανάγκες εξοπλισμού, πρόληψης, ενίσχυσης της πρωτοβάθμιας φροντίδας υγείας. Να αυξηθούν κατά 1 δισεκατομμύριο ευρώ οι εγγραφές στον τακτικό προϋπολογισμό για τις προβλεπόμενες δαπάνες του 2022. Γιατί; Γιατί οι αναγκαίες δαπάνες, οι ανελαστικές δαπάνες πρέπει να αξιοποιηθούν για να αυξήσουμε κατά διακόσιες, τουλάχιστον, τις διαθέσιμες κλίνες ΜΕΘ, καθώς διαπιστώνουμε ότι ο αριθμός των διασωληνωμένων ασθενών εκτός ΜΕΘ ανήλθαν άνω των εκατόν πενήντα. Να νομοθετήσουμε τώρα την αύξηση των αποδοχών των λειτουργών του ΕΣΥ, την ένταξη στα βαρέα και ανθυγιεινά, τα συνολικά κίνητρα για τις άγονες προκηρύξεις θέσεων για τα νησιά, τις άγονες περιοχές, τις άγονες ειδικότητες που είναι και η εντατικολογία και η αναισθησιολογία, αλλά και η ιατρική της εργασίας, η κυτταρολογία, η νεφρολογία, η ογκολογία και άλλες. Να καλύπτουμε αυτόματα τις αποχωρήσεις και συνταξιοδοτήσεις. Να πληρώνουμε έγκαιρα τις εφημερίες. Να προκηρύξουμε τώρα τέσσερις χιλιάδες θέσεις γιατρών ΕΣΥ και οκτώ χιλιάδες νοσηλευτικού και άλλου προσωπικού. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Κλείνω, κύριε Πρόεδρε. Το Υπουργείο Υγείας δηλώνει ότι θα προκηρύξει εννιακόσιες δέκα θέσεις γιατρών ΕΣΥ και τέσσερις χιλιάδες νοσηλευτικού προσωπικού. Δεν επαρκούν. Εάν γίνει μόνον αυτό, θα χάσουμε τους περισσότερους από τους δύο χιλιάδες επικουρικούς γιατρούς που συμμετέχουν στον συνεχιζόμενο πόλεμο με την πανδημία και τους περισσότερους από δέκα χιλιάδες επικουρικούς και συμβασιούχους μαχητές του Εθνικού Συστήματος Υγείας, που αποδείχθηκαν πολύτιμοι στην ώρα της μάχης. Θα χάσουμε κι αυτό που αποδείχθηκε παγκόσμια ότι είναι αναγκαιότητα για ποιοτική αναβάθμιση των δημόσιων δομών υγείας στις αναδυόμενες απειλές. Δεν είναι πολυτέλεια το νέο ΕΣΥ, είναι μια ολοφάνερη ανάγκη που μπορεί να την κάνει μια εναλλακτική προοδευτική κυβέρνηση. Δεν προτείνουμε τώρα εκλογές. Αλλά μια συμμαχική προοδευτική κυβέρνηση θα κατανοούσε την αναγκαιότητα ότι η ενίσχυση του Εθνικού Συστήματος Υγείας είναι επείγουσα προτεραιότητα του κυβερνητικού έργου και θα έδινε τη δυνατότητα και για ενίσχυση του ΕΟΠΥΥ και για παρέμβαση στα ευρωπαϊκά όργανα για κατάργηση της πατέντας των εμβολίων, για προμήθεια των πανάκριβων αναγκαίων ανοσοτροποποιητικών και άλλων φαρμάκων, για την οικοδόμηση ευρωπαϊκού συστήματος υγείας. Θα μπορούσαν τα νοσοκομεία να αφιερωθούν στα συνολικά τους καθήκοντα, να δημιουργηθούν νέες τοπικές μονάδες υγείας, να ενισχυθούν τα κέντρα υγείας και η πρωτοβάθμια φροντίδα υγείας. Η τολμηρή αύξηση των δαπανών για την υγεία και το κοινωνικό κράτος, η οικοδόμηση ολοκληρωμένου και ποιοτικού ΕΣΥ, η άρση των ανισοτήτων, η προστασία της πρώτης κατοικίας, η δίκαιη και βιώσιμη ανάπτυξη, το νέο παραγωγικό πρότυπο, το νέο κοινωνικό συμβούλιο για την αξιοπρεπή εργασία είναι τα καθοριστικά κριτήρια για τη νέα αλλαγή που πρέπει να υπάρξει στην Ελλάδα για τις συμμαχικές προγραμματικές συγκλύσεις που πρέπει να υλοποιηθούν, για την ποιότητα της διακυβέρνησης στις μεγάλες προκλήσεις της ιστορικής περιόδου. Αυτά, κύριε Βορίδη, με τις πρωτοβουλίες που αναλαμβάνουμε μας δίνουν τη δυνατότητα μιας πρωταγωνιστικής δραστηριότητας για τη ηγεμονία ιδεών και προγραμματικών θέσεων σε αυτή την περίοδο. Ευχαριστώ.
Και εγώ σας ευχαριστώ. Τον λόγο έχει ο κ. Ιωάννης Μουζάλας και αμέσως μετά ο κ. Κωνσταντίνος Μπλούχος από τη Νέα Δημοκρατία. Σας επαναλαμβάνω ότι πρέπει να τηρείται ο χρόνος. Ορίστε, κύριε Μουζάλα, έχετε τον λόγο.
Ευχαριστώ, κύριε Πρόεδρε, κυρίες και κύριοι συνάδελφοι, ο προϋπολογισμός του 2022 της Κυβέρνησης της Νέας Δημοκρατίας είναι ένας προϋπολογισμός ιδεολογικά, ιδεοληπτικά, με φανατισμό προσηλωμένος στον νεοφιλελεύθερο πρόγραμμα, το οποίο από την αρχή εφαρμόζει. Είναι ένας προϋπολογισμός, ο οποίος ονειρεύεται μια κοινωνία ούτε καν του 1/3, μια κοινωνία του 1/5, του 20%. Οι άλλοι θα υποφέρουν. Διευρύνει τις ανισότητες, επιβάλλει βίαιη φτωχοποίηση στο μεγαλύτερο μέρος των εργαζομένων και των συνταξιούχων των μικρομεσαίων επιχειρήσεων, των νέων γενικώς. Την ίδια περίοδο η κερδοφορία των μεγάλων επιχειρήσεων και πολυεθνικών είναι σε άνθιση. Τα συνολικά έσοδα που προβλέπει είναι αυξημένα κατά 5 δισεκατομμύρια. Οι συνολικές δαπάνες είναι μειωμένες κατά 5 δισεκατομμύρια. Η κύρια πηγή αυξήσεων των εσόδων είναι οι έμμεσοι φόροι και οι φόροι εισοδήματος, 2,5 εκατομμύρια από τους έμμεσους φόρους, 1 εκατομμύριο από τους φόρους εισοδημάτων, που αφορά μισθωτούς και συνταξιούχους κυρίως. Αντίθετα σε αυτά τα 5 δισεκατομμύρια συμμετέχουν οι έμμεσοι φόροι, ο λαός, οι φόροι εισοδήματος μισθωτών και συνταξιούχων, ο λαός, 3,5 δισεκατομμύρια και συμμετέχει κατά 1,5 δισεκατομμύριο τα νομικά πρόσωπα, οι επιχειρήσεις, των οποίων η συμμετοχή πέφτει από 2,5% του Ακαθάριστου Εθνικού Προϊόντος σε 2% το 2021. Η περίφημη φορολογική σας πολιτική, η περίφημη φορολογική σας μεταρρύθμιση! Πού θα εφαρμοστεί αυτή η φορολογική λαίλαπα; Στους μισθωτούς και στους συνταξιούχους. Σε ποια στιγμή; Στη στιγμή που τα στοιχεία του ΕΦΚΑ λένε ότι το 41% των μισθωτών είναι με μισθό 373 ευρώ καθαρά και με ελαστικές σχέσεις απασχόλησης. Να, λοιπόν, πώς εννοείτε τη μείωση της ανεργίας, κάνοντας κανονικότητα τους εργαζόμενους φτωχούς που παρουσιάστηκαν το 1920 και που ο Κέυνς πολέμησε πάρα πολύ με τον καπιταλισμό, όχι ενάντια στον καπιταλισμό, να το καταπολεμήσει. Κανονικότητα και ανάπτυξη. Όχι παιδικά γεύματα. Το 1/3 του πληθυσμού σε ενεργειακή φτώχεια με έκθεση της EUROSTAT, φτωχοποίηση των μεσαίων, βίαιη απολιγνιτοποίηση, ογδόντα χιλιάδες παιδιά εκτός παιδικών σταθμών, σύμπτυξη σχολικών τμημάτων, επισιτιστική φτώχεια, κόψιμο πρακτικά των φαρμάκων για τους ανασφάλιστους και επιτρέψτε μου την πρόβλεψη ότι θα τους αφαιρέσετε και από τη δίοδο στο σύστημα υγείας αργότερα; Μείωση 350.000.000 ευρώ στην πρόνοια, μείωση 250.000.000 ευρώ της γέφυρας γι' αυτούς οι οποίοι χρωστάνε, ενώ ετοιμάζεστε να ενισχύσετε και να ισχύσει ο Πτωχευτικός Κώδικας. Κανονικότητα, λοιπόν, με εκτόξευση του πληθωρισμού. Φυσικό αέριο 180%, πετρέλαιο 45%, ρεύμα 40%, καύσιμα 25%, τρόφιμα σουπερμάρκετ 20%. Κανονικότητα, λοιπόν, και ανάπτυξη με αύξηση μισθών 2%, δηλαδή 50 σεντς την ημέρα. Συρρίκνωση δαπανών, λοιπόν, και ανάπτυξη κατά 5.000.000.000 ευρώ. Με βάση το νεοφιλελεύθερο μοντέλο που ιδεοληπτικά υπηρετείτε, εστιάζεστε στη μείωση των κοινωνικών δαπανών. Μείωση δαπανών ΕΣΥ 850.000.000 ευρώ. Οργανισμοί Κοινωνικής Ασφάλισης 1.000.000.000 ευρώ. Δαπάνες επιδόματος ανεργίας μείωση 150.000.000 ευρώ. Οργανισμοί Τοπικής Αυτοδιοίκησης μείωση 150.000.000 ευρώ. Εθνικό Σύστημα Υγείας μέσα σε πανδημία η οποία θερίζει, μέσα σε πανδημία η οποία έρχεται -όλοι μιλάνε τον Γενάρη για το πέμπτο κύμα- μειώνεται 850.000.000 ευρώ. Μιλάμε σήμερα στη Βουλή για είκοσι χιλιάδες νεκρούς μέχρι τώρα και είκοσι μία χιλιάδες νεκρούς μέχρι το τέλος του χρόνου. Στον ελληνοϊταλικό πόλεμο είχαμε δεκατρείς χιλιάδες νεκρούς και, αντί να σιωπάτε, αντί να ψάχνετε να βρείτε λύση, καμαρώνετε ψευδόμενοι. Δεν υπάρχει άλλη χώρα στην Ευρώπη που να μην μπορεί στο Κοινοβούλιο να λεχθεί, που ο κόσμος να μην ξέρει πόσα κρεβάτια εντατικής έχουμε τελικά. Χίλια τριακόσια λέει ο ένας Υπουργός, χίλια εκατό λέει ο άλλος, χίλια τετρακόσια είπε ένας Βουλευτής σας, οι δημοσιογράφοι λένε ο καθένας ό,τι νομίζει ανάλογα πού προσανατολίζεται. Πόσα κρεβάτια ΜΕΘ έχουμε πλήρως εξοπλισμένα με το προσωπικό που χρειάζεται; Πόσα έχουμε χωρίς το προσωπικό που χρειάζεται και είναι πλήρως εξοπλισμένα; Πόσα έχουμε χωρίς να είναι πλήρως εξοπλισμένα; Φέρτε τα στοιχεία στη Βουλή, είναι δημοκρατική σας υποχρέωση. Αλλά δεν έχετε δημοκρατικές υποχρεώσεις. Αρνείστε να πάρετε δημοκρατικές υποχρεώσεις. Μονοκλωνικά, είκοσι χιλιάδες νεκροί. Κανείς μας δεν ξέρει ποιοι θα πάρουν μονοκλωνικά, πότε θα τα πάρουν τα μονοκλωνικά, πού θα τα πάρουν τα μονοκλωνικά; Θα παραγγείλουμε άλλα μονοκλωνικά; Ιδέα δεν έχετε! Πώς γίνεται να έχετε προσλάβει δέκα χιλιάδες ανθρώπους στο Εθνικό Σύστημα Υγείας -που λέτε κάθε τόσο- και τα έξοδα της μισθοδοσίας να μειώνονται κατά 140.000.000 ευρώ στον προϋπολογισμό. Ο κ. Πέτσας πεταμένα λεφτά, ο κ. Γεραπετρίτης αύξησε τις ΜΕΘ, αύξηση θανάτων, ο κ. Σκέρτσος ΕΣΥ πολυτελείας, ο κ. Σκυλλακάκης δεν είδε δόντια δράκου να φυτρώνουν. Η έκθεση Τσιόδρα - Λύτρα αποδεικνύει ότι ο βασιλιάς είναι γυμνός και αυτή τη γύμνια την ντύνεστε και εσείς και την υποστηρίζετε. Με λόγια ψεύτικα προσπαθείτε να κρύψετε μια πραγματικότητα είκοσι χιλιάδων νεκρών. Είκοσι πέντε χιλιάδες προβλέπουν οι λοιμωξιολόγοι μέχρι τον Μάιο και εσείς σιωπάτε, δεν δίνετε τα στοιχεία. Αυτός ο προϋπολογισμός, κύριε Πρόεδρε, δεν μπορεί να εφαρμοστεί εύκολα. Είναι τόσο βαθιά αντιλαϊκός, θα φέρει τόσο μεγάλα προβλήματα που θα χρειαστεί να αυξήσετε τον ήδη αυξημένο αυταρχισμό σας απέναντι στην κοινωνία. Δυστυχώς για την κοινωνία μας ο δρόμος σας, συνάδελφοι της Νέας Δημοκρατίας, είναι μονόδρομος. Όσο προχωράτε στην υλοποίηση τέτοιων ισολογισμών, τόσο οι προοδευτικοί δημοκράτες, οι οποίοι σας πίστεψαν, θα σας εγκαταλείπουν και τόσο θα είστε αναγκασμένοι να εναγκαλίζεστε την ακραία Δεξιά. Τόσο θα είστε αναγκασμένοι να χρησιμοποιείτε με παρακρατικές μεθόδους και σε έναν εναγκαλισμό με το παρακράτος. Ο ΣΥΡΙΖΑ έχει συγκεκριμένες προτάσεις: μείωση έμμεσης φορολογίας, δραστικός περιορισμός φοροδιαφυγής, αύξηση κοινωνικών δαπανών, αύξηση κατώτατου μισθού στα 800 ευρώ, μείωση του ειδικού φόρου κατανάλωσης, μείωση ΦΠΑ μέσα στο πλαίσιο της Ευρωπαϊκής Ένωσης. Όλη η δημοκρατική Αντιπολίτευση καταψηφίζει τον προϋπολογισμό. Όλη η δημοκρατική Αντιπολίτευση, πέρα από την αντίθεσή της, έχει και θετικές θέσεις για να βγούμε από την κρίση. Ο ΣΥΡΙΖΑ πήρε την πρωτοβουλία και έφερε την απλή αναλογική. Ο ΣΥΡΙΖΑ - Προοδευτική Συμμαχία λέει ότι η λύση μπορεί να είναι μονάχα μία προοδευτική διακυβέρνηση. Τα υπόλοιπα κόμματα της δημοκρατικής Αντιπολίτευσης μαζί με τον ΣΥΡΙΖΑ να κάτσουν να κουβεντιάσουν στη βάση των θετικών του προτάσεων μια προγραμματική σύγκλιση, ώστε να υπάρξει προοδευτική κυβέρνηση, για το καλό του τόπου, να απομακρυνθεί η Νέα Δημοκρατία και ο ζόφος που αυτός ο προϋπολογισμός και αυτές οι πρακτικές φέρνουν. Σας ευχαριστώ πολύ.
Κι εγώ σας ευχαριστώ. Λοιπόν, τον λόγο έχει τώρα ο κ. Κωνσταντίνος Μπλούχος από τη Νέα Δημοκρατία και αμέσως μετά η κ. Πούλου. Ελάτε, κύριε Μπλούχο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κανόνας πίστης, εμπιστοσύνης δηλαδή, και εικόνα ευημερίας για τον ελληνικό λαό, αναδεικνύεται η αλήθεια των πραγμάτων, εν προκειμένω, η αλήθεια των αριθμών. Στο φιλοσοφικό ερώτημα του Αριστοτέλη για το πού βρίσκεται η αλήθεια και πού το ψεύδος, η κλασική απάντηση ότι τα πράγματα εκπέμπουν την αλήθεια και ο θολωμένος ιδιοτελής λόγος κενός, που εκπέμπει το ψεύδος, στην παρούσα συζήτηση βρίσκει πεδίον δόξης λαμπρό. Λέει, λοιπόν, ο Αρχηγός της Μείζονος: Η Κυβέρνηση παρουσιάζει έναν προϋπολογισμό, ο οποίος θεωρεί λήξασα την πανδημία και παροδικό το κύμα ανατιμήσεων και ακρίβειας και κατόπιν καλεί όλα τα στελέχη της Μείζονος σε μάχη, να καταγάγετε νίκη περίλαμπρη, κατατροπώνοντας τον εχθρό του λαού, τον οποίο λαό μάλλον οι κυβερνητικές εξαγγελίες τον δελεάζουν παρά τα κοινοβουλευτικά φυσεκλίκια και τα άρματα της Μείζονος. Πρόχειρος απολογισμός! Ας δούμε την αλήθεια που εκπέμπουν τα πράγματα και ο θολωμένος, ψευδής λόγος, ο ασθενής, ιδιοτελής και καθ' έξιν διαστροφέας νους: Αποπληρώσαμε το ΔΝΤ. Ο νέος Υπουργός Οικονομικών της Γερμανίας μάς συγχαίρει για τις επιδόσεις μας και δηλώνει ευθαρσώς σε Γερμανούς πολίτες ότι πρέπει να διδαχθούμε από την Ελλάδα. Ο τουρισμός το περασμένο καλοκαίρι εκτοξεύθηκε μέσα στην πανδημία. Οι σχέσεις μας με Ηνωμένες Πολιτείες, Γαλλία, Ισραήλ, Αίγυπτο και πολλές μεσανατολικές ή αραβικές χώρες είναι αναβαθμισμένες όσο ποτέ, με την ηγεσία του Υπουργείου Εξωτερικών να ακολουθεί στέρεο βηματισμό που τόσο έλειπε τα τελευταία πολλά χρόνια. Ο Πρωθυπουργός επισκέπτεται τη μια μέρα το Ισραήλ και την άλλη τη Ρωσία συμβάλλοντας στη δημιουργία μιας εικόνας της Ελλάδος πρωτοφανώς αναβαθμισμένης και υπολογίσιμης. Επενδύσεις ελληνικών και ξένων κεφαλαίων μεταβάλλουν την οικονομική μας ζωή εκ του μη όντος εις το είναι, από την απόλυτη φθορά στην επαναστατική δημιουργικότητα και παραγωγικότητα. Οι μεταρρυθμίσεις καλπάζουν. Προσπαθήσαμε να αντιστρέψουμε τη δυσκολία του πανδημικού φαινομένου περνώντας στην ηλεκτρονική ζωή με ένα απλό κινητό που λύνει όλο και περισσότερα προβλήματα στις σχέσεις μας με το κράτος. Όμως, μένω -εκ της ιδιότητάς μου- στα θέματα της δημόσιας υγείας. Ουδέποτε άλλοτε κυβέρνηση δεν κουμαντάρησε το καράβι της δημόσιας υγείας με τόση συνέπεια και αποτελεσματικότητα. Εσείς, βέβαια, στον παραληρηματικό σας λόγο και τον πολιτικό αεροκοπανισμό σας γίνατε μαστόροι. Γίνατε τώρα και λοιμωξιολόγοι ανακαλύπτοντας δημοσιευμένη έρευνα του κ. Τσιόδρα και είναι εντυπωσιακό το πώς αυτό που «άλλα ακούει...» στην επιστημονική κοινότητα είναι τόσο δύσκολο εγχείρημα, για εσάς γίνεται τόσο απλά και με τόσο εύληπτο τρόπο. Μέχρι τώρα ο κ. Τσιόδρας ήταν «κυβερνητικός εκπρόσωπος» και όργανο της Κυβέρνησης και στόχος ύβρεων των στελεχών σας. Αίφνης έγινε ο «μάρτυρας» που αποκαλύπτει τα κυβερνητικά σκάνδαλα στις ΜΕΘ! Μιλήσατε για αναπάντητα θεμελιώδη ερωτήματα και για τα σκληρά στοιχεία που, ναι, αμείλικτα είναι, δεν είναι μονοσήμαντα όμως. Τα ερωτήματα που θέτετε και τη θεματολογία που επιλέγετε, καταδεικνύουν και τον βαθμό της υποκρισίας σας ή μάλλον της άγνοιάς σας ή και τον ανορθολογισμό σας. Εγκαλείτε τον Πρωθυπουργό εάν γνωρίζει επιστημονικές μελέτες υπερεξειδικευμένου τομέα. Τι λέτε; Το ότι ο κ. Τσιόρδας είναι συνομιλητής του, του μετακενώνει και το επιστημονικό του φορτίο; Αλήθεια; Αναρωτηθήκατε ποτέ εσείς με τους σκληρούς σας δείκτες της νοσηρότητας και θνητότητας στο ΕΣΥ, τις καλές τις εποχές; Προσπαθείτε να πείσετε τι; Ότι όλα τώρα συμβαίνουν σε αυτό το Εθνικό Σύστημα Υγείας; Οι ανισότητες του Εθνικού Συστήματος Υγείας τώρα προέκυψαν; Η ανισοκατανομή κέντρου και περιφέρειας τώρα και αυτή; Που, ναι, σαφέστατα και επηρεάζει την ποιότητα των υπηρεσιών υγείας, στην περιφέρεια τουλάχιστον. Και επειδή μάλλον είστε ιδιαίτερα επιστημονικοτραφείς, είναι επείγουσα η διεθνής βιβλιογραφία, που θα σας δείξει για το πώς η επιστημονική κοινότητα λειτουργεί και ποια η διεθνής εμπειρία. Και επειδή λέγονται και από στόματα συναδέλφων εδώ μέσα, θα αναφέρω ένα -τα υπόλοιπα δεν θα τα αναφέρω- το εξής απλό: Λες και υπάρχουν εντατικολόγοι και αναισθησιολόγοι και είναι τόσο πολλή η προσφορά τους, που εμείς δεν θέλουμε να τους πάρουμε! Δείτε τον παγκόσμιο χάρτη, που η διεθνής κοινότητα της εταιρείας των αναισθησιολόγων έχει δημοσιεύσει, όσον αφορά την πενία σε αναισθησιολόγους. Ένα και μόνο! Και δεν θα αναφέρω πλήθος άλλων παραδειγμάτων. Ενδεικτικά καταθέτω κάποιες βιβλιογραφικές αναφορές από την πλήθουσα διεθνή βιβλιογραφία για το τι συμβαίνει στον υπόλοιπο κόσμο. Δείτε τα. [[Στο σημείο αυτό ο Βουλευτής κ. Κωνσταντίνος Μπλούχος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, ουδέποτε άλλη κυβέρνηση δεν είχε απέναντί της μια Μείζονα Αντιπολίτευση που εργαλειοποιεί τη δυστυχία ως όπλο και μέθοδο πολέμου της Κυβέρνησης, ως μέθοδο πρόκλησης φθοράς. Η ανενδοίαστη μεταχείριση θεμιτών και αθέμιτων μέσων για τη διαχείριση περί κρίσης ναρκοθετεί μονίμως την εθνική προσπάθεια, θωπεύοντας μερίδα πολιτών με ροπή στην προκατάληψη και την ανυπακοή και η κοινωνική συνοχή τίθεται σε διακινδύνευση. Συνεπείς, λοιπόν, κάποιοι στον μηδενισμό επιδίδονται σε εμπρηστικές δηλώσεις και ρητορικά πυροτεχνήματα για να βλάψουν τι και ποιους; Η εύκολη κριτική, η ανέξοδη ξεκίνησε με τη στήριξη του ΕΣΥ, που είναι βασικό σκέλος στη διαχείριση μιας υγειονομικής κρίσης και αποτελεί δυναμικότητα του συστήματος υγείας που καλείται να ανταποκριθεί. Το πρώτο λάθος στη συλλογιστική ήταν και παραμένει ότι όλοι απέφευγαν -κυρίως εσείς- να τοποθετηθείτε τις πραγματικότητες του ΕΣΥ. Η ιδεολογική σας μακαριότητα και ο πολιτικός σας μονισμός δεν σας επέτρεψαν μάλλον να το αντιληφθείτε. Πολλές οι θεμελιακές του βλάβες και χρόνιες οι δομικές του παθογένειες και φυσικά η αναγκαστική του καθήλωση στα χρόνια των μνημονιακών δεσμεύσεων. Και η απάντηση σε αυτή την πραγματικότητα ήρθε με τη διαχείριση και τη στήριξη σε υλικοτεχνική υποδομή και στη διαχείριση του ανθρώπινου δυναμικού της χώρας, με την κινητοποίηση και μετακίνηση δυνάμεων και τις επιτάξεις του ιδιωτικού τομέα. Πετυχαίνοντας τι; Την εξασφάλιση της λειτουργικότητας που είναι ξεκάθαρα εμφανής πλέον στις περιφερειακές μας δομές, τα περιφερειακά μας νοσοκομεία, εκεί που πονέσαμε περισσότερο. Η στήριξη σε υλικοτεχνική υποδομή και ιατροτεχνολογικό εξοπλισμό υπήρξε διαρκής και δεδομένη καθ' όλη τη διάρκεια της κρίσης. Και ενώ πλέον διά στόματος πρώην Υπουργού Υγείας, δικού σας, το κυρίαρχο ζήτημα για την ενίσχυση του ΕΣΥ είναι η τόνωση, η ενίσχυση του ηθικού των ανθρώπων της μάχης, εσείς επιλέγετε με ξιπασμένες φωνές και αοριστολογούσες ιδεοληψίες να κατακλύσετε τον δημόσιο διάλογο με τους θανάτους, το ποσοστό τους και τη διαχείριση των βαρέως πασχόντων ασθενών σε ΜΕΘ και εκτός ΜΕΘ. Μια ακατάληπτη, παραληρηματική, πολλαπλώς άστοχη μεθοδολογία! Σήμερα, κυρίες και κύριοι, μιλάμε για υπερδιπλασιασμό των κλινών ΜΕΘ με την καταλληλότερη υλικοτεχνική υποδομή, γεγονός που δεν αμφισβητείται και από τους πιο κακόπιστους. Και εφόσον εξασφαλίσαμε έναν μεγαλύτερο τέτοιον αριθμό κλινών, ακολουθούν τα ερωτήματα: Θα μπορούσαμε κάτι μεγαλύτερο; Εξασφαλίσαμε την επάρκεια. Κι εδώ φαίνεται ξεκάθαρα πόσο παρελκυστικά και πόσο απρεπέστατα χρησιμοποιούνται τέτοια ερωτήματα. Το να αυξηθούν οι κλίνες ΜΕΘ είναι μια αδήριτη ανάγκη, αλλά μιλάμε για ΜΕΘ, ιδιαίτερα ευαίσθητο περιβάλλον και οι λειτουργίες σε αυτό σε απόλυτη εξειδίκευση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας για ένα λεπτό, κύριε Πρόεδρε. Οι δυνατότητες του συστήματος βεβαιώνουν ότι οι καλύψεις με ιατρικό προσωπικό -εντατικολόγους, εν προκειμένω- εξαντλούνται σε ανθρώπινα αποθέματα γιατί απλά δεν υπάρχουν εντατικολόγοι -και αναισθησιολόγοι, εν προκειμένω, σε άλλα- και αντικειμενικά ούτε και βαφτίζονται και φυσικά όταν και το υπόλοιπο προσωπικό απαιτεί εξειδίκευση. Η προσαρμογή αυτή απλά δεν υφίσταται για την ελληνική πραγματικότητα, όχι τώρα, τα τελευταία πολλά χρόνια και όταν η λειτουργική προσαρμογή του ανθρώπινου δυναμικού σε ένα τέτοιο περιβάλλον απαιτεί πολύ-πολύ χρόνο. Άρα καλούμε συγκεκριμένο αριθμό προσωπικού να ανταποκριθεί σε καταστάσεις αυξημένων αναγκών. Το λιγότερο που απαιτείται είναι σεβασμός στις προσπάθειές τους, σεβασμός στον αγώνα τους και κυρίως σεβασμό στον αγώνα και την απελπισία των συνανθρώπων μας που βρίσκονται στη δυσάρεστη θέση. Και ας μου επιτραπεί ως λειτουργού υγείας η υπερβολή να αναφερθώ σε ιδεολογικοποίηση πλέον της ανηθικότητας και σε κακοήθη λαϊκισμό, εφόσον βάλαμε στον διάλογο όρους και ιατρικούς δείκτες που δύσκολα τους αντιλαμβανόμαστε εμείς οι ίδιοι οι επιστήμονες και νομίζετε ότι για το ευρύ κοινό είναι τόσο απλά και εύληπτα, όπως η θνησιμότητα, η θνητότητα, η νοσηρότητα και η υπερβάλλουσα θνησιμότητα. Δείκτες δύσκολοι, αλλά που είναι αντικείμενο γόνιμης επιστημονικής και διαρκούς συζήτησης, εδώ γίνονται, απαράδεκτα και άστοχα, πεδίο πολιτικής αντιπαράθεσης. Δεν υπάρχει προσήλωση στη δημόσια υγεία, κυρίες και κύριοι συνάδελφοι, αλλά στη δυστυχία. Όμως, εγώ θα αφήσω την Αντιπολίτευση στα δικά της προβλήματα, τα οποία ορκίζεται ότι τα ξεπερνά με τη διασπορά «δυστυχοφανούς» εικόνας της οικονομικής και κοινωνικής μας κατάστασης. Κυρίες και κύριοι συνάδελφοι, όταν η ανταγωνιστικότητα ενισχύεται, όταν η χώρα αναβαθμίζεται, οποιαδήποτε αναγκαστική επιβάρυνση σε κόστη Υπουργείων, όπως αυτά της Υγείας και της Εργασίας, σημαίνει ότι έχουμε σοβαρό κοινωνικό κράτος στο οποίο δεν πένονται οι άνθρωποι επειδή ευημερούν τα νούμερα. Η Κυβέρνηση αυτή κάνει πράξη την πραγματική ανάπτυξη. «Ανάπτυξη» θα πει δουλειές, νέες θέσεις εργασίας, επενδύσεις ιδιωτικών κεφαλαίων στην Ελλάδα. «Ανάπτυξη» θα πει να τολμάς να βάζεις και τον ιδιώτη μέσα στις δουλειές του δημοσίου τομέα, ώστε με σύμπραξη να υπάρχει αποτέλεσμα. «Ανάπτυξη» θα πει να μειώνονται οι φόροι, να βοηθάς τον έχοντα και τον κατέχοντα όχι να «πασταλιάζει» τα λεφτά του σε τραπεζικές αποθήκες, αλλά να ρίχνει τα λεφτά του στην αγορά, σε δουλειές, σε επενδύσεις, στην κατανάλωση.
Κύριε συνάδελφε, σας παρακαλώ. Έχετε ήδη φθάσει στα δέκα λεπτά.
Τελειώνω, κύριε Πρόεδρε. Η οικονομία και η κοινωνία, κυρίες και κύριοι συνάδελφοι, έχουν αλλάξει. Ό,τι η Μείζων περιγράφει απαισιοδοξία για τον παρόντα προϋπολογισμό, τον καθιστά προϋπολογισμό ευθύνης, προϋπολογισμό συνέπειας λόγων και έργων και, κυρίως, προϋπολογισμό προοπτικής. Ευχαριστώ, κύριε Πρόεδρε.
Κι εγώ σας ευχαριστώ. Απλώς, είναι μία παράκληση σε όλους τους συναδέλφους να τηρείται ο χρόνος, γιατί θα πάμε πάλι 1.30΄ μετά τα μεσάνυχτα, με αποτέλεσμα να διαμαρτύρονται οι συνάδελφοί σας που είναι προς το τέλος. Δεν είναι σωστό αυτό. Τώρα τον λόγο έχει η κ. Παναγιού Πούλου από τον ΣΥΡΙΖΑ. Ορίστε, κυρία συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, μια κυβέρνηση εικονικής πραγματικότητας δεν θα μπορούσε παρά να συντάξει έναν εικονικό προϋπολογισμό. Έναν εικονικό προϋπολογισμό καταθέτει η Κυβέρνηση Μητσοτάκη για το 2022, δηλώνοντας σίγουρη ότι η πανδημία θα λήξει μέσα στο πρώτο τρίμηνο του επόμενου έτους, οι επιπτώσεις της στα νοικοκυριά και τις επιχειρήσεις θα εξαφανιστούν και όλοι μας θα επιστρέψουμε ως διά μαγείας στην κανονικότητα. Αλήθεια, κύριοι Υπουργοί, πόσες φορές ακόμη θα υποσχεθείτε στον ελληνικό λαό επιστροφή στην κανονικότητα; Το κάνατε το 2019, όταν αναλάβετε την εξουσία, το κάνατε μετά το πρώτο κύμα της πανδημίας και με περίσσιο θράσος το κάνετε και τώρα που η διπλή πανδημία έχει οδηγήσει τη χώρα σε μία χωρίς προηγούμενο υγειονομική τραγωδία αλλά και σε βαθιά οικονομική κρίση. Το μαύρο ημερήσιο ρεκόρ των εκατόν τριάντα συμπολιτών μας που κατέληξαν προχθές, οι δεκαεννιά χιλιάδες πεντακόσιες απώλειες συνολικά μέχρι σήμερα, οι εκατοντάδες διασωληνωμένοι εκτός ΜΕΘ και το εμβολιαστικό πρόγραμμα που δεν προχωρά δεν είναι άψυχα δεδομένα και αριθμοί. Είναι χαμένες ανθρώπινες ζωές που η ανεπαρκής Κυβέρνησή σας δεν μπόρεσε να προστατεύσει, γιατί δεν πιστεύει στη δημόσια και δωρεάν υγεία. Κι αυτό αποδεικνύεται και από την επιστημονική μελέτη των κυρίων Τσιόδρα και Λύτρα, όπου τεκμηριώνεται ότι χιλιάδες συνάνθρωποί μας με COVID-19 θα είχαν σωθεί αν νοσηλεύονταν σε κατάλληλες ΜΕΘ. Ιδού, λοιπόν, η μελέτη που ζητούσε ο Πρωθυπουργός από αυτό εδώ το Βήμα απευθυνόμενος στην Αντιπολίτευση για να πειστεί δήθεν -υποκρινόμενος- ότι χρειάζονται επιπλέον ΜΕΘ. Όμως, στη μελέτη αυτή καταγράφεται η μεγάλη απόκλιση της ποιότητας νοσηλείας των ασθενών ανάμεσα στα κεντρικά και περιφερειακά νοσοκομεία. Άτυχοι είναι οι συμπολίτες της Στερεάς Ελλάδας, αφού όπως διαπιστώθηκε, οι ΜΕΘ στο νοσοκομείο αναφοράς της Λαμίας δεν λειτουργούν κι αυτές του δεύτερου νοσοκομείου αναφοράς στη Χαλκίδα είναι πάντα κορεσμένες. Συναισθανόμαστε, κυρίες και κύριοι συνάδελφοι, το πώς αισθάνονται οι συμπολίτες μας που νοσηλεύονται στις πτέρυγες COVID των νοσοκομείων Λιβαδειάς και Θήβας, όταν περιμένουν να διακομιστούν σε ΜΕΘ και δεν υπάρχουν θέσεις; Πώς αισθάνονται οι συγγενείς που έχασαν τους ανθρώπους τους επειδή δεν κατάφεραν να τους εξασφαλίσουν πλήρη υγειονομική περίθαλψη σε ΜΕΘ; Τα ερωτήματα είναι αμείλικτα και αφορούν όλους μας. Όμως, ας δούμε τώρα τι επιφυλάσσει αυτός ο προϋπολογισμός για τη δημόσια υγεία. Αντί να θωρακίζει το ΕΣΥ με προσωπικό και υποδομές, πετσοκόβει κατά 820 εκατομμύρια ευρώ τον τακτικό προϋπολογισμό του 2022, αλλά και συνολικά τις έκτακτες δαπάνες από 1,25 δισεκατομμύριο ευρώ το 2021 σε 736 εκατομμύρια ευρώ το 2022, και αν χρειαστούν. Μειώνει τις δαπάνες για την πρωτοβάθμια φροντίδα υγείας κατά 360 εκατομμύρια, με αποτέλεσμα στη Βοιωτία, όπως και σε όλη τη χώρα, να μη λειτουργούν τοπικές μονάδες υγείας όπως η μονάδα ΤΟΜΥ της Λιβαδειάς, αλλά και να αποψιλώνονται από ιατρικό προσωπικό τα κέντρα υγείας, τα αγροτικά ιατρεία, για να ενισχύονται τα περιφερειακά νοσοκομεία. Επίσης, δεν εξασφαλίζει ο προϋπολογισμός δωρεάν διαγνωστικά κέντρα για όλους και δεν προβλέπει δαπάνες για την αραίωση στις σχολικές αίθουσες και τα μέσα μεταφοράς, αδιαφορώντας για τις πραγματικές εστίες υπερμετάδοσης. Ωστόσο, χρήματα σίγουρα θα βρεθούν για τη νέα «λίστα Πλεύρη» με σχεδόν 5 εκατομμύρια και πάλι στα κανάλια. Όμως, πέρα από το τραγικό υγειονομικό αδιέξοδο, καταδικάζετε τον ελληνικό λαό και σε οικονομική εξαθλίωση, στραγγαλίζετε τις πραγματικές παραγωγικές δυνάμεις της χώρας, τις βιομηχανίες, τους μικρομεσαίους εμπόρους και επαγγελματίες, τους αγρότες και τους κτηνοτρόφους, τους εργαζόμενους και τα νοικοκυριά. Κατ' αρχάς η παραγωγή συνθλίβεται κάτω από το βάρος του κόστους της ενέργειας και των σαρωτικών ανατιμήσεων που προκαλεί. Οι μικρομεσαίες επιχειρήσεις, η εστίαση, τα ξενοδοχεία, οι μικρές επιχειρήσεις μεταποίησης αγροτικών προϊόντων επιβαρύνονται υπέρογκα για το ηλεκτρικό ρεύμα κάθε μήνα, ενώ ακόμα και η βιομηχανία επιβαρύνεται με αύξηση 150 εκατομμυρίων ευρώ τον μήνα στο ρεύμα χαμηλής και μέσης τάσης, αλλά και με αύξηση του κόστους παραγωγής από 20% έως και 40%. Κι όλα αυτά, φυσικά, καταλήγουν σε εκρηκτικές ανατιμήσεις. Σε όλη τη χώρα οι έμποροι διαμαρτύρονται ότι κάθε μήνα αναγκάζονται να ανακοινώνουν νέους τιμοκαταλόγους με μεγάλες αυξήσεις που μετακυλίονται φυσικά στους καταναλωτές. Εσείς, όμως, κύριοι Υπουργοί, αδιαφορείτε και για το τεράστιο πρόβλημα ρευστότητας των μικρομεσαίων επιχειρήσεων, αφού έχετε επιβάλει τον αποκλεισμό τους από τον τραπεζικό δανεισμό για τα 12,8 δισεκατομμύρια του Ταμείου Ανάκαμψης και Ανθεκτικότητας, ενώ την ίδια στιγμή δεν προβλέπετε την αξιοποίηση της Αναπτυξιακής Τράπεζας. Πριν έναν μήνα περίπου στη Βοιωτία η εστίαση συμμετείχε καθολικά στην πανελλαδική κινητοποίηση του κλάδου, ζητώντας άμεση λήψη μέτρων στήριξης προκειμένου να ανακοπεί το κύμα των απολύσεων και των λουκέτων. Και τώρα, για το περιβάλλον και την ενέργεια, η Κυβέρνησή σας συνεχίζει την εντελώς άναρχη εγκατάσταση ΑΠΕ, καταστρέφοντας περιοχές «NATURA», παρθένα δάση, αρχαιολογικούς χώρους, περιοχές ήπιας τουριστικής ανάπτυξης, ακόμα και γη υψηλής παραγωγικότητας. Το παράδειγμα κι εδώ της Βοιωτίας είναι από τα πλέον χαρακτηριστικά στη χώρα. Ευνοείτε συστηματικά μόνο τις μεγάλες επενδύσεις, αφήνοντας έξω τις ενεργειακές κοινότητες και τη μικρομεσαία επιχειρηματικότητα, ενώ ακόμη και στο «Εξοικονομώ» ευθύνεστε για καθυστερήσεις και δυσλειτουργίες, αφού άνοιξε μόλις το νέο πρόγραμμα και τα δύο προηγούμενα ακόμα δεν έχουν εξοφληθεί. Επιπλέον, οι αγρότες βρίσκονται επίσης στο μάτι του οικονομικού κυκλώνα με διπλασιασμό της τιμής του αγροτικού πετρελαίου και τριπλασιασμό της τιμής του αγροτικού ρεύματος, με μεσοσταθμική αύξηση σχεδόν 69% της τιμής των λιπασμάτων, καθώς και με αυξήσεις από 30% έως και 70% στις ζωοτροφές. Όμως, η Κυβέρνησή σας προτιμά να τους εμπαίζει με πενιχρά μέτρα στον προϋπολογισμό του 2022, με επιστροφή του ειδικού φόρου κατανάλωσης στο αγροτικό πετρέλαιο ύψους μόλις 50 εκατομμυρίων και μόνο για τους νέους αγρότες φυσικά και τα μέλη των συνεταιρισμών, αφήνοντας εκτός τα 2/3 των επαγγελματιών αγροτών. Κοροϊδία, επίσης, σε βάρος τους είναι και η προβλεπόμενη μείωση του ΦΠΑ από 13% στο 6% στις ζωοτροφές, που αποτελεί όμως μόνο λογιστικό μέγεθος και δεν μεταφέρεται ως πραγματικό όφελος στους κτηνοτρόφους, ενώ απουσιάζει τελείως οποιαδήποτε ενίσχυση για τα λιπάσματα και τα φυτοφάρμακα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα ήθελα λίγο την ανοχή σας, σας παρακαλώ. Θα παραλείψω ένα μέρος της ομιλίας μου. Τέλος, για τα νοικοκυριά και τους εργαζόμενους η Κυβέρνηση Μητσοτάκη ετοιμάζει έναν προϋπολογισμό ακραίας φτώχειας. Κατ' αρχάς κρατάει ουσιαστικά καθηλωμένο τον κατώτατο μισθό για το 2022, με αύξηση τον εμπαιγμό του 2% και αρνείται την αύξηση που προτείνει ο ΣΥΡΙΖΑ - Προοδευτική Συμμαχία στα 800 ευρώ, ενώ προβλέπει επιπλέον φόρους ύψους 3,5 δισεκατομμυρίων, ανεξάρτητα από αυτούς που σχετίζονται με τους ρυθμούς ανάπτυξης. Επιπλέον, τη στιγμή ακριβώς που η κοινωνία και μάλιστα οι πιο ευάλωτοι συμπολίτες μας χρειάζονται τη στήριξη της πολιτείας περισσότερο από ποτέ σήμερα εσείς προβλέπετε μείωση των κοινωνικών δαπανών κατά 1,7 δισεκατομμύριο ευρώ. Διαφημίζετε ότι δίνετε έκτακτο επίδομα στα άτομα με αναπηρία, ενώ περικόπτετε τη μέριμνα κατά 53 εκατομμύρια και εξαπατάτε τους συνταξιούχους με ένα περιορισμένο έκτακτο επίδομα, όταν ήδη έχετε καταργήσει τη δέκατη τρίτη σύνταξη που επανέφερε ο ΣΥΡΙΖΑ ως μόνιμο μέτρο ύψους 900 εκατομμυρίων. Στη Λιβαδειά την περασμένη Τρίτη οι συνταξιούχοι, όπως και σε όλη την Ελλάδα, προχώρησαν σε δυναμικό παμβοιωτικό συλλαλητήριο απαιτώντας μεταξύ άλλων τη δέκατη τρίτη σύνταξη και τη δίκαιη φορολογία στα αναδρομικά. Και ενώ η κοινωνία είναι στα κάγκελα, εσείς αλληλοσυγχαίρεστε και πανηγυρίζετε. Και, τέλος, δεν μπορώ να μην αναφερθώ και στην αυτοδιοίκηση, με την ανοχή σας, κύριε Πρόεδρε.
Σας παρακαλώ να ολοκληρώσετε. Έχετε φτάσει τα εννέα λεπτά.
Τελειώνω, κύριε Πρόεδρε. Είχατε την ίδια ανοχή και στους άλλους συναδέλφους μέχρι στιγμής.
Ακούστε τώρα, μην κάνουμε συμψηφισμούς. Αν μπορείτε, σας παρακαλώ, ολοκληρώστε.
Ως πρώην δήμαρχος θα ήθελα να αναφερθώ σε αυτό, σας παρακαλώ. Αναφορικά δε με την αυτοδιοίκηση, ενώ τη φορτώνετε με επιπλέον αρμοδιότητες λόγω πανδημίας και ενώ οι κοινωνικές δομές της καταγράφουν πολλαπλάσιους ευάλωτους πολίτες, δεν της παρέχετε τους αντίστοιχους πόρους. Αντίθετα περικόπτετε τους ΚΑΠ από τους δήμους και τις περιφέρειες κατά 420 εκατομμύρια ευρώ περίπου και βέβαια με τη δημιουργική λογιστική σας την εμφανίζετε ως αύξηση. Μάλιστα το έλλειμμα των 400 εκατομμυρίων λόγω δαπανών COVID το '21 αντί να το εντάξετε στον προϋπολογισμό ως τακτική επιχορήγηση, το διαχειρίζεστε με υπουργικές εξαγγελίες δήθεν ως πρόσθετες επιχορηγήσεις και δωράκια. Κυρίες και κύριοι συνάδελφοι, η φτωχοποίηση της κοινωνίας, η ανεργία, η υγειονομική και η οικονομική ανασφάλεια, η σαρωτική ακρίβεια αποτελούν τη νέα δυστοπική κανονικότητα που φέρνει η Κυβέρνηση της Νέας Δημοκρατίας με τον προϋπολογισμό του 2022. Για το καλό του ελληνικού λαού ο επόμενος προϋπολογισμός πρέπει να προέλθει από μία νέα ριζοσπαστική, προοδευτική κυβέρνηση που θα εφαρμόσει σχέδιο παραγωγικής ανασυγκρότησης και βιώσιμης ανάπτυξης για τη χώρα. Σας ευχαριστώ πολύ.
Τώρα θα συνεχίσουμε με τον κ. Βασίλειο Διγαλάκη από τη Νέα Δημοκρατία και ευθύς αμέσως τον λόγο θα πάρει ο Υπουργός Εξωτερικών κ. Νικόλαος Δένδιας. Ορίστε, κύριε Διγαλάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν ξεκινήσω την ομιλία μου δεν μπορώ παρά να σχολιάσω τον ξαφνικό έρωτα που ανακάλυψε η Αξιωματική Αντιπολίτευση στο πρόσωπο του κ. Τσιόδρα! Έκαστος εφ' ω ετάχθη, κυρίες και κύριοι συνάδελφοι, ας μην προσπαθούμε να ερμηνεύουμε και να διαστρεβλώνουμε αυτά που λένε οι επιστήμονες, ας τους αφήσουμε να κάνουν τη δουλειά τους. Και λυπάμαι πάρα πολύ που η χώρα μας είναι η μόνη χώρα που η πανδημία έχει εργαλειοποιηθεί από την Αντιπολίτευση ως πολιτική αντιπαράθεση. Πριν από δύο χρόνια, όταν η χώρα μας είχε αρχίσει να βγαίνει από μια μακρόχρονη και βαθιά οικονομική κρίση, η υφήλιος βρέθηκε αντιμέτωπη με τη μεγαλύτερη πανδημία των τελευταίων εκατό ετών. Εκτός από τις απώλειες σε ανθρώπινες ζωές η πανδημία αυτή έπληξε σημαντικά την παγκόσμια και φυσικά και την ελληνική οικονομία. Τα περιοριστικά μέτρα στις μετακινήσεις είχαν σοβαρή επίπτωση συνολικά στην οικονομική δραστηριότητα και ειδικά στην περίπτωση της δικής μας βαριάς βιομηχανίας του τουρισμού. Η χώρα μας, όπως και όλες οι χώρες του πλανήτη, βρεθήκαμε κάτω από το νερό. Η Κυβέρνησή μας έπρεπε να φροντίσει να δοθεί οξυγόνο στην οικονομία, στις επιχειρήσεις και τους εργαζόμενους. Έπρεπε να το κάνει για ένα χρονικό διάστημα που ήταν άγνωστο, έως ότου με τη διαθεσιμότητα του εμβολίου να μπορέσει να ξανανοίξει η οικονομική δραστηριότητα. Και έπρεπε, όταν βρεθούμε ξανά στην επιφάνεια, οι επιχειρήσεις και οι εργαζόμενοι να είναι σε τέτοια κατάσταση που να μπορούν να λειτουργήσουν και να οδηγηθούμε σε μία ταχεία ανάκαμψη. Προς αυτή την κατεύθυνση η Κυβέρνηση έθεσε σε εφαρμογή ένα σύνθετο και εκτεταμένο πρόγραμμα στήριξης ύψους 43,3 δισεκατομμύρια ευρώ για την τριετία 2020 - 2022 και το τρίτο μεγαλύτερο πακέτο στήριξης στην Ευρώπη, τέταρτο παγκοσμίως. Αποτέλεσμα ήταν η Ελλάδα με το επιτυχημένο πρόγραμμα εμβολιασμού με το άνοιγμα της οικονομίας να οδηγηθεί σε μια δυναμική ανάκαμψη. Παρουσιάσαμε την καλύτερη επίδοση στην Ευρωζώνη σε επίπεδο ΑΕΠ τριμήνου, ανάπτυξη 13,4% και τη δεύτερη καλύτερη σε επίπεδο εννεαμήνου με ρυθμό μεγέθυνσης 9,3%. Σύμφωνα με τον προϋπολογισμό η χρονιά θα κλείσει με ανάπτυξη 6,9%. Συντηρητική πρόβλεψη θα έλεγα μετά τα θεαματικά αποτελέσματα της οικονομίας για το τρίτο τρίμηνο του '21. Ακόμα κι έτσι όμως το 2021 θα ανακτήσουμε πάνω από τα 2/3 του απολεσθέντος προϊόντος, ενώ το 2022 με ανάπτυξη 4,5% θα υπερβούμε το ΑΕΠ του '19 κατά 1,7%. Ταυτόχρονα είχαμε την καλύτερη επίδοση μεταξύ όλων των χωρών της Ευρωζώνης στη μείωση της ανεργίας. Ο αριθμός ανέργων είναι ο χαμηλότερος από τον Απρίλιο του 2010 και ο αριθμός των απασχολουμένων ο υψηλότερος από τον Ιούνιο του 2011. Η Κυβέρνηση, λοιπόν, πέτυχε τον στόχο, κράτησε ζωντανή την οικονομία και την οδηγεί σε μια ταχεία ανάκαμψη. Έκλεισε τα αυτιά στις σειρήνες της Αξιωματικής Αντιπολίτευσης στην αρχή της πανδημίας για ένα αλόγιστο και γρήγορο ξόδεμα των διαθέσιμων με επιδοματικού χαρακτήρα μέτρα, όπως αυτά που ο ΣΥΡΙΖΑ επιστράτευε πάντα πριν τις εκλογές, μια πολιτική που θα μας είχε τελειώσει το οξυγόνο, κυρίες και κύριοι συνάδελφοι, θα μας είχε οδηγήσει σήμερα σε άλλη μία οικονομική καταστροφή και ο λαός μας το γνωρίζει πολύ καλά. Η οικονομική πολιτική, λοιπόν, που ακολούθησε η Κυβέρνηση από την αρχή της κρίσης, αλλά και πριν από αυτή με τις μειώσεις φόρων και την προώθηση μεταρρυθμίσεων έθεσε τις βάσεις για μια υγιή ανάπτυξη, μια ανάπτυξη που δεν βασίζεται στην αύξηση της κατανάλωσης, αλλά στην αύξηση των επενδύσεων, στην αύξηση των εξαγωγών και στη μείωση του ελλείμματος του εμπορικού ισοζυγίου. Η χώρα μας θα έχει την υψηλότερη αύξηση επενδύσεων στην Ευρώπη το 2022. Για το διάστημα '21 έως '23 θα έχει το υψηλότερο ποσοστό αύξησης των εξαγωγών πανευρωπαϊκά και με αυτόν τον τρόπο θα συνεχίσουμε, κυρίες και κύριοι συνάδελφοι. Ο προϋπολογισμός του 2022 δεν περιέχει μέτρα λιτότητας. Τα αυξημένα έσοδα θα προέλθουν αποκλειστικά από την επανεκκίνηση της οικονομίας και όχι από τυχόν επιβολή νέων φόρων. Εμμένουμε στις πολιτικές μείωσης των φορολογικών βαρών σε νοικοκυριά και επιχειρήσεις και της τόνωσης επενδύσεων και εξαγωγών. Πιστεύουμε ακράδαντα ότι αυτές οδηγούν στον απαραίτητο μετασχηματισμό του παραγωγικού μας μοντέλου και στην επίτευξη υψηλών ρυθμών ανάπτυξης τα επόμενα χρόνια. Επιλέξαμε συνειδητά να επανέλθει η μεσαία τάξη, η ραχοκοκαλιά της ελληνικής κοινωνίας και οικονομίας στο προσκήνιο και να σταθεί στα πόδια της. Όπως συνειδητά ο ΣΥΡΙΖΑ είχε επιλέξει τη συρρίκνωση και την αφαίμαξη της μεσαίας τάξης. Όσο και αν προσπαθεί ο κ. Τσίπρας να πείσει τον ελληνικό λαό ότι αναγκάστηκε, μπορεί απλά να ανατρέξει στα όσα είχε πει ο τότε Αναπληρωτής Υπουργός Οικονομικών του στη συζήτηση του προϋπολογισμού του 2018. Εμείς δεν πιστεύουμε σε λεφτόδεντρα, κυρίες και κύριοι συνάδελφοι της Αξιωματικής Αντιπολίτευσης, αλλά πιστεύουμε στην προσέλκυση νέων επενδύσεων σε κλάδους αιχμής, όπως τα φάρμακα, οι τηλεπικοινωνίες, η πληροφορική και αυτές δεν έρχονται τυχαία ως μάννα εξ ουρανού, αλλά με σκληρή δουλειά και προσήλωση στην αναπτυξιακή και μεταρρυθμιστική ενδυνάμωση της χώρας, με εμπιστοσύνη των εταίρων στο όραμα αυτό που οδηγεί σε επιτυχίες όπως αυτή της έγκρισης του ελληνικού σχεδίου στο πλαίσιο του Ταμείου Ανάκαμψης και Σταθερότητας τον περασμένο Ιούλιο. Επενδύουμε στους νέους ανθρώπους, στους νέους επιστήμονες, στους νέους αγρότες. Φέρνουμε κοντά την έρευνα και την καινοτομία με την οικονομία και την παραγωγή. Η λέξη επιχειρηματικότητα δεν είναι πλέον ταμπού στα πανεπιστήμια. Πρόσφατα ψηφίστηκε ο ν.4864 για τις στρατηγικές επενδύσεις και επιτρέψτε μου να τονίσω το σκέλος του για τη δημιουργία πλαισίου για τις εταιρείες spin-off για τα πανεπιστήμια και τα ερευνητικά κέντρα. Με τον προϋπολογισμό του 2022 επιλέγουμε για άλλη μια φορά την αλήθεια και όχι τον λαϊκισμό. Επιλέγουμε το μακροπρόθεσμο όφελος για όλους και όχι το βραχυπρόθεσμο μικροπολιτικό όφελος για λίγους. Επιλέγουμε να οικοδομήσουμε μια σταθερή και βιώσιμη οικονομία και όχι μια κρατικοδίαιτη ανάπτυξη. Κυρίες και κύριοι συνάδελφοι, υπερψηφίζω τον προϋπολογισμό του 2022 και τον υπερψηφίζω, όχι απλά επειδή ανήκω στην κυβερνητική πλειοψηφία αλλά επειδή πιστεύω στον δρόμο που έχουμε χαράξει και πορευόμαστε με συνέπεια αυτά τα δυόμισι χρόνια. Έναν δρόμο προς τα εμπρός, με συνοδοιπόρο τον ελληνικό λαό. Ευχαριστώ.
Και εγώ σας ευχαριστώ, κύριε Διγαλάκη, και για την τήρηση του χρόνου. Τον λόγο έχει ο Υπουργός Εξωτερικών κ. Δένδιας.
Ευχαριστώ, κύριε Πρόεδρε. Κυρίες και κύριοι συνάδελφοι, σε λίγες μέρες κλείνει μια ακόμη δύσκολη χρονιά. Θρηνούμε, δυστυχώς, καθημερινά νεκρούς λόγω της πανδημίας. Τα νοικοκυριά δέχονται μια πίεση εξαιτίας της ενεργειακής κρίσης, μεταξύ των άλλων. Σε αυτή τη συγκυρία η Κυβέρνηση Μητσοτάκη έχει επιδείξει αντανακλαστικά στους κρίσιμους τομείς και, βέβαια, στην οικονομία. Πέτυχε την αύξηση των άμεσων ξένων επενδύσεων. Αξιοποίησε κάθε δυνατότητα απορρόφησης κοινοτικών κονδυλίων. Κράτησε όρθιο τον τουρισμό, τις μικρομεσαίες επιχειρήσεις, την πρωτογενή παραγωγή. Ενίσχυσε όσους έχουν πληγεί περισσότερο, κυρίως τους οικονομικά αδύναμους. Τίποτα απ' όλα αυτά δεν είναι αυτονόητο. Είναι, όμως, στο κέντρο του ιδεολογικού πυρήνα της Νέας Δημοκρατίας, στο κέντρο του ιδεολογικού πυρήνα της Κοινοβουλευτικής Ομάδας της Νέας Δημοκρατίας, που αποτελεί το θεμέλιο αυτής της Κυβέρνησης. Η Νέα Δημοκρατία, κυρίες και κύριοι συνάδελφοι, είναι ένα λαϊκό κόμμα, ένα ιστορικά λαϊκό κόμμα. Η Νέα Δημοκρατία στηρίζει και στηρίζεται στις μεταρρυθμίσεις, διατηρεί συγχρόνως τον λαϊκό της χαρακτήρα, διατηρεί το λαϊκό και πατριωτικό γενετικό της υλικό, διατηρεί τη δυνατότητά της να συνομιλεί με τους ανθρώπους του καθημερινού μόχθου και της προσπάθειας ή, για να το πούμε καθαρά, η Νέα Δημοκρατία του Κυριάκου Μητσοτάκη είναι και παραμένει το κόμμα που ίδρυσε ο Κωνσταντίνος Καραμανλής. Κυρίες και κύριοι συνάδελφοι, στην εξωτερική πολιτική αντιμετωπίζουμε το πιο ρευστό και διαρκώς μεταβαλλόμενο τοπίο μεταπολεμικά. Αξιοποιούμε κάθε παράθυρο ευκαιρίας, αναγνωρίζοντας, όμως, την πραγματικότητα, δηλαδή ότι η Ελλάδα και η Κύπρος έχουν έναν επεκτατικό γείτονα. Τα τελευταία χρόνια αυτό φάνηκε καθαρά με τις άνευ προηγουμένου προκλήσεις στο Αιγαίο, τον Έβρο, την Κύπρο, την Ανατολική Μεσόγειο, αλλά και ακόμα ευρύτερα, στον Καύκασο, το Ιράκ, τη Συρία, τη Λιβύη. Αναδεικνύονται οθωμανικά ιδεολογήματα: «Τα σύνορα της οθωμανικής καρδιάς», «Η γαλάζια πατρίδα». Απέναντι σ' αυτή την πρωτοφανή και αναχρονιστική προκλητικότητα η Ελλάδα επαναδιαμόρφωσε τη διπλωματική της τακτική και ενίσχυσε την αποτρεπτική της δύναμη. Στο διπλωματικό πεδίο η Ελλάδα προέταξε το Διεθνές Δίκαιο και το Δίκαιο της Θάλασσας -την UNCLOS- ως κοινό τόπο και απαραίτητη συνθήκη συνεννόησης μεταξύ των κρατών. Έφερε στο διεθνές προσκήνιο την απαράδεκτη απειλή πολέμου, το «casus belli», που εκπέμπει η Τουρκία. Κυρίες και κύριοι συνάδελφοι, δεν υπάρχει στον περίγυρό μας, στην Ευρώπη, τη Μέση Ανατολή, τη Βόρεια Αφρική και τον Κόλπο, χώρα που δεν επισκεφθήκαμε, τόσο ο Πρωθυπουργός όσο και σύσσωμη η πολιτική ηγεσία του Υπουργείου Εξωτερικών. Στην Ευρωπαϊκή Ένωση μαζί με την Κύπρο ενσωματώνουμε, παρά τις δυσκολίες, την τουρκική προκλητικότητα και τον επεκτατισμό ως κύριο θέμα στην ευρωτουρκική ατζέντα. Εξηγήσαμε το πρόβλημα ασφάλειας που δημιουργεί η Τουρκία στην Ευρώπη και για ποιον λόγο η Τουρκία δεν πρέπει να εξοπλίζεται και ιδίως, μάλιστα, με ευρωπαϊκά όπλα. Μιλήσαμε για το «διαζύγιό» της από το Διεθνές Δίκαιο, από το Δίκαιο της Θάλασσας και την προστασία των ανθρωπίνων δικαιωμάτων. Στα Δυτικά Βαλκάνια συμβάλλουμε ώστε η περιοχή να υπερβεί το παρελθόν της, να γίνει μέρος των αρχών και των αξιών της Ευρωπαϊκής Ένωσης. Τα προβλήματα της Συμφωνίας των Πρεσπών είναι εμφανή, όμως, στη βάση της αρχής «pacta sunt servanda» συνεχίζουμε να επιδιώκουμε την καλή τη πίστει ερμηνεία και εφαρμογή της, για να προχωρήσουμε μπροστά στην περιοχή μας. Στο πλαίσιο αυτό συμφωνήσαμε με την Αλβανία να παραπέμψουμε το θέμα της οριοθέτησης θαλασσίων ζωνών στη Χάγη. Στον νότιο περίγυρό μας δημιουργήσαμε αμυντικές συμμαχίες, ενισχυμένες συνεργασίες, πολυμερείς κατανοήσεις με σημαντικές χώρες του αραβικού κόσμου, την Αίγυπτο, τη Σαουδική Αραβία, τα Ηνωμένα Αραβικά Εμιράτα, το Μπαχρέιν, την Ιορδανία, το Κουβέιτ, το Ιράκ. Με την Αίγυπτο, όπως και με την Ιταλία, υπογράψαμε συμφωνίες οριοθέτησης αποκλειστικής οικονομικής ζώνης. Με τα Εμιράτα διμερή συμφωνία με ρήτρα αμυντικής συνδρομής και συμβάλλουμε στην άμυνα της Σαουδικής Αραβίας. Δημιουργήσαμε πολυμερές σχήμα, το «Philia Forum», με πολλές από αυτές τις χώρες και τη Γαλλία. Και όλα αυτά σε βάση κοινών αρχών, αξιών και κανόνων του Διεθνούς Δικαίου και του Δικαίου της Θάλασσας. Ενισχύσαμε τις σχέσεις με το Ισραήλ. Ο Πρωθυπουργός ήταν εκεί πριν λίγες μέρες. Οι σχέσεις μας είναι ιστορικά στο πιο υψηλό επίπεδο και στηρίζουμε την προσέγγιση του Ισραήλ με τον αραβικό κόσμο. «Διαβάσαμε» έγκαιρα τη νέα αρχιτεκτονική της περιοχής, πριν ακόμα από τις Συνθήκες του Αβραάμ. Με άλλες χώρες της Μέσης Ανατολής η συνεργασία και η συνεννόηση είναι διαρκής: Ιορδανία, Ιράκ. Έχουμε καθαρή θέση στο μεσανατολικό. Στην τελευταία κρίση στη Γάζα ήμουν ο πρώτος ξένος Υπουργός που έγινε δεκτός και στο Ισραήλ και την Παλαιστίνη, προωθώντας την εκεχειρία που επιτεύχθηκε μετά από τρεις μέρες. Επανήλθαμε στο συριακό στηρίζοντας τις διεθνείς προσπάθειες. Η πρεσβεία μας στη Δαμασκό επαναλειτουργεί σε επίπεδο επιτετραμμένου. Έχουμε ειδικό απεσταλμένο για το συριακό. Στη Λιβύη, μόλις ανέλαβε η μεταβατική κυβέρνηση, ανοίξαμε ξανά την πρεσβεία μας στην Τρίπολη και το γενικό μας προξενείο στη Βεγγάζη. Συνεισφέρουμε στον ανθρωπιστικό τομέα. Οργανώσαμε επιχειρηματικό φόρουμ. Συμβάλλουμε στην αποναρκοθέτηση. Ο Πρωθυπουργός εκλήθη στη Διάσκεψη των Παρισίων για τη Λιβύη τον περασμένο μήνα. Η ίδια η κυβέρνηση της Λιβύης προσκάλεσε την Ελλάδα στη διάσκεψη της Τρίπολης. Επαναφέραμε, δηλαδή, παρά τις αντιρρήσεις ορισμένων, την Ελλάδα στο χάρτη του λιβυκού. Στη Βόρεια Αφρική είμαστε ομοίως εποικοδομητικά παρόντες, από την Αίγυπτο μέχρι το Μαρόκο. Στον Καύκασο είναι γνωστοί οι ιστορικοί μας δεσμοί με την Αρμενία. Έχουμε άριστες σχέσεις με τη Γεωργία. Επαναδημιουργήσαμε διαύλους επικοινωνίας με το Αζερμπαϊτζάν. Συναντήθηκα, το ξέρετε, στο περιθώριο της πρόσφατης διάσκεψης του ΟΑΣΕ με τους ομολόγους μου και του Αζερμπαϊτζάν και της Αρμενίας. Η αξιοπιστία μας, οι συνεργασίες μας έχουν αποκτήσει δυναμική που μπορεί να φτάσει μέχρι τον Ινδοειρηνικό και την Αυστραλία. Γνωρίζετε ότι οι Υπουργοί Εξωτερικών της Ινδίας και της Αυστραλίας έχουν επισκεφθεί το τελευταίο διάστημα την Αθήνα. Οι απόψεις μας ταυτίζονται στα κρίσιμα θέματα που αφορούν το Διεθνές Δίκαιο και το Δίκαιο της Θάλασσας. Και την ίδια λογική προωθούμε στο Συμβούλιο Ασφαλείας του Οργανισμού Ηνωμένων Εθνών. Θέλω να αναφερθώ στην προσπάθεια που κάνουμε με τα μη μόνιμα μέλη του Συμβουλίου Ασφαλείας του Οργανισμού Ηνωμένων Εθνών. Έχουμε συναντηθεί και έχουμε εξηγήσει τις θέσεις μας σχεδόν σε όλα τα μέλη, σε όλους τους Υπουργούς της σύνθεσης του Συμβουλίου, που θα ισχύσει από την 1η του νέου έτους. Επίσης, στο πλαίσιο της νέας στρατηγικής μας για την Αφρική, έχω επισκεφθεί, έχω συναντηθεί με ομολόγους σημαντικών χωρών της Αφρικής, μεταξύ αυτών μέλη του Συμβουλίου Ασφαλείας, όπως η Γκάνα, η Γκαμπόν αλλά και η Κένυα, που είναι ήδη μέλος. Και στις αρχές του χρόνου θα επισκεφθώ τη Νιγηρία, την Αγκόλα και τη Σενεγάλη. Εξηγούμε τις θέσεις μας, προσφέρουμε τη βοήθειά μας με τη διπλωματία των εμβολίων, αναπτύσσουμε νέες συνεργασίες. Με την ίδια λογική θα προσεγγίσουμε και τη Λατινική Αμερική μετά τις συναντήσεις μου με τους Υπουργούς Εξωτερικών του Μεξικού, του Παναμά, της Κόστα Ρίκα και χωρών της Καραϊβικής τον χρόνο που πέρασε. Άφησα για το τέλος τα μόνιμα μέλη του Συμβουλίου Ασφαλείας. Όλοι γνωρίζετε ότι οι σχέσεις μας με τις Ηνωμένες Πολιτείες και τη Γαλλία έχουν περάσει σε άλλο επίπεδο τα τελευταία χρόνια. Με τις Ηνωμένες Πολιτείες υπογράψαμε την τροποποίηση και το πρωτόκολλο της αμυντικής συμφωνίας MDCA, ενισχύσαμε τον στρατηγικό διάλογο. Η αμερικανική παρουσία από τη Σούδα έφθασε στην Αλεξανδρούπολη, τη Θράκη. Όταν μιλούσα σ' αυτή την Αίθουσα για την Αλεξανδρούπολη το 2019, ελάχιστοι το πίστευαν. Επίσης, μόλις προχθές με πρωτοβουλία του Γερουσιαστή Μενέντεζ και άλλων Γερουσιαστών και Βουλευτών, το Κογκρέσο ψήφισε, μεταξύ άλλων, την προνομιακή δυνατότητα απόκτησης αεροσκαφών F-35 από την Ελλάδα. Με τη Γαλλία ακολούθησε η υπογραφή της συμφωνίας στρατηγικής εταιρικής σχέσης με ρήτρα αμοιβαίας αμυντικής συνδρομής. Θέλω να ξεκαθαρίσω ότι οι συμφωνίες αυτές δεν στρέφονται κατά οιουδήποτε, ενισχύουν, όμως, την ασφάλεια της χώρας μας. Και προωθούμε την παρουσία των συμμάχων μας σε πολυμερή σχήματα συνεργασίας που συμμετέχουμε στην περιοχή της Ανατολικής Μεσογείου. Με το Ηνωμένο Βασίλειο στη μετά brexit εποχή υπογράψαμε πρόσφατα πλαίσιο στρατηγικής συνεργασίας. Με τα άλλα μόνιμα μέλη του Συμβουλίου Ασφαλείας διατηρούμε παραδοσιακές σχέσεις συνεργασίας. Ο Πρωθυπουργός συναντήθηκε πριν από λίγες μέρες στο Σότσι με τον Πρόεδρο Πούτιν. Όπως ξέρετε, έχω συναντήσει πάρα πολλές φορές τον Σεργκέι Λαβρόφ, ανταλλάσσουμε απόψεις, καταθέτουμε τις δικές μας για τα θέματα παγκόσμιας ασφάλειας. Με την Κίνα διατηρούμε σχέσεις συνεργασίας. Ο Υπουργός Γουάνγκ Γι μάς επισκέφτηκε πριν από λίγες μέρες στην Αθήνα. Προσεγγίζουμε όμως όλα τα θέματα επί τη βάσει των κανόνων του Διεθνούς Δικαίου. Σε αυτό μας βοηθούν οι απόδημοι Έλληνες που παραμένουν οι καλύτεροι πρεσβευτές μας. Παράλληλα εφαρμόζουμε ένα πλαίσιο συντονισμένων δράσεων για την εξωστρέφεια και την οικονομική διπλωματία. Οι στόχοι μας θα υπηρετηθούν ακόμα καλύτερα με τον εκσυγχρονισμό των δομών και της λειτουργίας του Υπουργείου που ήδη εφαρμόζεται, μετά τον ψηφιακό μετασχηματισμό του που αρχίζει να υλοποιείται τους πρώτους μήνες του 2022. Δεν θέλω να σας κουράσω, αλλά μπορώ να σας πω ότι σε δύο χρόνια από σήμερα, εάν υλοποιηθούν όσα ήδη έχουν αρχίσει να υλοποιούνται, επιτέλους το Υπουργείο Εξωτερικών θα μπει στον 21ο αιώνα. Κυρίες και κύριοι συνάδελφοι, η εξωτερική μας πολιτική, όπως περιγράφεται στο νέο στρατηγικό σχέδιο του Υπουργείου, έχει φέρει αποτελέσματα. Η παρούσα Κυβέρνηση από την ανάληψη των καθηκόντων της έχει υπογράψει εκατόν δεκαοκτώ διμερείς συμφωνίες, τριάντα εννέα πολυμερείς συμβάσεις, έχουμε πρωτοφανή υποστήριξη στους διεθνείς οργανισμούς. Τους τελευταίους δύο μήνες εξελέγη η Ελλάς πρώτη σε ψήφους στον Διεθνή Οργανισμό Ναυτιλίας, πήραμε εκατόν πενήντα από εκατόν πενήντα επτά ψήφους, δεύτερη από τον πρώτο γύρο στην Επιτροπή Παγκόσμιας Κληρονομιάς της UNESCO, με εκατόν δεκαεννέα ψήφους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θέλω ενάμισι λεπτό, κύριε Πρόεδρε, αν έχετε την καλοσύνη. Εκατόν δώδεκα μέλη στήριξαν την απόφασή μας για την ασφάλεια των δημοσιογράφων, εκατόν έντεκα κράτη στήριξαν την απόφασή μας για την επιστροφή πολιτιστικών αγαθών, έχουμε ενενήντα πέντε γραπτές δεσμεύσεις για την εκλογή μας στο Συμβούλιο Ασφαλείας την περίοδο 2025-2026 και οι εκλογές είναι το 2024. Η εξωτερική πολιτική της Κυβέρνησης Μητσοτάκη συνέβαλε αποφασιστικά στην ανάσχεση της Τουρκίας επί του πεδίου. Ευαισθητοποίησε την Ευρωπαϊκή Ένωση και τη Δύση σε σχέση με το νέο ανατολικό ζήτημα, υποχρέωσε την Τουρκία να ακολουθεί τις εξελίξεις στην περιοχή αναζητώντας συνομιλητές. Η Τουρκία στις προσπάθειές της να ομαλοποιήσει τις σχέσεις της με την Ευρώπη και τη Δύση δεν αντιμετωπίζει εμάς, αντιμετωπίζει τις παρανομίες της, την απειλή πολέμου κατά της Ελλάδας, την άρνηση να προσχωρήσει στη Σύμβαση του ΟΗΕ για το Δίκαιο της Θάλασσας, το ανυπόστατο και παράνομο τουρκολιβυκό μνημόνιο, την αμφισβήτηση της κυριαρχίας των ελληνικών νησιών με το πρόσχημα της αποστρατικοποίησης, τον αναθεωρητισμό απέναντι στις διεθνείς συνθήκες, τις υπερπτήσεις πάνω από ελληνικά νησιά, τις παραβιάσεις του εθνικού εναέριου χώρου και χωρικών υδάτων, την εργαλειοποίηση του μεταναστευτικού, την απόκλιση από το κράτος δικαίου. Όλα αυτά έχουν καταστεί προβλήματα περισσότερο της Τουρκίας παρά της Ελλάδας. Καθόσον μας αφορά, εμείς δεν δεχόμαστε τετελεσμένα και δεν υποκύπτουμε σε απειλές. Και να τα ξεκαθαρίσουμε, η τακτική ότι πρώτα παρανομώ και ύστερα διαπραγματεύομαι την παρανομία μου έναντι νόμιμου ανταλλάγματος έχει λάβει τέλος και αυτό ισχύει και για την Κύπρο και για το Κυπριακό, όπου η Τουρκία πρέπει να επανέλθει στο πλαίσιο λύσης των Ηνωμένων Εθνών. Είναι νομίζω ώρα για αλλαγή πορείας της Τουρκίας για να ζήσουν οι λαοί μας με ασφάλεια, ειρηνικά και να ενταχθεί η Τουρκία στη νέα αρχιτεκτονική της περιοχής και να γίνει το Αιγαίο και η Ανατολική Μεσόγειος θάλασσες ειρήνης και συνεργασίας. Κυρίες και κύριοι συνάδελφοι, τελειώνοντας, θα μου επιτρέψετε να σας πω το εξής. Είμαι πια χρόνια σε αυτή την Αίθουσα. Γνωρίζω πολύ καλά πώς αναδιατάσσονται οι τακτικές, όταν στο βάθος του ορίζοντα διακρίνεται το τέλος της κοινοβουλευτικής περιόδου. Σας ζητώ όμως, όπως κάνατε μέχρι σήμερα -και απευθύνομαι κυρίως και πρώτιστα στα κόμματα της Αντιπολίτευσης-, να αντιμετωπίσετε τον πειρασμό του μικροκομματισμού, όπως έπραξε η Κυβέρνηση Μητσοτάκη από την πρώτη μέρα, απολύτως στο θέμα που ο Πρωθυπουργός μού έκανε την τιμή να χειρίζομαι, την εξωτερική πολιτική της χώρας. Σας ζητώ τη στοίχιση όλων των πολιτικών δυνάμεων με κοινό παρονομαστή την εθνική λογική και το εθνικό συμφέρον. Σας ζητώ να διατηρήσουμε τη συστράτευση μπροστά στον αναθεωρητισμό. Σας ζητώ ενότητα μπροστά στην υπαρκτή απειλή. Σας ζητώ ομοψυχία μπροστά στη θρασύτητα του «casus belli», στα ιδεολογήματα της «γαλάζιας πατρίδας», στα ιδεολογήματα της «οθωμανικής καρδιάς». Σας ζητώ ενότητα και ομοψυχία, γιατί αυτά αποτελούν την ισχυρή εθνική ασπίδα. Σας ευχαριστώ πολύ.
Κι εγώ ευχαριστώ, κύριε Υπουργέ.
Για ένα λεπτό τον λόγο θα ήθελα, κύριε Πρόεδρε.
Για ποιο θέμα, κύριε Ραγκούση;
Για ένα λεπτό, κύριε Πρόεδρε, για τον επίλογο του Υπουργού.
Μια διευκρίνιση, κύριε Πρόεδρε, από τον Κοινοβουλευτικό Εκπρόσωπο του ΣΥΡΙΖΑ. Όχι τοποθέτηση. Τοποθετήσεις δεν προβλέπονται από τον Κανονισμό. Έχουμε πει κατ' επανάληψη και στη Διάσκεψη των Προέδρων όχι τοποθετήσεις. Η απόφαση είναι ομόφωνη.
Μην ανησυχείτε, κύριε Πρόεδρε.
Εάν όμως θέλετε μια διευκρίνιση, ευχαρίστως να γίνει.
Μια διευκρίνιση οφείλουμε να δώσουμε στον κ. Δένδια. Και δεν θα χρειαζόταν να τη δώσουμε, αν δεν είχε επιλέξει αυτόν τον επίλογο. Η διευκρίνιση, αγαπητέ κύριε Δένδια, είναι η εξής πάρα πολύ απλή. Σας διαβεβαιώνουμε ότι εμείς Νέα Δημοκρατία του Κυριάκου Μητσοτάκη στα θέματα εξωτερικής πολιτικής δεν πρόκειται να γίνουμε. Η Νέα Δημοκρατία του Κυριάκου Μητσοτάκη, κύριε Δένδια, όπως ξέρετε καλά, δεν ξεκίνησε να υπάρχει στη χώρα από τότε που είπατε εσείς ότι ανέλαβε την πρωθυπουργία, αλλά και από τότε που έγινε Αρχηγός της Αξιωματικής Αντιπολίτευσης και προεκλογικά χρησιμοποίησε ένα μείζον εθνικό θέμα για να ασκήσει…
Αυτή είναι τοποθέτηση.
Σας παρακαλώ, κύριε Πρόεδρε. Για να ασκήσει την πιο ακραία, δημαγωγική και επιζήμια για τη χώρα…
Θα τα πείτε στην αγόρευσή σας.
Σας παρακαλώ, κύριε Πρόεδρε. Γιατί το κάνετε τώρα αυτό;
Στην αγόρευσή σας θα τα πείτε, το έχουμε πει.
Όχι, δεν μπορείτε να το κάνετε αυτό.
Χθες στη Διάσκεψη των Προέδρων…
Ο κ. Δένδιας ζήτησε από εμάς…
Μα, δεν γίνεται αυτό το πράγμα.
Σας παρακαλώ πολύ.
Άλλο η διευκρίνιση, άλλο η τοποθέτηση.
Ζήτησε από εμάς ενότητα και υπευθυνότητα στην εξωτερική πολιτική. Του λέμε, λοιπόν, ότι θα την έχετε, κύριε Δένδια, ακόμη και στην προεκλογική περίοδο, γιατί δεν είμαστε σαν εσάς.
Ήταν μια προτροπή του Υπουργού αυτή. Δεν νομίζω ότι χρειάζεται, κύριε Υπουργέ, να απαντήσετε. Τοποθέτηση ήταν. Ο κ. Ραγκούσης θα αναπτύξει τις απόψεις του όταν θα έρθει η ώρα του ως Κοινοβουλευτικός Εκπρόσωπος. Τον λόγο έχει ο κ. Γιαννάκης Στέργιος από τη Νέα Δημοκρατία και παρακαλώ μετά να ετοιμάζεται η κ. Χρηστίδου από τον ΣΥΡΙΖΑ.
Κύριε Πρόεδρε, κύριοι Υπουργοί, κυρίες και κύριοι συνάδελφοι, είναι θεωρώ κοινώς αποδεκτό ότι ο συζητούμενος προϋπολογισμός για το 2022 συντάχθηκε σε ένα περιβάλλον παγκόσμιας αβεβαιότητας, λόγω των εξελίξεων τόσο στο θέμα της πανδημίας όσο και στις διαμορφούμενες διεθνείς εξελίξεις, κυρίως λόγω του κόστους της ενέργειας. Είναι σαφές ότι με πλήρη την εξέλιξη της πανδημίας τη χρονιά που πέρασε, η Κυβέρνηση κατάφερε να κρατήσει όρθια την κοινωνία, με την πρωτόγνωρη σε ύψος ενίσχυση των νοικοκυριών και των επιχειρήσεων, αλλά και των ανέργων, των ΑΜΕΑ, των υγειονομικών και γενικά ευάλωτων συμπολιτών μας, με ενίσχυση που φτάνει για τη διετία 2021 - 2022 τα 43,3 δισεκατομμύρια ευρώ. Με τον προϋπολογισμό του 2022 επιχειρείται η ανάσχεση των οικονομικών και κοινωνικών επιπτώσεων από την πανδημία, η επιστροφή στην κανονικότητα με δυναμικά χαρακτηριστικά και, ως εκ τούτου, το άλμα ανάπτυξης για τη μετακορωνοϊό εποχή. Είναι αυτό εφικτό; Ναι, είναι. Διότι ήδη μέχρι τώρα διαψεύστηκαν όλες οι δυσοίωνες προβλέψεις που έκανε η Αντιπολίτευση και για το 2020 και για το 2021. Ισχυριζόταν ότι θα είχαμε μείωση ανάπτυξης και απεναντίας είχαμε αύξηση. Σύσσωμη η Αντιπολίτευση μιλούσε για καινούργια φορολόγηση και είχαμε μείωση. Εκεί που ο ΣΥΡΙΖΑ επέβαλλε εξοντωτική φορολογία, εμείς επιλέγουμε τους μειωμένους φορολογικούς συντελεστές. Η Κυβέρνηση πήρε την ανεργία το 2019 στο 18,5% και τον Σεπτέμβρη του 2021 έφτασε στο 13%. Με τον νέο προϋπολογισμό δημιουργείται ένα ισχυρότατο δίχτυ προστασίας των πολιτών με νέες φοροελαφρύνσεις και την αναθέρμανση της αγοράς εργασίας, αφού μειώνεται ο φορολογικός συντελεστής από το 24% στο 22%. Είναι η δεύτερη φορά που γίνεται μείωση, αφού είχε προηγηθεί και η μείωση του 28% στο 24%. Επεκτείνεται η απαλλαγή από την ειδική εισφορά αλληλεγγύης για το 2022. Μειώνεται η προκαταβολή φόρου για τις επιχειρήσεις από το 100% στο 80%. Επεκτείνεται και για το 2022 η μείωση ασφαλιστικών εισφορών κατά τρεις μονάδες. Μειώνεται για τρία χρόνια κατά 30% του ποσού που προκύπτει από την καταβολή φόρου εισοδήματος επί των κερδών για τις επιχειρήσεις που συγχωνεύονται. Εισάγεται η έκπτωση από τα ακαθάριστα έσοδα των μικρομεσαίων επιχειρήσεων των δαπανών που συνδέονται με την πράσινη οικονομία, την ενέργεια και τον ψηφιακό μετασχηματισμό, προσαυξημένο κατά 100%. Παρατείνεται η ισχύς των μειωμένων συντελεστών ΦΠΑ στις μεταφορές, στο τουριστικό πακέτο, στον καφέ, στα μη αλκοολούχα μέχρι τον Ιούνιο του 2022. Αυτή η Κυβέρνηση όχι μόνο δεν έχει επιβάλει ούτε έναν φόρο, αλλά από την πρώτη μέρα της θητείας της υλοποιεί τις δεσμεύσεις της για μείωση των φορολογικών επιβαρύνσεων. Αυτές οι επιλογές οδηγούν σε ένα νέο επενδυτικό κλίμα. Παράδειγμα, στον νομό μου, τον Νομό Πρέβεζας, μετά από μια μακρά άνυδρη περίοδο σε ό,τι αφορά τις επενδύσεις άρχισαν να δρομολογούνται νέες επενδύσεις στον πρωτογενή τομέα, αλλά και μεγάλες στον τουριστικό τομέα, που προοιωνίζουν τη δημιουργία νέων θέσεων εργασίας και πολλαπλασιαστικά οφέλη στην τοπική οικονομία. Με τούτο τον προϋπολογισμό για το 2022 έχουν προβλεφθεί πιστώσεις που αφορούν στην αντιμετώπιση έκτακτων αναγκών για την αντιμετώπιση της πανδημίας στον τομέα της δημόσιας υγείας, αυξημένες κατά 40 δισεκατομμύρια ευρώ σε σχέση με εκείνες του 2021. Οι τακτικές κοινωνικές δαπάνες αυξάνονται το 2022. Η δαπάνη των Οργανισμών Κοινωνικής Ασφάλισης αυξάνεται κατά 759 εκατομμύρια ευρώ, ενώ και οι τακτικές δαπάνες Οργανισμού Προνοιακών Επιδομάτων και Κοινωνικής Αλληλεγγύης αυξάνονται κατά 155 εκατομμύρια ευρώ. Προβλέπεται επίσης αύξηση δαπάνης για τις κύριες συντάξεις από τα 29,47 δισεκατομμύρια ευρώ στα 29,79 και αύξηση δαπάνης για τα οικογενειακά επιδόματα από 1,087 δισεκατομμύριο ευρώ σε 1,102 δισεκατομμύριο ευρώ, λόγω διεύρυνσης των κριτηρίων. Πρέπει επίσης να επισημανθεί ότι το 30% σχεδόν των προσλήψεων που θα κάνει το δημόσιο θα γίνει στον τομέα της δημόσιας υγείας. Σε όλα τα παραπάνω θα πρέπει να συνυπολογίσουμε δαπάνες ύψους 2 δισεκατομμυρίων ευρώ, σε πρώτη φάση, για την αντιμετώπιση των συνεπειών της πανδημίας, που δεν έχουν εξειδικευθεί λόγω της δυναμικής μορφής του φαινομένου, αλλά και δαπάνες που συνδέονται με την έκτακτη βοήθεια στους δικαιούχους του ελάχιστου εγγυημένου εισοδήματος, του επιδόματος θέρμανσης, της επιδότησης στους λογαριασμούς ρεύματος και άλλα. Βασικός συντελεστής για την οικονομική ανάπτυξη είναι η αξιοποίηση της μεγάλης ευκαιρίας που λέγεται Ταμείο Ανάκαμψης, που σε συνδυασμό με το νέο ΕΣΠΑ 2021 - 2027 μπορεί να εξασφαλίσει για τη χώρα οικονομική αποτελεσματικότητα, περιφερειακή ανάπτυξη, κοινωνική συνοχή και δικαιοσύνη. Αγαπητοί συνάδελφοι, θα πρέπει να παραδεχθούμε ότι η κλιματική κρίση εξελίσσεται με γεωμετρική πρόοδο. Χαρακτηριστικό παράδειγμα, μεταξύ των άλλων, είναι και οι καταστροφές που υπέστησαν οι συμπατριώτες μου στον νομό μου αυτές τις μέρες. Οι πληγές σε οικονομικό και κοινωνικό επίπεδο θα είναι ανοιχτές για πολύ καιρό, αλλά είμαι βέβαιος ότι ο κυβερνητικός μηχανισμός θα παρέμβει αποτελεσματικά και άμεσα για την επούλωσή τους. Τελειώνω λέγοντας ότι τελικά κανείς δεν περίμενε ότι μετά από μια εξαιρετικά δύσκολη δεκαετία η χώρα μας θα ανέκαμπτε με αυτούς τους ρυθμούς, που είναι υψηλότεροι από τον μέσο όρο της Ευρώπης. Πιστεύω ότι αφήνουμε πίσω ένα δύσκολο παρελθόν και ατενίζουμε με αισιοδοξία το μέλλον. Σας ευχαριστώ πολύ.
Ευχαριστώ, κύριε συνάδελφε, και ειδικά για την τήρηση του χρόνου. Τον λόγο έχει η κ. Ραλλία Χρηστίδου. Μετά την κ. Χρηστίδου τον λόγο θα πάρει ο κ. Γιάννης Μελάς από τη Νέα Δημοκρατία και μετά ο Υπουργός Τουρισμού. Κυρία Χρηστίδου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, λίγες ημέρες πριν, εδώ στη συζήτηση στη Βουλή, ο κύριος Πρωθυπουργός ζητούσε, με οργισμένο κιόλας ύφος, από τον Αλέξη Τσίπρα να του πει αν έχει ενδείξεις ότι η θνησιμότητα διασωληνωμένων αυξάνεται όταν αυτοί νοσηλεύονται εκτός μονάδων εντατικής θεραπείας. Ο Πρωθυπουργός προσβάλλοντας τον κοινό νου ζητούσε δήθεν ενδείξεις, ενώ είχε αποδείξεις μέσα στο συρτάρι του. Όπως αποκαλύφθηκε, ήδη από τον Μάιο -παρ' ότι το διαψεύδει- είχε στα χέρια του την έκθεση Τσιόδρα - Λύτρα και ήξερε όχι μόνο για τους διασωληνωμένους εκτός μονάδων εντατικής θεραπείας, αλλά και για το πόσοι περισσότεροι άνθρωποι θα ζούσαν εάν το Εθνικό Σύστημα Υγείας στηριζόταν όπως έπρεπε και οι ΜΕΘ ήταν περισσότερες, με περισσότερο προσωπικό και όχι υποστελεχωμένες και στα κόκκινα. Ο Αρχηγός της Νέας Δημοκρατίας τα γνώριζε όλα αυτά. Όχι μόνο έκανε πως δεν τα γνώριζε, αλλά κουνούσε και το δάχτυλο στην Αντιπολίτευση, ισχυριζόμενος ψεύδη μέσα στη Βουλή των Ελλήνων. Ψεύδη, διότι πώς είναι δυνατόν να μη γνώριζε; Πώς είναι δυνατόν να μη γνώριζε; Αμφιβάλλουμε πάρα πολύ για το ότι δεν γνώριζε. Διότι όχι μόνο δεν έχει σκοπό να ενισχύσει το ΕΣΥ -και ούτε και είχε και ποτέ-, αλλά στον νέο προϋπολογισμό κόβει άλλα 820 εκατομμύρια ευρώ από τις δαπάνες υγείας, αρνείται ακόμα και τώρα την επίταξη ιδιωτικών και στρατιωτικών νοσοκομείων. Οι ιδεοληψίες ξέρετε της Νέας Δημοκρατίας και της Κυβέρνησης μας κόστισαν και μας κοστίζουν μέχρι και σήμερα ανθρώπινες ζωές. Το λένε οι ίδιοι σας οι σύμβουλοι και οι επιστήμονες με αποδείξεις και με στοιχεία και το επιβεβαιώνει και με τραγικό τρόπο ο κόσμος στα νοσοκομεία καθημερινά, είτε έχει COVID είτε όχι. Σε οποιαδήποτε άλλη ευρωπαϊκή χώρα, σε οποιαδήποτε στοιχειωδώς δημοκρατική χώρα η κυβέρνηση θα είχε παραιτηθεί. Καθώς εδώ πέρα υπάρχουν βαρύτατες πολιτικές ευθύνες, υπάρχουν θάνατοι συμπολιτών μας που θα μπορούσαν να έχουν αποφευχθεί, εσείς αφήνετε με τις πολιτικές σας αβοήθητους τους ανθρώπους εκτός ΜΕΘ, χωρίς την ιατρική φροντίδα που έχουν ανάγκη. Άκουσα τους Υπουργούς χθες και προχθές να λένε ότι αν υπάρξει έκτακτη ανάγκη, να μην ανησυχούμε καθόλου, θα δοθούν χρήματα στο ΕΣΥ. Την Τρίτη είχαμε εκατόν τριάντα νεκρούς. Τις πρώτες δώδεκα ημέρες του Δεκέμβρη είχαμε χίλιους τριακόσιους δεκαοκτώ θανάτους από COVID και εσείς μας λέτε «εάν υπάρξει έκτακτη ανάγκη»; Δηλαδή αν το καθεστώς που είμαστε τώρα δεν είναι έκτακτη ανάγκη, τι μπορεί να είναι; Είμαστε ήδη σε καθεστώς έκτακτης ανάγκης, κυρίες και κύριοι συνάδελφοι, εδώ και μήνες και εσείς αποδεικνύεστε ανίκανοι να τη διαχειριστείτε και εκτός πραγματικότητας. Μας είπε προχθές ο κ. Βορίδης ότι η Αριστερά δεν τα πάει καλά με τους αριθμούς. Ενώ η Δεξιά με χίλιους τριακόσιους θανάτους σε δώδεκα ημέρες μάς δίνει μαθήματα αριθμητικής, έτσι; Πραγματικά ξεπερνάτε κάθε φορά όλα τα όρια, κυρίες και κύριοι συνάδελφοι. Και βέβαια οι παραπλανητικοί και ψευδείς ισχυρισμοί δεν αφορούν μόνο την πανδημία. Ακούμε στις ομιλίες των κυβερνητικών Βουλευτών ότι μειώνονται οι φόροι. Ναι, μειώνονται οι φόροι, αλλά ποιους αφορά αυτό; Ποιους αφορά, την κοινωνική πλειοψηφία; Για το 2022 αναμένετε 3,5 δισεκατομμύρια περισσότερα φορολογικά έσοδα. Πού στηρίζετε αυτή την πρόβλεψη; Σε πάταξη της φοροδιαφυγής; Όχι βέβαια. Τα παραπάνω χρήματα, αν εισπραχθούν -που αυτή τη στιγμή οι μικρομεσαίες επιχειρήσεις λένε ότι είναι στο 60% κάτω σε σχέση με τον Νοέμβριο του 2019-, θα προέρχονται από μεγαλύτερες εισπράξεις ΦΠΑ, όχι γιατί θα αυξηθεί η κατανάλωση, αλλά επειδή ό,τι αγοράζει ο πωλητής και οι λογαριασμοί της ΔΕΗ και του φυσικού αερίου και όλα τα υπόλοιπα θα είναι πολύ ακριβότερα. Η Κυβέρνηση, λοιπόν, από την εκτόξευση των τιμών υπολογίζει μεγαλύτερα έσοδα και πανηγυρίζει γι' αυτό. Πάλι η κρίση γίνεται ευκαιρία. Πέρσι το ΑΕΠ της χώρας μειώθηκε κατά 11% και φέτος η ανάκαμψη της οικονομίας είναι στο 6,9%, δηλαδή καλύφθηκε ένα μέρος από το χαμένο έδαφος, που και αυτό είναι προϊόν αναθεώρησης. Το έχει διευκρινίσει η ΕΛΣΤΑΤ. Λόγω της αναθεώρησης της ύφεσης του 2020 προς τα κάτω, αναθεωρήθηκε το 2021 προς τα πάνω. Αυτό εσείς το παρουσιάζετε ως ανάπτυξη της οικονομίας. Αυτή είναι η δική σας ψευδής και αποτυχημένη αριθμητική. Ακόμα και τα λίγα και ανεπαρκή μέτρα στήριξης που είχατε πάρει την περασμένη χρονιά τα αποσύρετε όλα, αφαιρώντας 12,3 δισεκατομμύρια ευρώ από την πραγματική οικονομία, ενώ σύντομα θα ζητήσετε επιστροφές ενισχύσεων και ξεπάγωμα οφειλών. Μιλάτε για επανεκκίνηση της οικονομίας. Ποια επανεκκίνηση; Πού ζείτε; Οι πολύ μικρές και μικρές επιχειρήσεις -που είναι πάνω από το 90% των επιχειρήσεων στην Ελλάδα- μιλάνε για τον χειρότερο χειμώνα από το 2013, αλλά αυτό δεν σας απασχολεί, καθώς η Κυβέρνησή σας δεν επιθυμεί την επιβίωση όλων, αλλά των ελάχιστων. Επιθυμεί τη σχετική αναδιανομή της πίτας σε ελάχιστους και σε δυνατότερους. Γι' αυτό η παιδεία παραμένει στα περσινά επίπεδα του προϋπολογισμού, γι' αυτό ο πολιτισμός μαζί με τον αθλητισμό στη χώρα μας αντιπροσωπεύει μόλις το 0,6% του προϋπολογισμού, γι' αυτό επιλέγετε δημοσιονομική προσαρμογή για το 2022 10 δισεκατομμύρια ευρώ, γι' αυτό μειώνετε για δεύτερη χρονιά το Πρόγραμμα Δημοσίων Επενδύσεων, γι' αυτό αντίθετα με άλλες ευρωπαϊκές χώρες ο κατώτατος μισθός παραμένει καθηλωμένος. Αντί για αυξήσεις στον κατώτατο μισθό δίνετε επιδόματα και φιλοδωρήματα στους συνταξιούχους, αντί για τη δέκατη τρίτη σύνταξη που θέσπισε ο ΣΥΡΙΖΑ. Αλλά τότε ήταν ψίχουλα. Εσείς είστε κατά των επιδομάτων. Ή μήπως δεν είστε; Τελικά τι είστε; Ποιοι είστε; Τι είστε; Φιλελεύθεροι, όπως λέει ο κ. Μητσοτάκης στις συνεντεύξεις του στο εξωτερικό; Ή μήπως είστε νεοσυντηρητικοί, όπως έλεγε ο Άδωνις Γεωργιάδης προεκλογικά; Έλεγε ότι θα ακολουθήσετε φιλελεύθερο πρόγραμμα στην οικονομία και συντηρητικό πρόγραμμα στο κοινωνικό κράτος. Καλή είναι η θεωρία, όμως εδώ η πραγματικότητα σας διαψεύδει και στις ιδεολογικές σας εμμονές και στις προεκλογικές σας δεσμεύσεις. Δεν έχετε κανένα ιδεολογικό πρόσημο. Δεν πρεσβεύετε καμμία ιδεολογία. Ακολουθείτε μόνο τις επιταγές των πολύ ισχυρών αυτής της χώρας. Η ιδεολογία τους είναι μία. Κι αυτή είναι το χρήμα. Τα νομοσχέδιά σας ενθαρρύνουν την έξτρα απλήρωτη ώρα υπερωρίας, την περαιτέρω ελαστικοποίηση του ωραρίου και τα αδιέξοδα για τους εργαζόμενους, περισσότερο για τους νέους και για τις γυναίκες. Παράλληλα υπάρχει πρωτογενές έλλειμμα 14 εκατομμυρίων. Έλλειμμα 10 δισεκατομμυρίων στο ισοζύγιο τρεχουσών συναλλαγών. Υπάρχει αύξηση δημόσιου χρέους ακόμα πέντε δισεκατομμύρια. Ο πληθωρισμός 5%, ρεκόρ δεκαετίας, τρέχει παράλληλα, ενώ η χώρα τον Μάιο θα πάψει να δανείζεται φθηνά. Κλείνω, κυρίες και κύριοι συνάδελφοι. Το 1/3 των εργαζομένων αμείβεται με τον κατώτατο μισθό, ενώ το 85% των εργαζομένων που αμείβεται με τον κατώτατο μισθό δυσκολεύεται να καλύψει τις βασικές του ανάγκες. Για να μην πούμε για το 31% των εργαζομένων που αμείβεται κάτω από τον κατώτατο μισθό με 200 ευρώ. Αυτά, λοιπόν, είναι τα νούμερα τα δικά μας. Αυτά τα νούμερα είναι η απάντηση στο ότι οι αριστεροί δεν είναι καλοί με τους αριθμούς. Εμείς δεν θα πούμε για τους δεξιούς γενικά ούτε τους τσουβαλιάζουμε τους ανθρώπους. Θα πούμε ότι είναι ο πολιτικός σας χαρακτήρας που είναι υπεύθυνος για όλη αυτή την καταστροφή. Όπως αδιαφορείτε για τους θανάτους στα νοσοκομεία, έτσι αδιαφορείτε για τη φτωχοποίηση, για την ανεργία, για την ακρίβεια. Ευτυχώς όμως αυτός θα αποδειχθεί ο τελευταίος προϋπολογισμός που καταθέτετε στο Κοινοβούλιο, για να σώσουμε οτιδήποτε αν σώζεται από εσάς τους ανέμελους αντιμεταρρυθμιστές, τους ανάλγητους, ανεύθυνους ανεπαρκείς, τους αμετανόητους αλαζόνες. Σας ευχαριστώ πολύ.
Κι εγώ σας ευχαριστώ. Τον λόγο έχει ο κ. Μελάς.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, από τις κορυφαίες κοινοβουλευτικές διαδικασίες είναι η συζήτηση του προϋπολογισμού. Η Αντιπολίτευση μας ασκεί κριτική στο ότι ο προϋπολογισμός του 2022 δεν είναι αναπτυξιακός, ότι είναι ένας προϋπολογισμός εκτός πραγματικότητας, ότι μειώνουμε τις δαπάνες για την υγεία, ότι δεν δίνουμε ούτε ένα ευρώ για την ακρίβεια και ότι μειώνουμε το Πρόγραμμα Δημοσίων Επενδύσεων. Πάμε όμως να τα δούμε ένα-ένα αυτά. Αρκεί κανείς, λοιπόν, να διαβάσει τον προϋπολογισμό για το 2022. Είναι βασικό να διαβάζουμε τον προϋπολογισμό. Προβλέπεται, λοιπόν, ανάπτυξη της ελληνικής οικονομίας τουλάχιστον κατά 4,5% για το επόμενο έτος. Εάν σε αυτό προσθέσουμε και την ανάπτυξη που υπήρξε το 2021 και διαμορφώθηκε στο 6,9%, φαίνεται ότι η οικονομία της χώρας μας καβαλάει τελικά την ύφεση του 2019 κατά 1,7%. Όχι μόνο δεν μειώνουμε τις δαπάνες για την υγεία, αλλά τις αυξάνουμε πρώτα. Πράγματι η Αριστερά δεν είναι καλή στα νούμερα, όπως σας είπε ο κ. Βορίδης, γιατί τα 5,2 δισεκατομμύρια το 2021 γίνονται 5,25 δισεκατομμύρια το 2022. Άρα, λοιπόν, όποιος αντιλαμβάνεται ότι τα 5,25 δισεκατομμύρια είναι κατά 820 εκατομμύρια μικρότερο ποσό από τα 5,2 δισεκατομμύρια καταλαβαίνουμε όλοι ότι δεν μπορεί να είναι καλοί στα νούμερα. Σε ό,τι αφορά στο Πρόγραμμα Δημοσίων Επενδύσεων, οι δαπάνες ήταν στο 3,1% του ΑΕΠ το 2019 και το 2022 θα είναι στο 5,9% μαζί με τις δαπάνες του Ταμείου Ανάκαμψης, που μεταφράζονται σε 11 δισεκατομμύρια ευρώ. Κυρίες και κύριοι συνάδελφοι, είναι σημαντικό ότι, ενώ η πανδημία και οι συνέπειές της διεθνώς βρίσκονται ακόμα σε εξέλιξη, η ελληνική οικονομία το τρίτο τρίμηνο του 2020 κατέγραψε 13,4% ανάπτυξη. Τη μεγαλύτερη μάλιστα στην Ευρωζώνη. Η ανεργία μειώθηκε τον Σεπτέμβριο στο 13%, από 16,5% που ήταν τον Σεπτέμβριο του 2020. Το ίδιο διάστημα αυξήθηκε η απασχόληση και δημιουργήθηκαν περισσότερες από εκατόν τριάντα χιλιάδες νέες θέσεις εργασίας. Τα έσοδα για τον τουρισμό είναι πάνω από 10 δισεκατομμύρια ευρώ, ξεπερνώντας έτσι κάθε προσδοκία. Το κόστος δανεισμού για τη χώρα μας έχει μειωθεί σημαντικά. Ακόμη και με μηδενικά ή αρνητικά επιτόκια. Αυτά, λοιπόν, είναι όλα πραγματικά γεγονότα και δεν μπορούν να αμφισβητηθούν. Δεν έγιναν με κανένα μαγικό ραβδί. Συνέβησαν γιατί η Κυβέρνηση της Νέας Δημοκρατίας ακούει την κοινωνία, έχει σχέδιο και εφαρμόζει μεταρρυθμίσεις για την ανάπτυξη της χώρας. Ένα σχέδιο το οποίο αποτυπώνεται στην πραγματική οικονομία. Βλέπουμε επιχειρήσεις κολοσσούς, όπως είναι η «PFIZER», η «MICROSOFT», η «AMAZON», η «CISCO», να επενδύουν στη χώρα μας, ενώ μόλις πριν από λίγες μέρες ο ΟΤΕ ανακοίνωσε νέες επενδύσεις ύψους πάνω από 3 δισεκατομμύρια ευρώ τα επόμενα χρόνια για την Ελλάδα. Για τις αναπτυξιακές προοπτικές της χώρας μας έχει ενδιαφέρον και η φετινή έκθεση της «Ernst & Young» για τις επενδύσεις στην Ελλάδα. Η χώρα μας, λοιπόν, κατατάσσεται για πρώτη φορά στην εικοστή τρίτη θέση στην προσέλκυση άμεσων ξένων επενδύσεων. Το 2018, επί κυβερνήσεως ΣΥΡΙΖΑ, βρισκόμασταν στην τριακοστή πέμπτη θέση για την προσέλκυση επενδύσεων και το 2019 στην εικοστή ένατη θέση. Το 2020 προσελκύσαμε τριάντα εννιά άμεσες ξένες επενδύσεις, έναντι είκοσι δυο το 2019 και έντεκα που ήταν περίπου ο μέσος όρος την περίοδο 2000 - 2019. Στην ίδια έκθεση μάλιστα καταγράφεται ακόμη ότι η Ελλάδα βρίσκεται για πρώτη φορά στην όγδοη θέση μεταξύ των πιο ελκυστικών προορισμών για επενδύσεις στην Ευρώπη. Τι σημαίνουν όμως όλα αυτά; Η χώρα μας, με Κυβέρνηση της Νέας Δημοκρατίας και του Κυριάκου Μητσοτάκη, μετατρέπεται σε έναν σταθερά ελκυστικό επενδυτικό προορισμό. Οι επενδύσεις στις νέες τεχνολογίες, στην καινοτομία, στις υποδομές, στην πράσινη οικονομία αλλάζουν τη φυσιογνωμία και το παραγωγικό μοντέλο της χώρας μας. Μία τέτοια σημαντική επένδυση είναι και η Πολιτεία Καινοτομίας στο παλιό κτήριο της «ΧΡΩΠΕΙ» στον Πειραιά. Τα οφέλη για την πόλη του Πειραιά και συνολικά για τη χώρα θα είναι πολλαπλά. Σημαντικό έργο υποδομής επίσης για την πόλη μου, για τον Πειραιά, είναι η μεταστέγαση των δικαστηρίων, που θα γίνει σε νέο κτήριο. Είναι ένα έργο το οποίο, όπως ανέφερε και ο εισηγητή μας, ο κ. Ρουσόπουλος, έχει ενταχθεί στο Ταμείο Ανάκαμψης. Κυρίες και κύριοι συνάδελφοι, θα μου επιτρέψετε να σταθώ και στη μείωση της φορολογίας, που ήταν και παραμένει στρατηγική μας επιλογή. Άκουσα και προηγουμένως τη συνάδελφο να λέει ότι μειώνονται οι φόροι, αλλά αυξάνονται τα έσοδα και πώς γίνεται αυτό. Επειδή πράγματι δεν είστε καλοί στα νούμερα, θα σας το ξαναπώ. Γίνεται διότι υπάρχει ανάπτυξη στη χώρα. Διότι όσο γίνεται τζίρος και μειώνονται οι φορολογικοί συντελεστές αυξάνονται τα έσοδα. Και αυτό είναι το ζητούμενο για να υπάρξει μια υγιής οικονομία για τη χώρα μας. Αυτή, λοιπόν, είναι και η ιδεολογική μας διαφορά. Εμείς μειώνουμε τους φόρους. Εσείς υπερφορολόγησατε τη μεσαία τάξη. Την εφαρμόζουμε από την πρώτη μέρα της διακυβέρνησής μας και θα συνεχίσουμε να την εφαρμόζουμε και το 2022. Ενδεικτικά, λοιπόν, κάποια μέτρα που θα ισχύουν για το 2022 είναι η μείωση του φόρου εισοδήματος για τα νομικά πρόσωπα από το 24% στο 22%, η απαλλαγή από την ειδική εισφορά αλληλεγγύης για τους εργαζόμενους του ιδιωτικού τομέα, η μείωση κατά 3% των εισφορών στον ιδιωτικό τομέα. Είναι η έκπτωση στις δαπάνες που αφορούν την πράσινη οικονομία, την ενέργεια και την ψηφιοποίηση, είναι η κατάργηση του φόρου σε γονικές παροχές μέχρι 800.000 ευρώ, την οποία εσείς καταψηφίσατε. Είναι η επιστροφή του ειδικού φόρου κατανάλωσης πετρελαίου κίνησης σε νέους αγρότες και αγρότες μέλη συνεργατικών σχηματισμών. Για να κλείσω, κυρίες και κύριοι συνάδελφοι, εμείς δεν πανηγυρίζουμε. Δεν έχουμε λύσει όλα τα προβλήματα που μας δημιούργησε η πανδημία, αλλά συνεχίζουμε να δουλεύουμε. Η αύξηση των τιμών στην ενέργεια είναι άλλη μία συνέπεια της πανδημίας. Ο Πρωθυπουργός στη ΔΕΘ είχε εξαγγείλει, αρχικά, μέτρα ύψους 200.000.000 ευρώ. Επειδή αντιμετωπίζουμε μια δυναμική κατάσταση ακολούθησε και μια νέα διεύρυνση των μέτρων στα 500.000.000 ευρώ και με τις τελευταίες ανακοινώσεις των αρμόδιων Υπουργείων, η στήριξη ανέρχεται στα 620.000.000 ευρώ. Ήδη έχει προαναγγελθεί ότι αύριο ο Πρωθυπουργός στην ομιλία του για τον προϋπολογισμό θα κάνει περαιτέρω ανακοινώσεις. Έχουμε αποδείξει, λοιπόν, ότι στηρίζουμε τα νοικοκυριά, στηρίζουμε τους εργαζόμενους, στηρίζουμε τις επιχειρήσεις. Περισσότερα από 43.000.000.000 ευρώ δόθηκαν για την αντιμετώπιση των συνεπειών της πανδημίας. Απέναντι, λοιπόν, στον λαϊκισμό της Αντιπολίτευσης και της καταστροφής που θέλει να παρουσιάσει, απαντάμε με πρόγραμμα και με σκληρή δουλειά. Συνεχίζουμε στο μονοπάτι της ανάπτυξης και της προόδου. Έτσι, λοιπόν, με τον προϋπολογισμό του 2022 αυξάνουμε το διαθέσιμο εισόδημα των πολιτών και στηρίζουμε τους πιο ευάλωτους συμπολίτες μας. Αξιοποιούμε όλους τους διαθέσιμους πόρους από το Ταμείο Ανάκαμψης και το ΕΣΠΑ, στηρίζουμε την επιχειρηματικότητα, σταθερά δημιουργούμε νέες θέσεις εργασίας, μετατρέπουμε τη χώρα μας σε ένα σύγχρονο ψηφιακό και φιλικό προς τους πολίτες κράτος. Βελτιώνουμε το επενδυτικό περιβάλλον, αγωνιζόμαστε για μια εξωστρεφή και διεθνώς ανταγωνιστική ελληνική οικονομία, κάνουμε την Ελλάδα πιο ισχυρή με τις αμυντικές συμφωνίες με τη Γαλλία και τις Ηνωμένες Πολιτείες Αμερικής. Για όλα αυτά, κυρίες και κύριοι συνάδελφοι, σας καλώ να ψηφίσετε τον προϋπολογισμό. Σας ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει ο Υπουργός Τουρισμού κ. Βασίλειος Κικίλιας.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα εξαρχής να πω ότι αυτή η συζήτηση γίνεται μετά από δύο χρόνια μιας παγκόσμιας υγειονομικής κρίσης, λόγω φυσικά της COVID 19, και υπό τον φόβο τού ότι μπορεί να επιφέρει και μια τρίτη συνεχόμενη χρονιά ή μία ακόμα μετάλλαξη η νέα μετάλλαξη του ιού. Όλες οι χώρες, όπως και η Ελλάδα, προσαρμόζουν και αναπροσαρμόζουν συνεχώς τις πολιτικές τους, ανάλογα με την εξέλιξη της πανδημίας, της οποίας -κακά τα ψέματα- κανείς δεν προϋπολόγιζε την τόσο μεγάλη χρονική διάρκεια και κανείς δεν προϋπολόγιζε τις επιπτώσεις της σε όλους τους τομείς. Πρώτα και πάνω από όλα, στην υγεία των ανθρώπων ως την πιο απλή κοινωνική δραστηριότητα που διαταράχθηκε λόγω της πανδημίας. Ο τουρισμός ήταν μία από τις πρώτες κοινωνικές δραστηριότητες που ανεστάλησαν παγκοσμίως, με ό,τι αυτό συνεπάγεται. Αλλά η Ελλάδα και το 2020 και πολύ περισσότερο το 2021 εμφάνισε μια αξιοσημείωτη αντοχή ως αγαπημένος προορισμός ξένων επισκεπτών και αυτό δεν πρέπει να το προσπεράσουμε χωρίς να το αναλύσουμε. Η ταξιδιωτική κίνηση μέχρι τον Σεπτέμβριο αυξήθηκε περισσότερο από 90% σε σχέση με το 2020. Οι ταξιδιωτικές εισπράξεις 140%, ενώ το ταξιδιωτικό ισοζύγιο παρουσίασε πλεόνασμα 8.033.000.000 ευρώ, δηλαδή 5.000.000.000 ευρώ παραπάνω από το αντίστοιχο πλεόνασμα του 2020 και όταν κλείσει το έτος θα δούμε ότι ξεπεράσαμε κατά πολύ τα 10.000.000.000 ευρώ. Υπενθυμίζω ότι οι αρχικές προβλέψεις μιλούσαν για έσοδα της τάξεως των 5.000.000.000 ευρώ με 6.000.000.000 ευρώ. Η μέση κατά κεφαλήν δαπάνη από τον κάθε επισκέπτη φέτος αυξήθηκε πάνω από 20%, με τον καθένα να δαπανά, πλέον, παραπάνω από 600 ευρώ. Ποσοτικοί δείκτες όλοι αυτοί, που με δύο απτά και σαφή ποιοτικά χαριστικά αποδεικνύουν ότι δημιουργήθηκαν νέες θέσεις εργασίας για τους Έλληνες πολίτες και αυξήθηκε το εισόδημά τους για όλα αυτά τα επαγγέλματα τα οποία συνδέονται έμμεσα ή άμεσα με το τουριστικό προϊόν. Κυρίες και κύριοι συνάδελφοι, στόχος μας είναι το 2022 -καλώς εχόντων των πραγμάτων- να πάμε σε ολική επανεκκίνηση του ελληνικού τουρισμού. Γι' αυτόν τον λόγο από σήμερα στο εξωτερικό τρέχει η καμπάνια μας για τον χειμερινό τουρισμό. Θα ακολουθήσει καμπάνια για τον εσωτερικό τουρισμό και μετά για το city break, ξεκινώντας από την Αθήνα και τη Θεσσαλονίκη. Η θερινή περίοδος θα ξεκινήσει το 2022 από τον Μάρτιο, για όσους προορισμούς μπορούν, κυρίως λόγω κλίματος, να το υποστηρίξουν. Και με μεγάλη αισιοδοξία στις επαφές μας με όλες τις αεροπορικές εταιρείες, τους tour operator, τις εταιρείες κρουαζιέρας βλέπουμε αύξηση διαθεσιμότητας πτήσεων, δρομολογίων και προορισμών. Γιατί μας προτιμούν οι ξένοι επισκέπτες; Πρώτος παράγοντας είναι ο εμβολιασμός. Δεύτερος παράγοντας, η πεποίθηση ότι έρχονται σε μια ασφαλή ευρωπαϊκή χώρα. Τρίτος παράγοντας, η διαφορετική, ξεχωριστή, μοναδική τουριστική εμπειρία που προσφέρει η Ελλάδα. Μιλάμε για εκατοντάδες μικρούς τουριστικούς παραδείσους, διάσπαρτους σε δεκάδες νησιά, εκατοντάδες παραθαλάσσιες περιοχές, μικρά χωριά, ταβερνάκια οικογενειακές μονάδες, διατηρητέους οικισμούς, πολυτελείς πεντάστερες μονάδες και εξαιρετικά γκουρμέ εστιατόρια, τηρώντας όλοι οι παραπάνω τα υγειονομικά πρωτόκολλα. Όλοι αυτοί δημιούργησαν ένα εξαιρετικά ελκυστικό πλέγμα, φτιαγμένο πάνω στο ανθρώπινο μέτρο, όχι στη μαζικότητα και όχι στην απρόσωπη εξυπηρέτηση. Αναδείχτηκε, λοιπόν, κυρίες και κύριοι, το τεράστιο πλεονέκτημα των εκατοντάδων διαφορετικών προορισμών της Ελλάδας, αλλά για εντελώς διαφορετικό λόγο απ' ό,τι πριν από την πανδημία. Το μικρό, φιλικό, γραφικό ή πολυτελές έγινε και ασφαλές για όσους εύλογα αναζητούν συνθήκες κατά το δυνατόν ελεγχόμενες. Κι αυτό πρέπει να το συνειδητοποιήσουμε και να το εντάξουμε στον ευρύτερο στρατηγικό μας σχεδιασμό για την περαιτέρω ανάπτυξη του ελληνικού τουρισμού, όπως εντάξαμε ήδη την προβολή και ανάδειξη λιγότερο γνωστών προορισμών, την επέκταση της τουριστικής περιόδου, τη Θεσσαλονίκη ως home port και hub και το Project Digital Nomads και, πάνω απ' όλα, τον μεγάλο στόχο και κύρια στρατηγική της Κυβέρνησης και του Πρωθυπουργού Κυριάκου Μητσοτάκη, τη βιωσιμότητα και τον σεβασμό στο περιβάλλον, τον λεγόμενο «Green and Blue Tourism». Κυρίες και κύριοι συνάδελφοι, θέλω να τονίσω από αυτό το Βήμα ότι στην Ελλάδα η αλυσίδα των ανθρώπων που στηρίζουν και δημιουργούν το τουριστικό προϊόν, το brand name Greece, που είναι πέμπτο στον κόσμο, αρχίζει από τον αγρότη στο χωράφι και φτάνει ως τον ελεγκτή εναέριας κυκλοφορίας στο αεροδρόμιο, από την πίτα της μαμάς στην οικογενειακή ταβερνούλα ως την επέκταση του 5G στη χώρα. Ο τουρισμός δεν είναι υπόθεση των λίγων, είναι υπόθεση των πολλών. Είναι μια δύσκολη, σύνθετη, αλλά εξαιρετικά δυναμική βιομηχανία εκατομμυρίων Ελλήνων που συγκλίνουν συνεργαζόμενοι και δημιουργούν ένα κορυφαίο παγκόσμιο προϊόν. Και όλοι αυτοί, οι πολλοί, είναι η ραχοκοκαλιά της τουριστικής οικονομίας και θα σας έλεγα και της ελληνικής οικονομίας συνολικά. Άρα, πίσω από τους αριθμούς στους ρυθμούς ανάπτυξης, υπάρχουν οι άνθρωποι που τη δημιουργούν, σκληρά εργαζόμενοι, αυτοαπασχολούμενοι, μικρές και μεσαίες επιχειρήσεις, που εδώ και δέκα χρόνια -ας είμαστε ειλικρινείς- δοκιμάστηκαν σκληρά από την οικονομική κρίση, τους υπέρογκους φόρους, την αδυναμία πρόσβασης σε τραπεζικό δανεισμό. Πολλοί βίωσαν την ανεργία, οι περισσότεροι είδαν μείωση εισοδήματος και όλοι τους πάλεψαν να επιβιώσουν της κρίσης. Η παγκόσμια υγειονομική κρίση, άρα, βρήκε την κοινωνία μας με μειωμένες αντοχές, μετά από τόσα χρόνια πίεσης, κλόνισε την αισιοδοξία όλων για το αύριο, δημιούργησε νέες αβεβαιότητες. Σε αυτές τις αβεβαιότητες πρέπει να απαντήσουμε με καθαρές και αποφασιστικές πολιτικές, που θα έχουν έναν και μόνο στόχο, την αποκατάσταση της δύναμης της λεγόμενης «μεσαίας τάξης», των πολλών, όσων διαχρονικά δημιούργησαν και δημιουργούν πραγματικό πλούτο και αξία στον τόπο, με τη δουλειά τους, τις επιχειρήσεις τους, τα προϊόντα τους, τις σπουδές και τις δεξιότητές τους, την εργατικότητα και το φιλότιμό τους. Σε αυτούς πρέπει να επενδύσουμε για να τους στηρίξουμε, αλλά και για να δημιουργήσουμε ένα κράτος με ισχυρές οικονομικές βάσεις. Ο Μηχανισμός Ανάκαμψης και Ανθεκτικότητας, το γνωστό RRF, με επενδυτικό, μεταρρυθμιστικό πρόσημο, έχει πυλώνα τη βιώσιμη και χωρίς αποκλεισμούς ανάκαμψη, αναγνωρίζοντας σαφώς το πρόβλημα από τη συνεχώς διευρυνόμενη οικονομική ανισότητα, τόσο μεταξύ των χωρών όσο και μέσα στις κοινωνίες μας. Το εγκεκριμένο ελληνικό σχέδιο ανάκαμψης, με πόρους άνω των 30 δισεκατομμυρίων, συνιστά μία μοναδική ευκαιρία ουσιαστικού μετασχηματισμού και ισχυρής ανάπτυξης της οικονομίας μας την επόμενη πενταετία, ευκαιρία που, αν αξιοποιηθεί και εφαρμοστεί σωστά, χωρίς καθυστερήσεις και με βαθύ αίσθημα ευθύνης απέναντι στους πραγματικούς δικαιούχους, δηλαδή τους Έλληνες πολίτες, θα μπορέσουμε να πούμε ότι σαν πολιτική τάξη και σαν οργανωμένη πολιτεία δικαιώσαμε επιτέλους την εμπιστοσύνη αυτού του κόσμου που δοκιμάζεται σκληρά για χρόνια. Είναι προφανές και αυταπόδεικτο ότι στηρίζω με όλες μου τις δυνάμεις τον προϋπολογισμό αυτόν που κατατέθηκε στη Βουλή και προτρέπω όλους να ψηφίσουν και να στηρίξουν αυτό που αποτελεί ένα αναπτυξιακό, μεταρρυθμιστικό εργαλείο το οποίο μπορεί και πρέπει να πάει μπροστά τη χώρα. Σας ευχαριστώ πολύ.
Κι εγώ ευχαριστώ, κύριε Υπουργέ, για την τήρηση του χρόνου. Ο κ. Εμμανουήλ Θραψανιώτης από τον ΣΥΡΙΖΑ έχει τον λόγο και μετά ο κ. Ιωάννης Κεφαλογιάννης από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ Τουρισμού, θα συμφωνήσω μαζί σας ότι ο τουρισμός είναι υπόθεση όλων. Είναι υπόθεση των εργαζομένων, πρωτίστως, και υπόθεση των σπουδαστών των ΑΣΤΕ, τους οποίους έχετε απαξιώσει συνειδητά και αρνείστε να τους δεχτείτε πάνω από έναν μήνα, ενώ είναι σε κατάληψη. Ο προϋπολογισμός αποτελεί κορυφαία κοινοβουλευτική διαδικασία, γιατί αποτυπώνει τις προθέσεις της κάθε κυβέρνησης για την οικονομική πολιτική που θα ακολουθήσει το επόμενο έτος. Ο προϋπολογισμός που συζητούμε σήμερα βασίζεται στην πρόβλεψη ότι θα έχουμε ξεμπερδέψει με τον κορωνοϊό αλλά και την ακρίβεια κι έτσι ο εισηγητής της Πλειοψηφίας περιέγραψε έναν ιδανικό προϋπολογισμό, που, αν ζούσε σήμερα γνωστός τηλεπαρουσιαστής, θα αναφωνούσε με τη γνωστή του ατάκα της εποχής «ευτυχείτε». Η εισηγήτριά μας, η κ. Έφη Αχτσιόγλου, τεκμηριωμένα περιέγραψε τη σκληρή πραγματικότητα που βιώνει η πλειοψηφία των πολιτών στον τομέα εργασίας, της υγείας, την εκρηκτική άνοδο των τιμών. Αυτή την πραγματικότητα ήρθε δυστυχώς να επιβεβαιώσει το θλιβερό ρεκόρ θανάτων σε μία μέρα με εκατόν τριάντα νεκρούς η μετάλλαξη «Όμικρον», που προκαλεί ανησυχίες και την πρόβλεψη των επιστημόνων για αύξηση των κρουσμάτων και θυμάτων αν δεν παρθούν μέτρα. Το σημαντικότερο, όμως, είναι η δημοσιοποίηση της μελέτης των κυρίων Τσιόδρα - Λύτρα για τη θνητότητα εκτός ΜΕΘ, μια μελέτη που επιβεβαιώνει το αυτονόητο: Η θωράκιση του ΕΣΥ αποτελεί προτεραιότητα για την προστασία της δημόσιας υγείας και δεν αφορά μόνο τον κορωνοϊό. Επισημαίνει, επίσης, ότι η νοσηλεία εκτός ΜΕΘ έχει αυξημένη θνητότητα κατά 87% και ότι το 38,5% θα μπορούσε να είχε σωθεί εάν είχε νοσηλευθεί στις ΜΕΘ και αν είχε θωρακιστεί το ΕΣΥ, εκθέτοντας έτσι βαρύτατα τον Πρωθυπουργό, καθώς αποκαλύπτεται ότι, ενώ γνώριζε, με βάση τις δημόσιες δηλώσεις του κ. Λύτρα, είπε ψέματα από αυτό εδώ το Βήμα στον ελληνικό λαό ότι δεν υπάρχει μελέτη. Αυτή η απίθανη άποψη κι αυτό το τεράστιο ψέμα ο κ. Μητσοτάκης το είπε για να εξηγήσει και να στηρίξει την άρνησή του να ενισχύσει το ΕΣΥ μέσα στην ακαδημία, για να μην έχουμε «πολυτέλειες στο ΕΣΥ», όπως είπε ο κ. Σκέρτσος, εκφράζοντας την άποψη του Πρωθυπουργού. Με αυτή τη θέση και αυτή την πολιτική έχουμε ένα από τα υψηλότερα ποσοστά θνητότητας στην Ευρώπη και φτάσαμε τις είκοσι χιλιάδες νεκρούς. «Έχουμε ενδείξεις;», ρωτούσε από αυτό εδώ το Βήμα. Κι απαντούσε ο ίδιος ο κύριος Πρωθυπουργός: «Όχι, δεν έχω. Έχετε εσείς; Φέρτε τη.». Τώρα που έχουμε όχι ένδειξη, αλλά αποδείξεις, έχετε να πείτε κάτι στον ελληνικό λαό; Προσπαθείτε απλά να απαξιώσετε τη μελέτη, απαξιώνοντας τους επιστήμονες αλλά και την ίδια την επιστημονική κοινότητα. Η κατάσταση στο δημόσιο σύστημα υγείας είναι απαράδεκτα απελπιστική. Θα καταθέσω στα Πρακτικά την ανακοίνωση των εργαζομένων στο κεντρικό Νοσοκομείο Λασιθίου, του «Αγίου Νικολάου», με τα προβλήματα που αντιμετωπίζουν, επισημαίνοντας χαρακτηριστικά: «Λόγω έλλειψης προσωπικού, συγχωνεύθηκε η Καρδιολογική με την Παθολογική Κλινική, οι εφημερίες στα Τμήματα Επειγόντων Περιστατικών είναι με έναν μόνο γιατρό για αρκετές μέρες, με τις βασικές ειδικότητες τον καρδιολόγο, τον αναισθησιολόγο, τον ορθοπεδικό να μην εφημερεύουν, με εξαντλητικά ωράρια για το ιατρικό και νοσηλευτικό προσωπικό, με κίνδυνο διάπραξης λάθους, τις ελλείψεις και τους κινδύνους», ενώ σ' αυτό έχουν αναφερθεί και ο Πρόεδρος του Ιατρικού Συλλόγου Λασιθίου προσωπικά στον κ. Πλεύρη αλλά και ο Διευθυντής της Εντατικής Θεραπείας στον «Άγιο Νικόλαο». Οι ομιλητές της Πλειοψηφίας αλλά και οι Υπουργοί από αυτό εδώ το Βήμα προσπαθούν συνειδητά να διαστρεβλώσουν την πραγματικότητα. Ο κ. Χατζηδάκης τόνισε προχθές στην παρέμβασή του: «Μας παραδώσατε ανεργία 17% το 2019.». Πού τη βρήκε, όμως, ο ΣΥΡΙΖΑ και την παρέδωσε στο 17%; Ουρανοκατέβατη ήρθε; Τσιμουδιά σ' αυτό. Δεν θέλει να θυμάται, προφανώς. Σαν να έπαθε ξαφνικά αμνησία. Ο ΣΥΡΙΖΑ την παρέλαβε από εσάς το 2015 στο 27,9% και την κατέβασε στο 17% μέσα σε πάρα πολύ δύσκολες συνθήκες. Γιατί θέλετε να ξεχάσετε ότι εσείς χρεοκοπήσατε τη χώρα. Έχετε θράσος να το πω, έχετε απελπισία να το πω, όταν ο Πρωθυπουργός από αυτό εδώ το Βήμα απευθυνόμενος στον Αλέξη Τσίπρα είπε: «Εσείς, κύριε Τσίπρα, μας βάλατε στα μνημόνια.». Αλήθεια, αναρωτηθήκατε, κύριοι συνάδελφοι, γιατί μπήκαμε στα μνημόνια και γιατί χρεοκοπήσαμε; Μπήκαμε στα μνημόνια για έναν βασικό λόγο. «Το κράτος από το 2001 έως το 2009 ξόδεψε στο σύνολό του 827 δισεκατομμύρια και εισέπραξε 695 δισεκατομμύρια. Μπήκε μέσα 132 δισεκατομμύρια. Για να έχουμε μια καθαρή εικόνα, είναι πενήντα ΕΝΦΙΑ.». Ποιος τα λέει αυτά; Τα λέει ο κύριος Υπουργός, ο κ. Θεόδωρος Σκυλακάκης, τον Απρίλιο του 2015 στο eviaportal. Είναι δημοσιευμένη η συνέντευξή του. Τότε, βέβαια, είχε βγει από το μαντρί. Ο κ. Μητσοτάκης, λοιπόν, έχει δύο επιλογές: Είτε να ζητήσει συγγνώμη από τον Αλέξη Τσίπρα, αν διαθέτει βέβαια τέτοια ευαισθησία, ή να αποπέμψει τον κ. Σκυλακάκη, γιατί τον ξεμπροστιάζει. Ο προϋπολογισμός που συζητούμε σήμερα στηρίζεται στην υπόθεση ότι αρχές του 2022 τελειώνουμε με την πανδημία. Γι' αυτό και περικόπτονται κατά 850 εκατομμύρια οι δημόσιες δαπάνες για την υγεία. Με βάση αυτή την πρόβλεψη απουσιάζουν και τα μέτρα στήριξης και προστασίας για την ακρίβεια, η οποία τραβά την ανηφόρα. Η παγκόσμια κρίση, σε συνδυασμό με τα προβλήματα στις μεταφορές λόγω της πανδημίας, προκάλεσε εκρηκτική αύξηση στην παραγωγή ηλεκτρικής ενέργειας, τη θέρμανση, το πετρέλαιο κίνησης, αύξηση των τιμών στα καταναλωτικά προϊόντα, στην αγροτική παραγωγή. «Διπλασιάζουμε το επίδομα θέρμανσης.». Μάλιστα. Πόσο είχε πέρυσι το πετρέλαιο θέρμανσης, κυρίες και κύριοι συνάδελφοι; Να πάμε στο Οροπέδιο Λασιθίου, μια από τις πιο κρύες κατοικημένες περιοχές της χώρας, που ο ΣΥΡΙΖΑ ενέταξε στις επιδοτούμενες περιοχές. Το πετρέλαιο θέρμανσης πέρυσι είχε 80 λεπτά. Φέτος έχει φτάσει στο 1,23 ευρώ. Η διαφορά είναι 43 λεπτά. Ένα νοικοκυριό με πέντε χιλιάδες λίτρα κατανάλωση -γιατί τόσο φτάνει εκεί πάνω- και διπλασιασμό της επιδότησης, θα πάρει 360 ευρώ από τα 180. Θα είναι δηλαδή μείον γύρω στα 1.400 ευρώ. Μιλάμε για μια περιοχή με πληθυσμό στην πλειοψηφία τους ηλικιωμένοι. Αντίστοιχη είναι η αύξηση στο πετρέλαιο κίνησης, ιδιαίτερα για τους αγρότες, που σε επιστολή τους αναφέρουν μεταξύ άλλων: «Φέτος», επισημαίνουν οι εκπρόσωποι αγροτικών συλλόγων Κρήτης, «βρισκόμαστε αντιμέτωποι με την υπέρογκη αύξηση στο κόστος παραγωγής 40% λόγω ανατίμησης στο κόστος ενέργειας, εφοδίων» κ.λπ.. Θα τα καταθέσω στα Πρακτικά. Την ίδια ώρα ο ΤΟΕΒ Ιεράπετρας, μη μπορώντας να ανταποκριθεί στις υπέρογκες αυξήσεις του ρεύματος που ήδη έγιναν, είδε αύξηση και στην τιμή νερού άρδευσης από 18 σε 25 λεπτά, αύξηση κατά 40%. Μέχρι στιγμής από αυτό το νερό αρδεύονται δυναμικές καλλιέργειες της Ιεράπετρας, που έχουν τεράστιο ανταγωνισμό στις διεθνείς αγορές. Μπορείτε να αντιληφθείτε τις συνέπειες για την παραγωγή αυτής της εξοργιστικής αδράνειας να πάρετε μέτρα. Για το ρεύμα είναι ακόμα χειρότερα. Με τη ρήτρα αναπροσαρμογής πλήττονται επιχειρήσεις και νοικοκυριά. Το ίδιο για τα τρόφιμα. Το ψωμί πάνω από 20%. Λέτε ότι δεν έχετε προτάσεις. Απαντάμε: Μειώστε τον φόρο ειδικής κατανάλωσης στα καύσιμα και τον ΦΠΑ στα είδη πρώτης ανάγκης όσο διαρκεί η κρίση. Αυξήστε τον κατώτατο μισθό, όπως έχουν κάνει οι περισσότερες ευρωπαϊκές χώρες. Ολοκληρώνω, κύριε Πρόεδρε, και ευχαριστώ για την ανοχή σας με αυτά που είπε ο κ. Βορίδης προχθές με το πρόγραμμα «ΑΝΤΩΝΗΣ ΤΡΙΤΣΗΣ». Επί ΣΥΡΙΖΑ 1,3 δισεκατομμύριο στον «ΦΙΛΟΔΗΜΟ», 3 περίπου έχει το πρόγραμμα «ΑΝΤΩΝΗΣ ΤΡΙΤΣΗΣ». Το ερώτημα είναι πόσα από αυτά τα 3 δισεκατομμύρια υλοποιούνται σήμερα. Κανένα. Στο Λασίθι εγκρίθηκαν και χρηματοδοτήθηκαν έργα ύψους 20 εκατομμυρίων ευρώ. Αυτά τα έργα υλοποιούνται σήμερα και θέλω να καταθέσω στα Πρακτικά αυτή εδώ την εικόνα, έργα στο αναπτυξιακό πρόγραμμα 2020 - 2023. Έργα τα οποία υλοποιούνται και τα έχει εγκρίνει και χρηματοδοτήσει ο ΣΥΡΙΖΑ. Προσπάθειες να ακυρώσετε το έργο του ΣΥΡΙΖΑ, όπως αυτές εδώ, και να τελειώνετε με την Αριστερά πέφτουν στο κενό. Το ηθικό πλεονέκτημα της Αριστεράς είναι πολύ ψηλά και δεν το φτάνετε. Ο Αλέξης Τσίπρας το απέδειξε με τη διαγραφή του Παναγιώτη Κουρουμπλή, που είχε δίκιο να διαμαρτύρεται, όχι, όμως, με αυτόν τον τρόπο. Ευχαριστώ πολύ.
Τον λόγο θα πάρει ο κ. Γιάννης Κεφαλογιάννης από τη Νέα Δημοκρατία και μετά ο κ. Κωνσταντινόπουλος από το Κίνημα Αλλαγής. Ορίστε, κύριε Κεφαλογιάννη, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η συζήτηση για τον προϋπολογισμό είναι πάντοτε μια πάρα πολύ καλή ευκαιρία για να συζητήσουμε για την πραγματική κατάσταση της οικονομίας και της κοινωνίας, όχι όμως γενικά και αόριστα, αλλά επί συγκεκριμένων, πραγματικών δεδομένων. Δεδομένα τα οποία δεν μπορούν να διαστρεβλωθούν, να αλλοιωθούν και πολύ περισσότερο να αλλάξουν σύμφωνα με την κομματική ταυτότητα, τις επιθυμίες και ενίοτε με τους ευσεβείς πόθους του καθενός από εμάς. Το πρώτο, λοιπόν, δεδομένο είναι το καθεστώς αβεβαιότητας που προκαλείται από την παγκόσμια υγειονομική κρίση και που επιβάλλει σε όλους ανεξαιρέτως σύνεση στις προβλέψεις μας, υπευθυνότητα στις επιλογές μας και επίγνωση ως προς τις συνέπειές τους. Ο Αρχηγός της Αξιωματικής Αντιπολίτευσης, απευθυνόμενος στην Κοινοβουλευτική του Ομάδα μίλησε για έναν προϋπολογισμό εικονικής πραγματικότητας. Για έναν προϋπολογισμό ο οποίος θεωρεί ότι η πανδημία έχει παρέλθει και ότι η ακρίβεια λόγω των διεθνών ανατιμήσεων στην ενέργεια ήλθε για να μείνει. Και πράγματι, αγαπητές και αγαπητοί συνάδελφοι της Αξιωματικής Αντιπολίτευσης, η πανδημία βρίσκεται σε πλήρη εξέλιξη. Δεν γνωρίζουμε -και νομίζω ότι κανείς δεν μπορεί να γνωρίζει- πώς θα εξελιχθεί διεθνώς. Γνωρίζουμε, όμως, πάρα πολύ καλά τι πρέπει να κάνουμε ως κοινωνία και ευτυχώς διαθέτουμε τόσο τα επιστημονικά εργαλεία όσο και τις πολιτικές, για να περιορίσουμε τις επιπτώσεις της, κυρίως και πρωτίστως στις ανθρώπινες ζωές και δευτερευόντως στην οικονομία. Είτε αρέσει είτε δεν αρέσει στην Αξιωματική Αντιπολίτευση, σε αντίθεση με εκείνους, η Κυβέρνηση διαθέτει ένα συνεκτικό σχέδιο για την αντιμετώπιση της πανδημίας και τις συνέπειές της, τόσο στην υγεία όσο και στην οικονομία. Ασφαλές άνοιγμα στις οικονομικές δραστηριότητες, τις μετακινήσεις, την εκπαίδευση, πρόγραμμα δωρεάν εμβολιασμού, υποχρεωτικότητα εμβολιασμού σε στοχευμένες πληθυσμιακές και επαγγελματικές ομάδες, κυρώσεις σε όσους ηθελημένα διασπείρουν ψευδείς ειδήσεις, υπονομεύοντας τη δημόσια υγεία, την κοινωνική συνοχή και την οικονομική ανάκαμψη. Ποια ήταν, λοιπόν, η στάση του ΣΥΡΙΖΑ σε όλα αυτά τα στοχευμένα μέτρα; Ένα οριζόντιο «όχι» σε όλα. Όχι στα αυστηρά μέτρα και πρόστιμα για τα πλαστά πιστοποιητικά εμβολιασμού, όχι στην υποχρεωτικότητα του εμβολιασμού, των υγειονομικών και των πολιτών άνω των εξήντα ετών, όχι ακόμα και στην επιβολή κυρώσεων στους γονείς που αρνούνται να στείλουν τα παιδιά τους στα σχολεία, στερώντας το δικαίωμα στη μόρφωση. Ισχυρίζεται η Αξιωματική Αντιπολίτευση ότι η Κυβέρνηση δεν κατάφερε να πείσει τους πολίτες και προσέξτε, κύριοι συνάδελφοι, μια πολιτική υποκρισία. Οι ίδιοι που ζητάνε περισσότερη πειθώ είναι εκείνοι οι οποίοι έκαναν εξεταστική επιτροπή για να δούμε αν έγινε σωστά ή όχι η καμπάνια ενημέρωσης της χώρας όσον αφορά τον κορωνοϊό, την πανδημία και τον εμβολιασμό. Και βεβαίως μόνο θυμηδία μπορεί να προκαλέσει η πρόταση για δήθεν προαιρετική υποχρεωτικότητα. Ίσως μας θυμίζει αυτό τη δημιουργική ασάφεια. Προαιρετική υποχρεωτικότητα, δηλαδή, υποχρεωτικότητα χωρίς κυρώσεις θα είχε νόημα σε μια κοινωνία που όλα ανεξαιρέτως τα μέλη της και βεβαίως πρωτίστως η Αξιωματική Αντιπολίτευση έχουν συναίσθηση των συνεπειών των επιλογών τους στο κοινωνικό σύνολο. Για να το πω πολύ απλά: Προϋποθέτει την ατομική ευθύνη, για την οποία ο ΣΥΡΙΖΑ και μόνο στο άκουσμά της παθαίνει αλλεργία. Κυρίες και κύριοι συνάδελφοι, είναι η δεύτερη φορά που συζητάμε έναν προϋπολογισμό εν μέσω πανδημίας, η υλοποίηση του οποίου δεν εξαρτάται αποκλειστικά από τη διαχειριστική ικανότητα της Κυβέρνησης που τον προτείνει. Εξάλλου, για τη διαχειριστική ικανότητα η Κυβέρνηση αυτή έχει δώσει σαφέστατα δείγματα γραφής στην αντιμετώπιση των πολλών και σοβαρών αναπάντεχων κρίσεων που αντιμετώπισε, στη διεύρυνση και ενδυνάμωση των διεθνών συμμαχιών της χώρας, αλλά και στην ενίσχυση όψεων της οικονομίας που είχαν πληγεί σοβαρά την τελευταία δεκαετία. Σήμερα έχουμε μια σημαντική αύξηση του ΑΕΠ, της τάξεως του 9,3% το πρώτο ενιάμηνο του 2021, ανάκαμψη η οποία οφείλεται πολύ περισσότερο στις επενδύσεις οι οποίες ήλθαν στη χώρα, παρά στις κρατικές ενισχύσεις. Έχουμε υψηλότερη ανάκαμψη από τον ευρωπαϊκό μέσο όρο και την ίδια στιγμή λιγότερες απώλειες στον τομέα της υγείας, σε αντίθεση με όλες τις χώρες του ευρωπαϊκού Νότου, οι οποίες ακόμη έχουν αρνητικό πρόσημο όσον αφορά την ανάταξη των οικονομιών τους. Η Ελλάδα σε αντίθεση, λοιπόν, με αυτές έχει υπερκαλύψει την πανδημική ύφεση και μάλιστα αφού θα προσθέσουμε 1,2% στο Ακαθάριστο Εγχώριο Προϊόν που είχαμε προ της ελεύσεως της πανδημίας και την ίδια στιγμή θα έχουμε προσθέσει διακόσιες χιλιάδες νέες θέσεις εργασίας. Αυτή, λοιπόν, είναι η διαχειριστική ικανότητα της Κυβέρνησης, την οποία εσείς, κυρίες και κύριοι της Αξιωματικής Αντιπολίτευσης, βάλλετε συνεχώς. Μπορώ, όμως, να συμφωνήσω σε κάτι μαζί σας. Η επιτυχής υλοποίηση αυτού του προϋπολογισμού, που προοιωνίζει την έξοδο από την κρίση που προκάλεσε η πανδημία, απαιτεί και κάτι παραπάνω από μια διαχειριστική ικανότητα. Απαιτεί μια πολιτική υπευθυνότητα από όλους και δυστυχώς αυτή την πολιτική υπευθυνότητα εσείς δεν τη διαθέτετε. Σας ευχαριστώ πολύ.
Και εγώ σας ευχαριστώ, κύριε Κεφαλογιάννη, και για την τήρηση του χρόνου. Ο κ. Κωνσταντινόπουλος δεν είναι εδώ. Η κ. Άννα Καραμανλή έχει τον λόγο.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θα ήθελα ξεκινώντας την ομιλία μου να ευχαριστήσω από το Βήμα της Βουλής το υγειονομικό προσωπικό για τον καθημερινό δύσκολο αγώνα που δίνουν σε ΜΕΘ και κλινικές για τη θεραπεία και διάσωση συνανθρώπων μας που ασθενούν από τον κορωνοϊό, αλλά και σε όλους τους επαγγελματίες που από τη θέση τους θωρακίζουν τη χώρα μας από την πανδημία. Απέναντι σε αυτή την εθνική προσπάθεια βρίσκεται η Αξιωματική Αντιπολίτευση. Ήμουν παρούσα χθες στην Ολομέλεια, στο κρεσέντο λαϊκισμού του κ. Κουρουμπλή, ο οποίος μας αποκάλεσε «δολοφόνους» και παρακολούθησα τα γεγονότα μέχρι τη διαγραφή του. Τους ίδιους, όμως, χαρακτηρισμούς χρησιμοποιεί και στα μέσα κοινωνικής δικτύωσης το alter ego του κ. Τσίπρα, ο κ. Πολάκης, και αναρωτιέμαι: Θα προβεί άραγε ο Πρόεδρος της Αξιωματικής Αντιπολίτευσης σε ανάλογη διαγραφή ή θα χρησιμοποιήσει δύο μέτρα και δύο σταθμά για την ίδια συμπεριφορά; Εκτός και αν ο κ. Κουρουμπλής διαγράφηκε εύκολα γιατί θεωρείται ακίνδυνος, ενώ τον κ. Πολάκη δεν τον ακουμπάει κανείς. Διαβάζω, μεταξύ άλλων, στις 29 Νοεμβρίου: «Είστε δολοφόνοι! Σκέρτσο, “γκρέμλιν του Μαξίμου”, έλα να μας πεις για “μηδενική υπερβάλλουσα θνησιμότητα”!!!». Το καταθέτω στα Πρακτικά. [[Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν μπορείτε να σταθείτε στο ύψος που θα περιμέναμε ως Αξιωματική Αντιπολίτευση. Δεν έχετε πρόγραμμα, δεν έχετε προτάσεις, είστε λαϊκιστές, ο λόγος σας είναι διχαστικός, κλείνετε το μάτι στους αντιεμβολιαστές για να προσκομίζετε μικροπολιτικά οφέλη. Κυρίες και κύριοι συνάδελφοι, μετά τις προκλήσεις που ερχόμαστε να διαχειριστούμε -και αναφέρομαι τόσο στην υγειονομική κρίση, λόγω της πανδημίας, όσο και στην παγκόσμια ενεργειακή κρίση-, η Κυβέρνηση καταθέτει τον προϋπολογισμό του 2022, που χαρακτηρίζεται από τη μείωση των φορολογικών βαρών, τη δημιουργία συνθηκών για προσέλκυση επενδύσεων και εν κατακλείδι τη θεμελίωση της κοινωνικής δικαιοσύνης. Τι χαρακτηρίζει το έργο μας τα τελευταία δυόμισι χρόνια; Τολμηρές μεταρρυθμίσεις στη διοίκηση, στην εκπαίδευση, στο επιχειρηματικό περιβάλλον, με ψηφιοποίηση των διαδικασιών, σύνδεση της εκπαίδευσης με την αγορά εργασίας, φορολογικές ελαφρύνσεις, απλοποίηση των διοικητικών διαδικασιών. Ο προϋπολογισμός του 2022 δεν περιέχει μέτρα λιτότητας. Τα αυξημένα έσοδα δεν θα προέλθουν από την αύξηση των φορολογικών βαρών, αλλά από την ενδυνάμωση της οικονομίας, των πολιτικών μείωσης των φορολογικών βαρών σε νοικοκυριά και επιχειρήσεις και την τόνωση των επιχειρήσεων και των νοικοκυριών. Εξάλλου, δεν θα ξεχάσουμε ότι στα χρόνια που κυβερνούσε ο ΣΥΡΙΖΑ επιβλήθηκαν είκοσι εννέα νέοι φόροι, προχώρησε σε είκοσι μειώσεις συντάξεων, αυξήσεις εισφορών. Και δεν θα ξεχάσουμε όσοι ήμασταν στην αίθουσα της Γερουσίας εκείνη την περίοδο τον Αναπληρωτή Υπουργό Οικονομικών κ. Χουλιαράκη να αναφέρει ότι ήταν συνειδητή επιλογή η υπερφορολόγηση της μεσαίας τάξης και των ελεύθερων επαγγελματιών. Εσείς, που κόπτεστε για τα μεσαία και τα φτωχά στρώματα, όταν καταργήσατε το ΕΚΑΣ. Εμείς έχουμε διαφορετική θεώρηση των πραγμάτων. Πιστεύουμε πως η ανάπτυξη θεμελιώνεται στη φορολογική ελάφρυνση, στη δημιουργία ευνοϊκού επενδυτικού κλίματος, στη δημιουργία συνθηκών για ανοδική πορεία της οικονομίας. Ως Πρόεδρος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου θα ήθελα να επισημάνω το γεγονός πως ενισχυμένος θα είναι και ο τομέας της ισότητας των φύλων για το έτος 2022, με την αύξηση των κονδυλίων από το ΕΣΠΑ και την εισροή του Ταμείου Ανάκαμψης. Ενισχύεται η υλοποίηση δράσεων και πολιτικών που ενδυναμώνουν τις εργαζόμενες μητέρες, διευκολύνουν την εναρμόνιση της οικογενειακής με την επαγγελματική ζωή, στοχεύουν στην πρόληψη και την αντιμετώπιση της βίας κατά των γυναικών, σύμφωνα με τη Σύμβαση της Κωνσταντινούπολης. Στο πλαίσιο αυτό, επίσης, προβλέπεται η υλοποίηση δράσεων που αφορούν στην αναβάθμιση της λειτουργίας των κοινωνικών υπηρεσιών, στη βελτίωση και την ενίσχυση των παροχών και των δράσεων για την αντιμετώπιση της φτώχειας και του κοινωνικού αποκλεισμού, στη βελτίωση της ποιότητας ζωής και στην προώθηση της ανεξάρτητης διαβίωσης ατόμων με αναπηρία, στην ανάπτυξη προγράμματος για την αναβάθμιση της ποιότητας των παρεχόμενων υπηρεσιών σε βρεφονηπιακούς και παιδικούς σταθμούς -πρόγραμμα «ΚΥΨΕΛΗ»-, στη λήψη μέτρων κατά της κακοποίησης των παιδιών. Επίσης, θεσπίζονται υπηρεσίες, όπως ο Προσωπικός Βοηθός για Άτομα με Αναπηρία και η Κάρτα Αναπηρίας. Υλοποιείται πρόγραμμα επαγγελματικής αναδοχής για παιδιά με αναπηρία άνω του 67%. Προωθείται η αποϊδρυματοποίηση ευάλωτων εφήβων, με τη δημιουργία διαμερισμάτων ημιαυτόνομης διαβίωσης, και αναπτύσσεται πρόγραμμα πρώιμης παρέμβασης για παιδιά με αναπηρία μηδέν έως έξι ετών, δράσεις για την κοινωνική προστασία συνολικού προϋπολογισμού από το Ταμείο Ανάκαμψης 480 εκατομμυρίων ευρώ. Περαιτέρω, προβλέπεται καταβολή από τον ΟΠΕΚΑ επιδομάτων για την αναπηρία, την οικογένεια και το παιδί, τη στέγαση, την πρόληψη του κοινωνικού αποκλεισμού και την κοινωνική προστασία. Τα επισημαίνω αυτά τα στοιχεία, για να αναδείξω τις πολιτικές μας επιλογές στον χώρο της κοινωνικής αλληλεγγύης, γιατί, κυρίες και κύριοι συνάδελφοι της Αντιπολίτευσης, με την ανάπτυξη υπηρεσιών υποστήριξης ευάλωτων ομάδων πληθυσμού απαντούμε στις όποιες ιδεολογικές σας κρίσεις και θεωρητικές κατασκευές. Επισημαίνεται ότι η Ελλάδα είναι από τις πρώτες χώρες που ενσωματώνει στο δίκαιό της τη σύσταση του Συμβουλίου της Ευρωπαϊκής Ένωσης, με την οποία θεσπίζεται η ευρωπαϊκή εγγύηση για τα παιδιά. Στόχος της σύστασης είναι η πρόληψη και καταπολέμηση της φτώχειας και του κοινωνικού αποκλεισμού των παιδιών και η προστασία των δικαιωμάτων τους. Η συνθήκη αυτή αποδεικνύει για την Κυβέρνηση πως η στήριξη όλων των παιδιών ότι είναι πρωτεύουσα επιλογή. Πρόκειται, κυρίες και κύριοι συνάδελφοι, για δράσεις και πολιτικές με κοινωνικό πρόσημο, που στοχεύουν σε μια κοινωνία σεβασμού του αδύναμου και αποδοχής της διαφορετικότητας. Ο προϋπολογισμός του 2022 σηματοδοτεί τον προσανατολισμό της χώρας σε μία δυναμική τροχιά ανάπτυξης. Με τη στήριξη των ευάλωτων ομάδων, τις τολμηρές μεταρρυθμίσεις σε όλους τους τομείς, με την ενίσχυση της υγιούς επιχειρηματικότητας, τη διεύρυνση και υποστήριξη της κοινωνικής αλληλεγγύης δημιουργούμε μια Ελλάδα ανταγωνιστική, ισχυρή και ενδυναμώνουμε τη δημοκρατία μας, χωρίς διακρίσεις και χωρίς αποκλεισμούς. Σας ευχαριστώ πολύ.
Και εγώ ευχαριστώ, κυρία Καραμανλή, και για την τήρηση του χρόνου. Επόμενος ομιλητής είναι ο κ. Μάριος Κάτσης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, πραγματικά, ειλικρινά, δεν ξέρω αν η εικονική πραγματικότητα που παρουσιάζεται από τους Υπουργούς της Κυβέρνησης και τους Βουλευτές της Νέας Δημοκρατίας, που έχουν μιλήσει μέχρι στιγμής αυτές τις δύο μέρες, είναι αποτέλεσμα μιας προσπάθειας εξωραϊσμού της πολύ σκληρής πραγματικότητας, καθημερινότητας ή αν η απόσταση που σας χωρίζει από όσα ζουν οι πολίτες στη χώρα μας είναι τόσο μεγάλη, που όντως την πιστεύετε. Μας φέρνετε εδώ έναν προϋπολογισμό ο οποίος στηρίζεται στη βασική αρχή ότι το 2022 θα είναι μια χρονιά που δεν θα επηρεαστεί από την πανδημία και πως την επόμενη χρονιά η κοινωνία και η οικονομία δεν θα συνεχίσουν να πλήττονται από το γενικευμένο κύμα ακρίβειας. Μετά από δύο σχεδόν χρόνια υγειονομικής κρίσης, με είκοσι χιλιάδες νεκρούς και βλέποντας πώς εξελίσσεται το φαινόμενο του πληθωρισμού, μια τέτοια προσέγγιση δεν είναι μόνο κοντόφθαλμη και ανεύθυνη, αλλά είναι και εγκληματική. Από πού αποδεικνύεται ότι υποθέτετε πως το 2022 η πανδημία θα έχει τελειώσει; Μα, προφανώς, από το γεγονός ότι κόβετε 820 εκατομμύρια από τον προϋπολογισμό του Υπουργείου Υγείας, σε σχέση με το 2021, και από το ότι δεν ενισχύετε το Εθνικό Σύστημα Υγείας, ενώ γνωρίζει ο Κυριάκος Μητσοτάκης προσωπικά πολύ καλά, όπως φαίνεται και από την έκθεση Τσιόδρα - Λύτρα, πως το 38,5% των θανάτων, περίπου οκτώ χιλιάδες συμπολίτες μας, θα είχε αποφευχθεί αν είχε θωρακιστεί επαρκώς το Εθνικό Σύστημα Υγείας και πως η θνητότητα εκτός μονάδων εντατικής θεραπείας είναι κατά 87% αυξημένη, όχι τα ψέματα που έλεγε εδώ πέρα στο Βήμα της Βουλής την 1η Δεκέμβρη. Και ενώ αυτά τα γνωρίζει από πρώτο χέρι ο Πρωθυπουργός -γιατί γνωρίζει ο Κυριάκος Μητσοτάκης-, στον προϋπολογισμό του 2022 φρόντισε να εξαφανίσει τον ιό, για να μην εξαναγκαστείτε να δώσετε λεφτά στην υγεία. Πώς είναι δυνατόν, αλήθεια, με εκατόν τριάντα νεκρούς μόλις προχθές; Τι θα κάνετε αν συνεχιστεί η πανδημία και το 2022; Θα μας λέτε ότι δεν έχετε ενδείξεις; Ότι οι άνθρωποι που διασωληνώνονται στις ΜΕΘ ή εκτός ΜΕΘ είναι το ίδιο πράγμα ή ότι κινδυνεύουν περισσότερο εντός ΜΕΘ, όπως χωρίς ντροπή έλεγε ο κ. Μητσοτάκης και σήμερα αντί να ζητήσει συγγνώμη; Οποιοσδήποτε άλλος στη θέση του θα είχε παραιτηθεί, αν έλεγε τέτοια αισχρά ψεύδη, ότι είναι το ίδιο εντός και εκτός ΜΕΘ. Και δεν μπορεί ο Κυβερνητικός Εκπρόσωπος να καλύπτει και να λέει ότι δεν γνωρίζει ή δεν γνώριζε ο κ. Μητσοτάκης. Αυτό είναι απαράδεκτο! Είναι μη αποδεκτή απάντηση ότι δεν γνώριζε. Και αν δεν γνώριζε, τότε πραγματικά έχει αποποιηθεί την ευθύνη που έχει ως Πρωθυπουργός, ως Κυβέρνηση, να κάνει ό,τι είναι δυνατόν να σωθούν όσο περισσότεροι συμπολίτες μας, όσο περισσότερες ανθρώπινες ζωές είναι εφικτό. Έχει παραιτηθεί από την υποχρέωσή του και κρατάει μόνο τα δικαιώματα. Να πω και το δεύτερο κομμάτι, την αστήρικτη υπόθεση που κάνετε για την ακρίβεια. Πώς φαίνεται μέσα στον προϋπολογισμό ότι εικάζετε ότι η ακρίβεια δεν θα αποτελεί πρόβλημα το 2022; Από το γεγονός ότι δεν υπάρχει κανένα απολύτως μέτρο προστασίας για την ακρίβεια. Κανένα απολύτως! Εκτός, βέβαια, αν γνωρίζετε ότι η κοινωνία και η οικονομία θα συνεχίσουν να πλήττονται από την αύξηση των τιμών, αλλά σκοπίμως δεν παίρνετε καμμία πρωτοβουλία, αφήνοντάς τες αβοήθητες και τις δύο να υποφέρουν αυτορρυθμιζόμενες. Είναι πολύ πιθανό και αυτό, δεν το αποκλείω. Ο πληθωρισμός έφτασε τον Νοέμβριο στο 4,8%. Αυτό είναι ρεκόρ δεκαετίας. Τα νοικοκυριά βλέπουν τις τιμές στα είδη διαβίωσης διαρκώς να ανεβαίνουν. Κάθε μήνα το καλάθι στο σουπερμάρκετ γίνεται πιο ακριβό. Οι λογαριασμοί του ηλεκτρικού ρεύματος, παρά τα όσα απίστευτα ψεύδη ακούσαμε στην Έκθεση Θεσσαλονίκης από τον Πρωθυπουργό, δεν είναι απλά φουσκωμένοι, αλλά είναι δυσβάσταχτοι. Στην Ελλάδα έχουμε την πιο ακριβή μεγαβατώρα στην Ευρώπη. Κοιτάξτε τις τιμές στο φυσικό αέριο, στο πετρέλαιο θέρμανσης, στα καύσιμα. Όλα καλπάζουν, αλλά οι μισθοί έχουν μείνει στάσιμοι. Ξέρετε τι σημαίνει αυτό; Η αγοραστική δύναμη των πολιτών πέφτει και θα συνεχίσει να πέφτει. Κι όλα αυτά δεν πλήττουν μόνο τα φτωχά νοικοκυριά. Χτυπούν σκληρά και τη μεσαία τάξη, την οποία είχατε κάνει σημαία σας προεκλογικά. Η ακρίβεια, μάλιστα, δεν σταματά εκεί. Πρώτες ύλες, εφόδια, ενεργειακό κόστος έχουν γονατίσει μικρές, μεσαίες και μεγάλες επιχειρήσεις, ελεύθερους επαγγελματίες, τους αγρότες. Ο παραγωγικός ιστός της χώρας βιώνει μια πρωτοφανή αύξηση του λειτουργικού κόστους και του κόστους παραγωγής. Γι' αυτούς τους λόγους, εδώ θα περίμενα να δω μια κυβέρνηση να φέρνει μείωση στον ειδικό φόρο κατανάλωσης στα καύσιμα, την οποία είχε προτείνει ο ΣΥΡΙΖΑ με τροπολογία και δεν την ψηφίσατε. Θα πρότεινα να φέρετε γενναία μέτρα για τη μείωση του λογαριασμού του ηλεκτρικού ρεύματος, να φέρετε αύξηση του κατώτατου μισθού στα 800 ευρώ, που εμείς ακόμα επιμένουμε και δεν το νομοθετείτε. Θα έπρεπε, επίσης, να συνεχίσετε να καταβάλλετε ετήσια τη δέκατη τρίτη σύνταξη, όπως νομοθετήθηκε από τον ΣΥΡΙΖΑ. Θα περίμενα, επίσης, από μία κυβέρνηση αυστηροποίηση των ελέγχων για φαινόμενα αισχροκέρδειας και ενεργοποίηση της Επιτροπής Ανταγωνισμού, ώστε να παίξει επιτέλους τον ρόλο που πρέπει να παίξει, αυτόν που της αναλογεί. Αυτά, βέβαια, θα τα περίμενα από μία σοβαρή κυβέρνηση, μια άξια κυβέρνηση, όχι από την Κυβέρνηση παρωδία του κ. Μητσοτάκη. Θα ήθελα να πω και δύο πράγματα για τον τομέα ψηφιακής πολιτικής ως Τομεάρχης Ψηφιακής Πολιτικής. Θα ήθελα να αναφερθώ σε κάποια θέματα στα οποία αναφέρθηκε ο Υπουργός κ. Πιερρακάκης, ο οποίος μίλησε για άλματα στην ψηφιακή μετάβαση και πως η χώρα κατάφερε να καλύψει μια μεγάλη απόσταση που τη χώριζε από άλλες χώρες. Δυστυχώς για τη χώρα και την κοινωνία υπάρχουν μετρήσιμα αποτελέσματα και αυτά δεν ταιριάζουν στο κυβερνητικό αφήγημα, κυρίες και κύριοι συνάδελφοι. Στις 12 Νοέμβρη -ούτε ένας μήνας δεν έχει περάσει- δημοσιεύτηκε ο Δείκτης Ψηφιακής Οικονομίας και Κοινωνίας, ο DESI, για το 2021 και η Ελλάδα είναι τρίτη από το τέλος, εικοστή πέμπτη στους είκοσι επτά στην Ευρωπαϊκή Ένωση στον γενικό δείκτη, ξεπερνώντας μόνο Βουλγαρία και Ρουμανία. Όμως και στους επιμέρους δείκτες, τους υποδείκτες -στη συνδεσιμότητα, στις ψηφιακές δημόσιες υπηρεσίες-, βρίσκεται στην τελευταία και στην προτελευταία θέση αντίστοιχα. Και στους υπόλοιπους επιμέρους δείκτες -του ανθρώπινου κεφαλαίου, των μηχανικών πληροφορικής ή της ενσωμάτωσης των νέων τεχνολογιών- βρίσκεται πολύ κάτω από τον μέσο όρο. Μπορούν όλες οι επιχειρήσεις, για παράδειγμα, να χρησιμοποιήσουν την on line αποστολή των τιμολογίων; Έχει φτάσει η συνδεσιμότητα στο πιο απομακρυσμένο χωριό; Έχουν όλοι οι μαθητές πρόσβαση στο διαδίκτυο; Έχουν τη δυνατότητα να χρησιμοποιήσουν τάμπλετ ή λάπτοπ; Οι μεγαλύτεροι, τη στιγμή που καταργούνται τα υποκαταστήματα των τραπεζών σε ακριτικές περιοχές, έχουν τις ψηφιακές δεξιότητες για να μπορέσουν να κάνουν ηλεκτρονικές τραπεζικές συναλλαγές; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ενδεικτικό της κατάστασης είναι ότι και ο δείκτης που αφορά στους χρήστες ηλεκτρονικής διακυβέρνησης σημείωσε οριακή πτώση σε σχέση με τα προηγούμενα χρόνια. Όλα αυτά δεν δείχνουν ψηφιακό άλμα, εκτός αν ψηφιακό άλμα θεωρούμε τα SMS για να βγαίνουμε από το σπίτι κατά τη διάρκεια του πιο σκληρού lockdown της Ευρώπης που μας επιβάλατε. Τι σχολίασε ο Υπουργός για το γεγονός ότι έχουμε το πιο ακριβό και το πιο αργό ίντερνετ στην Ευρώπη; Είπε ότι η ρύθμιση των αγορών είναι δουλειά των ανεξάρτητων αρχών. Έχουμε και το πιο ακριβό φυσικό αέριο και ακριβή μεγαβατώρα στο ρεύμα, αλλά έχουμε και το πιο ακριβό και το πιο αργό ίντερνετ στην Ευρώπη. Σε όλα είμαστε πάντα πρώτοι στις αρνητικές πρωτιές. Πάλι δεν έχει καμμία ευθύνη η Κυβέρνηση ούτε της πέφτει λόγος για τις στρεβλώσεις, για τα καρτέλ της αγοράς, ακόμα και αν αυτά εμποδίζουν την ουσιαστική συμμετοχή όλων των πολιτών στις υπηρεσίες της νέας εποχής; Μας είπε εδώ πέρα κάποιες ωραίες λέξεις, όπως ότι χρειαζόμαστε μια «αποχαλκοποίηση» του δικτύου, γιατί έχουμε ακόμα χαλκό. Αυτά στον εαυτό του έπρεπε να τα πει ο κ. Πιερρακάκης. Γιατί δεν υλοποιεί εδώ και δύο χρόνια το έργο «Ultrafast Broadman», που βρήκε δημοπραττημένο από την Κυβέρνηση του ΣΥΡΙΖΑ; Μιλάμε για έργο 800 εκατομμυρίων, με τα εύσημα της Κομισιόν από τη Βεστάγκερ, που είναι ΣΔΙΤ για επενδύσεις στις οπτικές ίνες και με το οποίο θα είχαμε αύξηση της ταχύτητας και μείωση του κόστους. Γιατί δεν το έχει κάνει δυόμισι χρόνια τώρα; Ποιος είναι ο λόγος, ενώ ήταν δημοπρατημένο και μας το διαφημίζει τώρα το Ταμείο Ανάκαμψης και βγάζει ανακοινώσεις, καλώντας τους παρόχους κινητής τηλεφωνίας, δήθεν ότι θα κάνει «αποχαλκοποίηση» του δικτύου; Τι έχει κάνει, επίσης, με τις ψηφιακές ταυτότητες που καταργήθηκαν με το που ανέλαβε την κυβέρνηση η Νέα Δημοκρατία; Κύριε Θεοδωρικάκο, έχετε ευθύνη να απαντήσετε. Είναι βασικός στόχος της Κομισιόν στον ψηφιακό μετασχηματισμό και στους στόχους του δείκτη ψηφιακής μετάβασης έως το 2030 να υπάρχουν ψηφιακές ταυτότητες. Τι θα κάνετε; Θα προλάβετε να βγάλετε τις ψηφιακές ταυτότητες μέχρι να φύγετε από την κυβέρνηση; Για μας, στον προϋπολογισμό, στο κομμάτι που αφορά την ψηφιακή μετάβαση θα έπρεπε να αποτυπώνεται ξεκάθαρα ένα άλλο πνεύμα, με σχεδιασμό νέων έργων υποδομής, με αξιοποίηση των χρημάτων του Ταμείου Ανάκαμψης, όπου οι πόροι δεν θα κατευθύνονται μόνο στους μεγάλους και τους λίγους ισχυρούς ομίλους, αλλά σε εγχώριες μικρές, πολύ μικρές και μικρομεσαίες και νεοφυείς επιχειρήσεις, με έμφαση σε πραγματικές ψηφιακές δεξιότητες και όχι αυτές τύπου «σκόιλ ελικικού», που έκαναν στους δικηγόρους και τους μηχανικούς, με δράσεις για τον ψηφιακό μετασχηματισμό των επιχειρήσεων και του λιανεμπορίου, με συνέργεια των επιμελητηρίων και όχι με αόριστες εξαγγελίες, με αναβάθμιση των συστημάτων κυβερνοασφάλειας και ισχυρές τεχνικές και νομικές ασφαλιστικές δικλίδες προστασίας των προσωπικών δεδομένων των πολιτών και όχι με ύποπτες και κρυφές συμβάσεις τύπου «PALANTIR». Για μας, η ψηφιακή μετάβαση δεν πρέπει να αφήνει κανέναν πίσω. Πρέπει να υπηρετεί την κοινωνία και την οικονομία, να λειτουργεί με γνώμονα την άρση των ανισοτήτων, την εμβάθυνση της δημοκρατίας, της δικαιοσύνης και της ισονομίας. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Για σας, απ' ό,τι φαίνεται μέχρι τώρα από την πορεία σας και από όλα όσα αποτυπώνονται στον προϋπολογισμό, αυτά δεν αποτελούν προτεραιότητες. Θα ήθελα να κάνω και ένα τελικό σχόλιο. Ο προϋπολογισμός αυτός είναι εκτός πραγματικότητας. Δεν μπορεί να δώσει λύση στα προβλήματα που αντιμετωπίζει η κοινωνία και η οικονομία, τα οποία εντείνονται μάλιστα με τις αλλοπρόσαλλες και ιδεοληπτικές για τους πολίτες κυβερνητικές επιλογές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς, σ' αυτή τη δύσκολη στιγμή για τη χώρα έχουμε την ατυχία να μας κυβερνά μια ανίκανη Κυβέρνηση, ένας επικίνδυνος Πρωθυπουργός και αυτό το πληρώνουμε πολύ ακριβά. Η μόνη λύση είναι να αποτελέσουν παρελθόν όσο πιο γρήγορα γίνεται.
Κύριε Κάτση, ωφεληθήκατε που έγινε η αλλαγή βάρδιας και δεν έβλεπα το ρολόι. Καλείται στο Βήμα ο Βουλευτής της Νέας Δημοκρατίας κ. Βασίλειος Σπανάκης. Μετά ακολουθούν ο συνάδελφος κ. Μιχαηλίδης και ο κ. Λιούτας και μάλλον θα μεσολαβήσει ύστερα κάποιος Υπουργός. Ορίστε, κύριε Σπανάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σε λίγες ώρες το Κοινοβούλιό μας θα κληθεί να ψηφίσει τον προϋπολογισμό του 2022, έναν προϋπολογισμό σύγχρονο, μιας και έχουμε νέα δεδομένα, όπως τον προϋπολογισμό των επιδόσεων. Θα ψηφίσει έναν προϋπολογισμό ρεαλιστικό, αφού οι προβλέψεις του σε πολλά σημεία είναι και συντηρητικές, κύριε Υπουργέ, όπως, για παράδειγμα, στο ύψος της δημόσιας κατανάλωσης. Φυσικά, θα ψηφίσουμε έναν προϋπολογισμό που κινείται βασικά στην κατεύθυνση της ενίσχυσης της απασχόλησης. Κυρίες και κύριοι συνάδελφοι, όλοι μας οφείλουμε να καταγράψουμε και να αναδείξουμε τα δέκα σημαντικά κλειδιά αυτού του προϋπολογισμού και βέβαια να πάμε και σε πολιτική αντιπαράθεση, αλλά με συγκεκριμένα στοιχεία πάνω σε συγκεκριμένα μεγέθη, πάνω σε συγκεκριμένους αριθμούς. Στο σημείο αυτό θα ήθελα να μιλήσω απλά, για να γινόμαστε και κατανοητοί από τον ελληνικό λαό που μας παρακολουθεί. Ποια είναι, λοιπόν, τα δέκα σημαντικά κλειδιά αυτού του προϋπολογισμού; Πρώτον, έχει κεντρική κατεύθυνση την ενίσχυση της απασχόλησης και προβλέπει αύξησή της κατά 2,6%, δηλαδή χιλιάδες νέες θέσεις εργασίας, κυρίως μισθωτής απασχόλησης στο 83,3%. Δίνει σημαντικές προοπτικές στη νέα γενιά. Επιπλέον, το ποσοστό της ανεργίας μειώνεται κατά 1,5% και διαμορφώνεται ο σχετικός δείκτης στο 12,2%. Δεύτερο κλειδί είναι ότι ενσωματώνει αυτός ο προϋπολογισμός τη μείωση των φόρων και των ασφαλιστικών εισφορών, δηλαδή ενσωματώνει τον κύριο άξονα της οικονομικής μας, της φορολογικής μας πολιτικής. Και ναι, πρέπει να κάνουμε και άλλα βήματα για την καταπολέμηση της φοροδιαφυγής, γενναία βήματα και, αν θέλετε, να ανοίξουμε συνεχόμενο διάλογο για την καταπολέμηση της φοροδιαφυγής και να δούμε τις λεπτομέρειες. Όμως, δεν πρέπει να αγνοεί η Αντιπολίτευση τις προσπάθειες αυτής της Κυβέρνησης, όπως, για παράδειγμα, την κινητροδότηση για τις αποδείξεις, ώστε να μπορέσουμε να έχουμε έκπτωση από το φορολογητέο εισόδημα. Δεν πρέπει, όμως, να αφήνουμε πίσω και κάποια συγκεκριμένα δεδομένα. Δείτε, για παράδειγμα, τον τζίρο των επιχειρήσεων το 2021 που διαμορφώθηκε στα 215, 41 δισεκατομμύρια και ξεπέρασε -προσέξτε- τον τζίρο του 2019. Αυτό σημαίνει κάτι, σημαίνει ότι η αγορά δείχνει εμπιστοσύνη στην Κυβέρνηση της Νέας Δημοκρατίας. Τρίτο κλειδί αυτού του προϋπολογισμού επισημαίνει την αύξηση της κατανάλωσης κατά 3%, που προέρχεται από δύο πράγματα, από τη χρήση των συσσωρευμένων αποταμιεύσεων αλλά και από την αύξηση της απασχόλησης. Τέταρτο κλειδί. Περιέχει τα έργα ανάπτυξης του Ταμείου Ανάκαμψης και Ανθεκτικότητας, που θα ξεπεράσουν τα 32 δισεκατομμύρια και θα φέρουν πάνω από εκατόν ογδόντα χιλιάδες νέες θέσεις εργασίας τα επόμενα έτη και, προσέξτε, με επενδύσεις, με υψηλή πολλαπλασιαστική επίδραση. Πέμπτο κλειδί. Επιτυχία και στο δημόσιο χρέος, κυρίες και κύριοι συνάδελφοι. Το δημόσιο χρέος είναι το ελάχιστο που θα μπορούσε κανείς να πετύχει. Και αυτό είναι μια επιτυχία σε αυτή την υγειονομική - οικονομική κρίση για αυτή την Κυβέρνηση. Έκτο κλειδί αυτού του προϋπολογισμού είναι οι επενδύσεις, οι επενδύσεις οι δημόσιες αλλά και οι ιδιωτικές. Εύκολα μπορεί να δει κανείς ότι πάνω από 11 δισεκατομμύρια ευρώ θα δαπανηθούν, που αντιπροσωπεύουν το 5,9% του ΑΕΠ, ενώ ταυτόχρονα υλοποιείται το ΕΣΠΑ 2014 - 2020, με υψηλά ποσοστά απορρόφησης. Έβδομο κλειδί. Η αύξηση των κονδυλίων του κοινωνικού προϋπολογισμού, δηλαδή των Οργανισμών Κοινωνικής Ασφάλισης, των ασφαλιστικών ταμείων, του ΟΑΕΔ, του ΕΟΠΠΥ, του ΟΠΕΚΑ, του ΝΑΤ, που βελτιώνονται, που αυξάνονται κατά 568 εκατομμύρια ευρώ. Όγδοο κλειδί. Η συνέχιση της ενίσχυσης των νοσοκομείων και της πρωτοβάθμιας φροντίδας υγείας και οι προβλέψεις των δαπανών για τα νοσοκομεία μας ανέρχονται σε 3,4 δισεκατομμύρια σε σχέση με τα 3,27 δισεκατομμύρια που είναι η εκτίμηση ότι θα φτάσει για το '21. Και επιτέλους σταματήστε να λέτε ψέματα στα κανάλια και στα social media ότι μειώνουμε τις δαπάνες για την υγεία. Δείτε την ουσία. Και η ουσία είναι ότι οι τακτικές δαπάνες αυξάνονται για την υγεία. Ένατο κλειδί. Η αύξηση του διαθέσιμου εισοδήματος, αφού δημιουργούνται οι προϋποθέσεις από τη μείωση των φόρων και των εισφορών. Αυτή η αύξηση, σε συνδυασμό με τη μείωση της έμμεσης φορολογίας, οδηγεί στη βελτίωση του κλίματος στην αγορά. Αυτός ο προϋπολογισμός ενσωματώνει τη μείωση και των άμεσων αλλά και των έμμεσων φόρων, διότι η Κυβέρνηση αυτή φέρνει μείωση του ΦΠΑ και θα συνεχίσουμε αυτή την πολιτική, γιατί είναι η βασική μας δέσμευση απέναντι στον ελληνικό λαό. Και μιας και μιλάμε για αγορά, αξίζει να αναφέρουμε το δέκατο κλειδί αυτού του προϋπολογισμού, που είναι η αύξηση των εξαγωγών υπηρεσιών κατά 21% -και σας προσκαλώ, κυρίες και κύριοι συνάδελφοι, να το δείτε αυτό το μέγεθος συγκριτικά με τα προηγούμενα έτη- και φυσικά των εξαγωγών αγαθών και υπηρεσιών κατά 11,1%. Αυτά, λοιπόν, είναι τα δέκα βασικά κλειδιά αυτού του προϋπολογισμού σε μια παγκόσμια οικονομία με σοβαρούς κινδύνους λόγω της παρατεταμένης υγειονομικής κρίσης. Δεν πρέπει, όμως, να λέμε τα ίδια, αλλά δεν πρέπει να υποβαθμίζουμε και να υποτιμούμε τα εύστοχα μέτρα αυτής της Κυβέρνησης, της Κυβέρνησης που επανέφερε την αξιοπιστία στην ελληνική οικονομία, που επανέφερε το κλίμα εμπιστοσύνης που άξιζε στην οικονομία μας και στη χώρα μας, που προσπαθεί να αντιμετωπίσει το κύμα ανατιμήσεων, αφού στην Ελλάδα έχουμε έναν εισαγόμενο πληθωρισμό. Δεν είναι πληθωρισμός ζήτησης, είναι πληθωρισμός προσφοράς αυτός που έχουμε και πρέπει να κάνουμε εδώ τον διάλογο μεταξύ μας, να είναι εποικοδομητικός και ουσιαστικός. Είναι πληθωρισμός κόστους, που προέρχεται κυρίως από τις πρώτες ύλες. Και ναι, κυρίες και κύριοι συνάδελφοι, θα αντιμετωπίσουμε αυτή την προσωρινή κρίση των καυσίμων και της ενέργειας. Άλλωστε ήταν αναπόφευκτη η ανατίμηση της τιμής των καυσίμων και σε αυτή την Αίθουσα οφείλουμε να μιλάμε υπεύθυνα και σοβαρά. Σε λίγες ώρες, κυρίες και κύριοι συνάδελφοι, καλούμαστε να ψηφίσουμε έναν προϋπολογισμό που φέρνει ρυθμό ανάπτυξης της τάξης του 4,5%, με δύο βασικά συστατικά. Πρώτον, ανακτούμε το χαμένο μας εθνικό προϊόν των τελευταίων ετών και, δεύτερον, υπερβαίνουμε το ΑΕΠ του 2019 κατά 1,7%. Αυτόν τον προϋπολογισμό φέρνει η Κυβέρνηση του Κυριάκου Μητσοτάκη προς ψήφιση με κλειδιά βασικά για το μέλλον κάθε νοικοκυριού της νέας γενιάς. Και φυσικά όλα αυτά είναι μέρος μιας πολιτικής επιτυχημένης σε όλους τους τομείς για την Ελλάδα που θέλουμε για το αύριο, με γνώμονα να διαμορφώσουμε τη μικρή μας χώρα σε μια μεγάλη πρόκληση για επενδύσεις. Και ήδη τα σημάδια της σταθερότητας και της ανάπτυξης έχουν αρχίσει να φαίνονται. Κύριε Πρόεδρε, δεν πρέπει να ενοχλούνται κάποιοι από την Αντιπολίτευση, γιατί κάνουν λάθος, γιατί η Ελλάδα όλοι θέλουμε να πάει καλά για το μέλλον των παιδιών μας. Όλοι θέλουμε την Ελλάδα πυλώνα σταθερότητας και ανάπτυξης για την ευρύτερη περιοχή. Και γι' αυτόν τον λόγο όλοι πρέπει να υπερψηφίσουμε αυτόν τον ρεαλιστικό, πραγματικό, αληθινό προϋπολογισμό για το έτος 2022. Ευχαριστώ πολύ.
Τον λόγο έχει τώρα ο Βουλευτής του ΣΥΡΙΖΑ, ο κ. Ανδρέας Μιχαηλίδης.
Ευχαριστώ, κύριε Πρόεδρε. Μετά τη χειμαρρώδη ομολογουμένως τοποθέτηση του αγαπητού συναδέλφου, νομίζω, κυρίες και κύριοι συνάδελφοι, ότι εύλογα μπορεί να υποδείξει κανείς τρεις πυλώνες, τρία βασικά ζητήματα τα οποία καθορίζουν το πολιτικό και οικονομικό περιβάλλον του σήμερα: πρώτον, η εν εξελίξει πανδημία, δεύτερον, η αύξηση του πληθωρισμού, με αιχμή βεβαίως την αύξηση των καυσίμων, και, τρίτον, το σταδιακό πέρασμα στη μετά COVID εποχή και την ενεργοποίηση του Ταμείου Ανάκαμψης. Ταυτόχρονα τα ζητήματα αυτά αποτελούν το μέτρο αποτίμησης του προϋπολογισμού του 2022 ως προς το κεντρικό στίγμα του. Αναφορικά με την πανδημία η απάντησή σας στη δραματική επιδείνωση της κατάστασης από την αρχή του έτους είναι η μείωση του τακτικού προϋπολογισμού του Υπουργείου Υγείας κατά 820 εκατομμύρια. Αντί να ενισχύσετε με προσωπικό και υποδομές ένα σύστημα το οποίο αντιμετωπίζει μια πρωτοφανή πραγματικά για την εποχή μας απειλή και χρόνιες παθογένειες του συστήματος, γαντζώνεστε σε νεοφιλελεύθερες ιδεοληψίες, οι οποίες τουλάχιστον ως προς την αναγκαιότητα των ΜΕΘ, για παράδειγμα, δέχτηκαν και ένα ηχηρό ράπισμα από τη δημοσιοποίηση της μελέτης Τσιόδρα - Λύτρα. Και επειδή πολλοί συνάδελφοι επιχείρησαν εδώ να αποδομήσουν τη σημασία της και να αναφερθούν στο γεγονός τού εάν ήταν ενήμερη η πολιτική ηγεσία και ο Πρωθυπουργός, επ' αυτού θέλω να υπενθυμίσω τα λόγια του κ. Λύτρα, τα οποία δημοσιοποίησε στις 17-1-21, λέγοντας: «Τη μελέτη αυτή την κοινοποιήσαμε άμεσα και επανειλημμένα σε όσους λαμβάνουν αποφάσεις σε ανώτερο επίπεδο.». Ως προς την ακρίβεια εφαρμόζετε την ίδια τακτική με την πανδημία, βαυκαλίζεστε δηλαδή ή υποκρίνεστε πως είναι παροδική και έτσι προσπαθείτε να δικαιολογήσετε την απραξία σας. Αναφορικά με το Ταμείο Ανάκαμψης, οι προσδοκίες σας περί 3,2 δισεκατομμυρίων το '22 θεωρούμε ότι είναι τουλάχιστον μεγαλεπήβολες. Και στις τρεις, λοιπόν, σύγχρονες προκλήσεις που ανέφερα ο προϋπολογισμός δίνει λάθος απαντήσεις. Δεν είναι μόνο ότι η εκπλήρωση των υπεραισιόδοξων προσδοκιών σας κινδυνεύει να τινάξει τον προϋπολογισμό στον «αέρα». Είναι ότι το ίδιο το περιεχόμενο των τριών απαντήσεων δεν ενσωματώνει τα αντίστοιχα αιτήματα της κοινωνικής πλειοψηφίας, αιτήματα για ένα δημόσιο σύστημα υγείας που θα παρέχει φροντίδα σε όλους. Επιτρέψτε μου εδώ να αναφέρω μια ενημέρωση που είχα χθες, κυρίες και κύριοι συνάδελφοι, ότι σε ασθενή με σοβαρό νευροχειρουργικό πρόβλημα από ένα από τα Ιόνια Νησιά για τρίτη φορά αναβλήθηκε το χειρουργείο του. Και, μάλιστα, έχοντας την τελευταία φορά ήδη μπει στην προεργασία για να εισαχθεί στο χειρουργείο, βγήκε λόγω έλλειψης κλίνης ΜΕΘ και επέστρεψε στο νησί του. Τα αιτήματα, λοιπόν, όπως ανέφερα, είναι αρκετά για προστασία, για παράδειγμα, από το κύμα ακρίβειας που πλήττει δυσανάλογα τα μεγάλα, μεσαία στρώματα. Και μια ανάπτυξη που θα είναι δίκαιη και συμπεριληπτική. Σταματώ εδώ τις γενικές αναφορές και τις επισημάνσεις μου, για να εστιάσω περισσότερο στον προϋπολογισμό του Υπουργείου Ναυτιλίας και Νησιωτικής Πολιτικής. Ως προς τον τακτικό προϋπολογισμό, το ύψος του παραμένει ουσιαστικά στα επίπεδα του 2021. Από τους «κρουνούς» που αναμένει η Κυβέρνηση να ανοίξουν από το Ταμείο Ανάκαμψης ούτε ένα ευρώ -ούτε ένα ευρώ!- δεν διοχετεύεται στο Υπουργείο Ναυτιλίας και Νησιωτικής Πολιτικής. Τα κυριότερα προβλήματα, όμως, «καθρέφτης» ουσιαστικά των πολιτικών επιλογών σας, αφορούν την κατανομή των πόρων του Προγράμματος Δημοσίων Επενδύσεων, παρ' ότι υπάρχει μια μικρή αύξηση, της τάξης των 35 εκατομμυρίων. Το πρώτο πρόβλημα αφορά τις πιστώσεις που αφορούν τις άγονες γραμμές. Εδώ προβλέπονται μόνο 52 εκατομμύρια, 20 εκατομμύρια λιγότερα σε σχέση με τις περσινές εγγεγραμμένες δαπάνες, δραματικά λιγότερα από τις προγραμματικές εξαγγελίες σας. Το απλό ερώτημα που τίθεται είναι πώς εξηγείται αυτή η μείωση, σχεδόν κατά 30%, και πώς θα επηρεάσει τις μικρές νησιωτικές κοινωνίες και οικονομίες. Το δεύτερο πρόβλημα αφορά το μεταφορικό ισοδύναμο και τις λοιπές νησιωτικές πολιτικές. Το κονδύλι είναι ακριβώς το ίδιο με πέρσι, 23,8 εκατομμύρια. Μία πρώτη επιμέρους παρατήρηση αφορά τη μεγάλη ανησυχία μας για το μεταφορικό ισοδύναμο. Ο Γενικός Γραμματέας του Υπουργείου πρόσφατα μίλησε για δημοσιονομικές δυσκολίες που μεταθέτουν τις πληρωμές για το διάστημα Ιουνίου - Σεπτεμβρίου στα μέσα του Ιανουαρίου του 2022. Σε ποιες δυσκολίες ακριβώς αναφέρεται; Γιατί να σας εμπιστευτούμε ότι στηρίζετε το μέτρο, όταν οι καθυστερήσεις γίνονται ο κανόνας και ο προϋπολογισμός του μέτρου, δηλαδή η επιδότηση μεταφοράς επιβατών και προϊόντων, παραμένει στάσιμος και, μάλιστα, σε περίοδο ανόδου του πληθωρισμού; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Η δεύτερη επιμέρους παρατήρηση αφορά τα περιβόητα «προγράμματα Ολοκληρωμένης Θαλάσσιας Πολιτικής», πρόγραμμα «ΝΕΑΡΧΟΣ», Ταμείο Θαλάσσιας - Γαλάζιας Οικονομίας και άλλα, τα οποία πομπωδώς εξήγγειλε ο Υπουργός Ναυτιλίας, χωρίς καμμία αναφορά στον προϋπολογισμό, καμμία αποτύπωση του ποσού με το οποίο αυτά θα χρηματοδοτηθούν. Χρειάζεται περισσότερη σοβαρότητα και διαφάνεια, αν δεν θέλετε να σας κατηγορήσουμε για πλήρη ανυπαρξία νησιωτικής πολιτικής, η οποία άλλωστε χαρακτηρίζει το σύνολο του κρατικού προϋπολογισμού. Νομιμοποιούμαστε, λοιπόν, να συμπεράνουμε ότι η αναβάθμιση των λιμανιών, η ενίσχυση των ακτοπλοϊκών συνδέσεων, η ανάπτυξη των πολιτικών για τα νησιά για σας έχει δεύτερη ή ίσως και τρίτη σειρά στις προτεραιότητες και τις επιλογές σας.
Ολοκληρώστε, σας παρακαλώ.
Αυτονόητα δεν μπορούμε να ψηφίσουμε έναν προϋπολογισμό που αγνοεί τα σύγχρονα λαϊκά αιτήματα και δεν μεριμνά για τις ομάδες και τις περιοχές μεταξύ των οποίων είναι οι νησιωτικές, που είναι προφανώς και οι πλέον ευάλωτες. Ευχαριστώ.
Καλείται στο Βήμα ο κ. Αθανάσιος Λιούτας από τη Νέα Δημοκρατία και αμέσως μετά τον λόγο θα πάρει ο Αναπληρωτής Υπουργός κ. Θεόδωρος Σκυλακάκης για δεκαπέντε λεπτά. Κύριε Λιούτα, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο προϋπολογισμός του 2022 είναι ένας προϋπολογισμός ρεαλιστικός, κοινωνικά αλληλέγγυος και ξεκάθαρα αναπτυξιακός. Η αισιοδοξία αυτή δεν είναι μια θεωρητική και απροσδιόριστη έννοια. Αντίθετα, συνιστά μία πραγματική αντίληψη και διαμορφώνεται ειλικρινά και ψύχραιμα παρακολουθώντας την πορεία της οικονομίας μας. Ο ρυθμός ανάπτυξης για το 2021 αναθεωρείται σημαντικά προς τα πάνω, από το 3,6% που προβλεπόταν στο Μεσοπρόθεσμο Πλαίσιο Δημοσιονομικής Στρατηγικής 2022 - 2025 και από 6,1% που προβλεπόταν στο προσχέδιο του προϋπολογισμού φτάνει σήμερα στο 6,9%. Για το έτος 2022 προβλέπεται ανάπτυξη 4,5%. Τα δεδομένα αυτά δείχνουν ότι μέσω της πολιτικής μας η πατρίδα μας κατάφερε να αντεπεξέλθει της πρωτόγνωρης οικονομικής κατάστασης που έφερε η πανδημία και στη χώρα μας. Από την αρχή της πανδημίας οι στόχοι που τέθηκαν ήταν να σωθεί η ανθρώπινη ζωή και στη συνέχεια να διασωθεί η ελληνική οικονομία. Οι μεγάλες μας δαπάνες για τη δημόσια υγεία απέδειξαν και αποδεικνύουν τον στόχο μας για την προστασία της ανθρώπινης ζωής και για τη θωράκιση του Εθνικού Συστήματος Υγείας. Παράλληλα, η οικονομική ενίσχυση νοικοκυριών και επιχειρήσεων για τα έτη 2020 - 2022 ανέρχεται στα 43,3 δισεκατομμύρια ευρώ. Κυρίες και κύριοι, η συνολική οικονομική ενίσχυση των νοικοκυριών και των επιχειρήσεων είχε ως στόχο τη στήριξη της ελληνικής κοινωνίας και οικονομίας και την ενίσχυση μιας αναπτυξιακής προοπτικής, της προοπτικής αυτής που υπηρετεί με συνέπεια, συνέχεια και στόχευση ο προϋπολογισμός του 2022. Και στον προϋπολογισμό αυτό, όπως και στους προηγούμενους δύο προϋπολογισμούς της Κυβέρνησής μας, δεν προβλέπεται η επιβολή κανενός νέου φόρου, αλλά ούτε και η αύξηση κανενός υφισταμένου. Ανάμεσα στη μεγάλη πολιτική μας για τις φοροελαφρύνσεις εντοπίζεται η μείωση του φορολογικού συντελεστή για τα νομικά πρόσωπα και τις νομικές οντότητες από το 24% στο 22%. Η επέκταση της απαλλαγής από την ειδική εισφορά αλληλεγγύης για το 2022. Η αύξηση από 1η Οκτωβρίου 2021 του αφορολόγητου ορίου για γονικές παροχές ή δωρεές προς συγγενείς πρώτης κατηγορίας ως προς το ποσό των 800.000 ευρώ. Η μείωση της προκαταβολής φόρου για τα νομικά πρόσωπα από το 100% στο 80% από το 2021 σε μόνιμη βάση. Η επέκταση και για το 2022 της μείωσης των ασφαλιστικών εισφορών κατά τρεις μονάδες. Κι όλα αυτά τα μέτρα δεν μπορούν ασφαλώς να περιγράψουν και να εξαντλήσουν τον μεγάλο κατάλογο των φοροελαφρύνσεων της δικής μας πολιτικής. Η Κυβέρνησή μας εκλέχθηκε με πρόσταγμα την απαλλαγή της ελληνικής οικονομίας και της ελληνικής κοινωνίας από τα δυσβάσταχτα και εγκλωβιστικά φορολογικά βάρη της προηγούμενης κυβέρνησης ΣΥΡΙΖΑ και τον σκοπό αυτό υπηρετεί και θα υπηρετεί έκτοτε ανελλιπώς και δυναμικά. Κυρίες και κύριοι συνάδελφοι, η οικονομική στήριξη, η μείωση των φορολογικών βαρών, οι μεταρρυθμίσεις μας και οι επενδύσεις αποτελούν τέσσερις βασικούς πυλώνες οι οποίοι εξηγούν την αποφασιστική ανάπτυξη που προβλέπεται για την πατρίδα μας. Οι επενδύσεις αποτελούν και θα αποτελούν τον καταλύτη της ανάπτυξης και της ανάκαμψης. Η πολιτική μας και ειδικότερα η σταθερή και συνεπής φιλοεπενδυτική μας στάση κατέστη πολύτιμη και ουσιαστική. Ακόμη και μέσα στο δύσκολο και σκληρό 2020 όταν η πανδημία αιφνιδίαζε ολόκληρο τον κόσμο και έθετε την παγκόσμια οικονομική λειτουργία σε αχαρτογράφητα νερά, στην πατρίδα μας οι επενδύσεις δεν μειώθηκαν, απεναντίας αυξήθηκαν. Και το πρώτο εξάμηνο του 2021 είχαμε μια μεγάλη αύξηση της τάξης του 12%. Το 2022 με καταλύτη τους πόρους από το Ταμείο Ανάκαμψης ενισχύουμε πρωτοφανώς τις επενδύσεις στην πατρίδα μας. Ήδη κομβικές επενδύσεις στρατηγικής σημασίας και διεθνούς εμβέλειας λαμβάνουν χώρα στην Ελλάδα. Όλα αυτά αποτελούν απόδειξη της χείρας εμπιστοσύνης που δίνει η διεθνής οικονομία προς τη χώρα μας εξαιτίας της αξιοπιστίας που απορρέουν το όραμα και η πολιτική του Κυριάκου Μητσοτάκη. Δεν υπάρχει καμμία αμφιβολία ότι ξεκάθαροι και απόλυτοι στόχοι μας είναι η στήριξη της ελληνικής επιχειρηματικότητας και ολόκληρου του κόσμου της εργασίας, η προσέλκυση νέων επενδύσεων, η δημιουργία πολλών νέων θέσεων εργασίας για όλους. Ήδη η ανεργία πέφτει και με την πολιτική μας αυτή θα μειωθεί ακόμη περισσότερο. Στόχος μας επιπλέον είναι η ενίσχυση και της αγροτικής μας οικονομίας, του αγροτικού και κτηνοτροφικού μας εισοδήματος. Η Κυβέρνησή μας έθεσε σε ισχύ ένα ευρύ πλαίσιο αποζημιώσεων και στήριξης των Ελλήνων αγροτών και κτηνοτρόφων εξαιτίας της πανδημίας και των επιπτώσεων της κλιματικής κρίσης. Η μείωση του συντελεστή για τις ζωοτροφές και η επιστροφή του ειδικού φόρου κατανάλωσης για το αγροτικό πετρέλαιο αποτελούν πολύ σημαντικές παρεμβάσεις. Ο πρωτογενής μας τομέας έχει ανάγκη τη στήριξη της πολιτείας, έχει ανάγκη τις μεταρρυθμίσεις που στοχευμένα υλοποιούμε με σκοπό να πάει μπροστά και κατ' επέκταση να οδηγήσει και ολόκληρη την ελληνική οικονομία στο μέλλον που της αξίζει. Τα τελευταία δυόμισι χρόνια τα μέτωπα που έπρεπε να αντιμετωπίσει η Κυβέρνηση του Κυριάκου Μητσοτάκη ήταν πολλά και κρίσιμα. Μαζί με την πανδημία παράλληλα είχαμε και την προκλητική στάση της Τουρκίας καθώς και τις σκληρές συνέπειες της κλιματικής κρίσης. Ταυτόχρονα είχαμε τις εκτεταμένες καταστροφές που όλοι οι σεισμοί προκάλεσαν. Πέρυσι τον Μάρτιο ένας μεγάλος σεισμός έπληξε και τον τόπο μου, τον Νομό Τρικάλων, και προκάλεσε εκτεταμένες και σοβαρότατες καταστροφές. Η Κυβέρνηση απέναντι σε όλα αυτά τα μέτωπα έδειξε το πρόσωπο της υπεύθυνης και ιστορικής της πολιτικής, το πρόσωπο της δράσης και της αποτελεσματικότητας. Κυρίες και κύριοι συνάδελφοι, κλείνοντας θα ήθελα να τονίσω και να επαναλάβω ότι ο προϋπολογισμός του 2022 είναι ενδεικτικός των μεγάλων προσπαθειών που αυτή η Κυβέρνηση έχει καταβάλει για να σώσει την ανθρώπινη ζωή και να διασώσει την ελληνική οικονομία μέσα στην πανδημία. Είναι ένας προϋπολογισμός βαθιά αναπτυξιακός, βαθιά κοινωνικός που έχει σαν πυξίδα του την ευημερία για όλους τους Έλληνες. Σας ευχαριστώ πολύ.
Τον λόγο έχει ο Αναπληρωτής Υπουργός Οικονομικών, κ. Θεόδωρος Σκυλακάκης.
Ευχαριστώ, κύριε Πρόεδρε. Κυρίες και κύριοι Βουλευτές, η συζήτηση του προϋπολογισμού κινήθηκε αναγκαστικά στα μεγάλα θέματα της εποχής, στην πανδημία, στις δαπάνες υγείας, στα θέματα του πληθωρισμού και των ακριβών τιμών. Και θα ξεκινήσω και εγώ από την πανδημία. Όταν προετοιμαζόμασταν για τον προϋπολογισμό του 2022, έπρεπε να αναλογιστούμε τι θα προβλέψουμε για την πανδημία του επόμενου έτους. Θα προβλέψουμε ένα πανδημικό έτος, ένα έτος που θα έχουμε lockdown, ένα έτος που δεν θα έρθουν καθόλου τουρίστες όπως το 2021, ένα έτος που θα είναι γεμάτες οι ΜΕΘ από ανθρώπους που κινδυνεύουν ή και χάνουν τη ζωή τους; Η επιλογή δεν είναι εύκολη, όπως καταλαβαίνετε, γιατί η πανδημία εμπεριέχει πολύ μεγάλες αβεβαιότητες και κανείς δεν πρέπει να την αντιμετωπίζει με οποιαδήποτε αλαζονεία. Αλλά τα επιστημονικά δεδομένα μάς λένε ότι έχουμε εργαλεία ως ανθρωπότητα πια για να αντιμετωπίσουμε την πανδημία και με πολύ καλύτερα τεστ και με μέτρα υγειονομικής προστασίας, όπως αυτά που οι πληθυσμοί πια έμαθαν και ακολουθούν, και με φάρμακα όπως το χάπι της «PFIZER» που φαίνεται ότι είναι καθοριστικό -χθες ο κ. Μπουρλά μίλησε για 80 εκατομμύρια παραγωγή μέσα στο 2023- στο να αποτρέπει τελείως τη νοσηλεία σε εννιά από τις δέκα περιπτώσεις και με τα εμβόλια, όπου η αναμνηστική τρίτη δόση φαίνεται ότι εμποδίζει -τουλάχιστον αυτά είναι τα πρώτα στοιχεία- την ανάπτυξη και της τελευταίας μετάλλαξης της «Όμικρον». Συνεπώς ως σώφρονες, πιστεύω, κάναμε μία επιλογή και είπαμε ότι το 2022 θα είναι έτος λήξης πανδημίας τουλάχιστον στην οικονομική της επίπτωση. Ο ιός φαίνεται ότι θα είναι μαζί μας για πολλά χρόνια. Αυτή η επιλογή είναι μια επιλογή με την οποία συμφωνούν οι διεθνείς οργανισμοί. Και έμεινα ως αργά χτες το βράδυ και -θα το συνιστούσα και στους άλλους κυρίες και κυρίους Βουλευτές- για να παρακολουθήσω τον κ. Μπουρλά, γιατί συμφωνεί με αυτή την άποψη. Και αν μου επιτρέπετε, λαμβάνω περισσότερο υπ' όψιν την άποψή του απ' ότι διάφορα πράγματα που άκουσα εδώ στην Αίθουσα. Σε κάθε περίπτωση όσο υπάρχει η πανδημία και όσο μας επιβάλλει να κάνουμε δαπάνες υγειονομικές, εμείς ως Υπουργείο Οικονομικών το έχουμε ξεκαθαρίσει: Θα τις κάνουμε χωρίς να μας απασχολεί το κόστος. Αυτό το γνωρίζουν πολύ καλά και οι συνάδελφοι, και ο κ. Κικίλιας προπαντός, που πέρασαν από το Υπουργείο Υγείας, ότι ποτέ δεν αρνηθήκαμε δαπάνες. Αλλά όταν κάνουμε τις δαπάνες, πρέπει να σκεφτόμαστε πόσα θα δαπανήσουμε για να αντιμετωπίσουμε την πανδημία, πόσα χρήματα θα βάλουμε στην πρόληψη και πόσα στη θεραπεία. Κοιτάξτε η επιλογή η σωστή παγκοσμίως είναι ότι τα χρήματα στην πρόληψη της πανδημίας πιάνουν τόπο για τη συγκεκριμένη περίπτωση αυτής της πανδημίας εξαιρετικά καλά. Τα εμβόλια προστατεύουν πολύ περισσότερο από ότι αν βρεθείς στη δεινή θέση να φτάσεις σε μία ΜΕΘ όπου παγκοσμίως οι πιθανότητές σου δεν είναι καλές. Και στην Ελλάδα να ξέρετε ότι όταν μπαίνεις στη ΜΕΘ έχεις και αυξημένες πιθανότητες από τις περίφημες ενδονοσοκομειακές λοιμώξεις. Έβλεπα εδώ κάποια στοιχεία και αξίζει να τα καταθέσουμε στα Πρακτικά για να τα έχουμε υπ' όψιν μας. Ήμασταν και νομίζω ότι είμαστε -δεν έχω δει νεότερα- οι χειρότεροι στις ενδονοσοκομοιακές λοιμώξεις λόγω υπερχρήσης αντιβιοτικών στην Ευρώπη. Αυτό θα ήθελα να κατατεθεί στα Πρακτικά γιατί έχει μια ιδιαίτερη αξία. Είναι από τον OECD. [[Στο σημείο αυτό ο Αναπληρωτής Υπουργός Οικονομικών κ. Θεόδωρος Σκυλακάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι από τα προβλήματα που θα έπρεπε αυτή η Αίθουσα να αντιμετωπίζει από κοινού, γιατί η υπερχρήση αντιβιοτικών μάς έχει κάνει απίστευτα ευάλωτους στα νοσοκομειακά βακτήρια. Όταν αυξάνονται τα κρούσματα προφανώς όλοι επιβαρύνονται και οι ΜΕΘ και τα νοσοκομεία. Αυτό όμως που σώζει ζωές είναι το εμβόλιο, είναι τα τεστ. Είμαστε από τις πρώτες χώρες σε τεστ. Και αυτό που θα σώσει ζωές στην επόμενη φάση είναι να υπάρξει ένας μαζικός εμβολιασμός, ειδικά τρίτης δόσης -και πρώτης και δεύτερης- για την «Όμικρον». Αυτό είναι καθοριστικής σημασίας και είναι πάρα πολύ σημαντικό αν τούτη την ώρα η Αντιπολίτευση έβρισκε την ψυχική δύναμη κι έλεγε ότι είναι κι αυτή υπέρ του υποχρεωτικού εμβολιασμού, για να στείλει ένα πολύ ισχυρό μήνυμα γι' αυτόν τον σκοπό. Πάμε τώρα στο πόσα δαπανήσαμε και πόσα δαπανούμε για την υγεία. Κοιτάξτε, κυρίες και κύριοι Βουλευτές, παραλάβαμε ένα σύστημα υγείας, όπως όλοι γνωρίζουμε, με περιορισμένο αριθμό ΜΕΘ. Οι ΜΕΘ αυξήθηκαν. Παραλάβαμε ένα σύστημα υγείας που οι ΜΕΘ που υπήρχαν δεν μπορούσαν να καλύψουν τον κανονικό πληθυσμό, όχι τον πληθυσμό σε περίπτωση πανδημίας. Και οι δαπάνες που έγιναν στην υγεία τα προηγούμενα χρόνια, ειδικά στο δημόσιο σύστημα υγείας, ήταν δυστυχώς περιορισμένες. Ο ΣΥΡΙΖΑ είχε κάνει την επιλογή να προτιμά να κάνει υπερπλεονάσματα από την υπερφορολόγηση και να βάζει τα λεφτά στο μαξιλάρι και όχι στο σύστημα υγείας. Τι έλεγε ο προϋπολογισμός όταν παραλάβαμε το σύστημα υγείας; Πρόβλεψη του 2019, τελευταίος προϋπολογισμός του ΣΥΡΙΖΑ, δαπάνες Υπουργείου Υγείας 3,884 δισεκατομμύρια. Τι λέει η πρόβλεψη του 2022; Προϋπολογισμός Υπουργείου Υγείας 4,657 δισεκατομμύρια και αν αφαιρέσετε τα 136 εκατομμύρια που είναι εξειδικευμένες δαπάνες COVID στον προϋπολογισμό του Υπουργείου Υγείας, 4,522 δισεκατομμύρια. Έχουμε 637 εκατομμύρια ευρώ άνοδο στον προϋπολογισμό. Επειδή υπάρχει πάντα το μπέρδεμα μεταξύ προϋπολογισμού και απολογισμού γιατί υπάρχουν τα αποθεματικά και αυξάνονται οι δαπάνες υγείας στην πορεία του χρόνου, υπάρχει μια χρήση αυτής της αλλαγής για να μας λέει ο ΣΥΡΙΖΑ κάθε χρονιά ότι μειώνουμε τις δαπάνες υγείας. Και αυτός μας είπε πέρυσι, επειδή για του χρόνου δεν μπορούμε να πούμε κάτι. Μας είπε ο κ. Τσίπρας και η κ. Αχτσιόγλου και ο κ. Τσακαλώτος -το επαναλάμβαναν όλοι μαζί- «Φέρνετε έναν προϋπολογισμό τη χρονιά της πανδημίας για την επόμενη χρονιά το 2021 που προβλέπει 572 εκατομμύρια ευρώ λιγότερα για τη δημόσια υγεία». Τι λέει η εκτέλεση του προϋπολογισμού; Εκτιμήσεις από την εισηγητική έκθεση: το 2020 4,829 δισεκατομμύρια με όλα τα αποθεματικά, με όλα, το 2021 5,217 δισεκατομμύρια, δηλαδή αυξήσαμε σε σχέση με το 2020 που ήταν επίσης χρόνια πανδημίας κατά 388 εκατομμύρια τις δαπάνες υγείας. Μας έλεγαν ότι θα κάνουμε 572 εκατομμύρια λιγότερα. Πέσατε, κυρίες και κύριοι του ΣΥΡΙΖΑ, 960 εκατομμύρια ευρώ έξω. Αυτή είναι η πραγματικότητα. Πέσατε έξω 960 εκατομμύρια ευρώ. Το ερώτημα μου είναι πόσο θα πέσετε έξω το 2022. Εγώ δεν θα σας πω όλα αυτά τα ψέματα, δεν μου αρέσουν αυτά τα πράγματα, αν και μερικές φορές θυμάμαι τη ρήση του Λένιν ότι ένα ψέμα επαναλαμβανόμενο γίνεται αλήθεια, όταν σας ακούω. Αλλά σε κάθε περίπτωση, να είμαστε σοβαροί. Ερχόμαστε στην Αίθουσα, να μιλάμε με τα πραγματικά νούμερα και να μην επαναλαμβάνουμε κάτι που είναι προφανώς ανακριβές και προφανώς αναληθές. Στην ίδια ειρήσθω εν παρόδω περίοδο πέρυσι μας έλεγαν ο κ. Τσακαλώτος και η κ. Αχτσιόγλου ότι είναι ψέμα ότι το 2020 η Νέα Δημοκρατία αύξησε κατά 786 εκατομμύρια ευρώ τις δαπάνες για την υγεία λόγω πανδημίας. Μας έλεγε είναι ψέμα. Πράγματι είχαν δίκιο. Δεν αυξήσαμε με βάση την τελική εκτέλεση κατά 786 εκατομμύρια, το αυξήσαμε κατά 788. Αυτή είναι η πραγματικότητα και η ευκολία με την οποίαν λέτε πράγματα σε αυτή την Αίθουσα που είναι προφανώς ανακριβή. Τώρα φεύγω από το θέμα των δαπανών υγείας και πηγαίνω στο μεγάλο θέμα των ανατιμήσεων. Το πρόβλημα στις ανατιμήσεις είναι το πρόβλημα του φυσικού αερίου κατά κύριο λόγο. Αν δείτε την ιστορική εξέλιξη των καυσίμων, τα καύσιμα στο πετρέλαιο είναι σχετικά κοντά στο ιστορικό αυτής της δεκαετίας. Το 2013 - 2014 ήταν χειρότερα τα πράγματα, ήταν κοντά στα 100 ευρώ το βαρέλι. Στα πρώτα χρόνια του ΣΥΡΙΖΑ έπεσε στο 50 και αυτό ήταν ένα μεγάλο θετικό για να μπορεί η ελληνική οικονομία τότε να ανακάμψει, αλλά άλλα συνέβησαν. Το 2018 - 2019 ήταν γύρω στα 65 - 70 ευρώ και τώρα είναι γύρω στα 70 και κάτι. Συνεπώς το πρόβλημά μας δεν είναι το πετρέλαιο -έχει σημασία αυτό που θα σας πω- είναι το φυσικό αέριο, το οποίο έχει εκτιναχθεί κι ενώ ήταν στα 15 - 20, έχει πάει τώρα στα 70. Ιστορικά λέω. Και αυτό πιέζει αφάνταστα όλα τα συστήματα ηλεκτρικής ενέργειας στην Ευρώπη. Έχουμε λοιπόν ένα πρόβλημα ακρίβειας κυρίως λόγω ηλεκτρισμού και αυτό είναι το πιο δύσκολο που έχουμε να αντιμετωπίσουμε. Τι έρχεται και μας προτείνει η Αξιωματική Αντιπολίτευση; Μας λέει να μειώσουμε τον φόρο κατανάλωσης στο πετρέλαιο και στα άλλα ΕΦΚ. Και ζήτησα τι σημαίνει αυτή η πρόταση του ΣΥΡΙΖΑ δημοσιονομικά. Θα χάναμε λοιπόν, αν την ακολουθούσαμε -χονδρικά σας λέω-, 600 εκατομμύρια φόρους από τη βενζίνη, 190 από το ντίζελ θέρμανσης, 160 από το ντίζελ κίνησης και 4 από το φυσικό αέριο. Το πρόβλημά μας είναι το φυσικό αέριο και εδώ μας ζητούν να βάλουμε απίστευτα χρήματα -600 εκατομμύρια είναι πολλά λεφτά φόροι- στη βενζίνη. Για να δούμε κοινωνικά, από πλευράς κοινωνικής ανισότητας, τι σημαίνουν αυτά τα 600 εκατομμύρια. Έψαξα και βρήκα τα στοιχεία της στατιστικής υπηρεσίας. Πόσοι στην Ελλάδα δεν έχουν αυτοκίνητο, οπότε δεν παίρνουν τίποτα από αυτή τη μείωση φόρου; Είναι 1,3 εκατομμύριο περίπου. Πόσοι έχουν ένα αυτοκίνητο; Είναι περίπου δύο εκατομμύρια. Και πόσοι έχουν δύο με τρία αυτοκίνητα και πάνω; Είναι άλλο ένα εκατομμύριο. Όταν κάνεις μια μείωση του φόρου στη βενζίνη, ποιοι παίρνουν τα λεφτά; Το 1,3 εκατομμύριο που είναι οι φτωχότεροι δεν παίρνουν τίποτε, null, zero. Αυτοί που είναι πλουσιότεροι, το ένα εκατομμύριο -γιατί αν έχεις δύο-τρία αυτοκίνητα, κάπως πλουσιότερος είσαι- παίρνουν τη μερίδα του λέοντος. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Έρχεστε και μας λέτε λοιπόν να κάνουμε κοινωνική πολιτική κατά των ανισοτήτων, παίρνοντας φόρους τους οποίους κάποια στιγμή θα τους πληρώσουμε, και για να τους δώσουμε κατά κύριο λόγο στους πλουσιότερους και αποκλείοντας τους φτωχότερους. Και αυτό είναι κοινωνική πολιτική του ευαίσθητου αριστερού και εγώ είμαι ο ανάλγητος νεοφιλελεύθερος. Κάπου τα έχουμε μπερδέψει. Και νομίζω ότι κατά βάση αυτό συνέβη διότι εμείς καλύψαμε στην πρώτη φάση την αγορά του ηλεκτρισμού και θέλετε απλώς να πείτε κάτι άλλο από αυτό που λέμε εμείς. Αυτό νομίζω ότι έχει συμβεί επί της ουσίας. Δεν θέλω όμως να τοποθετούμαι απόλυτα. Κύριε Πρόεδρε, θα χρειαστώ μερικά λεπτά ακόμη.
Κύριε Σκυλακάκη, δεν ξέρω τι εννοείτε μερικά λεπτά ακόμη, γιατί εγώ βλέπω πόσοι Βουλευτές πρέπει να μιλήσουν μέχρι το βράδυ.
Τέσσερα - πέντε λεπτά.
Έχετε τρία λεπτά.
Πάω λοιπόν προς το μέλλον για την ουσία της πολιτικής μας. Κοιτάξτε, κυρίες και κύριοι Βουλευτές, λεφτόδεντρο δεν υπάρχει. Ό,τι δαπανούμε φέτος, αν το κάνουμε από έλλειμμα, θα το πληρώσουμε κάποια στιγμή στο μέλλον. Μαγικές συνταγές δεν υπάρχουν για να δαπανούμε χρήματα. Πρέπει να είμαστε σώφρονες και αυτό προσπαθούμε. Το χρέος μας είναι σημαντικό. Υπάρχει εμπιστοσύνη. Αναφέρθηκε η κ. Λαγκάρντ χθες στην ελληνική οικονομία και αυτό δείχνουν και τα spread και τα επιτόκια. Αλλά αυτή η εμπιστοσύνη υπάρχει και στους θεσμούς και στην ΕΚΤ και στις αγορές και στους εταίρους μας -θυμίζω τον νέο Γερμανό Υπουργό Οικονομικών- επειδή δεν λέμε τρέλες και κάνουμε μεταρρυθμίσεις. Γι' αυτό υπάρχει εμπιστοσύνη. Αλλιώς δεν θα υπήρχε εμπιστοσύνη. Η δουλειά που κάνουμε ήδη αποδίδει και αυτό φαίνεται από δύο πολύ συγκεκριμένα στοιχεία. Επενδύσεις και εξαγωγές. Αυτές ήδη το 2021 είναι θεαματικά πάνω από το 2019. Το 2021 ήταν μια χρονιά πανδημίας και σε σχέση με το 2019 θα έχουμε αύξηση παραπάνω από 10% στις επενδύσεις και θα έχουμε σημαντική αύξηση στις εξαγωγές αγαθών οι οποίες θα πάνε πάνω από 35 δισεκατομμύρια ευρώ. Αυτό σημαίνει ότι η ανάπτυξη έχει ήδη σε κάποια κομμάτια της οικονομίας ξεκινήσει και όταν βγούμε από αυτή τη δεινή θέση στην οποία βρεθήκαμε λόγω της πανδημίας η οικονομία θα πάει πάρα πολύ καλά, γιατί υπάρχουν ταυτόχρονα και οι μεταρρυθμίσεις που κάνουμε και η μείωση της φορολογίας και των εισφορών και η ψηφιοποίηση του κράτους και οι μεγάλες επενδύσεις στην πράσινη μετάβαση. Η ανάκαμψη, παρά τα όσα λέγατε, είναι προφανώς τύπου «V» -αυτό το βλέπει οποιουσδήποτε κοιτάει τα νούμερα- και με την αξιοποίηση του Ταμείου Ανάκαμψης του χρόνου θα έχουμε 11 δισεκατομμύρια ευρώ δημόσιες επενδύσεις συν τα δάνεια του Ταμείου Ανάκαμψης. Στα δάνεια του Ταμείου Ανάκαμψης την άλλη βδομάδα θα υπογράψουμε σύμβαση με τις τέσσερις συστημικές και μέσα στις επόμενες μέρες θα διώξουμε 800 εκατομμύρια στις συστημικές και άλλα 600 στην EIB και στην IBRD για να ξεκινήσει αυτό το τεράστιο και πολύ σημαντικό εργαλείο για επενδύσεις που είναι πρόσθετο. Θα καταθέσουμε για το Ταμείο Ανάκαμψης το επόμενο αίτημα πληρωμής στις επόμενες μέρες μέχρι τις 28, 29. Θυμίζω ότι υπάρχουν ακόμη χώρες που δεν έχουν καν πάρει έγκριση του αρχικού σχεδίου και πιστεύω ότι παρά τις δυσκολίες θα πετύχουμε πολύ μεγάλες απορροφήσεις στα επόμενα χρόνια. Δεν θα είναι μια εύκολη πορεία ο επόμενος προϋπολογισμός, αλλά πιστεύω ότι έχουμε τη δυνατότητα να αντεπεξέλθουμε στις προκλήσεις. Τελειώνοντας θα ήθελα να κάνουμε μια μεταφορά. Σκεφτείτε την Ελλάδα σαν ένα καράβι, ένα όμορφο δικάταρτο ιστιοφόρο με μια παλιά μηχανή. Η οικονομία μας ήταν παλιά μηχανή. Πριν από επτά χρόνια το καράβι το ανέλαβε ο προηγούμενος καπετάνιος, ανεμοδαρμένο αλλά πλόιμο. Αντί να το στρέψει στον ούριο άνεμο, πήγε για να το οδηγήσει στον ύφαλο. Είχε φωνάξει και το πλήρωμα στο κατάστρωμα για να χορεύουν τη διάρκεια που πήγαιναν προς τον ύφαλο. Ευτυχώς άλλαξε την τελευταία στιγμή ρότα και στη στροφή της τελευταίας στιγμής έσκισε τα μισά πανιά, τα 100 δισεκατομμύρια ευρώ που έλεγαν οι ευρωπαίοι ότι χάσαμε κ.λπ.. Στη συνέχεια σε αυτούς που στο καράβι έκαναν τις πιο κρίσιμες δουλειές τους έκοψε τις μερίδες στο μισό και αυτοί αντέδρασαν αναλόγως, όπως όλοι θυμόμαστε. Τα άλλα ιστιοφόρα έσκιζαν το κύμα και το καράβι κουτσοταξίδευε με ταχύτητα που πλησίαζε στο μηδέν. Το πλήρωμα είδε κι αποείδε, άλλαξε καπετάνιο και αυτή τη στιγμή έχουμε μια καινούργια Κυβέρνηση που πέρασαν δυόμισι χρόνια με τις μεγαλύτερες φουρτούνες που μπορούσε κανείς να βρει. Δεν υπάρχουν πιο σκληρές στιγμές από αυτές που πέρασε αυτή η Κυβέρνηση την τελευταία διετία, στιγμές δύσκολες όταν έπρεπε να πάρεις αποφάσεις ζωής για τους ανθρώπους.
Κύριε Σκυλακάκη, κλείστε.
Τελειώνω, κύριε Πρόεδρε.
Εν αντιθέσει με εσάς που είστε έτσι στα οικονομικά, εγώ φάνηκα «large» σήμερα.
Τελειώνω, δύο φράσεις έχω να πω ακόμα.
Ωραία, τελειώστε.
Στιγμές δύσκολες, κύριε Πρόεδρε, που όλοι τις ζήσαμε και εμείς και οι οικογένειές μας. Σας βεβαιώνω, όμως, από πλευράς οικονομικής ότι μόλις βρούμε λίγο καλό καιρό το καράβι θα τιναχτεί με ορμή μπροστά και θα αρχίσει να σκίζει ξανά τον άνεμο. Αυτό είμαι βέβαιος ότι θα συμβεί, γι' αυτό μετά από πολλά χρόνια είμαι για πρώτη φορά πραγματικά αισιόδοξος για την ελληνική οικονομία και την Ελλάδα. Σας ευχαριστώ.
Καθίστε για λίγο στο έδρανο, γιατί κάνοντας χρήση του δικαιώματός του εκ του Κανονισμού, για τρία λεπτά έχει τον λόγο ο κ. Ραγκούσης ως Κοινοβουλευτικός Εκπρόσωπος.
Κύριε Σκυλακάκη, ξέρετε ποια είναι η διαφορά του ιατρού από τον κομπογιαννίτη, φαντάζομαι. Αυτό το καράβι το οποίο αναφέρατε για κακή σας τύχη δεν ξεκίνησε να πλέει το 2015. Αυτό το καράβι σε αυτή τη χείριστη κατάσταση βρέθηκε το 2009, κύριε Σκυλακάκη, γιατί κάποιοι που τότε το κυβερνούσαν αυτό το καράβι, το λεηλάτησαν και του αχρήστευσαν τις μηχανές και τα πανιά, κύριε Σκυλακάκη. [[Χειροκροτήματα από την πτέρυγα του ΣΥΡΙΖΑ]] Αυτό το καράβι ήταν στα χέρια αυτής της παράταξης, στα έδρανα της οποίας κάθεστε τώρα και την εκπροσωπείτε ως Κυβέρνηση. Θα ξεπεράσω την κομπογιαννίτικη λογική σας να συγκρίνετε μια κυβέρνηση μνημονιακή, κύριε Σκυλακάκη, με εσάς που είσαστε δυστυχώς -θα έπρεπε να είσαστε μια μεταμνημονιακή- μια προμνημονιακή. Είσαστε η πρώτη Κυβέρνηση μετά το 2018, κύριε Σκυλακάκη, που ναι μεν έχει ενσκήψει η πανδημία, αυτός ο κόλαφος για ολόκληρη την ανθρώπινη κοινωνία, αλλά δημοσιονομικά είσαστε η πρώτη Κυβέρνηση μετά τα μνημόνια που μπορεί και χειρίζεται τον κρατικό προϋπολογισμό χωρίς δημοσιονομικούς περιορισμούς, για να μην πω ότι χάρη και στην πανδημία ήρθε το θείο δώρο του Ταμείου Ανάκαμψης. Το προσπερνάμε αυτό. Κύριε Σκυλακάκη, είναι δυνατόν να έρχεστε στη Βουλή και να επιχειρηματολογείτε για τις δαπάνες για την υγεία, όταν ο ελληνικός λαός που σας ακούει την ίδια στιγμή ζει και μαθαίνει, πληροφορείται, αλλά κυρίως βιώνει την πραγματικότητα, σύμφωνα με την οποία συνάνθρωποί μας πεθαίνουν γιατί δεν διασωληνώνονται σε μονάδες εντατικής θεραπείας; Αυτή την πραγματικότητα, κύριε Σκυλακάκη, πώς νομίζετε ότι τη μεταφράζει ο ελληνικός λαός στο μυαλό του; Κατά τρόπο σαν τον δικό σας και λέει «τι ωραία που έχουμε μια κυβέρνηση που δαπανά αυτά που πρέπει για την υγεία»; Το αντίθετο, κύριε Σκυλακάκη. Με αυτά που λέτε εκτίθεστε απέναντι στον ελληνικό λαό, όχι σε μας. Εμάς τώρα να μη σας πω τι ακριβώς συμβαίνει μέσα μας όταν σας ακούμε. Χαιρόμαστε που σας ακούμε να τα λέτε αυτά. Αλλά συγκρούεστε με τον ελληνικό λαό και την πραγματικότητα που ζει, κύριε Σκυλακάκη. Κάποια στιγμή, σε αυτή την κομπογιαννίτικη αριθμητική χρησιμοποιήσατε έναν αριθμό που μου έκανε εντύπωση. Είπατε κάτι και εδώ θα συμφωνήσουμε: «600 εκατομμύρια είναι λίγα»; Προφανώς δεν είναι λίγα. Δεν μου λέτε, κύριε Σκυλακάκη, αν τα 600 εκατομμύρια δεν είναι λίγα, το 1 δισεκατομμύριο ευρώ που σκανδαλωδώς δαπανάται για το Εκπαιδευτικό Κέντρο στην Καλαμάτα, για να φτιάξετε μια αμαρτωλή σύμβαση με μια ισραηλινή εταιρεία μέσω της οποίας θα πάμε άκουσον-άκουσον να αγοράσουμε ιταλικά αεροσκάφη, αυτό το 1 δισεκατομμύριο που επί των ημερών σας σκανδαλωδώς δαπανάται είναι πολλά ή λίγα χρήματα, κύριε Σκυλακάκη; Τα 5 δισεκατομμύρια απευθείας αναθέσεις μέσα στην πανδημία, που αντί να αξιοποιήσετε αυτή τη δυνατότητα για να ικανοποιήσετε τις πραγματικές ανάγκες του ελληνικού λαού τη χρησιμοποιήσατε για να φτάσετε στο ύψος των 5 δισεκατομμυρίων απευθείας αναθέσεων πολλές εκ των οποίων αφορούν εταιρείες οι οποίες συγκροτήθηκαν και ιδρύθηκαν το προηγούμενο βράδυ, κολλητών φίλων της δικής σας παράταξης. Αυτά, κύριε Σκυλακάκη, τα 5 δισεκατομμύρια δεν είναι πολλά λεφτά; Είναι λίγα; Αλλά τα 600 εκατομμύρια -που δεν μπαίνω στον κόπο πώς τα υπολογίσατε- είναι πολλά; Είσαστε βαθύτατα εκτεθειμένοι, κύριε Σκυλακάκη, γιατί στην πραγματικότητα οδηγείτε τη χώρα ξανά σε μεγάλες περιπέτειες. Και αυτό το καράβι που κατάφερε όρθιο να βγει το 2018 από τα μνημόνια πάτε σώνει και καλά να το ξαναβάλετε σε μεγάλες και χειρότερες περιπέτειες.
Κύριε Σκυλακάκη, έχετε τον λόγο για τρία λεπτά να απαντήσετε στο κομμάτι που σας αφορά, γιατί το τελευταίο πράγμα που είναι για την Καλαμάτα έχει απαντηθεί μέσα στη Βουλή και έπεται ο Υπουργός Εθνικής Άμυνας που θα απαντήσει. Αλλά στο πρώτο κομμάτι, αυτών που είπε ο κ. Ραγκούσης, ορίστε έχετε τον λόγο για τρία λεπτά.
Κύριε Πρόεδρε, δεν θα χρειαστώ τρία λεπτά. Είναι κατάχρηση του χρόνου σας. Να πω δύο πράγματα. Πρώτον έθεσα δύο συγκεκριμένα θέματα στα οποία είδα με ενδιαφέρον ότι ο κ. Ραγκούσης δεν απάντησε και μου θύμιζε -όταν μιλούσε- το παλιό ανέκδοτο -δεν ξέρω αν το θυμόσαστε- «και εσείς που βασανίζετε τους νέγρους». Είναι ανέκδοτο της δεκαετίας του '80 όταν προσπαθούμε να αλλάξουμε θέμα. Εγώ έθεσα δύο θέματα. Είπα ότι μας λέτε ανακριβώς ότι μειώνουμε τις δαπάνες για την υγεία. Δεν άκουσα ανταπάντησε και αντεπιχείρημα. Είπα ότι αυτά τα χρήματα που λέτε να χρησιμοποιήσουμε, τα 600 εκατομμύρια για τα καύσιμα, πηγαίνουν στους πλουσιότερους από ένα κόμμα της Αριστεράς που υποτίθεται ότι νοιάζεται για τους φτωχότερους. Και αποκλείει τους φτωχότερους. Αυτά δεν τα απαντήσατε. Αρχίσατε να λέτε άλλα πράγματα. Καθένας, κύριε Ραγκούση, έχει τη δική του προσωπική ιστορία. Εγώ είμαι υπερήφανος για τη δική μου η οποία ήταν αρκετά δύσκολη, όπως πολύ καλά γνωρίζετε. Δεν έχω κανένα πρόβλημα να αναφέρω τις αδυναμίες του παρελθόντος αλλά είμαστε στο 2021. Δεν συζητούμε για το 2009, το 2010 ή το 2014 ή το 2015.
Αυτό δεν κάνατε πριν;
Συζητούμε για το μέλλον. Και στο μέλλον αυτό που έχει σημασία είναι να είμαστε σώφρονες στον τρόπο που χρησιμοποιούμε τα χρήματα. Είπατε ότι είμαστε χωρίς δημοσιονομικούς περιορισμούς. Δεν έχετε ιδέα. Δεν είμαστε χωρίς δημοσιονομικούς περιορισμούς διότι δανειζόμαστε από τις αγορές. Αν νομίζετε ότι όταν δανείζεσαι από τις αγορές είσαι χωρίς δημοσιονομικούς περιορισμούς, είσαι μακριά γελασμένος.
Θα κλείσει αυτός ο κύκλος των παρεμβάσεων με δυο λεπτά από τον κ. Θεοχάρη, Κοινοβουλευτικό Εκπρόσωπο της Νέας Δημοκρατίας.
Ευχαριστώ, κύριε Πρόεδρε. Βλέπω τον κ. Ραγκούση να φεύγει. Θέλω όμως να μιλήσω για δύο σημεία. Το πρώτο είναι ότι μας μίλησε για τις μνημονιακές κυβερνήσεις. είναι λογικό να έχει ξεχάσει ότι ήταν ο πρώτος τη τάξει Υπουργός στην κυβέρνηση η οποία μας έβαλε στα μνημόνια. Κατανοώ για ποιο λόγο το ξεχνάει. Αυτό όμως που δεν πρέπει να ξεχνάει -και είμαι σίγουρος πως το ξέρει και το αποκρύπτει από τον ελληνικό λαό- είναι ότι το Ταμείο Ανάκαμψης και η όποια ελευθερία δεν ήταν θείο δώρο. Έγινε μετά από διαπραγμάτευση του Πρωθυπουργού Κυριάκου Μητσοτάκη. Έγινε μετά από συγκεκριμένες ενέργειες. Όταν φαινόταν ότι δεν θα είχαμε επιτυχή διαπραγμάτευση στην Ευρώπη ο Πρωθυπουργός πήρε συγκεκριμένες πρωτοβουλίες και καταλήξαμε στη δημιουργία αυτού του ταμείου. Και γι' αυτό τον λόγο έχουμε λάβει το μεγαλύτερο ποσό σε σχέση με τον πληθυσμό της χώρας μας. Συνεπώς δεν είναι τυχαία όσα συμβαίνουν. Είναι αποτέλεσμα της σκληρής δουλειάς αυτής της Κυβέρνησης και του Πρωθυπουργού συγκεκριμένα.
Θα προχωρήσουμε ως εξής. Θα μιλήσει ο συνάδελφος κ. Αλέξανδρος Μεϊκόπουλος από τον ΣΥΡΙΖΑ και αμέσως μετά τον λόγο θα πάρει ο Υπουργός κ. Θεοδωρικάκος. Θα μιλήσουν δύο Βουλευτές μετά, ο κ. Κουτσούμπας και ο κ. Γκιουλέκας και μετά θα μιλήσει ο Υπουργός κ. Σκέρτσος. Κύριε Μεϊκόπουλε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ήθελα να ξεκινήσω μοιραζόμενος μια σκέψη με το Σώμα της Ολομέλειας με την οποία πιστεύω θα συμφωνήσουμε οι περισσότεροι. Κατ' αρχάς η πανδημία έχει αλλάξει χωρίς αμφιβολία τα πάντα. Και στο ιδιαίτερο πλαίσιο της σημερινής μας συζήτησης αυτή η βασική αρχή μετατρέπεται σε ζήτημα ουσίας και αποκτά ένα μεγάλο ειδικό βάρος. Η διαφορά μας επί της ουσίας έγκειται στο νόημα που δίνει ο κάθε πολιτικός χώρος στο πεδίο της εφαρμοσμένης πολιτικής σε αυτή τη θεμελιακή διαπίστωση. Θεωρώ, κυρίες και κύριοι συνάδελφοι, ότι στην πλειονότητα των κρατών μελών της Ευρωπαϊκής Ένωσης, η πρωτοφανής σε ένταση και έκταση πανδημική κρίση ώθησε κατ' αρχάς τις κοινωνίες και κατ' επέκταση τις ευρωπαϊκές κυβερνήσεις να επαναπροσεγγίσουν με θετικό τρόπο ορισμένα πολύ βασικά αφηγήματα. Το καθολικό δικαίωμα πρόσβασης στην υγεία, το δικαίωμα στην εκπαίδευση, το δικαίωμα στις δωρεάν ποιοτικές δημόσιες υπηρεσίες, την ανάγκη για σταθερές μόνιμες και καλά αμειβόμενες θέσεις εργασίας. Υπάρχει, λοιπόν, κυρίες και κύριοι συνάδελφοι, μια ορατή κατά τη γνώμη μου αυξανόμενη τάση στην Ευρώπη που υπαγορεύτηκε σε μεγάλο βαθμό από την πανδημία όπου ο ρόλος του κράτους στην οικονομία και η ανάγκη για ισχυρές δημόσιες υπηρεσίες αποκτούν ξανά μια αξιοσημείωτη ισχύ. Από το «δαπανείστε ό,τι χρειάζεται» μέσα από την έκτακτη χαλάρωση του Συμφώνου Δημοσιονομικής Σταθερότητας το Ταμείο Ανάκαμψης και Ανθεκτικότητας και την αμοιβαιοποίηση του χρέους, μέχρι την αύξηση του κατώτατου μισθού στην οποία προχώρησε η πλειονότητα των χωρών της Ευρωπαϊκής Ένωσης, το πολιτικό κλίμα στην Ευρώπη δεν έχει καμμία σχέση με αυτό που υπήρχε το 2015. Κατά τη διάρκεια της πανδημίας, πέρα από την αλλαγή συσχετισμών προς την προοδευτική κατεύθυνση που σημειώθηκε σε μια σειρά ευρωπαϊκών χωρών, ακόμα και συντηρητικές κυβερνήσεις αναγκάστηκαν να καταφύγουν στο προοδευτικό οπλοστάσιο για να αναζητήσουν λύσεις απέναντι σε αυτή την τεράστια κρίση δημόσιας υγεία με ταυτόχρονα και παράλληλα τρομερά αρνητικές συνέπειες στο πεδίο της οικονομίας. Υπό αυτό το πρίσμα, λοιπόν και αφού αυτονόητα όλοι συμφωνούμε ότι η συζήτηση αυτών των ημερών επικαθορίζεται από τη συνθήκη της πανδημικής κρίσης, ο φετινός προϋπολογισμός θα έπρεπε να φωτογραφίζει, να αντανακλά, αν θέλετε, δύο πολύ βασικές στοχεύσεις. Πρώτον να ενσωματώνει την ευρωπαϊκή και διεθνή εμπειρία σε επίπεδο βέλτιστων πολιτικών και πρακτικών ανάσχεσης της πανδημίας και των συνεπειών της. Και δεύτερον να δεσμεύει όλους τους απαραίτητους χρηματικούς πόρους, ώστε να απαντηθούν δραστικά όλες οι ανάγκες που δημιούργησε ή ανέδειξε η πανδημική κρίση σε επίπεδο υγείας, σε επίπεδο οικονομίας, σε επίπεδο εργασίας, σε επίπεδο κοινωνίας. Συμβαίνει σήμερα κάτι τέτοιο; Έχει ο φετινός προϋπολογισμός ένα τέτοιο άρωμα; Μια έστω τέτοια επίγευση ότι άντλησε η κυβέρνηση τα σωστά συμπεράσματα, ότι διδάχτηκε, ότι έχει μάθει από τα λάθη της ότι κατάλαβε εν πάση περιπτώσει τι συμβαίνει; Εγώ δεν θα σας παραθέσω, κύριοι Υπουργοί, αριθμούς, ούτε θα σας αναφέρω πόσα κόψετε από τον τακτικό προϋπολογισμό ή πόσο μειώσατε το όριο δαπανών για τη δημόσια υγεία. Θα σας εκθέσω όμως δύο πολύ απλά και βασικά συμπεράσματα που προκύπτουν από τη μελέτη του κ. Τσιόδρα και του κ. Λύτρα. Βάσει, λοιπόν, της έρευνας σημειώθηκε χαρακτηριστικά ότι πρώτον, υπάρχει ανάγκη για ενδυνάμωση των συστημάτων υγείας στο πλαίσιο της αντιμετώπισης της πανδημίας και δεύτερον ότι είναι ουσιώδες να γίνουν μακροπρόθεσμες επενδύσεις στην υγεία και εν όψει της μετά COVID εποχής που θα διασφαλίζουν ισότιμη πρόσβαση στην υψηλής ποιότητας φροντίδας για όλους. Η μελέτη είναι σε γνώση από τον Μάιο. Από τον Μάιο μέχρι σήμερα όλοι οι δείκτες της πανδημίας καταγράφουν κάθε αρνητικό ρεκόρ. Νοσοκομεία και προσωπικό βρίσκονται σε οριακή κατάσταση. Τα κρούσματα αυξάνονται, οι απώλειες αυξάνονται. Το γνωρίζατε, το αναλύσαμε, το παραλείψατε από τον προϋπολογισμό. Θα σας πω ότι εξακολουθείτε να αντιμετωπίζετε την πανδημία με μια αίσθηση προσωρινότητας στέλνοντας λάθος υγειονομικά και επιδημιολογικά μηνύματα περί πανδημίας ανεμβολίαστων θεωρώντας λανθασμένα ότι η πανδημία είναι μια κρίση σε αποδρομή, σχεδιάζοντας την παροχή των πιο προσοδοφόρων τμημάτων του ΕΣΥ στην ιδιωτική πρωτοβουλία, ενώ την ίδια στιγμή η διεθνής κοινότητα, ο Παγκόσμιος Οργανισμός Υγείας, η Ευρωπαϊκή Ένωση, ο ΟΟΣΑ, ο ECDC, προτρέπουν σε όλους τους τόνους για ενίσχυση των δημόσιων συστημάτων υγείας. Το γνωρίζετε, το αγνοήσατε, το παραλείψατε από τον προϋπολογισμό. Θα σας επισημάνω ότι η μονοθεματική λειτουργία του ΕΣΥ και η σχεδόν εγκατάλειψη της λοιπής νοσηρότητας έχουν δημιουργήσει ακάλυπτες υγειονομικές ανάγκες. Τι σημαίνει αυτό; Πολύ απλά αυξημένες χρηματοδοτικές ανάγκες για το 2022. Και αυτό το γνωρίζατε, το αγνοήσατε, το παραλείψατε από τον προϋπολογισμό. Εξαγγέλλετε ένα έκτακτο επίδομα στους εργαζόμενους στο ΕΣΥ και στο ΕΚΑΒ ενώ η πανδημία ανέδειξε μια ευρύτατα αναγνωρισμένη ανάγκη για αναβάθμιση του μισθολογίου του υγειονομικού επιστήμονα και των τακτικών αποδοχών του λοιπού προσωπικού. Υπάρχει μια χρυσή ευκαιρία να συγκλίνουμε με την Ευρώπη σε επίπεδο αμοιβής και εκπαίδευσης των γιατρών και των υπόλοιπων επαγγελματιών υγείας, ώστε να ανακοπεί το brain drain και το κύμα παραιτήσεων ειδικευμένων γιατρών. Το γνωρίζετε πολύ καλά. Εντούτοις το αγνοείτε επιδεικτικά. Το παραλείψατε από τον κρατικό προϋπολογισμό. Θα σας τονίσω ότι σε σχέση με τον ΕΟΠΥΥ δεν έχουν προβλεφθεί έκτακτες ανάγκες για τη διαχείριση του κορωνοϊού, ενώ τόσο οι δαπάνες για παροχές υγείας είναι μειωμένες, όσο και ο κλειστός προϋπολογισμός για τους ιδιώτες παρόχους. Αυτό σημαίνει πάρα πολύ απλά ότι και για τη νέα χρονιά θα υπάρξει μετακύλιση του κόστους της περίθαλψης στην τσέπη των πολιτών σε μια συγκυρία με ρεκόρ αυξήσεων στις τιμές βασικών ειδών πρώτης ανάγκης. Το γνωρίζετε, το αμελήσατε, το παραλείψατε από τον προϋπολογισμό. Κυρίες και κύριοι συνάδελφοι, εγώ δεν θα αντιπαρατεθώ ούτε για ποσοστά ούτε για ύψος πληθωρισμού ούτε για συγκρίσεις για ρυθμούς ανάπτυξης μεταξύ τριμήνων ή μεταξύ φετινής και περσινής χρονιάς. Όλοι όμως αναγνωρίζουν ότι η Ελλάδα πρόσφατα εξήλθε από μια βαθιά δωδεκαετή κρίση. Η πανδημία κτύπησε μια κοινωνία ήδη πιεσμένη. Όλοι είμαστε μάρτυρες των δραματικών αυξήσεων στο φυσικό αέριο και στο ηλεκτρικό ρεύμα, στα καύσιμα και στα είδη πρώτης ανάγκης και διατροφής. Η ελληνική κοινωνία βρίσκεται σε αυτή τη δίνη, σε αυτή τη μάχη έχοντας υποστεί τη δεύτερη μεγαλύτερη μείωση εισοδήματος σε όλη την Ευρώπη μέσα στο 2020, με δραματική μείωση της αγοραστικής δύναμης του κατώτατου μισθού, μόνο μέσα στον μήνα Νοέμβριο, ακριβώς λόγω αυτών των αυξήσεων των τιμών στα βασικά είδη ανάγκης και διατροφής. Το γνωρίζετε, το αμελείτε, το αγνοείτε, το παραλείψατε από τον κρατικό προϋπολογισμό. Ξέρετε, η στάση της Νέας Δημοκρατίας απέναντι σε αυτό το ράλι ανατιμήσεων εύκολα συνοψίζεται στις δηλώσεις του Υπουργού Ανάπτυξης πως, αν -λέει- αφαιρεθεί το κόστος ενέργειας, τότε δεν υπάρχει καμμία ακρίβεια, καμμία ανατίμηση στην αγορά. Ιδιοφυές! Εγώ θα πρόσθετα πως αν αφαιρέσεις και την κακή συνήθεια των ανθρώπων να ψωνίζουν, το κόστος ζωής των ανθρώπων μηδενίζεται. Ξέρετε, όταν ένας Πρωθυπουργός διαψεύδεται τόσο κατηγορηματικά, τόσο εμφατικά από τους ίδιους τους συνεργάτες του, σε σχέση με τη διαχείριση της πανδημίας και το μείζον θέμα δημόσιας υγείας, όταν το Υπουργικό Συμβούλιο από την άλλη παρουσιάζει έναν προϋπολογισμό, ο οποίος θεωρεί την πανδημία λήξασα και παροδικό το κύμα της ακρίβειας και των ανατιμήσεων, με συνοδεία μιας υποσχετικής ότι, «εάν χρειαστεί, θα κάνουμε περισσότερα», τότε έχουμε μια Κυβέρνηση εκτός τόπου και χρόνου, που de facto θα χρειαστεί να αλλάξει πολύ σύντομα. Σας ευχαριστώ πάρα πολύ.
Καλείται τώρα στο Βήμα ο Υπουργός Προστασίας του Πολίτη, κ. Θεοδωρικάκος. Ορίστε, κύριε Υπουργέ, έχετε τον λόγο για δέκα λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, στη δύσκολη περίοδο που διανύουμε εξαιτίας της πανδημίας του κορωνοϊού οφείλουμε όλοι μαζί να δώσουμε τη μάχη για την τελική επιστροφή στην κανονικότητα. Η πραγματικότητα είναι ότι υπάρχουν σοβαρές αβεβαιότητες, ιδίως από τις συνεχείς μεταλλάξεις οι οποίες προκύπτουν και υπογραμμίζουν ότι αυτή η μάχη, ασφαλώς, έχει μέλλον. Μία μάχη η οποία, να μου επιτρέψετε να πω ότι, δεν προσφέρεται για κομματική εκμετάλλευση από κανέναν, καθώς πρόκειται για μια υπόθεση η οποία δοκιμάζει τα όρια ολόκληρης της ανθρωπότητας, των συστημάτων υγείας σε όλη τη γη, της κοινωνικής συνοχής και της παγκόσμιας οικονομίας. Επομένως στην εποχή μας το αγαθό της ασφάλειας έρχεται ως απόλυτη προτεραιότητα στην επιφάνεια. Όλο το προηγούμενο διάστημα η Ελληνική Αστυνομία είχε σημαντική συμβολή στη διαφύλαξη της κοινωνικής ειρήνης και συνοχής, είχε και έχει κρίσιμο ρόλο στους ελέγχους για την εφαρμογή των μέτρων. Καθημερινά, οκτώ χιλιάδες αστυνομικοί είναι στους δρόμους όλης της χώρας ελέγχοντας την εφαρμογή των μέτρων περιορισμού της πανδημίας. Σε αυτό το πλαίσιο, το Υπουργείο Προστασίας του Πολίτη και η Ελληνική Αστυνομία, έχουμε αδιαπραγμάτευτο μέτωπο ενάντια στο παρακράτος της παράνοιας, του παραλογισμού, της σκόπιμης διασποράς ψευδών ειδήσεων και της οργανωμένης επίθεσης στους εκλεγμένους δημοκρατικούς θεσμούς. Είμαστε απέναντι σε εκείνους που διαδίδουν σκοπίμως ψέματα, παίζουν με την υγεία και την κοινωνική συνοχή. Οι υπηρεσίες της ΕΛΑΣ εντοπίζουν όσους παρανομούν και δρουν ενάντια στη δημόσια υγεία και ασφάλεια. Οι δυνάμεις της παρεμβαίνουν σε κάθε παραβίαση του νόμου και οδηγούν τους υπεύθυνους στη δικαιοσύνη, όπως έγινε στο γνωστό πρωτοφανές περιστατικό της Πιερίας. Όσοι θεωρούν ότι θα αξιοποιήσουν αυτόν τον χώρο για πολιτική κερδοσκοπία, ιδίως στην περιοχή της ακροδεξιάς, πλανώνται. Το 2021 οι Έλληνες είναι πολύ πιο έμπειροι από το 2011. Διευκρινίζω ότι αυτό που διώκεται, ασφαλώς δεν είναι οι απόψεις των πολιτών, αλλά η παράνομη δράση ορισμένων ακραίων. Κυρίες και κύριοι, ο στόχος μας είναι να κάνουμε ακόμη καλύτερη την Ελληνική Αστυνομία, να αποκτήσουμε μια αστυνομία με ανθρώπινο πρόσωπο, φιλική απέναντι στους πολίτες, φιλική απέναντι στους νέους ανθρώπους, άτεγκτη και αποτελεσματική, όμως, στην αντιμετώπιση κάθε μορφής εγκλήματος. Για να πετύχουμε έναν αδιαπραγμάτευτο στόχο: Ασφάλεια παντού, ασφάλεια για όλους τους Έλληνες. Είναι μία δύσκολη αποστολή, στην οποία είμαστε αποφασισμένοι να ανταποκριθούμε, παρά τα σημαντικά εμπόδια που υπάρχουν, παρά τα υπαρκτά προβλήματα, αλλά και τις παθογένειες πολλών δεκαετιών. Δίνουμε μεγάλη μάχη στο λεκανοπέδιο της Αττικής, όπου εντοπίζεται το 70% της εγκληματικότητας, αλλά εδώ υπηρετεί μόλις το 30% της δύναμης της Ελληνικής Αστυνομίας. Είναι μια πραγματικότητα που εργαζόμαστε με σχέδιο να την αλλάξουμε, καθώς υπάρχει, δυστυχώς, το αμετάθετο των αστυνομικών και την αλλάζουμε με πράξεις, όχι με μεγάλα λόγια και συνθήματα. Είναι πράξη ότι εδώ και δύο μήνες χίλιοι νέοι αστυνομικοί έχουν στελεχώσει επιπλέον τα αστυνομικά τμήματα της Αττικής. Είναι πράξη ότι εκατό επιπλέον στελεχωμένες περιπολίες δρουν κάθε βράδυ από τις 22.00΄ μέχρι τις 6.00΄. Είναι πράξη ότι διακόσια δεκαπέντε νέα οχήματα και δίκυκλες μοτοσικλέτες κατευθύνονται στην άμεσο δράση, ώστε οι αστυνομικοί μας να έχουν τα απαραίτητα μέσα για να κάνουν σωστά τη δουλειά τους, με αποτελεσματικότητα και ασφάλεια και για τους ίδιους. Είναι πράξη ότι εκσυγχρονίζουμε την εκπαίδευση των γυναικών και των ανδρών που υπηρετούν στο σώμα της Ελληνικής Αστυνομίας. Ξεκινήσαμε με την Ομάδα «ΔΙΑΣ» την επανεκπαίδευση του συνόλου των αστυνομικών δυνάμεων της χώρας, για να γνωρίζουν όλοι οι αστυνομικοί τους νόμους και τους κανόνες εμπλοκής, τα δικαιώματα και τις υποχρεώσεις τις δικές τους και των πολιτών, καθώς και τις βέλτιστες πρακτικές για να έρθει το επιδιωκόμενο αποτέλεσμα σε κάθε περιστατικό, σε κάθε έκτακτη ανάγκη. Είναι πράξη ότι ενισχύσαμε το κέντρο επικοινωνίας της άμεσης δράσης για άμεση ανταπόκριση στα ζητήματα ασφαλείας που έχουν οι πολίτες. Και είναι πράξη ότι δεν επιτρέπουμε κανενός είδους άβατο πουθενά, ούτε στην Αττική ούτε πουθενά στη χώρα. Και με την ευκαιρία, να σας πω ότι από χθες τη νύχτα έως και τώρα εξελίσσεται μια πολύ μεγάλη επιχείρηση της Ελληνικής Αστυνομίας στις δυτικές συνοικίες, στο Ζεφύρι και στα Λιόσια, όπου έχουν ήδη γίνει οκτώ συλλήψεις για ναρκωτικά και ασφαλώς συνεχίζεται η καταδίωξη των ατόμων, τα οποία έχουν ταυτοποιηθεί, μετά τη δημοσίευση του χθεσινού βίντεο. Η προσπάθεια αυτή, κυρίες και κύριοι, φέρνει αποτελέσματα. Το τρίμηνο Σεπτεμβρίου - Οκτωβρίου - Νοεμβρίου του 2021, εάν το συγκρίνετε με το αντίστοιχο διάστημα του 2018 και του 2019, υπάρχει μείωση στις ληστείες στο λεκανοπέδιο της Αττικής κατά 45% και στις κλοπές και διαρρήξεις 13% και 28% αντίστοιχα. Ο λόγος που το συγκρίνω με εκείνο το διάστημα είναι ότι τότε δεν είχαμε καραντίνα, ενώ πέρυσι το αντίστοιχο διάστημα, κατά το ήμισυ, είχαμε καραντίνα και δεν μπορούν να γίνουν συγκρίσεις. Δεν ωραιοποιούμε την κατάσταση. Εδώ είμαστε και θα είμαστε ικανοποιημένοι όταν θα δώσουμε συντριπτικό πλήγμα στην εγκληματικότητα. Καταγράφω, όμως, το σχέδιο και τα μέτρα που υλοποιούνται και τα αποτελέσματα που καταγράφονται. Προχωράμε μπροστά, με την ψηφιοποίηση των υπηρεσιών που προωθούμε σε συνεργασία με το Υπουργείο Ψηφιακής Πολιτικής, απελευθερώνουμε δυνάμεις με αυτόν τον τρόπο και βελτιώνουμε την εξυπηρέτηση του πολίτη. Μειώνουμε τις μετακινήσεις των πολιτών και τις επισκέψεις τους στα αστυνομικά τμήματα, ώστε περισσότεροι αστυνομικοί να διατεθούν στη μάχη για την ασφάλεια σε κάθε γειτονιά. Ήδη αυτό ισχύει με το γνήσιο της υπογραφής, που προσφέρεται ηλεκτρονικά μέσω του www.gov.gr και γι' αυτό από την 1-1-2022 κανείς δεν θα μπορεί να πηγαίνει στα αστυνομικά τμήματα για αυτόν τον σκοπό. Το μεγάλο στοίχημα για την επόμενη χρονιά είναι να απεμπλακεί η ΕΛ.ΑΣ. από γραφειοκρατικά και διοικητικά πάρεργα, όπως είναι η παράδοση δικογράφων. Ενάμισι εκατομμύριο δικόγραφα παραδίδουν οι αστυνομικοί κάθε χρόνο και αυτό τους απασχολεί από τα πραγματικά τους καθήκοντα ασφαλείας. Ο στόχος μας είναι, λοιπόν, να αποδεσμευτούν και για τον σκοπό αυτό είμαστε σε στενή συνεργασία με το Υπουργείο Δικαιοσύνης, αλλά και με το Υπουργείο Οικονομικών, το οποίο ασφαλώς έχει βαρύνοντα λόγο στην υπόθεση. Κυρίες και κύριοι, η πανδημία και ο εγκλεισμός που προκάλεσε έχει οδηγήσει σε μία σειρά εγκλημάτων ενδοοικογενειακής και έμφυλης βίας. Η αστυνομία στη συντριπτική πλειοψηφία των περιπτώσεων οδηγεί τους δράστες στη δικαιοσύνη, αλλά αυτό δεν αρκεί. Το ζητούμενο είναι να πετύχουμε την πρόληψη. Γι' αυτό προχωρήσαμε στην ίδρυση γραφείων ενδοοικογενειακής βίας, πέντε στην Αττική και ένα στη Θεσσαλονίκη. Εκπαιδεύουμε το προσωπικό που εργάζεται εκεί συνεχώς, ώστε οι αστυνομικοί να ξέρουν πώς πρέπει να χειριστούν τέτοια περιστατικά. Και το κυριότερο, δυναμώνουμε τη συνεργασία με την τοπική αυτοδιοίκηση και τις τοπικές κοινωνίες, προκειμένου μέσα από αυτή τη συνεργασία να προλαβαίνουμε τραγικές καταστάσεις. Ισχυρή προτεραιότητά μας για το 2022 είναι η ασφάλεια φοιτητών, καθηγητών και εργαζομένων στα πανεπιστήμια. Δεν μπορεί να υπάρξει δημοκρατία, ελευθερία και μόρφωση των παιδιών αν η ασφάλειά τους δεν είναι διασφαλισμένη. Ο νόμος για τη δημιουργία ομάδων προστασίας των πανεπιστημιακών ιδρυμάτων εφαρμόζεται με βάση το χρονοδιάγραμμα που είχε προβλεφθεί. Στις 15 Ιανουαρίου της χρονιάς που έρχεται, αρχίζει η τρίμηνη εκπαίδευση των τετρακοσίων ατόμων που έχουν προσληφθεί για αυτόν τον σκοπό. Οι πρυτανικές αρχές οφείλουν πρώτα εκείνες να διαμορφώσουν, όπως λέει ο νόμος, τα σχέδια ασφαλείας και όπου χρειάζεται να εντάξουν σε αυτά τη δύναμη των ομάδων προστασίας των πανεπιστημιακών ιδρυμάτων. Ασφαλώς, πρέπει να είναι σαφές σε όλους ότι όπου υπάρχουν παράνομες πράξεις που καταγγέλλονται, όπως έγινε στην Πολυτεχνειούπολη του Ζωγράφου, η αστυνομία θα παρεμβαίνει και θα πράττει το καθήκον της. Ο νόμος για τις πορείες και τις συγκεντρώσεις εφαρμόζεται κι έτσι, στην πράξη, συμβαδίζει το κατοχυρωμένο από το Σύνταγμα δικαίωμα του συνέρχεσθαι, που είναι αναντίρρητο, με το εξίσου αναντίρρητο δικαίωμα των πολιτών να εργάζονται, να κινούνται, να επικοινωνούν ελεύθερα, χωρίς να κλείνουν οι δρόμοι όταν γίνονται πορείες. Πάντοτε μιλάμε στο πλαίσιο της λογικής και για ολιγάριθμες πορείες οι οποίες δεν επιτρέπεται να κλείνουν το κέντρο. Οι γεωπολιτικές ανακατατάξεις στην ευρύτερη περιοχή έχουν φέρει την Ελλάδα στην πρώτη γραμμή του μεταναστευτικού προβλήματος. Το 2020 η χώρα βρέθηκε αντιμέτωπη με τη γνωστή υβριδική απειλή στον Έβρο. Θέλω να είμαι απολύτως σαφής. Έχουμε πάρει όλα τα μέτρα για να μην επιτρέψουμε ποτέ να συμβεί αυτό που επιχείρησαν οι γείτονές μας να κάνουν τότε. Τα σύνορα φυλάσσονται αποτελεσματικά. Η ασφάλεια των συνόρων είναι προϋπόθεση για την ασφάλεια ολόκληρης της χώρας. Έχουμε ενισχύσει τις δυνάμεις μας κι έχουμε προσθέσει σύγχρονα ηλεκτρονικά μέσα στη διάθεση των στελεχών μας που φυλάνε τα σύνορα, που είναι σύνορα της Ευρωπαϊκής Ένωσης. Το 2022 η περιοχή της ανατολικής Μακεδονίας - Θράκης θα ενισχυθεί με πεντακόσιους πενήντα ακόμη συνοριοφύλακες. Στον τομέα της σωφρονιστικής πολιτικής γίνονται σημαντικά βήματα. Κάνουμε πράξη μια πολιτική εκσυγχρονισμού των υποδομών του σωφρονιστικού συστήματος. Προχωρά η μετεγκατάσταση του συγκροτήματος του Κορυδαλλού στον Ασπρόπυργο, καθώς και η κατασκευή νέων καταστημάτων κράτησης στη Χαλκίδα και στα Γιάννενα, ενώ είναι σε προχωρημένο στάδιο κατασκευής το «Κρήτη 2» στο Λασίθι. Ταυτόχρονα, υλοποιούμε το σχέδιο αύξησης του προσωπικού στα καταστήματα κράτησης με συνολικά χίλιους δεκαοκτώ υπαλλήλους τη χρονιά που έρχεται. Γίνονται σημαντικές προσπάθειες για να βελτιωθεί το αίσθημα ασφαλείας και οι συνθήκες διαβίωσης των φυλακισμένων στα καταστήματα κράτησης. Ενισχύουμε την επάνοδο του φορέα που εργάζεται για την βελτίωση των προοπτικών των κρατουμένων όταν λήγουν οι ποινές τους και επανέρχονται στην κανονική και ελεύθερη κοινωνική ζωή. Ταυτόχρονα, κυρίες και κύριοι συνάδελφοι, δίνουμε μια σκληρή μάχη ενάντια στη διαφθορά. Ο στόχος μας είναι οι λίγοι επίορκοι αστυνομικοί να βρεθούν ενώπιον της δικαιοσύνης. Δεν διστάζουμε να φέρουμε στο φως κάθε παρανομία μέσα από τη δράση της Υπηρεσίας Εσωτερικών Υποθέσεων. Κάνουμε πράξη το σύνθημα «διαφάνεια παντού». Κανείς δεν είναι υπεράνω ελέγχου. Θέλω να αναδείξω την πρόσφατη εξάρθρωση εγκληματικής οργάνωσης με κατευθυνόμενες και ψευδείς συνταγογραφήσεις με τεράστιο κόστος σε βάρος του δημοσίου και του ελληνικού λαού, στην οποία έχουν ήδη γίνει δεκατρείς συλλήψεις. Εμπλέκονται εκατόν εβδομήντα τρία άτομα στην δικογραφία, από τα οποία σαράντα εννέα είναι γιατροί με σχέση εργασίας με το δημόσιο. Στηρίζουμε υλικά, ηθικά, κοινωνικά και ψυχικά την Ελληνίδα και τον Έλληνα αστυνομικό για να ανταποκρίνονται στα πολυσύνθετα καθήκοντά τους. Κυρίες και κύριοι Βουλευτές, η Κυβέρνηση εφαρμόζει με συνέπεια το πρόγραμμα της Νέας Δημοκρατίας. Οι προεκλογικές δεσμεύσεις γίνονται πράξη σε κάθε τομέα και ασφαλώς στον ευαίσθητο χώρο της ασφάλειας. Προχωράμε τις μεταρρυθμίσεις που έχει ανάγκη η χώρα και παρά τις πολύ μεγάλες δυσκολίες εξαιτίας της πανδημίας, προχωράμε μπροστά. Πολλοί είχαν φανταστεί πιο ήρεμη την πρώτη περίοδο μετά την έξοδο της Ελλάδας από τα μνημόνια. Κανείς δεν μπορούσε να προβλέψει όσα έχουν συμβεί τα τελευταία δύο χρόνια. Κοιτάμε, όμως, τις προκλήσεις στα μάτια και κάνουμε ό,τι απαιτείται, χωρίς δικαιολογίες και αναβολές. Γιατί μόνο έτσι μπορούμε να φανούμε αντάξιοι της εμπιστοσύνης των πολιτών. Με αυτή τη δύναμη συνεχίζουμε το έργο μας και όταν έρθει η ώρα, θα διεκδικήσουμε τη νέα εντολή από τον ελληνικό λαό, για μια Ελλάδα με ευημερία και ασφάλεια για όλους, με κοινωνική αλληλεγγύη και συνοχή. Έχω ολοκληρώσει την ομιλία μου, αλλά ετέθη ένα ζήτημα από συνάδελφο της Αξιωματικής Αντιπολίτευσης πριν μία ώρα, που αφορά τον διαγωνισμό για τις ψηφιακές ταυτότητες.
Θα το πείτε σε λίγο. Καθίστε στο έδρανό σας. Η κ. Γιαννακοπούλου κάνει χρήση του Κανονισμού και θέλει να μιλήσει για εσάς για δύο τρία λεπτά. Οπότε, θα μείνετε να της απαντήσετε και θα σας δώσω χρόνο να πείτε και για το άλλο θέμα. Κυρία Γιαννακοπούλου, έχετε τον λόγο για τρία λεπτά.
Σας ευχαριστώ πολύ, κύριε Πρόεδρε. Κύριε Υπουργέ, σας ακούσαμε με προσοχή και οφείλω να ομολογήσω ότι δεν άκουσα να αναφέρεστε σε κάτι το οποίο εμείς στο Κίνημα Αλλαγής αναφερόμαστε και μιλούμε με τόλμη, με υπευθυνότητα και μη υπολογίζοντας το πολιτικό κόστος. Είμαστε οι πρώτοι, κύριε Υπουργέ, που επιμένουμε εδώ και πολύ καιρό ότι χρειάζεται να επεκταθεί η υποχρεωτικότητα του εμβολιασμού σε επαγγελματικές κατηγορίες οι οποίες έρχονται σε άμεση επαφή με τους πολίτες και ειδικά στην Ελληνική Αστυνομία. Αφού όλοι συμφωνούμε ότι ο εμβολιασμός είναι το μόνο αποτελεσματικό όπλο κατά της πανδημίας, για να κτίσουμε μία ασπίδα προστασίας κατά του κορωνοϊού, η προσπάθεια πειθούς που οφείλετε να συνεχίσετε -αν και μας δίνετε την αίσθηση ότι έχετε υποστείλει τη σημαία- είναι κάτι το οποίο όπως φαίνεται μέχρι αυτή έχει υποχωρήσει. Εμείς αυτό το οποίο αναρωτιόμαστε είναι γιατί έχετε αυτή την απροθυμία να προχωρήσετε στην υποχρεωτικότητα του εμβολιασμού στους αστυνομικούς, στην Ελληνική Αστυνομία. Δυσκολεύεστε. Δεν τολμάτε. Φοβάστε, κύριε Υπουργέ. Προχωρήστε, λοιπόν, σε αυτό. Γιατί είμαστε μπροστά στο εξής φαινόμενο, να έχουμε ανεμβολίαστους αστυνομικούς οι οποίοι ελέγχουν εάν είναι εμβολιασμένοι οι Έλληνες πολίτες που είναι σε καταστήματα εστίασης ή σε οτιδήποτε άλλο. Αυτό, άλλωστε, θα έλυνε και το πολύ σημαντικό πρόβλημα σε μεγάλο βαθμό που έχουμε με την μεγαλύτερη κάλυψη σε εμβολιασμό του κοινού. Άρα, λοιπόν, αναρωτιέμαι: Γιατί δεν το κάνετε; Θα απαντήσετε με επιχειρήματα; Γιατί δεν τολμάτε;
Κύριε Θεοδωρικάκο, θα σας δώσω τρία λεπτά για να απαντήσετε στην κ. Γιαννακόπουλου και να πείτε και αυτό που θέλετε.
Ευχαριστώ πολύ, κύριε Πρόεδρε. Ο αγώνας για να εμβολιαστεί το μέγιστο δυνατό ποσοστό Ελλήνων αστυνομικών είναι συνεχής. Πιστεύουμε ότι με τα επιχειρήματά μας μπορούμε να πείσουμε σχεδόν το σύνολο των Ελλήνων αστυνομικών. Για τους αστυνομικούς ισχύει ό,τι ισχύει για το σύνολο των εργαζομένων και στον δημόσιο και στον ιδιωτικό τομέα, με την εξαίρεση του υγειονομικού προσωπικού για το οποίο είναι αυτονόητη η υποχρεωτικότητα λόγω της συνεχούς επαφής του με τους ασθενείς οι οποίοι πηγαίνουν στο νοσοκομείο για να γίνουν καλά και επομένως, δεν είναι δυνατόν να κινδυνεύουν να προσβληθούν από κορωνοϊό από τα πρόσωπα που εντέλλονται να εργάζονται για να κάνουν καλά στους ανθρώπους. Το ποσοστό -θα δώσουμε συγκεκριμένα στοιχεία γιατί υπάρχει τη Δευτέρα και σχετική ερώτηση στο Κοινοβούλιο από συνάδελφο της Αξιωματικής Αντιπολίτευσης- σίγουρα έχει υπερβεί το 80% όσων έχουν εμβολιαστεί ή έχουν νοσήσει. Επαναλαμβάνω, όμως, ότι η μάχη είναι συνεχής γιατί αυτό που πλέον ενδιαφέρει είναι να πάμε στους τρεις εμβολιασμούς για όλους. Άρα έχουμε ακόμα, όπως ισχύει για όλη την Ελλάδα, μεγάλο δρόμο μπροστά μας. Δεν θεωρώ ότι η λύση βρίσκεται στην υποχρεωτικότητα του εμβολιασμού. Κι αυτό προσιδιάζει στις δυνατότητες που υπάρχουν στην Ελληνική Αστυνομία στο ενδεχόμενο που κάποιοι δεν θα δεχόντουσαν να κάνουν αυτόν τον εμβολιασμό, από θα μπορούσε κανείς να τους αντικαταστήσει. Γνωρίζετε ότι υπάρχουν συγκεκριμένοι όροι και προϋποθέσεις για την πρόσληψη και δεν είναι καθόλου η κατάλληλη ώρα να μείνουμε χωρίς δυνάμεις της Ελληνικής Αστυνομίας μέσα στη σύνθετη μάχη για την ασφάλεια που δίνουμε αυτή την περίοδο. Αυτά σε ό,τι αφορά το συγκεκριμένο ζήτημα που αφορά την υποχρεωτικότητα ή όχι εμβολιασμού των Ελλήνων αστυνομικών. Σε ό,τι αφορά το θέμα που ετέθη από συνάδελφό του ΣΥΡΙΖΑ για τον διαγωνισμό για τις ταυτότητες, να ενημερώσω το Σώμα ότι η κατάσταση στην οποία παρέλαβα το θέμα από τον προκάτοχό μου είναι ένας εν εξελίξει διαγωνισμός όπου το σύνολο των εταιρειών και κοινοπραξιών -συμμετέχουν πέντε εταιρείες σε αυτόν τον διαγωνισμό- έχουν προσφύγει η μία εναντίον της άλλης. Οι προσφυγές είναι όλες στο Συμβούλιο της Επικρατείας, το οποίο βρίσκεται σε διαδικασία εκδίκασης της υπόθεσης. Ως Υπουργός Προστασίας του Πολίτη θα σεβαστώ απολύτως την απόφαση της δικαιοσύνης και του Συμβουλίου της Επικρατείας.
Να συμπληρώσω εγώ ότι είχατε πει μέσα εδώ στη Βουλή, κύριε Υπουργέ, ότι τους ελέγχους τους κάνουν μόνο εμβολιασμένοι αστυνομικοί. Γιατί γινόταν ένα σχόλιο πώς ο μη εμβολιασμένος θα ελέγξει εμβολιασμένο.
Έχω πει, κύριε Πρόεδρε, ότι οι πολίτες πρέπει να αισθάνονται απολύτως ασφαλείς, διότι οι αστυνομικοί που μετέχουν στους ελέγχους, παίρνουν όλα τα κατάλληλα μέτρα ασφαλείας. [[Θόρυβος από την πτέρυγα του ΣΥΡΙΖΑ]] Ένα λεπτό, κύριοι συνάδελφοι, καθίστε να ακούσετε, μην τσιτώνεστε. Μάθετε να ακούτε, δεν είναι κακό πράγμα.
Περιμένετε να ολοκληρώσει.
Λέω το εξής: Οι πολίτες πρέπει να αισθάνονται απολύτως ασφαλείς. Δεν υπάρχει το παραμικρό θέμα γιατί οι αστυνομικοί που παίρνουν μέρος στους ελέγχους έχουν όλα τα μέτρα ασφαλείας. Στη συντριπτική τους πλειονότητα -σχεδόν όλοι- είναι αστυνομικοί οι οποίοι…
Τώρα το πρόβλημά σας είναι 100% ή 95%; Εκεί είναι το πρόβλημα; Ελάτε τώρα!
Απάντησα, κύριε Πρόεδρε, πρέπει κάποια φορά κάποιος να θέλει και να ακούει σε αυτή τη ζωή, τι να κάνω;
Προχωράμε, λοιπόν, τώρα, όπως είπαμε με τον κ. Κουτσούμπα και τον κ. Γκιουλέκα και μετά με τον Υπουργό, κ. Σκέρτσο. Ορίστε, κύριε Κουτσούμπα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα προσπαθήσω στη σημερινή συζήτηση να συνεισφέρω και να συμμετάσχω με έναν προβληματισμό. Όλοι συμφωνούμε και ακούμε κάθε χρόνο, τέτοια εποχή, ότι ο προϋπολογισμός αποτελεί μια κορυφαία πολιτική πράξη. Ο προϋπολογισμός πράγματι έχει δύο διαστάσεις. Έχει την πολιτική του διάσταση που είναι άρρηκτα συνδεδεμένη με την αρχή της δεδηλωμένης, αλλά έχει και το ουσιαστικό του περιεχόμενο. Αποτελεί το εργαλείο λειτουργίας του κράτους. Συνεπώς στις τοποθετήσεις μας θετικές ή αρνητικές, Συμπολίτευση και Αντιπολίτευση, Μείζονα και Ελάσσονα, πρέπει να είμαστε προσεκτικοί ως προς τις παρενέργειες της μη ψήφισης ενός προϋπολογισμού. Γιατί δεν ενθυμούμαι από τη Μεταπολίτευση και μετά -μεταξύ μας τώρα και δεν προσπαθώ να σας πείσω να τον ψηφίσετε- να έχει καταψηφιστεί κάποιος προϋπολογισμός. Αυτός είναι ο προβληματισμός που πρέπει να απασχολήσει ίσως τη Βουλή και την Κοινοβουλευτική Δημοκρατία. Και το συνδέω αυτό, κύριε Πρόεδρε, μιας και ως παλαιότερος εσείς θα ενθυμείστε ότι είχε πει ο ιδρυτής της παράταξής μας ότι οι βασικοί πυλώνες της Κοινοβουλευτικής Δημοκρατίας είναι η Κυβέρνηση και η Αντιπολίτευση. Όταν ένα από τα δύο νοσεί, νοσεί η λειτουργία της Κοινοβουλευτικής Δημοκρατίας. Και γιατί το λέω αυτό; Γιατί στη σημερινή συζήτηση εδώ στην Ολομέλεια αλλά και στην κοινωνία έξω έχουμε ένα δεδομένο: Ότι πλέον και η Αριστερά, οι σοσιαλιστές και εμείς έχουμε όλοι παρελθόν με τα καλά και τα κακά. Δεύτερη διαπίστωση. Απ' ό,τι παρακολούθησα και παρακολουθώ τις τελευταίες μέρες σε όλες τις εκφάνσεις της πολιτικής και κοινωνικής ζωής του τόπου διαβλέπω μία αυξανόμενη αντικοινοβουλευτική συμπεριφορά, η οποία τείνει και έχει στοιχεία αξιόποινης συμπεριφοράς και αυτό πρέπει να προβληματίσει και τον Πρόεδρο της Βουλής και γενικά το Κοινοβούλιο. Η άλλη διαπίστωση είναι ότι όλοι συμφωνούμε ότι ο λαϊκισμός αποτελεί τη γάγγραινα, την παθογένεια της πολιτικής ζωής του τόπου. Παρά ταύτα και στον σημερινό προϋπολογισμό δεν έλειψαν οι αναληθείς αμφισβητήσεις και η διαστρέβλωση της πραγματικότητας. Και αν κάνουμε μια πολιτική αναδρομή στο παρελθόν, θα δούμε στους δύο τελευταίους προϋπολογισμούς ότι τα ίδια λόγια λέγατε και τότε σαν μείζων αντιπολίτευση, ότι αυτός ο προϋπολογισμός δεν θα πετύχει, δεν θα έχει αναπτυξιακό χαρακτήρα, δεν θα μπορέσει να ανταποκριθεί. Όμως, η Κυβέρνηση όταν ανέλαβε τη διακυβέρνηση της χώρας το 2019 υλοποίησε άμεσα αυτές τις υποσχέσεις που είχε δώσει -χωρίς, όμως, εγώ να ισχυρίζομαι ότι επέλυσε όλα τα προβλήματα- και δημιούργησε ένα τέτοιο θετικό περιβάλλον για τη χώρα μας στο εξωτερικό και στο εσωτερικό και ουδείς μπορεί να αμφιβάλλει. Κυρίες και κύριοι συνάδελφοι, είπα στην αρχή ότι δεν θα σας ζητήσω -ειδικά από τη Μείζονα Αντιπολίτευση- να ψηφίσετε, όπως συνηθίζεται αυτές τις μέρες, τον προϋπολογισμό. Εγώ θα σας ζητήσω να τον καταψηφίσετε για να καταψηφιστείτε στη συνείδηση του ελληνικού λαού, για να δει ο ελληνικός λαός ότι όλα αυτά τα μέτρα, αυτή τη συνετή, σώφρονα πολιτική που ακολουθεί με υπευθυνότητα και σοβαρότητα η ελληνική Κυβέρνηση, εσείς δεν την ακολουθείτε. Είστε προσηλωμένοι και αγκυλωμένοι σε ιδεοληψίες του παρελθόντος και θέλετε να κρατήσετε την Ελλάδα σταθερά στο παρελθόν. Εμείς, όμως, με υπευθυνότητα και σοβαρότητα θέλουμε η Ελλάδα να προχωρήσει μπροστά! Δεν θα ασχοληθώ με τα στοιχεία του προϋπολογισμού, ασχολήθηκαν τόσοι συνάδελφοι. Θα ζητήσω τουναντίον -που γίνεται, αλλά ίσως με διακριτικό τρόπο- ευθέως από την Κυβέρνησή μου αυτά τα οποία υποσχεθήκαμε και για το μέλλον, όπως το ότι θα συνδέσουμε, την εκπαίδευση, την παιδεία, με την παραγωγή και την οικονομία, να το κάνουμε άμεσα πράξη. Και γιατί το λέω αυτό; Χωρίς να κινούμαι από τοπικιστικές αντιλήψεις -το έχω πει και στο παρελθόν, το διεκδικώ από το 2004 όταν ήμουν υποψήφιος νομάρχης στο Νομό Βοιωτίας- δεν μπορούμε να μιλάμε για Γεωπονικό Πανεπιστήμιο -και θέλω τη βοήθεια και τη συνύπαρξη όλων των πτερύγων της Βουλής- στην Αθήνα. Το Γεωπονικό Πανεπιστήμιο πρέπει να πάει στην επαρχία, πρέπει να πάει στους αγρότες έξω και ισχυρίζομαι -μπορεί όχι βάσιμα, να υπάρχει και άλλη πρόταση- ότι πρέπει να πάει στην Αλίαρτο, εκεί που έχει ιδιόκτητα κτήρια, εκεί που έχει καλλιέργειες και που είναι κοντά στην Αθήνα, ώστε να ανταποκριθεί και να προσφέρει πράγματι στους αγρότες. Το δεύτερο που ζητάω από την Κυβέρνηση, αν και δεν είναι εδώ ο Υπουργός Αγροτικής Ανάπτυξης, αλλά είναι ο Αναπληρωτής Υπουργός Οικονομίας, είναι το εξής: Πρέπει να το κάνουμε επιτέλους πράξη -το συζητήσαμε στην αρχή της διακυβέρνησής μας- διότι ο τόπος μας έχει ανάγκη πλέον και από αγροτικές υποδομές. Δεν μπορούμε να μιλάμε για μείωση του κόστους παραγωγής, να ζητάμε από τους νέους αγρότες να μείνουν στην Κωπαΐδα ή στη Λάρισα ή στην περιφέρεια γενικότερα, όταν δεν έχουμε υποδομές και νομίζω ότι ήλθε η ώρα από τα χρήματα τα οποία θα έλθουν στη χώρα μας να δώσετε ένα μεγάλο ποσό για να γίνουν τα μεγάλα αρδευτικά έργα στην Κωπαΐδα, όπως είχε ξεκινήσει και παλιά ο πρώην συνεργάτης του Κωνσταντίνου Μητσοτάκη, ο κ. Τσιπλάκος. Είναι αίτημα της τοπικής κοινωνίας και νομίζω ολόκληρου του ελληνικού λαού γενικότερα, υπό την έννοια ότι εκεί πρέπει να είναι η έδρα και του Γεωπονικού Πανεπιστημίου, αλλά και να γίνουν οι υποδομές. Κλείνω με το εξής: Αυτή τη στιγμή απασχολεί ένα βασικό ζήτημα την τοπική μας κοινωνία, αλλά πιστεύω και όλη την ελληνική κοινωνία και θίχτηκε από όλους, να ρίξετε περισσότερο το βάρος αυτή τη στιγμή στη μείωση του ηλεκτρικού ρεύματος. Κυρίες και κύριοι, θεωρώ ότι και σε αυτές τις δύσκολες εποχές, με σωστή και συνετή διαχείριση θα ξεπεράσουμε τα δύσκολα και η Ελλάδα, όπως είπε ο Υπουργός Οικονομίας, «το καράβι θα βρει τον δρόμο προς το μέλλον». Εμείς με υπευθυνότητα και σοβαρότητα κοιτάμε μπροστά! Σας ευχαριστώ. [[Χειροκροτήματα από την πτέρυγα της Νέας Δημοκρατίας]] Ο συνάδελφος κ. Κωνσταντίνος Γκιουλέκας έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, γρήγορα -επειδή τα θέματα είναι πολλά και σύνθετα- θα ήθελα μόνο να πω το εξής: Ξεκάθαρα, επειδή ακούω την κριτική από την πλευρά της Αξιωματικής Αντιπολίτευσης, κανένας δεν θριαμβολογεί από την Κυβέρνηση και κανένας δεν επαίρεται για τις επιτυχίες. Έχουμε πλήρη συναίσθηση των πολύ δύσκολων συνθηκών υπό τις οποίες διαβιεί ο ελληνικός λαός στην περίοδο της πανδημίας, στην περίοδο της ακρίβειας και κάνουμε μια τεράστια προσπάθεια να τα αντιμετωπίσουμε και έχουν γίνει πάρα πολλά από αυτή την Κυβέρνηση. Βεβαίως υπήρξαν και λάθος εκτιμήσεις, βεβαίως υπήρξαν και λάθη, κανένας δεν αντιλέγει. Μόνο όποιος δεν κάνει τίποτα, δεν κάνει λάθη. Μου κάνει εντύπωση, όμως, ότι ασκείτε κριτική εσείς και μάλιστα μια μηδενιστική καταστροφολογική κριτική ότι τίποτα δεν γίνεται σε αυτόν τον τόπο και απευθύνομαι κυρίως στου συναδέλφους της Αξιωματικής Αντιπολίτευσης. Κυρίες και κύριοι συνάδελφοι, δεν έχουμε κοντή μνήμη, δυόμισι χρόνια πέρασαν, μήπως σας θυμίζει τίποτα το ποιος κατήργησε το ΕΚΑΣ; Μήπως σας θυμίζει το ποιος πετσόκοψε τις συντάξεις; Είκοσι μειώσεις συντάξεων και αυξήσεις εισφορών! Μήπως σας θυμίζει ποιος έφερε τη γενιά των 350 ευρώ σε αυτόν τον τόπο; Η φιλολαϊκή κυβέρνηση του Αλέξη Τσίπρα! Αν θέλετε να μπούμε σε αυτή τη λογική και σε αυτή την αντιπαράθεση, είναι πάρα πολύ εύκολο. Λυπάμαι, αλλά μη νομίζετε ότι απέναντί σας έχετε ανθρώπους που δεν θυμούνται και βεβαίως μη νομίζετε ότι και ο ελληνικός λαός έχει κοντή μνήμη και ξέχασε τα έργα και τις ημέρες σας. Τώρα, αν είχατε αυταπάτες, αν ερχόσασταν να σκίσετε μνημόνια και μετά τα ψηφίζατε δυο-δυο, αυτό είναι δικό σας πρόβλημα. Λύστε τα προβλήματά σας τα πολιτικά και τις αυταπάτες σας. Εδώ, όμως, μιλάμε πολιτικά. Και εδώ μιλάμε για το μέλλον. Και επειδή θέλω να μιλήσουμε για έναν τομέα, τον τομέα της εξωτερικής πολιτικής και τον τομέα της άμυνας, που θα έπρεπε να μας ενώνει και λέω θα έπρεπε γιατί θυμάμαι, κυρίες και κύριοι συνάδελφοι, ότι και πέρυσι στον προϋπολογισμό, πέρα από το ότι καταψηφίσατε τα υπόλοιπα κονδύλια, καταψηφίσατε και τις δαπάνες για την άμυνα. Και μου κάνει τρομερή εντύπωση. Γιατί έχω την πεποίθηση, την ευρεία πεποίθηση -και νομίζω ότι εδώ εκφράζω το σύνολο της Ολομέλειας, των συναδέλφων- ότι με την εθνική άμυνα δεν μπορεί και δεν δικαιούται να παίζει κανείς και ούτε μπορεί να ρισκάρει με εκτιμήσεις ότι δεν θα υλοποιηθούν κάποιοι κίνδυνοι. Και αν υλοποιηθούν, τι κάνουμε σε αυτή την περίπτωση; Τι λέμε στον ελληνικό λαό; Ότι δεν είμαστε σε θέση να εγγυηθούμε την ασφάλεια του, την εθνική μας κυριαρχία, τα κυριαρχικά μας δικαιώματα, γιατί είχαμε μια άλλη εκτίμηση; Όχι, κυρίες και κύριοι! Όχι, δεν είναι έτσι. Η Ελλάδα αποκαθιστά το κύρος της. Αυξάνει την ισχύ της πολιτικά, διπλωματικά, επιχειρησιακά, στρατιωτικά και καθίσταται και πάλι ένας παράγοντας σταθερότητας και ειρήνης στην περιοχή. Στον τομέα της εξωτερικής πολιτικής, ναι πράγματι, υπάρχει μια πολυσχιδής εξωτερική πολιτική, μία εξωστρεφής εξωτερική πολιτική, η οποία φέρνει αποτελέσματα. Δεν θα πω για τις άριστες σχέσεις που έχουμε με τις Ηνωμένες Πολιτείες, οι οποίες αναβαθμίστηκαν ακόμη περισσότερο με τη νέα αμερικανική ηγεσία και με την τροποποίηση της Συμφωνίας Αμυντικής Συνεργασίας, η οποία πέραν όλων των άλλων έχει φέρει και στρατεύματα αμερικανικά που βρίσκονται στη Σούδα, στην Αλεξανδρούπολη, που είναι μια επιπρόσθετη εγγύηση, πράγματι, σε μία περιοχή που οι απειλές και μάλιστα, οι πολεμικοί μύδροι από την άλλη πλευρά του Αιγαίου, εξαπολύονται συνεχώς. Γιατί είναι πολεμικοί μύδροι, γιατί υπάρχει το casus belli, γιατί υπάρχει απειλή πολέμου. Δεν κινδυνολογούμε, απλώς δεν αφήνουμε κανένα ενδεχόμενο στην τύχη. Και αυτό κάνουμε με την εξωτερική πολιτική, αυτό κάναμε και με τη συμφωνία με τη Γαλλία, μια συμφωνία αμυντικής συνεργασίας και αμυντικής συνδρομής. Αυτό κάναμε και με τη Συμφωνία Αμυντικής Συνδρομής με τα Ηνωμένα Αραβικά Εμιράτα. Αυτό κάναμε αναβαθμίζοντας ακόμη περισσότερο τις σχέσεις μας και με το Ισραήλ, αλλά και με μια άλλη σειρά από χώρες, χώρες της γύρω περιοχής, που όλες έχουν την ίδια ανησυχία για την στάση της γείτονος Τουρκίας, δηλαδή για τη στάση του ταραξία στη γειτονιά μας. Μιλώ για την Αίγυπτο, μιλώ για τη Σαουδική Αραβία, μιλώ για το Μπαχρέιν, μιλώ για τα Ηνωμένα Αραβικά Εμιράτα -όπως είπα-, μιλώ για το Ομάν και μια σειρά από άλλες χώρες, με τις οποίες αναβαθμίζουμε συνεχώς τις σχέσεις μας και ενισχύουμε τη δική μας παρουσία, όπως γίνεται μια πολύ έντονη προσπάθεια και στην περιοχή της Αφρικής, όπου ενώ οι Τούρκοι πουλάνε όπλα στις αφρικανικές δημοκρατίες, εμείς προσφέρουμε ανθρωπιστική βοήθεια δωρεάν. Προσφέρουμε εμβόλια, ακριβώς γιατί στέλνουμε το μήνυμα και στη διεθνή κοινότητα αλλά και στην Αφρική, ότι έτσι εννοούμε τις σχέσεις μας με τέτοια κράτη. Και δεν είναι μόνο το θέμα της εξωτερικής πολιτικής που αποδίδει αποτελέσματα απτά και τα βλέπουμε. Απόδειξη πέραν όλων των άλλων, ότι αυτή τη στιγμή η Ελλάδα, για τη διετία 2025 - 2026, έχει εξασφαλίσει και είναι πάρα πολύ κοντά στην απόλυτη πλειοψηφία ενενήντα πέντε γραπτές δεσμεύσεις, για να συμμετάσχει ως μη μόνιμο μέλος στο Συμβούλιο Ασφαλείας του Οργανισμού Ηνωμένων Εθνών. Πάμε στην άλλη πλευρά, πάμε στην άμυνα. Και πάμε στην άμυνα γιατί και εκεί αθόρυβα, συστηματικά η Κυβέρνηση του Κυριάκου Μητσοτάκη, κάνει μια σοβαρή δουλειά οχυρώνοντας την ειρήνη μας. Δεν θα μιλήσω μόνο για τη συμφωνία για τα είκοσι τέσσερα Ραφάλ, για τη συμφωνία για τις τρεις φρεγάτες Μπελαρά. Θα μιλήσω για μια σειρά κινήσεων, που οδηγούν ακριβώς στην ανάκτηση της αμυντικής ισχύος της χώρας μας. Αυτό προσπαθούμε, γιατί -επαναλαμβάνω- κανένας δεν μπορεί ούτε να ρισκάρει ούτε να παίζει με την ασφάλεια του ελληνικού λαού. Και στο σημείο αυτό θα ήθελα να ξεκαθαρίσω και κάτι. Εργαζόμαστε για την ειρήνη. Είμαστε ένα κράτος που έχει αποδείξει ότι έχει γνώμονα το Διεθνές Δίκαιο. Από την άλλη πλευρά, όμως, επειδή ακούγονται κάποιες φωνές και στο εξωτερικό, λυπάμαι, αλλά πρέπει να πω ότι τέτοιες φωνές ακούγονται και στο εσωτερικό. Οι φωνές για μία πολιτική κατευνασμού, με την έννοια να τα βρούμε με την Τουρκία. Μα, η Ελλάδα ασφαλώς και θέλει να τα βρει με όλες τις χώρες, στη βάση του διαλόγου, στη βάση της ειρήνης. Να τα βρούμε, όμως, με την Τουρκία σε τι; Στη μοναδική, στη μια διαφορά που είναι η οριοθέτηση της υφαλοκρηπίδας και κατ' επέκταση της ανεξάρτητης οικονομικής ζώνης. Δεν υπάρχει κάποια άλλη διαφορά και δεν μπορούμε σε καμμία περίπτωση τις μονομερείς διεκδικήσεις της Τουρκίας να τις καταστήσουμε αντικείμενο διαλόγου. [[Στο σημείο αυτό κτυπάει το κουδούνι λήξεως ομιλίας του κυρίου Βουλευτή]] Τελειώνω αμέσως, κύριε Πρόεδρε. Γιατί το ακούσαμε και αυτό, ότι «ας μην είμαστε μοναχοφάηδες στο Αιγαίο, ας τα βρούμε με τους Τούρκους». Όχι δεν μπορούμε να βάλουμε στο τραπέζι και να συζητήσουμε οτιδήποτε άλλο, παρά μόνον τη διαφορά που πραγματικά υπάρχει, μια διαφορά την οποία μπορούμε να συζητήσουμε, όπως κάναμε και με την Αλβανία, και αν δεν τα βρούμε, να προσφύγουμε σε ένα διεθνές δικαιοδοτικό όργανο, για να μπορέσουμε να επιλύσουμε τη διαφορά, υπογράφοντας προηγουμένως ένα συνυποσχετικό. Κλείνοντας, κυρίες και κύριοι συνάδελφοι, θα ήθελα στο σημείο αυτό να πω κάτι, το οποίο δυστυχώς θεωρείται από κάποιους αυτονόητο και δεδομένο, αλλά δεν είναι. Ζούμε τα τελευταία δύο, δυόμισι χρόνια -και προηγουμένως βεβαίως- υπό το καθεστώς διαρκών απειλών από την πλευρά της Τουρκίας. Τον Φεβρουάριο και τον Μάρτιο του 2020, υπήρξε μια προσπάθεια να διαρραγούν τα ελληνικά σύνορα, εργαλειοποιώντας τους πρόσφυγες και μετανάστες προς αυτή την κατεύθυνση. Το ότι δεν έγινε κατορθωτό και ότι επί δυόμισι χρόνια -μιλώ για τη διάρκεια αυτής της Κυβέρνησης, βεβαίως συνέβαινε και προηγουμένως- τα σύνορά μας φυλάσσονται εντελώς αποτελεσματικά -οι ελληνικοί ουρανοί και οι ελληνικές θάλασσες ελέγχονται απόλυτα- οφείλεται στο γεγονός ότι αγρυπνούν οι φύλακες της Ελλάδος, που είναι οι άνδρες και οι γυναίκες που υπηρετούν στις Ένοπλες Δυνάμεις της χώρας, στην Ελληνική Αστυνομία, στο Λιμενικό Σώμα, στο Πυροσβεστικό Σώμα. Δεν είναι δεδομένο ότι απολαμβάνουμε αυτή την ασφάλεια. Το έχουμε ως ένα πολύτιμο αγαθό, γιατί κάποιοι αγρυπνούν. Τους οφείλουμε ευγνωμοσύνη, τους στέλνουμε το μήνυμα εδώ, από την Εθνική Αντιπροσωπεία, ότι τους εμπιστευόμαστε και τους ευχαριστούμε, γι' αυτό το οποίο εξασφαλίζουν, το μείζον αγαθό στον ελληνικό λαό, την ασφάλειά του για να μπορεί να προχωρήσει μπροστά χωρίς τέτοιου είδους προβλήματα. Ευχαριστώ πολύ.
Καλείται στο Βήμα ο Υπουργός Επικρατείας κ. Σκέρτσος. Ορίστε, κύριε Σκέρτσο, έχετε τον λόγο για δέκα λεπτά.
Αξιότιμες κυρίες, αξιότιμοι κύριοι Βουλευτές, παρακολουθώντας τη συζήτηση για τον προϋπολογισμό του 2022 τις προηγούμενες ημέρες ομολογώ ότι αισθάνθηκα άβολα ως πολίτης. Ξέρετε, είναι περίεργο για μια χώρα, που μέχρι πριν από λίγα χρόνια ήταν το μαύρο πρόβατο διεθνώς και πλέον εισπράττει συστηματικά επαίνους, όχι από τα εγχώρια μίντια αλλά από το εξωτερικό, από ευρωπαϊκούς οργανισμούς, από ξένες κυβερνήσεις, από σημαντικούς διεθνείς επενδυτές, για τις επιδόσεις της στην οικονομία, την απασχόληση, την ψηφιοποίηση, την πράσινη μετάβαση αλλά και τη συνολική διαχείριση της πανδημίας, στο εσωτερικό η Αντιπολίτευση να κάνει ό,τι μπορεί για να αμαυρώσει αυτή την καλή διεθνή εικόνα και να της επιφυλάσσει μόνο και αποκλειστικά τον ψόγο, την ισοπέδωση, την τοξικότητα. Τα διακόσια χρόνια από την Επανάσταση θα έπρεπε να λειτουργήσουν σαν ένα εφαλτήριο αναστοχασμού για όλους μας, ώστε να καταλάβουμε ότι η Ελλάδα -που είμαι βέβαιος ότι σε αυτή την Αίθουσα όλοι αγαπάμε- σε αυτά τα διακόσια χρόνια πήγε πίσω μόνο όταν διχάστηκε. Πότε άλλοτε πήγε πίσω; Όταν κλείστηκε προς τα μέσα, όταν εγκλωβίστηκε στην εσωστρέφεια, όταν σταμάτησε να συνομιλεί και να συγκρίνεται με τον υπόλοιπο κόσμο. Η αυτοαναφορικότητα, η εσωστρέφεια, ο αυτοθαυμασμός με μέτρο μόνο το παρελθόν αντί για το παρόν και το μέλλον, είναι οι καλύτεροι σύμμαχοι της στασιμότητας και εν τέλει της οπισθοδρόμησης, την ώρα που ο υπόλοιπος κόσμος τρέχει προς τα μπρος. Ακούστηκαν φρικιαστικά πράγματα χθες εδώ, από αυτό το Βήμα, προς τους Βουλευτές της Συμπολίτευσης που θύμιζαν άλλες εποχές και χαίρομαι που υπήρξε μια άμεση αντίδραση από τον Αρχηγό της Αξιωματικής Αντιπολίτευσης. Είναι όμως αποσπασματική και γι' αυτό ατελής, διότι τους ίδιους και βαρύτερους χαρακτηρισμούς επιφυλάσσουν σε καθημερινή βάση για την Κυβέρνηση και άλλα στελέχη του, όπως ο κ. Πολάκης, αλλά εκεί δεν κάνει κάτι. Ελπίζω να ξανασκεφτεί και να διορθώσει τη στάση του, διότι όλοι θυμόμαστε και δεν πρέπει ποτέ να ξεχάσουμε πως η ίδια τοξικότητα, ο ίδιος διχασμός, τα ίδια ασύμμετρα «κατηγορώ» μεταφέρθηκαν πριν δέκα χρόνια από το εσωτερικό της Βουλής στην πλατεία Συντάγματος για να μολύνουν στη συνέχεια όλη την επικράτεια. Υπάρχει, λοιπόν, μια μεγάλη, σχεδόν αγεφύρωτη, γνωστική ασυμφωνία μεταξύ της πραγματικότητας που βλέπει πλέον ο υπόλοιπος κόσμος για εμάς, της πραγματικότητας που βιώνουν οι ίδιοι οι πολίτες που παρά τις αντιξοότητες βλέπουν -αν μη τι άλλο- μια κυβέρνηση που δίνει αγώνα καθημερινά, που προσπαθεί να αλλάξει αβελτηρίες δεκαετιών και της πραγματικότητας που σκιαγραφείται εντός της Βουλής. Και αυτό πρέπει να μας προβληματίσει. Εμένα με προβληματίζει. Αναρωτιέμαι αν αυτή η διαφορά στην πρόσληψη της πραγματικότητας, αυτή η ένταση της κριτικής, συμβάλλει τελικά στην αξιοπιστία της πολιτικής συνολικά και της ικανότητάς της να απευθυνθεί με τρόπο πειστικό στους πολίτες. Και καταλήγω πως όχι. Δεν ισχυρίζομαι, προφανώς, πως η Αντιπολίτευση πρέπει να επαινεί την Κυβέρνηση. Αυτό θα ήταν κόντρα στον ρόλο της. Θα έπρεπε, όμως, λαμβάνοντας υπ' όψιν ότι η Ελλάδα είναι σήμερα μέσα στις τρεις πρώτες χώρες της Ευρώπης που έχει σημειώσει το 2021 την υψηλότερη αύξηση της απασχόλησης, τη μεγαλύτερη ανάκαμψη της οικονομίας, τη σημαντικότερη απορρόφηση των κοινοτικών κονδυλίων, έχοντας ταυτόχρονα συγκρατήσει τις απώλειες λόγω COVID κάτω από τον ευρωπαϊκό μέσο όρο από την αρχή της πανδημίας έως σήμερα, να είναι -αν μη τι άλλο- μία Αντιπολίτευση πιο συγκρατημένη, πιο συγκροτημένη, πιο εποικοδομητική. Πώς δικαιολογείτε τις οκτώ διαδοχικές θετικές αξιολογήσεις της χώρας μας από τους εταίρους μας στο πλαίσιο του Προγράμματος Ενισχυμένης Εποπτείας για τις μεταρρυθμίσεις, αλλά και την ακολουθούμενη οικονομική πολιτική; Πώς απαντάτε στην πανηγυρική έγκριση από την Ευρωπαϊκή Επιτροπή τόσο του εθνικού μας σχεδίου «Ελλάδα 2.0» για το Ταμείο Ανάκαμψης και Ανθεκτικότητας, όσο και του επόμενου ΕΣΠΑ για την προγραμματική περίοδο 2021 - 2027 που εξασφάλισαν 80 δισεκατομμύρια ευρώ για τη χώρα και τους πολίτες; Πόσο πιο οξεία θα ήταν η κριτική σας, αν αντί για αυτές τις διακρίσεις ήμασταν τελευταίοι σε όλους αυτούς τους οικονομικούς δείκτες στην Ευρώπη; Ναι, προφανώς έχουμε πολλά περιθώρια να γίνουμε καλύτεροι και να βελτιωθούμε. Ούτε και έχουμε κάποιο σύμπλεγμα να παραδεχθούμε λάθη και να τα διορθώσουμε. Το ακριβώς αντίθετο. Ειδικά γι' αυτή την Κυβέρνηση που και ακούει και διορθώνει. Αυτό, όμως, δεν θα συμβεί με το να λέτε όχι σε όλα, να γίνεστε σαμποτέρ της εθνικής προσπάθειας, αρνητές της πραγματικότητας που βλέπει όλος ο υπόλοιπος κόσμος, εκτός από εσάς. Χωρίς διάθεση εξωραϊσμού, λοιπόν, θα ήθελα να μοιραστώ μαζί σας την κατάσταση των πραγμάτων τα τελευταία δύο, δυόμισι χρόνια στην Ελλάδα και το γιατί είμαι προσωπικά αισιόδοξος, πάντα με στοιχεία και με αδιαμφισβήτητους μετρήσιμους δείκτες που αποδεικνύουν ότι η χώρα μας αλλάζει, προοδεύει, κινείται προς τα μπρος, διότι ό,τι δεν μετριέται δεν μπορεί και να αξιολογηθεί αντικειμενικά, δίκαια και πειστικά. Τι συνιστά δείκτη προόδου για τη χώρα μας, λοιπόν; Δείκτης προόδου είναι οι πεντακόσια εκατομμύρια ψηφιακές βεβαιώσεις που εκδόθηκαν ηλεκτρονικά φέτος από τους πολίτες χάρη στις χίλιες τριακόσιες νέες ψηφιακές υπηρεσίες του gov.gr, κάνοντας τη ζωή όλων μας πιο εύκολη. Τι σημαίνει αυτό στην πράξη; Σημαίνει ότι χάρη στο ψηφιακό άλμα που έχουμε κάνει αυτά τα δύο χρόνια κάθε πολίτης έχει γλιτώσει κατά μέσο όρο πενήντα επισκέψεις σε υπηρεσίες του δημοσίου, κερδίζοντας πολύτιμο χρόνο για τη δουλειά του, για την οικογένειά του, για όσα πράγματα αγαπά να κάνει στον ελεύθερο χρόνο του. Δείκτης προόδου είναι η αύξηση της απασχόλησης σε τέσσερα εκατομμύρια εκατό χιλιάδες εργαζόμενους και η μείωση της ανεργίας κατά 3,2 μονάδες, το οποίο είναι ρεκόρ εντεκαετίας. Ο ασφαλέστερος δρόμος για την έξοδο από τη φτώχεια και τις ανισότητες με τελικό προορισμό την ελευθερία, την ευημερία, την αξιοπρέπεια και τη δικαιοσύνη είναι οι επενδύσεις και οι δουλειές, όχι η υπερφορολόγηση ούτε τα κρατικά επιδόματα. Δείκτης προόδου είναι το γεγονός ότι η χώρα μας διαθέτει για πρώτη φορά εθνική στρατηγική για την ισότητα των φύλων και την ενδυνάμωση των γυναικών στην οικογένεια και την εργασία. Διαθέτει πολιτική για τους νέους, στρατηγική για τα δικαιώματα της κοινότητας ΛΟΑΤΚΙ, πολιτική για την κακοποίηση των παιδιών, αλλά και ένα νέο πλαίσιο για τα ζώα συντροφιάς. Δεν υπάρχει συλλογική ευημερία, όταν αδιαφορούμε συστηματικά για ολόκληρες ομάδες πολιτών που δεν έχουν ακόμη ίδιες ευκαιρίες, ίδια δικαιώματα με τους υπόλοιπους. Δεν υπάρχει πολιτισμός στην καθημερινότητά μας, όταν δεν φροντίζουμε για την ευζωία δεσποζόμενων και αδέσποτων ζώων. Δείκτης προόδου είναι η αύξηση του μέσου διαθέσιμου εισοδήματος κάθε νοικοκυριού τέσσερις φορές πάνω από την αύξηση του πληθωρισμού, ειδικά τώρα με το διεθνές κύμα αύξησης των τιμών. Έχουμε υπολογίσει ότι χάρη στην πολιτική της στοχευμένης μείωσης των φόρων και των ασφαλιστικών εισφορών, των ειδικών φόρων σε τιμολόγια ενέργειας και κινητής τηλεφωνίας, κάθε νοικοκυριό της χώρας έχει εξοικονομήσει από 365 έως 1615 ευρώ ετησίως. Αποδεικνύουμε έτσι ότι η οικονομία μπορεί να μπει σε έναν ενάρετο κύκλο που θα τροφοδοτεί την υγιή και βιώσιμη ανάπτυξη, τα δημόσια έσοδα, αλλά και τα εισοδήματα των πολιτών, χωρίς να υπερφορολογεί τα εισοδήματα των πολιτών. Δείκτης προόδου είναι η αύξηση κατά 21% των ιδιωτικών επενδύσεων τα τελευταία δύο χρόνια, για να καλυφθεί επιτέλους το μεγάλο επενδυτικό κενό που άφησε πίσω της η δεκαετής κρίση, αλλά και γιατί μεγάλες στρατηγικές επενδύσεις που ήταν κολλημένες για χρόνια, έχουν πλέον ξεκινήσει, από το Ελληνικό ως την Κασσιόπη. Μεγάλες εταιρείες έχουν εμπιστευτεί τη χώρα μας, όπως η «MICROSOFT» και η «PFIZER». Δείκτης προόδου είναι η μείωση των εκπομπών άνθρακα κατά δεκαέξι εκατομμύρια τόνους και η απόφαση για απόσυρση του ρυπογόνου λιγνίτη από το ενεργειακό μας μείγμα έως το 2025 και η στροφή στις ΑΠΕ, η κατάργηση των πλαστικών μιας χρήσης, η δέσμευση για μείωση της υπεραλίευσης στις ελληνικές θάλασσες. Το οφείλουμε στα παιδιά μας να παραδώσουμε ένα καλύτερο και πιο βιώσιμο φυσικό περιβάλλον. Δείκτης προόδου είναι ότι έχουν ξεκολλήσει όλα τα μεγάλα έργα αστικών συγκοινωνιών, από τη γραμμή 4 στην Αθήνα, το μετρό Θεσσαλονίκης, τις οδικές διασυνδέσεις όπως ο ΒΟΑΚ ή το δίκτυο Πάτρα - Πύργος, για να μειώσουμε τις περιφερειακές και ενδοαστικές ανισότητες και να βγάλουμε από την απομόνωση ολόκληρες περιοχές και πληθυσμούς. Δείκτης αλληλεγγύης και προόδου είναι ο διπλασιασμός των αστικών λεωφορείων και η μείωση του εισιτηρίου. Δείκτης προόδου είναι η καθολική απαγόρευση του καπνίσματος σε κλειστούς χώρους, η επένδυση στη δημόσια υγεία με τη θέσπιση δωρεάν προληπτικών εξετάσεων για μακροχρόνια νοσήματα, η ψηφιακή εκστρατεία εμβολιασμού που επανασύστησε σε όλους τους πολίτες το ελληνικό κράτος, ο ψηφιακός φάκελος ασθενούς ο υπερδιπλασιασμός των ΜΕΘ. Δείκτης προόδου είναι η συστηματική μας επένδυση στη δημόσια εκπαίδευση με τη λειτουργία της δίχρονης προσχολικής εκπαίδευσης σε όλη τη χώρα, την καθιέρωση ξένων γλωσσών και εργαστηρίων στη νηπιακή και πρωτοβάθμια εκπαίδευση, τον διορισμό για πρώτη φορά μετά από δώδεκα χρόνια δεκαέξι χιλιάδων διακοσίων μόνιμων εκπαιδευτικών στη γενική εκπαίδευση και την ειδική αγωγή, τα εκατόν εξήντα έξι νέα προγράμματα σπουδών στα σχολεία μας, τα εκατόν δώδεκα νέα πρότυπα και πειραματικά σχολεία, αλλά και τα πρότυπα επαγγελματικά λύκεια. Δείκτης προόδου είναι η αύξηση της βιομηχανικής παραγωγής κατά 6,3%, των εξαγωγών προϊόντων κατά 15%, ο διπλασιασμός των δημόσιων και ιδιωτικών επενδύσεων στην καινοτομία τα τελευταία δύο χρόνια. Η διεθνοποίηση της οικονομίας μας, η επιστροφή στην εξωστρέφεια, τη μεταποίηση, την καινοτομία οδηγούν σε ένα πιο βιώσιμο μέλλον για όλους μας και δίνουν κίνητρα στους νέους που έφυγαν στο παρελθόν να επιστρέψουν ξανά στη χώρα μας. Δείκτης προόδου είναι η ενίσχυση του αισθήματος ασφάλειας στις γειτονιές, ειδικά στις λιγότερο προνομιούχες περιοχές, με χίλιους πεντακόσιους νέους ειδικούς φόρους και χίλιους επιπλέον αστυνομικούς σε πεζές περιπολίες, αλλά και η ενίσχυση της λογοδοσίας απέναντι στην αστυνομική αυθαιρεσία με την πιλοτική χρήση καμερών σε αστυνομικές επιχειρήσεις. Τέλος, δείκτης προόδου και ανθρωπισμού είναι η μείωση κατά 67% των μεταναστευτικών ροών στα νησιά μας το πρώτο δεκάμηνο του 2021, η πλήρης καταγραφή των ασυνόδευτων ανηλίκων και η μετεγκατάσταση σε ευρωπαϊκές χώρες χιλίων εξήντα τριών εξ αυτών, η γρήγορη απόδοση ασύλου σε χιλιάδες πρόσφυγες που ζούσαν σε άθλιες συνθήκες έως το 2019, αλλά και η θωράκιση των χερσαίων και των θαλάσσιων συνόρων μας, οι αμυντικές μας συμφωνίες με τις Ηνωμένες Πολιτείες Αμερικής και τη Γαλλία, η επέκταση της επικράτειας, το μεγάλωμα της χώρας χάρη σε συμφωνίες με Ιταλία και Αίγυπτο για την οριοθέτηση των ΑΟΖ. Σας ανέφερα δώδεκα λόγους που με κάνουν περήφανο που εργάζομαι γι' αυτήν την Κυβέρνηση, αλλά και αισιόδοξο ότι η Ελλάδα αλλάζει για όλους, για το καλό όλων των πολιτών κι έχει μπροστά της ένα μέλλον γεμάτο ευκαιρίες και προοπτικές. Πιστεύουμε αυθεντικά σε αυτές τις μεταρρυθμίσεις που αφαιρούν εμπόδια και απελευθερώνουν τις παραγωγικές δυνάμεις του δημόσιου και του ιδιωτικού τομέα. Πιστεύουμε στη χειραφέτηση και ενδυνάμωση του κάθε πολίτη ώστε να μπορεί να πάρει τη ζωή του στα χέρια του, να πετύχει τους στόχους που ο ίδιος έχει θέσει, χωρίς εξαρτήσεις, χωρίς γραφειοκρατία, χωρίς πελατειακές σχέσεις, χωρίς περιττά αντιαναπτυξιακά προσκόμματα. Πιστεύουμε ότι η Ελλάδα είναι μια χώρα με τεράστιες αναξιοποίητες δυνατότητες, ένας ευλογημένος τόπος για να ζεις, να επιχειρείς, να εργάζεσαι, να επενδύεις, να ταξιδεύεις. Αυτούς τους στόχους υπηρετεί το πολιτικό σχέδιο αυτής της Κυβέρνησης και ο προϋπολογισμός του 2022 που σας καλώ να υπερψηφίσετε. Ευχαριστώ πολύ.
Περιμένετε λίγο, κύριε Σκέρτσο, γιατί θέλει η κ. Γιαννακοπούλου να υποβάλει μία ερώτηση κάνοντας χρήση της δευτερολογίας που έχει για δύο λεπτά, σύμφωνα με τον Κανονισμό. Αυτό λέει ο Κανονισμός και εγώ τον τηρώ κατά γράμμα. Ορίστε, κυρία Γιαννακοπούλου, έχετε τον λόγο.
Ευχαριστώ, κύριε Πρόεδρε. Δύο ερωτήματα θα ήθελα να απευθύνω στον κύριο Υπουργό. Το πρώτο έχει να κάνει με το θέμα, το οποίο έχει μονοπωλήσει την επικαιρότητα και δικαίως, κύριε Υπουργέ και δεν μιλάω για τίποτα άλλο παρά για τη δημοσιοποίηση της μελέτης του κ. Τσιόδρα και του κ. Λύτρα. Ο κ. Οικονόμου, μας είπε, κύριε Υπουργέ, ότι αυτή η μελέτη δεν ήταν σε γνώση του Πρωθυπουργού. Ο κ. Λύτρας, όμως, σε κεντρικό δελτίο ειδήσεων της ελληνικής τηλεόρασης είπε -το διαβάζω ακριβώς όπως το είπε-: «Η επίμαχη μελέτη κοινοποιήθηκε στους αρμοδίους που λαμβάνουν αποφάσεις». Είναι, λοιπόν, νομίζω πολύ εύλογο το ερώτημα και περιμένουμε και ζητούμε από εσάς, κύριε Υπουργέ, να πείτε και να ξεκαθαρίσετε εδώ στην Εθνική Αντιπροσωπεία ποιος πήρε τη μελέτη. Ποιος πήρε τη μελέτη και πότε πήραν στα χέρια τους τη μελέτη οι αρμόδιοι που λαμβάνουν τις αποφάσεις; Θέλουμε απάντηση και την θέλουμε σήμερα. Επίσης, κύριε Υπουργέ, ακούσαμε πριν από λίγο τον κ. Θεοδωρικάκο να μας λέει ότι στην ελληνική αστυνομία το 80% των αστυνομικών είναι είτε εμβολιασμένοι είτε νοσήσαντες και μας είπε ο κύριος Υπουργός ότι αν τυχόν γίνει υποχρεωτικός ο εμβολιασμός δεν θα μπορούσαμε να είχαμε την πολυτέλεια να μείνουμε χωρίς αστυνομία. Ξέρετε κάτι; Και απευθύνομαι και σε εσάς, κύριε Θεοδωρικάκο. Είμαι πρόθυμη πραγματικά να ακούσω κάθε επιχείρημα. Είναι, όμως, δυνατόν αναρωτιέμαι να λέγεται ότι η Ελληνική Αστυνομία, η οποία είναι στον σκληρό πυρήνα του κράτους και λειτουργεί ιεραρχικά με ό,τι σημαίνει αυτό, μπορεί παραδείγματος χάριν να υπάρχει άρνηση στο 20% των Ελλήνων αστυνομικών να εμβολιαστούν; Γιατί αυτό ουσιαστικά μας είπατε. Δεν καταλαβαίνετε ότι με αυτήν την έννοια και οι νοσοκομειακοί αντιστοίχως θα μπορούσαν να έχουν τα ίδια επιχειρήματα; Αλληλοαναιρείστε. Το καταλαβαίνετε αυτό, κύριε Υπουργέ; Γιατί και αναρωτιέμαι δεν παίρνετε υπ' όψιν παραδείγματα άλλων χωρών, όπως παραδείγματος χάριν είναι στη Νέα Υόρκη όπου με τριάντα έξι χιλιάδες αστυνομικούς όταν έγινε υποχρεωτικός ο εμβολιασμός έμειναν ανεμβολίαστοι μόνο τριάντα επτά.
Κυρία Γιαννακοπούλου, σας παρακαλώ, ολοκληρώστε.
Παρακαλούμε λοιπόν και τη δική σας τοποθέτηση, γιατί σας ακούσαμε πριν από κάποιο καιρό να επικαλείστε κάποιες έρευνες, οι οποίες το λιγότερο που μπορώ να πω είναι ότι υποτιμούν τη νοημοσύνη μας. Σας ευχαριστώ.
Κύριε Σκέρτσο, θα σας δώσω τον λόγο για τρία λεπτά για να απαντήσετε, όπως εσείς νομίζετε. Τώρα το δεύτερο ερώτημα είναι τελείως ειδικό. Εδώ είχαμε τον Υπουργό, μπορούσατε να του το υποβάλετε. Όχι βρήκαμε τον κ. Σκέρτσο και κάνουμε γενική επερώτηση. Ορίστε, κύριε Υπουργέ, έχετε τον λόγο.
Έχει τοποθετηθεί. Είναι συντονιστής του εμβολιασμού.
Θα σας απαντήσω βεβαίως. Ως προς το πρώτο ερώτημα η απάντηση του κ. Οικονόμου χθες ήταν σαφής. Έχει γίνει πολύ μεγάλος θόρυβος για μια μελέτη, η οποία δεν κομίζει κάτι καινούργιο. Η Κυβέρνηση έχει τοποθετηθεί επανειλημμένα για αυτά τα θέματα, έχει λάβει πρωτοβουλίες, έχει σχεδιάσει και έχει υλοποιήσει πολιτικές οι οποίες ενισχύουν το σύστημα υγείας και προσπαθούν να θεραπεύσουν ακριβώς αυτά τα πρόβλημα. Ποια είναι τα προβλήματα που εντοπίζει η μελέτη; Ότι όταν δέχεται μεγαλύτερο φόρτο το σύστημα υγείας τότε είναι δυσκολότερο να ανταποκριθεί στις απαιτήσεις, ένα το κρατούμενο. Και το δεύτερο ότι υπάρχουν ανισότητες σε περιφερειακό επίπεδο στο Εθνικό Σύστημα Υγείας. Και τα δύο ζητήματα έχουν τεθεί στο υψηλότερο επίπεδο πολύ πριν την εκπόνηση της μελέτης από τον ίδιο τον Πρωθυπουργό και έχουν απαντηθεί από το Υπουργείο Παιδείας. Επομένως, το αν γνωρίζαμε ή όχι τη μελέτη είναι αδιάφορο. Δεν την γνωρίζαμε, απαντήθηκε και καθημερινά θέλω να σας διαβεβαιώσω ότι η Κυβέρνηση λαμβάνει δεκάδες αντίστοιχες εισηγήσεις, στατιστικά στοιχεία, τα μελετάει όλα, τα αξιολογεί όλα. Μην προσπαθείτε επομένως να διογκώσετε ένα ζήτημα, το οποίο είναι ήσσονος σημασίας. Αυτά είναι ως προς το πρώτο ζήτημα. Ως προς το δεύτερο έχει απαντήσει ο Υπουργός. Η Κυβέρνηση έχει δείξει ότι δεν φοβάται την υποχρεωτικότητα, αντιθέτως είναι από τις πρώτες ευρωπαϊκές χώρες που έχει υλοποιήσει την υποχρεωτικότητα στο χώρο της υγείας και στη συνέχεια σε ειδική ομάδα του πληθυσμού άνω των εξήντα που είναι και η ομάδα η οποία νοσεί βαρύτατα. Αυτά είναι τα κριτήρια, είναι υγειονομικά κριτήρια και δεν είναι πολιτικά κριτήρια σαν αυτά τα οποία βάζετε εσείς. Ευχαριστώ πολύ.
Ο κ. Γεώργιος Τσίπρας θα μιλήσει στο τέλος της αποψινής συνεδρίασης, γιατί του έτυχε κάτι έκτακτο. Άρα, προχωράμε με τους εξής πέντε συναδέλφους: Τον κ. Σενετάκη, τον κ. Σπίρτζη, τον κ. Γκιόκα, τον κ. Χατζηβασιλείου και τον κ. Φλαμπουράρη. Τον λόγο έχει ο κ. Μάξιμος Σενετάκης.
Κυρίες και κύριοι Βουλευτές, ο φετινός προϋπολογισμός συζητείται στο αποπνικτικό κλίμα των καθημερινών θανάτων αθώων συμπολιτών μας, συμπολιτών μας που στις περισσότερες περιπτώσεις παρασύρθηκαν από διάφορους τσαρλατάνους και δεν εμβολιάστηκαν, συμπολιτών μας που δεν πείστηκαν από τους επιστήμονες και δεν προστατεύτηκαν. Υπό άλλες συνθήκες ο φετινός προϋπολογισμός θα ήταν προϋπολογισμός αισιοδοξίας, δίνει ένα πέραν πάσης αμφιβολίας μήνυμα ότι πετύχαμε την ανάκαμψη και μπαίνουμε δυναμικά σε μία μακρά σταθερή βιώσιμη ανάπτυξη. Στον προϋπολογισμό του 2022 ευημερούν οι αριθμοί. Όλα τα επίσημα στοιχεία που έχουμε στη διάθεσή μας το επιβεβαιώνουν, δείχνουν πώς θα αναπληρώσουμε τις απώλειες που υπέστη η χώρα εξαιτίας της υγειονομικής κρίσης. Η χρονιά με συντηρητικές προβλέψεις θα κλείσει με ανάπτυξη 6,9%, δηλαδή τα 2/3 του απολεσθέντος ΑΕΠ του 2020 θα έχουν καλυφθεί. Για το 2022 με ανάπτυξη 4,5% θα πετύχουμε αθροιστικά μία ανάπτυξη που υπερβαίνει το 11% επιτυγχάνοντας να υπερβούμε το ΑΕΠ του 2019 κατά 1,7%. Υπό την όποια αβεβαιότητα προκαλεί η εξέλιξη της παγκόσμιας υγειονομικής κρίσης και του πληθωρισμού η ανεργία που καταφέραμε και μειώθηκε μέσα στην υγειονομική κρίση θα συνεχίσει να μειώνεται. Οι φόροι και οι ασφαλιστικές εισφορές θα συνεχίσουν να μειώνονται, γιατί έτσι πιστεύουμε ότι κρατιέται σε κίνηση η οικονομία και δίνεται κίνητρο σε νέες επενδύσεις. Όπου απαιτούνται θα υπάρχουν πολιτικές στήριξης ευάλωτων νοικοκυριών, γιατί έτσι πιστεύουμε ότι διατηρείται ο παραγωγικός ιστός και η κοινωνική συνοχή. Το κάναμε κατά την περίοδο της πανδημίας με 23,5 δισεκατομμύρια ευρώ το 2020 και 16,9 δισεκατομμύρια το 2021 και πέτυχε. Θα το κάνουμε με 3,3 δισεκατομμύρια επιπλέον το 2022. Κυρίες και κύριοι Βουλευτές, ακούσαμε την Αντιπολίτευση να υποστηρίζει ούτε λίγο ούτε πολύ ότι οι αριθμοί ευημερούν, αλλά οι άνθρωποι δυστυχούν. Παρουσίασε μια εικόνα που συγκρούεται πραγματικά με την πραγματικότητα. Θα δεχόμουν ίσως να ακούσω τους αφορισμούς τους εάν το διεθνές κλίμα επέβαλλε για τη χώρα μας μία ανάπτυξη 10% και εμείς πετυχαίναμε μόνο 6%. Τότε ναι, να συζητήσουμε εάν έχουμε αποτύχει. Εν μέσω, όμως, μιας πρωτοφανούς υγειονομικής κρίσης από το καλοκαίρι και ενεργειακής με ένα σωρό γεωπολιτικές προκλήσεις να λες ότι η Κυβέρνηση δεν κάνει τίποτα, ότι έχει αποτύχει στα πάντα και την επόμενη στιγμή οι αμείλικτοι αριθμοί να σε διαψεύδουν απαιτεί μοναδικό πολιτικό θράσος. Είναι προφανές ότι η Αξιωματική Αντιπολίτευση έχει τσακωθεί με την αλήθεια χρόνια τώρα. Όπως είναι προφανές ότι συνυπάρχει με το παράλογο και πρέπει τώρα και εμείς εδώ κοινοβουλευτικά ως οφείλουμε να το συζητάμε σοβαρά. Δηλαδή, τι υποστηρίζει; Εύχεται να γυρίσουμε στο αντίθετο; Να ευημερούν οι άνθρωποι και να δυστυχούν οι αριθμοί; Αυτό δηλαδή που γινόταν κατά το παρελθόν με τα γνωστά οδυνηρά αποτελέσματα των μνημονίων όταν χάθηκαν δύο γενιές που κλήθηκαν να πληρώσουν τα δανεικά της ευημερίας που προφανώς δεν ήταν και αγύριστα; Θα περίμενα, λοιπόν, να ακούσω από την Αντιπολίτευση δυο λόγια για αυτές τις χαμένες γενιές και να δούμε πώς δεν θα χαθούν και οι επόμενες, διότι για εμάς για να συνεχίσουν να ευημερούν οι αριθμοί θα πρέπει να ευημερούν οι άνθρωποι. Τα θετικά νούμερα που παρουσιάζει ο παρών προϋπολογισμός οφείλονται, αφ' ενός στις κρατικές ενέσεις στήριξης νοικοκυριών και επιχειρήσεων που αποφασίσαμε, αφ' ετέρου σε σημαντική αύξηση της επιχειρηματικής δραστηριότητας. Ξένοι κολοσσοί όπως η «PFIZER», η «MICROSOFT», η «CISCO», η «AMAZON» επενδύουν στην Ελλάδα πιστώνοντάς τη με εμπιστοσύνη. Μαζί με τους εγχώριους παίκτες που τους ακολουθούν διαμορφώνουν έναν ετήσιο ρυθμό αύξησης των επενδύσεων στο 18,1%, παρουσιάζοντας ταυτόχρονα άνοδο των εξαγωγών κατά 28%. Αυτό γίνεται τυχαία; Προφανώς όχι. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. ΣΟΦΙΑ ΣΑΚΟΡΑΦΑ]] Διαμορφώνουμε όλους τους όρους και τις προϋποθέσεις για να σφυρηλατήσουμε αυτή την εμπιστοσύνη. Το κάνουμε με τη μείωση των φόρων και των εισφορών, με τον ψηφιακό μετασχηματισμό, με τις απλουστεύσεις διαδικασιών αδειοδότησης, με ό,τι τέλος πάντων υπηρετεί την έννοια «φιλοεπενδυτικό - φιλοεπιχειρηματικό περιβάλλον». Γιατί εφαρμόζουμε τέτοιες πολιτικές; Μα, ακριβώς γιατί πιστεύουμε ότι πίσω από την ανάπτυξη που δημιουργεί η παραγωγή νέου πλούτου βρίσκονται άνθρωποι. Οι άνθρωποι δημιουργούν την ανάπτυξη, οι δεξιότητές τους, η ευρηματικότητά τους, ο πόθος και η φιλοδοξία για μια καλύτερη ζωή, πιο δημιουργική. Θα περίμενα, λοιπόν, από όλους όσους κόπτονται για τους ανθρώπους πίσω από τους αριθμούς να πουν πώς και ποιοι θα φέρουν την ανάπτυξη. Για μας αυτό είναι απολύτως ξεκάθαρο. Είναι το ανθρώπινο κεφάλαιο των νέων ανθρώπων που, παρά τις δυσχέρειες της μακράς μνημονιακής συγκυρίας, έμειναν εδώ και «τράβηξαν κουπί» για να μην γκρεμιστεί η χώρα. Τους οφείλουμε μία δεύτερη ευκαιρία. Είναι ακόμα οι πιο νέοι, οι δεκαοκτώ έως είκοσι εννέα ετών, οι νεοεισερχόμενοι στην αγορά εργασίας. Αυτοί πρέπει να έχουν την πρώτη ευκαιρία. Νομοθετήσαμε το πρώτο ένσημο, μία καινοτόμα πρόταση για την εισαγωγή των νέων στην αγορά εργασίας. Και δεν είναι μόνο αυτή. Είναι ένας κατάλογος δράσεων που διαρκώς ανανεώνεται. Και φυσικά, είναι και εκείνοι που τα προηγούμενα χρόνια έφυγαν και επιστρέφουν με το δικό τους κεφάλαιο, με την εμπειρία τους, με όλα αυτά τα πράγματα που έχουν δει για το πώς λειτουργεί το εξωτερικό. Και όταν μπολιαστεί αυτή η εμπειρία με το ανθρώπινο δυναμικό που έχουμε εδώ πέρα, θα δημιουργηθεί η κρίσιμη ύλη που θα τροφοδοτήσει την ανάπτυξη που θέλουμε. Αυτός είναι ο πυρήνας της σκέψης μας πίσω από όλα τα μέτρα στήριξης των νέων, που διαπερνούν οριζόντια τις δράσεις κάθε Υπουργείου και έχουν εξειδικευτεί από τους αρμόδιους Υπουργούς. Θα ήμουν, λοιπόν, ευγνώμων κυρίως στους νέους πολιτικούς της αντιπολίτευσης να μην απαξιώνουν όλες τις πολιτικές που αποσκοπούν στο να κρατήσουν τους νέους μας εδώ, να τους δώσουν τα κίνητρα και τις ευκαιρίες για να πάρουν την υπόθεση της ανάπτυξης στα δικά τους χέρια, για να πάρουν το μέλλον της χώρας στα χέρια τους. Γιατί ένα είναι βέβαιο, ότι στα χέρια ενός πληθυσμού που γερνά νομοτελειακά δεν μπορεί να παραμείνει. Σας ευχαριστώ πολύ.
Κι εγώ σας ευχαριστώ πολύ, κύριε συνάδελφε. Τον λόγο τώρα εκ μέρους του ΣΥΡΙΖΑ έχει ο κ. Σπίρτζης για επτά λεπτά.
Ευχαριστώ, κυρία Πρόεδρε. Μετά από δυόμισι χρόνια της Κυβέρνησης του επιτελικού κράτους Μητσοτάκη ακούμε την εισήγηση του προϋπολογισμού από τους συναδέλφους της Νέας Δημοκρατίας και κυρίως τους Υπουργούς του επιτελικού κράτους και δεν μένει πραγματικά τίποτα άλλο, αγαπητοί συνάδελφοι, από το να σας δώσουμε όλη η αντιπολίτευση συγχαρητήρια. Δεν μένει κάτι άλλο. Με αυτά που ακούσαμε θεωρούμε ότι μόλις βγούμε από τη συνεδρίαση στον δρόμο θα βρούμε χαρούμενους πολίτες χωρίς προβλήματα, θα βγαίνουν από τα σουπερμάρκετ με δύο καροτσάκια ο καθένας, καταστηματάρχες με ανθηρές επιχειρήσεις, να μην προλαβαίνουν τους πελάτες που είναι μέσα, όλη τη χώρα ένα εργοτάξιο σε οργασμό. Δηλαδή, φαντάζομαι ότι μόλις βγούμε από εδώ το μόνο που θα μας ενοχλεί είναι ο ήχος από την κατασκευή της γραμμής 4 του μετρό. Οι εργαζόμενοι να ζητάνε να μην τους δώσετε άλλη αύξηση -είναι επαρκέστατη- και να κλείνουν τις πόρτες και τα παράθυρα μόνο για το κρύο. Το αίσθημα, δηλαδή, της ασφάλειας του πολίτη να είναι τόσο αυξημένο που δεν χρειάζεται να κλείνει κανείς την πόρτα του. Και, βέβαια, την υγειονομική κρίση να έχει λήξει δέκα φορές τις τελευταίες δεκαπέντε μέρες, όπως είπε ο Κυριάκος Μητσοτάκης καμιά δεκαριά φορές. Αυτό είναι η φαντασιακή χώρα του επιτελικού κράτους Μητσοτάκη. Τώρα θα επιστρέψουμε στη χώρα μας και θα πούμε, ακριβώς σε αντιδιαστολή με τον κ. Σκέρτσο και την ομιλία που έκανε, τι είναι δείκτης προόδου. Δείκτης προόδου είναι ένα νοικοκυριό, μια οικογένεια, μετά τις πρώτες δεκαπέντε μέρες του μήνα να μπορεί να ζήσει, να μπορεί να έχει πληρωμένους λογαριασμούς και όχι απλήρωτους όπως σήμερα και να μπορεί να πηγαίνει στο σουπερμάρκετ να ψωνίζει τα τρόφιμα και τα αγαθά που χρειάζεται, κάτι που δεν γίνεται στη χώρα μας. Δείκτης προόδου θα ήταν αν οι νέοι άνθρωποι δεν ήταν έρμαια σε μία αγορά εργασίας ανεξέλεγκτη χωρίς ελέγχους και με τόσο χαμηλούς μισθούς, να τους «σκίζουν» κάτω. Δείκτης προόδου θα ήταν αν με ένα κλικ έβγαινε η σύνταξη, όπως υποσχεθήκατε εδώ και δύο χρόνια, κάθε φορά που αλλάζετε Υπουργό. Δείκτης προόδου θα ήταν να συνειδητοποιήσετε και εσείς ότι ο κορωνοϊός στα λεωφορεία κολλάει. Και δεν έχετε δώσει τα λεωφορεία που πρέπει ούτε τους συρμούς στο μετρό. Δείκτης προόδου θα ήταν να μην ξηλώνετε τα αρχαία και την πολιτιστική μας κληρονομιά στο μετρό της Θεσσαλονίκης και να μην τσιμεντώνετε την Ακρόπολη. Αυτό θα ήταν δείκτης προόδου, κύριε Σκέρτσο. Δυστυχώς, θα δούμε έναν άλλο δείκτη προόδου από την μελέτη που έχει απασχολήσει την επικαιρότητα, του κ. Λύτρα και του κ. Τσιόδρα. 1η Σεπτέμβρη του 2020 διακόσιοι εβδομήντα ένας νεκροί συμπολίτες μας. 6 Μαΐου του 2021 δέκα χιλιάδες οκτακόσιοι σαράντα επτά νεκροί συμπολίτες μας, σύμφωνα με τη μελέτη. Η διαφορά, μια απλή αφαίρεση είναι, -οι «άριστοι» της Κυβέρνησης ξέρουν να την κάνουν- είναι δέκα χιλιάδες πεντακόσιοι εβδομήντα έξι νεκροί συμπολίτες μας. Από αυτούς, σύμφωνα με τη μελέτη, τρεις χιλιάδες εννιακόσιοι ογδόντα οκτώ ήταν διασωληνωμένοι. Οι υπόλοιποι έξι χιλιάδες πεντακόσιοι ογδόντα οκτώ τι ήταν; Πρέπει να μας απαντήσει η Κυβέρνηση. Πρέπει να μας απαντήσετε. Πού πέθαναν αυτοί οι άνθρωποι; Σπίτι τους; Στο νοσοκομείο, χωρίς να τους δοθεί η ευχέρεια ούτε της απλής διασωλήνωσης, έξω από τα ράντζα που διασωληνώνονται σήμερα; Πού πέθαναν αυτοί οι άνθρωποι; Δεν κάνουμε καμμία αναγωγή, διότι δεν είναι μετρήσεις συγκεκριμένων εταιρειών οι θάνατοι των συμπολιτών μας. Σήμερα έχουμε φτάσει στους δεκαεννέα χιλιάδες εξακόσιους πενήντα ένα. Όσον αφορά αυτά που λέτε για να αιτιολογήσετε τα ψέματα του Πρωθυπουργού όταν εγκαλούσε τον Πρόεδρο του ΣΥΡΙΖΑ ότι δεν ήξερε καμμία μελέτη που δείχνει ότι η θνητότητα εκτός ΜΕΘ είναι μεγαλύτερη -βέβαια, ο κ. Λύτρας είπε άλλα πράγματα- πείτε μας το εξής, γιατί εγώ πραγματικά δεν καταλαβαίνω. Η «άριστη» Κυβέρνηση του επιτελικού κράτους Μητσοτάκη χρειάζεται τη μελέτη του κ. Λύτρα και του κ. Τσιόδρα για να μας πει τι γίνεται στα νοσοκομεία; Χρειάζεται καμμία μελέτη για να μας πει ότι τόσοι συμπολίτες μας πέθαναν, τόσοι διασωληνώθηκαν; Δεν τα έχετε αυτά τα στοιχεία; Δύο συστήματα με απευθείας αναθέσεις είχατε. Δύο επιτροπές εμπειρογνωμόνων είχατε. Τι άριστοι είσαστε εσείς; Πόσο άχρηστη είναι αυτή η Κυβέρνηση που δεν τα ξέρει να τα πει και βασίζεται στον φίλτατο Σωτήρη, τον κ. Τσιόδρα, που έκρυψε δήθεν από τον Πρωθυπουργό τα στοιχεία της μελέτης του; Και αυτό για να δικαιολογήσετε τα αδικαιολόγητα. Πείτε μας λοιπόν πόσοι έφυγαν, πόσοι απ' αυτούς δεν ήταν διασωληνωμένοι, τι κάνατε; Και εσείς λέγατε ότι δεν είναι πολυτέλεια. Εσείς τα λέγατε, δεν τα λέγαμε εμείς. Πάμε βέβαια και λίγο στον τομέα προστασίας του πολίτη. Αυξάνετε πάλι κατά 8,5 εκατομμύρια τις δαπάνες για τα γραφεία των Υπουργών και όλα τα υπόλοιπα και σε αυτόν τον προϋπολογισμό. Και κύριε Υπουργέ των Οικονομικών θέλω να σας κάνω μια ερώτηση. Το λέμε κάθε χρόνο. Γιατί δεν ισχύει στο Υπουργείο Προστασίας του Πολίτη ό,τι σε όλα τα υπόλοιπα Υπουργεία; Γιατί δεν έχει Γ ΔΟΥ; Γιατί έχει τόσους πολλούς διατάχτες το συγκεκριμένο Υπουργείο; Δεν αναφέρω τι έλεγε πέρυσι ο κ. Χρυσοχοΐδης που είναι σε πλήρη αντιδιαστολή με όσα είπε σήμερα ο κ. Θεοδωρικάκος. Αλλά πείτε μας αυτό. Έχετε κάνει τη Βουλή πλυντήριο παράνομων πληρωμών. Φέρατε να πληρωθεί από την ΕΥΠ παράνομη πληρωμή. Φέρατε να κλείσουν πληρωμές για την Ελληνική Αστυνομία. Στο νομοσχέδιο του Υπουργείου Υγείας φέρνετε παράνομες πληρωμές πάλι για την Πολιτική Προστασία. Πλυντήριο την κάνατε την Βουλή! Και βέβαια τώρα θυμήθηκε ο κ. Θεοδωρικάκος να μας πει για το Μενίδι, ότι κάνουν επιχείρηση. Δεν πάει μια βόλτα εκεί. Πήγε και έκανε σύσκεψη. Τέσσερις είναι στο τμήμα ασφάλειας που δεν μπορούν να βγουν. Τέσσερα άτομα είναι και μας κοροϊδεύει εδώ, μας εμπαίζετε ότι έχετε βάλει χίλιους αστυνομικούς στα τμήματα, αυτοί που βγαίνουν κάθε χρόνο από την σχολή. Ντροπή!
Κύριε συνάδελφε, σας παρακαλώ.
Τελειώνω, κυρία Πρόεδρε. Ούτε στο κέντρο επιχειρήσεων δεν είχαν άτομα σε σχέση με αυτά που μας έλεγαν τόσα χρόνια. Κάποια στιγμή όταν φιλοτιμηθείτε να έρθετε να μας απαντήσετε και για τα υπόλοιπα για τις παρακολουθήσεις πολιτών από την ΕΥΠ και για τις αποκαλύψεις που έχουν γίνει. Και να μας πείτε εάν θα ξαναπροσλάβετε με κατ' εξαίρεση διατάξεις, όπως είπε ο Υπουργός Προστασίας του Πολίτη, για τους συνοριοφύλακες και για την ΕΥΠ. Και τελειώνω αγαπητοί συνάδελφοι. Σας εύχομαι ειδικά στον ελληνικό λαό αλλά και σε όλους συναδέλφους του της Νέας Δημοκρατίας και τους υπόλοιπους καλή χρονιά με υγεία και την τύχη το νέο έτος να απομακρυνθείτε με μεγάλη ταχύτητα αν θέλετε πραγματικά να προσφέρετε στη δημοκρατία, στην υγεία, στην οικονομία και στην ασφάλεια του πολίτη. Με γρήγορη ταχύτητα αν αγαπάτε τον ελληνικό λαό, να φύγετε. Καλή χρονιά!
Κύριοι συνάδελφοι ο χρόνος σας είναι επτά λεπτά. Το γνωρίζετε. Σας παρακαλώ πολύ να μη γίνεται τέτοια υπέρβαση. Τον λόγο έχει τώρα εκ μέρους του ΚΚΕ ο κ. Γκιόκας.
Θα ήθελα και εγώ να ξεκινήσω με αυτό το μέγα ερώτημα των ημερών για το αν ήξερε ή δεν ήξερε ο Μητσοτάκης τη μελέτη Τσιόδρα. Θυμίζει το άλλο ερώτημα των ημερών, αν ήξερε ή δεν ήξερε ο Κανάκης του Ράδιο Αρβύλα. Η απάντηση όμως σε αυτό το ερώτημα μικρή σημασία έχει. Γιατί σε κάθε περίπτωση η ευθύνη είναι τεράστια. Γιατί σε κάθε περίπτωση η ευθύνη είναι δεδομένη. Και γιατί σε κάθε περίπτωση εμείς τουλάχιστον δεν περιμέναμε καμμία μελέτη για να κρίνουμε ως ανεκδιήγητες και αχαρακτήριστες τις δηλώσεις του Πρωθυπουργού προ ημερών ότι είναι το ίδιο πράγμα η διασωλήνωση εντός ή εκτός ΜΕΘ, για να κρύψει μια εγκληματική πολιτική στον τομέα της υγείας, για να κρύψει το γεγονός ότι φέτος έχουμε περισσότερους νεκρούς με εμβόλιο απ' ότι πέρυσι την ίδια περίοδο χωρίς εμβόλιο. Και αναρωτιόμαστε αν υπάρχει μεγαλύτερη υπονόμευση για την αναγκαιότητα του εμβολιασμού από αυτό το γεγονός και μεγαλύτερη τροφοδότηση όλου του ανορθολογισμού, σκοταδισμού που και εσείς αξιοποιείτε ως έναν βολικό αντίπαλο. Πριν λίγο έγινε μία αναδρομή στην περσινή συζήτηση του κρατικού προϋπολογισμού. Αν κάνουμε αυτήν την αναδρομή πραγματικά, θα δούμε ότι το μοναδικό κόμμα που επιβεβαιώθηκε από τις εξελίξεις ήταν το ΚΚΕ. Λέγαμε πέρσι σε συνθήκες μάλιστα βαθιάς κρίσης ότι αυτό που θα πρέπει να απασχολεί τους εργαζόμενους και τα λαϊκά στρώματα δεν είναι το αν θα υπάρχει ή όχι ανάπτυξη ή ποιο θα είναι το ύψος της όποιας ανάπτυξης. Αλλά θα πρέπει να απασχολεί το ερώτημα ποιος θα ωφεληθεί, ποιος θα κερδίσει και ποιος θα χάσει από αυτή. Τι έλεγε η Κυβέρνηση τότε; Ότι θα υπάρχουν υψηλοί δείκτες από τους οποίους θα κερδίσουν όλοι, ότι η κρατική παρέμβαση στην οικονομία με τα χρηματοδοτικά πακέτα θα είναι ωφέλιμη και για το λαό και ότι η λεγόμενη πράσινη μετάβαση θα είναι δίκαιη. Και μεσολάβησε ένας χρόνος και μπορούμε να δούμε σήμερα ποιος έλεγε αλήθεια και ποιος έλεγε ψέματα. Γιατί όλα τα παραπάνω που μεσολάβησαν δείχνουν ποιο πραγματικά ήταν κι αν υπήρχε όφελος για μισθωτούς, αυτοαπασχολούμενους, συνταξιούχους που όχι μόνο τελικά δεν κέρδισαν αλλά έχασαν και συνεχίζουν να χάνουν. Χάνουν με την κατάσταση που διαμορφώνεται στους εργασιακούς χώρους. Χάνουν με την καθήλωση μισθών και τη φοροληστεία. Χάνουν με βάση τις προβλέψεις του ίδιου του κρατικού προϋπολογισμού για τις κοινωνικές δαπάνες υγεία, παιδεία, πρόνοια που εν μέσω πανδημίας εμφανίζονται για μια ακόμη χρονιά μειωμένες. Και τα στοιχεία για τη μείωση των δαπανών όσον αφορά το δημόσιο σύστημα υγείας είναι ενδεικτικά όχι τα μόνα, τη στιγμή που ο ιδιωτικός τομέας της υγείας όχι μόνο δεν επιτάσσεται για να αξιοποιηθεί στην αντιμετώπιση της πανδημίας αλλά κερδοσκοπεί πάνω στον ανθρώπινο πόνο και τη ζωή. Γιατί όπως μας ενημέρωσε και ο Υπουργός της Υγείας: «Δεν έχουμε κομμουνισμό για να γίνεται κάτι διαφορετικό». Πάλι καλά δηλαδή που δεν έχουμε κομμουνισμό! Χάνουν από την εκτόξευση του πληθωρισμού, τα κύματα των ανατιμήσεων και της ακρίβειας ως αποτέλεσμα της κρατικής παρέμβασης και της επεκτατικής πολιτικής, που κάποιοι την είχατε κάνει σημαία σας τα προηγούμενα χρόνια. Και χάνουν από τους φουσκωμένους λογαριασμούς του ρεύματος, την ενεργειακή φτώχεια, την εξάρτηση της χώρας από το πανάκριβο φυσικό αέριο και τις ανανεώσιμες πηγές ενέργειας. Και δεν είναι φυσικό φαινόμενο, είναι το αποτέλεσμα της πολιτικής που ακολουθήσατε όλα τα προηγούμενα χρόνια, όλες οι κυβερνήσεις, της απελευθέρωσης της ενέργειας. Χάνουν με την ερήμωση ολόκληρων περιοχών, την καταστροφή του περιβάλλοντος και ούτω καθεξής. Αυτά λοιπόν είναι τα δώρα της πολιτικής σας. Αυτά είναι τα δώρα όχι γενικά και αόριστα της ανάπτυξης, είναι τα δώρα της καπιταλιστικής ανάπτυξης που θυσιάζει τις ανάγκες των πολλών για να κερδίζουν οι λίγοι και που προετοιμάζουν και έναν νέο γύρο κρίσης, που θεωρείται πολύ πιθανή με βάση όχι τα δικά μας στοιχεία, αλλά με βάση τις εκτιμήσεις διεθνών επιτελείων. Και αν όλα αυτά τα θυμίζουμε σήμερα δεν είναι ούτε για λόγους αυταρέσκειας, ούτε για να πούμε ότι δικαιωθήκαμε. Τα υπενθυμίζουμε γιατί πολύ απλά πάνω σε αυτό το αφήγημα στηρίζεται και στηρίζει η Κυβέρνηση και τον φετινό κρατικό προϋπολογισμό, αλλά και γιατί η κριτική των άλλων κομμάτων είναι η ίδια ακριβώς κριτική όπως πριν ένα χρόνο περί ανικανότητας, περί ιδεοληψίας, περί αντιαναπτυξιακής πολιτικής. Και όσο οξυμένη και αν είναι στα λόγια αυτή η κριτική, στην πράξη είναι και άσφαιρη και βολική για την Κυβέρνηση της Νέας Δημοκρατίας. Εμείς λοιπόν δεν σας κατηγορούμε για έλλειψη ικανότητας. Εμείς θεωρούμε ότι είσαστε ικανότατοι για να εφαρμόσετε μια βάρβαρη πολιτική και να πετύχετε έστω προσωρινά και υψηλούς ρυθμούς ανάπτυξης, τσακίζοντας όμως τους εργαζόμενους και τα λαϊκά στρώματα. Και μάλιστα θα το κάνετε αυτό χωρίς κανένα δισταγμό, χωρίς καμμία αναστολή, αξιοποιώντας κάθε μέσο και κυρίως αξιοποιώντας τον αυταρχισμό. Ο λόγος που τα άλλα κόμματα καταφεύγουν σε αυτήν την κριτική είναι πολύ απλός. Είναι γιατί συμφωνούν με τους βασικούς κυβερνητικούς στόχους. Συμφωνείτε με το Ταμείο Ανάκαμψης. Συμφωνείτε με τη στρατηγική της πράσινης μετάβασης. Συμφωνείτε με την απελευθέρωση της ενέργειας, την οποία την υπηρετήσατε ως κυβέρνηση και καλλιεργείτε αυταπάτες για μια ανάπτυξη -πώς τη λέτε;- συμπεριληπτική. Τι σημαίνει συμπεριληπτική ανάπτυξη; Θα ωφελεί και τους εργαζόμενους και το κεφάλαιο και που ποτέ και πουθενά δεν υπήρξε κάτι αντίστοιχο ούτε εκεί που κυβερνούν οι δεξιές λεγόμενες κυβερνήσεις ούτε εκεί που κυβερνούν ιδιαίτερα σήμερα οι λεγόμενες προοδευτικές, που όποια ταμπέλα και αν φορέσουν -«προοδευτική συμμαχία», «δημοκρατική παράταξη»-, κρύβεται από πίσω η παλιά γνωστή και αμαρτωλή σοσιαλδημοκρατία. Γιατί εδώ εκτός των άλλων ακούμε και απίστευτα πράγματα ιδιαίτερα από Βουλευτές του ΣΥΡΙΖΑ ότι συντελείται, λέει, μια φιλολαϊκή στροφή σε όλη την Ευρώπη και το πρόβλημα είναι μόνο στην Ελλάδα. Μα, καλά δεν ξέρετε το πρόγραμμα του σοσιαλδημοκράτη, του νέου καγκελάριου στη Γερμανία, που βγήκε με σημαία προεκλογική την επιστροφή στη σφιχτή δημοσιονομική πολιτική, το περίφημο μαύρο μηδέν που είναι και συνταγματικά κατοχυρωμένο στο γερμανικό σύνταγμα; Δεν ξέρετε τη συμφωνία των τριών κομμάτων στη Γερμανία που προβλέπει ελαστικοποίηση των ωρών εργασίας, με επιχειρηματολογία μάλιστα χατζηδάκεια ότι έτσι θα μπορέσουν οι εργαζόμενοι να οργανώσουν καλύτερα τον χρόνο τους ή τα φραγκοδίφραγκα που δίνουν για την αύξηση του κατώτατου μισθού; Τελειώνω, κυρία Πρόεδρε, λέγοντας ότι εμείς καλούμε τους εργαζόμενους να απορρίψουν την κυβερνητική πολιτική με τα ψέματα που τη συνοδεύουν, αλλά και τις αυταπάτες και τα νέα ριμέικ της σοσιαλδημοκρατίας, να εμπιστευτούν τη δύναμή τους, να οργανώσουν τον αγώνα τους και την πάλη τους για ριζικές ανατροπές που μπορούν να πετύχουν σήμερα για τις δικές τους ανάγκες, με βάση τις αντικειμενικές εξελίξεις, την πρόοδο της επιστήμης και της τεχνολογίας. Ευχαριστώ.
Κι εγώ σας ευχαριστώ, κύριε συνάδελφε. Τον λόγο έχει ο κ. Χατζηβασιλείου από τη Νέα Δημοκρατία.
Ευχαριστώ, κυρία Πρόεδρε. Ζητάτε εκλογές από αυτοματισμό μάλλον, γιατί δεν νομίζω να το εννοείτε, κύριοι συνάδελφοι του ΣΥΡΙΖΑ. Σήμερα λοιπόν αντιμετωπίζουμε μια πρωτοφανή πανδημία η οποία έχει συγκλονίσει όλο τον πλανήτη. Έχουμε έναν εχθρό ο οποίος αλλάζει διαρκώς πρόσωπα και μαζί αλλάζει και η μορφή της απειλής. Και στη μάχη αυτή πρέπει να είμαστε όλοι ενωμένοι. Η Κυβέρνηση έχει δείξει ότι η προτεραιότητά της είναι η υγεία των πολιτών και παράλληλα, η ανοικτή κοινωνία και η ανοικτή οικονομία. Λαμβάνει όλα τα μέτρα για να είναι οι πολίτες ασφαλείς, το ΕΣΥ λειτουργικό και οι εργαζόμενοι στις δουλειές τους. Και είναι σημαντικό ότι έχουμε σύμμαχο την πλειοψηφία των πολιτών που στηρίζουν την προσπάθεια και προστατεύουν τον εαυτό τους και την κοινωνία. Κι ενώ λοιπόν θα έπρεπε όλοι μαζί, όπως συμβαίνει στην Ευρώπη, να αντιμετωπίσουμε την κατάσταση αυτή ενωμένοι, ο ΣΥΡΙΖΑ δυστυχώς παίζει πολιτικά παιχνίδια πάνω στις ανθρώπινες απώλειες που είναι οδυνηρές για όλους μας. Κλείνετε ψηφοθηρικά το μάτι στην πόλωση και τον κοινωνικό διχασμό, θυσιάζετε την υγεία του συνόλου, ανέχεστε, για να μην πω ότι υποδαυλίζετε, την παράνοια του αντιεμβολιαστικού κινήματος. Και τώρα με περίσσιο θράσος εργαλειοποιείτε την επιστήμη και τους επιστήμονες. Εκτρέφετε φαινόμενα τύπου Κουρουμπλή που τροφοδοτούν τον διχασμό και καταστάσεις που όλοι πιστεύω θέλουμε να αφήσουμε πίσω μας. Η χώρα δεν αντέχει άλλες μελανές σελίδες. Σας καλούμε λοιπόν να σταθείτε στο ύψος των περιστάσεων. Κυρίες και κύριοι συνάδελφοι, ο προϋπολογισμός αυτός αποτυπώνει την αποτελεσματική διαχείριση των έκτακτων συνθηκών και δημιουργεί ασφαλείς προοπτικές εξόδου από αυτές. Σήμερα η Κυβέρνηση μοιράζει τους πόρους δίκαια και αναλογικά, βρίσκεται στο πλευρό της κοινωνίας, δουλεύει και φέρνει καθημερινά αποτέλεσμα. Και η ανάπτυξη του τρίτου τριμήνου αποτελεί την καλύτερη επίδοση της δεκαετίας, κοντά στο 13,4% και για του χρόνου πρόκειται να ξεπεράσει το 4,5%. Το διαθέσιμο δε εισόδημα σήμερα είναι υψηλότερο από την περίοδο πριν από την πανδημία και ο τζίρος των επιχειρήσεων φτάνει ξανά στα επίπεδα του 2019. Οι δε εξαγωγές σημειώνουν επίπεδα ρεκόρ. Τι σημαίνουν όλα αυτά; Σημαίνουν ότι η Κυβέρνηση Μητσοτάκη πέτυχε να δημιουργήσει θετικές προοπτικές για την οικονομία, αυξάνοντας τα ταμειακά διαθέσιμα και αποπληρώνοντας πολύ νωρίτερα και το ΔΝΤ, αλλά και τα διμερή δάνεια. Το brand name της Ελλάδας γίνεται λοιπόν ξανά ισχυρό. Η Κυβέρνηση έχει αποδείξει ότι μπορεί. Προχωρά σε στοχευμένες παρεμβάσεις για να στηρίξει την επιχειρηματικότητα και να ευνοήσει τη δημιουργία καλοπληρωμένων και σταθερών θέσεων εργασίας. Ποιος θα περίμενε λοιπόν ότι μέσα σε δύο χρόνια η Ελλάδα θα γινόταν μια χώρα πρωτοπόρος στην ψηφιακή πολιτική; Ποιος θα περίμενε το δημόσιο να κάνει τόσο μεγάλα άλματα; Οι πολίτες το αναγνωρίζουν και αυτό φαίνεται στην καθημερινότητα. Οι αγορές το αναγνωρίζουν. Φαίνεται στις αξιολογήσεις το γεγονός ότι η χώρα μας δανείζεται με ιστορικά χαμηλά επιτόκια. Φαίνεται στη θετική αξιολόγηση του εθνικού σχεδίου ανάκαμψης, φαίνεται στις επενδύσεις της «AMAZON», της «PFIZER», της «MICROSOFT» και άλλων ελληνικών και ξένων επιχειρήσεων που επιλέγουν την πατρίδα μας για τη σταθερότητά της και το εξαιρετικό ανθρώπινο δυναμικό που διαθέτει. Η μόνη που αρνείται αυτή την πραγματικότητα είναι φυσικά η Αντιπολίτευση. Επιμένει στη διαστρέβλωση των δεικτών, κλείνει το μάτι στους αντιεμβολιαστές, με στόχο το μικροπολιτικό όφελος και μόνο. Εμείς όμως στη Νέα Δημοκρατία δεν πέφτουμε στην παγίδα του διχασμού. Διότι για εμάς πάνω από όλα βρίσκονται η χώρα και οι πολίτες, όχι η διατήρηση της εξουσίας. Όσο για τα κονδύλια για την υγεία, επειδή ακούστηκαν πολλές ανακρίβειες αυτές τις ημέρες σε αυτή την Αίθουσα, τα στοιχεία είναι αδιάψευστα. Του χρόνου θα είναι αυξημένα στο 6,3% του ΑΕΠ. Κυρίες και κύριοι συνάδελφοι, η φιλοσοφία της Νέας Δημοκρατίας βασίζεται στους λιγότερους φόρους και το έχουμε αποδείξει με τη σταθερή μείωση της φορολόγησης. Μέσω του ταμείου ενεργειακής μετάβασης, η Κυβέρνηση ορθώς στηρίζει και θα συνεχίσει να στηρίζει τα νοικοκυριά για να καλύψουν το υψηλό ενεργειακό κόστος που οφείλεται στην παγκόσμια κρίση. Ναι, συχνά οι λογαριασμοί παραμένουν υψηλοί, όμως το κράτος θα είναι εδώ και θα συνεχίζει να στηρίζει. Επίσης ορισμένες πολιτικές δυνάμεις διεκδικούν το προνόμιο της κοινωνικής ευαισθησίας. Ισχυρίζονται λοιπόν ότι έχουν το μονοπώλιο της καλής καρδιάς. Όμως οι πολίτες ξέρουν πάρα πολύ καλά ότι σταθερή φροντίδα αυτής της Κυβέρνησης είναι κανείς να μην μένει πίσω. Το σύνολο των δαπανών της κοινωνικής πρόνοιας αυξάνεται σε σχέση με την εποχή του ΣΥΡΙΖΑ στα 3,7 δισεκατομμύρια και μάλιστα, αυτές τις ημέρες έχει ξεκινήσει και η χορήγηση του διπλού ελάχιστου εγγυημένου εισοδήματος και οι δικαιούχοι λαμβάνουν έως και 900 ευρώ περισσότερα. Επιπλέον, για τους αγρότες φέτος έχουν διατεθεί 318 εκατομμύρια, με ενισχύσεις covid, de minimis, αλλά και με επιστρεπτέες προκαταβολές. Ο δε ΕΛΓΑ πλήρωσε για τον παγετό της άνοιξης 104 εκατομμύρια ευρώ. Η Κυβέρνηση λοιπόν Μητσοτάκη στηρίζει τον Έλληνα αγρότη με λιγότερους φόρους, μειωμένο ΦΠΑ στις ζωοτροφές, ελάφρυνση στο αγροτικό πετρέλαιο και αναστολή των οφειλών υπηρεσιών κοινής ωφέλειας από τις εκμεταλλεύσεις της μεσαίας τάσης. Παράλληλα, αυξάνονται σταθερά οι έλεγχοι για να χτυπηθούν οι παράνομες ελληνοποιήσεις και προστατευθούν οι Έλληνες παραγωγοί και φυσικά, οι καταναλωτές. Ο προϋπολογισμός αυτός φέρνει μια επιπλέον καινοτομία. Καθιερώνεται πιλοτικός προϋπολογισμός επιδόσεων για την κεντρική διοίκηση αλλά και για τη Βουλή με δείκτες και αξιολόγηση. Και αυτή η Κυβέρνηση έχει αποδείξει ότι δεν φοβάται την αξιολόγηση και οι πολίτες αξίζουν μια διοίκηση αποτελεσματική που θα αξιολογείται και θα βελτιώνεται. Κυρίες και κύριοι συνάδελφοι, η Νέα Δημοκρατία παραμένει επικεντρωμένη στη μείωση φόρων, την προστασία των αδύναμων, τη διασφάλιση της κοινωνικής συνοχής και την προσέλκυση επενδύσεων, τη στήριξη της επιχειρηματικότητας, την ανόρθωση της μεσαίας τάξης που ρήμαξε ο ΣΥΡΙΖΑ τα προηγούμενα χρόνια. Η Κυβέρνηση αντεπεξέρχεται στις κρίσεις, ξεπερνά τις δυσκολίες και αξιοποιεί τις ευκαιρίες προς όφελος όλων. Αυτός ο προϋπολογισμός λοιπόν ετοιμάζει τη μετάβαση της οικονομίας σε μια νέα εποχή με ανάπτυξη για όλους, με κοινωνική συνοχή και με δικαιοσύνη. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Φλαμπουράρης εκ μέρους του ΣΥΡΙΖΑ.
Κυρίες και κύριοι συνάδελφοι, πριν από μόλις μια βδομάδα ο κ. Μητσοτάκης μιλώντας στο πολιτικό συμβούλιο της Νέας Δημοκρατίας προσπάθησε να πείσει ότι όταν κλήθηκε η Κυβέρνησή του να αντιμετωπίσει πολλές κρίσεις μαζί όπως εθνικές απειλές, φυσικές καταστροφές, πανδημία, όχι μόνο τα κατάφερε αλλά τις νίκησε κιόλας. Ειρωνεία ή θράσος; Διαλέξτε. Όταν η ελληνική κοινωνία ζει με τον φόβο των συνεχών μεταλλάξεων του ιού σε μια προσπάθεια με τραγικές επιπτώσεις στο κοινωνικό, οικονομικό και ατομικό επίπεδο έχουμε μια κυβέρνηση που αποδεικνύεται ανίκανη να την αντιμετωπίσει και σε συνδυασμό όμως με την ιδεολογία της και τις πολιτικές της επιλογές την οδηγούν να επιμένει στην άρνησή της να ενισχύσει και να αναβαθμίσει ουσιαστικά το ΕΣΥ. Η ενίσχυση του ΕΣΥ σημαίνει αναβάθμιση των νοσοκομείων με προσλήψεις μόνιμου υγειονομικού προσωπικού και ουσιαστική αύξηση των ΜΕΘ ώστε να καλύπτονται όλες οι ανάγκες και να μην διασωληνώνονται οι άνθρωποι εκτός ΜΕΘ. Θα πρέπει να αρθούν οι περιφερειακές ανισότητες στην υγεία και την περίθαλψη που αποτελούν το βασικό παράγοντα των πολλών απωλειών εντός και εκτός ΜΕΘ. Ενίσχυση του ΕΣΥ σημαίνει πρωτοβάθμια περίθαλψη όπου ο οικογενειακός γιατρός θα υπάρχει σε όλη τη χώρα για να φροντίζει τον καθένα και την καθεμία, που θα τους περιθάλπει με ό,τι χρειάζεται για να υπάρχει και αποφόρτιση των νοσοκομείων και να τους παραπέμπει όταν πρέπει στα νοσοκομεία, ώστε να μην φτάνουν εκεί οι άνθρωποι σε προχωρημένο στάδιο της αρρώστιας με αποτέλεσμα την πολύ δύσκολη αντιμετώπισή της. Οι αριθμοί αποδεικνύουν του λόγου το αληθές. Με περισσότερους από δεκαεννιάμισι χιλιάδες νεκρούς είμαστε στις πρώτες θέσεις σε θανάτους ανά εκατομμύριο πολίτες. Έχουμε πάνω από επτακόσιους ανθρώπους καθημερινά διασωληνωμένους εκ των οποίων πάνω από εκατόν πενήντα εκτός ΜΕΘ. Έχουμε χαμηλό επίπεδο εμβολιασμένων, γύρω στο 65% και ταυτόχρονα μια περίθαλψη χωρίς μονοκλωνικά, χωρίς θεραπευτικές αγωγές οι οποίες μπορεί να είναι αποτελεσματικές. Σε αυτήν τη σκληρή πραγματικότητα με αποκλειστική ευθύνη της Κυβέρνησης οφείλετε να είστε πιο σεμνοί. Γιατί εσείς δεν ακούγατε τις καθημερινές εκκλήσεις των γιατρών και των υγειονομικών πρώτης γραμμής, αλλά και του συνόλου της Αντιπολίτευσης που σας έλεγαν για την αναβάθμιση και τα μέτρα που πρέπει να πάρετε. Πόσο μάλλον σήμερα που οι εγκληματικές παραλείψεις της Κυβέρνησής σας αποτυπώθηκαν με τραγικό τρόπο στη μελέτη Τσιόδρα - Λύτρα, μια μελέτη που είναι κόλαφος για την Κυβέρνηση και τον ίδιο τον Πρωθυπουργό ο οποίος ισχυριζόταν στη Βουλή πως δεν υπάρχουν ενδείξεις που να δείχνουν ότι οι διασωληνωμένοι εκτός ΜΕΘ έχουν μεγαλύτερη θνησιμότητα και ζητούσε από εμάς να φέρουμε μελέτες. Αυτές τις μελέτες τις έφερε τελικά ο κ. Τσιόδρας. Σήμερα που η χώρα βρίσκεται σε αυτήν την τραγική θέση, στον προϋπολογισμό προβλέπονται περικοπές δαπανών στον τομέα της υγείας. Κυρίες και κύριοι συνάδελφοι, όσο κι αν προσπαθεί ο κ. Μητσοτάκης να ξαναγράψει την ιστορία εντάσσοντάς την στα στενά πλαίσια της δεξιάς του Κυβέρνησης η πραγματικότητα δεν τον αφήνει. Όσο κι αν τον βοηθάνε διάφοροι και διάφορες και κυρίως η πλειοψηφία των μέσων μαζικής επικοινωνίας, ηλεκτρονικών και μη, έρχεται μια έρευνα και μάλιστα του στενού του συνεργάτη και τα ανατρέπει όλα. Η αφωνία, όμως, της Κυβέρνησή σας και του Πρωθυπουργού είναι πραγματική. Κυρίες και κύριοι, θα αναφερθώ στο δεύτερο μεγάλο θέμα που ταλανίζει τον ελληνικό λαό. Στον προϋπολογισμό σας που συζητάμε δεν προβλέπεται κανένα ουσιαστικό μέτρο για την αντιμετώπιση του κύματος ακρίβειας που σαρώνει τη χώρα και που θα συνεχίσει να τη σαρώνει, γιατί το φαινόμενο δεν είναι παροδικό όπως προσπαθούσαν να μας πείσουν. Την ίδια ώρα δεν υπάρχουν ουσιαστικά μέτρα για την ενίσχυση των εισοδημάτων χιλιάδων νοικοκυριών, όταν σύμφωνα με τα στοιχεία της EUROSTAT πάνω από το 25% των πολιτών κινδυνεύουν και βρίσκονται λίγα μέτρα πριν από τη φτώχεια και τον κοινωνικό αποκλεισμό. Αυτήν την ώρα η Κυβέρνηση της Νέας Δημοκρατίας αρνείται σθεναρά να ενισχύσει τον κόσμο της εργασίας, αφού δεν αυξάνει τον κατώτατο μισθό, παρά μόνο με μισό ευρώ την ημέρα και όχι με 800 ευρώ τον μήνα, όπως έχει προτείνει ο ΣΥΡΙΖΑ - Προοδευτική Συμμαχία. Στους συνταξιούχους, που είναι οι μεγάλοι εξαπατημένοι της Κυβέρνησης Μητσοτάκη κατάργησε τη δέκατη τρίτη σύνταξη και τους δίνει ένα δώρο κοροϊδία -κατά την εκτίμησή μας- 250 ευρώ. Η δε νέα γενιά καταδικάζεται σε ένα αβέβαιο μέλλον, φθηνής ελαστικής εργασίας και μεγάλης εργασιακής ανασφάλειας. Ψηφίσατε από τον Ιούλιο του 2019 αντεργατικούς νόμους που καταργούν τις συλλογικές διαπραγματεύσεις, τον βάσιμο λόγο απόλυσης, το δικαίωμα μονομερούς προσφυγής στη διαιτησία κ.λπ.. Τέλος η ενεργοποίηση του πτωχευτικού νόμου που εσείς φέρατε ρευστοποιεί περιουσίες και αρπάζει την πρώτη κατοικία των φτωχών και αδύναμων, μετατρέποντάς τους από ιδιοκτήτες σε ενοικιαστές. Κυρίες και κύριοι συνάδελφοι, ολοκληρώνοντας, ο προϋπολογισμός που συζητάμε αντικατοπτρίζει αυτήν την αντικοινωνική, ολιγαρχική και εκκωφαντικά ιδιοτελή διακυβέρνηση και είναι δηλωτικός των προθέσεων μιας κυβέρνησης που είναι αποφασισμένη να εκτελέσει το αρχικό της σχέδιο, που δεν είναι άλλο από μια χώρα παραδομένη στα ιδιωτικά συμφέροντα λίγων και εκλεκτών ημετέρων. Ακόμα και η πανδημία, ακόμα και η κλιματική κρίση είναι για την Κυβέρνηση ευκαιρία κέρδους υπέρ αυτών που εκπροσωπεί, πάντα σε βάρος της πλειοψηφίας των πολλών, των μεσαίων, των μη προνομιούχων και των ευάλωτων στρωμάτων της ελληνικής κοινωνίας. Η Ελλάδα στα χέρια του κ. Μητσοτάκη είναι μια παραδομένη χώρα στα ιδιωτικά συμφέροντα. Θέλετε μια χώρα για τους πολύ λίγους και όχι για τη μεγάλη κοινωνική πλειοψηφία και αυτά υλοποιεί ο προϋπολογισμός που φέρατε. Γι' αυτό τον καταψηφίζουμε και μαζί με αυτόν και την Κυβέρνησή σας και όπου να ΄ναι το ίδιο θα κάνει και ο ελληνικός λαός. Ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα έχει ο Αντιπρόεδρος της Κυβέρνησης, ο κ. Πικραμμένος, για δεκαπέντε λεπτά.
Κυρία Πρόεδρε, κυρίες και κύριοι Βουλευτές και η φετινή συζήτηση για τον προϋπολογισμό βέβαια γίνεται στη σκιά της παγκόσμιας και πρωτοφανούς πανδημίας που έχει πλήξει όλους μας, ταυτόχρονα όμως θα ήθελα να πω ότι σηματοδοτεί την επιστροφή της χώρας σε μια κανονική τροχιά ανάκαμψης. Από την έναρξη της πανδημίας και μέχρι σήμερα το ζητούμενο για αυτή την κυβέρνηση πρωταρχικά είναι η στήριξη της κοινωνίας μέσα από τη θωράκιση της κοινωνικής αλληλεγγύης αλλά συγχρόνως και η ταχύτερη ανάκαμψη της οικονομίας και η εμπέδωση του κλίματος σταθερότητας στη χώρα. Σήμερα επιτρέψτε μου να μιλήσω για την κατάσταση στις ανεξάρτητες αρχές και τη δικαιοσύνη. Όπως γνωρίζετε βεβαίως η ποιότητα των θεσμών μιας χώρας αποτελεί βασική προϋπόθεση τόσο για την ύπαρξη κοινωνικής ειρήνης όσο και για την ύπαρξη οικονομικής ανάπτυξης. Ένα ποιοτικό θεσμικό περιβάλλον συνιστά καταλυτικό παράγοντα για να καταστεί μια οικονομία ανταγωνιστική. Γιατί αυτό; Γιατί εξασφαλίζει τα βασικά κίνητρα που χρειάζονται, δηλαδή την ασφάλεια και την προβλεψιμότητα. Η σημασία όμως των θεσμών αποκτά ιδιαίτερη βαρύτητα σε περιόδους κρίσης, όπως αυτή που προήλθε από την πανδημία του covid και ανέδειξε πόσο σημαντικό είναι για την οικονομία ένα ισχυρό και δίκαιο θεσμικό περιβάλλον. Χαρακτηριστικό παράδειγμα αυτού που λέγω είναι η ενεργοποίηση σε ευρωπαϊκό επίπεδο του Ταμείου Ανάκαμψης. Όπως γνωρίζετε το Ταμείο Ανάκαμψης είναι ένα έκτακτο χρηματοδοτικό εργαλείο το οποίο προορίζεται να στηρίξει τις οικονομίες των ευρωπαϊκών χωρών σε μία περίοδο κρίσης. Το Ταμείο Ανάκαμψης όμως δεν είναι ένα χριστουγεννιάτικο δώρο. Το Ταμείο Ανάκαμψης έρχεται με αυστηρούς όρους και η πιστή τήρηση των όρων αυτών, η οποία συνιστά και προϋπόθεση για την εκταμίευση των χρημάτων, συνδέεται απόλυτα με την ποιότητα και την αποτελεσματικότητα των θεσμών. Η πρώτη εικόνα που δώσαμε ως χώρα κατά την υποβολή των σχεδίων στο Ταμείο Ανάκαμψης υπήρξε πάρα πολύ καλή, ενθουσιώδης. Μένει όμως ακόμη πάρα πολλή δουλειά να γίνει μέχρι να φτάσουμε στο τέλος. Κι εκεί πρέπει οι θεσμοί να λειτουργήσουν με διαφάνεια και με αποτελεσματικότητα. Χαρακτηριστικά αναφέρομαι στους θεσμούς που θα ασκήσουν τον έλεγχο των δημοσίων συμβάσεων που θα χρηματοδοτηθούν από το Ταμείο Ανάκαμψης. Θα χρειαστεί διαφανής, γρήγορος και νομικά άρτιος έλεγχος. Γι' αυτόν το λόγο επιχειρούμε την αναβάθμιση και θεσμική ενίσχυση των αρμόδιων ανεξάρτητων αρχών ώστε να μπορέσουν να ανταποκριθούν στις συνθήκες. Η προσπάθεια αυτή εντάσσεται σε ένα ευρύτερο σχεδιασμό της κυβέρνησης που αφορά στον εξορθολογισμό της κατάστασης που επικρατεί στις ανεξάρτητες αρχές. Γνωρίζετε ότι οι ανεξάρτητες αρχές είναι θεσμός των τελευταίων δεκαετιών και αποτελεί προϊόν μιας διαφορετικής αντίληψης διακυβέρνησης που προορίζεται να παρέχει μείζονες εγγυήσεις ανεξαρτησίας. Ωστόσο το νομικό καθεστώς και πλαίσιο λειτουργίας τους, όπως έχει διαμορφωθεί στη χώρα μας, είναι εντελώς ανομοιόμορφο και άναρχο αλλά και πολλές φορές είναι πηγή μεγάλων δυσλειτουργιών. Στο πλαίσιο, λοιπόν, αυτό η κυβέρνηση επιδιώκει μία πολύ προσεκτική αποσαφήνιση του ρόλου κάθε αρχής προτού καταλήξουμε σε ορισμένα συμπεράσματα, εάν σε μερικές περιπτώσεις χρειάζεται ενοποίηση αρχών που έχουν όμοιο ή συναφές αντικείμενο ακόμη και κατάργηση αρχών που δεν έχουν να παρουσιάσουν κανένα έργο. Τώρα θα ήθελα να αναφερθώ στη δικαιοσύνη η οποία αποτελεί έναν από τους πιο κρίσιμους παράγοντες όχι μόνο για τη διατήρηση της κοινωνικής συνοχής αλλά και για την καλλιέργεια κλίματος θεσμικής σταθερότητας, επενδυτικής εμπιστοσύνης και εντέλει οικονομικής ανάπτυξης. Είναι πλέον κοινά αποδεκτό ότι η απονομή της δικαιοσύνης επιδρά αποφασιστικά στην οικονομία. Πολλές μελέτες οικονομικής θεωρίας μαρτυρούν ότι ακόμη και το καλύτερο σχεδιασμένο κανονιστικό περιβάλλον μπορεί να μην είναι αποδοτικό εάν δεν συνδυάζεται ταυτόχρονα με ένα αποτελεσματικό δικαστικό σύστημα. Μάλιστα υπάρχουν αναλύσεις που αποδεικνύουν ότι ένα έτος καθυστέρησης στην εκδίκαση των υποθέσεων μπορεί να επιβραδύνει την ανάπτυξη μιας χώρας ακόμη και κατά 1%. Ένα δικαστικό, λοιπόν, σύστημα είναι αποτελεσματικό μόνον όταν παρακολουθεί τη σύγχρονη πραγματικότητα και επικαιροποιείται ανάλογα. Όταν, δηλαδή, μεταρρυθμίζεται και προσαρμόζεται στις εξελίξεις. Σε κάθε περίπτωση όμως έχει πολύ μεγάλη σημασία η προηγούμενη συνεννόηση και ευρεία συναίνεση. Συναίνεση όχι μόνο εντός του πολιτικού κόσμου όσο και με τους ίδιους τους φορείς απονομής δικαιοσύνης. Γιατί αν όλοι οι εμπλεκόμενοι φορείς αποδεχτούν τέτοιες θεσμικές αλλαγές ως απολύτως αναγκαίες και τις υποστηρίξουν ανεπιφύλακτα ως ένα αδιαπραγμάτευτο αίτημα της σύγχρονης κοινωνίας και της οικονομίας τότε μόνο θα μπορούμε να μιλήσουμε για πραγματική μεταρρύθμιση στη δικαιοσύνη. Διαφορετικά πολλές από τις μεταρρυθμίσεις κινδυνεύουν για ακόμη μία φορά να μην εφαρμοστούν. Η Κυβέρνηση και ο κύριος Υπουργός Δικαιοσύνης έχουν ήδη αναλάβει πολλές πρωτοβουλίες οι οποίες περιμένουμε να αποδώσουν και να συμβάλουν ουσιαστικά στην επιτάχυνση. Θα αναφέρω μερικές. Συνεχής επέκταση του ολοκληρωμένου πληροφοριακού συστήματος. Δυνατότητα τηλεσυνεδρίασης και διενέργειας διάσκεψης εξ αποστάσεως. Ίδρυση γραφείου συλλογής και επεξεργασίας δικαστικών στατιστικών στοιχείων, τη λεγόμενη JustStat. Ίδρυση ειδικών τμημάτων για υποθέσεις με εξειδικευμένο αντικείμενο. Θεμελιώδης θα έλεγα είναι και η πρόσφατη νομοθετική πρωτοβουλία της κυβέρνησης, η οποία μάλιστα με μεγάλη χαρά διαπίστωσα ότι υπερψηφίστηκε με ευρύτατη πλειοψηφία, για τη συνολική μεταρρύθμιση της Εθνικής Σχολής Δικαστικών Λειτουργών ως μία αναγκαία αλλά και ουσιαστική επένδυση στις νέες γενιές δικαστών. Στο καινοτόμο αυτό νομοθέτημα περιλαμβάνονται ρυθμίσεις, όπως η καθιέρωση ουσιαστικών και αξιοκρατικών κριτηρίων επιλογής, η εκπαίδευση και επιμόρφωση σε νέα αντικείμενα, όπως παραδείγματος χάρη, οικονομική θεωρία και ανάλυση αλλά και η υποχρεωτική επιμόρφωση με σύγχρονες εκπαιδευτικές μεθόδους. Κομβικής σημασίας είναι επίσης ο τρόπος αξιολόγησης των δικαστικών λειτουργών καθώς και η διαδικασία με την οποία αυτή προάγονται. Όμως οι όποιες αλλαγές γίνουν σε όλους τους τομείς θα πρέπει να είναι ιδιαίτερα προσεκτικά σχεδιασμένες, έτσι ώστε σε καμία περίπτωση να μη μπορεί να τεθεί εν αμφιβόλω ουδεπελάχιστον η δικαστική ανεξαρτησία. Τέλος, καταλυτικός για την ταχεία και αποτελεσματική απονομή της δικαιοσύνης αλλά και την επίτευξη των στόχων του Ταμείου Ανάκαμψης -γιατί είναι μία από τις προϋποθέσεις- είναι ο λεγόμενος δικαστικός χάρτης. Πρόκειται για την ορθολογική οργάνωση των δικαστικών περιφερειών της χώρας και τη συνακόλουθη ίδρυση, κατάργηση ή ανακατανομή στις περιφέρειες αυτές των διαφόρων δικαστικών δομών, βάσει αξιόπιστων στοιχείων και στατιστικών δεδομένων, τα οποία περιμένουμε να συλλέξουμε από την Just Stat, όπως σας είπα προηγουμένως. Τελειώνοντας -και επειδή σήμερα μιλάμε για τον προϋπολογισμό- θέλω και πάλι να τονίσω ότι ένα σύγχρονο και αποτελεσματικό σύστημα απονομής δικαιοσύνης αποτελεί αναγκαία προϋπόθεση για την οικονομική ανάπτυξη και ευημερία της χώρας. Ας συμβάλλουμε, λοιπόν, όλοι και όχι μόνο η Κυβέρνηση ώστε η κατάσταση της δικαιοσύνης στην Ελλάδα να σταματήσει να αποτελεί επενδυτικό ρίσκο και να γίνει ανταγωνιστικό πλεονέκτημα της χώρας μας, γιατί ο πλούτος που θα προκύψει από αυτό θα ανήκει σε όλους τους Έλληνες. Σας ευχαριστώ.
Κι εγώ σας ευχαριστώ πολύ, κύριε Πρόεδρε. Τον λόγο τώρα έχει ο κ. Καππάτος από τη Νέα Δημοκρατία.
Ευχαριστώ, κυρία Πρόεδρε. Κύριοι Αντιπρόεδροι, κύριοι Υπουργοί, κυρίες και κύριοι συνάδελφοι, δεν μπορώ παρά να επισημάνω, ξανά, πως ο σεβασμός στις κοινοβουλευτικές διαδικασίες και η στοιχειώδης τήρηση του κανόνα, που μας επιβάλλει να επιχειρηματολογούμε επί του κειμένου που έχουμε μπροστά μας και όχι σε πεδία που δεν εμπίπτουν σε αυτό, είναι αυτονόητος. Δεν μπορώ να αγνοήσω, παράλληλα, ότι η υγειονομική κρίση και η πρόκληση του περιορισμού της πανδημίας στην Ελλάδα, την Ευρώπη και τον κόσμο, δύσκολα παρακάμπτονται σε οποιαδήποτε συζήτηση ακόμα και εκείνη του κρατικού προϋπολογισμού. Δεν μπορώ -τέλος- να κατανοήσω την εμμονή μερίδας της αντιπολίτευσης να πυρπολήσουν την κορυφαία κοινοβουλευτική συζήτηση, εκείνη επί του κρατικού προϋπολογισμού, με πρόσχημα την ομολογουμένως κρίσιμη καμπή της πανδημίας του COVID 19. Ίσως από την άλλη, εάν ανέτρεχα σε παραδείγματα μελών προηγούμενων κυβερνήσεων, που με την επιστημονική τους ιδιότητα επιχειρούσαν να δικαιολογήσουν την πολιτική τους θέση, να κατανοούσα λίγο καλύτερα τη στάση τους σήμερα. Δεν θα το κάνω, όμως, γιατί αφ' ενός δεν είμαστε όλοι ίδιοι, αφ' ετέρου δεν αφορά αυτό το ζήτημα τη σημερινή μας συζήτηση. Είναι άλλωστε νωπό ακόμη το θεσμικά, πολιτικά και ανθρώπινα -θα λέγαμε- προσβλητικό συμβάν του συναδέλφου μας, χθες το απόγευμα. Ένα συμβάν που υποχρέωσε τον επικεφαλής της Αξιωματικής Αντιπολίτευσης στην απομάκρυνσή του από την Κοινοβουλευτική Ομάδα του ΣΥΡΙΖΑ, μια απομάκρυνση που, προφανώς, επικροτείται. Ταυτόχρονα, όμως, δεν μπορεί παρά να προκαλεί συγκρίσεις με αντίστοιχα παραδείγματα στις τάξεις της Αξιωματικής Αντιπολίτευσης που τους επιτρέπεται η συστηματική προσβολή του Σώματός μας και της νοημοσύνης μας. Ας είναι, όμως. Οι πολίτες βλέπουν και συγκρίνουν. Κυρίες και κύριοι συνάδελφοι, μόλις λίγες ημέρες μεσολάβησαν από την ψήφιση του σχεδίου νόμου σχετικά με την κοινωνία των πολιτών, τον κοινωνικό και οικονομικό χώρο που παρεμβάλλεται μεταξύ κράτους και αγοράς. Με τη σημερινή μας συζήτηση για τον κρατικό προϋπολογισμό του 2022 να έχει προφανώς διαφορετικό περιεχόμενο, δεν μπορώ παρά να επισημάνω μία σημαντική παράμετρο που παραμένει κοινή στα δύο νομοθετήματα. Πρόκειται για τη μεγάλη πλειοψηφία των Ελλήνων πολιτών που περιμένουν από εμάς την κατάρτιση ενός μετρημένου, δημοσιονομικά βιώσιμου και κοινωνικά δίκαιου κρατικού προϋπολογισμού. Μεταξύ ενός οργανωμένου και αποτελεσματικού κράτους και μιας υγιούς και ελεύθερης οικονομίας παρεμβάλλεται η ανάγκη των Ελλήνων πολιτών και της κοινωνίας για οξυγόνο. Τόσο η υγειονομική κρίση που βιώνουμε όσο και η εμπειρία της δεκαετούς οικονομικής κρίσης που έχουμε αισίως ξεπεράσει αφήνουν ισχυρό αποτύπωμα στον κρατικό προϋπολογισμό που συζητούμε σήμερα, έναν προϋπολογισμό που ξεκάθαρα εστιάζει στις παρεμβάσεις για την ανακούφιση της κοινωνίας από τις συνέπειες της πανδημικής κρίσης, που επικεντρώνεται στις δομικές μεταρρυθμίσεις που ενισχύουν τη μεσοπρόθεσμη ανάπτυξη, έναν προϋπολογισμό που υπογραμμίζει τη στρατηγική που έχουμε επιλέξει και βρίσκεται στον πυρήνα της ιδεολογικής μας συγκρότησης, κοινωνική συνοχή, εξάλειψη των ανισοτήτων και αύξηση του δημοσίου πλούτου προς συμφέρον όλων των πολιτών. Με τον προϋπολογισμό του 2022 ανταποκρινόμαστε σε σειρά βασικών μας προτεραιοτήτων που επιτρέπουν την προοπτική μιας βιώσιμης ανάπτυξης στο σύνολο της πατρίδας μας αποδίδοντας καρπούς σε όλους τους Έλληνες, που ευνοούν τον ψηφιακό μετασχηματισμό της δημόσιας διοίκησης περιορίζοντας δραστικά γραφειοκρατικά εμπόδια και αχρείαστες διαδικασίες, έναν μετασχηματισμό που ο πολίτης βιώνει και κατανοεί μέρα με τη μέρα στην πράξη, έναν προϋπολογισμό ακόμη που διαμορφώνει το αναγκαίο εκείνο προστατευτικό δίχτυ κοινωνικής προστασίας. Με στοχευμένες δράσεις, πολιτικές στήριξης των ευάλωτων συμπολιτών μας και αποφάσεις ουσίας για το σύνολο των Ελλήνων πολιτών, βασικό σύμμαχό μας στην υλοποίηση των κατευθύνσεών μας αποτελούν τόσο το Ταμείο Ανάκαμψης όσο και το ΕΣΠΑ της περιόδου 2021-2027. Οι πόροι που με σχέδιο και γνώση αντλούμε από τα προγράμματα αυτά μας επιτρέπουν την υλοποίηση έργων που βάζουν τη χώρα σε τροχιά δυναμικής ανάκαμψης. Οι ίδιοι, άλλωστε, οι αριθμοί δείχνουν το μέγεθος της παρέμβασης που έχουμε ήδη επιχειρήσει ή στοχεύουμε να επιχειρήσουμε το αμέσως επόμενο διάστημα, παρεμβάσεις για την αντιμετώπιση της πανδημίας την περίοδο 2020-2022 ύψους 43,3 δισεκατομμύρια ευρώ. Με την πατρίδα μας να κερδίζει το στοίχημα της πρωτιάς τόσο στην απορρόφηση πόρων του ΕΣΠΑ όσο και στην κατάρτιση του εθνικού σχεδίου ανάκαμψης δεν χωρά αμφιβολία πως και αυτός ο προϋπολογισμός θα εφαρμοστεί μεθοδικά και προς όφελος της κοινωνίας. Ο νέος προϋπολογισμός, όπως άλλωστε και ο προηγούμενος, όχι μόνο δεν περιλαμβάνει νέους φόρους, αλλά προβλέπει πρόσθετες μειώσεις και σειρά κινήτρων ανάπτυξης. Εφαρμόζουμε, για παράδειγμα, το πρόγραμμα «Πρώτο Ένσημο» με τους νέους ηλικίας δεκαοκτώ έως είκοσι εννέα ετών χωρίς προηγούμενη εργασιακή εμπειρία να λαμβάνουν 1.200 ευρώ για τους πρώτους έξι μήνες απασχόλησης. Επεκτείνουμε το πρόγραμμα των εκατό χιλιάδων νέων θέσεων εργασίας με επιπλέον πενήντα χιλιάδες νέες θέσεις εργασίας. Καταργήσαμε τον φόρο για γονικές παροχές και δωρεές ως 700.000 ευρώ. Επεκτείνουμε τη χορήγηση στεγαστικού επιδόματος για τους σπουδαστές των δημόσιων ΙΕΚ. Επιστρέφουμε τον ειδικό φόρο κατανάλωσης στο πετρέλαιο κίνησης σε νέους αγρότες και αγρότες που συμμετέχουν σε συνεταιριστικά ή συνεργατικά σχήματα. Μειώνουμε τον φόρο νομικών προσώπων από το 24% στο 22%. Παρέχουμε γενναία και πολύ σημαντικά κίνητρα για συνενώσεις και συνεργασίες μεσαίων, μικρών και πολύ μικρών επιχειρήσεων, συμπεριλαμβανομένης και της έκπτωσης του φόρου. Χορηγούμε, τέλος, προσαυξημένη έκπτωση για δαπάνες που αφορούν στην «πράσινη» οικονομία, την ενέργεια και την ψηφιακή αλλαγή. Αλλά και με τις δομικές αλλαγές που εισάγει το πρόγραμμα «Ελλάδα 2.0», αλλάζει το θεσμικό μοντέλο της χώρας με ένα πλήθος μεταρρυθμίσεων και επενδύσεων. Αναμένεται να εκταμιευθούν 3,5 δις την περίοδο 2021-2026 από τα οποία τα 17,8 δισεκατομμύρια αφορούν σε επιχορηγήσεις και 12,7 δισεκατομμύρια σε δάνεια. Από την πράσινη και ψηφιακή μετάβαση στην απασχόληση, τις δεξιότητες και την κοινωνική συνοχή και από τις ιδιωτικές επενδύσεις στον οικονομικό και θεσμικό μετασχηματισμό κινητοποιούνται πλήθος επενδυτικών πόρων για την εξωστρέφεια, την καινοτομία και την αύξηση της παραγωγικότητας των ελληνικών επιχειρήσεων. Κυρίες και κύριοι συνάδελφοι, απαρίθμησα λίγες μόνο από τις προβλέψεις του νέου κρατικού προϋπολογισμού στο πλαίσιο του χρόνου που μου αναλογεί. Πολύ δύσκολα, άλλωστε, μπορεί να επιχειρηματολογήσει κανείς για το περιεχόμενο ενός τόσο γενναίου σε έκταση και βάθος κείμενο προϋπολογισμού. Αναλογιζόμενοι μάλιστα τα σχέδια στήριξης της ελληνικής οικονομίας που τρέχουν παράλληλα και περιέγραψα νωρίτερα, γίνεται κατανοητή η σημασία της συζήτησής μας σήμερα. Είναι πραγματικότητα πως ο προϋπολογισμός του 2022 καταρτίζεται για δεύτερη συνεχόμενη χρονιά υπό καθεστώς αβεβαιότητας, μιας αβεβαιότητας που προκαλείται τόσο από την παγκόσμια υγειονομική κρίση όσο και τη διεθνή κρίση στο πεδίο της ενέργειας που με τη σειρά της διαμορφώνει συνθήκες πληθωριστικής πίεσης. Είναι την ίδια ώρα μια ακόμη πραγματικότητα πως τα πρώτα θετικά μακροοικονομικά αποτελέσματα καταγράφονται για την ελληνική οικονομία. Εκείνο, επομένως, που έχει σημασία τούτες τις ώρες είναι η βούλησή μας που γίνεται πράξη, να κρατήσουμε την κοινωνία ενωμένη, την ανάπτυξη βιώσιμη και την πατρίδα ισχυρή. Σας ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Χαρίτου εκ μέρους του ΣΥΡΙΖΑ για επτά λεπτά.
Ευχαριστώ πολύ, κυρία Πρόεδρε. Ο Υπουργός Οικονομικών, μιλώντας το πρώτο βράδυ, παρουσίασε μια ειδυλλιακή εικόνα της κατάστασης. «Η ανεργία μειώθηκε, έχουμε τη μεγαλύτερη μείωση στην Ευρώπη», είπε, όταν σε κάθε οικογένεια ένα ή δύο παιδιά αναζητούν μάταια εργασία. «Η φτώχεια έχει συρρικνωθεί, αυξήθηκε το διαθέσιμο εισόδημα», είπε, όταν την ίδια στιγμή τα νοικοκυριά αγκομαχούν να βγάλουν τον μήνα. Είπε ότι αυξήθηκαν οι καταθέσεις κατά 500 εκατομμύρια, χωρίς να πει ποιων οι λογαριασμοί φούσκωσαν. Δικαιολογημένα κάθε καλόπιστος θα αναρωτιέται: Ή ο Υπουργός απευθυνόταν σε πολίτες κάποιας άλλης χώρας ή κοινώς μας εμπαίζει. Και όλα αυτά σε μια περίοδο που ο κόσμος ζει στην αβεβαιότητα της πανδημίας. Αντιλαμβάνεται τη διεθνή διάστασή της, αλλά καταλαβαίνει πολύ καλά ότι αποτύχατε, όταν έχουμε τον μεγαλύτερο αριθμό θανάτων ανά εκατομμύριο κατοίκων στην Ευρώπη. Αφήσατε τη χώρα υγειονομικά ανοχύρωτη και τώρα που ήρθε στο φως η μελέτη Λύτρα - Τσιόδρα, «ο βασιλιάς είναι γυμνός». Αποκαλύφθηκαν τα ψεύδη που συνειδητά λέει ο Πρωθυπουργός για τους θανάτους χιλιάδων συμπολιτών μας, ενώ όφειλε από τη θέση του να γνωρίζει τα αποτελέσματα της μελέτης και κυρίως να μην κρύβει την αλήθεια. Αναρωτιέμαι σε ποια χώρα της Ευρώπης θα μπορούσε να σταθεί ένας πρωθυπουργός που ψεύδεται κατ' αυτόν τον τρόπο. Κυρίες και κύριοι συνάδελφοι, πώς απαντά στα δύο μεγάλα μέτωπα της πανδημίας και της ακρίβειας ο φετινός προϋπολογισμός που συμπυκνώνει τις πολιτικές που θα ασκηθούν; Κηρύξατε ουσιαστικά το τέλος της πανδημίας μόνο και μόνο για να δικαιολογήσετε τη μείωση κατά 820 εκατομμύρια στον προϋπολογισμό των δαπανών για την υγεία. Τα 280 από αυτά θα λείψουν από τα νοσοκομεία μας. Στο Νοσοκομείο Κομοτηνής η μονάδα COVID της ΜΕΘ για όλη την περιφέρεια λειτουργεί οριακά με υποβαθμισμένες υπηρεσίες, παρά την προσπάθεια των υγειονομικών. Το ίδιο και σε άλλες κλινικές. Χρόνιες παθήσεις, περιστατικά που χρειάζονται επέμβαση παραπέμπονται σε βάθος χρόνου. Στην πραγματικότητα ωθούνται στον ιδιωτικό τομέα. Αυτή είναι η ανομολόγητη επιδίωξή σας. Φάνηκε, άλλωστε, όταν μεσούσης της πανδημίας μεταβάλατε τον χαρακτήρα του νέου Νοσοκομείου Κομοτηνής. Από νομικό πρόσωπο δημοσίου δικαίου, το μετατρέψατε σε ιδιωτικού δικαίου. Κυρίες και κύριοι, τα μέτρα που προβλέπονται στον προϋπολογισμό για την πλειοψηφία της κοινωνίας και την πραγματική οικονομία μόνο ως ληγμένες ασπιρίνες μπορούν να χαρακτηριστούν. Για εσάς το τσουνάμι της ακρίβειας είναι παροδικό σύννεφο, όχι εκδήλωση της καταιγίδας που έρχεται για την πλειοψηφία της κοινωνίας, ιδιαίτερα για τους νέους μας. Ακρίβεια που ήδη συρρικνώνει εισοδήματα, σαρώνει τζίρους και διευρύνει τις κοινωνικές ανισότητες. Αντί να αυξήσετε τον κατώτατο μισθό τώρα στα 800 ευρώ, επιμένετε στην ντροπιαστική αύξηση από 1/1 σε 13 ευρώ τον μήνα, δηλαδή σε 50 λεπτά την ημέρα. Σε ποια εργοδοτικά συμφέροντα έχετε δεσμευθεί και αθετείτε την υπόσχεσή σας για διπλάσια αύξηση του μισθού σε σχέση με το ποσοστό της ανάπτυξης; Αντί της δέκατης τρίτης σύνταξης που θέσπισε ο ΣΥΡΙΖΑ και εσείς καταργήσατε, δίνετε για φέτος μόνο το βοήθημα των 250 ευρώ που εξανεμίστηκε ήδη από την ακρίβεια. Μειώνετε κατά 1,7 δισεκατομμύρια τις δαπάνες για τις αναγκαίες σήμερα κοινωνικές πολιτικές. Κυρίες και κύριοι, αγνοούνται από τον προϋπολογισμό, είναι αόρατοι οι παραγωγοί του πρωτογενούς τομέα, οι αγρότες, οι κτηνοτρόφοι μας, οι μικροί ιδιαίτερα παραγωγοί που είναι η πλειοψηφία και στη Ροδόπη. Οι αγρότες έπαθαν σοκ βλέποντας διπλάσιο τον λογαριασμό της ΔΕΗ από πέρυσι λόγω της ρήτρας αναπροσαρμογής. Λογαριασμός με 265 ευρώ χρέωση κατανάλωσης και 346,95 ευρώ η ρήτρα αναπροσαρμογής. Θα σας τον καταθέσω. Εκτινάχθηκε κατακόρυφα το κόστος της παραγωγής στην ενέργεια, στα αγροτικά εφόδια. Ράλλυ κάνουν οι τιμές των λιπασμάτων. Πέρυσι είχε 265 ευρώ ο τόνος της νιτρικής αμμωνίας. Φέτος σχεδόν τριπλασιάστηκε, είναι στα 775 ευρώ. Και μιλάμε για τη χονδρική. Ένα σακί λίπασμα κύριε Υπουργέ -δεν είστε εδώ- που θα χρειαστούν τον άλλο μήνα οι αγρότες αναλογεί σε πάνω από 200 κιλά σιτάρι. Αυτή είναι η πραγματικότητα. Θα σας καταθέσω συγκριτικό πίνακα των τιμών. Αν δεν υπάρξει έκτακτη οικονομική ενίσχυση στους μικρούς παραγωγούς, αν δεν μειωθεί ο ειδικός φόρος στα καύσιμα, αν δεν επιστρέψετε σε όλους τους αγρότες την παρακράτηση, αν δεν μειωθεί το αγροτικό ρεύμα, θα μείνουν χωράφια του χρόνου άσπαρτα, η αύξηση της παραγωγής και των εξαγωγών που λέει ο Υπουργός, θα μείνουν όνειρα θερινής νυκτός. Ακόμα περιμένουν οι ελαιοπαραγωγοί της Ροδόπης που επλήγησαν από πρώιμους παγετούς για να αποζημιωθούν. Το ίδιο και οι καπνοπαραγωγοί που υποσχεθήκατε να τους δώσατε έκτακτη ενίσχυση. Κυρίες και κύριοι συνάδελφοι, καμμία πρόβλεψη δεν υπάρχει στον προϋπολογισμό στήριξης της μικρής και μεσαίας επιχειρηματικότητας που ασφυκτιά μέσα στην πανδημία, με μειωμένη την καταναλωτική ζήτηση, χωρίς ρευστότητα και αποκλεισμένη από τον τραπεζικό δανεισμό. Τι έχετε να πείτε σε όλους αυτούς που τους αποκλείσατε ουσιαστικά από τους πόρους του Ταμείου Ανάκαμψης. Σας καταθέσαμε ολοκληρωμένη δέσμη προτάσεων για τη στήριξη της μικρής και μεσαίας επιχειρηματικότητας. Εσείς δεν ακούτε. Αποκλείσατε την περιφερειακή ανάπτυξη από τους πόρους του Ταμείου Ανάκαμψης. Αντί να μειωθούν, θα διευρυνθούν οι περιφερειακές ανισότητες, θα ανοίξει κι άλλο η ψαλίδα στο κατά κεφαλήν ΑΕΠ σε βάρος της περιφέρειας. Στη Θράκη μέσω της διακομματικής επιτροπής πουλάτε ευχές, ανέξοδες υποσχέσεις για έργα χωρίς να έχουν κανένα αντίκρισμα στους πόρους του Ταμείου Ανάκαμψης ή σε άλλα χρηματοδοτικά εργαλεία. Πρότυπο ανάπτυξης για όλη την Ελλάδα υποσχόταν ο κ. Μητσοτάκης ότι θα γίνει η Ροδόπη. Σε κακέκτυπο της χώρας τη μετατρέπετε. Τι έγινε με τη βιομηχανία Σέλμαν, το συνοριακό σταθμό της Νυμφαίας που ο ίδιος ο Πρωθυπουργός είχε δεσμευθεί πέρυσι τον Μάρτη ότι όπου νά 'ναι ανοίγουν. Τι γίνεται με τα στεγαστικά δάνεια των παλιννοστούντων ομογενών για τα οποία οι τράπεζες εκδίδουν διαταγές πληρωμών; Επανειλημμένα μέσω του κοινοβουλευτικού ελέγχου ζήτησα την κατασκευή του αρδευτικού φράγματος του Κομψάτου με την ένταξή του στο Ταμείο Ανάκαμψης. Εσείς κάνατε πως δεν ακούτε. Κλείνω, κυρία Πρόεδρε. Ο προϋπολογισμός δεν ανταποκρίνεται στις μεγάλες κοινωνικές ανάγκες, ούτε στον στόχο της βιώσιμης ανάπτυξης για όλους. Η χώρα έχει ανάγκη από ένα εναλλακτικό, προοδευτικό σχέδιο εξόδου από την κρίση. Σήμερα η ανάγκη αυτή γίνεται υπόθεση των κοινωνικών δυνάμεων που θέλουν και διεκδικούν την πολιτική αλλαγή για να ξαναέρθει η ελπίδα στην κοινωνία και η προοπτική στον τόπο μας. Ευχαριστώ.
Τον λόγο τώρα έχει ο κ. Αλεξιάδης ο οποίος θα μιλήσει από το έδρανό του.
Ευχαριστώ, κυρία Πρόεδρε. Στη συζήτηση για τη διαδικασία του προϋπολογισμού πρέπει να είμαστε σαφείς ότι όλη αυτή η δήθεν συζήτηση είναι μια προσχηματική διαδικασία, διότι ακόμα και αν συμφωνήσουμε και οι τριακόσιοι σε αλλαγή ενός κονδυλίου ή στη μεταφορά ενός κονδυλίου χωρίς να αλλάζουμε το τελικό ποσό, δεν μπορεί κάτι τέτοιο να γίνει. Νομίζω ότι είναι κάτι το οποίο πρέπει να το δούμε σε επίπεδο Βουλής. Είναι ανάγκη να αλλάξει ο Κανονισμός της Βουλής. Το λέω κάθε χρονιά στη σχετική τοποθέτησή μου, διότι αλλιώς δεν θα έχουμε έναν ουσιαστικό διάλογο για ένα πολύ σοβαρό ζήτημα το οποίο χαράσσει την πολιτική για όλη την επόμενη χρονιά. Δεν μπορούμε για παράδειγμα σήμερα να συζητήσουμε αυτό το οποίο ζητούν -ένα χαρακτηριστικό παράδειγμα- οι οικονομολόγοι εκπαιδευτικοί, οι οποίοι πολύ σωστά επισημαίνουν ότι ενώ το Υπουργείο Οικονομικών έχει αποδεχθεί -ορθά το έχει κάνει το Υπουργείο Οικονομικών για να πω και μια καλή κουβέντα για το Υπουργείο Οικονομικών γιατί θα ακούσετε και άλλα μετά- ότι η ενίσχυση του χρηματοοικονομικού αναλφαβητισμού των Ελλήνων είναι ικανή να βελτιώσει την οικονομική συμπεριφορά των πολιτών, από την άλλη μεριά το Υπουργείο Παιδείας συρρικνώνει τα οικονομικά μαθήματα με αποτέλεσμα μόνο ένας στους τρεις μαθητές που αποφοιτά από γενικό λύκειο να έρχεται σε επαφή με βασικές αρχές οικονομικών γνώσεων. Είναι ένα χαρακτηριστικό πρόβλημα από τα πολλά που θα μπορούσαμε να συζητήσουμε, αν είχαμε ουσιαστική συζήτηση εδώ, και τα οποία θέτουν ορθά οι οικονομολόγοι εκπαιδευτικοί. Δυστυχώς όμως θα παραμείνει ένα ζήτημα το οποίο απλά έχει διατυπωθεί. Υπάρχει ανάγκη στη Βουλή ήρεμου διαλόγου με επιχειρήματα χωρίς ακρότητες. Υπάρχει τέτοια ανάγκη ακριβώς για να καταλάβουμε ο καθένας και να καταλάβουν και οι πολίτες το τι λέμε. Βεβαίως να θυμίσω ποιοι και σε αυτήν την Αίθουσα αλλά και έξω μας κατάγγειλαν ότι είμαστε «προδότες» για τη Συμφωνία των Πρεσπών, ποιοι μας κατάγγειλαν ότι πουλήσαμε τη Μακεδονία και την ανταλλάξαμε με τις συντάξεις, ποιοι διατύπωναν εδώ μέσα ότι πιστεύουν περισσότερο τον Τούρκο Πρωθυπουργό παρά τον Έλληνα Πρωθυπουργό, ποιοι έλεγαν εδώ ή έξω από εδώ ότι κάψαμε τον κόσμο στο Μάτι. Να μην ξεχάσουμε αυτά τα πολύ βαριά που ακουγόντουσαν σε αυτήν την Αίθουσα. Και πολύ ορθά ο τότε Πρόεδρος της Βουλής δεν κίνησε τη διαδικασία που κινήθηκε χτες για την επιβολή των σχετικών κυρώσεων. Επίσης στα ακραία και στα έξαλλα που ακούσαμε σε αυτή την Αίθουσα να θυμίσω τα όσα έλεγαν οι τότε τομεάρχες της Νέας Δημοκρατίας για τους περίφημους είκοσι εννέα άδικους φόρους του ΣΥΡΙΖΑ. Θα μου πείτε: «Κάθε φορά θα το λέτε αυτό;». Μέχρι να ζητήσουν πολιτικά συγγνώμη, θα το ακούν. Έλεγαν για τους είκοσι εννέα άδικους φόρους του ΣΥΡΙΖΑ, αλλά δεν είδα να καταργούν το τέλος πλαστικής σακούλας που είχαν ψηφίσει αλλά μετά μας καταγγέλλαν και το αύξησαν σαν Κυβέρνηση. Δεν είδαν να καταργούν τον φόρο στο ηλεκτρονικό τσιγάρο που σωστά θεσμοθετήθηκε επειδή ήταν ένα νέο προϊόν. Θέλω να καταλάβω από την Κυβέρνηση κάτι. Αν έρθει ένα νέο προϊόν στην αγορά θα το κυκλοφορήσουν αφορολόγητα για να μην επιβληθεί κάποιος νέος φόρος; Θα καταργήσουν αυτούς τους φόρους; Θέλω κάποια στιγμή μια απάντηση. Βεβαίως σε αυτή την Αίθουσα μπορούμε να θέτουμε ερωτήματα. Η Κυβέρνηση έχει επιλέξει την «εύλαλη σιωπή» της σε πολλά ζητήματα και δεν απαντά. Και νομίζω ότι δεν είναι προσβολή στον Αλεξιάδη που θέτει τα ερωτήματα. Ως Κοινοβουλευτικός Εκπρόσωπος του ΣΥΡΙΖΑ έθεσα προχτές το ερώτημα εδώ στην πολιτική ηγεσία του Υπουργείου Οικονομικών για το πόσο ήταν το αποθεματικό της χώρας στις 31 Δεκεμβρίου 2014. Να ενημερωθούμε κάποια στιγμή. Για να καταλάβουμε τι παρέλαβε ο κακός ΣΥΡΙΖΑ και πώς παρέδωσε 37 δισεκατομμύρια. Βεβαίως δεν θέλω να στεναχωρήσω κάποιον από το οικονομικό επιτελείο για να του θυμίσω ότι εκείνη την περίοδο εκπρόσωπος του οικονομικού επιτελείου έλεγε ότι σε λίγο δεν θα έχουμε να πληρώσουμε μισθούς και συντάξεις. Αυτή την κατάσταση παραλάβαμε. Υπάρχει ανάγκη και θέλουμε τον ουσιαστικό διάλογο. Δεν θα κρυφτούμε στα ακραία και στα όσα έκανε η Νέα Δημοκρατία στο παρελθόν. Αλλά πρέπει να θυμόμαστε ποιοι οδήγησαν στην καταστροφή τη χώρα και στα μνημόνια. Θα πω κάτι αιρετικό, θα ακουστεί λίγο περίεργο. Συμφωνώ απολύτως με αυτό που είπε ο κ. Βορίδης στην τοποθέτησή του, ότι πρέπει να βλέπουμε τις πολιτικές και τα αποτελέσματα. Και κάποια στιγμή πρέπει να απαντήσει ο κ. Βορίδης: Ποιες πολιτικές και ποιοι πολιτικοί μας οδήγησαν στα μνημόνια και στην καταστροφή; Ποιες πολιτικές και ποιοι πολιτικοί οδήγησαν τη χώρα εκεί που την παρέλαβε ο ΣΥΡΙΖΑ; Και επειδή μας ρώτησε, κιόλας, αν αποκόμισε ο ΣΥΡΙΖΑ κάτι από την εμπειρία της πτώχευσης, βεβαίως και αποκομίσαμε κάτι. Ότι οι συγκεκριμένοι πολιτικοί και πολιτικές μας οδήγησαν στην πτώχευση και δυστυχώς, αυτοί είναι τώρα στο τιμόνι της χώρας. Υπάρχει ένα ερώτημα: Θα ψηφιστεί ο προϋπολογισμός; Αντιστρέφω το ερώτημα: Γιατί δεν ψήφισε η Νέα Δημοκρατία τον προϋπολογισμό του 2016, του 2017, του 2018, του 2019, όπου με σωστές πολιτικές οδηγήσαμε τη χώρα έξω από τα μνημόνια, με ρύθμιση του χρέους και με μια σειρά θετικούς ρυθμούς ανάπτυξης; Θέλω, όμως, να τονίσω ξανά ένα βασικό θέμα για τον προϋπολογισμό και να το καταλάβουμε όλοι και σε αυτήν την Αίθουσα και έξω από αυτήν την Αίθουσα. Ο προϋπολογισμός αυτός έχει μία εφιαλτική προϋπόθεση. Διατυπώνεται έμμεσα στη σελίδα 66 για την επιστροφή στην κανονικότητα σε σχέση με την πανδημία. Το διατύπωσε και με πιο απλά ελληνικά ο Θόδωρος Σκυλακάκης όταν είπε: «Εμείς, πάντως, σχεδιάσαμε φέτος τον προϋπολογισμό με την υπόθεση ότι η πανδημία ως οικονομική μεταβλητή θα φύγει σταδιακά από τις αρχές του 2022». Επειδή οι αρχές του 2022 δεν είναι μετά από δέκα χρόνια, πλησιάζει αυτή η χρονική περίοδος, θέλουμε να μας απαντήσει η Κυβέρνηση τι θα γίνει εάν δεν επιβεβαιωθεί αυτή η πρόβλεψή της. Θέλουμε ουσιαστικό διάλογο, θέλουμε απαντήσεις και θέλουμε να μας απαντήσει η Κυβέρνηση. Διότι μίλησε και ο κ. Σκέρτσος, μίλησε ο κ. Πικραμμένος. Δεν μας απάντησαν. Γνώριζε ο Πρωθυπουργός ή όχι; Γνώριζε για τη συγκεκριμένη μελέτη των δύο καθηγητών ή όχι; Ο κ. Σκέρτσος απάντησε εδώ ότι «δεν τη γνωρίζαμε τη μελέτη». Αλλά με, συγχωρείτε πολύ, ή αυτός λέει ψέματα ή ένας από τους συντάκτες, ο οποίος με σαφήνεια λέει: «Όπως έγραψα, ενημερώσαμε και δη στο ανώτατο επίπεδο». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να πω, λοιπόν, ότι ο κ. Μητσοτάκης λέει χυδαία ψέματα και όπως λέει το Γραφείο Τύπου του ΣΥΡΙΖΑ «αν και το προειδοποιούσαν από τον Μάιο οι επιστήμονες πως το ΕΣΥ δεν θα αντέξει και θα πεθαίνουν οι άνθρωποι, δεν έκανε και συνεχίζει να μην κάνει τίποτα για να το ενισχύσει». Βαρύτατες οι πολιτικές ευθύνες και πρέπει για αυτές να απολογηθούν. Κλείνω, κυρία Πρόεδρε -και ευχαριστώ για την ανοχή-, αναφερόμενος στα όσα ορθά είπε ο κ. Καστανίδης και για τα ζητήματα Κανονισμού της Βουλής. Διότι το όλο πρόβλημα χθες ανέδειξε και μια μορφή, ένα πρόβλημα εφαρμογής του Κανονισμού και πρέπει να το συζητήσουμε αυτό και για την πολύ σωστή φράση του κ. Καστανίδη για την ευφρόσυνη διάθεση της Κυβέρνησης. Υπάρχει εικόνα καταστροφής στον προϋπολογισμό; Όχι.
Πρέπει να κλείσετε, κύριε συνάδελφε, σας παρακαλώ.
Κλείνω αμέσως. Υπάρχει εικόνα πανηγυρισμού; Σίγουρα, όχι. Και με βάση τα στοιχεία τα οποία καταθέσαμε στην Επιτροπή Οικονομικών Υποθέσεων και για τα οποία δεν πήραμε για άλλη μία φορά απάντηση, η κατάσταση είναι πολύ δύσκολη για τους πολίτες. Όχι, λοιπόν, πανηγυρισμούς από την Κυβέρνηση, διότι η κοινωνία ξέρει πολύ καλά τι προβλήματα αντιμετωπίζει. Ευχαριστώ για τον χρόνο σας.
Ευχαριστώ πολύ, κύριε συνάδελφε. Κύριοι συνάδελφοι, σας υπενθυμίζω ότι ο χρόνος ομιλίας είναι επτά λεπτά. Σας παρακαλώ, υπάρχει η σχετική ανοχή, αλλά όχι τόσο πολύ. Τον λόγο τώρα έχει ο κ. Μπούγας από τη Νέα Δημοκρατία.
Ευχαριστώ, κυρία Πρόεδρε. Κυρίες και κύριοι συνάδελφοι, πριν λίγες ημέρες ο νέος Υπουργός Οικονομικών της Γερμανίας Κρίστιαν Λίντνερ συνεχάρη την ελληνική Κυβέρνηση για τις επιδόσεις της και δήλωσε πως η Ελλάδα πρέπει να αποτελέσει παράδειγμα οικονομικής πολιτικής για τη Γερμανία. Οι διεθνείς αγορές επιδεικνύουν προς τη χώρα μας πρωτοφανή εμπιστοσύνη. Το κόστος δανεισμού στις αγορές κεφαλαίου βρίσκεται σε ιστορικά χαμηλό επίπεδο. Οι επενδύσεις πολλαπλασιάζονται και οι εξαγωγές αυξάνονται. Μεθοδικά σχεδιάζεται η ορθολογική αξιοποίηση των ευρωπαϊκών πόρων που διασφάλισε η Κυβέρνηση, μέσω των κονδυλίων του Ταμείου Ανάκαμψης και του νέου ΕΣΠΑ. Οι φόροι και οι εισφορές μειώνονται και τα χρηματοδοτικά προγράμματα παροχής ρευστότητας ενισχύονται. Ποιος μπορούσε, άραγε, να σκεφτεί μια τέτοια εξέλιξη κατά τη διακυβέρνηση της χώρας από τον ΣΥΡΙΖΑ; Ποιος δεν τρομοκρατείται, άραγε, στη σκέψη πώς θα ήταν η χώρα σήμερα, εάν στην εξουσία ήταν ο ΣΥΡΙΖΑ; Το 2021 η Ελλάδα κατάστρωσε και εφάρμοσε το τρίτο μεγαλύτερο πακέτο στήριξης σε ποσοστό του ΑΕΠ σε ολόκληρη την Ευρωζώνη. Την περίοδο 2020-2023 πραγματοποιούμε παρεμβάσεις στήριξης της οικονομίας 43,3 δισεκατομμυρίων ευρώ. Ο αριθμός των ανέργων είναι πλέον ο χαμηλότερος από τον Απρίλιο του 2010, ενώ παράλληλα ο αριθμός των απασχολούμενων είναι ο μεγαλύτερος από τον Ιούνιο του 2011. Μειώσαμε σχεδόν το σύνολο των φόρων και των εισφορών, τον ΕΝΦΙΑ, τον φόρο εισοδήματος φυσικών προσώπων και επιχειρήσεων. Καταργήσαμε τον φόρο γονικών παροχών και δωρεών για συγγενείς Α΄ βαθμού για ακίνητες και κινητές αξίες έως 800.000 ευρώ. Μειώσαμε τις ασφαλιστικές εισφορές από μία έως τρεις ποσοστιαίες μονάδες. Πέραν των ανωτέρω, μέσα στο επόμενο έτος η Κυβέρνηση προχωρά σε νέα μέτρα ελάφρυνσης: Περαιτέρω συνολική μείωση του ΕΝΦΙΑ. Απαλλαγή από την ειδική εισφορά αλληλεγγύης των εισοδημάτων για τους εργαζόμενους του ιδιωτικού τομέα. Μείωση συντελεστών ΦΠΑ σε μια σειρά επιχειρηματικών δραστηριοτήτων. Ταυτόχρονα, ενισχύουμε το θεσμικό πλαίσιο ρύθμισης των μη εξυπηρετούμενων δανείων, ώστε νοικοκυριά και επιχειρήσεις να απαλλάσσονται από την πίεση των τραπεζών. Με τον υπό ψήφιση προϋπολογισμό στοχεύουμε ακόμα ψηλότερα. Εξωστρέφεια, ανταγωνιστικότητα, κοινωνική δικαιοσύνη. Αυτές είναι οι βασικές επιδιώξεις μας. Κυρίες και κύριοι συνάδελφοι, η επίτευξη υψηλών στόχων ανάπτυξης απαιτεί σύγχρονη και ευέλικτη δημόσια διοίκηση και δικαιοσύνη, η οποία αποτελεί πυλώνα ανάπτυξης και συμβάλλει στην οικονομική ευημερία των λαών. Χάρηκα ιδιαίτερα για την αναφορά του Αντιπροέδρου της Κυβέρνησης στη δικαιοσύνη. Συμπληρωματικά θα ήθελα να πω ότι η Κυβέρνηση από την έναρξη της θητείας της μέχρι σήμερα καταβάλλει προσπάθεια, προκειμένου να εκσυγχρονιστεί το σύστημα απονομής της δικαιοσύνης. Στο πλαίσιο αυτής της στρατηγικής, επιχείρησε την αναθεώρηση όλων των νομικών κωδίκων, ενώ με ταχείς ρυθμούς εξελίσσεται μια άνευ προηγουμένου ψηφιοποίηση ολόκληρου του συστήματος της ελληνικής δικαιοσύνης. Ήδη μπήκε σε πιλοτική εφαρμογή το νέο σύστημα ενημέρωσης για την πορεία των εκδικαζόμενων υποθέσεων και των εκθεμάτων στα αστικά και ποινικά δικαστήρια σε πραγματικό χρόνο. Η ηλεκτρονική κατάθεση δικογράφων -ένα ζητούμενο δεκαετιών από τον νομικό κόσμο-, η ηλεκτρονική διακίνηση δικαστικών αποφάσεων, η αναλυτική -σε πραγματικό χρόνο- ενημέρωση για την πορεία των υποθέσεων, η εξ αποστάσεως αίτηση και λήψη -σε χρόνο πολύ μικρό- πλήθους πιστοποιητικών. Με την αναθεώρηση του Ποινικού Κώδικα το Υπουργείο Δικαιοσύνης επιχείρησε να εμπεδώσει στους πολίτες το αίσθημα ασφάλειας, που τόσο κλονίστηκε από τις κατ' επανάληψη ατυχείς νομοθετικές επιλογές της προηγούμενης κυβέρνησης. Διορθώθηκαν σφάλματα που μας κληροδοτήθηκαν. Αναβαθμίστηκαν σε κακουργήματα μια σειρά αδικημάτων υψηλής ποινικής απαξίας. Προβλέφθηκε μόνο η ποινή της ισόβιας κάθειρξης σε τέσσερα πολύ σημαντικά κακουργήματα: ανθρωποκτονία, εσχάτη προδοσία, θανατηφόρος ληστεία, παιδικός βιασμός. Παράλληλα, θεσπίστηκε αυστηρό πλαίσιο για την υφ' όρον απόλυση για σοβαρά αδικήματα. Η Νέα Δημοκρατία πιστεύει πραγματικά και ενισχύει την ανεξαρτησία της δικαιοσύνης. Και εδώ φαίνεται η μεγάλη μας διαφορά με τον ΣΥΡΙΖΑ, που επεδίωκε τον έλεγχο των αρμών της εξουσίας. Θέλησε να καθυποτάξει και να χειραγωγήσει τη δικαιοσύνη, για να διώξει τους πολιτικούς του αντιπάλους. Η πρόσφατη αποκάλυψη του alter ego του κ. Τσίπρα και Αναπληρωτή Υπουργού Υγείας στην κυβέρνησή του, σε κομματική εκδήλωση ότι στη διάρκεια διακυβέρνησης ΣΥΡΙΖΑ, συμμετείχε σε συσκέψεις, μαζί με τον τότε Υπουργό Δικαιοσύνης, αλλά και εισαγγελείς, για το πώς θα «δέσουν» τη σύζυγο του διοικητή της Τράπεζας της Ελλάδας στην υπόθεση του ΚΕΕΛΠΝΟ, είναι ανατριχιαστική. Ο ΣΥΡΙΖΑ καταψήφισε τα πάντα, ακόμα και τα μέτρα για την αντιμετώπιση της πανδημίας, για τη μείωση των φόρων και για την ανακούφιση των πληγέντων από θεομηνίες. Επειδή δεν μπορεί, προφανώς, στη συζήτηση για τον προϋπολογισμό ο ΣΥΡΙΖΑ να υπερασπιστεί την άρνηση σε όλα, επιστράτευσε γνωστές, πλέον καταδικαστέες, πρακτικές. Από την πρώτη ημέρα της συζήτησης του προϋπολογισμού στην Εθνική Αντιπροσωπεία, με τρόπο χυδαίο και ευτελή, εκμεταλλεύεται, δυστυχώς και σήμερα, την αγωνία και τον φόβο για την πανδημία, αλλά και τον πόνο για τις ανθρώπινες απώλειες. Οι Βουλευτές του ΣΥΡΙΖΑ, αντί να συζητούν με προτάσεις και επιχειρήματα για τον προϋπολογισμό, επιτέθηκαν στην Κυβέρνηση για την μελέτη Τσιόδρα. Όταν τους αποδοκίμασε ο καθηγητής, επανήλθαν στις ύβρεις, με αποκορύφωμα τη χθεσινή αντικοινοβουλευτική ομιλία Κουρουμπλή. Κυρίες και κύριοι συνάδελφοι, ας μην ξεχνάμε ότι η πραγματική ανάπτυξη απαιτεί έργα σε ολόκληρη την ελληνική περιφέρεια, που μπορούν να δημιουργήσουν συνθήκες απασχόλησης και ευημερίας σε κάθε τόπο. Στην Περιφέρεια Στερεάς Ελλάδας -και ειδικότερα στην Φωκίδα- μετά από πενήντα χρόνια, φαίνεται ότι μπαίνουν σε τροχιά υλοποίησης δύο μεγάλα και εμβληματικά έργα: το τμήμα Μπράλος - Άμφισσα του οδικού άξονα Λαμία - Άμφισσα - Αντίρριο, που θα δημιουργήσει πολύ μεγάλες ευκαιρίες τουριστικής και εμπορικής ανάπτυξης στην κεντρική Ελλάδα, αλλά και στη βόρεια Πελοπόννησο και ο παραλίμνιος αγωγός του Μόρνου. Μόλις χθες συζητήθηκε, παρουσία του Προέδρου της Βουλής στην Ειδική Μόνιμη Επιτροπή Περιφερειών της Βουλής, η αδικία που συντελείται -επί μισό αιώνα περίπου- σε βάρος των πολιτών της Φωκίδας, με την επιβολή από το κράτος επαχθών δεσμεύσεων και περιορισμών που στραγγαλίζουν την ανάπτυξη και αναγνωρίστηκε η υποχρέωση της πολιτείας να δώσει αντισταθμιστικά οφέλη. Κυρίες και κύριοι συνάδελφοι, η Ελλάδα ταχύτατα ανακτά τη θέση που της αξίζει. Κατά τη συζήτηση του προϋπολογισμού, ως Γενικός Γραμματέας της Κοινοβουλευτικής Ομάδας της Νέας Δημοκρατίας, θέλω ειλικρινά και από το Βήμα αυτό να ευχαριστήσω και να συγχαρώ τους συναδέλφους μου Βουλευτές της Νέας Δημοκρατίας, που βρίσκονται συνεχώς στην πρωτοπορία ενός πολυμέτωπου αγώνα αντιμετώπισης κρίσεων, ανασυγκρότησης της χώρας και ενδυνάμωσης της ομοψυχίας του λαού μας. Σας καλώ να υπερψηφίσετε τον προϋπολογισμό που συνεχίζει αυτόν τον δρόμο που έχουμε χαράξει στην εφαρμογή μιας αναπτυξιακής, μεταρρυθμιστικής, αξιόπιστης, αλλά και δίκαιης οικονομικής πολιτικής. Σας ευχαριστώ για την προσοχή σας.
Τον λόγο τώρα έχει ο τέως Πρόεδρος της Βουλής κ. Βούτσης.
Ευχαριστώ, κυρία Πρόεδρε. Κυρίες και κύριοι συνάδελφοι, πραγματικά ακούγοντας προηγούμενα και τον συνάδελφο από τη Νέα Δημοκρατία, σκέπτομαι ποιος εκμεταλλεύεται τον φόβο και ποιος χειραγωγεί τις εξελίξεις μέσα σ' αυτά τα δύο χρόνια της πανδημίας. Η κοινωνία πλέον ξέρει. Είναι αποκαλυπτική απολύτως η συζήτηση που διεξάγεται στη Βουλή για τον προϋπολογισμό και πιστεύω ότι από εδώ και πέρα θα έχουν όλο και λιγότερη δουλειά όλοι αυτοί, που είτε ως αγιογράφοι είτε ως ατακαδόροι είτε ως πανελίστες είτε ως ακόλουθοι μιας διαδικασίας χειραγώγησης, αποσιώπησης κυβερνητικών ευθυνών σε όλα τα τεκταινόμενα και ιδιαίτερα στο χώρο της πανδημίας, διαμόρφωσαν ένα κλίμα πλαστής συναίνεσης και ανοχής σε μια κοινωνία που πραγματικά δοκιμάζεται όλους αυτούς τους μήνες. Κυρίες και κύριοι συνάδελφοι, από τον προϋπολογισμό σας και από τη συζήτηση που γίνεται δεν βγαίνει ίχνος αντίληψης, ίχνος προσπάθειας και ενόρασης για το πού βρίσκεται ο κόσμος σήμερα. Το πριν και το μετά από την πανδημία ίσως θα πρέπει να γνωρίζετε ότι είναι το κορυφαίο ζήτημα που συζητιέται σήμερα σε όλον τον κόσμο. Όλοι καταλαβαίνουν ότι ανοίγει ένας νέος ιστορικός κύκλος για τον κόσμο μας. Όλοι καταλαβαίνουν μέσα από όλα αυτά τα οποία γίνονται, από την κλιματική κρίση, από την πανδημία, από την οικονομική κρίση και από τις πολιτικές για την πράσινη μετάβαση και τον ψηφιακό μετασχηματισμό, για όλο το κλιματικό ζήτημα, ότι βρισκόμαστε σε ένα πεδίο όπου δοκιμάζονται δικαιώματα, αυξάνονται ανισότητες -και γεωπολιτικά και μέσα σε κάθε κοινωνία- και ότι αναδεικνύονται πολύ διαφορετικές πολιτικές για το πώς θα προχωρήσει ο κόσμος. Από την πλευρά σας, πού συντάσσεστε; Αυτό το οποίο φέρνετε για συζήτηση, για μια ακόμα φορά, είναι η περίφημη επαναφορά στην κανονικότητα, δηλαδή στο πριν, σαν όλη αυτή η συζήτηση που γίνεται, σαν η μεγάλη ιστορική τομή που είναι για όλο τον κόσμο η πανδημία και οι συνέπειές της, να μη σημαίνει τίποτα για εσάς. Και πράγματι, πειθαρχώντας σ' αυτή την αντίληψη της κανονικότητας και των μεγάλων συμφερόντων τα οποία εκπροσωπείτε, φέρνετε έναν προϋπολογισμό και ένα σχέδιο γενικότερο που αναπαράγει και οξύνει ανισότητες, φέρνει φτώχεια, συρρίκνωση του κράτους δικαίου, υπερχρέωση της χώρας μέσα από την περίφημη διπλωματία των εξοπλισμών. Έναν προϋπολογισμό που θα έχει θύματα από τις συνέπειες της μη στήριξης του ΕΣΥ. Αυτά συζητάμε τόσες μέρες εδώ μέσα. Ονομάζετε την ανάκαμψη ως ανάπτυξη και το ελάχιστο, τον κατώτερο μισθό των 800 ευρώ τον οποίο προτείνουμε, ούτε καν το σκέφτεστε. Πειθαρχείτε απολύτως στο Σύμφωνο Ανάκαμψης, όχι και Ανθεκτικότητας, όπως είναι, αλλά σε μία αντίληψη η οποία είναι πλέον οδηγός σας, της έκθεσης Πισσαρίδη, η οποία γίνεται πενηνταράκια στον προϋπολογισμό που προτείνετε, έναν προϋπολογισμό ο οποίος και για το ζήτημα της ακρίβειας, το οποίο είναι μείζον και τους επόμενους μήνες κυριολεκτικά θα δημιουργήσει τεράστιο κοινωνικό πρόβλημα, δεν παίρνει κανένα μέτρο. Καμμία παρέμβαση για το κόστος στην ενέργεια, ενώ γνωρίζετε ότι στα είδη πρώτης κατανάλωσης υπάρχουν και θα υπάρξουν πολύ μεγαλύτερες αυξήσεις -σας προειδοποιούν οι ίδιοι οι οποίοι είναι μέσα στην αγορά- τους επόμενους μήνες. Δεν παίρνετε μέτρα για να γεφυρωθούν αυτές οι ανισότητες, για να μπορέσει το τραπεζικό σύστημα να βοηθήσει τις μικρομεσαίες επιχειρήσεις. Εδώ ο εισηγητής σας είπε ότι για να είναι ανταγωνιστικές οι εκατοντάδες χιλιάδες των μικρών και μεσαίων επιχειρήσεων, θα πρέπει να γίνουν λιγότερες, αλλιώς δεν γίνεται. Αυτή η ρετσέτα και του Συμφώνου Ανάκαμψης και πριν της έκθεσης Πισσαρίδη οδηγεί πραγματικά σε ένα τέλμα, σε μια πολτοποίηση εκατοντάδες χιλιάδες, όχι μόνο επιχειρήσεις, αλλά και κόσμο. Όμως, και στα θέματα δημοκρατίας, κυρίες και κύριοι συνάδελφοι, αξιοποιήσατε έως εκεί που δεν παίρνει τις ειδικές συνθήκες μέσα στις οποίες βρέθηκε και βρίσκεται η κοινωνία μας. Ξέρετε ότι αυτά τα θέματα των ελευθεριών, των δικαιωμάτων, των προσωπικών δεδομένων στον σύγχρονο κόσμο είναι στον πυρήνα μιας έντονης συζήτησης και αντιπαράθεσης που γίνεται. Εσείς, απολύτως συνειδητά, αξιοποιήσατε αυτές τις ειδικές συνθήκες. Τελευταία απόδειξη είναι το ότι -επιτρέψτε μου την έκφραση- προσπαθήσατε να χειραγωγήσετε και να απομειώσετε πλήρως την ισχύ της τελευταίας πρόσφατης συνταγματικής διάταξης σε σχέση με την εξεταστική επιτροπή, την όποια μπορεί η Μειοψηφία στη Βουλή να συστήσει. Με τον τρόπο που χειριστήκατε ως Πλειοψηφία τα πράγματα εκεί μέσα δείχνει ότι είστε απολύτως δυσανεκτικοί για κορυφαία ζητήματα που αφορούν στα μέσα ενημέρωσης, τις δημοσκοπήσεις και άλλα. Άμεσες αναθέσεις σε αυτό το διάστημα, διασπάθιση δημοσίου χρήματος, αδιαφάνεια σε όλες τις προμήθειες. Θα περίμενα προηγούμενα από τον Αντιπρόεδρο, τον κ. Πικραμμένο, όταν είπε ότι θα μιλήσει για τα θέματα δικαιοσύνης και για το κράτος δικαίου, να αναφερθεί και σ' αυτά τα ζητήματα, έστω απολογούμενος ή θέτοντας την κυβερνητική άποψη. Δεν τον ενδιέφερε. Δεν είπε κουβέντα, έκανε μια θεωρητική τοποθέτηση, πιθανώς για παρεμβάσεις στα ζητήματα των ανεξάρτητων αρχών και της δικαιοσύνης. Σοβαρά; Ασυλίες. Για πόσους και πώς δόθηκαν; Μέσα από πράξεις νομοθετικού περιεχομένου. Ασυλίες προς ποιους; Πώς θωρακίσατε όλους αυτούς οι οποίοι συμμετέχουν στο πάρτι της αδιαφάνειας; Η Φώφη Γεννηματά είχε μιλήσει έγκαιρα για «Μαξίμου Α.Ε.». Και ταυτόχρονα, είναι ένας καθεστωτικός έλεγχος που απαγορεύει, που συρρικνώνει τον δημόσιο χώρο και δεν επιτρέπει όλα αυτά τα ζητήματα, τα οποία είναι σαν σαπρόφυτα μέσα της μέσα στο σώμα της κοινωνίας, να έρθουν στην επιφάνεια και να υπάρξει η αποδόμηση τους, η τιμωρία τους. Αυτές είναι οι κύριες πλευρές -δηλαδή, πέραν της ακρίβειας και της πανδημίας- της κυβερνητικής πολιτικής, όπου δεν υπάρχει απλά μία αποτυχία. Δεν πρόκειται περί αυτού. Είναι μία συνειδητή εκ μέρους σας στρατηγική μέσα στην πανδημία, αξιοποιώντας αυτές τις ειδικές συνθήκες, για να περάσετε ένα ακραίο νεοφιλελεύθερο πρόγραμμα με μεγάλη πίεση και συρρίκνωση ιδιαίτερα στα εργασιακά δικαιώματα, στις εγγυήσεις, στους ελέγχους και με μεγάλα μπόνους, μεγάλα ανοίγματα. Γι' αυτούς λεφτά υπάρχουν είτε για τα εξοπλιστικά προγράμματα, είτε -κυριότερα- για τα πολύ μεγάλα συμφέροντα τα οποία σας στήριξαν και σας στηρίζουν και αλληλοδιαπλέκονται και αλληλομάχονται για τη νομή των πόρων του Ταμείου Ανάκαμψης. Και έρχομαι στο θέμα της πανδημίας. Κυρίες και κύριοι συνάδελφοι, πλέον τώρα, μετά από όλα όσα έγιναν, μετά από όσο κράτησε και θα κρατήσει η πανδημία, είναι σαφές ότι έχετε εγκληματικές ευθύνες στην πολιτική που ασκήθηκε σε αυτόν τον τομέα. Είστε υπόλογοι. Έγιναν προτάσεις από αυτό το Βήμα και το γνωρίζετε πολύ καλά. Θυμάστε τις αλλεπάλληλες συζητήσεις, όπου οι Πρόεδροι των Κοινοβουλευτικών Ομάδων -όχι μόνο ο Αρχηγός της Αξιωματικής Αντιπολίτευσης- μέσα στη Βουλή -αλλά και έξω από τη Βουλή- έφεραν προτάσεις -και κοινωνικοί φορείς και επιστημονικοί φορείς και οι ίδιοι οι υγειονομικοί- για την αντιμετώπιση της πανδημίας πρώτου, δεύτερου, τρίτου, τέταρτου κύματος. Τις αγνοήσατε όλες αυτές τις προτάσεις -προτάσεις τεκμηριωμένες- που από την πλευρά μας γίνονται πάντοτε μαχητικά, αλλά με σεβασμό στην επιστημονική κοινότητα. Και γίνονται και από άλλες δυνάμεις της Αντιπολίτευσης. Τις αγνοήσατε, λοιπόν, και κινηθήκατε στο άλλο άκρο εμμονικά, ότι θα τελειώσει, κάποια στιγμή θα τελειώσει διά της εξάντλησης είτε του ιού είτε των συνεπειών της πανδημίας. Αυτή είναι η αλήθεια. Και αυτό ανακύπτει σήμερα ως ζήτημα. Επιτρέψτε μου να σας πω ότι η παρουσία εδώ του Πρωθυπουργού, του κ. Μητσοτάκη, αλλά και σε αλλεπάλληλα διαγγέλματα, διακατέχεται -όπως μπορεί σήμερα να αποτιμήσει κάποιος- από έναν πολιτικό κυνισμό και από μία νεοφιλελεύθερη εμμονή για το θέμα της αντιμετώπισης της πανδημίας απέναντι σε μία στρατηγική -από την πλευρά μας έχει αναλυθεί πολλές φορές- που εμφορείται από μία πολιτική και κοινωνική ενσυναίσθηση και από την αντίληψη για τη στήριξη της κοινωνίας. Πότε έγινε αυτή η έκθεση, για την οποία μιλάμε αυτές τις μέρες; Έγινε όταν ο κ. Μητσοτάκης μίλαγε για το τελευταίο μίλι προς την ελευθερία, έγινε όταν συγκάλυπτε και θριαμβολογούσε μέσα από διαγγέλματα και μέσα στη Βουλή ότι τα πράγματα τελειώνουν ή πάνε καλά ή πάνε καλύτερα ή ότι η Κυβέρνηση κάνει ό,τι μπορεί. Άρα, είναι σε πλήρη αντίστιξη όχι μόνο με τις απόψεις και τα δεδομένα της επιστημονικής κοινότητας, αλλά και με την ίδια την πραγματικότητα που βίωσε και βιώνει οδυνηρά η ελληνική κοινωνία. Τι σας λέμε ευθέως: Άλλη τέτοια έκθεση έγινε; Κύριε Υπουργέ, απευθύνομαι σε εσάς. Πέρασαν έξι, οκτώ μήνες από τότε που έγινε αυτή η έκθεση. Δεν υπεισέρχομαι στο ζήτημα του ψέματος ή κατά πόσον ήταν ενήμερος ο Πρωθυπουργός κ.λπ.. Προφανώς και ήταν. Με ενδιαφέρει αυτή τη στιγμή να απαντήσετε υπεύθυνα, μέχρι αύριο το βράδυ, εάν χρεώθηκε και υπήρξε άλλη έκθεση από τότε που να ελέγχει και να φέρνει στην επιφάνεια, για να διορθωθούν οι πολιτικές, τα τεράστια ζητήματα που έχουν ανακύψει μέσα από τη δραματική εμπειρία και από τους χιλιάδες νεκρούς και από τις περιφερειακές ανισότητες από νοσοκομείο σε νοσοκομείο. Κι αν δεν έγινε, γιατί δεν έγινε; Μήπως υπάρχει μια τέτοια έκθεση που σε δυο, τρεις, πέντε μήνες πάλι θα τη συζητάμε; Επίσης, τέτοιες εκθέσεις θα πρέπει να γίνουν; Αυτή η εμπειρία θα έρθει εδώ; Θυμάμαι με πόσο απόλυτο τρόπο απορρίπτατε τις προτάσεις μας να δημοσιοποιηθούν οι συζητήσεις στην επιστημονική κοινότητα, στην επιστημονική επιτροπή με τους υγειονομικούς, με τους καθηγητές. Γιατί; Για να βλέπουμε τώρα όλη αυτή τη μαγνητική, την ακτινογραφία της τεράστιας αδυναμίας του Εθνικού Συστήματος Υγείας να μπορέσει να ανταπεξέλθει, με εκατοντάδες συμπολίτες μας εκτός ΜΕΘ ή και σε ΜΕΘ που έχουν 100% θνητότητα σε περιφερειακά νοσοκομεία λόγω της ανισότητας στο ΕΣΥ. Η Κυβέρνηση έχει ρίξει λευκή πετσέτα και απλώς προσπαθεί να χειραγωγήσει και να καθησυχάσει την κοινή γνώμη σε αυτό το κρίσιμο ζήτημα. Ένα μόνο επιπλέον στοιχείο θα σας πω. Την προηγούμενη εβδομάδα τα κρούσματα στις ηλικίες πέντε με δεκαοκτώ ετών, δηλαδή στο σχολείο, από τα νήπια μέχρι το λύκειο που πηγαίνουν τα παιδιά μας, έφτασαν στο 26%. Ποια μέτρα λαμβάνονται, ποια ειδικά πρωτόκολλα; Τι συμβαίνει ακριβώς; Πώς δεν θα πάμε σε μια τραγωδία και σε αυτές τις μικρές ηλικίες; Σιωπή! Εμμονή! Απόλυτη εμμονή! Είκοσι οκτώ παιδιά σε κάθε τάξη! Απόλυτη εμμονή αντίρρησης σε όλα τα μέτρα τα οποία έχουν προβλεφθεί! Κυρίες και κύριοι συνάδελφοι, είναι μείζον πολιτικό θέμα. Δεν είναι μόνο η έκθεση αυτή καθαυτή και η συνειδητή απόκρυψη της από τον Πρωθυπουργό. Η πολιτική σας έχει ηττηθεί, έχει αποδοκιμαστεί με όρους της κοινωνίας στη συνείδηση του κόσμου. Χρειάζεται άμεση, ριζική αλλαγή αυτής της πολιτικής. Αν μπορείτε, κάντε το. Εμείς δεν έχουμε αυταπάτες. Σας το λέω ευθύτατα. Θεωρούμε ότι μόνο μια προοδευτική κυβέρνηση, μόνο μία κυβέρνηση που θα σέβεται την κοινωνία και θα μπορεί να πάρει μέτρα για την ανάπτυξη, την ανάταξη, αλλά και για την αντιμετώπιση των αλλεπάλληλων κυμάτων της πανδημίας με όρους ζωής και έχοντας ως επίκεντρο τον άνθρωπο, θα μπορούσε πραγματικά να βοηθήσει τη χώρα μας. Λάβετέ το υπ' όψιν σας. Πάρτε τις ευθύνες σας. Τα αποκαλυπτήρια είναι πλήρη. Δεν μπορούν πλέον όλες αυτές οι πολιτικές, οι οποίες αναδεικνύονται και μέσα από τη συζήτηση, να καλύπτονται -όπως είπα και στην αρχή- από διάφορα τρικ επικοινωνιολόγων, από διάφορα πλαστά διαγγέλματα, από διάφορες ατάκες και από διάφορες, πραγματικά, χειραγωγούμενες από άλλους πολιτικές για να χειραγωγήσουν την κοινωνία. Η κοινωνία θα αντισταθεί. Το θέμα, όμως, είναι να μην υπάρξουν άλλα θύματα από αυτή την ακραία νεοφιλελεύθερη πολιτική, στην οποία επιδίδεστε συστηματικά. Ευχαριστώ.
Κι εγώ σας ευχαριστώ, κύριε Πρόεδρε. Τον λόγο έχει η κ. Τζούφη εκ μέρους του ΣΥΡΙΖΑ.
Κυρία Πρόεδρε, κύριοι Υπουργοί, αγαπητοί συνάδελφοι, είναι σαφές πως η συζήτηση για τον προϋπολογισμό του 2022 αποτυπώνει την επίμονη άρνηση και την επιλογή της Κυβέρνησης Μητσοτάκη να μην στηρίξει τη μεγάλη κοινωνική πλειοψηφία σε όλα τα επίπεδα: στη διαχείριση της πανδημίας, στην οικονομία, στην ανάπτυξη, στην ακρίβεια που βασανίζει τους πολίτες, στις παροχές και στη στήριξη του κοινωνικού κράτους. Παρά, λοιπόν, την αλαζονεία και τον αυτοθαυμασμό του Πρωθυπουργού και τα αλληλοσυγχαρητήρια των κυβερνητικών στελεχών, έχουμε χρέος, κυρίες και κύριοι συνάδελφοι -και το κάνουμε- να αφουγκραζόμαστε την κοινωνία και να προσπαθούμε να μιλάμε τη γλώσσα της αλήθειας απέναντι στην εικονική πραγματικότητα που προσπαθεί να επιβάλλει η Κυβέρνηση της Νέας Δημοκρατίας. Μέχρι τώρα ακούσαμε ψέματα πολλά, με στόμφο, με έπαρση, με φθηνό λυρισμό και άχρηστη αριθμολαγνεία. Μετά από δύο χρόνια πανδημίας, ένα εκατομμύριο κρούσματα και σχεδόν είκοσι χιλιάδες νεκρούς συμπολίτες μας, το Εθνικό Σύστημα Υγείας βρίσκεται σε οριακή κατάσταση. Γιατροί και νοσηλευτικό προσωπικό έχουν ξεπεράσει τα όριά τους, ενώ ο φόβος έχει φωλιάσει σε κάθε σπίτι. Και αντί για ουσιαστικά μέτρα ενίσχυσης το κυβερνητικό στρατόπεδο επιστρατεύει κάθε λογής επιχειρήματα για να εξαπατήσει την κοινωνία. Η απόκρυψη και η αγνόηση της μελέτης Τσιόδρα - Λύτρα είναι ενδεικτική, όπως ενδεικτική είναι και η προσπάθεια υποβιβασμού του συστήματος από τα κυβερνητικά στελέχη και μέρος των μέσων μαζικής ενημέρωσης. Ο Κυβερνητικός Εκπρόσωπος, φυσικά, σε μια προσπάθεια να μαζέψει τα ασυμμάζευτα δήλωσε με θρασύτητα πως το Μέγαρο Μαξίμου δεν γνώριζε τίποτα, διαψεύδοντας τους ειδικούς, τους ίδιους ειδικούς που υποτίθεται ότι συμβουλεύεται καθημερινά για την αντιμετώπιση της πανδημίας. Τι λέει όμως η έκθεση, η οποία βέβαια, σύμφωνα με τους συγγραφείς της, διαβιβάστηκε αρμοδίως και εγκαίρως σε αυτούς που έπαιρναν τις αποφάσεις; Η έκθεση λέει ότι η θνητότητα αυξάνει πολλαπλάσια για τους ασθενείς που βρίσκονται εκτός ΜΕΘ και εκτός των νοσοκομείων της Αττικής, ανεξάρτητα -τονίζω ανεξάρτητα- από όλους τους άλλους παράγοντες κινδύνου και γι' αυτό συστήνει άμεσες παρεμβάσεις για την ποσοτική και ποιοτική ενίσχυση του ΕΣΥ και των περιφερειακών νοσοκομείων. Τι έγινε και τι άλλαξε έναν χρόνο μετά; Δραματική αύξηση της θνητότητας στο τέταρτο κύμα, σταθερά εδώ και εβδομάδες η χειρότερη χώρα στην Ευρώπη, με τον Πρόεδρο της Ελληνικής Πνευμονολογικής Εταιρείας, τον κ. Λουκίδη, να δηλώνει ότι ανησυχεί πολύ, πρέπει να το ψάξουμε και μάλιστα εν όψει της νέας μετάλλαξης «Όμικρον». Με τον κορωνοϊό, λοιπόν, να επελαύνει, το μόνο που ενδιαφέρει την Κυβέρνηση είναι να πει ότι φταίει κάποιος άλλος, μία οι νέοι, μια οι ηλικιωμένοι και φυσικά, πάντα ο ΣΥΡΙΖΑ. Αν, όμως, η Κυβέρνηση θέλει να διαπιστώσει ποιος πραγματικά φταίει που η πανδημία έχει ξεφύγει και οι άνθρωποί μας πεθαίνουν με ρυθμούς μεγαλύτερους από αλλού, οφείλει να κοιταχτεί στον καθρέφτη. Μήπως την αδικούμε; Ας ρίξουμε μια ματιά στα νούμερα του προϋπολογισμού. Όλο το προηγούμενο διάστημα ακούγαμε από τα κυβερνητικά χείλη διακηρύξεις ότι θα ενισχυθεί η δημόσια υγεία. Τι συμβαίνει στην πραγματικότητα με τον προϋπολογισμό; Μείωση του τακτικού προϋπολογισμού του Υπουργείου Υγείας κατά 820 εκατομμύρια ευρώ. Πότε; Τη στιγμή που η χώρα μας καταγράφει μια από τις χειρότερες επιδόσεις στην Ευρώπη αναφορικά με τους δείκτες θανάτων και διασωληνωμένων, με ομολογημένη ανεπάρκεια για ΜΕΘ, με ανεπαρκές ποσοστό εμβολιασμού, με απελαύνουσα τη μετάλλαξη «Όμικρον», η Κυβέρνηση επιλέγει να μειώσει κατά 280 εκατομμύρια ευρώ τη χρηματοδότηση των νοσοκομείων, κατά 124 εκατομμύρια ευρώ των δομών πρωτοβάθμιας φροντίδας υγείας και κατά 245 εκατομμύρια ευρώ τις παροχές του ΕΟΠΥΥ. Παράλληλα, όπως όλοι γνωρίζουμε, τα νοσοκομεία έχουν γίνει μονοθεματικά, αδυνατώντας να παρέχουν πλήρεις υπηρεσίες σε αυτούς που τις έχουν ανάγκη. Η Αναπληρώτρια Υπουργός Υγείας προσπάθησε χθες να μας πείσει για το αντίθετο, έχει στείλει έγγραφο, όμως, στις διοικήσεις των νοσοκομείων να ελαττωθούν, αν χρειαστεί, τα χειρουργεία κατά 80%. Στο Πανεπιστημιακό Νοσοκομείο Ιωαννίνων, αυτό το μεγάλο νοσοκομείο που καλύπτει όλη τη βορειοδυτική Ελλάδα, το δεύτερο μεγαλύτερο μετά τον «Ευαγγελισμό», τα χειρουργεία μειώθηκαν κατά 50% και αν αύριο, μεθαύριο καλυφθούν όλες οι κλίνες ΜΕΘ, θα χρησιμοποιηθεί η ανάνηψη. Τι σημαίνει αυτό; Ότι ένα νοσοκομείο που καλύπτει όλη τη βορειοδυτική Ελλάδα, τα Ιόνια νησιά και τη δυτική Μακεδονία, δεν θα μπορεί να κάνει τα αναγκαία χειρουργεία για ανθρώπους με πολύ σοβαρά νοσήματα, που ή θα πρέπει να πάνε στον ιδιωτικό τομέα ή στο σπίτι τους, με ό,τι αυτό συνεπάγεται για την υγεία τους. Επομένως, κυρίες και κύριοι συνάδελφοι, ας σοβαρευτούμε. Έχουμε μπροστά μας τη μετάλλαξη «Όμικρον» να επελαύνει, με υψηλή μεταδοτικότητα, μολυσματικότητα και με μεγαλύτερη ανοσοδιαφυγή. Συνεπώς, με ποια λογική, ποιο είναι το σχέδιο που θα πρέπει να υπάρξει για την επόμενη μέρα; Ποια είναι τα δεδομένα που θα πρέπει να αξιολογήσουμε; Παρόμοια η έκταση της αποτυχίας και στο κομμάτι της οικονομίας. Ακρίβεια βασικών αγαθών, ανατιμήσεις, συνεχής αύξηση του πληθωρισμού και από την άλλη μεριά, κατάργηση του οκτάωρου και των συλλογικών συμβάσεων, κανόνας οι απλήρωτες υπερωρίες, μείωση του πραγματικού εισοδήματος. Λέτε ότι μειώσατε την ανεργία και πανηγυρίζετε, αλλά δημιουργήσατε στρατιές φτωχών εργαζόμενων. Στη μεσαία τάξη προσφέρατε απλόχερα μία πολιτική εξαπάτηση και στις μικρομεσαίες επιχειρήσεις δίνετε προίκα τα χρέη της πανδημίας, αφού αρνείστε να ρυθμίσετε και να «κουρέψετε» οφειλές και δεν έχετε κανένα απολύτως σχέδιο για το πρόβλημα της ρευστότητας. Είναι, λοιπόν, σαφές πως προβλέπετε μια ανάπτυξη που δεν αφορά στη μεγάλη κοινωνική πλειοψηφία, αλλά ευνοείτε τους λίγους, τους ισχυρούς και τους φίλους σας. Τα ίδια και στην παιδεία. Η ίδια τάση υποχρηματοδότησης. Δύο χρόνια ταλαιπωρείται το εκπαιδευτικό σύστημα και πληρώνει δυσανάλογα το τίμημα της πανδημίας, αλλά και των νομοθετημάτων της κ. Κεραμέως. Τι βλέπουμε; Αντί να συζητάμε για την άμεση καταγραφή των μαθησιακών κενών, για την αναπροσαρμογή της ύλης, για την επιμόρφωση των εκπαιδευτικών, για την έγκαιρη πρόσληψη των εκπαιδευτικών και την ουσιαστικά μεγάλη αύξηση των δημοσίων δαπανών, έχουμε στασιμότητα αναντίστοιχη των εκτεταμένων αναγκών. Παράλληλα, την ίδια στιγμή, η Κυβέρνηση προετοιμάζει την επέλαση των χορηγών και τη σταδιακή απόσυρση του κράτους από τις χρηματοδοτικές του υποχρεώσεις, μειώνοντας τις ανάγκες των πανεπιστημίων κατά 20%, ενώ προετοιμάζει ένα φθηνότερο σχολείο για το κράτος και ακριβότερο για τους γονείς. Καμμία ενσυναίσθηση, λοιπόν, για τα πραγματικά προβλήματα της δημόσιας παιδείας, εκεί που η κ. Κεραμέως κατέγραψε ένα παγκόσμιο πρωτότυπο γεγονός. Νομοθέτησε μέσα στην πανδημία να αυξάνουν οι μαθητές στις τάξεις, στα νηπιαγωγεία και στα δημοτικά, προκάλεσε καταναγκαστικές συγχωνεύσεις σε χίλια και πλέον τμήματα, με είκοσι επτά και είκοσι οκτώ μαθητές, κόντρα σε κάθε παιδαγωγική και υγειονομική λογική. Δεν κάλυψε τις ανάγκες σε παράλληλη στήριξη, παρ' ότι φτάσαμε στα Χριστούγεννα, ούτε και τις μεγάλες ανάγκες στα ειδικά σχολεία. Βλέπουμε, λοιπόν, ότι η πολιτική αυτή δεν μπορεί να προχωρήσει παραπέρα και, βεβαίως, είναι και ανακόλουθη με τις πολιτικές της Ευρωπαϊκής Ένωσης. Η Ευρωπαϊκή Ένωση προτείνει αύξηση των πτυχιούχων στα ανώτατα εκπαιδευτικά ιδρύματα μέχρι 45% μέχρι το 2030. ΙΕΚ και απλήρωτη μαθητεία ανηλίκων, λέει η κ. Κεραμέως, αποκλείοντας είκοσι χιλιάδες νέες και νέους από τα πανεπιστήμια κατά την πρώτη χρονιά εφαρμογής της ελάχιστης βάσης εισαγωγής. Γι' αυτή την κατεύθυνση χρηματοδοτεί η Ευρωπαϊκή Ένωση μέσα από το Ταμείο Ανάκαμψης και Ανθεκτικότητας. Σε αντίθετη κατεύθυνση κινείται η Νέα Δημοκρατία. Κλείνω, λοιπόν. Το αφήγημά σας για την ανάπτυξη, κυρίες και κύριοι της Κυβέρνησης, έχει ποδοπατηθεί. Διαψεύδεται από την ίδια την πραγματικότητα που βιώνουν οι πολίτες, που με άγχος και αγωνία προσπαθούν να ανταπεξέλθουν στις καθημερινές τους ανάγκες, να επουλώσουν τα τραύματά τους από τη δεκαετή οικονομική κρίση, την πανδημία και τα μέτρα που δεν έχετε λάβει για την αντιμετώπισή της. Οι καρδιές των ανθρώπων έχουν σκληρύνει από τον φόβο και τη δυσκολία απέναντι στην απερίφραστη μεροληψία και κυνισμό που προσβλέπει το σύστημα εξουσίας της Νέας Δημοκρατίας και του Κυριάκου Μητσοτάκη, προς όφελος μιας μικρής ελάχιστης μειοψηφίας. Στεκόμαστε στο πλευρό της πλατιάς κοινωνικής πλειοψηφίας, προτείνουμε ρεαλιστικές προτάσεις και λύσεις, περιγράφουμε ένα εναλλακτικό σχέδιο προοδευτικής διακυβέρνησης, που θα δώσει και πάλι ελπίδα στους πολλούς. Η καταψήφιση του προϋπολογισμού σας αποτελεί μονόδρομο για το μέλλον της χώρας, της δημοκρατίας, της αλήθειας και της νέας γενιάς. Ευχαριστώ πολύ.
Ευχαριστώ, κυρία συνάδελφε. Κύριοι συνάδελφοι με φέρνετε σε πάρα πολύ δύσκολη θέση. Ειλικρινά το λέω αυτό. Μου ζητάτε ένα λεπτό παραπάνω, σας δίνω ένα λεπτό και το λεπτό γίνεται δύο και τρία λεπτά. Δεν καταλαβαίνετε ότι με αυτόν τον τρόπο αποκλείετε άλλους συναδέλφους από το να μιλήσουν ολόκληρο τον χρόνο τους; Πόσες φορές θα το πούμε σε αυτή την Αίθουσα; Τον λόγο έχει η κ. Παπακώστα από τη Νέα Δημοκρατία.
Κυρία Πρόεδρε, κύριοι Υπουργοί, κυρίες και κύριοι συνάδελφοι, κανένας δεν μπορεί να αμφισβητήσει πως η πανδημία υπήρξε εκείνος ο αστάθμητος παράγοντας, ο οποίος σε κάποιες περιπτώσεις λειτούργησε ισοπεδωτικά σε σχεδιασμούς και πολιτικές στοχοθεσίας, φέρνοντάς μας αντιμέτωπους με μάχες τυφλές και πολλές φορές άνισες. Όμως, ακόμη και εν καιρώ πανδημίας, ακόμη και εν καιρώ λοιμών, σεισμών και καταποντισμών και δη πυρκαγιών, κρατήσαμε το τιμόνι του σκάφους γερά, χωρίς ταλαντεύσεις, χωρίς εκπτώσεις στους δημοκρατικούς θεσμούς. Επειδή πολλοί συνάδελφοι της Αντιπολίτευσης έσπευσαν, για μια ακόμη φορά, να παρουσιάσουν κατά τη συνήθη και προσφιλή τακτική τους το άσπρο-μαύρο σε αυτή την Αίθουσα, λες και η κοινωνία δεν βλέπει, δεν ακούει, δεν αντιλαμβάνεται και δεν έχει δική της κρίση, θα ήθελα να αναφερθώ στο σημείο αυτό επιγραμματικά, στην συγκριτική μελέτη που διενήργησε το κορυφαίο Ίδρυμα «Μπέρτελσμαν», σχετικά με τη διαχείριση κρίσεων και δη αυτής του κορωνοϊού και την ανθεκτικότητα ανάμεσα σε είκοσι εννέα χώρες του ΟΟΣΑ και της Ευρωπαϊκής Ένωσης, όπου η Ελλάδα -άκουσον, άκουσον, κυρίες και κύριοι της Αντιπολίτευσης!- κατατάσσεται στις κορυφαίες θέσεις κατάταξης. Στη μελέτη αξιολογήθηκαν, μεταξύ άλλων, η ανθεκτικότητα της δημοκρατίας, η οργάνωση στη διαχείριση κρίσεων, αλλά και η ανθεκτικότητα του κράτους πρόνοιας κατά τη διάρκεια της πανδημίας. Η Ελλάδα πέτυχε ανώτερες θέσεις στις κλίμακες αξιολόγησης και είναι από τα εκπληκτικά επιτυχημένα κράτη στη διαχείριση της πανδημίας και ένα από τα καλά τοποθετημένα κράτη. Σύμφωνα με την έρευνα, επίσης, διαπιστώνεται ισχυρή βελτίωση στη διακυβέρνηση σε σχέση με την προ κρίσης περίοδο, ενώ στην κατηγορία της διαμόρφωσης αποτελεσματικής πολιτικής κατατάσσεται δεύτερη. Δεύτερη, κυρίες και κύριοι, χάρη στη βασισμένη σε αποδείξεις και στις συμβουλές των ειδικών διαμόρφωσης της πολιτικής της. Λέει και πολλά άλλα ενδιαφέροντα η ως άνω μελέτη, αλλά, επειδή σήμερα η συζήτησή μας αφορά στον κρατικό προϋπολογισμό για την ερχόμενη χρονιά, θα ήθελα να τονίσω πως είμαστε παραπάνω από υπερήφανοι που είναι κεκτημένα της διακυβέρνησης της Νέας Δημοκρατίας όλα όσα προϋπολογίζονται σήμερα για το έτος 2022. Είναι κεκτημένα μιας πολιτικής ηγεσίας που χρειάστηκε να περάσει διά πυρός και σιδήρου, μέσα από συνθήκες αντίξοες και πρωτοφανείς, κυρίως, όμως, μέσω μιας πανδημικής κρίσης, η οποία επέφερε ύφεση παγκοσμίου κλίμακας. Ωστόσο, κυρίες και κύριοι συνάδελφοι, ο προϋπολογισμός για το 2022 θέτει την κοινωνία στο επίκεντρο, που σε αυτήν τη συγκυρία ακολουθεί δύο παράλληλους δρόμους, εξυπηρετώντας ταυτόχρονα έναν κοινό σκοπό. Από τη μία πλευρά περιλαμβάνει σημαντικές πρωτοβουλίες, με στόχο την αποκλιμάκωση της πανδημίας, με βασική μας δέσμευση πως ό,τι χρειαστεί η υγεία θα το έχει, και από την άλλη συνεχίζει τις δομικές μεταρρυθμίσεις για τη μεσοπρόθεσμη ανάπτυξη, ώστε να μειωθούν σταδιακά οι ανισότητες και να επιτευχθεί η διαρκής αύξηση του δημόσιου πλούτου προς όφελος όλων. Δεν φέρνουμε, λοιπόν, για μία ακόμη χρονιά ούτε φόρους ούτε δυσβάσταχτα βάρη. Αντιθέτως οι φόροι όχι μόνο δεν αυξάνονται, αλλά βαίνουν μειούμενοι. Λέτε, κυρίες και κύριοι της Αντιπολίτευσης, πως διαλύουμε τη μεσαία τάξη, πως τη φτωχοποιούμε. Πόσα ψέματα πια; Ακόμη δεν έχετε αντιληφθεί ότι οι κοινωνικές ανάγκες είναι αυτές που ορίζουν την πολιτική μας; Όταν εσείς τα τεσσεράμισι χρόνια της διακυβέρνησής σας επιβάλατε είκοσι εννέα νέους φόρους και προχωρήσατε όχι σε μία, ούτε δύο, ούτε τρεις, αλλά σε είκοσι μειώσεις συντάξεων και αυξήσεις εισφορών, εμείς, κυρίες και κύριοι του ΣΥΡΙΖΑ, στα δύο χρόνια της διακυβέρνησής μας προχωρήσαμε σε πάνω από δέκα μειώσεις και απαλλαγές φόρων, φορολογικών συντελεστών και ασφαλιστικών εισφορών. Βέβαια επ' ουδενί δεν θα υποπέσουμε σε μια ρητορική συγκρίσεων, διότι είναι παραπάνω από προφανή και γνωστά τοις πάσι τα όσα νομοθέτησε επί τεσσεράμισι χρόνια ο ΣΥΡΙΖΑ, καταντώντας τη χώρα ουραγό και outsider της Ευρωπαϊκής Ένωσης, αναξιόπιστη και απλησίαστη στις εξωτερικές επενδύσεις, με αποτέλεσμα ιδιαίτερα χαμηλούς ρυθμούς ανάπτυξης. Αλλά, δείτε, βρισκόμαστε σήμερα εδώ έχοντας στα χέρια μας μια είδηση που αντικατοπτρίζει την προσπάθεια και όσα έχουμε πετύχει τα δυόμισι χρόνια διακυβέρνησης πάνω στο πολιτικό, οικονομικό και αναπτυξιακό προφίλ. Είναι ψήφος εμπιστοσύνης προς τη χώρα μας από κολοσσιαίες εταιρείες παγκοσμίου βεληνεκούς, προκειμένου να επενδύσουν στη χώρα. Δείτε την «AMAZON», τη «MICROSOFT», την «PFIZER» προσφάτως, πριν μόλις μερικές ημέρες τη «DEUTSCHE TELECOM». Και γιατί αυτό τώρα; Διότι οι επενδυτές χρειάζονται συνέχεια των μεταρρυθμίσεων, σταθερό φορολογικό και πολιτικό πλαίσιο, ψηφιοποίηση του δημοσίου και εξάλειψη των αργόσυρτων γραφειοκρατικών διαδικασιών. Και εμείς προσφέρουμε ένα αξιόπιστο προφίλ προς τους επενδυτές με ένα σταθερά εξελισσόμενο και αναπτυσσόμενο περιβάλλον, που θα μετατρέψουν τον παραγωγικό ιστό με έμφαση στην καινοτομία. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Και για να εξηγούμαστε, όταν λέμε καινοτομία εννοούμε τις startups, νεοφυείς εταιρείες τεχνοβλαστούς, και προφανώς αποκλείουμε εταιρείες φαντάσματα τύπου εκείνες του κ. Σκλία- θεωρώ «VOXPOP ANALYSIS» τη λέγανε- που ενείχε δήθεν το στοιχείο της καινοτομίας μόνο ως προς το γεγονός ότι δεν είχε ούτε έναν υπάλληλο. Γιατί για εσάς καινοτομία μπορεί να ήταν αυτό. Για εμάς είναι η αντιστροφή του brain drain, η επιστροφή των νέων μας, οι οποίοι θα αναπτύξουν τις εξαιρετικές τους δεξιότητες στη χώρα τους, σε ένα περιβάλλον που θα τους προσδώσει ασφάλεια και ευκαιρίες ισάξιες με τις αναπτυγμένες χώρες του εξωτερικού. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνοντας, κύριε Πρόεδρε και κύριοι συνάδελφοι, ο προϋπολογισμός για το 2022 αποτελεί αναμφισβήτητα μια νέα αρχή. Αποτελεί το νέο βήμα από την ανάσχεση της πανδημίας προς την ανάκαμψη και την κανονικότητα. Ο προϋπολογισμός του 2022 σηματοδοτεί την επιστροφή της χώρας σε κανονική τροχιά ανάπτυξης και επιβεβαιώνει μια δυναμική η οποία σταθεροποιείται και συνεχώς βελτιώνεται. Γνωρίζουμε φυσικά ότι μαγικές συνταγές σε ένα τόσο αβέβαιο περιβάλλον δεν υφίστανται. Γνωρίζουμε ότι οι κίνδυνοι παραμονεύουν. Είμαστε σίγουροι, όμως, ότι το 2022 όχι μόνο θα ανακτήσουμε πλήρως τις απώλειες του ΑΕΠ, αλλά και θα επιτύχουμε υψηλότερη οικονομική επίδοση σε σχέση με τα προ πανδημίας επίπεδα. Το εθνικό καθήκον επιβάλλει να ανταποκριθούμε στις αυξημένες απαιτήσεις της εποχής, αλλά και να σταθούμε στο ύψος των περιστάσεων και θα το πράξουμε χωρίς προσωπικούς και κομματικούς υπολογισμούς, χωρίς λαϊκισμούς και αυταπάτες. Γιατί ο στόχος για ολόπλευρη ισχυροποίηση της χώρας στο σύγχρονο παγκόσμιο γίγνεσθαι επιβάλλει και απαιτεί συγκλίσεις, δημιουργικές συνθέσεις, εθνικό σχέδιο και στρατηγική μα, πάνω από όλα σκληρή δουλειά από όλους. Επιτάσσει πατριωτική συνείδηση, σύνεση, συναίνεση και ρεαλισμό και απαιτεί πολιτική και κοινωνική σταθερότητα, ασφάλεια και αίσθημα δικαιοσύνης. Γι' αυτό και είμαστε αποφασισμένοι να εργαστούμε σκληρά, με όλες μας τις δυνάμεις παρά τις όποιες αντιξοότητες, παρά το οποιοδήποτε πολιτικό κόστος, προκειμένου να οδηγήσουμε με ασφαλή βηματισμό την οικονομία και την κοινωνία σε έναν ενάρετο κύκλο ευημερίας και τη χώρα μας, την Ελλάδα μας, στη θέση που και δικαιούται και της αξίζει. Σας ευχαριστώ πολύ.
Και εμείς ευχαριστούμε, κυρία Παπακώστα. Καλησπέρα σας από εμένα. Χρόνια πολλά σε όσους και όσες γιορτάζουν. Ένας από αυτούς είναι ο επόμενος ομιλητής, ο κ. Διονύσης Χατζηδάκης της Νέας Δημοκρατίας. Είναι χωρίς κουτάκι με γλυκά, αλλά τι να κάνουμε;
Κύριε Πρόεδρε, θα μου δώσετε ένα λεπτό παραπάνω.
Ως δώρο, ένα λεπτό; Δέχεται και η Αντιπολίτευση.
Κύριοι Υπουργοί, κυρίες και κύριοι συνάδελφοι, θέλω να πιστέψετε ότι έχω κάποια σχέση με τους προϋπολογισμούς γιατί κατέθεσα στον δήμο μου δεκαεννέα προϋπολογισμούς και ξέρω τι είναι προϋπολογισμός και πώς υλοποιείται. Από τους εισηγητές της Αντιπολίτευσης χαρακτηρίστηκε ο προϋπολογισμός του 2022 ως άδικος, αντικοινωνικός και αντιαναπτυξιακός. Και ερωτώ, κυρίες και κύριοι συνάδελφοι, πώς είναι δυνατόν ένας προϋπολογισμός να είναι άδικος και αντικοινωνικός, όταν προβλέπει μείωση του φορολογικού συντελεστή για τις επιχειρήσεις από 28% στο 22%, μείωση της προκαταβολής φόρου για τις επιχειρήσεις από το 100% στο 80% -και άρχισε και από το φορολογικό έτος 2021- μείωση της προκαταβολής φόρου εισοδήματος από επιχειρηματική δραστηριότητα από 100% στο 55% για τα φυσικά πρόσωπα και για το αφορολόγητο, που ξεκίνησε από το 2020, μείωση του εισαγωγικού φορολογικού συντελεστή για τα φυσικά πρόσωπα από το 22% στο 9% για τα εισοδήματα έως 10.000 ευρώ, απαλλαγή από την ειδική εισφορά αλληλεγγύης, που άρχισε από το 2020, για φυσικά πρόσωπα που ασκούν επιχειρηματική δραστηριότητα; Είπα πολλά για τις απαλλαγές που κάνει αυτή η Κυβέρνηση στις επιχειρήσεις. Θα μου πείτε: «Γιατί τις κάνετε στις επιχειρήσεις;». Γιατί ελπίζω να καταλαβαίνετε, αγαπητοί συνάδελφοι της Αντιπολίτευσης, ότι στην Ελλάδα επιχειρήσεις και επιχειρηματίες είναι το συντριπτικό ποσοστό της μεσαίας τάξης. Αυτούς ενισχύουμε. Όταν ενισχύουμε την επιχειρηματικότητα, δίνουμε ανάσα στον προϋπολογισμό. Μην πω τι αισθάνθηκαν και υπέστησαν αυτοί, η μεσαία τάξη, από δικές σας πολιτικές εφαρμογές. Συνεχίζω. Απαλλαγή από την ειδική εισφορά αλληλεγγύης για το 2021 σε μισθωτούς ιδιωτικού τομέα και επέκταση της απαλλαγής για το 2022 σε όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες. Μείωση του φόρου για το μέρισμα από το 10% στο 5%. μεσοσταθμική μείωση του ΕΝΦΙΑ κατά 22%. Μείωση ασφαλιστικών εισφορών στον ιδιωτικό τομέα κατά τρεις μονάδες. Αύξηση από 1-10-2021 αφορολόγητου ορίου για γονικές παροχές ή δωρεές προς συγγενείς Α΄ βαθμού έως -το επαναλαμβάνω- του ποσού των 700 χιλιάδων ευρώ. Αγαπητοί συνάδελφοι, πώς είναι δυνατόν να είναι αντικοινωνικός ένας προϋπολογισμός, όταν η ανεργία συρρικνώνεται και συρρικνώνεται κατά τρεισήμισι μονάδες μέχρι τον Σεπτέμβριο τον φετινό; Θα δούμε πώς θα εξελιχθεί και τους επόμενους μήνες. Πώς είναι δυνατόν, κυρίες και κύριοι συνάδελφοι, έναν προϋπολογισμό να τον χαρακτηρίζετε αντιαναπτυξιακό, όταν σύμφωνα με τα τελευταία στοιχεία όχι της Κυβέρνησης, αλλά της EUROSTAT, για το τρίτο τρίμηνο του 2021, η Ελλάδα είχε την καλύτερη απόδοση και επίδοση στην Ευρωζώνη και τη δεύτερη καλύτερη στο επίπεδο του εννιαμήνου σε ετήσια βάση. Δεν χρειάζεται να σας πω άλλα πράγματα που έκανε το οικονομικό επιτελείο. Πέραν, όμως, των επενδύσεων που έχουν έρθει στην Ελλάδα, που όλοι τις ανέπτυξαν, θέλω να σας πω ότι προστέθηκε χθες η απόφαση της «DEUTSCHE TELEKOM» να επενδύσει 3 δισεκατομμύρια ευρώ και πρόκειται για μία από τις μεγαλύτερες επενδύσεις που έχει κάνει ποτέ ιδιωτική εταιρεία στον χώρο των τηλεπικοινωνιών. Για όλες τις αιτιάσεις της Αντιπολίτευσης, ο εισηγητής μας κ. Θόδωρος Ρουσόπουλος έδωσε εμπεριστατωμένες, τεκμηριωμένες πολιτικές και οικονομικές απαντήσεις που δεν επιδέχονται αμφισβήτηση. Κυρίες και κύριοι συνάδελφοι, θέλω να έρθω σε ένα άλλο θέμα. Έρχονται στο μυαλό μου οι δηλώσεις της προέδρου της Τουρκίας Ερντογάν στην τουρκική Εθνοσυνέλευση, που έλεγε ότι η Ελλάδα δεν έχει χρήματα, για να κάνει εξοπλισμούς, και η οικονομία της χώρας μας, της Ελλάδας, καταρρέει. Στις επόμενες δύο ημέρες σάς πληροφορώ ότι καταφθάνουν στην αεροπορική βάση της Τανάγρας τα έξι πρώτα Ραφάλ, για να ενσωματωθούν στην Πολεμική Αεροπορία μας, πανέτοιμα, επιχειρησιακά, με τον προβλεπόμενο οπλισμό τους, και εντός του 2022 θα παραδοθούν άλλα δώδεκα Ραφάλ -ένα κάθε μήνα- και ήδη έχει καταβληθεί το ποσόν του 30% με την υπογραφή της σύμβασης. Επίσης, εντός του μηνός στα ναυπηγεία της Γαλλίας αρχίζει η κοπή των μετάλλων για τη συναρμολόγηση και ναυπήγηση της πρώτης φρεγάτας Μπελαρά που θα παραδοθεί στο Πολεμικό Ναυτικό μας στο 2022. Αυτή την ημέρα, κύριε Υπουργέ, σκεφτείτε ότι πρέπει να καλέσετε τους Βουλευτές που προέρχονται από το Πολεμικό Ναυτικό να είμαστε σε αυτήν τη χαρά. Βέβαια, δεν είναι μόνο αυτά, αλλά υλοποιούνται και άλλα εξοπλιστικά προγράμματα για τις Ένοπλες Δυνάμεις και τα Σώματα Ασφαλείας της χώρας. Άρα, αγαπητοί συνάδελφοι, διαψεύσθηκε ο πρόεδρος της Τουρκίας, που έλεγε ότι οικονομικά είμαστε αναξιόπιστοι. Εκτιμώ ότι έτσι θα διαψευσθείτε και εσείς. Θέλω να συγχαρώ την πολιτική και στρατιωτική ηγεσία του Υπουργείου Εθνικής Άμυνας για την εργώδη προσπάθεια που κατέβαλαν για την υλοποίηση των συμβάσεων αυτών σε χρόνο ρεκόρ. Έχω υπηρετήσει είκοσι ένα χρόνια, όπως και ο συνάδελφός μου κ. Γκίκας, στο Ναυτικό και ξέρουμε τι είναι να υλοποιείται μία σύμβαση. Θέλει μίνιμουμ πέντε έως δώδεκα χρόνια, για να πάρεις το συγκεκριμένο υλικό. Τελειώνω, κύριε Πρόεδρε. Θέλω στο σημείο αυτό να ευχαριστήσω ως απλός Έλλην πολίτης και ως Βουλευτής τον Πρωθυπουργό της χώρας για την τεράστια συμβολή του με τις αποφασιστικές κινήσεις με τις οποίες κατάφερε το ακατόρθωτο, δηλαδή εν μέσω οικονομικής κρίσης να μπορέσει να εξοπλιστεί η χώρα μας με οπλικά συστήματα τέταρτης και πέμπτης γενεάς, αποδεικνύοντας ότι δεν είναι μόνο το ατού της Νέας Δημοκρατίας, είναι το ατού του έθνους. Κυρίες και κύριοι συνάδελφοι, χωρίς Ένοπλες Δυνάμεις άρτια εξοπλισμένες δεν υπάρχει ειρήνη, δεν υπάρχει οικονομική ανάπτυξη και αυτήν επιδιώκουμε. Καλά Χριστούγεννα, να έχετε υγεία και να φροντίζετε τους εαυτούς σας.
Ευχαριστούμε πολύ. Καλά Χριστούγεννα και η καλύτερη πάσα έγινε. Ο λόγος τώρα στον Υπουργό Άμυνας, τον κ. Νικόλαο Παναγιωτόπουλο. Μετά να ετοιμάζεται η κ. Βέττα από τον ΣΥΡΙΖΑ - Προοδευτική Συμμαχία, ο κ. Πνευματικός από τη Νέα Δημοκρατία και μετά θα δώσουμε τον λόγο στην κ. Μενδώνη. Ορίστε, κύριε Υπουργέ.
Ευχαριστώ, κύριε Πρόεδρε. Πάντως, κύριε συνάδελφε που μόλις κατεβήκατε από το Βήμα, κύριε Χατζηδάκη, εμείς δεν θα πούμε σε κανέναν από τους συνομιλητές μας ότι οι γείτονες δεν έχουν λεφτά να αγοράσουν τώρα, άρα να μη διαπραγματεύονται αδίκως και ασκόπως. Εν πάση περιπτώσει, συνεχίζοντας από εκεί που σταματήσατε, κυρίες και κύριοι συνάδελφοι, επιτρέψτε μου να πω ότι η άμυνα της χώρας πρέπει να είναι ένα πεδίο, η διαχείριση του οποίου πρέπει να γίνεται με όρους εθνικής ομοψυχίας, συνεννόησης και, ει δυνατόν, συναίνεσης μακριά από κάθε είδους μικροπολιτικές σκοπιμότητες και αντιπαλότητες. Το διακύβευμα είναι τεράστιο, ιδίως στην τρέχουσα γεωπολιτική συγκυρία, και είναι πολλά αυτά που πρέπει να γίνουν, παρά τα όσα έχουν ήδη γίνει. Αυτή είναι η προσέγγισή μου και μέσα από αυτή, σας παρουσιάζω σήμερα τον προϋπολογισμό του Υπουργείου Εθνικής Άμυνας. Όσον αφορά στο γενικό πλαίσιο, για τη συζήτηση του προϋπολογισμού, οι εκλεκτοί συνάδελφοι του οικονομικού επιτελείου της Κυβέρνησης έχουν καλύψει με πληρότητα και σαφήνεια το θέμα. Εγώ θα ήθελα να τονίσω απλά και επιγραμματικά κάποιες βασικές παραμέτρους, που συνθέτουν το τοπίο μέσα στο οποίο οι Ένοπλες Δυνάμεις επιχειρούν και μέσα στο οποίο, αντιστοίχως, εμείς επιχειρούμε τον προϋπολογισμό του Υπουργείου Εθνικής Άμυνας. Για δεύτερη συνεχή χρονιά, δυστυχώς, καταρτίζεται ένας προϋπολογισμός μέσα σε καθεστώς αβεβαιότητας και ρευστότητας, που προκαλεί η παγκόσμια υγειονομική κρίση, που ακόμα εξελίσσεται και διαγράφει ένα κρίσιμο σημείο καμπής, μια πανδημική κρίση που τα απόνερά της δεν θα μπορούσαν να αφήσουν ανεπηρέαστα και τα δημοσιονομικά μεγέθη της χώρας. Και μέσα σε αυτό το καθεστώς αβεβαιότητας, ανέκυψε και ένας επιπρόσθετος κίνδυνος από ένα κύμα διεθνών ανατιμήσεων στους τομείς της ενέργειας, αλλά και των τροφίμων παγκοσμίως, που επηρέασε τις δραστηριότητες κατά μήκος ολόκληρης της εφοδιαστικής αλυσίδας και πιέζει προς τα κάτω, αναπόφευκτα, το διαθέσιμο εισόδημα νοικοκυριών και καταναλωτών, παρά τα όποια κυβερνητικά μέτρα ανάσχεσης των επιπτώσεων, από πλευράς, βέβαια, του οικονομικού επιτελείου. Η Κυβέρνηση λαμβάνει ασφαλώς -και καλά κάνει- μια δέσμη μέτρων για την αντιμετώπιση των επιπτώσεων που έχουν οι ανωτέρω διεθνείς συγκυρίες στα νοικοκυριά, δημιουργώντας και απλώνοντας, όσο μπορεί, ένα ανθεκτικότερο δίχτυ προστασίας. Θυμίζω ότι το ισχυρότερο μέσο τόνωσης του διαθεσίμου εισοδήματος των νοικοκυριών δεν είναι άλλο από τη μείωση φόρων. Όπως ξέρετε, φέτος δεν αυξάνεται κανένας φόρος και πέρυσι, αλλά και πρόπερσι μειώθηκαν πάρα πολλοί, αντιθέτως με ό,τι γίνονταν στο παρελθόν. Σκοπός, όμως, και ζητούμενο, παρά την προσφυγική και οικονομική κρίση ή τις γεωπολιτικές εντάσεις, είναι η χώρα μας να είναι έτοιμη να κάνει το άλμα ανάπτυξης. Μιας ανάπτυξης, που δεν αποτελεί απλώς ευχολόγιο, καθ' ότι η αναθεώρηση του ρυθμού ανάπτυξης για το έτος 2021 από 3,6%, που προβλεπόταν στο μεσοπρόθεσμο δημοσιονομικό πλαίσιο '22-'25 και 6,1% στο προσχέδιο προϋπολογισμού του 2022, διαμορφώνεται πλέον, με συντηρητικές μάλιστα εκτιμήσεις, στο 6,9% και σαφώς, αποτελεί επιβράβευση της σχεδιαζόμενης και υλοποιούμενης οικονομικής πολιτικής μέσα σε πρωτοφανείς και εξαιρετικά δύσκολες συνθήκες. Με άλλα λόγια υπάρχει, πλέον, το πεδίο για να έρθουν επενδύσεις και κάποιες από αυτές τις επενδύσεις -σας το λέω- θα γίνουν και στον χώρο της άμυνας. Κυρίες και κύριοι συνάδελφοι, ως γνωστόν, τα οικονομικά μεγέθη δύνανται να επηρεάζονται από πληθώρα εξωγενών παραγόντων, όπως είναι οι γεωπολιτικές εντάσεις, οι διεθνείς ενεργειακές κρίσεις ή και οι ανεξέλεγκτες μεταναστευτικές ροές, στην ευρύτερη περιοχή της ανατολικής Μεσογείου, όπου διακυβεύονται τα μείζονα εθνικά συμφέροντα, υφίστανται, πραγματικά, πολυσύνθετες προκλήσεις και απειλές για την ασφάλεια και τη σταθερότητα. Οι υπαρκτές και εκδηλωθείσες υβριδικές απειλές, οι προκλήσεις και τα προβλήματα ασφαλείας, δεν επιτρέπουν κανέναν απολύτως εφησυχασμό. Αντιθέτως, απαιτούν αυξημένη εγρήγορση και ετοιμότητα. Οι γεωπολιτικές εξελίξεις στην περιοχή μας τρέχουν και θα έλεγα ότι μεταβάλλονται σχεδόν σε καθημερινή βάση. Απαιτούν διαρκή επαγρύπνηση. Σε αυτό, ακριβώς, το σημείο είναι που οι ελληνικές Ένοπλες Δυνάμεις δηλώνουν την παρουσία τους, ορθώνουν το ανάστημά τους και συμβάλλουν αποτελεσματικά στη διασφάλιση της ειρήνης, της ασφάλειας και της σταθερότητας στην περιοχή μας, πάντοτε βέβαια βασιζόμενες, όπως και η χώρα άλλωστε, στους κανόνες του Διεθνούς Δικαίου. Τα γεγονότα που ζήσαμε το 2020, η προφανώς αυξανόμενη τουρκική προκλητικότητα -το καλοκαίρι και το φθινόπωρο του ίδιου έτους- και η συνεχιζόμενη αναθεωρητική συμπεριφορά της γείτονος καταδεικνύουν και επιβεβαιώνουν εμπράκτως δύο πράγματα. Πρώτον, τον βαθμό και την έκταση της απειλής κατά των κυριαρχικών δικαιωμάτων της χώρας μας και δεύτερον, τον βαθμό ετοιμότητας και αποφασιστικότητας των Ενόπλων Δυνάμεων της χώρας, που για μια ακόμα φορά απέδειξαν, όπως αποδεικνύουν διαρκώς, ότι αποτελούν τον εγγυητή της εδαφικής ανεξαρτησίας και προστάτη των κυριαρχικών μας δικαιωμάτων. Η Κυβέρνηση της χώρας, με προεξάρχοντα ασφαλώς τον Πρωθυπουργό Κυριάκο Μητσοτάκη και έχοντας πλήρη επίγνωση της κρισιμότητας των γεωπολιτικών εξελίξεων, κινήθηκε σε δύο βασικούς άξονες: Ενίσχυση των Ενόπλων Δυνάμεων και ενίσχυση των διεθνών συμμαχιών μας. Προχωρήσαμε, λοιπόν, σε αύξηση του προϋπολογισμού του Υπουργείου Εθνικής Άμυνας από τα 3,35 δισεκατομμύρια ευρώ συνολικά για την άμυνα για το 2020 στα 5,44 δισεκατομμύρια ευρώ, για το 2021 και πλέον, με τον κατατεθέντα προϋπολογισμό 2022, στα 6,39 δισεκατομμύρια ευρώ για το επόμενο έτος, με την επιφύλαξη, βέβαια, περαιτέρω ενίσχυσης αυτού, κατά τη διάρκεια του έτους, όπως είχε γίνει και πέρυσι, από το Ειδικό Αποθεματικό, σε συνεργασία πάντοτε με το Γενικό Λογιστήριο του Κράτους. Κατ' αυτόν τον τρόπο, παρέχουμε τη δυνατότητα διατήρησης και ενίσχυσης του μηχανισμού αποτροπής κάθε απειλής, ώστε να είναι δυνατή η διασφάλιση συνθηκών ειρήνης, ασφάλειας και σταθερότητας, που ανέφερα προηγουμένως. Πρόκειται, λοιπόν, για μία ετήσια αύξηση που αγγίζει το 17,5%, που επαναφέρει, συνολικά, τον προϋπολογισμό του Υπουργείου Εθνικής Άμυνας για πρώτη φορά, στο ύψος των προ κρίσης προϋπολογισμών του Υπουργείου, στα επίπεδα του 2009. Η παρουσίαση ενώπιον του Κοινοβουλίου, λοιπόν, του αυξημένου προϋπολογισμού του Υπουργείου μας, αποτελεί καρπό μιας συλλογικής, μεθοδικής και αγαστής συνεργασίας μεταξύ πολιτικής και στρατιωτικής ηγεσίας. Θυμίζω: Εισηγήσεις των Επιτελείων ως προς τις ανάγκες που πρέπει να καλυφθούν, σύνθεση του σχεδίου αυτού από τον Αρχηγό ΓΕΕΘΑ και το Επιτελείο του, έγκριση και αντιπαραβολή από το Υπουργείο, τελική έγκριση από τον Πρωθυπουργό. Μην γελιέστε, σχέδιο συνολικό Κυριάκου Μητσοτάκη είναι αυτή η μεγάλη προσπάθεια για τον επανεξοπλισμό των Ενόπλων Δυνάμεων της χώρας, εμείς απλώς το υλοποιούμε και συνδράμουμε με το δικό μας ρόλο στις σύνθετες διαπραγματεύσεις που χρειάζεται, ώστε να προσκτηθούν τα βασικά, τα κομβικά -θα έλεγα- αμυντικά συστήματα. [[Χειροκροτήματα από την πτέρυγα της Νέας Δημοκρατίας]] Επίσης, στο πεδίο αυτό της υλοποίησης μεγάλη και η συμβολή της ΔΑΕ και των λοιπών υπηρεσιών του Υπουργείου, με μεθοδικές και δύσκολες πάντα, αλλά αποτελεσματικές διαπραγματεύσεις. Νιώθω -και πρέπει να το πω- ευτυχής και υπερήφανος, λοιπόν, που είμαι μέλος αυτής της εθνικής προσπάθειας, μέρος αυτής της εθνικής προσπάθειας για τη θωράκιση της χώρας, που ξεκίνησε με εντατικούς ρυθμούς πριν από δυόμισι χρόνια περίπου. Από τότε οραματιστήκαμε τις Ένοπλες Δυνάμεις, σχεδιάσαμε και υλοποιούμε. Εάν ο προϋπολογισμός είναι, εκ φύσεως, γεμάτος από στοιχεία αβεβαιότητας, λόγω προβλέψεων και εκτιμήσεων που περιλαμβάνει, ο απολογισμός πάντα πιστοποιεί και επιβεβαιώνει την αποτελεσματική και αποδοτική διαχείριση ενός οργανισμού. Και ο απολογισμός του έργου μας μέχρι σήμερα δεν αφήνει, νομίζω, κανένα περιθώριο αμφισβήτησης, ότι πορευόμαστε στο σωστό δρόμο. Με την ανάληψη, λοιπόν, των καθηκόντων μου στο Υπουργείο, έθεσα τους βασικούς άξονες, πάνω στους οποίους οικοδομήθηκε η προαναφερθείσα προσπάθεια. Οι άξονες αυτοί παραμένουν σταθεροί μέχρι και σήμερα, απόδειξή του ότι όλα γίνονται βάσει ενός οργανωμένου, συνολικού, προτεραιοποιημένου ως προς τις ανάγκες σχεδίου, με απόλυτη σοβαρότητα, απόλυτο επαγγελματισμό. Σταχυολογώ: Πρώτος άξονας. Εξασφαλίζουμε την πολιτική μας, την επάρκεια του αμυντικού εξοπλισμού, προχωρώντας τόσο στην αναβάθμιση και υποστήριξη υφιστάμενων βασικών οπλικών συστημάτων των Ενόπλων Δυνάμεων, όσο και στην πρόσκτηση νέων οπλικών συστημάτων. Δεύτερος άξονας. Αναδιοργανώνουμε τη δομή των Ενόπλων Δυνάμεων, δίνοντας έμφαση στην αύξηση διαθεσιμότητας σε έμψυχο δυναμικό. Τρίτος άξονας. Επενδύουμε στη στρατιωτική εκπαίδευση τόσο μέσω της αύξησης του ποσοστού εισακτέων στις στρατιωτικές σχολές, όσο και μέσω συνεργασιών των Ανωτάτων Στρατιωτικών Εκπαιδευτικών Ιδρυμάτων και Σχολών με τα ανώτατα εκπαιδευτικά ιδρύματα της χώρας, καθώς και με αντίστοιχες σχολές του εξωτερικού στο πλαίσιο διεθνών συνεργασιών. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Υπουργού]] Τέταρτος άξονας. Εστιάζουμε στην ενίσχυση της εγχώριας αμυντικής βιομηχανίας με βάση αντιλήψεις σύγχρονης επιχειρηματικότητας και οικονομίας. Παρά τα προβλήματα, υπαρκτά και αναμφισβήτητα, θεωρώ ότι υπάρχει πρόοδος, γιατί υπάρχει δουλειά για τις επιχειρήσεις της εγχώριας αμυντικής βιομηχανίας και κυρίως, υπάρχει μία αυξημένη εξωστρέφεια. Πέμπτος άξονας. Υλοποιούμε το πρόγραμμά μας και ειδικότερα το εξοπλιστικό σκέλος αυτού με απόλυτη διαφάνεια και πλήρη ενημέρωση προς τη Βουλή, τις αρμόδιες επιτροπές και τον ελληνικό λαό. Τελευταίο, αλλά όχι έλασσον, προτάσσουμε την ενεργή αμυντική διπλωματία, έχοντας πετύχει τη δημιουργία και ενίσχυση ενός ισχυρού πλέγματος συμμαχιών σε διμερές και πολυμερές επίπεδο, αξιοποιώντας κάθε δυνατότητα για επαύξηση της εθνικής μας ισχύος και καθιστώντας τη χώρα μας, πλέον, βασικό πυλώνα ασφάλειας και σταθερότητας στην περιοχή μας. Τώρα, κυρίες και κύριοι συνάδελφοι, το παραδέχονται όλοι και κυρίως το παραδέχονται οι ισχυροί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Θα χρειαστώ λίγο χρόνο ακόμα, κύριε Πρόεδρε, γιατί είναι μεγάλο το έργο, θα χρειαστεί και μεγάλος χρόνος.
Γιατί όχι;
Ειδικά για τους εξοπλισμούς, ο προϋπολογισμός για το 2022 είναι αυξημένος κατά 856 εκατομμύρια ευρώ, περίπου, ή κατά 34%, έναντι των πιστώσεων του 2021. Κατά 636%, εξαπλάσιος και πλέον, είναι αυξημένος σε σχέση με τον προ διετίας προϋπολογισμό, για να έχουμε μια ξεκάθαρη εικόνα του έργου που συντελείται. Οι δαπάνες για εξοπλισμούς διαμορφώνονται πλέον στο ύψος των 3,37 δισεκατομμυρίων ευρώ προκειμένου να εξυπηρετηθούν ανάγκες υποστήριξης, αναβάθμιση υπαρχόντων οπλικών και απόκτηση νέων συστημάτων. Εξελίσσεται μια εντατική προσπάθεια, που όσο και αν κάποιοι δεν εννοούν να το καταλάβουν, δεν είναι μια κούρσα εξοπλισμών με την Τουρκία ούτε ανταγωνισμός εξοπλιστικών, αλλά απλά ένας αγώνας δρόμου για να καλύψουμε κενά ετών στην ανανέωση και αναβάθμιση των οπλικών συστημάτων, προκειμένου έτσι να ενισχύεται η συνολική αποτρεπτική ισχύς των Ενόπλων Δυνάμεων της χώρας. Οι δαπάνες για εξοπλιστικά γίνονται σύμφωνα με τη νέα δομή δυνάμεων 2020-2025, σύμφωνα με το μεσοπρόθεσμο πρόγραμμα αμυντικών εξοπλισμών τρέχουσας περιόδου και βέβαια, τον συνολικό δημοσιονομικό σχεδιασμό της Κυβέρνησης για τα επόμενα χρόνια. Οι αποφάσεις αυτές προϋποθέτουν μήνες εντατικών διαβουλεύσεων και διαπραγματεύσεων, μεταξύ διαφορετικών παραγόντων, στρατιωτικών και οικονομικών επιτελείων, εταιρειών, διαφόρων χωρών και κυβερνήσεων. Άρα πρόκειται για μία διαδικασία σύνθετη και χρονοβόρα. Παρ΄όλα αυτά τα αποτελέσματα είναι ήδη απτά και μετρήσιμα. Σταχυολογώ κάποια βασικά εξ αυτών, τα οποία έχουν άλλωστε ακουστεί. Απόκτηση δεκαοκτώ αεροσκαφών Ραφάλ σε χρόνο ρεκόρ. Αν θυμάστε πέρυσι, αρχές του έτους υπογράψαμε, τη σχετική σύμβαση. Είχαν προηγηθεί έξι, επτά μήνες διαπραγμάτευσης. Μέσα σε έξι, επτά μήνες από τις αρχικές διαπραγματεύσεις φτάσαμε στη σύμβαση και σε μερικές μέρες όπως σωστά ειπώθηκε τα πρώτα έξι Ραφάλ θα έρθουν και θα φωλιάσουν στη βάση της Τανάγρας για να επιχειρούν στους ελληνικούς αιθέρες, με το σήμα της χώρας στα φτερά και Έλληνες χειριστές στο πιλοτήριο. Θα είναι η πρώτη εξάδα από την οποία θα προκύψουν και οι εκπαιδευτές των υπολοίπων. Η δεύτερη εξάδα θα παραδοθεί μέσα στο 2022 και η τρίτη το 2023. Και όπως ήδη γνωρίζετε η Πολεμική Αεροπορία θα προμηθευτεί και άλλα έξι καινούργια Ραφάλ, η απόκτηση των οποίων είναι υπό διαπραγμάτευση από τα αρμόδια Επιτελεία αυτό το διάστημα και σύντομα, την επόμενη εβδομάδα, θα έρθουμε να ενημερώσουμε την επιτροπή εξοπλιστικών της Βουλής σχετικά με τη διαδικασία που θα ακολουθηθεί, προκειμένου να προχωρήσουμε και στην ψήφιση κατ' αρχάς, από το Σώμα, έγκριση και μετά υπογραφή αυτής της σύμβασης-απόκτησης έξι νέων Ραφάλ για να φτάσει ο συνολικός αριθμός σε μία πλήρη μοίρα, είκοσι τέσσερα τον αριθμό, υποστηριζόμενα, όμως, από τα όπλα που πρέπει να φέρουν, τα ανταλλακτικά με τα οποία πρέπει να εφοδιάζονται, δηλαδή μαζί με την σύμβαση εν συνεχεία υποστήριξης και ασφαλώς τις σχετικές υποδομές, να μην ξεχνάμε καθόλου και το πολύ σημαντικό μέρος της υποστήριξης, τις υποδομές και το έμψυχο δυναμικό, δηλαδή το προσωπικό που αυτή τη στιγμή εκπαιδεύεται, προκειμένου να στελεχώσει αυτές τις υποδομές στην Τανάγρα. Πέραν όμως της απόκτησης των Ραφάλ, ένα ακόμα εξοπλιστικό πρόγραμμα κομβικής σημασίας βαίνει προς συμβασιοποίηση. Αναφέρομαι στην πολύ πρόσφατη συμφωνία για την απόκτηση τριών φρεγατών Μπελαρά και την τεράστια ενίσχυση του στόλου μας μέσω αυτού του προγράμματος όπου πλέον μπορούμε εύκολα να ισχυριζόμαστε ότι αποτελεί την είσοδο στη νέα εποχή για το Πολεμικό μας Ναυτικό. Δεν είναι μόνο το μέγεθος του οικονομικού αντικειμένου που καθιστά τη συγκεκριμένη προμήθεια μείζονος σημασίας. Είναι και το γεγονός ότι ένα μεγάλο τμήμα του στόλου μας πλησιάζει προς το τέλος του κύκλου ζωής του και η ανάγκη αντικατάστασης αυτών των μονάδων είναι παραπάνω από επιτακτική. Πρόκειται για μια συμφωνία. Λοιπόν. η οποία θα δρομολογήσει την πορεία, τη μοίρα θα έλεγα του Πολεμικού Ναυτικού για τα επόμενα τριάντα χρόνια και ήταν ασφαλώς κάτι που το ένδοξο Πολεμικό μας Ναυτικό το δικαιούνταν και το άξιζε μαζί. Αυτό το εξοπλιστικό πρόγραμμα καθυστέρησε να έρθει, αλλά τελικά ήρθε. Βάσει του υπάρχοντος σχεδιασμού δύο φρεγάτες θα παραδοθούν το 2025, άντε η δεύτερη αρχές του 2026 και η επόμενη εντός του 2026. Μεριμνούμε, βέβαια, ώστε το Πολεμικό Ναυτικό να ενισχυθεί ακόμα περισσότερο, αφού οι ανάγκες ανανέωσης του στόλου δεν περιορίζονται μόνο στην προμήθεια τριών νέων φρεγατών. Εν καιρώ θα είμαστε σε θέση να πούμε περισσότερα. Ξέρετε, όμως, ότι αυτήν τη στιγμή είναι σε εξέλιξη τόσο η διαπραγμάτευση για την απόκτηση τεσσάρων νέων κορβετών όσο και αυτή για τον εκσυγχρονισμό των τεσσάρων φρεγατών κλάσης ΜΕΚΟ που θα συμπληρώσουν τελικά το πρόγραμμα ύψους 5 δισεκατομμυρίων ευρώ για το Πολεμικό μας Ναυτικό. Αυτή είναι η οροφή και θα την πιάσουμε στο απόλυτο. Θυμίζω ότι εντός του επόμενου έτους θα παραδοθεί επιτέλους και η τελευταία πυραυλάκατος «νούμερο 7» από ένα πρόγραμμα που ξεκίνησε στις αρχές του αιώνα, αλλά επισπεύσθηκε και τελειώνει τα δύο τελευταία χρόνια. Άρα, τα δύο εμβληματικά προγράμματα ενίσχυσης των Ενόπλων Δυνάμεων τα οποία ανεβάζουν εκθετικά τις επιχειρησιακές δυνατότητες είναι δεδομένα, δεν είναι, όμως, τα μοναδικά. Θυμίζω ότι σε αυτό το πλαίσιο η Πολεμική Αεροπορία διαθέτει πλέον αυξημένες διαθεσιμότητες στα αεροπλάνα Μιράζ 2000-5, που για πρώτη φορά από το 2012 διαθέτουν υπαρκτή και εκτελούμενη σύμβαση εν συνεχεία υποστήριξης, άρα απρόσκοπτη ροή ανταλλακτικών και επομένως, προστίθενται αεροσκάφη του τύπου αυτού στις διαθεσιμότητες της Πολεμικής μας Αεροπορίας. Έχει ξεμπλοκάρει επιπλέον και υλοποιείται το πρόγραμμα αναβάθμισης των F-16 στην εκδοχή Viper. Αυτή τη στιγμή οκτώ αεροσκάφη βρίσκονται στα υπόστεγα, στις υποδομές της ΕΑΒ, αποσυναρμολογούνται και προχωράει η αναβάθμισή τους. Ακολουθεί και δρομολογείται το επόμενο βήμα, η αναβάθμιση των F-16 Block 50, η οποία, όμως, για λόγους διαφάνειας και το έχουμε πει στην αρμόδια επιτροπή θα έρθει ενώπιον του Σώματος προς έγκριση με νέα σύμβαση, για να μην υπάρχει καμμία σκιά. Την Τρίτη δε η αρμόδια επιτροπή θα κληθεί να εγκρίνει το κατακυρωτικό αποτέλεσμα του διαγωνισμού για τη σύμβαση των μεταγωγικών τύπου C-27 έτσι ώστε επιτέλους να αρχίσουν να έρχονται ανταλλακτικά στο νέο έτος με την εφαρμογή της σύμβασης αυτή και να προστεθούν μεταγωγικά αεροσκάφη αυτού του τύπου στις διαθεσιμότητες της Πολεμικής Αεροπορίας. Εργαζόμαστε, επίσης, για τη δημιουργία του διεθνούς κέντρου αεροπορικής εκπαίδευσης στην Καλαμάτα για το οποίο τόσα ακούστηκαν, υπερβολικά θα έλεγα. Μια στρατιωτική παρέμβαση για το μέλλον του προσωπικού όμως, της Πολεμικής Αεροπορίας, γιατί καινούργια Ραφάλ, χωρίς καλά εκπαιδευμένους, άριστα εκπαιδευμένους χειριστές, με συγχωρείτε αντιστοίχως όπως καινούργιες Μπελαρά χωρίς εκπαιδευμένα πληρώματα, είναι όπως είχε πει κάποτε ο ναύαρχος Κουντουριώτης «σίδερο και μολύβι που πλέει και βυθίζεται στο νερό και τίποτα άλλο». Τον Φεβρουάριο, λοιπόν, στην Καλαμάτα θα εγκαινιαστούν τα δύο πρώτα κτήρια υποδομών στο πλαίσιο της εξέλιξης αυτής της σύμβασης, ένα κτήριο όπου θα τοποθετηθεί ένας υπερσύγχρονος εξομοιωτής και ένα άλλο που θα χρησιμοποιηθεί ως υπόστεγο και αποθήκη υλικών. Επιπλέον, το Πολεμικό Ναυτικό θα εξοπλιστεί με επτά καινούργια υπερσύγχρονα ελικόπτερα τύπου Romeo ανθυποβρυχιακής χρήσης, τα καλύτερα που υπάρχουν στο είδος τους σήμερα, εκ των οποίων τα δύο πρώτα θα παραληφθούν εντός του 2022. Στο σύνολό τους για να μη λέω πολλά, από τον Ιούλιο του 2019 ενεργοποιήθηκαν και παραμένουν ενεργοποιημένα εκατόν εξήντα πέντε προγράμματα που αφορούν στην απόκτηση οπλικών συστημάτων. Από αυτά χρηματοδοτούνται ήδη τα εκατόν τριάντα πέντε και έχουν ήδη συμβασιοποιηθεί, δηλαδή εκτελούνται πλέον στο απόλυτο σαράντα έξι και έπεται συνέχεια. Μία μνεία στο προσωπικό των Ενόπλων Δυνάμεων που με συναίσθηση καθήκοντος και αίσθημα ευθύνης για το έργο που επιτελεί, αποτελεί πραγματικά κινητήριο μοχλό του συστήματος, τον πραγματικό και αδιαμφισβήτητο πολλαπλασιαστή ισχύος των Ενόπλων Δυνάμεων. Το 2021 ήταν η χρονιά που το νέο δυναμικό, δηλαδή επαγγελματίες οπλίτες και οπλίτες βραχείας ανακατάταξης εντάχθηκε στις τάξεις των Ενόπλων Δυνάμεων. Το 2022 η προσπάθεια θα συνεχιστεί μέσω της πρόβλεψης για πρόσληψη επιπλέον χιλίων εξακοσίων ΕΠΟΠ και χιλίων οπλιτών βραχείας ανακατάταξης. Επιπρόσθετα για το 2022 ο αριθμός των εισακτέων στις στρατιωτικές σχολές, στις παραγωγικές σχολές των Ενόπλων Δυνάμεων, Σχολή Ευελπίδων, Σχολή Ικάρων, Σχολή Ναυτικών Δοκίμων αναμένεται να διατηρηθεί στο αυξημένο επίπεδο των χιλίων τριακοσίων τριάντα πέντε σπουδαστών έναντι του αντίστοιχου αριθμού των οκτακοσίων δεκαεννέα που εισέρχονταν στις παραγωγικές σχολές μέχρι το 2020. Απώτερος σκοπός η επίτευξη του στόχου που είχαμε θέσει για ενίσχυση του ανθρώπινου δυναμικού των Ενόπλων Δυνάμεων κατά δεκαπέντε χιλιάδες άτομα σε ορίζοντα πενταετίας, συμβάλλοντας έτσι τόσο στην ηλικιακή ανανέωση όσο και στην ποιοτική αναβάθμιση του στελεχιακού προσωπικού των Ενόπλων Δυνάμεων. Ενσωματώνοντας αυτές τις προβλέψεις στον προϋπολογισμό του επόμενου οικονομικού έτους, γιατί και οι αριθμοί σε αυτήν τη συζήτηση έχουν σημασία, οι πιστώσεις για αποδοχές παρουσιάζουν αύξηση κατά 2,07% ή κατά απόλυτα νούμερα κατά 50,6 εκατομμύρια σε σχέση με το 2021 διαμορφούμενες στο ύψος των 2,5 δισεκατομμυρίων περίπου. Η υλοποίηση του εξοπλιστικού σε συνδυασμό με τις προωθούμενες προσλήψεις δημιούργησαν συνθήκες αύξησης, όπως είναι φυσικό, του λειτουργικού σκέλους του προϋπολογισμού, δηλαδή του τρίτου σκέλους: εξοπλιστικά, προσωπικό, λειτουργικές δαπάνες, ήτοι τις δαπάνες για καύσιμα, τροφοδοσία, ένδυση - υπόδηση στρατευσίμων, συντηρήσεις - επισκευές εξοπλισμού και εγκαταστάσεων κ.λπ., σε ένα ποσοστό που ανέρχεται περίπου στο 9.47% ή κατά 45,5 εκατομμύρια περίπου σε απόλυτες τιμές. Για να μην λέω πάρα πολλά, προχωράω στο κομμάτι το τελευταίο της ενεργούς διπλωματίας και με αυτό κλείνω. Ασφαλώς και η διπλωματική πολιτική ασκείται πρωτίστως από τον Πρωθυπουργό και βέβαια τον Υπουργό Εξωτερικών, αλλά στο επίπεδο της αμυντικής διπλωματίας το Υπουργείο Εθνικής Άμυνας από το δικό του μετερίζι συμβάλλει με μια σειρά συμφωνιών που συνήφθησαν στον τομέα της αμυντικής συνεργασίας καθιστώντας την Ελλάδα πυλώνα σταθερότητας και ασφάλειας σε μία ασταθή περιοχή. Επιστέγασμα αυτών των προσπαθειών και ορόσημο στον τομέα της αμυντικής συνεργασίας ήταν οι πρόσφατα υπογραφείσες συμφωνίες, στρατηγικού χαρακτήρα μάλιστα, αμυντικής συνεργασίας με τις Ηνωμένες Πολιτείες Αμερικής και τη Γαλλία. Στο σύνολο τους οι δύο αυτές συμφωνίες προβάλλουν ένα υψηλότατο αποτύπωμα στην άμυνα και την ασφάλεια και προάγουν διεθνώς τον σταθεροποιητικό ρόλο της Ελλάδας. Μετράει πιο πολύ η Ελλάδα όσον αφορά και στον τρόπο που την βλέπουν αυτές οι χώρες, οι ισχυροί εταίροι και σύμμαχοι από ό,τι μετρούσε πριν από χρόνια. Και αυτό δεν είναι το μοναδικό έργο που έχουμε να επιδείξουμε στον τομέα αυτό. Σειρά συμφωνιών που συνήφθησαν τομέα αμυντικής συνεργασίας που προβλέπουν τη συμμετοχή μας σε διμερή, τριμερή και πολυμερή σχήματα, εξελίσσονται με χώρες με τις οποίες μοιραζόμαστε εν πολλοίς τις ίδιες απόψεις για την ασφάλεια και σταθερότητα στην περιοχή. Θυμίζω: Τριμερής συνεργασία με την Κύπρο και το Ισραήλ. Τριμερής συνεργασία με την Κύπρο και την Αίγυπτο. Συνεργασία "τρία συν ένα" με συμμετοχή Κύπρου, Ισραήλ και Ηνωμένων Πολιτειών. Τα νέα είναι πρόσφατα και είναι καλά από την άλλη όχθη του Ατλαντικού. Τετραμερής με τη συμμετοχή Γαλλίας, Ιταλίας και Κύπρου. Καθώς, επίσης, και διμερείς συμφωνίες συνεργασίας στο αμυντικό πεδίο με την Αίγυπτο, τα Ηνωμένα Αραβικά Εμιράτα και τη Σαουδική Αραβία. Κυρίες και κύριοι συνάδελφοι, ένα τελευταίο σχόλιο για το κοινωνικό πρόσωπο των Ενόπλων Δυνάμεων. Οι Ένοπλες Δυνάμεις πραγματοποιούν δράσεις κατά μήκος όλης της ελληνικής επικράτειας σε τομείς όπως η υγεία, η έρευνα και διάσωση, οι αεροδιακομιδές, η κατασκευή έργων κοινής ωφελείας καθώς και η πολύ σημαντική συνδρομή στην αντιμετώπιση εκτεταμένων φυσικών καταστροφών και φυσικά η αποτελεσματική διαχείριση των μεταναστευτικών ροών. Ειρήσθω εν παρόδω, το Υπουργείο Εθνικής Άμυνας ενισχύθηκε το τρέχον οικονομικό έτος με πιστώσεις περίπου 104.000.000 ευρώ στο πλαίσιο συνδρομής για την αντιμετώπιση των μεταναστευτικών ροών για δράσεις και έργα σχετικά με δομές φιλοξενίας και τον ενιαίο φορέα επιτήρησης συνόρων. Είναι πάντα έτοιμες οι Ένοπλες Δυνάμεις να συνδράμουν όταν απαιτηθεί αναδεικνύοντας το πολυεπίπεδο έργο τους. Από όλα αυτά δεν θα μπορούσαν να απουσιάζουν και η προσπάθεια καταπολέμησης της υγειονομικής κρίσης με καταλυτική προς τούτο τη συνδρομή των Ενόπλων Δυνάμεων. Δύο νοσοκομεία, το 251 ΓΝΑ και το ΝΙΜΙΤΣ, εντάθηκαν όταν και για όσο διάστημα απαιτήθηκε στο σύστημα εφημεριών του ΕΣΥ, ενώ και το υγειονομικό προσωπικό των Ενόπλων Δυνάμεων συμβάλλει στην εθνική προσπάθεια εμβολιασμού αδιαλείπτως από την πρώτη στιγμή. Κυρίες και κύριοι συνάδελφοι, κλείνοντας την ομιλία μου θα ήθελα να σας διαβεβαιώσω ότι οι Ένοπλες Δυνάμεις είναι και παραμένουν ισχυρές, ετοιμοπόλεμες, αξιόμαχες και εκπέμπουν προς κάθε κατεύθυνση ισχυρό αποτρεπτικό στίγμα. Δεν είχα καμμία αμφιβολία γι' αυτό ποτέ, όμως τα τελευταία χρόνια το έχω διαπιστώσει ιδίοις όμμασι και γι' αυτό εργάζομαι με όλες μου τις δυνάμεις και με το ευτυχές προνόμιο να έχω την απόλυτη συμπαράσταση της λοιπής πολιτικής, ασφαλώς και της στρατιωτικής, ηγεσίας. Οι Ένοπλες Δυνάμεις αναβαθμίζονται συνεχώς σε δομές, ανανεώνονται σε ανθρώπινο δυναμικό και θωρακίζονται με τα πλέον σύγχρονα οπλικά συστήματα. Μέσα σε καθεστώς πλήρους διαφάνειας και -τολμώ να πω- παρά τα δημοσιονομικά προβλήματα που αντιμετώπισε η χώρα στο πρόσφατο παρελθόν, βρίσκεται πλέον μπροστά από τις εξελίξεις. Το συνολικό αμυντικό της αποτύπωμα είναι ισχυρό και αναγνωρίσιμο. Και τώρα νομίζω, κλείνοντας, είναι η στιγμή που Εθνική Αντιπροσωπεία οφείλει να το παραδεχτεί αυτό στεκόμενη στο ύψος των περιστάσεων υπερψηφίζοντας τον προϋπολογισμό του Υπουργείου Εθνικής Άμυνας, έναν προϋπολογισμό -σταθμό θα τον χαρακτήριζα- για την κάλυψη των αμυντικών αναγκών της χώρας, έναν προϋπολογισμό που θα καταστήσει το «ξίφος» της Ελλάδας, που είναι οι Ένοπλες Δυνάμεις, και τα τελευταία δύο χρόνια ακονίζεται και λειαίνεται, πιο λαμπρό και πιο κοφτερό, κάνοντας τους Έλληνες ευτυχείς στην πραγματικότητα και την πεποίθηση ότι είναι πραγματικά ασφαλείς. Ασφαλώς και υπερψηφίζω τον Προϋπολογισμό. Σας ευχαριστώ.
Κι εγώ σας ευχαριστώ, κύριε Υπουργέ.
Κύριε Πρόεδρε, μπορώ να έχω τον λόγο;
Κύριε Μυλωνάκη, σας παρακαλώ, στην ομιλία σας, όχι τώρα. Σε λίγο θα μιλήσετε. Μην το πάμε πάλι έτσι.
Μια ερώτηση στον κύριο Υπουργό θέλω να κάνω.
Θα ζητήσει κι άλλος μετά και θα έχουμε το ίδιο γαϊτανάκι. Θα πρέπει να μιλήσουν όλοι οι Κοινοβουλευτικοί Εκπρόσωποι.
Μόνο ένα λεπτό, κύριε Πρόεδρε.
Ορίστε, κάντε μία ερώτηση.
Κύριε Υπουργέ, πράγματι οι δαπάνες είναι κατά πολύ αυξημένες. Πλησιάζουμε με τα 6,39 δισεκατομμύρια ευρώ το 2009. Όμως, αυτό το οποίο παρακολουθούμε για μία ακόμα φορά και βλέπουμε είναι ότι για τα στελέχη των Ενόπλων μας Δυνάμεων, το είπατε προηγουμένως, παρά τις προσλήψεις ΕΠΟΠ κ.λπ., δύο χιλιάδων εξακοσίων, για το 2022 η αύξηση είναι μόνο 2%, δηλαδή περίπου 49 εκατομμύρια ευρώ και κάτι, 50 εκατομμύρια ευρώ. Πιστεύετε ότι το 2009 τα χρήματα τα οποία έπαιρναν τα στελέχη ήταν τα ίδια που παίρνουν και σήμερα; Καμμία μέριμνα για τα στελέχη των Ενόπλων Δυνάμεων. Δεύτερον, στρατιωτικοί γιατροί. Παρακολουθούμε το άκρον άωτο του παραλόγου. Ο κύριος Πρωθυπουργός -και καλώς- είπε ότι μέσα στα Χριστούγεννα θα δοθεί ένα μπόνους για όλους τους γιατρούς που πολέμησαν την πανδημία. Οι στρατιωτικοί γιατροί οι οποίοι από την πρώτη στιγμή ήταν παντού μέσα στον «πόλεμο» αυτόν όπως λέτε για την πανδημία, γιατί δεν θα πάρουν αυτό το μπόνους του 50% του βασικού μισθού όπως όλοι οι άλλοι; Βγήκε η διαταγή του ΓΕΕΘΑ προχθές και δεν τους έχει μέσα. Θα ήθελα μία απάντηση σε αυτούς, παρακαλώ. Επίσης, επειδή μιλήσατε για τα εξοπλιστικά, ξέρετε πολύ καλά ότι έχουμε στηρίξει πάρα πολύ όλες τις αμυντικές δαπάνες. Τι γίνεται με τις μεταφορές, τα C130; Μιλήσατε για τα C27. Θα τα φτιάξετε τα C130; Δυόμισι χρόνια βγήκε κανένα C130; Τι θα γίνει; Πρέπει να ολοκληρωθεί για να μπορέσουμε να κάνουμε μεταφορές, αλλιώς δεν θα μπορέσουμε να κάνουμε κάτι. Ευχαριστώ.
Κύριε Υπουργέ, να κάνει και ο κ. Βρούτσης την ερώτηση του και μετά θα απαντήσετε και στους δύο.
Ευχαριστώ, κύριε Πρόεδρε. Δεν είναι ερώτηση προς τον Υπουργό, αλλά θα παρακαλούσα να επαναλάβει κάτι το οποίο θέλω να γίνει πιο ευκρινές στην Αίθουσα, γιατί στην προσπάθεια να επιταχύνει τον λόγο του δεν ακούστηκε με την καθαρότητα που πρέπει. Κύριε Υπουργέ, μπορείτε να επαναλάβει το χρονοδιάγραμμα της παραλαβής των Ραφάλ στη χώρα μας; Ευχαριστώ.
Το είπε και ο κ. Χατζηδάκης αυτό. Ορίστε, κύριε Υπουργέ.
Αν και δεν είναι αυτή η περίσταση για να δοθούν απαντήσεις σε αυτά τα ερωτήματα. Συζήτηση για τον προϋπολογισμό κάνουμε, να πω τώρα για το χρονοδιάγραμμα των C130; Άλλωστε στην επιτροπή που θα γίνει εντός της εβδομάδος, μπορείτε να το ρωτήσετε εκεί, εκτός βέβαια από το θέμα της ατζέντας, και θα σας μία πλήρη ενημέρωση. Προς το παρόν αρκεστείτε στο ευτύχημα ότι τα C27 πλέον θα αρχίσουν να υποστηρίζονται με ανταλλακτικά από τις αρχές του επόμενου έτους. Όσο για τα C130, ξέρετε ότι οι διαθεσιμότητες είναι χαμηλές. Θα φέρω κι εκεί πρόταση στην Επιτροπή για να συζητήσουμε τις εναλλακτικές που έχουμε μπροστά μας προκειμένου να επαναφέρουμε κι αυτό το πολύ σημαντικό στοιχείο του στόλου των μεταγωγικών αεροσκαφών. Όσον αφορά στα μισθολογικά, εγώ κατέληξα ότι η δαπάνη είναι αυξημένη. Ξέρετε ότι με την μορφή εκτάκτων επιδομάτων ή έκδοσης φύλλων πορείας καταβάλλουμε επιπλέον οικονομικές ενισχύσεις αναγνωρίζοντας, όμως, το έργο των στελεχών των Ενόπλων Δυνάμεων σε όλα τα επίπεδα. Όσον αφορά στους στρατιωτικούς γιατρούς, είναι εντεταγμένοι στο πλαίσιο καταβολής επιπλέον οικονομικής ενίσχυσης οι γιατροί των στρατιωτικών νοσοκομείων, αλλά και όλοι οι υπηρετούντες γιατροί σε υγειονομικές μονάδες των Ενόπλων Δυνάμεων και εκτός από τα νοσοκομεία. Δείτε το και θα δείτε ότι καλύπτονται και αυτοί από το μπόνους. Άλλωστε η συμβολή του υγειονομικού προσωπικού των Ενόπλων Δυνάμεων στη διαχείριση πανδημίας -αν πάτε σε ένα εμβολιαστικό κέντρο θα το διαπιστώσετε αυτό- είναι παραπάνω από διακριτή και πολύτιμη. Δείτε, όμως. Είναι μέσα. Τέλος, όσον αφορά στην παραλαβή των Ραφάλ, το επαναλαμβάνω, τα έξι πρώτα θα έρθουν στις 19 Ιανουαρίου στην Τανάγρα. Σχετικά με την εκπαίδευση, άκουσα πολλές ανοησίες πάνω σε αυτό το θέμα. Κάποιοι αμφισβητούσαν ότι έχει γίνει η αγορά, επειδή οι πιλότοι έπρεπε, όπως είναι φυσικό, να εκπαιδευτούν για πολλούς μήνες και οι πιλότοι και το προσωπικό υποστήριξης επίγειας υποστήριξης, συντήρησης και τα λοιπά στη Γαλλία, στην αντίστοιχη βάση. Θα έρθουν πλέον να εγκατασταθούν -προφανώς αυτό θέλει αρκετή προεργασία- και επισήμως από τις 19 Ιανουαρίου και μετά στη βάση της Τανάγρας που προορίζεται να τα υποδεχθεί και ζει μέρες πραγματικά μεγάλης ανάτασης σε σχέση με το παρελθόν, όταν υπήρχαν τακάκια στα φρένα των μιράζ 2000-5, σε εποχές απουσίας συμβάσεων εν συνεχεία υποστήριξης. Τα υπόλοιπα έξι μέσα στο 2022 και η τρίτη εξάδα που συμπληρώνει τα δεκαοκτώ μέσα στο 2023. Όσον αφορά στα νέα έξι που θα προμηθευτούμε, θα φέρουμε τη σχετική σύμβαση πρώτα για ενημέρωση της επιτροπής εξοπλιστικών, μετά για ψήφιση στην Επιτροπή Εξωτερικών και Άμυνας και μετά στην Ολομέλεια. Προφανώς, θα δούμε εκεί ένα άλλο χρονοδιάγραμμα. Αλλά όσον αφορά αυτά που ήδη έχουμε πάρει, αυτό που σας ανέλυσα είναι το χρονοδιάγραμμα παραλαβής τους. Ευχαριστώ.
Ευχαριστούμε πολύ. Καλείται στο Βήμα η κ. Καλλιόπη Βέττα από τον ΣΥΡΙΖΑ - Προοδευτική Συμμαχία. Να ετοιμάζεται ο κ. Πνευματικός από τη Νέα Δημοκρατία και μετά θα μιλήσει η κ. Μενδώνη. Ορίστε, κυρία Βέττα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση για τον προϋπολογισμό του 2022 έχει καταδείξει τις βασικές εκτιμήσεις για την πορεία των οικονομικών μεγεθών. Ακούστηκαν βάσιμα επιχειρήματα από τους εισηγητές του ΣΥΡΙΖΑ για τους δείκτες, τις δαπάνες και τα έσοδα όπως και για τις κατανομές στα πεδία των κοινωνικών και αναπτυξιακών αναγκών, όπου είναι πρόδηλο ότι η στήριξη είναι ισχνή και ατελέσφορη. Η συζήτηση για τον προϋπολογισμό, ωστόσο, δεν αφορά μονάχα στην οικονομία. Είναι μια συνολική πολιτική αντιπαράθεση, μια προγραμματική ποιοτική εναλλακτική κατάθεση θέσεων σε μια πολύ κρίσιμη στιγμή. Έχουμε δει και στο παρελθόν μεγέθη και δείκτες που φανέρωναν μια οικονομική επέκταση, ωστόσο οι πολίτες δεν ευημερούσαν. Αντιθέτως, η όποια ανάπτυξη για να είναι δίκαιη, οφείλει να είναι συμπεριληπτική, βιώσιμη και να αφορά σε όλες και όλους τους κατοίκους της χώρας μας. Για παράδειγμα, το Γραφείο Προϋπολογισμού της Βουλής, το οποίο τεκμηρίωσε ότι ο προϋπολογισμός ενέχει πολλές αβεβαιότητες, ανέφερε ότι οποιοδήποτε μέτρο προκύψει θα πρέπει να είναι στοχευμένο στους οικονομικά ασθενέστερους. Την ίδια ώρα οι άνθρωποι που βρίσκονται κάτω από το όριο της φτώχειας αυξάνονται. Η εργασιακή επισφάλεια γιγαντώνεται και οι κοινωνικές ανισότητες οξύνονται. Γι' αυτό οφείλουμε να είμαστε ιδιαίτερα προσεκτικοί, καθώς έπειτα από μια πολύ μεγάλη υποχώρηση στα οικονομικά μεγέθη, υποχώρηση που μας κατέταξε στην τρίτη χειρότερη θέση στην Ευρώπη το 2020, οι προβλέψεις δεν είναι ευοίωνες. Ο πληθωρισμός, τα μέτρα που απαιτούνται για τη στήριξη νοικοκυριών και επιχειρήσεων λόγω της έκρηξης των τιμών βασικών αγαθών και ενέργειας, το δημόσιο χρέος που υπερβαίνει το 200%, αλλά και η σταδιακή επαναφορά των δημοσιονομικών περιορισμών δημιουργεί ένα περιβάλλον αβεβαιότητας. Ο προϋπολογισμός του 2022, όπως έχει αναφερθεί, πρώτον, δίνει υπερβολική έμφαση στη στήριξη από το Ταμείο Ανάκαμψης για το οποίο δεν έγινε καμμία διαβούλευση, ενώ δεν στηρίζει τις μικρομεσαίες επιχειρήσεις οι οποίες είναι πλήρως αποκλεισμένες. Δεύτερον, δεν αντιμετωπίζει το ζήτημα της ακρίβειας την ώρα που ο πληθωρισμός προσεγγίζει τα επίπεδα του 5% με ανατιμήσεις στα προϊόντα και εξωφρενικές αυξήσεις στους λογαριασμούς του ρεύματος. Δεν πρέπει να παραβλέπουμε ότι η πλειοψηφία των επαγγελματιών, οι αγρότες, οι μισθωτοί και κυρίως οι μικρομεσαίες επιχειρήσεις βρίσκονται αντιμέτωποι με μια τρομακτική διόγκωση του κόστους παραγωγής και συρρίκνωση του εισοδήματός τους. Τρίτον, προβλέπει μια δημοσιονομική προσαρμογή εννέα ποσοστιαίων μονάδων για τα δύο επόμενα έτη εν μέσω πανδημίας και ενεργειακής κρίσης με στόχο να μειωθεί το έλλειμμα με τέτοια ταχύτητα που θυμίζει επίπεδα προσαρμογής του 2013, της πιο σκληρής μνημονιακής περιόδου. Τέταρτον, την ίδια ώρα έχουμε μείωση δαπανών κατά σχεδόν 800 εκατομμύρια ευρώ στην υγεία, γεγονός που ναρκοθετεί ένα σύστημα που βρίσκεται ήδη στα όριά του. Τα συμπεράσματα είναι αποκαρδιωτικά. Ωστόσο, θέλω να σταθώ σε ειδικότερα θέματα και μιας είναι η κυρία Υπουργός εδώ, θα ήθελα να αναφερθώ, πρώτα απ' όλα, στον πολιτισμό, τον πλέον πληττόμενο κλάδο της κρίσης, όπου απουσιάζει εντελώς ο σχεδιασμός και οι πρωτοβουλίες ουσιαστικής στήριξης που θα μπορούσαν να αντιμετωπίσουν ολιστικά το πρόβλημα. Άλλωστε, καταργούνται και όσα ελάχιστα μέτρα υπήρξαν. Επίσης, αν αφαιρέσουμε το Ταμείο Ανάκαμψης που χρησιμοποιείται αυθαίρετα και μελλοντολογικά σε κάθε πρόβλεψη για να καλύψει τις τρύπες που δημιουργεί η Κυβέρνηση, τα κονδύλια για τον πολιτισμό είναι μειωμένα για το 2022 σχεδόν κατά 25 εκατομμύρια στον τακτικό και κατά 5 εκατομμύρια στο Πρόγραμμα Δημοσίων Επενδύσεων. Βέβαια, αυξάνεται για μια ακόμη χρονιά το κονδύλι για τις δαπάνες των γραφείων της πολιτικής ηγεσίας του Υπουργείου, ένα Υπουργείο που εντρυφεί στην αδιαφάνεια, τη χειραγώγηση των θεσμών και την έλλειψη πρωτοβουλιών τόσο στην υπεράσπιση του σύγχρονου πολιτισμού και των ανθρώπων του όσο και στην προστασία της πολιτιστικής κληρονομιάς της χώρας. Στον αθλητισμό ομοίως εντοπίζεται μια γενική λαθροχειρία, καθώς αθροίζονται για λόγους εντυπώσεων τα ποσά από τη φορολόγηση του «Στοιχήματος» στον γενικό προϋπολογισμό. Ωστόσο, ακόμα και στο πλαίσιο αυτής της παραπλάνησης, αναδεικνύεται το γεγονός της κατά προτεραιότητα ενίσχυσης των επαγγελματικών σωματείων, την ώρα που ο ερασιτεχνικός αθλητισμός ακόμα δεν έχει ενισχυθεί και υφίσταται τα συσσωρευμένα πλήγματα από την πανδημία, την ώρα που η πρόβλεψη για αθλητικά έργα στο πλαίσιο του Προγράμματος Δημοσίων Επενδύσεων του Υπουργείου είναι μηδενική. Τέλος, πριν κλείσω, οφείλω να κάνω μια αναφορά στην περιοχή μου, την Περιφερειακή Ενότητα Κοζάνης. Αρχικά να υπενθυμίσω ότι στις 11 Αυγούστου 2020 είχε εξαγγελθεί η οριζόντια επέκταση της ρήτρας δίκαιης μετάβασης σε όλα τα Υπουργεία με στόχο την άμβλυνση του κόστους μετάβασης. Από τότε δεν έχει υπάρξει καμμία εφαρμογή της ρήτρας σε κανένα νομοσχέδιο πλην ορισμένων καχεκτικών πρωτοβουλιών από το ΥΠΕΝ. Επαναλαμβάνω, τόσο στο παρελθόν όσο και σήμερα δεν έχει υπάρξει καμμία ειδική μέριμνα για τη δυτική Μακεδονία εδώ και δύο χρόνια, δηλαδή από την εξαγγελία του Πρωθυπουργού για τη βίαιη και άδικη απολιγνιτοποίηση. Δυο χρόνια υποβάθμισης, απαξίωσης, έλλειψης χρηματοδότησης και ολιγωρίας για την αυξανόμενη ανεργία, την ερημοποίηση και τη φυγή του πληθυσμού. Κυρίες και κύριοι συνάδελφοι, το διεθνές περιβάλλον είναι γεμάτο αβεβαιότητες. Σε αυτές τις ρευστές συνθήκες η Κυβέρνηση παραμένει απαθής και άβουλη επιβεβαιώνοντας την κριτική μας ότι κινείται με τη λογική του «βλέποντας και κάνοντας». Δεν την εμπιστευόμαστε. Οι καταστρεπτικές ιδεοληψίες, οι απευθείας αναθέσεις, η αδιαφορία για το δημόσιο και το κράτος πρόνοιας, την παιδεία και την υγεία, η εγκαθίδρυση ενός ασφυκτικού πλαισίου ελέγχου της ποδηγέτησης της επικοινωνίας αποτελούν καθημερινότητα που δεν αξίζει στη χώρα. Δεν σας εμπιστευόμαστε, γιατί είστε εμμονικοί και αδιόρθωτοι. Θα το επαναλάβω για να το ακούσει ο κάθε πολίτης: Ο Πρωθυπουργός είχε μελέτη που πιστοποιούσε ότι η διασωλήνωση εκτός ΜΕΘ προκαλεί πολύ μεγάλο κίνδυνο για την επιβίωση ενός ασθενή. Και ενώ δεν έκανε τίποτα για να τις αυξήσει, ήρθε στη Βουλή και ψευδώς ισχυρίστηκε ότι δεν υπάρχει τέτοια μελέτη. Εν κατακλείδι, καταψηφίζουμε τον προϋπολογισμό, γιατί θεωρούμε ότι είναι άδικος και ατελέσφορος. Θα δημιουργήσει βάρη σε δύσκολες συνθήκες, ενώ δεν προσφέρει καμμία στήριξη στη συντριπτική πλειονότητα των πολιτών. Σε αντίθεση, εμείς με την πρόταση για αύξηση του κατώτατου μισθού στα 800 ευρώ και την παράλληλη στήριξη των επιχειρήσεων από το βάρος των υποχρεώσεων που γέννησε η πανδημία, αφουγκράζονται στην κοινωνία και προσφέρουμε λύσεις για δίκαιη και βιώσιμη μετάβαση στην επόμενη μέρα. Είμαστε βέβαιοι ότι με τις επερχόμενες πολιτικές εξελίξεις ο συγκεκριμένος προϋπολογισμός θα αποδειχθεί μια κακή παρένθεση, όπως και το σύνολο των πολιτικών της Κυβέρνησης. Ευχαριστώ πολύ.
Κι εμείς ευχαριστούμε, κυρία Βέττα. Καλείται στο Βήμα ο κ. Σπυρίδωνας Πνευματικός από τη Νέα Δημοκρατία.
Κύριε Πρόεδρε, κύριοι Υπουργοί, αγαπητοί κυρίες και κύριοι Βουλευτές, ο προϋπολογισμός του 2022 θέτει τις βάσεις για την επαναφορά της χώρας μας, μετά από δύο δύσκολες χρονιές που σημαδεύτηκαν από τις οικονομικές επιπτώσεις της πανδημίας, σε μια τροχιά ανάπτυξης. Ο στόχος όλο αυτό το διάστημα ήταν η στήριξη των νοικοκυριών και των επιχειρήσεων στις έκτακτες αυτές συνθήκες και η διασφάλιση της όσο το δυνατόν ταχύτερης ανάκαμψης. Τα στοιχεία δείχνουν ότι εντός του 2021 θα καταφέρουμε να ανακτήσουμε πάνω από τα δύο τρίτα του χαμένου προϊόντος του 2020, κλείνοντας με έναν ρυθμό ανάπτυξης της τάξης του 6,9%, ενώ το 2022 με ανάπτυξη 4,5% θα ξεπεράσουμε το Ακαθάριστο Εγχώριο Προϊόν του 2019 κατά 1,7%. Για την τριετία 2020 - 2022 η Κυβέρνηση έχει θέσει σε εφαρμογή μέτρα συνολικού ύψους 43,3 δισεκατομμυρίων ευρώ, το τρίτο μεγαλύτερο πακέτο στήριξης στην Ευρώπη ως ποσοστό του Ακαθάριστου εγχωρίου Προϊόντος απέναντι στις επιπτώσεις της πανδημίας. Η Κυβέρνηση παρουσιάζει αυτή τη στιγμή έναν προϋπολογισμό χωρίς μέτρα λιτότητος, με αυξημένα έσοδα που θα προέλθουν από την επανεκκίνηση της οικονομίας και όχι από νέες φορολογικές επιβαρύνσεις. Παραμένουμε, λοιπόν, συνεπείς στην πολιτική μας ότι η μείωση των βαρών και η τόνωση της πραγματικής παραγωγής και των επενδύσεων είναι τα στοιχεία που θα φέρουν ανάπτυξη και ευημερία για όλους τα επόμενα χρόνια. Όμως, η πανδημία του κορωνοϊού τα τελευταία χρόνια έχει καθορίσει όχι μόνο την οικονομική πολιτική αλλά σχεδόν και όλη την ατζέντα στη δημόσια συζήτηση. Το θέμα που κυριαρχεί πάντοτε, ξανά και ξανά στην επικαιρότητα είναι ο αριθμός των μονάδων εντατικής θεραπείας, η επάρκειά τους και όλα τα συμπαρομαρτούντα με τον κορωνοϊό. Αν θυμηθούμε την ομιλία του Πρωθυπουργού μας στις αρχές αυτού του μήνα, πολύ σωστά είπε ότι το πρόβλημα δεν είναι τα ντουβάρια ή τα μηχανήματα στις μονάδες αλλά το προσωπικό, και ότι τα προβλήματα που έχουμε οφείλονται στην έλλειψη στελέχωσης από υγειονομικό προσωπικό. Πριν από λίγες ημέρες η Πρόεδρος της Ελληνικής Εταιρείας Εντατικής Θεραπείας κ. Κοτανίδου ανέφερε τα ποσοστά θνητότητας των μονάδων εντατικής θεραπείας στη χώρα μας και έδειξε ότι και αυτά φαίνονται λίγο αυξημένα, σε σχέση με τις άλλες χώρες, λέγοντας και η ίδια ότι δεν απαιτούνται περισσότερες κλίνες μονάδας εντατικής θεραπείας αλλά περισσότερο υγειονομικό προσωπικό, για να λειτουργήσει τις ήδη υπάρχουσες κλίνες. Τέλος, τις τελευταίες δυο-τρεις ημέρες έχει γίνει μεγάλος ντόρος στη δημόσια ζωή με αυτό το πολυσυζητημένο άρθρο που δημοσίευσαν οι συνάδελφοι κ. Λύτρας και κ. Τσιόρδας, το οποίο έχει γίνει θέμα εκμετάλλευσης, κατά κάποιον τρόπο, και συζήτησης σε διάφορα πάνελ, παίρνοντας εκτός συνειρμού της κουβέντας, εκτός ουσίας της συζήτησης ορισμένα στοιχεία και παραφράζοντας μερικά άλλα. Όμως, αυτό που θα δούμε είναι ότι η βασική ουσία αυτού του άρθρου λέει το ίδιο πράγμα με αυτά που είπαν οι δύο προηγούμενες ομιλίες, δηλαδή ότι η πίεση στο σύστημα συνδέεται, κυρίως, με την επάρκεια του προσωπικού και σε αυτή τη μελέτη έδειξαν οι επιστήμονες ότι ακόμα και σε συνθήκες μέτριας πληρότητας, οι δείκτες αυτοί χειροτερεύουν. Άρα μπορούμε να παραδεχτούμε πως αυτό το πρόβλημα που πραγματικά αντιμετωπίζουμε ως κοινωνία είναι ότι υπάρχει μια μεγάλη έλλειψη ιατρικού και νοσηλευτικού προσωπικού και το οποίο ίσως να ευθύνεται για αυτές τις μεταβολές που βλέπουμε και για τα προβλήματα που έχουμε αυτή τη στιγμή με την πανδημία. Γιατί, όμως, συμβαίνει κάτι τέτοιο; Αυτό θα πρέπει, πραγματικά, να αναρωτηθούμε και εκεί θα πρέπει να δώσουμε περισσότερο την έμφαση. Ίσως γιατί δεν δίνουμε αρκετά κίνητρα στους γιατρούς μας να παραμένουν στη χώρα. Ίσως δεν δίνουμε αρκετά χρήματα στο νοσηλευτικό προσωπικό, για να μπορέσει τελικά να δουλέψει. Ανεβάζουμε πλατφόρμες για να γίνουν αιτήσεις, αλλά όλοι αυτοί τελικά δεν βάζουν τις αιτήσεις. Φτιάχνουμε ένα σύστημα υγείας, φτιάχνουμε μια ιατρική εκπαίδευση στους φοιτητές μας και φτιάχνουμε γιατρούς οι οποίοι θα στελεχώσουν, τελικά, ξένα συστήματα υγείας και πάρα πολύ επάξια. Αυτό είναι κρίμα για τη χώρα μας, γιατί, τελικά, δεν μπορούμε να κρατήσουμε τα δικά μας τα παιδιά. Αυτό, λοιπόν, είναι κάτι που θα πρέπει να το καταλάβουμε σαν ολότητα και όλοι μαζί, ενωμένοι, να μπορέσουμε να συνεννοηθούμε σε αυτό το κομμάτι, για να δούμε τι πρέπει, πραγματικά, να κάνουμε. Όλες αυτές οι συνθήκες, λοιπόν, οδηγούν σε μια κατάληξη, η οποία μας υποδεικνύει και μας επιβάλλει, κατά κάποιον τρόπο, να αναδιαρθρώσουμε το σύστημα υγείας της χώρας μας. Είναι, πλέον, ο καιρός να γίνει αυτό και δεν υπάρχουν άλλες δικαιολογίες. Θα πρέπει, ίσως, αυτό να γίνει με μια σύμπνοια όλων των πολιτικών παρατάξεων, για να μπορέσουμε να πετύχουμε αυτό το κομμάτι. Κατά τη γνώμη μου, διάφορα πράγματα πρέπει να γίνουν, αλλά αυτό που πρωτίστως πρέπει να συμβεί είναι να δημιουργηθεί ένας πολύ καλός υγειονομικός χάρτης της χώρας, ο οποίος θα αποτυπώσει τις πραγματικές ανάγκες υγείας σε κάθε μέρος της Ελλάδας, σε υποδομές και προσωπικό και τους τρόπους που αυτές θα καλυφθούν, ούτως ώστε να μην υπάρχουν ανισότητες στην πρόσβαση και επίσης, να μην υπάρχουν ανισότητες και μεταβολές, όπως φαίνεται και στα διάφορα άρθρα ότι μπορεί ίσως να υπάρχει διαφορετική αντιμετώπιση στην περιφέρεια από ό,τι στο κέντρο. Βάσει αυτού του υγειονομικού χάρτη, θα προκύψουν οι ανάγκες ανά ειδικότητα. Πολύ σημαντικό. Χρειαζόμαστε περισσότερους εντατικολόγους, αναισθησιολόγους, παθολόγους; Αυτό θα πρέπει να το καθορίσουμε και θα πρέπει να βρούμε κίνητρα τελικά, για να μπορέσουμε να οδηγήσουμε αυτούς τους νεαρούς επιστήμονες και νεαρούς γιατρούς σε αυτές ειδικότητες, για να παραμείνουν στη χώρα μας. Άλλες σημαντικές παρεμβάσεις είναι οι εξής: Θα πρέπει να κάνουμε παρεμβάσεις στην εκπαίδευση του ιατρονοσηλευτικού προσωπικού, συνεχόμενη εκπαίδευση, η οποία θα πρέπει να γίνεται με μια αντικειμενική βάση. Στην Αμερική, παραδείγματος χάριν, ο τίτλος ειδικότητας πρέπει να ανανεώνεται με γραπτές εξετάσεις κάθε δέκα χρόνια. Θα πρέπει να βρούμε κάποιον τρόπο να αξιολογούμε αντικειμενικά τους γιατρούς στο βάθος του χρόνου, ούτως ώστε να μπορούμε να διατηρούμε υψηλό το επίπεδο σε όλα τα επίπεδα. Ένα άλλο πράγμα πολύ σημαντικό είναι οι προμήθειες της υγείας. Άλλο, είναι τα μισθολογικά. Επίσης, ο εκσυγχρονισμός του συστήματος υγείας με υλικοτεχνικό εξοπλισμό, ο οποίος πολλές φορές μπορεί να μη γίνεται μονάχα από το κράτος ή από τις διάφορες χορηγίες διαφόρων ανθρώπων οι οποίοι θα είναι διατεθειμένοι να το κάνουν, αλλά ίσως θα πρέπει να βάλουμε και τον ιδιωτικό τομέα σε αυτό το κομμάτι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και, τέλος, πολύ μεγάλη σημασία έχει η πρόληψη. Η πρόληψη είναι πάρα πολύ σημαντική στη χώρα μας, για να μπορέσουμε να αντιμετωπίσουμε τα προβλήματα που μπορεί να έχει το σύστημα υγείας. Το βασικό στοιχείο πρόληψης στην εποχή μας είναι το εμβόλιο κατά του κορωνοϊού. Θα έπρεπε σύσσωμη όλη η πολιτική ηγεσία και όλο το πολιτικό σύστημα να συμπλεύσει σε αυτό το κομμάτι και να βοηθήσει τον κόσμο, για να μπορέσει να οδηγηθεί στον εμβολιασμό. Κλείνοντας, θα ήθελα να πω ορισμένα πράγματα. Η Κυβέρνηση έχει κάνει τα πάντα -κατά τη γνώμη μου πάντα-, για να ενισχύσει τόσο το ΕΣΥ όσο και τις ΜΕΘ. Έχουν προσληφθεί γιατροί, έχει προσληφθεί νοσηλευτικό προσωπικό. Με τα δεδομένα, λοιπόν, του συστήματος υγείας της χώρας μας και με το διαθέσιμο και επαρκώς εκπαιδευμένο προσωπικό, η Κυβέρνησή μας προσπάθησε με κάθε τρόπο να καλύψει όλες τις ανάγκες. Είναι εύκολο να λέμε να φτιαχτούν καινούργιες μονάδες, αλλά πόσο εύκολο είναι να μπορούμε να τις επανδρώσουμε μέσα σε δύο μήνες, όταν, πραγματικά, για να εκπαιδευτεί κάποιος και να μπει στη μονάδα εντατικής θεραπείας χρειάζεται τουλάχιστον δύο χρόνια εξειδίκευσης; Παρά την πανδημία, έχουν δρομολογηθεί αλλαγές στον τομέα που ανέφερα, στη χαρτογράφηση των αναγκών, την πρόληψη και την εκπαίδευση. Για το 2022, η Κυβέρνηση δίνει το 29% των προσλήψεων να αφορούν τον τομέα της υγείας. Μία στις τρεις προσλήψεις θα είναι προς όφελος του ΕΣΥ. Αξιοποιείται 1,5 δισεκατομμύριο ευρώ από το Ταμείο Ανάκαμψης για την ενίσχυση, τη βελτίωση και τη μεταρρύθμιση της πρωτοβάθμιας φροντίδας νοσοκομείων, της πρόληψης και της ψηφιακής υγείας. Καταφέραμε να στηρίξουμε το σύστημα υγείας στον μέγιστο δυνατό βαθμό, θέτοντας παράλληλα τις βάσεις για μια μακροπρόθεσμη και ολιστική μεταρρύθμιση. Αυτή η μεταρρύθμιση δεν μπορεί να γίνει από τη μία ημέρα στην άλλη. Χρειάζεται χρόνο. Δεν κλείνουμε τα μάτια στις αδυναμίες. Προχωρούμε άμεσα στις απαιτούμενες αλλαγές για τη μακροπρόθεσμη βελτίωση ενός συστήματος υγείας της χώρας μας. Πρέπει όλοι να συμβάλλουμε με την απαραίτητη σοβαρότητα και όχι να πυροβολούμε για ένα πρόσκαιρο επικοινωνιακό όφελος. Η προσπάθεια αυτή αποτυπώνεται εμπράκτως στον προϋπολογισμό του 2022 και γι' αυτό σας καλώ να τον υπερψηφίσετε. Σας ευχαριστώ πολύ.
Ευχαριστούμε πολύ, κύριε Πνευματικέ. Καλά Χριστούγεννα. Καλείται στο Βήμα η Υπουργός Πολιτισμού και Αθλητισμού κ. Στυλιανή Μενδώνη, την οποία θα παρακαλέσω, όσο είναι δυνατόν, να τηρήσει τον χρόνο των δέκα λεπτών.
Ευχαριστώ, κύριε Πρόεδρε. Κυρίες και κύριοι Βουλευτές, παραδοσιακά στη συζήτηση του προϋπολογισμού πρώτιστο ενδιαφέρον έχουν οι επιδόσεις της εθνικής οικονομίας, οι αριθμοί που τις συνοδεύουν, η μεγέθυνση του ΑΕΠ, οι προβλέψεις για τους ρυθμούς ανάπτυξης, οι νέες εξαγγελίες από το οικονομικό επιτελείο της Κυβέρνησης. Δεν έχει γίνει ακόμη συνείδηση ότι ο τομέας του πολιτισμού είναι στενά συνδεδεμένος με τις οικονομικές παραμέτρους, καθώς και με την άμεση ή έμμεση αναπτυξιακή προστιθέμενη αξία που μπορεί να δώσει στην εθνική οικονομία. Ο πολιτισμός μπορεί με την άσκηση συγκεκριμένων δημόσιων πολιτικών να επηρεάσει τους βασικούς δείκτες της οικονομίας και να συμβάλλει αποφασιστικά στη μεγέθυνση του εθνικού ΑΕΠ. Για το 2022, οι πιστώσεις του τακτικού προϋπολογισμού του Υπουργείου Πολιτισμού και Αθλητισμού ανέρχονται σε 338 εκατομμύρια ευρώ και καλύπτουν κυρίως δαπάνες για την προστασία και την ανάδειξη του πολιτιστικού αποθέματος, λειτουργικές ανάγκες των αρχαιολογικών υπηρεσιών και επιχορηγήσεις προς τους εποπτευόμενους από το Υπουργείο πολιτιστικούς φορείς για τη δική τους λειτουργία και το δικό τους προγραμματισμό. Οι πιστώσεις του Προγράμματος Δημοσίων Επενδύσεων ύψους 30 εκατομμυρίων ευρώ χρηματοδοτούν έργα, όπως η κατασκευή, η βελτίωση ή η αναδιοργάνωση πολιτιστικών υποδομών ή η συντήρηση και η αποκατάσταση μνημείων και αρχαιολογικών χώρων. Επιπλέον, για το 2022 διατίθενται από το RRF, 50 εκατομμύρια για αναπτυξιακά έργα και δράσεις του Υπουργείου. Στα έργα πολιτισμού, συνολικού προϋπολογισμού 600 εκατομμυρίων περίπου ευρώ που έχουν ενταχθεί στο Εθνικό Σχέδιο Ανάκαμψης και Ανθεκτικότητας «Ελλάδα 2.0», θα επανέλθω με ειδική αναφορά, καθώς αποτελεί βασικό μας στοίχημα και δεν είναι ούτε αοριστολογίες ούτε νεφελώδη σημεία, αλλά είναι πολύ συγκεκριμένα έργα και δράσεις. Για τα νομικά πρόσωπα δημοσίου και ιδιωτικού δικαίου, εποπτείας του Υπουργείου Πολιτισμού, αναμένεται βελτίωση του δημοσιονομικού αποτελέσματος μεταξύ των ετών 2021 και 2022. Η βελτίωση θα προέλθει από τον Οργανισμό Διαχείρισης και Ανάπτυξης Πολιτιστικών Πόρων, ο οποίος προβλέπεται να εμφανίσει το 2022 θετικό δημοσιονομικό αποτέλεσμα, καθώς αναμένεται αύξηση των εσόδων του. Τις προϋποθέσεις για την αναπτυξιακή δυναμική του ΟΔΑΠ, τις εξασφαλίσαμε μέσω του θεσμικού πλαισίου που ψηφίσαμε έναν χρόνο πριν. Τα αποτελέσματα της πλήρους αναδιοργάνωσής του είναι πλέον ορατά, παρά το γεγονός ότι η μεταρρύθμιση συντελέστηκε την περίοδο της πανδημίας. Παραθέτω ενδεικτικά μόνο ένα στοιχείο. Τα έσοδα από τα πωλητήρια μουσείων και αρχαιολογικών χώρων το 2021 αυξήθηκαν κατά 300% σε σχέση με το 2019, αν και το 2021 είχαμε μείωση των επισκεπτών κατά 60% σε σχέση με το 2019, λόγω των μέτρων για τον περιορισμό της πανδημίας. Επενδύουμε με 32 εκατομμύρια ευρώ την ενίσχυση της εμπορικής πολιτικής και τον ψηφιακό μετασχηματισμό του ΟΔΑΠ μέσω του Ταμείου Ανάκαμψης. Από τον Ιούλιο του 2019 εκπονήσαμε ένα ξεκάθαρο, διεξοδικό και οργανωμένο σχέδιο για τον πολιτισμό. Ο Κυριάκος Μητσοτάκης είναι ο πρώτος Πρωθυπουργός που ενέταξε το Υπουργείο Πολιτισμού στον κύκλο των παραγωγικών Υπουργείων. Προτεραιότητά μας ήταν, παράλληλα με τα ζητήματα που αφορούν στον ίδιο τον τομέα, αλλά και τα σοβαρά προβλήματα που μας κληροδότησε η διακυβέρνηση ΣΥΡΙΖΑ, η ανάπτυξη δημοσίων ρεαλιστικών πολιτικών με απτά και μετρήσιμα αποτελέσματα στην ποιότητα ζωής των πολιτών, στην πολιτιστική επιχειρηματικότητα, στην οικονομική ανάπτυξη, τοπική, περιφερειακή και εθνική. Το 2019, είχα αναφερθεί στην ανάγκη ολοκλήρωσης σημαντικών έργων που λίμναζαν και καρκινοβατούσαν για χρόνια, όπως η Εθνική Πινακοθήκη, το Εθνικό Μουσείο Σύγχρονης Τέχνης, το Αρχαιολογικό Κτηματολόγιο, ένα πολύτιμο εργαλείο εξυπηρέτησης πολιτών και επενδυτών. Αυτά και πολλά άλλα ολοκληρώθηκαν και παραδόθηκαν λειτουργικά. Είχα αναφερθεί και στην υλοποίηση νέων μεγάλων έργων πολιτισμού με κοινωνικό και αναπτυξιακό πρόσημο, όπως η θεσμοθέτηση του «Ακροπόλ Ακρός», καθώς και η αποκατάσταση του πρώην βασιλικού κτήματος στο Τατόι, έργα που βρίσκονται σε πλήρη εξέλιξη με την αξιοποίηση εθνικών, κοινοτικών και ιδιωτικών πόρων και ορίζοντα ολοκλήρωσης το 2025. Για την ανακαίνιση του Εθνικού Αρχαιολογικού Μουσείου ο διεθνής διαγωνισμός ιδεών ξεκινά στο αμέσως επόμενο διάστημα, αφού εξασφαλίστηκε ιδιωτική χορηγία, ολοκληρώθηκαν οι πρόδρομες μελέτες και λύθηκαν θεσμικού τύπου ζητήματα, καθώς και για τη δημιουργία του Μουσείου Εναλίων Αρχαιοτήτων στον Πειραιά με την ολοκλήρωση, μέσω ιδιωτικής χορηγίας, των αναγκαίων μελετών και την ένταξη του έργου στο RRF. Δεσμευτήκαμε για θεσμικές μεταρρυθμίσεις. Κάποιες ήδη ολοκληρώθηκαν, όπως η μετεξέλιξη του πρώην Ταμείου Αρχαιολογικών Πόρων στον Οργανισμό Διαχείρισης και Ανάπτυξης Πολιτιστικών Πόρων, ενώ άλλες είναι απολύτως ώριμες να προχωρήσουν άμεσα στο 2022, όπως η μετατροπή των πέντε μουσείων από υπηρεσιακές μονάδες του Υπουργείου σε νομικά πρόσωπα δημοσίου δικαίου. Μας ενδιαφέρει και ενισχύουμε τη σύνδεση του πολιτισμού με την οικονομική ανάπτυξη και την εξωστρέφεια για την ενίσχυση της συνεργασίας του δημοσίου με τον ιδιωτικό τομέα, για πλήρη αξιοποίηση της συνεργασίας με τα κοινωφελή ιδρύματα και την κοινωνική εταιρική ευθύνη, αλλά και για τη συμβολή του τομέα του πολιτισμού στη συνολική ανάταξη της χώρας. Η πρόκληση, για εμάς, ήταν και παραμένει η μεταστροφή της πολιτικής της πολιτιστικής διαχείρισης από την κληροδοτηθείσα στατική, στη δυναμική προσέγγιση και στην καθιέρωση του τομέα σε στρατηγικό αναπτυξιακό πόρο. Σε αυτό επενδύουμε. Εργαζόμαστε συστηματικά για την αξιοποίηση του συνόλου των διαθέσιμων πόρων, εθνικών και ενωσιακών, ιδιωτικών και δημοσίων, με απώτερο στόχο την ενίσχυση της αναπτυξιακής δυναμικής του πολιτισμού, την εξασφάλιση της ισότιμης πρόσβασης όλων στον πολιτισμό, την ενδυνάμωση των συνεργειών και της εξωστρέφειας του πολιτισμού. Η πολιτιστική διπλωματία αποδίδει σταθερά και ουσιαστικά αποτελέσματα σε όλα τα επίπεδα, από τις διεθνείς συμβάσεις για την πρόληψη της παράνομης διακίνησης των πολιτιστικών αγαθών ως την ενίσχυση της θέσης της χώρας στους διεθνείς οργανισμούς. Χαρακτηριστικό παράδειγμα, η διακυβερνητική της UNESCO για την επιστροφή των πολιτιστικών αγαθών στις χώρες προέλευσής τους τον Σεπτέμβρη, όπου πήρε την εξαιρετικά σημαντική απόφαση που σχετίζεται με τα Γλυπτά του Παρθενώνα, αλλά και η εκλογή από τον πρώτο κύκλο της χώρας στην επιτροπή της Παγκόσμιας Πολιτιστικής Κληρονομιάς της UNESCO μετά από δεκαοκτώ χρόνια. Το 2022, εντείνουμε τις προσπάθειές μας και αξιοποιούμε τα ήδη κεκτημένα. Εργαζόμαστε συστηματικά για την αποτελεσματική αξιοποίηση των πόρων των συγχρηματοδοτούμενων προγραμμάτων και αυτό αποτελεί ύψιστη προτεραιότητά μας. Από τον Ιούλιο του 2019 ως σήμερα εντάχθηκαν στο ΕΣΠΑ 2014 - 2020 εκατόν ενενήντα έξι νέα έργα, αύξηση 110,1% συγκριτικά με την πενταετία 2015 - 2019. Οι συνολικές νομικές δεσμεύσεις διπλασιάστηκαν 104,6% συγκριτικά με την περίοδο 2015 - 2019, ενώ οι δαπάνες αυξήθηκαν κατά 180,9 συγκριτικά με την ίδια πενταετία. Ο ορίζοντας ολοκλήρωσης των έργων επιταχύνεται. Παράλληλα, προετοιμαζόμαστε συστηματικά για τη χρηματοδοτική περίοδο 2021 - 2027. Αντίστοιχη είναι η προσπάθειά μας στο πλαίσιο του «Ελλάδα 2.0». Εξασφαλίσαμε τη χρηματοδότηση μέσω του RRF για τις αναγκαίες μεταρρυθμίσεις στον πολιτιστικό και δημιουργικό τομέα, με σκοπό την ενδυνάμωσή του και την ενίσχυση της ανθεκτικότητάς του, η οποία δοκιμάστηκε πολύ εξαιτίας της πανδημίας, παρά τα ανακουφιστικά μέτρα που έλαβε από την πρώτη στιγμή η Κυβέρνηση, αλλά και για την υλοποίηση καινοτόμων δράσεων και έργων στο πλαίσιο της βιώσιμης ανάπτυξης, όπως το εθνικό σχέδιο για την αντιμετώπιση των συνεπειών της κλιματικής κρίσης στην πολιτιστική κληρονομιά και μια σειρά έργων πρόληψης και προστασίας από ακραία καιρικά φαινόμενα σε μείζονες αρχαιολογικούς χώρους, η πολιτιστική συνταγογράφηση, η αναβίωση και η ανάδειξη ανάδειξης χειροτεχνίας, η ενίσχυση της «ασημένιας οικονομίας» μέσω δράσεων και έργων πολιτισμού. Το 2022, είναι η χρονιά που τα περισσότερα από αυτά τα έργα ξεκινούν δυναμικά. Από τη συνεργασία μας με τον ιδιωτικό τομέα με κριτήρια και όρους που το δημόσιο επιβάλλει, τα αποτελέσματα είναι άμεσα και απτά. Αναβάθμιση των παρεχόμενων υπηρεσιών και εξασφάλιση πλήρους προσβασιμότητας στην Ακρόπολη, ώθηση στα έργα στο Τατόι, πρόγραμμα ψηφιακών εφαρμογών και επαυξημένης πραγματικότητας στην Αρχαία Ολυμπία, ωρίμανση μελετών για νέες πολιτιστικές υποδομές, αποκατάσταση και αξιοποίηση κτιριακού αποθέματος στον αστικό ιστό για νέες χρήσεις. Είναι διεθνώς αποδεκτό ότι ο ιδιωτικός τομέας μπορεί να συμβάλλει καταλυτικά στην εξέλιξη του πολιτισμού. Δώσαμε προτεραιότητα στη συνεργασία μας με την Τοπική και την Περιφερειακή Αυτοδιοίκηση αλλά και με τα πανεπιστημιακά μας ιδρύματα, αξιοποιώντας πλήρως το εργαλείο των προγραμματικών συμβάσεων πολιτισμικής ανάπτυξης. Τους τελευταίους δεκαεπτά μήνες έχουν υπογραφεί περισσότερες από διακόσιες προγραμματικές συμβάσεις, ενισχύοντας τους πόρους μας με 100 εκατομμύρια ευρώ, ικανοποιώντας πάγιες απαιτήσεις των τοπικών κοινωνιών με ορατά αποτελέσματα. Το ίδιο πρόγραμμα έχουμε και για το 2022. Με τον τρόπο αυτό αυξάνουμε ουσιαστικά τους πόρους για τον πολιτισμό. Σήμερα οι αρχαιολογικές υπηρεσίες υλοποιούν κρίσιμες ανασκαφικές εργασίες σε πλήθος δημοσίων έργων τρίτων, Υπουργείων, οργανισμών αυτοδιοίκησης, εταιρειών του δημοσίου, συνολικού προϋπολογισμού πάνω από 60 εκατομμύρια. Αξίζει να σημειώσω ότι μέσω των έργων αυτών, των προγραμματικών συμβάσεων και των έργων που υλοποιούνται στο πλαίσιο του ΕΣΠΑ και εκτελούνται με αυτεπιστασία, έχουν δημιουργηθεί περίπου τέσσερις χιλιάδες θέσεις εργασίας. Αν στον αριθμό αυτό προστεθούν και οι απασχολούμενοι μέσω αναδόχων, γίνεται εύκολα αντιληπτή η συμβολή του τομέα στην ενίσχυση της απασχόλησης και για τον λόγο αυτό, μας ενδιαφέρει απόλυτα η αξιοποίηση και του τελευταίου ευρώ. Το 2022, το Υπουργείο Πολιτισμού παραδίδει λειτουργικά, νέα μουσεία, όπως των Χανίων, των Αιγών, της Μεσαράς στην Κρήτη, της Σαμοθράκης και άλλα ακόμα, ενώ εκκινούν έργα σε όλους τους μείζονες αρχαιολογικούς χώρους. Καθοριστική είναι η συμβολή του Υπουργείου Πολιτισμού και στην αδειοδότηση μεγάλων ιδιωτικών επενδύσεων, τις οποίες είχε και έχει ανάγκη η χώρα, αλλά και μεγάλων δημοσίων έργων κοινής ωφέλειας που παρουσίαζαν τεράστιες καθυστερήσεις. Κορυφαία παραδείγματα είναι το Ελληνικό και το μετρό της Θεσσαλονίκης. Το 2023, η Θεσσαλονίκη θα έχει ένα σύγχρονο μητροπολιτικό σιδηρόδρομο και έναν μοναδικό σταθμό - μουσείο. Για την επόμενη διετία οι στόχοι και η άσκηση των δημοσίων πολιτικών του Υπουργείου εντάσσονται στο γενικότερο σχεδιασμό της Κυβέρνησης. Κεφαλαιοποιούμε τις δυνατότητες του πολιτισμού στην αειφόρο ανάπτυξη και στον επαναπροσδιορισμό του οικονομικού και παραγωγικού μοντέλου της χώρας. Κυρίες και κύριοι Βουλευτές, με τα όσα προανέφερα, νομίζω ότι απέδειξα πως με σύστημα, επιμονή και μεθοδικότητα κάναμε και κάνουμε πράξη τις δεσμεύσεις μας και μάλιστα σε καιρό μη κανονικότητας. Ο πολιτισμός αποτελεί τον τέταρτο πυλώνα της βιώσιμης ανάπτυξης, είναι στρατηγικός, αναπτυξιακός πόρος. Σε όλη την επικράτεια εκτελούνται μικρότερης ή μεγαλύτερης κλίμακας έργα, αξιοποιώντας στο έπακρο όλα τα διαθέσιμα χρηματοδοτικά εργαλεία. Στο Υπουργείο Πολιτισμού προσπαθούμε με τις πολιτικές, τις δράσεις και τα έργα μας να συμβάλλουμε ολοένα και περισσότερο στη μεγέθυνση του ΑΕΠ, να πετύχουμε το στόχο της αυτοχρηματοδότησης του πολιτισμού που είχαμε θέσει εξαρχής. Κύριο μέλημά μας είναι να υλοποιούμε δράσεις ρεαλιστικές, αναπτυξιακές, φιλοεπενδυτικές, μεταρρυθμιστικές, ευέλικτες και κοινωνικά δίκαιες. Κατόπιν αυτών, κύριοι Βουλευτές, σας καλώ να υπερψηφίσετε το σχέδιο νόμου του προϋπολογισμού της Κυβέρνησης. Σας ευχαριστώ.
Κι εμείς σας ευχαριστούμε, κυρία Υπουργέ. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.
Ευχαριστώ, κύριε Πρόεδρε. Δεν θα έπαιρνα τον λόγο, αλλά με εντυπωσίασε η εισαγωγή της κυρίας Υπουργού. Είπε ότι δεν έχουμε καταλάβει πόσο συμβάλλει ο πολιτισμός στην οικονομία. Να το έλεγαν ο κ. Σκυλακάκης ή ο κ. Βεσυρόπουλος ως οικονομολόγοι, να το καταλάβω. Η Υπουργός Πολιτισμού όμως; Δηλαδή, αν είχαμε μελέτη που έλεγε ότι δεν συμβάλλει -που δεν το πιστεύω- θα λέγατε ότι δεν χρειαζόμαστε πολιτισμό; Αυτό είναι ο πολιτισμός; Ο πολιτισμός είναι μόνο για να αυξηθεί το ΑΕΠ; Ο πολιτισμός δεν είναι για να έχουν οι άνθρωποι κριτική σκέψη, να κατανοούμε την πραγματικότητα, να έχουμε ενσυναίσθηση; Σας προτείνω για τις διακοπές σας να διαβάσετε τον Ρόουαν Ουίλιαμς, τον τέως αρχιεπίσκοπο του Καντέρμπερι, που λέει πόσο στην πανδημία χρειαζόμαστε το θέατρο. Χρειαζόμαστε το θέατρο γιατί είναι ένας τρόπος να κατανοούμε την πραγματικότητα, τι μας συμβαίνει σε σχέση με το τι μας είχε συμβεί παλιά και τι μπορούμε να κάνουμε. Και εσείς δεν έχετε δώσει τίποτα στους ανθρώπους του θεάτρου από το Δεκέμβρη του 2020. Εσείς έχετε καταστρέψει και θέλετε να καταστρέψετε την πολιτιστική μας κληρονομιά με το σταθμό του Βενιζέλου. [[Χειροκροτήματα από την πτέρυγα του ΣΥΡΙΖΑ]] Δεν έχετε απαντήσει στους εκατόν εξήντα επτά καθηγητές από το Πρίνστον, από τη Σορβόννη, από την Οξφόρδη που σας λένε ότι είναι έγκλημα. Εσείς δεν έχετε προσπαθήσει να καθαρίσετε το Ταμείο Αλληλοβοήθειας, αλλά τιμωρείτε αυτούς που το έβγαλαν και συνεχίζετε να το βάζετε στην μπάντα. Όμως, δεν είναι μόνο το οικονομικό σημαντικό. Και νομίζω, κυρία Υπουργέ, ότι ήσασταν πολύ καλή μετεγγραφή από την κεντροαριστερά για τον κ. Μητσοτάκη, γιατί είσαστε μία Υπουργός Πολιτισμού που ξέρει την τιμή όλων των πραγμάτων και την αξία κανενός.
Σας παρακαλώ! Κυρία Υπουργέ, έχετε τον λόγο.
Είναι προφανές ότι ή δεν καταλάβατε πράγματι -δεν έχω την απαίτηση άλλωστε- ή δεν θέλετε να καταλάβετε, το οποίο το θεωρώ ότι είναι πιθανό. Δεν αντιληφθήκατε ότι στην πρώτη παράγραφο αυτού που είπα -για να τα πάω λέξη-λέξη, λοιπόν, και εγώ και να σας απαντήσω- μίλησα για το τι συμβαίνει σε μία συζήτηση προϋπολογισμού, όχι στο τι είναι ο πολιτισμός. Και επαναλαμβάνω πως, προφανώς, ακόμη δεν έχει γίνει συνείδηση σε όλους ότι ο τομέας του πολιτισμού είναι στενά συνδεδεμένος με την οικονομία. Διότι αν είχε γίνει συνείδηση αυτό, θα είχατε και εσείς άλλες πολιτικές στα πέντε χρόνια της διακυβέρνησης σας, που δεν είχατε ενσυναίσθηση, που κάνατε καταστροφικές πολιτικές, που δεν υποστηρίξατε κανέναν απλώς από αδιαφορία, που δεν προχωρήσατε τα έργα στο ΕΣΠΑ, που δεν διεκδικήσατε επιπλέον αναπτυξιακά κονδύλια και προγράμματα.
Το λέτε εσείς που έχετε κάνει αναστολή…
Αυτό, λοιπόν, αποδεικνύει ότι μάλλον δεν καταλαβαίνετε και πολύ. Όσο για αυτό το οποίο συνηθίζετε -και είστε πάρα πολύ ευχαριστημένοι- να λέτε, ότι η Κυβέρνηση αυτή δεν στήριξε…
Σας παρακαλώ, μιλάει η Υπουργός. Αν δεν την ακούσετε; [[Θόρυβος στην Αίθουσα]] Σας παρακαλώ!
Σχετικά, λοιπόν, με αυτό το οποίο επαναλαμβάνετε, ότι η Κυβέρνηση δεν στήριξε καθόλου στην πανδημία τους ανθρώπους του πολιτισμού, σας λέω ότι η Κυβέρνηση αυτή συμπεριέλαβε όλους τους επαγγελματίες του πολιτισμού στα μέτρα, γι' αυτό και η όλη ενίσχυση έχει ξεπεράσει τα 500.000.000. Επομένως, η στήριξη υπάρχει. Και ακριβώς επειδή θέλουμε να δώσουμε ακόμα μεγαλύτερη στήριξη, εξασφαλίσαμε 200.000.000 για τον δημιουργικό και πολιτιστικό τομέα από το Ταμείο Ανάκαμψης για να διορθωθούν οι παθογένειες, τις οποίες η δική σας διακυβέρνηση έβαζε κάτω από το χαλί. Η πανδημία τις έβγαλε. Ξέρετε πάρα πολύ καλά ότι είναι δεκαετιών παθογένειες και ερχόμαστε εμείς αυτή τη στιγμή να τις επιλύσουμε. Όσο για το μετρό της Θεσσαλονίκης, δεδομένου ότι είναι σε εξέλιξη η δικαστική διαδικασία, δεν θέλω να πω περισσότερα. Μη χρησιμοποιείτε ανθρώπους τους οποίους είτε δεν έχετε ενημερώσει είτε έχετε παραπληροφορήσει.
Κύριε Πρόεδρε, παρακαλώ τον λόγο.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.
Κύριε Πρόεδρε, παίρνω τον λόγο διότι οφείλω ηθικά να τοποθετηθώ σε ένα ζήτημα που προσωπικά γνωρίζω με την προηγούμενη ιδιότητά μου ως πρώην Υπουργός Εργασίας. Θέλω να σας διαβεβαιώσω ότι το Υπουργείο Πολιτισμού διά μέσου της κ. Μενδώνη, σε συνεργασία με το Υπουργείο Εργασίας, κύριε Τσακαλώτο, την κρίσιμη περίοδο της πανδημίας πήρε πρωτοβουλίες πρωτόγνωρες σε αυτό το δύσκολο περιβάλλον και στήριξε τον κόσμο του πολιτισμού όσο ποτέ άλλοτε. Δεύτερον, με την ιδιότητα του Βουλευτή του Νομού Κυκλάδων θέλω, επίσης, να σας διαβεβαιώσω για κάτι που γνωρίζω προσωπικά. Οι Κυκλάδες, το λίκνο του πολιτισμού της χώρας μας, για πάρα πολλά χρόνια ήταν ξεχασμένες. Και αυτά τα γνωρίζω με την ιδιότητα του Βουλευτή στον συγκεκριμένο νομό. Κύριε Πρόεδρε, οι Κυκλάδες, τα αρχαιολογικά μνημεία, τα βυζαντινά μνημεία, όλα αυτά, αναδείχθηκαν και στηρίζονται για πρώτη φορά τόσο έντονα από την Κυβέρνηση διά μέσου του Υπουργείου Πολιτισμού. Κυρία Υπουργέ, σας ευχαριστώ πολύ. Είναι η πρώτη φορά που μου δίνεται η δυνατότητα να το κάνω δημόσια. Ευχαριστώ πολύ εκ μέρους του Νομού Κυκλάδων, των Κυκλαδιτών, για τη μεγάλη συνεισφορά σας, την αγάπη και τη στήριξη των αρχαιολογικών και βυζαντινών μνημείων στις Κυκλάδες. Ευχαριστώ.
Ευχαριστούμε πολύ.
Κύριε Πρόεδρε, παρακαλώ τον λόγο.
Όχι, κύριε συνάδελφε, δεν θα το πάμε έτσι.
Ακούγονται πράγματα που δεν στέκουν.
Σας παρακαλώ. Τον λόγο έχει ο κ. Νεκτάριος Σαντορινιός από τον ΣΥΡΙΖΑ - Προοδευτική Συμμαχία. Μετά θα δώσω τον λόγο στον κ. Παπαδημητρίου και στη συνέχεια στον Υπουργό, τον κ. Καραμανλή. Ορίστε, κύριε Σαντορινιέ, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι Υπουργοί, κυρίες και κύριοι συνάδελφοι, συζητάμε σήμερα έναν προϋπολογισμό που φτιάχτηκε από μία Κυβέρνηση η οποία είναι αρνητής της πραγματικότητας. Είναι ένας προϋπολογισμός εκτός τόπου και χρόνου, μακριά από τα δεδομένα της εποχής, μακριά από τις ανάγκες της εποχής, ένας προϋπολογισμός που θεωρεί δεδομένη τη λήξη της πανδημίας άμα τη ενάρξει του 2022, που θεωρεί ότι το κύμα ακρίβειας και ανατιμήσεων, η αύξηση του ενεργειακού κόστους είναι παροδικά, θα περάσουν. Είναι δυνατόν σε καιρό πανδημίας να μειώνετε για δεύτερη συνεχόμενη χρονιά τον προϋπολογισμό για την υγεία; Είναι ξεκάθαρο πλέον ότι οι εμμονές σας για τη διάλυση του ΕΣΥ έτσι όπως τις είχατε εκφράσει και προεκλογικά -από αυτό το Βήμα τις είχε εκφράσει ο ίδιος ο κύριος Πρωθυπουργός- δεν σταμάτησαν ούτε μπροστά σε αυτή την παγκόσμια πρόκληση. Δεν αντιλαμβάνεστε ότι σήμερα πρέπει να ενισχύσετε το δημόσιο σύστημα υγείας, γιατί για εσάς είναι πολυτέλεια ένα καλά στελεχωμένο ΕΣΥ. Το είπε ο κ. Σκέρτσος. Για εσάς είναι παρένθεση η πανδημία στα καταστροφικά σχέδιά σας για την ιδιωτικοποίηση της υγείας. Γι' αυτό, άλλωστε, δεν προχωράτε και σε μόνιμες προσλήψεις των γιατρών που βρίσκονται αυτή τη στιγμή στις λίστες υπό πρόσληψη, γιατί φοβάστε μήπως σας μείνουν στο σύστημα υγείας και τι θα τους κάνετε μετά την πανδημία. Επειδή είδα πριν από λίγο εδώ την κ. Γκάγκα, να ρωτήσω: Αλήθεια, γνωρίζετε τι συμβαίνει αυτή τη στιγμή στα νοσοκομεία της Δωδεκανήσου; Γνωρίζετε ότι την Τρίτη πέθανε καρδιοπαθής, επειδή δεν υπήρχε εφημερεύων γιατρός στην Κάλυμνο; Γνωρίζετε ότι στην Κω έχει παραιτηθεί ο παθολόγος και δεν μπορεί να κάνει χημειοθεραπείες κανένας; Γνωρίζετε ότι στη Ρόδο αυτή τη στιγμή έχουμε πάνω από χίλια διακόσια τακτικά χειρουργεία τα οποία δεν γίνονται; Όλα αυτά τα γνωρίζετε και μπορείτε να είστε ήσυχοι; Η μελέτη Τσιόδρα - Λύτρα αποδεικνύει ότι έχουμε έναν Πρωθυπουργό αρνητή της πραγματικότητας και της επιστήμης. Είχε στα χέρια του τη μελέτη, τη στιγμή που μας ρωτούσε αν έχουμε εμείς στοιχεία για το αν οι διασωληνωμένοι εκτός ΜΕΘ διατρέχουν ίδιο κίνδυνο με αυτούς εντός ΜΕΘ. Χρειαζόταν κάποια μελέτη γι' αυτό; Γιατί υπάρχουν οι ΜΕΘ; Διαφορετικά, θα τους διασωλήνωναν όλους εκτός ΜΕΘ, κα τέλος πάντων, ο κ. Σωτήρης Τσιόδρας δεν μιλάει με τον κ. Μητσοτάκη; Δεν του είπε: «Ξέρεις, έχω στα χέρια μου μία μελέτη.»; Ο προϋπολογισμός που μας παρουσιάζετε δίνει στοιχεία ανάκαμψης μετά την τρομακτική ύφεση, ιδιαίτερα του 2020. Δεν είναι όμως ένας προϋπολογισμός βιώσιμης ανάπτυξης. Το κρίσιμο θέμα είναι εάν αυτή η ανάκαμψη θα είναι συμπεριληπτική, αν θα περιλαμβάνει, δηλαδή, το σύνολο της κοινωνίας, την πλειοψηφία των πολιτών, τα νοικοκυριά, τις επιχειρήσεις ή αν θα αφορά κάποιους λίγους και εκλεκτούς που μέσα στην πανδημία κατάφεραν να αυξήσουν τα κέρδη τους. Όμως, γιατί ο προϋπολογισμός που μας καταθέτετε είναι εκτός τόπου και χρόνου; Γιατί δεν γνωρίζετε; Γιατί οι δεσμεύσεις που έχετε λάβει για δημοσιονομική προσαρμογή με το μεσοπρόθεσμο που ψηφίστηκε τον Ιούνιο του 2022 έχουν μια τεράστια δημοσιονομική προσαρμογή της τάξης των εννέα ποσοστιαίων μονάδων για το 2022 και το 2023. Μια δημοσιονομική προσαρμογή η οποία μοιάζει μόνο με την περίοδο των σκληρών μνημονίων του 2013. Η ανάπτυξη που προβλέπετε θα βγει από τους φόρους μέσα από τις τσέπες των πολιτών. Σήμερα για να αντιμετωπιστεί το κύμα ακρίβειας, για να ενισχυθούν τα νοικοκυριά και οι επιχειρήσεις είναι επιτακτική η μείωση των ειδικών φόρων κατανάλωσης σε όλα τα καύσιμα. Είναι επιτακτική η αύξηση του κατώτατου μισθού στα 800 ευρώ. Όχι μισό κουλούρι την ημέρα, όπως έχετε ανακοινώσει, διότι αυτό έκαναν αντίστοιχα άλλες ευρωπαϊκές χώρες ως κύμα ανάσχεσης προς την ακρίβεια. Θα μου επιτρέψετε να περάσω, όμως, και στον προϋπολογισμό που αναφέρεται στο Υπουργείο Ναυτιλίας. Είναι η επιτομή του «επικοινωνία και όχι ουσία». Η επιτομή! Ακούσαμε τον Υπουργό χθες να αραδιάζει νούμερα και προγράμματα, που όμως δεν υπάρχουν ούτε σε μία γραμμή του προϋπολογισμού. Μιλάμε για την ακτοπλοΐα και μας είπε ότι έχουν εξασφαλιστεί κονδύλια του ΕΣΠΑ. Ψάξτε στον προϋπολογισμό, δεν υπάρχει ευρώ. Τι γίνεται; Μειώνεται ο προϋπολογισμός των άγονων γραμμών σε ιστορικό χαμηλό 50,6 εκατομμύρια ευρώ, ενώ οι δεσμεύσεις είναι 130 εκατομμύρια. Πέρυσι ήταν 71 εκατομμύρια, σας το είχαμε επισημάνει και, μάλιστα, σας λέγαμε ότι δεν βγαίνει ο προϋπολογισμός. Αποτέλεσμα; Εξήντα εκατομμύρια χρωστά αυτή τη στιγμή το Υπουργείο Ναυτιλίας σε ακτοπλοϊκές εταιρείες. Και μιλάω και για μικρές ακτοπλοϊκές εταιρείες που δεν έχουν να βάλουν πετρέλαιο. Μας παρουσίασε ο Υπουργός έργα σε λιμάνια της χώρας, έργα που θα υλοποιηθούν, όμως, από την τοπική αυτοδιοίκηση και τα δημοτικά λιμενικά ταμεία. Γιατί ο προϋπολογισμός του Υπουργείου αναγράφει 4, 4 εκατομμύρια. Αυτό είναι. Είναι 4,4 εκατομμύρια όχι για νέα έργα αλλά για βελτιώσεις, όταν εμείς τα δύο τελευταία χρόνια της διακυβέρνησής μας δίναμε 12 εκατομμύρια για βελτιώσεις κάθε χρόνο. Όμως, ακόμα χειρότερο, είναι η απαξίωση και η κοροϊδία που έχει κάνει το Υπουργείο Ναυτιλίας και Νησιωτικής Πολιτικής στους νησιώτες. Εδώ και οκτώ μήνες δεν πληρώνει το μεταφορικό ισοδύναμο. Εδώ και οκτώ μήνες τους κοροϊδεύει και ανακάλυψε ότι θα βρει κάποια υπολείμματα από το Πρόγραμμα Δημοσίων Επενδύσεων τώρα στα μαζέματα -για μαζέματα τους έχει τους νησιώτες, για υπολείμματα- για να τους πληρώσει τα μισά από αυτά που τους χρωστάει, ενώ στις επιχειρήσεις έχει κάνει έναν χρόνο να πληρώσει τα έξοδά του μεταφορικού ισοδυνάμου. Ταυτόχρονα, καταργήσατε και τον πυλώνα του καυσίμου, που σήμερα, ιδιαίτερα σε αυτή την περίοδο, τα καύσιμα ήταν 22 λεπτά λιγότερο κόστος στην αντλία. Ξέρετε τι σημαίνει αυτό για τα μικρά νησιά που σήμερα έχουν 2 ευρώ και 2,10 ευρώ στην αντλία για τα καύσιμα; Ξέρετε πόσο σημαντικό ήταν; Όμως, δεν φτάνει μόνο αυτό. Στον ήδη μειωμένο προϋπολογισμό των 23 εκατομμυρίων, ενώ το μεταφορικό ισοδύναμο χρειάζεται τουλάχιστον 100 εκατομμύρια ευρώ, κύριε Βρούτση, βάζετε επιπλέον και όλες τις δράσεις του νέου προγράμματος ολοκληρωμένης θαλάσσιας πολιτικής, που έφερε με δάφνες αλλά λεφτά δεν υπάρχουν. Το κάνει στα ήδη 23 εκατομμύρια ευρώ. Τι θα πληρώσει; Δεν ξέρω, επικοινωνία και όχι ουσία. Μάλιστα, μας είπε και ο κύριος Υπουργός ότι από το Ταμείο Ανάκαμψης θα χρηματοδοτηθεί και μια μελέτη για την «πράσινη» μετάβαση των πλοίων. Μια μελέτη που είχαμε ξεκινήσει με το Ναυτικό Επιμελητήριο. Στοιχίζει 1 εκατομμύριο αυτή η μελέτη. Βρείτε εσείς στον προϋπολογισμό του Υπουργείου Ναυτιλίας έστω και 1 ευρώ από το Ταμείο Ανάκαμψης. Ούτε 1 ευρώ! Και αυτό ψέματα! Ακόμη, βέβαια, στον προϋπολογισμό βλέπουμε ότι περιγράφονται οι διαγωνιστικές διαδικασίες για τα περιφερειακά λιμάνια αλλά δεν υπάρχουν προϋπολογισμοί. Γιατί δεν σας νοιάζει ο προϋπολογισμός, δεν σας νοιάζει αν θα πάρει λεφτά το κράτος, οι κολλητοί και οι φίλοι να κάνουν τις δουλειές τους, αυτό σας ενδιαφέρει. Κλείνοντας θέλω να πω, κύριε Βεσυρόπουλε, ότι δεν μου απαντήσατε στην επιτροπή αλλά θα σας ξαναθέσω το θέμα. Δεν είναι εδώ ο κ. Βεσυρόπουλο, αλλά εγώ θα ξαναθέσω το θέμα. Θέτω το θέμα των μειωμένων συντελεστών ΦΠΑ. Ήρθατε και μας είπατε ότι από το 2025 θα έχουμε μειωμένους συντελεστές ΦΠΑ στα νησιά, γιατί τότε, λέει, θα εφαρμοσθεί η νέα οδηγία. Μα, σήμερα υπάρχει οδηγία. Το άρθρο 120 της οδηγίας 112 του 2006 επιτρέπει να υπάρξουν μειωμένοι συντελεστές ΦΠΑ στα νησιά. Αυξάνονται οι φόροι 3,5 δισεκατομμύρια ευρώ. Δεν μπορείτε να κάνετε μία πολιτική, η οποία να ενισχύσει τις επιχειρήσεις που χειμάζονται, ιδιαίτερα από την πανδημία, στα νησιά μας; Ή θα το κάνετε τώρα ή περισσεύει ο πολιτικός αριβισμός και υπολείπεται η πολιτική βούληση! Έτσι κι αλλιώς, αυτός ο προϋπολογισμός θα είναι ο τελευταίος που καταθέτει η Κυβέρνησή σας, γιατί πολύ σύντομα οι πολίτες θα σας κάνουν off. Ευχαριστώ, κύριε Πρόεδρε.
Ευχαριστούμε πολύ, κύριε Σαντορινιέ. Καλείται στο Βήμα ο κ. Χαράλαμπος Παπαδημητρίου από τη Νέα Δημοκρατία και θα ακολουθήσει ο Υπουργός Υποδομών και Μεταφορών, ο κ. Καραμανλής.
Ευχαριστώ, κύριε Πρόεδρε. Κυρίες και κύριοι συνάδελφοι, ο προϋπολογισμός είναι ένα από τα βασικότερα εργαλεία με τα οποία κερδίζει η χώρα την εμπιστοσύνη των πολιτών, δηλαδή των φορολογουμένων πρώτα απ' όλα, διότι πρέπει να λέει με σαφήνεια τι φόρους θα βάλει και θα εισπράξει αυτούς και όχι παραπάνω. Επίσης, είναι ένα σαφές μήνυμα προς τις αγορές, από τις οποίες εξαρτώμαστε, για να μπορούμε να χρηματοδοτούμε και να αναχρηματοδοτούμε το χρέος. Είναι και ένα μήνυμα προσήλωσης σε αυτό που η χώρα έχει υποσχεθεί ότι θα πετύχει -και το πετυχαίνει- ότι δεν θα ξανασυμβεί ποτέ αυτό που δυστυχώς συνέβη, δυστυχώς, δύο τουλάχιστον φορές τα προηγούμενα χρόνια, με τις τρομακτικές επιπτώσεις που είχε για το λαό μας, δηλαδή η απώλεια αξιοπιστίας. Η απώλεια αξιοπιστίας, η απώλεια εμπιστοσύνης, είναι το σημαντικότερο ζήτημα σε μία οικονομική πολιτική. Ιδιαίτερα στη δημοσιονομική πολιτική, όταν κοιτάς τον χρόνο λίγο μακρύτερα. Εμείς τον κοιτάμε τον χρόνο μέχρι το 2023, τουλάχιστον. Διότι όσον αφορά το off που είπε ο συνάδελφος προηγουμένως -προφανώς ήταν δεμένα τα μάτια του, όταν πατήθηκε από το λαό- θέλω να πω ότι ο λαός, δικαίως, πατάει το «off» στον λαϊκισμό και το έχει πατήσει εδώ και πολύ καιρό. Κι όσο κι αν προσπαθείτε να δώσετε μία μάχη μέσα από καταστάσεις οι οποίες μόνο κακό κάνουν στη χώρα, μόνο αυξάνουν το άγχος του λαού, που αντιμετωπίζει μια πολύ δύσκολη κατάσταση, αλλά μέχρις εκεί φτάνετε. Όσο και αν το κάνετε αυτό, ο λαός θα έχει πατημένο το off μέχρι και το 2023 και θα δούμε για παρακάτω. Η αξιοπιστία και η εμπιστοσύνη είναι κάτι που χτίζεται δύσκολα χάνεται όμως πολύ εύκολα. Ο κ. Τσακαλώτος θα μπορούσε να εξηγήσει -και ελπίζω να το κάνει κάποια μέρα όταν θα έχει λυμένες τις δυνατότητες να μιλήσει με ειλικρίνεια και να μην περιορίζεται από την κομματική τήβεννο. Ο κ. Τσακαλώτος, μάζεψε σε περίπου τέσσερα χρόνια, με τριάμισι χρόνια, περίπου 28 δισεκατομμύρια ευρώ πλεόνασμα προφανώς με φόρους. Με πολλούς φόρους, με πάρα πολλούς φόρους. Αντιθέτως η Κυβέρνηση της Νέας Δημοκρατίας, στα τρία αυτά χρόνια είχε την ευχέρεια να γράψει έλλειμμα πρώτα απ' όλα. Διότι υπήρχε η πανδημία, διαφορετικά θα μπορούσαμε να πάμε γρηγορότερα και μέσα στην πανδημία συνέχισε να μειώνει τους φόρους, να εφαρμόζει δηλαδή κατά το δυνατόν καθεστώς μειώσεως της φορολογικής επιβάρυνσης. Τρεις μονάδες στις υποχρεωτικές κρατήσεις δεν μειώνονται εύκολα. Οι μειώσεις στους φόρους και πρώτα απ' όλα στον βασικό φόρο, στην πρώτη κλίμακα, δεν γίνεται εύκολα. Η μείωση στον ΕΝΦΙΑ δεν γίνεται εύκολα μέσα στις συνθήκες που αντιμετωπίζουμε. Παρά ταύτα, δηλαδή, παρά το γεγονός ότι έγινε το ασυνήθιστο, μία δήθεν αριστερή κυβέρνηση να φτιάχνει πλεονάσματα σε βάρος των φορολογουμένων και μία κεντροδεξιά κυβέρνηση να χρησιμοποιεί το εργαλείο της χρηματοδότησης μέσω των προϋπολογισμών για να σταθεί όρθια η χώρα, οι αγορές στη διάρκεια αυτής της περιόδου προβίβασαν την Ελλάδα πάρα πολύ κοντά στον βαθμό της επενδυτικής αξιοπιστίας, που μας χρειάζεται. Δεν θα τον είχαμε χάσει όπως τον χάσαμε μέσα από τα χέρια μας. Γιατί -είμαστε σύμφωνοι- το 2015 δεν θα τον παίρναμε αλλά το 2016, το 2017 το αργότερο θα είχαμε πάρει το βαθμό επενδυτικής αξιοπιστίας δηλαδή θα κερδίζαμε τέσσερα με πέντε χρόνια. Παρά ταύτα οι αγορές εμπιστεύονται τη χώρα. Γιατί το κάνουν; Το κάνουν για δύο λόγους. Πρώτον, διότι αντιλαμβάνονται ότι μέσα στην τρικυμία της πανδημίας τούτο εδώ το καράβι, που γράφει «Ελλάδα» στην πλώρη, πλέει με κάποια σταθερότητα, με κάποια αξιοπιστία, με κάποια αισιοδοξία, την οποία προσπαθείτε να την πληγώσετε με την παραμικρή ευκαιρία. Άρα, με δυο λόγια, η εμπιστοσύνη διατηρείται στη χώρα στην πιο δύσκολη στιγμή. Και αν μη τι άλλο, αν είχατε λίγο το μυαλό σας συγκεντρωμένο στα μεγάλα θέματα δεν θα τρέχατε πίσω από οτιδήποτε αυξάνει τον λαϊκισμό που σας οδήγησε κάτι το οποίο οδήγησε και σε μία τραγική στιγμή. Εγώ ειλικρινώς το λέω, το έχω πει ήδη δημοσίως, στενοχωρήθηκα όταν ο κ. Κουρουμπλής έφτασε σε αυτό το κατώτατο σημείο. Είναι ένας αξιόλογος άνθρωπος, συνδικαλιστής, Βουλευτής, Υπουργός σας. Δεν έπρεπε να φτάσει εκεί. Όμως το μυαλό σας ήταν εκεί. Εσείς τον σπρώξατε, και ο κ. Τσίπρας, μισή μόλις ώρα αφότου έχει γίνει κοινώς γνωστή μία τρέχουσα μελέτη. Είναι μία μελέτη από αυτές τις πολλές που γίνονται και που ελπίζω ότι θα γίνουν πολλές περισσότερες σε πολύ μεγαλύτερο βάθος, για να δούμε όλα τα προβλήματα στις πραγματικές τους διαστάσεις. Δεν πρέπει να πνίξει την επιστημοσύνη και την ανάγκη στατιστικής μελέτης λοιμωξιολογικών βαθύτατων εξελίξεων αυτή η εμπλοκή της επιστήμης με τον λαϊκισμό, με τον οποίο πορεύεται η Αντιπολίτευση. Μέσα σε μισή ώρα ο κ. Τσίπρας είχε τουϊτάρει ήδη και είχε αρχίσει το βρίσιμο. Πώς να μη φτάσει ο Κουρουμπλής εκεί; Και τον εκδικήθηκε κιόλας! Η αξιοπιστία, λοιπόν, είναι το πιο σημαντικό. Η εμπιστοσύνη είναι αυτό που χρειαζόμαστε και αυτό που έχουμε. Αν δεν είχατε, κύριοι της Αξιωματικής Αντιπολίτευσης, το μυαλό σας σε αυτά που είπα προηγουμένως, θα είχατε προσέξει ότι χθες έγινε κάτι εξαιρετικά σημαντικό, κάτι που ελπίζατε σχεδόν να μη συμβεί, αφού λέγατε ότι θα την πατήσουμε. Κι' όμως δεν την πατήσαμε. Η Ευρωπαϊκή Κεντρική Τράπεζα είπε «Έχετε χρόνο. Έχετε τούτο τον χρόνο, τον επόμενο χρόνο και το 2023. Έχετε χρόνο». Γιατί τον έχετε; «Διότι κάνετε σωστά τη δουλειά». Και ποια είναι η βασική δουλειά; Η μεταρρύθμιση, και η τήρηση των συμφωνιών στα δημοσιονομικά. Και εμείς τις τηρούμε τις συμφωνίες που κάνουμε και γι' αυτό πάμε σιγά-σιγά σε ορισμένα πράγματα και ας λέτε ό,τι θέλετε η Ελλάδα αναπνέει. Η Ελλάδα χθες πέτυχε κάτι που δεν ήταν καθόλου εύκολο. Είναι έργο του οικονομικού επιτελείου. Είναι έργο του Γιάννη Στουρνάρα, του διοικητή της Τραπέζης της Ελλάδος. Για τον οποίο Γιάννη Στουρνάρα και προχθές το βράδυ ένα βασικότατο στέλεχός σας, το οποίο απολαμβάνει ακόμη της εμπιστοσύνης του Αρχηγού σας, έλεγε ότι έκανε απαράδεκτα πράγματα, ότι βρέθηκε με δικαστές για να πλήξει την οικογενειακή τιμή του κ. Στουρνάρα. Το πέτυχε. Και μαζί, πρέπει να το μνημονεύουμε πάντοτε, οι υπάλληλοι και το επιτελείο που διαχειρίζεται το χρέος, οι οποίοι είναι εξαιρετικοί και δόξα τω θεώ κάνουν καλά τη δουλειά τους. Και μιας που αναφέρθηκα στον κ. Τσακαλώτο, ελπίζω, πράγματι, κάποτε να τα γράψει όλα αυτά τα πράγματα, για να μας πει τι πέρασε και αυτός. Τις δυσκολίες που αντιμετώπισε, και εν μέρει απ' ό,τι καταλαβαίνω, και μάλλον τα καταλαβαίνω καλά, συνεχίζει να περνάει ,όπως ο οποιοσδήποτε μέσα στον ΣΥΡΙΖΑ θέλει να είναι ελαχίστως ρεαλιστής. Όχι όλα για τον λαϊκισμό. Είναι το μόνο βασικό σφάλμα το οποίο κάνει η χώρα. Η μοναδική απειλή που έχει η χώρα αυτή τη στιγμή είναι ότι υπάρχει περίπτωση, λόγω της απλής αναλογικής, να βρεθούμε σε αναταραχή στην οποία ενδεχομένως η χώρα θα βρεθεί μπλεγμένη. Ελπίζω ότι ο λαός είναι τόσο σοφός, ώστε αυτό θα το ξεπεράσουμε με ευκολία. Μέχρι τότε άλλωστε θα έχουμε κερδίσει και άλλους πόντους στην προσπάθεια που γίνεται και ελπίζω ότι θα πάνε και τα πράγματα αρκετά καλύτερα στο βασικό μέτωπο που αντιμετωπίζουμε αυτή τη στιγμή, που είναι το να ξεπεράσουμε την ασθένεια και τις απειλές της. Σας ευχαριστώ πολύ.
Και εγώ σας ευχαριστώ. Καλείται στο Βήμα ο Υπουργός Υποδομών και Μεταφορών κ. Κωνσταντίνος Καραμανλής.
Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ο προϋπολογισμός τον οποίο συζητάμε αυτές τις μέρες πιστοποιεί ένα πράγμα, ότι η Ελλάδα έχει μπει πλέον καλά στον δρόμο της ανάπτυξης. Από παράδειγμα προς αποφυγήν η χώρα μας, με Κυβέρνηση της Νέας Δημοκρατίας, έχει γίνει παράδειγμα προς μίμηση στην Ευρωπαϊκή Ένωση. Και αυτό δεν το λέμε εμείς, το συζητάει όλη η Ευρώπη. Και αυτό οφείλεται στην Κυβέρνηση της Νέας Δημοκρατίας και θα σας έλεγα ότι πιστώνεται προσωπικά και στον ίδιο τον Πρωθυπουργό, τον Κυριάκο Μητσοτάκη. Οι μόνοι, βέβαια, που δεν το αναγνωρίζουν αυτό είναι όσοι επιμένουν στη λογική της μίζερης αντιπολίτευσης. Κυρίες και κύριοι του ΣΥΡΙΖΑ, κάθε επιτυχία κάνετε πως δεν τη βλέπετε και για κάθε σύνθετο πρόβλημα δεν έχετε καμμία απολύτως πρόταση. Έχετε επιλέξει τον δρόμο της τοξικής και δομικής αντιπολίτευσης. Όμως η πραγματικότητα σας έχει ξεπεράσει. Ο ελληνικός λαός πλέον ξέρει ότι τα μεγάλα σας λόγια του σήμερα είναι οι επόμενες αυταπάτες του αύριο. Η Κυβέρνηση, λοιπόν, Μητσοτάκη δουλεύει με σχέδιο και με συνέπεια και αυτό ακριβώς κάνουμε από την πρώτη μέρα στο Υπουργείο Υποδομών και Μεταφορών. Επενδύουμε στη δουλειά και όχι στα μεγάλα λόγια, που φέρνει αποτελέσματα σε βάθος χρόνου. Η συζήτηση σήμερα επιτάσσει να μιλάμε με συγκεκριμένα στοιχεία, όχι με μεγάλα λόγια, αλλά με στοιχεία τα οποία δεν μπορούν να αμφισβητηθούν. Τι παραλάβαμε λοιπόν; Τι κάναμε και τι προγραμματίζουμε να κάνουμε; Ας τα πάρουμε με τη σειρά. Στον τομέα των υποδομών αυτή η Κυβέρνηση επενδύει. Επενδύει γιατί πρώτον, λύνουν μεγάλα προβλήματα και κάνουν καλύτερη την καθημερινότητα των πολιτών και δεύτερον, δίνουν ώθηση ανάπτυξης αφού έχουν υψηλό πολλαπλασιαστή στην οικονομία. Το πρώτο, λοιπόν, που αποφασίσαμε να κάνουμε ήταν να αλλάξουμε την λογική με την οποία γίνονται οι δημόσιες συμβάσεις και τα δημόσια έργα στη χώρα μας, ξεκινώντας από το βασικό, από το νομοθετικό πλαίσιο. Παραλάβαμε έναν νόμο, τον ν.4412 του ΣΥΡΙΖΑ. Αυτός ο νόμος τροποποιήθηκε από την προηγούμενη κυβέρνηση όχι μία ούτε δύο, αλλά σχεδόν τριακόσιες πενήντα φορές. Οι αλλαγές που έκανε η δική μας Κυβέρνηση, ο ν.4782 που φέραμε συνιστά μια μεταρρύθμιση με ξεκάθαρους στόχους: έργα και διαγωνισμοί με μεγαλύτερη ταχύτητα, με μεγαλύτερη αποτελεσματικότητα, καλύτερη ποιότητα και χαμηλότερο κόστος. Ταυτόχρονα, όμως, φέραμε και μία σημαντική -θα σας έλεγα- αλλαγή νοοτροπίας. Αντίθετα με ό,τι γινόταν στο παρελθόν, πλέον η Κυβέρνηση αυτή δεν εξαγγέλλει ένα έργο, αν δεν διαθέτει δύο βασικά χαρακτηριστικά: εξασφαλισμένη χρηματοδότηση και συγκεκριμένο χρονοδιάγραμμα. Πήραμε, όμως, και άλλη μία κρίσιμη απόφαση, να μπει ένα τέλος στη λογική να γίνονται τα έργα σκόρπια, αποσπασματικά, χωρίς καμμία στρατηγική, χωρίς κανέναν εθνικό σχεδιασμό. Αντιθέτως, όλα τα έργα εντάσσονται σε ένα συνεκτικό σχέδιο. Δεν αυτοσχεδιάζουμε σε αυτή την Κυβέρνηση και θα σας δώσω, αγαπητοί συνάδελφοι, ένα παράδειγμα. Σιδηροδρομικά έργα. Έχουμε βάλει μπρος και έχουμε ήδη δημοπρατήσει το μεγαλύτερο πρόγραμμα σιδηροδρομικών έργων που έχει γίνει τα τελευταία χρόνια στη χώρα μας ύψους 4 δισ. ευρώ, ώστε η Ελλάδα να γίνει μετά την έλευση της «COSCO» το 2008, ένας σύγχρονος κόμβος υποδομών και μεταφορών της Ανατολικής Ευρώπης, ένας κόμβος logistics, με ό,τι αυτό συνεπάγεται για την οικονομία. Παράλληλα, εξορθολογίζουμε και τη λειτουργία του ΟΣΕ και της «ΕΡΓΟΣΕ» και προχωράμε σε μια μεγάλη αλλαγή, σε μια μεγάλη μεταρρυθμιστική τομή. Με συνεννόηση πάντα της Ευρωπαϊκής Επιτροπής αλλάζουμε τη διαδικασία παραγωγής σιδηροδρομικών έργων. Εισάγουμε τη διαδικασία της μελετοκατασκευής και ανταγωνιστικού διαλόγου. Βάζουμε, λοιπόν, ένα τέλος στον κατακερματισμό των έργων που έφερναν καθυστερήσεις, που έφερναν συμπληρωματικές συμβάσεις και που δεν υλοποιούνταν ποτέ. Να δούμε, λοιπόν, τι λένε οι αριθμοί; Από τα 13 δισ. ευρώ που εξαγγείλαμε, έχουμε συμβασιοποιήσει στα δυόμισι χρόνια 3,2 δισ. ευρώ, όταν η προηγούμενη κυβέρνηση μετά βίας είχε συμβασιοποιήσει 800 εκατομμύρια έργα. Και δεν σταματάμε εδώ. Δημοπρατούμε έργα άλλα 5,5 δισ. Τα έξι εμβληματικά σιδηροδρομικά έργα ύψους 4 δισ. ευρώ έχουν ήδη δημοπρατηθεί, έργα που θα αλλάξουν το χάρτη των μεταφορών στην Ελλάδα. Στις επόμενες εβδομάδες περιμένουμε δεσμευτικές προσφορές για τα ΣΔΙΤ του ΒΟΑΚ, του Flyover, το Καλαμάτα - Ριζόμυλος. Θα δημοπρατηθεί η παράκαμψη Χαλκίδας με χρήματα από το ΕΣΠΑ, όπως κάνουμε και με τα άλλα έργα. Δημοπρατούμε, επίσης, άμεσα ένα πολύ σημαντικό έργο στην Αττική, τη λεωφόρο Κύμης και το Μπράλος - Άμφισσα. Προχωρούμε με τέτοιους ρυθμούς, που είναι ίσως από τις ελάχιστες φορές που ο κατασκευαστικός κλάδος τρέχει να προφτάσει τα έργα που δημοπρατεί το Υπουργείο. Για να κάνουμε, λοιπόν, πραγματικότητα αυτό το πλάνο έργων ξεμπλοκάραμε κολλημένα αλλά εμβληματικά έργα. Μετά από επίπονη προσπάθεια και πριν από δύο μέρες πήραμε το οριστικό πράσινο φως από την Ευρωπαϊκή Επιτροπή για το πολύπαθο έργο Πάτρα - Πύργος, ένα έργο που μετά από τις περιπέτειες του ΣΥΡΙΖΑ με τις γνωστές κατατμήσεις και τα ακόμα πιο γνωστά βοσκοτόπια κινδύνευε να μη γίνει ποτέ. Εμείς, λοιπόν, δώσαμε λύση σε μία εκκρεμότητα ετών, πάντα σε συνεννόηση με τους Ευρωπαίους. Προχθές υπογράψαμε την τροποποίηση της σύμβασης παραχώρησης. Στις 22 Δεκεμβρίου θα έρθει για έγκριση από το ελληνικό Κοινοβούλιο. Το έργο επιστρέφει στην «Ολυμπία Οδό» και θα υλοποιηθεί ταχύτερα, με μικρότερο κόστος και με απόλυτη διαφάνεια. [[Χειροκροτήματα από την πτέρυγα της Νέας Δημοκρατίας]] Στην κεντρική Ελλάδα, έχουμε ήδη δώσει σε κυκλοφορία τα πρώτα δεκατέσσερα χιλιόμετρα του νότιου τμήματος του Ε65 και ξεκινάμε την κατασκευή του βόρειου άξονα με εξασφαλισμένη χρηματοδότηση από το Ταμείο Ανάκαμψης. Στη Κρήτη, ξεπερνάμε προβλήματα ετών. Ξεμπλοκάρουμε τον ΒΟΑΚ, ενώ υλοποιούμε και το μεγάλο εμβληματικό έργο στο αεροδρόμιο στο Καστέλι. Στο Θριάσιο, δημιουργούμε το πιο σύγχρονο εμπορευματικό κέντρο, αφού το ξεκολλήσαμε από τα εγκληματικά λάθη του ΣΥΡΙΖΑ και καταφέραμε να γλιτώσουμε τη δημοσιονομική προσαρμογή, που ήταν ένας κίνδυνος. Και τα έργα της Αλεξανδρούπολης, ένα πολύ μεγάλο πακέτο έργων καθιστούν πλέον την ακριτική αυτή περιοχή σε στρατηγικό κόμβο. Όμως, δεν σταματάμε εκεί. Αναγκαία αντιπλημμυρικά έργα ύψους 1,5 δισ. ευρώ με εξασφαλισμένη χρηματοδότηση ήδη δρομολογούνται. Έργα διαχείρισης υδάτινων πόρων, τα λεγόμενα «πράσινα» έργα, τα έργα της νέας γενιάς έχουν ήδη ενταχθεί στο Ταμείο Ανάκαμψης. Και βέβαια, κάναμε και άλλη μία μεγάλη αλλαγή. Βρήκαμε και βάλαμε ένα τέλος στη μεγάλη περιπέτεια και εκκρεμότητα με την ΕΥΔΑΠ, δηλαδή στη συμφωνία μεταξύ ελληνικού δημοσίου, καταναλωτών και μετόχων. Έτσι το ελληνικό δημόσιο πλέον ανακτά τα χρήματα που όφειλε η ΕΥΔΑΠ για την τιμή του αδιύλιστου νερού για την περίοδο 2013 - 2020. Εκατόν πενήντα επτά εκατομμύρια επιστρέφουν στα ταμεία του δημοσίου και ανοίγουμε τον δρόμο, ώστε να είναι πλέον εφικτή η περαιτέρω επενδυτική αξιοποίηση της ΕΥΔΑΠ. Θα σταθώ και σε άλλη μία μεγάλη επιτυχία της Κυβέρνησης, την παραχώρηση της Εγνατίας Οδού έναντι 1,5 δισ. ευρώ και με συνολικό όφελος για το ελληνικό δημόσιο 2,7 δισεκατομμύρια ευρώ, μια σπουδαία συμφωνία για την ελληνική οικονομία. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Και, βέβαια, δίνουμε επιτέλους λύση στο μετρό Θεσσαλονίκης με τη σφραγίδα του Σ.τ.Ε.. Το μετρό θα παραδοθεί στους Θεσσαλονικείς στο 2023. Ο Κυριάκος Μητσοτάκης δεν θα εγκαινιάσει μουσαμάδες. [[Χειροκροτήματα από την πτέρυγα της Νέας Δημοκρατίας]] Ούτε θα δείτε τις κωμικές εικόνες να επιβιβάζεται πρωθυπουργός πάνω σε συρμούς που δεν έχουν ράγες. Τέλος, πια η κοροϊδία! Ήδη απελευθερώνονται ξανά χώροι στη συμπρωτεύουσα που επί χρόνια ήταν κατειλημμένη από εργοτάξια. Σε λίγα χρόνια, λοιπόν, η συμπρωτεύουσα θα είναι μια άλλη πόλη, με το μετρό, με το Flyover, με τα νέα λεωφορεία που ήδη είναι στους δρόμους της Θεσσαλονίκης και με ένα σύγχρονο λιμάνι. Αλλά και στην Αθήνα, μετά από τόσα χρόνια, ξεκινάει επιτέλους το εμβληματικό έργο της Γραμμής 4, το μεγαλύτερο δημόσιο έργο που γίνεται στην χώρα μας. Εντάσσεται και αυτό σε ένα ολοκληρωμένο σχέδιο. Γιατί αν δεν προβλέψουμε τώρα λύσεις για τη μεγαλούπολη, για την πρωτεύουσα μας, σε πέντε-δέκα χρόνια η κυκλοφοριακή κατάσταση θα είναι αφόρητη. Τι κάνουμε, λοιπόν; Μαζί με την επέκταση του μετρό στη Γραμμή 4 προς Πειραιά αλλά και προς νότια, μαζί με την ενίσχυση των αστικών συγκοινωνιών, δουλεύουμε, για να υλοποιήσουμε μια σειρά από έργα τα λεγόμενα έργα Αττικής. Ξεχωρίζω την επέκταση της Κύμης, που, όπως σας είπα, δημοπρατείται τις επόμενες μέρες, τις επεκτάσεις επίσης της Αττικής Οδού στο Λαύριο και τη Ραφήνα, αλλά και ένα έργο που θα δώσει πρόσβαση στα νότια προάστια και θα βοηθήσει την επένδυση του Ελληνικού, το οποίο βρίσκεται στα στάδιο της προμελέτης και είναι η λεγόμενη σήραγγα της Ηλιουπόλεως. Προβλέποντας, λοιπόν, τις μελλοντικές ανάγκες, αυτά είναι έργα απαραίτητα για την Αττική. Θα αναφερθώ και στο κομμάτι των μεταφορών. Αστικές συγκοινωνίες. Ξέρετε, οι ίδιοι που αμφισβήτησαν το μεγάλο πλάνο που είχαμε για τα έργα 13 δισ. ευρώ, οι ίδιοι σπεκουλάρανε συστηματικά για τα μέσα μαζικής μεταφοράς. Ας δούμε, λοιπόν, εδώ τα στοιχεία. Η πραγματικότητα για άλλη μια φορά είναι ξεκάθαρη. Στην Αθήνα παραλάβαμε τον Ιούλιο του 2019 οκτακόσια πενήντα λεωφορεία. Σήμερα έχουμε χίλια τριακόσια είκοσι λεωφορεία και συνεχίζουμε την προσπάθεια να φτάσουμε τα χίλια πεντακόσια. Αυτό σημαίνει πέντε χιλιάδες περισσότερα δρομολόγια. Επαναφέραμε τη συστηματική παρουσία των ελεγκτών, με τον πρόσθετο ρόλο να επιβάλλουν την ομαλή ροή των επιβατών στις αστικές συγκοινωνίες και την τήρηση των μέτρων προστασίας για τον COVID. Εφαρμόζουμε, για πρώτη φορά, ένα πιλοτικό πρόγραμμα, που γίνεται και σε άλλες χώρες της Ευρώπης. Κατά τις ώρες αιχμής, εκεί όπου παρατηρείται ο συνωστισμός, σε πραγματικό χρόνο μέσω του κέντρου ελέγχου της ΟΣΥ, μπαίνουν εμβόλιμα και άλλα λεωφορεία. Στη Θεσσαλονίκη, μετά την εγκληματική κρατικοποίηση που έκανε η κυβέρνηση ΣΥΡΙΖΑ, παραλάβαμε διακόσια τριάντα πέντε λεωφορεία. Πλέον, βγαίνουν στους δρόμους τετρακόσια εξήντα λεωφορεία. Στο μετρό μειώσαμε τις χρονοαποστάσεις, αισθητά. Είμαστε αυτή τη στιγμή σε τριάντα οκτώ συρμούς, στη Γραμμή 2 και 3, όταν παραλάβαμε τριάντα έναν συρμούς. Στο τραμ, προχθές, ξεκίνησε η νέα γραμμή στον Πειραιά. Επαναλειτουργεί και η γραμμή στο Σύνταγμα. Αποκαταστάθηκε η λειτουργία στο Φάληρο και βάζουμε στο δίκτυο είκοσι πέντε νέους σύγχρονους συρμούς. Συνολικά, η Κυβέρνηση Μητσοτάκη, δημιούργησε χίλιες τριακόσιες ογδόντα εννέα νέες θέσεις απασχόλησης, σε δημόσιους και ιδιωτικούς φορείς και εν μέσω πανδημίας είμαστε από τις ελάχιστες πόλεις στην Ευρωπαϊκή Ένωση που μεγαλώνουμε τον στόλο των μέσων μαζικής μεταφοράς. Και συνεχίζουμε. Γιατί, ο διαγωνισμός για τα νέα λεωφορεία, τα νέα ηλεκτροκίνητα λεωφορεία, τα φιλικά προς το περιβάλλον λεωφορεία, είναι στον αέρα με εξασφαλισμένη χρηματοδότηση και από το Ταμείο Ανάκαμψης αλλά και από τους κοινοτικούς πόρους. Με λίγα λόγια, εφαρμόζουμε το σχέδιό μας: Ανάταξη των στόλων, προσλήψεις, leasing και σύμπραξη με τον ιδιωτικό τομέα. Βέβαια, η προσπάθειά μας για καλύτερη καθημερινότητα έχει και άλλες πτυχές. Αναφέρθηκα στο μακροπρόθεσμο σχεδιασμό για την αντιμετώπιση του κυκλοφοριακού. Υπάρχουν, όμως, και αυτά που κάνουμε άμεσα. Πέρα από την ενίσχυση των μέσων μαζικής μεταφοράς, ξεκινήσαμε τον καθαρό δακτύλιο. Δημιουργούμε έναν νέο φορέα συντονισμού, που επί χρόνια ζητούσε ο Σύλλογος Ελλήνων Συγκοινωνιολόγων, ο οποίος με όλους τους εκπροσώπους των εμπλεκομένων φορέων, θα αντιμετωπίσει αυτό το μείζον πρόβλημα. Πάμε, τώρα, στις θεσμικές πρωτοβουλίες στο Μεταφορών. Η πιο σημαντική από αυτές είναι ο ν.4850 «Οδηγώντας με ασφάλεια». Αναμορφώνουμε ουσιαστικά το σύστημα εκπαίδευσης και εξέτασης, για τις άδειες οδήγησης και βάζουμε ένα τέλος στο θλιβερό φαινόμενο της αδιαφάνειας, που δεν τιμούσε τη χώρα μας. Επίσης, η οδική ασφάλεια είναι προτεραιότητα για την Κυβέρνηση Μητσοτάκη. Με εντοπισμένες παρεμβάσεις επτά χιλιάδων σημείων υλοποιείται πλέον το πρόγραμμα «ΠΕΒΟΑ». Σήμερα, λοιπόν, που μιλάμε, οι οδηγοί μπορούν να διασχίζουν τους εθνικούς δρόμους και όλο το εθνικό δίκτυο, με τον ίδιο πομποδέκτη. Ο επόμενος στόχος, για τον οποίον δουλεύουμε, είναι οι Ελληνίδες και οι Έλληνες να πληρώνουν διόδια με αναλογική χιλιομετρική χρέωση. Επίσης, περνάμε στο ψηφιακό κράτος. Το Υπουργείο Μεταφορών, ένα Υπουργείο που είχε μείνει πολλά χρόνια πίσω, αναφορικά με την ψηφιοποίηση, ήδη προχωράει. Οι νέες εκδόσεις και αντικαταστάσεις των αδειών οδήγησης μπορεί και γίνεται πλέον ψηφιακά με τις νέες ηλεκτρονικές υπηρεσίες. Το ίδιο ισχύει και για τη χορήγηση αντιγράφου άδειας κυκλοφορίας, όπως και για άλλα έγγραφα όπως η άδεια δακτυλίου. Πολύ σύντομα, μαζί με το Υπουργείο Ψηφιακής Πολιτικής, θα παρουσιάσουμε ένα ψηφιακό «car wallet», στο οποίο θα υπάρχουν όλα τα στοιχεία που χρειάζεται ένας οδηγός στο αυτοκίνητό του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, σας ευχαριστώ για την ανοχή σας. Ξέρω ότι έχω ξεπεράσει το χρόνο μου. Είναι, όμως, τέτοιο το εύρος του Υπουργείου, που απ' ότι φαίνεται δεν θα προλάβω να καλύψω και άλλες πτυχές. Σκεφτείτε το. Από την αντιμετώπιση φυσικών καταστροφών, που είμαστε δίπλα με άλλα Υπουργεία στους συμπολίτες μας, που επλήγησαν από τις πυρκαγιές, από τους σεισμούς, από τα καιρικά φαινόμενα έως την ηλεκτροκίνηση, όπου εδώ εφαρμόζουμε ένα ολοκληρωμένο σχέδιο με το Υπουργείο Περιβάλλοντος για την αύξησή της, από την σύσταση της Αρχής Πολιτικής Αεροπορίας και το διαχωρισμό της από την ΑΠΑ έως την αδειοδότηση των υδατοδρομίων δεν είναι υπερβολή να πούμε ότι σε αυτά τα δυόμισι χρόνια έγιναν πράγματα που δεν έχουν γίνει εδώ και πάρα πολλά χρόνια. Όλα όσα κάνουμε και όλα όσα σχεδιάζουμε, για τα επόμενα χρόνια, έχουν στο επίκεντρό τους την Ελλάδα και τους Έλληνες. Και όλα υπηρετούν δύο πολύ μεγάλους στόχους: την ανάπτυξη και την καλύτερη καθημερινότητα. Σας ευχαριστώ πολύ.
Και εμείς ευχαριστούμε τον κύριο Υπουργό. Παρακαλώ να τακτοποιηθεί το Βήμα, προκειμένου να πάρει τον λόγο ο Βουλευτής του ΣΥΡΙΖΑ κ. Γιάννης Δραγασάκης. Κύριε Δραγασάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θέλω να αναφερθώ σε ορισμένες από τις απειλές και τις αντιφάσεις που, κατά την άποψή μας, περικλείει ο προϋπολογισμός. Και θα το κάνω διότι θεωρώ ότι είναι χρήσιμο να ακουστούν στην Αίθουσα αυτή, ακόμα και αν δεν επιβεβαιωθούν. Η βασική αντίφαση στον προϋπολογισμό είναι ότι, ενώ αναγνωρίζει ότι βρισκόμαστε σε περιβάλλον ακραίας αβεβαιότητας, ταυτόχρονα προεξοφλεί την θετική έκβαση όλων των εξελίξεων στην πιο αισιόδοξη, μάλιστα εκδοχή τους. Σωστά, επισημάνθηκε, ήδη το ερώτημα, εάν δεν επιβεβαιωθεί αυτή η πολύ αισιόδοξη πρόβλεψη των εξελίξεων, ποιο είναι το σχέδιο το εναλλακτικό της Κυβέρνησης; Αποκρύβει έτσι ο προϋπολογισμός προβλήματα, κινδύνους και απειλές, που αντιμετωπίζει η χώρα τόσο από εξωγενείς παράγοντες όσο και από την ίδια την κυβερνητική πολιτική. Κάποιες υπαινικτικές διαφοροποιήσεις του κ. Σταϊκούρα δεν νομίζω ότι αλλάζουν τη συνολική εικόνα. Η Κυβέρνηση της Νέας Δημοκρατίας φαίνεται να μην έχει αντλήσει κανένα μάθημα από τη χρεοκοπία της χώρας και τις αιτίες που οδήγησαν σε αυτήν. Ο Πρωθυπουργός, ειδικά, δεν αναφέρεται καν στο γεγονός ότι αυτή η χώρα πέρασε μία χρεοκοπία. Σαν να μην υπήρξε! Διότι τα προβλήματα για αυτόν αρχίζουν το 2015. Έφτασε, μάλιστα, να πει ότι «ο ΣΥΡΙΖΑ μας έφερε τα μνημόνια». Στο ίδιο τέμπο, ο εισηγητής της Πλειοψηφίας, ο κ. Ρουσόπουλος, είδα στην γραπτή του εισήγηση να λέει ότι η Κυβέρνηση της Νέας Δημοκρατίας δημιούργησε το «μαξιλάρι», με το οποίο είμαστε όρθιοι. Φαίνεται, λοιπόν, ότι όσο μεγαλύτερες αποτυχίες έχει η Κυβέρνηση, τόσο μεγαλύτερη νιώθει την ανάγκη να προσφεύγει σε ψέματα και μάλιστα ολοένα και περισσότερα και μεγαλύτερα ψέματα. Ο πρώτος κίνδυνος, λοιπόν, που αντιπροσωπεύει αυτός ο προϋπολογισμός είναι ο εφησυχασμός, που καλλιεργεί, σε μια εποχή που απαιτεί αλήθειες, αυτογνωσία και όχι ψεύτικες ωραιοποιήσεις. Ο δεύτερος κίνδυνος, αφορά στην εγκατάλειψη μεγάλων τμημάτων της κοινωνίας στην τύχη τους. Όπως θα είδατε στον προϋπολογισμό, η Κυβέρνηση περικόπτει, μεμιάς τις κοινωνικές μεταβιβάσεις κατά 8,1 δισεκατομμύρια ευρώ, χωρίς κανένα σχέδιο για την αντιμετώπιση των συνεπειών. Ακόμα, λοιπόν, και αν επιβεβαιωθεί το πιο αισιόδοξο σενάριο, πρέπει να έχουμε υπ' όψιν μας ότι η ανάκαμψη της οικονομίας και των εισοδημάτων, θα είναι άνιση και μεταξύ κοινωνικών τάξεων και ομάδων αλλά και μεταξύ κλάδων και τομέων της οικονομίας. Η οριζόντια, λοιπόν, και απότομη περικοπή όλης αυτής της ενίσχυσης, σε συνδυασμό με το μεγάλο κύμα ακρίβειας το οποίο παρατηρούμε, θα αφήσει μεγάλα τμήματα της κοινωνίας εκτεθειμένα σε υποχρεώσεις, στις οποίες δεν θα μπορούν να ανταποκριθούν, ακόμα και σε κινδύνους φτώχειας και κοινωνικού αποκλεισμού. Η τρίτη απειλή, βρίσκεται στα χαρακτηριστικά που έχει η ανάκαμψη. Άκουσα τόσους Βουλευτές της Πλειοψηφίας -και Υπουργούς- να εκθειάζουν το ποσοστό της ανάκαμψης. Πολύ ωραία! Τι είναι αυτή η ανάκαμψη, όμως, που έχουμε; Πρώτον, είναι άνιση. Δεύτερον, συνοδεύεται από διεύρυνση του εμπορικού ελλείμματος, άρα συνοδεύεται από τα γνωστά «δίδυμα» ελλείμματα και τρίτο και πιο σημαντικό, είναι ότι η βασική προωθητική δύναμη αυτής της ανάκαμψης ήταν ο δανεισμός, η αύξηση του δημόσιου χρέους. Συνολικά -για να περιλάβω και το αισιόδοξο 2022- προβλέπεται ότι το 2020 έως 2022 το εθνικό εισόδημα της χώρας θα αυξηθεί 22 δισεκατομμύρια ευρώ. Την ίδια περίοδο όμως το δημόσιο χρέος θα έχει αυξηθεί κατά 35 τρισεκατομμύρια ευρώ. Προσέξτε, λοιπόν, αυτό που εκθειάζετε έχει μέσα έναν κίνδυνο που είναι η αύξηση του δημόσιου χρέους. Δηλαδή, αυτά που έχουμε δανειστεί δεν καλύπτουν, είναι περισσότερα από όσα παράγουμε ή θα έχουμε παραγάγει ως και το 2022. Ο δανεισμός, ο ολοένα και μεγαλύτερος δανεισμός, δεν μπορεί, κυρίες και κύριοι συνάδελφοι, να είναι το μέλλον της χώρας. Δεν μπορεί και ούτε πρέπει ο δανεισμός να είναι η βασική προωθητική δύναμη μιας οικονομίας ούτε αρκούν ο τουρισμός και οι πόροι του Ταμείου Ανάκαμψης και Ανθεκτικότητας, για να δώσουν στην οικονομία δυναμισμό, ανθεκτικότητα, προοπτική, γεγονός που δείχνει να είναι αδήριτη ανάγκη η αλλαγή του παραγωγικού μοντέλου της χώρας. Η χώρα βρίσκεται, συνεπώς, αντιμέτωπη με ένα χρόνιο πρόβλημα -δεν είναι καινούργιο- που ήταν η ρίζα της χρεοκοπίας. Δεν είχαμε ούτε έχουμε ένα παραγωγικό σύστημα που να μπορεί να σταθεί στον διεθνή ανταγωνισμό και στο απαιτητικό πλαίσιο της Ευρωζώνης, χωρίς να παράγει κρίσεις, ελλείμματα και ανισότητες. Η προηγούμενη κυβέρνηση είχε προσπαθήσει, είχε αρχίσει μια διαδικασία να βάλει τις βάσεις για μια αλλαγή του αναπτυξιακού προτύπου. Αλλά εσείς η Κυβέρνηση του κ. Μητσοτάκη ανέτρεψε τα πάντα. Ακόμα και μια αναπτυξιακή στρατηγική που είχαμε διαμορφώσει και που είχε γίνει αποδεκτή και από το Eurogroup, την βάλατε στην άκρη, την αντικαταστήσατε με μία μελέτη ενός καθηγητή, του κ. Πισσαρίδη, που κανείς πια δεν θυμάται ούτε ξέρει κανείς την τύχη της. Η τέταρτη απειλή είναι, λοιπόν, ότι ο προϋπολογισμός και συνολικά η κυβερνητική πολιτική αναπαράγει παλιά, ξεπερασμένα πελατειακά πρότυπα, μιας «ανάπτυξης» μη βιώσιμης, ενεργοβόρας και άνισης. Η Κυβέρνηση του κ. Μητσοτάκη ούτε θέλει ούτε και μπορεί να αλλάξει το αναπτυξιακό μοντέλο. Αυτό δείχνουν τα δύο χρόνια που είναι στην Κυβέρνηση. Η κατανομή των πόρων του Ταμείου Ανάκαμψης δείχνει ξεκάθαρα τους δεσμούς της, τις δουλείες της με τα κατεστημένα συμφέροντα της χώρας και οι νεοφιλελεύθερες ιδεοληψίες στις οποίες υπακούει ακόμα την πείθουν ότι αυτή η αλλαγή είτε δεν είναι αναγκαία είτε θα γίνει αυτόματα από τις αγορές. Όποιος δεν νιώθει, δεν συνειδητοποιεί ότι αυτό αποτελεί μέγιστο κίνδυνο για τη χώρα, κάνει μεγάλο λάθος. Κυρίες και κύριοι Βουλευτές, τα προβλήματα δεν μπορούν να ξεπεραστούν με επικοινωνιακά τεχνάσματα, όπου βαφτίζουν τη δεξιά πολιτική προοδευτική. Αυτά αφορούν τους λογογράφους που τα γράφουν και αυτούς που τα ακούν. Γι' αυτό η κοινωνική δυσαρέσκεια αυξάνει. Το Χρηματιστήριο καρκινοβατεί, οι αναβαθμίσεις της πιστοληπτικής ικανότητας καθυστερούν και τα μηνύματα από τις Βρυξέλλες και τη Φρανκφούρτη που μας έλεγε πριν ο κύριος συνάδελφος έχουν ολοένα και περισσότερους αστερίσκους. Όποιος δεν τους βλέπει θα υποστεί τις συνέπειες. Ούτε όμως και η σοσιαλδημοκρατία έτσι όπως τη γνωρίσαμε έχει απαντήσεις. Δεν πρέπει να μας διαφεύγει ότι η Ευρώπη της λιτότητας και των ανισοτήτων είναι αποτέλεσμα, βεβαίως, της νεοφιλελεύθερης συνέλευσης της Ουάσιγκτον, με την κρίσιμη συνδρομή της σοσιαλδημοκρατίας. Η απάντηση στα προβλήματα της εποχής μας βρίσκεται σε μια ευρεία προοδευτική κοινωνική και πολιτική συμμαχία που κύριος εκφραστής της, είτε αρέσει σε ορισμένους είτε δεν αρέσει, στη χώρα μας είναι ο ΣΥΡΙΖΑ - Προοδευτική Συμμαχία. Όμως υπάρχει χώρος, τονίζουμε, και ρόλος για όσους επαναπροσδιορίζονται με βάση το μέλλον και όχι το παρελθόν, παίρνουν σαφή θέση στα διλήμματα της εποχής μας και τοποθετούνται έμπρακτα στην προοδευτική πλευρά της ιστορίας. Διότι, η διαχωριστική γραμμή ανάμεσα στην Αριστερά και τη Δεξιά, την πρόοδο και τη συντήρηση όχι μόνο υπάρχει αλλά αποκτά στις μέρες μας πιο ζωτικό θα έλεγα, πιο κρίσιμο περιεχόμενο. Η ενίσχυση του δημόσιου συστήματος υγείας και παιδείας, η απελευθέρωση της πατέντας των εμβολίων, που είναι ο μόνος τρόπος να απαλλαγεί όλος ο κόσμος από την πανδημία, μια νέα αντίληψη για τον ρόλο της εργασίας στη δημιουργία του πλούτου και, βεβαίως, μια ουσιαστική άμεση αύξηση του κατώτατου μισθού, η στήριξη και διεύρυνση του κοινωνικού κράτους, η ελεύθερη πρόσβαση στα δημόσια αγαθά και αυτών που δεν είναι ασφαλισμένοι ιδίως στο αγαθό της υγείας που το περικόψατε, η καταπολέμηση παλιών και νέων ανισοτήτων και διακρίσεων είναι μερικές χαραμάδες ελπίδας θα έλεγα, που τις βλέπουμε να διευρύνονται σε αρκετές περιοχές του κόσμου σήμερα, αλλά είναι και τα ορόσημα στη βάση των οποίων αναδιατάσσονται σήμερα διεθνώς και οι πολιτικές δυνάμεις και οι διαχωριστικές γραμμές. Ο προϋπολογισμός με τις αβεβαιότητες που περικλείει, με τις απειλές που εμπεριέχει και τους κινδύνους που εγκυμονεί η εφαρμογή του, υπογραμμίζει τον επείγοντα χαρακτήρα που έχει η αναγκαία στροφή στην ελπίδα μιας ριζοσπαστικής προοδευτικής αλλαγής. Ευχαριστώ.
Κι εμείς ευχαριστούμε τον κ. Δραγασάκη. Τον λόγο έχει ο Βουλευτής του Κινήματος Αλλαγής και Αντιπρόεδρος της Βουλής κ. Κωνσταντινόπουλος. Και μέχρι να έρθει στο Βήμα να πω πως βλέπω ότι την ίδια περίπου ώρα έχετε δηλώσει οι πέντε Κοινοβουλευτικοί Εκπρόσωποι πλην του κ. Γρηγοριάδη, πως θέλετε να πάρετε τον λόγο. Ίσως πρέπει να εναλλάσσεστε με κάποιους Βουλευτές. Έχουν απομείνει περίπου οκτώ, εννέα συνάδελφοι Βουλευτές. Θα έλεγα να μην αρχίσει κατάλογος μόνο Κοινοβουλευτικών Εκπροσώπων. Όπως εναλλάσσονται οι Υπουργοί, να εναλλάσσονται και οι Κοινοβουλευτικοί Εκπρόσωποι. Γι' αυτό θα παρακαλέσω θερμά να αρχίσετε σιγά, σιγά με την συνηθισμένη τακτική, από τα μικρότερα προς τα μεγαλύτερα κόμματα, οι Κοινοβουλευτικοί Εκπρόσωποι να ζητούν τον λόγο για να μπορούν να μπαίνουν σε αυτόν τον προγραμματισμό.
Με αυτή την αλλαγή, κύριε Πρόεδρε, αν και είχα ζητήσει τον λόγο να μιλήσω στις έξι το απόγευμα θα μιλήσω στις οκτώ με οκτώμισι.
Να σας δώσω τότε τον λόγο και τώρα.
Αν αρχίσει από τα μικρότερα κόμματα και έχουμε εμβόλιμα Βουλευτές…
Θέλετε τον λόγο μετά τον κ. Κωνσταντινόπουλο; Να σας τον δώσω.
Στις έξι το απόγευμα είχα ζητήσει.
Εντάξει. Έχετε τον λόγο αμέσως μετά. Εγώ είπα πώς συνηθίζεται. Σε κάθε όμως περίπτωση αν ζητήσει τον λόγο Κοινοβουλευτικός Εκπρόσωπος μεγαλύτερης Κοινοβουλευτικής Ομάδας προηγείται. Και άρα προηγείστε, κύριε Τσακαλώτο. Θα πάρετε τον λόγο μετά τον κ. Κωνσταντινόπουλο. Κύριε Κωνσταντινόπουλε, ορίστε.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πριν λίγες μέρες διακόσιες εβδομήντα χιλιάδες άνθρωποι έδωσαν εντολή στο ΠΑΣΟΚ και στον Νίκο Ανδρουλάκη να προχωρήσει πολιτικά μπροστά, αυτόνομα και με πολιτική πυξίδα τη σοσιαλδημοκρατία. Και χαίρομαι που άκουσα τον κ. Δραγασάκη να λέει ότι η σοσιαλδημοκρατία δεν έχει πολλές απαντήσεις. Είναι σημαντικό να μιλήσουμε ιδεολογικά, απέναντι στην Αριστερά και στη Δεξιά για το ότι η σοσιαλδημοκρατία επανέρχεται σε όλη την Ευρώπη, με τον κ. Σολτς στη Γερμανία, στην Ισπανία, στη Δανία κ.λπ.. Γιατί επιστρέφει; Δεν αναστήθηκε κανένας από τους παλιούς ηγέτες. Επιστρέφει γιατί η σοσιαλδημοκρατία έχει απαντήσεις και τα εργαλεία για να αντιμετωπίσει τις πολλαπλές κρίσεις. Άρα, από αυτή τη στιγμή χαιρόμαστε που θα γίνεται μια σοβαρή ιδεολογική «μάχη» ανάμεσα στην Αριστερά και στη Δεξιά για τις πολιτικές που μπορούμε και έχουμε και μπορούν να απαντήσουν στα προβλήματα των πολιτών. Ας ξεκινήσουμε, όμως, από την παροιμία. Τι απέδειξε η πανδημία; Την αναγκαιότητα του Εθνικού Συστήματος Υγείας, μια μεταρρύθμιση της σοσιαλδημοκρατίας και του ΠΑΣΟΚ, που χρειάζεται ενδυνάμωση. Ένα δεύτερο που έδειξε το τελευταίο χρονικό διάστημα είναι ο φόβος του πολιτικού κόστους. Από τη μία είναι το πολιτικό κόστος, από την άλλη ανθρώπινη ζωή. Έχουμε μια Κυβέρνηση που καθυστέρησε να πάρει μέτρα, κάτι για το οποίο εμείς μιλούσαμε από τον Μάιο, για την υποχρεωτικότητα σε ειδικές ομάδες, για να μπορέσουμε όχι να τους τιμωρήσουμε αλλά για να τους προστατεύσουμε -το σκέφτηκε μετά από οκτώ μήνες- και μια Αξιωματική Αντιπολίτευση που μέχρι και την τελευταία στιγμή -ένα κομμάτι της Αξιωματικής Αντιπολίτευσης για να είμαι ειλικρινής, όμως κομμάτι από την ηγεσία- λέει ακόμα και σήμερα ότι «τα εμβόλια δεν πιάνουν όλες τις μεταλλάξεις, άρα γιατί να τα κάνετε». Το ενδιαφέρον είναι ότι ακόμα και σε εσωτερική διαδικασία που είμαστε, ο νέος Πρόεδρος μίλησε πολύ καθαρά για το τι πρέπει να κάνουμε και όποιος δει τα ευρωπαϊκά στοιχεία θα καταλάβει ότι αν είχαμε 10% παραπάνω εμβολιασμούς θα είχαμε μειώσει κατά 30% τους θανάτους. Γι' αυτό αντί να κλείνετε το μάτι αριστερά και δεξιά σε αυτή την ομάδα, είναι καλύτερα να τους προστατεύσετε. Και ερχόμαστε τώρα στη γνωστή μελέτη Τσίοδρα - Λύτρα η οποία ανέδειξε τις ανισότητες που υπάρχουν στο Εθνικό Σύστημα Υγείας μεταξύ του κέντρου και της περιφέρειας. Πριν λίγο καιρό ο κ. Τσιόδρας ήταν αξιόπιστος για τη Νέα Δημοκρατία. Είδα την κ. Γκάγκα και τον κ. Μαγιορκίνη προχθές να λένε ότι δεν είναι αξιόπιστη μελέτη, ενώ μόνο που δεν του είχατε φτιάξει άγαλμα. Και τώρα εκεί που ήταν ο ΣΥΡΙΖΑ κι έλεγε αναξιόπιστο τον κ. Τσιόδρα, του φτιάχνει το δικό του άγαλμα. Εμείς τον κ. Τσιόδρα τον βλέπουμε ως επιστήμονα κι έτσι τον αξιολογούμε. Άρα μη χρησιμοποιείτε -είτε Δεξιά είτε Αριστερά- τους επιστήμονες για εσάς. Κυρίες και κύριοι συνάδελφοι, εμείς θέλουμε στη νέα αρχή μας να κάνουμε αποτελεσματική αντιπολίτευση με κριτικές και με προτάσεις. Αυτοπροσδιοριζόμαστε με βάση τις πολιτικές της σοσιαλδημοκρατίας. Δεν έχουμε το άγχος των ίσων αποστάσεων που προκαλούν τα μέσα μαζικής ενημέρωσης και τα λοιπά συμφέροντα. Και, δυστυχώς, σε αυτό το εμφυλιοπολεμικό κλίμα που στήνεται από Νέα Δημοκρατία και ΣΥΡΙΖΑ χάνουμε ευκαιρίες να σώσουμε ανθρώπινες ζωές τη μία μετά την άλλη. Στον προϋπολογισμό δύο μέρες τώρα αντί για να μιλήσουμε για το πώς θα αντιμετωπίσουμε την ακρίβεια λόγω της αύξησης τιμών στην ενέργεια που χτυπάει νοικοκυριά και επιχειρήσεις, ασχολούμαστε κατά κύριο λόγο -αυτό είναι ένα δώρο του ΣΥΡΙΖΑ προς τη Νέα Δημοκρατία- όχι με τον αν διέγραψε τον κ. Κουρουμπλή αλλά αν θα πρέπει να διαγράψει και τον κ. Πολάκη. Είναι ένα εμφυλιοπολεμικό κλίμα χωρίς ουσία που να αφορά μόνο τα δελτία των 20.00΄ και το Twitter. Κυρίες και κύριοι συνάδελφοι, εμάς μας ενδιαφέρει οι πολίτες να μας εμπιστευθούν ως σοσιαλδημοκράτες και να πιστέψουν ότι η πράσινη ανάπτυξη αφορά τους πιο ευάλωτους και όχι τα λίγα και μεγάλα συμφέροντα, δίνοντας τη δυνατότητα στις επιχειρήσεις να μειώσουν το κόστος και στα ευάλωτα νοικοκυριά τους να τους έχουν εισόδημα μέσα από τα φωτοβολταϊκά. Αλλά, κύριε Υπουργέ, κύριε Σκυλακάκη, που είστε εδώ, μας μιλούσατε για τον μονόδρομο που έπρεπε να έχει το Ταμείο Ανάκαμψης. Κι εδώ υπάρχει μία διαφορετικότητα. Στην Πορτογαλία το σοσιαλδημοκρατικό κόμμα αξιοποίησε χρήματα από το Ταμείο Ανάκαμψης για να στηρίξει τις πολιτικές για το δημογραφικό. Το ξέρετε, κύριε Σκυλακάκη, αυτό; Ξέρετε ότι φτιάχνουν σπίτια από το Ταμείο Ανάκαμψης για να τα δίνουν σε νέα ζευγάρια για να μπορέσουν να δημιουργήσουν οικογένειες; Εσείς μας λέγατε εδώ ότι δεν υπάρχει τέτοιο θέμα. Μα, πώς το έκαναν οι Πορτογάλοι; Πώς χρησιμοποίησαν αυτούς τους πόρους; Αυτή είναι η διαφορά της σοσιαλδημοκρατίας. Εμείς ως σοσιαλδημοκράτες θα αγωνιστούμε στην Ευρώπη για την κατάσταση του συμφώνου λιτότητας και εκεί ο Πρόεδρός μας θα δώσει τις μάχες και στο PES. Πρέπει να πούμε, όμως, ξεκάθαρα ακόμα και στους δικούς μας συμμάχους πράγματα και εμείς το κάναμε πράξη, αγαπητοί συνάδελφοι και συνεδέλφισσες. Ο Νίκος ο Ανδρουλάκης πήγε προχθές στους Ευρωπαίους σοσιαλιστές και είπε στον Πρωθυπουργό της Ισπανίας στον Σάντσεθ μπροστά -όχι κρυφά, αλλά φανερά- ότι δεν μπορεί η Ισπανία να πουλάει όπλα στην Τουρκία γι' αυτό δημιουργεί οικονομικό πρόβλημα δυσβάσταχτο για τους Έλληνες. Εμείς το κάναμε πράξη. Εσείς οι υπόλοιποι θα το κάνετε; Και θα μου επιτρέψετε να ολοκληρώσω με τις δημοσκοπήσεις. Οι δημοσκοπήσεις που βγαίνουν στη δημοσιότητα μας κάνουν χαρούμενους, αλλά δεν πετάμε στα σύννεφα. Γνωρίζουμε τις προσδοκίες του κόσμου και θέλουμε να ξέρουν ότι θα αγωνιστούμε με όλες μας τις δυνάμεις για να ζήσουν πάλι κυβέρνηση ΠΑΣΟΚ. Σας ευχαριστώ.
Ευχαριστούμε τον κ. Κωνσταντινόπουλο και για τη συνέπεια στον χρόνο. Τώρα τον λόγο θα πάρει, όπως προείπα, ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος. Αμέσως μετά, όπως είχε κανονιστεί από νωρίτερα, θα μιλήσει ο κ. Βαρβιτσιώτης, ο Υπουργός. Μένουν δέκα Βουλευτές ακόμα, οι οποίοι θα μιλάνε ενδιάμεσα στους Κοινοβουλευτικούς ένας ή δύο Βουλευτές. Θέλω να συνεννοηθούμε όλοι με τον καλύτερο τρόπο. Στη συνέχεια θα μιλήσει ο κ. Σιμόπουλος και ο κ. Πολάκης και εάν το δέχονται οι συνάδελφοι θα προηγηθεί ο Κοινοβουλευτικός Εκπρόσωπος του ΚΚΕ κ. Παφίλης, παρ' ότι ζήτησε τον λόγο ο κ. Βρούτσης από τη Νέα Δημοκρατία.
Κύριε Πρόεδρε, επειδή είχε γίνει ένας προγραμματισμός πριν έρθετε εσείς. Αυτή τη στιγμή ανεβαίνει στο Βήμα ο κ. Τσακαλώτος. Συμφωνούμε. Θα ακολουθήσει ο κ. Βαρβιτσιώτης, όπως είπατε, δύο Βουλευτές, και βεβαίως να πάρει τη θέση μου ο κ. Παφίλης και μετά εγώ.
Είναι μία πολύ ωραία, συμβιβαστική πρόταση αν και αδικούμε λίγο τον κ. Παφίλη. Επίσης, θα παρακαλέσω, επειδή θα υπάρξουν δευτερολογίες των Κοινοβουλευτικών Εκπροσώπων αύριο, σήμερα θα μιλήσετε μόνο την πρωτολογία σας με μία επιείκεια, όπως δίδεται πάντα. Κύριε Τσακαλώτο, έχετε τον λόγο.
Ο κ. Καραμανλής μίλησε 80% παραπάνω από τον χρόνο του.
Μην κάνετε συγκρίσεις γιατί έχω κι εγώ στοιχεία. Στον κ. Δραγασάκη για δύο λεπτά δεν είχα βάλει το ρολόι και μίλησε μέχρι τα δέκα λεπτά, αλλά δεν το λέμε. Έχετε τον λόγο, για να μην χάνουμε χρόνο.
Ευχαριστώ, κύριε Πρόεδρε. Θα ήθελα να αρχίσω με τον εισηγητή της Νέας Δημοκρατίας τον κ. Ρουσόπουλο και να του πω: Έχετε ένα πρόβλημα. Και επειδή είμαι καλός άνθρωπος θα σας εξηγήσω και το πρόβλημα και δύο εναλλακτικές λύσεις, ακόμα και τι προτείνω ανάμεσα στις δύο λύσεις. Είπατε ότι θα έχουμε ανάπτυξη 7% και το πρόβλημα με αυτό είναι ο κ. Σκυλακάκης, γιατί ο κ. Σκυλακάκης όταν εξήγησε γιατί δεν μπορούμε να αυξήσουμε τον κατώτατο μισθό δύο φορές όσο ήταν η ανάπτυξη είπε: Άλλο η ανάκαμψη, άλλο η ανάπτυξη. Άρα, σας προτείνω δύο λύσεις. Ή θα πάτε με το χιούμορ των Επτανήσιων και θα πείτε: «Είπα, ξείπα και σκατά στον λόγο που έδωκα» ή θα πείτε ότι δεν υπάρχει ανάπτυξη το 2022, είναι απλώς μία ανάκαμψη. Εγώ σας προτείνω την πρώτη, να πείτε ότι: «δυστυχώς είμαστε νεοφιλελεύθεροι και δεν μπορούμε να αυξήσουμε τον κατώτατο μισθό», ενώ όλες οι άλλες χώρες πλην της Εσθονίας το κάνουν, παρά να στηρίξετε μία οικονομική θεωρία του κ. Σκυλακάκη που είναι πρωτότυπη. Δεύτερον, αναφορικά με το πόσο σταδιακή είναι η αναπροσαρμογή, μας είπατε ότι ήταν σταδιακή. Ξέρω και ξέρετε ότι ξέρω ότι τα ελληνικά μου δεν είναι πολύ καλά. Αλλά όταν μειώνεται το έλλειμμα από 7,3 σε 1,2, πιστέψτε με ως οικονομολόγος ότι αυτό δεν είναι σταδιακό, είναι πολύ μεγάλο, 6 ποσοστιαίες μονάδες. Και αυτό όταν ο κ. Δραγασάκης σας εξήγησε όλους τους κινδύνους που έχουμε μπροστά. Δεν είπε και για την «Όμικρον», αλλά και άλλους κινδύνους. Τη στιγμή που δεν σας πιέζει η Ευρωπαϊκή Ένωση γιατί δεν ισχύει το σύμφωνο σταθερότητας, ρωτάμε: Γιατί υπάρχει αυτή η βίαιη αναπροσαρμογή και δεν θα μπορούσε να ήταν πιο σταδιακή, αφού δεν υπάρχει αυτός ο περιορισμός; Μας λέγατε ότι η αξιοπιστία της χώρας δεν ήταν ούτε το μαξιλάρι, ούτε η Λαγκάρντ, ούτε το Ταμείο Ανάκαμψης, ούτε η διάρθρωση του χρέους που καταφέραμε εμείς, αλλά ήταν το «Μητσοτάκης effect». Αυτό δεν μας λέγατε; Άμα υπάρχει αυτό το «Μητσοτάκης effect», η επίδραση του κ. Μητσοτάκη, γιατί χρειάζεται να αποδείξουμε ότι είμαστε αξιόπιστοι και να κάνουμε τόσο γρήγορη αναπροσαρμογή; Πάμε σε ένα παρόμοιο θέμα. Λέτε ότι πάτε καλά. Λέτε -και ο κ. Σταϊκούρας το λέει- ότι είσαστε αξιόπιστοι, σοβαροί, υπεύθυνοι, διορατικοί και πολλά άλλα. Δεν λέει τη λέξη ταπεινοί, γιατί νομίζω ούτε η μάνα του κ. Σταϊκούρα δεν θα έλεγε ότι είναι ταπεινός ή ότι η ταπεινότητα είναι το βασικό του χαρακτηριστικό. Και βέβαια παίρνει παράδειγμα από τον κύριο Πρωθυπουργό γι' αυτό το έλλειμμα. Πώς κρατήσατε τη χώρα όρθια; Την κρατήσατε επειδή μειώσατε τον φόρο επί των κερδών; Την κρατήσατε επειδή μειώσατε το αφορολόγητο για ανθρώπους που θέλουν να κάνουν κληρονομιά μέχρι 800.000; Αστειεύεστε; Και γίνατε κεϋνσιανοί, γιατί κάνετε μεγάλες παρεμβάσεις, κλασικοί κεϋνσιανοί πολιτικοί, με μία διαφορά όμως. Κεϋνσιανισμός χωρίς κοινωνικό κράτος, χωρίς να βοηθήσουμε τη μισθωτή εργασία, χωρίς την παιδεία, χωρίς τη δασοπροστασία, χωρίς την υγεία. Κεϋνσιανοί χωρίς κοινωνικό κράτος. Γι' αυτό εμείς αμφισβητούμε τη βιωσιμότητα αυτού του προϋπολογισμού, γιατί έχετε ξεχάσει τι ήταν ο κεϋνσιανισμός στη χρυσή του εποχή. Και αφού αυτό το τελευταίο που είπα ήταν για την υγεία, τρία σύντομα σχόλια για όλο τον καβγά για τον κ. Τσιόδρα και τον κ. Λύτρα και τον κ. Μητσοτάκη. Δεν μας έχει απαντήσει ο κ. Μητσοτάκης. Ο κ. Λύτρας τον άδειασε. Είπε ότι πήγε στο ανώτατο επίπεδο. Εκτός αν το ανώτατο επίπεδο είναι ο κλητήρας του Υπουργείου Υγείας, που δεν φαντάζομαι ο κ. Λύτρας να εννοεί αυτό. Το ήξερε ο κ. Μητσοτάκης. Δεύτερο στοιχείο. Αν το ήξερε ή αν έπρεπε να το ξέρει, γιατί δεν κάνατε επενδύσεις στο σύστημα υγείας; Και για αυτό που ξέρατε τότε και τώρα που ξέρετε την «Όμικρον». Εγώ άκουσα με προσοχή τον κ. Πνευματικό. Ο κ. Πνευματικός έκανε μία λίστα από πράγματα που χρειάζεται το σύστημα υγείας. Μετά βέβαια είχε ένα συμπέρασμα ότι πάτε καλά, αλλά διαβάστε όλη την ομιλία του. Τρίτο, που το έβαλε και ο κ. Κωνσταντινόπουλος. Ξέρετε ότι σε σχέση με το ποιος είναι εντός ΜΕΘ και ποιος είναι εκτός ΜΕΘ, οι θάνατοι εντός ΜΕΘ έχουν μία σοβαρή περιφερειακή διάσταση. Αν είναι κάποιος τυχερός και είναι στο τρίγωνο Βασιλίσσης Σοφίας, Γουδή και Μεσογείων, έχει τεράστια μεγαλύτερη δυνατότητα να επιζήσει απ' ό,τι αν είναι στην επαρχία. Αυτό δεν είναι πρόβλημα; Εμείς λέμε για τις περιφερειακές ανισότητες μαζί με όλες τις άλλες ανισότητες. Εσείς -ποιοι είναι εδώ Βουλευτές της Νέας Δημοκρατίας από την επαρχία;- δεν ανησυχείτε ότι στα περιφερειακά νοσοκομεία η πιθανότητα να πεθάνεις εντός ΜΕΘ είναι πολύ μεγαλύτερη απ' ό,τι είναι σε αυτό το τρίγωνο; Δεν σας ανησυχεί; Σαν Βουλευτές της επαρχίας τι λέτε, όταν θα ακούσουν αυτό που είπα; Νομίζω ότι μπορώ να αποδείξω ότι εδώ έχουμε δύο κόσμους, δύο σχέδια, δύο στρατηγικές. Εσείς είσαστε το «business as usual». Δεν αντιμετωπίζουμε τις ανισότητες, ούτε τις περιφερειακές που είπα μόλις τώρα, δεν χτίζουμε νέο ΕΣΥ, παραμένουμε στις πολιτικές που μας έφεραν ως εδώ. Εμείς έχουμε μία πολύ καθαρή εικόνα πού θέλουμε να είναι η οικονομία και η κοινωνία σε τέσσερα - πέντε χρόνια. Και ακριβώς επειδή έχουμε αυτή την εικόνα πού θέλουμε να είμαστε σε τέσσερα - πέντε χρόνια, μπορούμε να μιλήσουμε και για το τι πρέπει να γίνει τώρα στο αύριο και το 2022. Θέλουμε ένα κράτος που σχεδιάζει μαζί με την κοινωνία για την κοινωνία, που δεν αντιμετωπίζει τη δίκαια μετάβαση στην Κοζάνη και την απολιγνιτοποίηση φτιάχνοντας έναν ιδιωτικό φορέα στην Αθήνα που δεν συμμετέχει καθόλου η περιφέρεια, αλλά ένα κράτος που ξέρει να διαχειριστεί τη γνώση, που η γνώση δεν είναι μόνο στο επιτελικό κράτος, είναι και στους φορείς, είναι και στην περιφέρεια, έναν δημόσιο τομέα που δεν συρρικνώνεται και δεν βασίζεται σε outsourcing και απευθείας αναθέσεις σε φιλικές συμβουλευτικές. Δεύτερον, φανταζόμαστε μια κοινωνία και οικονομία που εκμεταλλεύεται το Ταμείο Ανάκαμψης και Ανθεκτικότητας και παρακαλώ όλοι να αναφέρεστε στην ανθεκτικότητα. Δεν είναι μόνο Ταμείο Ανάκαμψης, γιατί αυτό θα αντιμετωπίσει τον φόβο του κόσμου, την ανασφάλεια του κόσμου από όλες τις απειλές. Στον κοινωνικό τομέα ένα σύγχρονο ΕΣΥ και έναν δημόσιο τομέα δίπλα στις κοινωνικές ανάγκες των πολιτών. Παιδεία που μπορούν όλα τα παιδιά, ανεξάρτητα από ποια γειτονιά είναι, να πάνε στο πανεπιστήμιο. Πολιτικές στέγασης που ένα ζευγάρι νέων ανθρώπων μπορούν να έχουν αξιοπρεπή κατοικία και διαβίωση. Που αντιμετωπίζει το δημογραφικό με σοβαρό τρόπο, υλοποιώντας δημόσιες πολιτικές που ενισχύουν την εργασία και το βιοτικό επίπεδο και όχι με περιορισμό των δικαιωμάτων των γυναικών. Τρίτον, για τον παραγωγικό ιστό που δεν βασίζεται στο ίδιο μοντέλο με κάποιες μεγάλες επιχειρήσεις, μεγάλα έργα, χωρίς τη μονοκαλλιέργεια οικοδομής και τουρισμού. Ενεργειακές κοινότητες, ενεργειακή ανισότητα και άλλα αυτοδιαχειριζόμενα σχήματα για να είναι πιο πλουραλιστική η παραγωγή. Δεν βασιζόμαστε στους χαμηλούς μισθούς, όχι μόνο για κοινωνική πολιτική, αλλά ως αναπτυξιακή πολιτική. Σας έχω πει επανειλημμένα ότι οι μισθοί στην εποχή του νεοφιλελευθερισμού δεν πάνε μαζί με την παραγωγικότητα και πρέπει να αρχίσουμε με την αύξηση των μισθών, που ενεργοποιεί το Υπερταμείο και άρα εκμεταλλεύεται τα ελληνικά περιουσιακά στοιχεία όπως κάνουν τα sovereign funds σε όλες αυτές τις χώρες. Και ακριβώς επειδή ξέρουμε πού θέλουμε να πάμε, μπορούμε να μιλήσουμε για το σήμερα, πώς αντιμετωπίζουμε για παράδειγμα την ακρίβεια. Έχω εδώ -και είναι το μόνο που θα καταθέσω στα Πρακτικά- για εσάς που μιλάτε για τους μεσαίους και τους μικρομεσαίους λογαριασμό από το σουπερμάρκετ της γειτονιάς μας. Δεν είναι ο «Σκλαβενίτης» που εχθές σας είπε τι αντιμετωπίζει και τι αύξηση των τιμών θα έχετε. Είναι ένα μικρομεσαίο σουπερμάρκετ. Και σε αυτό το μικρομεσαίο σουπερμάρκετ το 2020 τέλη Οκτώβρη - τέλη Νοέμβρη είχε κόστος 3.150 ευρώ και φέτος ακριβώς την ίδια εποχή έχει κόστος ενέργειας 6.200, δηλαδή 3.000 παραπάνω. [[Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πριν χειροκροτήσετε, αν και δεν είδα τέτοια τάση, δεν είναι όλα κακά νέα, γιατί η αποζημίωση που δίνει ο κ. Σκυλακάκης και ο κ. Μητσοτάκης για αυτή την αύξηση 3.000, είναι 9 ευρώ. Άρα, δεν είναι όλα κακά νέα. Τρεις χιλιάδες το κόστος. Μέσα από εδώ φαίνεται ότι αποζημιώνετε με 9 ευρώ, 9,90 για να είμαι ειλικρινής. Στήριξη της εργασίας, των μισθών, τώρα, γιατί έτσι θα πάμε σε μία διαφορετική οικονομία και δεν θα γίνονται επενδύσεις πάνω στον χαμηλό μισθό, αλλά μέσα από νέα προϊόντα, νέες αγορές με τεχνολογική αναβάθμιση. Στήριξη του ΕΣΥ με προσλήψεις στην υγεία και σταδιακή αύξηση των προσλήψεων στην υγεία και στην παιδεία. Εδώ, κύριε Ρουσόπουλε, χωράει το σταδιακό. Εκεί πρέπει να έχουμε μια σταδιακή πολιτική, να μπορούμε να το αυξήσουμε. Και πράγματα για τις μικρομεσαίες επιχειρήσεις, που έχουν πει πάρα πολλοί συνάδελφοι. Και στα μακροπρόθεσμα και στα βραχυπρόθεσμα είμαστε εντός της ευρωπαϊκής συζήτησης. Εσείς ούτε κάνετε κριτική στο ευρωπαϊκό μοντέλο, που έχει τόσα και τόσα προβλήματα, ούτε, όμως, ενστερνίζεστε τις θετικές αλλαγές που σιγά-σιγά αλλάζουν τις ευρωπαϊκές πολιτικές σε μία σειρά από θέματα. Καμμία συζήτηση για το τι θα κάνουμε και πώς θα είναι αυτή η Ευρώπη. Γι' αυτό εμείς και στην Ευρώπη και στην Ελλάδα απευθυνόμαστε στον ελληνικό λαό και στα κόμματα της Αριστεράς. Συμφωνούμε ποιες είναι οι διαχωριστικές γραμμές και ποιες είναι να συζητήσουμε. Αυτό που λέμε εμείς για τις διαχωριστικές γραμμές είναι για όλη την προοδευτική πλευρά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συμφωνούμε ότι οι ανισότητες είναι διαχωριστική γραμμή και πώς τις αντιμετωπίζουμε; Συμφωνούμε ότι το σύστημα υγείας και ο δημόσιος τομέας αντιμετώπισης της πανδημίας είναι ένα πρόβλημα που πρέπει να το αντιμετωπίσουμε; Αν δεν είναι αυτές οι διαχωριστικές γραμμές, να συζητήσουμε ποιες είναι, για να μπορούμε να συζητήσουμε και για ένα μίνιμουμ πρόγραμμα πώς μπορούμε να αρχίσουμε να αλλάζουμε αυτή την πραγματικότητα που αντιμετωπίζουμε. Να συζητήσουμε για ένα κράτος με πραγματική ασφάλεια, ασφάλεια στην εργασία, στην υγεία, ασφάλεια στη ζωή. Ένα κράτος που θα μπορούμε να ζούμε και εμείς και τα παιδιά μας. Ένα κράτος για όλους και για όλες. Και το τελευταίο σημείο -μόνο ένα λεπτό θα πάω παραπάνω-, κύριε Πρόεδρε. Με τη δική σας Κυβέρνηση είμαστε στη μεταδημοκρατική εποχή. Τι είναι μεταδημοκρατική εποχή; Όταν τα κόμματα εξουσίας, όπως το δικό σας, δεν προσπαθεί να συνδυάσει συμφέροντα, να μπορεί να δώσει μία ισορροπία σε αυτό που θέλετε να κάνετε και στο πώς αυτό επιδρά στις λαϊκές αγορές -βλέπετε ποιον κοιτάω. Δεν το κάνει αυτό. Κάνει πολιτική με συμβούλους, παρασυμβούλους. Γίνεται μία απόσταση ανάμεσα στο κράτος και τους πολίτες. Και πώς λύνεται αυτή η απόσταση, αυτό το κενό ανάμεσα στους πολίτες και στο κράτος και στις πολιτικές; Μέσα από μία επικοινωνιακή πολιτική, που έχουμε πάλι άλλους συμβούλους και παρασυμβούλους. Μόνο που η επικοινωνία δεν μπορεί να λύσει αυτή την απόσταση, αυτό το κενό ανάμεσα στην πολιτική και στους πολίτες. Γι' αυτό κάνουμε ένα κάλεσμα σε όλο το προοδευτικό σοσιαλιστικό, αριστερό φάσμα να συμφωνήσουμε ότι δεν μπορεί το κράτος, δεν μπορεί το δημόσιο να συνεχίσει έτσι και υπάρχει ένας άλλος δρόμος, τον οποίο πρέπει να συζητήσουμε, να μελετήσουμε και να παρουσιάσουμε. Σας ευχαριστώ πολύ.
Και εμείς ευχαριστούμε τον κ. Τσακαλώτο. Τον λόγο τώρα έχει ο Αναπληρωτής Υπουργός Εξωτερικών κ. Μιλτιάδης Βαρβιτσιώτης. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, άκουσα με μεγάλη προσοχή τις δύο τελευταίες τοποθετήσεις από την πλευρά του ΣΥΡΙΖΑ των δύο βασικών συντελεστών της οικονομικής πολιτικής του ΣΥΡΙΖΑ, του κ. Δραγασάκη και του κ. Τσακαλώτου, που κατέληξαν στα εξής απλά αποτέλεσμα: Πρώτον, στη μεγαλύτερη επιδρομή φόρων που έχει συντελεστεί από την ίδρυση του ελληνικού κράτους και δεύτερον, στην απόλυτη απομόνωση της Ελλάδας από οτιδήποτε συμβαίνει σε όλα τα ρεύματα σκέψης μέσα στην Ευρώπη. Διότι αυτό που διαπιστώσαμε είναι ότι επιστρέφει ο ΣΥΡΙΖΑ σε μία ακραία αριστερή λογική, η οποία δεν έχει καμμία σχέση με τον δρόμο τον οποίο βαδίζει η Ευρωπαϊκή Ένωση. Αυτό που παρουσιάζουν είναι πραγματικά μία διάθεση ανατροπής της ευρωπαϊκής πολιτικής, έτσι όπως εκφράστηκε τα τελευταία χρόνια, με αποτέλεσμα τι; Ο ΣΥΡΙΖΑ πάλι να βρίσκεται απομονωμένος και να ζητάει από τη χώρα να ξαναβρεθεί απομονωμένη, όπως βρέθηκε την προηγούμενη πενταετία, στο πλαίσιο της Ευρώπης. Κυρίες και κύριοι συνάδελφοι, η Νέα Δημοκρατία είναι η παράταξη που πίστευε, πιστεύει και θα πιστεύει στην εμβάθυνση της Ευρωπαϊκής Ένωσης και της συμμετοχής της χώρας μας σε αυτή. Όταν ο Κωνσταντίνος Καραμανλής έβαλε τη χώρα στην Ευρωπαϊκή Ένωση, το έκανε εις μάτην πολλών συμφερόντων, που φοβόντουσαν ότι θα χάσουν τα προνόμια της κλειστής αγοράς. Όμως, το έκανε, γιατί ήθελε η Ελλάδα να ζήσει σε ένα περιβάλλον ανταγωνισμού, ισότιμου ανταγωνισμού με τους υπόλοιπους ευρωπαίους εταίρους και σε ένα περιβάλλον ασφάλειας. Δυστυχώς, πολιτικές που δεν στήριζαν την αναπτυξιακή διάσταση της οικονομίας μας, αλλά στήριζαν την επιδοματική διάσταση της οικονομίας μας, την αύξηση των ελλειμμάτων για την αύξηση των μισθών, των συντάξεων, τα δύσμορφα παραγωγικά μοντέλα, η σπατάλη ευρωπαϊκών πόρων μάς οδήγησαν σε οδυνηρά μνημόνια, τα οποία πληρώσαμε όλοι και πλήρωσε ο ελληνικός λαός. Σήμερα η συνταγή, για να ξεφύγουμε από αυτή τη δυσκολία, δεν είναι να επιστρέψουμε πίσω στη λογική της επιδοματικής απασχόλησης, αλλά να δημιουργήσουμε τις βάσεις, για να μπορούμε να ανταγωνιστούμε σε ένα σύγχρονο ανταγωνιστικό πλαίσιο. Ποιο είναι αυτό; Είναι το πλαίσιο της πράσινης μετάβασης. Είναι το πλαίσιο του ψηφιακού μετασχηματισμού. Είναι το πλαίσιο της ανταγωνιστικότητας της οικονομίας. Η Κυβέρνηση έδειξε ότι όταν υπάρχει ανάγκη, μπορεί, πράγματι, να στηρίξει την παραγωγική διαδικασία. Έφυγαν 40 δισεκατομμύρια ευρώ ζεστά από τα κρατικά ταμεία προς την αγορά, για να στηριχθούν επιχειρήσεις και θέσεις απασχόλησης μέσα στην περίοδο της πανδημίας. Την ίδια στιγμή, όμως, δεν χάσαμε την ευκαιρία, δεν κατεβάσαμε τα μολύβια. Προσπαθήσαμε να προσαρμοστούμε στη νέα ευρωπαϊκή πραγματικότητα. Και επιτρέψτε μου να σας πω ότι αυτή τη νέα ευρωπαϊκή πραγματικότητα τη συνδιαμορφώσαμε σε έναν πολύ μεγάλο βαθμό. Διότι συνδιαμορφώσαμε, απαιτήσαμε, διεκδικήσαμε και τελικά, καταφέραμε για τη χώρα μας να πάρουμε τα περισσότερα κατά κεφαλήν χρήματα από το Ταμείο Ανάκαμψης και Ανθεκτικότητας και σήμερα να έχουμε μπροστά μας αναπτυξιακές προοπτικές, που δεν είχε ποτέ στο παρελθόν ο τόπος. Καταφέραμε να οργανώσουμε και να συντονίσουμε την Ευρωπαϊκή Ένωση σε έναν τρόπο κοινό, μέσα από το ψηφιακό πιστοποιητικό, για να μπορούν να ταξιδεύουν οι Ευρωπαίοι και σήμερα να υπάρχει η ελπίδα ότι η τουριστική σεζόν -βεβαίως, με την ανοχή του κορωνοϊού- θα μπορέσει να είναι μία πολύ καλύτερη από τις προηγούμενες. Και βέβαια, καταφέραμε να έχουμε βάλει πολύ ψηλά τα θέματα του ψηφιακού μετασχηματισμού και τα θέματα της δίκαιης ενεργειακής μετάβασης, ώστε να μην πληγεί δραματικά η χώρα μας από την ανάγκη να αξιοποιήσει τις νέες τεχνολογίες, τις πράσινες τεχνολογίες για την παραγωγή ενέργειας. Γιατί αυτό το οποίο δεν θέλουμε σε καμμία περίπτωση να γίνει, είναι αυτό το φοβερό, οξύμωρο που άκουσα από τον κ. Τσίπρα να λέει στην Κοζάνη, ότι μπορούμε να παραγάγουμε πράσινη ενέργεια από τον λιγνίτη και να μας οδηγεί σε μία ψευδαίσθηση ότι η καθαρή ενέργεια είναι ακριβή, ενώ η «βρώμικη» ενέργεια είναι η φθηνή. Το αντίστροφο συμβαίνει, γιατί το κόστος της παραγόμενης ενέργειας από τα ορυκτά καύσιμα τελικά κοστίζει στο περιβάλλον, κοστίζει στις επόμενες γενιές, κοστίζει στην αειφορία της ανάπτυξης, την οποία οφείλουμε να υπηρετούμε, παραδίδοντας τη σκυτάλη στους νεότερους. Κυρίες και κύριοι συνάδελφοι, τα είπα όλα αυτά, γιατί θέλω να μιλήσω λίγο για την πορεία της χώρας μας μέσα στην Ευρώπη και ποιοι ήταν οι στόχοι τους οποίους υπηρετήσαμε όλο το τελευταίο διάστημα. Δεν υπηρετήσαμε μόνο τους στόχους του Ταμείου Ανάκαμψης και του ψηφιακού μετασχηματισμού, αλλά υπηρετήσαμε την εμβάθυνση των διμερών σχέσεών μας με όλες τις ευρωπαϊκές χώρες, αλλά και βέβαια την εμβάθυνση του περιβάλλοντος ασφάλειας που μπορεί να νιώθει ο Έλληνας πολίτης και η Ελλάδα συμμετέχοντας στις διαδικασίες της ευρωπαϊκής ολοκλήρωσης. Για πρώτη φορά στην ιστορία μας έχουμε μετατρέψει το θέμα των ελληνοτουρκικών σχέσεων ως θέμα ευρωτουρκικό και έχουμε καταφέρει μέσα από διαρκείς παρεμβάσεις σήμερα να υπάρχει ένα πολύ σκληρό πλαίσιο γύρω από το οποίο περιγράφεται η Τουρκία με λόγια καθαρά, με λόγια σκληρά, για τον οποιοδήποτε καθίσει να το διαβάσει, και τα οποία οδηγούν τη γείτονα σε μία εξαιρετικά πιεσμένη σχέση με την Ευρωπαϊκή Ένωση, πράγμα το οποίο έχει βέβαια, όχι μόνο συνέπειες πολιτικές, αλλά έχει και συνέπειες οικονομικές, τις οποίες βιώνουμε και τις βλέπουμε. Δεν πιστεύουμε ότι μπορούμε να αφήσουμε την Τουρκία ανεξέλεγκτη και πέραν του ευρωπαϊκού πλαισίου, να κοιτάζει προς τρίτους δρόμους, χωρίς να υπάρχει υπενθύμιση από την Ευρωπαϊκή Ένωση ότι οι κοινές αξίες της δημοκρατίας, του κράτους δικαίου, του σεβασμού των ανθρωπίνων δικαιωμάτων και του σεβασμού των διεθνών συνθηκών και του Διεθνούς Δικαίου είναι απαραίτητες προϋποθέσεις για την οποιαδήποτε διεύρυνση της συμμετοχής της σε αυτή και βέβαια, την απολαβή των οποιωνδήποτε ωφελημάτων από την οικονομική σχέση που μπορεί να έχει με αυτή. Παράλληλα, διευρύνουμε σταδιακά την επιρροή της Ευρώπης στη γειτονιά μας. Προχθές, μετά από χρόνια, υιοθετήθηκαν συμπεράσματα, επιτέλους, για τη διεύρυνση προς τα Δυτικά Βαλκάνια και ανοίξαμε κεφάλαια διαπραγματευτικού πλαισίου με το Μαυροβούνιο και τη Σερβία, δείχνοντας ακριβώς αυτό το οποίο θέλουμε να κάνουμε. Και αυτό τι είναι; Να καταστήσουμε τα Βαλκάνια μία περιοχή συνεργασίας και όχι μία περιοχή στην οποία οι εθνικισμοί μονίμως θα δημιουργούν αποσταθεροποίηση στο πλαίσιο ασφάλειας, αλλά και στις διμερείς σχέσεις και στην οικονομική συνεργασία. Βέβαια, ήταν πολύ σημαντικό το γεγονός ότι ανοίξαμε αυτά τα κεφάλαια που έχουν σχέση με τη διασύνδεση, την οδική, τη σιδηροδρομική, την ενεργειακή, την τηλεπικοινωνιακή διασύνδεση, γιατί αυτό που αισθανόμαστε χρόνια είναι ο γεωγραφικός μας αποκλεισμός από την Ευρώπη και όλα τα διευρωπαϊκά δίκτυα. Παράλληλα, δεν σταματήσαμε να δουλεύουμε για την εμβάθυνση των σχέσεών μας με όλους τους παίκτες της περιοχής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κι αν μου επιτρέπετε, κύριε Πρόεδρε, για μισό λεπτό, θα ήθελα να αναφερθώ στην τελευταία και πολύ σημαντική επίσκεψη του Έλληνα Πρωθυπουργού στο Σότσι, όπου μετά από χρόνια βγάλαμε από το ντουλάπι ξεχασμένες από τις προηγούμενες κυβερνήσεις -και ιδιαίτερα από την προηγούμενη κυβέρνηση- συμφωνίες, ιδέες χρήσιμες για διμερή συνεργασία, τις βάλαμε κάτω, τις επεξεργαστήκαμε, τις συνυπογράψαμε, για να δημιουργήσουμε ένα καινούργιο λειτουργικό πλαίσιο σχέσεων με τη Ρωσία. Κυρίες και κύριοι συνάδελφοι, η Ελλάδα μπορεί να πετύχει, αν αξιοποιήσει τρία βασικά πράγματα: Αν αξιοποιήσει το ανθρώπινό της δυναμικό, τη γεωγραφική της θέση και τη συμμετοχή της στην Ευρωπαϊκή Ένωση. Και αυτό σημαίνει είτε σε οικονομικό είτε σε πολιτικό επίπεδο, όπου και αν αυτή η θέση μπορεί να αξιοποιηθεί. Αυτό δεν μπορεί να γίνει με τη λογική ότι θα έρθω εγώ στην Ευρώπη και θα καθίσω στο τραπέζι του Ευρωπαϊκού Συμβουλίου και θα σας διδάξω ποια είναι η αλήθεια και ότι ο δρόμος με τον οποίον βαδίζετε είναι λάθος, πράγμα το οποίο μονότονα ακούμε από την πλευρά του ΣΥΡΙΖΑ, αλλά είναι να αξιοποιήσει τις διαφορετικές στρατηγικές των κρατών-μελών, να αξιοποιήσει προς όφελός της τους συσχετισμούς και να βρίσκεται πάντοτε στο κάδρο των νικητών σε οποιαδήποτε διαπραγμάτευση. Αυτό κάναμε, αυτό κάνουμε και αυτό θα συνεχίσει να κάνει η Κυβέρνηση Μητσοτάκη και γι' αυτό ζητώ την ψήφιση του προϋπολογισμού, που συνεπάγεται και την υπερψήφιση συνολικά της πολιτικής μας. Ευχαριστώ πολύ.
Και εμείς ευχαριστούμε τον κ. Βαρβιτσιώτη. Τον λόγο τώρα θα πάρει ο Βουλευτής της Νέας Δημοκρατίας κ. Σιμόπουλος. Στη συνέχεια, όπως είπα, ακολουθούν ο κ. Πολάκης, ο κ. Παφίλης και μετά ο Υπουργός Δικαιοσύνης κ. Τσιάρας. Μετά τον Υπουργό θα ανακοινώσουμε νέο κύκλο ομιλητών. Κύριε Σιμόπουλε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, προσωπικά θα εστιάσω στην αναπτυξιακή διάσταση του προϋπολογισμού, γιατί απόλυτα πιστεύω ότι η αναπτυξιακή διάσταση των προϋπολογισμών είναι αυτή που δημιουργεί συνθήκες μείωσης των κοινωνικών αδικιών και όχι οι επιδοματικές πολιτικές. Σε αυτή τη διάσταση εστίασε και ο εισηγητής μας, ενώ στις επιδοματικές πολιτικές εστίασε η εισηγήτρια του ΣΥΡΙΖΑ. Με προβλεπόμενη αύξηση επενδύσεων 20% και αύξηση εξαγωγών, επίσης, 20% είναι σίγουρο ότι θα έχουμε αύξηση των κρατικών εσόδων από περισσότερους φόρους και όχι από αύξηση των φορολογικών βαρών, με τρόπο ώστε μετά πραγματικά να υπάρχει ένα δίκαιο κοινωνικό μέρισμα. Αυτό, άλλωστε, είναι και η κορυφαία επιδίωξη της Κυβέρνησης. Έτσι, η προβλεπόμενη ανάπτυξη του 4,5% θα συνεχίσει να μειώνει την ανεργία, σε επίπεδα πρωτόγνωρα για τα τελευταία χρόνια της ελληνικής οικονομίας. Εδώ να τονίσω ότι όπως αποδεικνύεται και από τους αριθμούς, την επόμενη χρονιά θα δημιουργηθούν πολλές καλές νέες θέσεις εργασίας. Θέσεις που δεν φέρνουν απλώς οι επενδύσεις των μεγάλων πολυεθνικών ομίλων, αλλά και της ελληνικής βιομηχανίας, όπως ο χώρος των κατασκευών. Κυρίες και κύριοι συνάδελφοι, σήμερα για την οικοδομή δεν βρίσκεις εύκολα συνεργεία. Η ανεργία των μηχανικών έχει εκμηδενιστεί, ενώ ταυτόχρονα τομείς, όπως η εστίαση και ο τουρισμός έχουν μεγάλο πρόβλημα να βρουν κατάλληλο προσωπικό. Για να σας προλάβω, βέβαια, στην Αντιπολίτευση, θέλω να σημειώσω ότι σε καμμία περίπτωση δεν είναι όλα ρόδινα. Η διαφορά του επιδόματος της ανεργίας και του κατώτατου μισθού είναι μικρή. Πρέπει να αυξηθεί σημαντικά ο κατώτατος μισθός, κάτι που το προανήγγειλε σε δύο στάδια και η Κυβέρνηση. Ταυτόχρονα, όμως, πρέπει να αλλάξει ο τρόπος με τον οποίο βλέπουμε το επίδομα ανεργίας. Κύριε Τσακαλώτε, ας παραδειγματιστούμε από τη Σουηδία. Εκεί όταν είσαι άνεργος, δηλώνεις σε μία υπηρεσία σαν τον αντίστοιχο ΟΑΕΔ τους τομείς στους οποίους έχει εργαστεί. Όταν η υπηρεσία σου βρει δουλειά και την αρνηθείς, κόβεται το επίδομα. Ως παράδειγμα το λέω. Άρα, λοιπόν, πρέπει να αυξήσουμε τον κατώτατο μισθό, αλλά να δούμε και με έναν άλλον τρόπο και τα επιδόματα ανεργίας. Κύριε Πρόεδρε, επιταχυντής των πολιτικών ανάπτυξης το 2022 θα αποτελέσει και το Ταμείο Ανάπτυξης και Ανθεκτικότητας, στο οποίο έχουν ήδη ενταχθεί έργα 2,7 δισεκατομμυρίων ευρώ για το περιβάλλον, την ηλεκτρική διασύνδεση των Κυκλάδων με την ηπειρωτική Ελλάδα, για τον εξοπλισμό των νοσοκομείων, για την έρευνα και την καινοτομία και για τις υποδομές, όπως είναι ο Βόρειος Οδικός Άξονας της Κρήτης, αλλά και για μεταφορές όπως είναι η προμήθεια ηλεκτροκίνητων λεωφορείων σε Αθήνα και Θεσσαλονίκη. Στις υποδομές, θέλω να επισημάνω ότι η συμβολή τους στο ΑΕΠ της επόμενης χρονιάς θα είναι σημαντική. Μάλιστα, πρόσφατα ξεμπλόκαρε οριστικά ο αυτοκινητόδρομος Πάτρα - Πύργος, συνεχίζεται ο Ε-65, ο αυτοκινητόδρομος της κεντρικής Ελλάδος, το αεροδρόμιο στο Καστέλι, για τη Θεσσαλονίκη η περίφημη υπερυψωμένη και φυσικά το μετρό. Για το μετρό ειδικά δεν μπορώ να κατανοήσω την προσωπική επίθεση του κ. Τσακαλώτου στην κ. Μενδώνη. Κύριε Τσακαλώτο, πρέπει να καταλάβετε ότι η εποχή που μία ονομαζόμενη δήθεν προοδευτική νομενκλατούρα στη Θεσσαλονίκη σταματούσε έργα έχει παρέλθει ανεπιστρεπτί. Όλοι οι παραγωγικοί φορείς της πόλης είναι υπέρ της συγκεκριμένης άποψης. Είναι ένα θέμα που δεν το γνωρίζετε σε βάθος και πιστεύω πως, όπως και ο Πρόεδρός σας, έχετε παρασυρθεί από την προηγούμενη διοίκηση της «Αττικό Μετρό». Και επιμένω, δεν κατανόησα την προσωπική επίθεση σε τόσο υψηλούς τόνους προς την Υπουργό Πολιτισμού. Τώρα, θέλω να αναφέρω και ορισμένα θέματα που αφορούν σημαντικά προβλήματα των πολιτών. Η Κυβέρνηση βρίσκει τρόπους να δίνει λύσεις. Πρόσφατα δόθηκε λύση στο θέμα των Μετεώρων της Θεσσαλονίκης, όπου πεντακόσιες περίπου οικογένειες χαμηλού εισοδήματος θα αποκτήσουν κυριότητα σε οικόπεδα που κατέχουν εδώ και δεκαετίες. Στην ίδια κατεύθυνση κινείται και η εξαγγελία του Υφυπουργού Περιβάλλοντος για τους δασωμένους αγρούς και κυρίως η επερχόμενη νομοθετική ρύθμιση του ζητήματος των δημοσίων καταπατημένων και ανταλλάξιμων κτημάτων. Τριακόσιες χιλιάδες πολίτες αφορά η ρύθμιση, πολλοί από τους οποίους ανυποψίαστοι αγόρασαν με νόμιμα συμβόλαια σπίτια. Έρχομαι τώρα στο φαινόμενο που είδαμε χθες στη Bουλή με φράσεις προς τα έδρανα της Συμπολίτευσης για δολοφόνους. Πιστεύω ότι θα ενταθούν από εδώ και πέρα. Όσο συρρικνώνεται η εκλογική βάση του ΣΥΡΙΖΑ, τόσο περισσότεροι Βουλευτές του θα απευθύνονται στο σκληρό του πυρήνα, σε αυτόν που γοητεύεται από μανιχαϊστικές λογικές, παλαιοκομματικές αντιλήψεις και ακραίους λαϊκισμούς. Με απλά λόγια, θα ανταγωνίζονται είτε στη Βουλή είτε στα καφενεία είτε στο διαδίκτυο μεταξύ τους, με την κοινωνία απούσα. Η συγκεκριμένη κατάσταση θα είναι χωρίς επιστροφή. Θα αυτοτροφοδοτείται συνεχώς και η δύναμή σας θα μειώνεται συνεχώς. Ό,τι και να κάνει ο Αρχηγός σας, όποιον και να διαγράψει, είναι ένα φαινόμενο χωρίς επιστροφή. Εσείς θα το αυτοτροφοδοτείται σε μία προσπάθεια να διασωθείτε προσωπικά, πολιτικά. Ευχαριστώ πολύ.
Κι εγώ ευχαριστώ τον κ. Σιμόπουλο και για τη συνέπεια στο χρόνο. Τον λόγο έχει τώρα ο Βουλευτής του ΣΥΡΙΖΑ κ. Παύλος Πολάκης.
Ευχαριστώ πολύ, κύριε Πρόεδρε. Μία από τις ωραιότερες μαντινάδες της κρητικής μουσικής, με πολύ ωραίο σκοπό κιόλας, είναι η εξής: «Ιντά 'χεις πάλι μερακλή, ποιο το παράπονό σου και ένα πικρό χαμόγελο βλέπω στο πρόσωπό σου;» Γιατί ξεκινάω με αυτή; Από το 1990 μέχρι το 2012 -αυτά τα είκοσι δύο χρόνια- περίπου τα δέκα τα έχω βγάλει μέσα στα νοσοκομεία εφημερεύοντας και τα επτά από αυτά τα δέκα σε μονάδα εντατικής θεραπείας. Γι' αυτό πριν από λίγες μέρες, όταν άκουγα τον Πρωθυπουργό της χώρας από αυτό εδώ το Βήμα να λέει, κουνώντας τα χέρια του: «Έχετε στοιχεία, κύριοι συνάδελφοι, ότι η περίθαλψη εντός και εκτός ΜΕΘ είναι διαφορετική, ότι υπάρχει διαφορετική θνητότητα…» κ.λπ. και να μας επιτιμεί με αυτόν τον τρόπο, ε, ναι, εξερράγην ως γιατρός. Από τα χέρια μου έχουν περάσει τα χρόνια που ήμουν υπεύθυνος στη ΜΕΘ, πάνω από χίλιοι επτακόσιοι ασθενείς. Έχασα τους τριακόσιους. Τους θυμάμαι έναν, ένα και ξέρω πολύ καλά τι πρέπει να κάνεις για να τον κρατήσεις στη ζωή. Και έχεις τον Πρωθυπουργό της χώρας να σου λέει «εντός και εκτός», «έχετε μελέτη;». Και τον είπα άσχετο. Το πρόβλημα δεν είναι ότι τον είπα εγώ. Το πρόβλημα είναι γιατί οι άλλοι τριάντα έξι γιατροί όλων των πτερύγων της Βουλής δεν τον είπαν και αυτοί. Και πριν «αλέκτορα φωνήσαι, τρις…» έρχεται η μελέτη των εκλεκτών, του κ. Τσιόδρα, του «πες κι εσύ Σωτήρη», με τον κ. Λύτρα, η οποία τι λέει; Θα τα πω πολύ καθαρά, γιατί δεν μιλάω μόνο σε εσάς. Μιλάμε στον ελληνικό λαό και πρέπει να καταλάβει. Τι λέει αυτή η μελέτη, που βγάζει, τελικά, τον Πρωθυπουργό όχι άσχετο, αλλά συνειδητό ψεύτη, γιατί την ήξερε τη μελέτη αυτή, όπως οι ίδιοι επανειλημμένα διατύπωσαν στα ΜΜΕ ότι, «τη δώσαμε τη μελέτη για να παρθούν μέτρα για το ΕΣΥ». Τι λέει, λοιπόν; Γιατί το πιο μεγάλο συμπέρασμα δεν είναι αυτό που έχει κυκλοφορήσει, είναι αυτό που θα σας πω σε λίγο. Λένε, λοιπόν, ότι από 1η Σεπτεμβρίου του 2020 μέχρι 6 Μαΐου του 2021 διασωληνώθηκαν -προσέξτε, διασωληνώθηκαν- έξι χιλιάδες διακόσιοι ογδόντα ασθενείς. Από αυτούς πέθαναν οι τρεις χιλιάδες εννιακόσιοι ογδόντα οκτώ. Οι άλλοι επιβίωσαν. Και λέει η μελέτη και αποδεικνύει -με τις περιφερειακές ανισότητες, με το εντός - εκτός ΜΕΘ, με την έλλειψη προσωπικού κ.λπ.- ότι χίλιοι πεντακόσιοι τριάντα θα μπορούσαν να είχαν σωθεί. Δηλαδή, αποδεικνύει ότι αυτοί που ήταν εκτός ΜΕΘ είχαν 87% θνητότητα και αυτοί που ήταν εντός, είχαν 60%, που το 60% είναι τεράστιο ποσοστό. Και βγαίνει 60% γιατί στο «Σωτηρία», στον «Ευαγγελισμό», στο «Σισμανόγλειο», στο «Λαϊκό», στη «Νίκαια» είναι 30%, 35% η θνητότητα. Στην Έδεσσα, στο Αγρίνιο, στην Κέρκυρα, στη Βέροια, στην Ξάνθη, στην Κόρινθο ήταν 80% με 100%. Έτσι βγαίνει το 60% των εντός ΜΕΘ που έλεγε πριν και ο κ. Τσακαλώτος για το θέμα των περιφερειακών ανισοτήτων. Το πιο τρομακτικό, όμως, δεν είναι αυτό. Το πιο τρομακτικό είναι το εξής: Ότι από αυτή τη μελέτη και με τα στοιχεία που βγαίνουν στη δημοσιότητα και που τα ζητάμε και δεν τα δίνει ούτε ο κ. Ζαούτης, ούτε το Υπουργείο και «κατέβασαν» και τη σελίδα της 2ης ΥΠΕ και της 7ης που είχαν τα στοιχεία των θανάτων μετά που έβγαιναν αυτά που δεν πάνε με το αφήγημα, από 1η Σεπτεμβρίου του 2020 μέχρι 6 Μαΐου του 2021 -με βάση τα στοιχεία του ΕΟΔΥ, αυτά που ανακοινώνονται κάθε μέρα- στη χώρα μας πέθαναν δέκα χιλιάδες πεντακόσιοι εβδομήντα έξι ασθενείς από COVID. Αν αφαιρέσουμε τους τρεις χιλιάδες εννιακόσιους ογδόντα οκτώ που ήταν οι διασωληνωμένοι που πέθαναν είτε εντός είτε εκτός ΜΕΘ, μένουν έξι χιλιάδες πεντακόσιοι ογδόντα οκτώ ασθενείς. Πού πέθαναν, κύριοι συνάδελφοι, αυτοί; Κύριε Στεφανάδη, κύριε καθηγητά, πού πέθαναν αυτοί; Θα σας πω εγώ πού πέθαναν, γιατί τα έχει δημοσιεύσει τα στοιχεία ο κ. Τζανετής, ο πρώην πρόεδρος του ΕΚΑΒ. Χίλιοι οκτακόσιοι στα σπίτια τους, οκτακόσιοι φτάνοντας στο ΤΕΠ, το νοσοκομείο, γιατί ήταν σε πολύ βαριά κατάσταση, γιατί δεν υπήρχε πρωτοβάθμια να τους πει «τρεχάτε», «πηγαίνετε» ή να τους δώσει οδηγίες και οι υπόλοιποι σε κάποια κλινική COVID, σε κάποιο ράντσο, μόνοι τους, χωρίς συγγενείς, με γιατρούς που έμπαιναν πρωί και βράδυ μόνο γιατί δεν υπήρχαν για να πάνε και να τους δούνε, άντε με λίγο οξυγόνο. Έτσι πέθαναν αυτοί οι άνθρωποι. Αυτό είναι το τρομακτικό. Και θέλετε να το αναγάγουμε στον τωρινό αριθμό νεκρών, που έχουν φτάσει τους δεκαεννέα χιλιάδες επτακόσιους; Αν το αναγάγουμε -και δεν είναι μαθηματική αναγωγή- είναι χειρότερα τα πράγματα τώρα, γιατί έχουν φύγει και εξίμισι χιλιάδες με την αναστολή, γιατί έχουν παραιτηθεί γιατροί και νοσηλευτές από την υπερκόπωση. Αυτό σημαίνει ότι στους είκοσι χιλιάδες νεκρούς οι δώδεκα χιλιάδες πέθαναν με τον τρόπο που λέω. Και τολμάτε να μιλάτε σε εμάς; Και τολμάτε να μας κουνάτε το δάχτυλο; Και πιάνεστε από εκφράσεις και λέξεις; Εμείς σας κάνουμε βαθιά πολιτική κριτική. Δεν σας λέμε ότι εσείς κρατάτε κανένα πιστόλι για να δολοφονήσετε κόσμο, αλλά η ιδεοληπτική σας εμμονή εναντίον του δημόσιου συστήματος υγείας, η βαθιά σας ταξική επιλογή να μην το ενισχύσετε, να μην προσλάβετε προσωπικό, να μην χρησιμοποιήσετε τις νέες θεραπείες οδήγησε σε αυτούς τους θανάτους. Σας είχα πει από πέρυσι, στις 13 Δεκεμβρίου που ήταν η δεύτερη ομιλία που είχα κάνει πέρυσι: «Μην ποντάρετε μόνο στο όπλο του εμβολίου. Είναι ένα, αλλά δεν είναι ικανό να τη σταματήσει, χρησιμοποιήστε τις θεραπείες». Με είπατε «ψεκασμένο», με είπατε αντιεμβολιαστή, με είπατε το ένα, με είπατε το άλλο και φέρατε δύο χιλιάδες δόσεις που δεν φτάνουν ούτε για τον σπόρο, που λέμε στην Κρήτη. Όσοι τα έχουν πάρει, εκατό, εκατό πενήντα, κανείς δεν έχει πάει χειρότερα. Όλοι έχουν ζήσει και είναι στα σπίτια τους. Σας κάνω δραματική έκκληση να το κάνετε τώρα, γιατί είναι ένας από τους κύριους τρόπους, ώστε τον επόμενο ενάμιση μήνα να μη μετράμε ογδόντα και εκατό και εκατόν είκοσι θανάτους την ημέρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμα, κύριε Πρόεδρε. Θέλω να πω δύο κουβέντες για το κομμάτι του προϋπολογισμού και στον κ. Σκυλακάκη. Κύριε Σκυλακάκη, επειδή δεν προλαβαίνω, γιατί ξεπερνάω τον χρόνο και ευχαριστώ για την ανοχή, θα πω δύο πράγματα μόνο. Κύριε Σκυλακάκη, είπατε, «εμείς ως κυβέρνηση ΣΥΡΙΖΑ μειώσαμε τις δαπάνες». Δηλαδή, είναι να τραβάς τα μαλλιά της κεφαλής σου! Εμείς πήραμε ένα όριο δαπάνης 1.480.000.000 και το φτάσαμε 1.860.000.000. Εσείς φέτος μειώνετε περίπου 820 εκατομμύρια ευρώ τον προϋπολογισμό από τον τομέα της υγείας. Λέτε ότι το 2018 μειώθηκε το ποσό που δίναμε εμείς. Γιατί μειώθηκε το 2018, κύριε Σκυλακάκη; Γιατί, με τη διαχείριση που κάναμε, για πρώτη φορά στην ιστορία του δημόσιου ελληνικού συστήματος υγείας, αν και παραλάβαμε από εσάς στις 31-12-2014 νοσοκομεία με 735 εκατομμύρια ευρώ έλλειμα, που ό,τι χρήμα είχαν και να το έδιναν θα χρωστούσαν άλλα 735 και στις 31-12-2017 τα είχαμε φθάσει να έχουν 360 εκατομμύρια θετικό ταμειακό πλεόνασμα. Δηλαδή, ακόμα και να πλήρωναν ό,τι είχαν αγοράσει μέχρι 31-12-2017 θα τους περίσσευαν 360 εκατομμύρια. Αυτό το ποσό το 2018 ήταν 260 εκατομμύρια και με αυτό κινηθήκατε. Τώρα, κύριε Σκυλακάκη, τι έχουμε; Προχθεσινά στοιχεία: Στις 30-11-2021 ποια είναι τα ληξιπρόθεσμα των νοσοκομείων, που έχουν δώσει λεφτά; Είναι 801.291.510 ευρώ. Γιατί, κύριε Σκυλακάκη και κύριε Πλεύρη, που σας φωνάζουμε για το θέμα του ιδιωτικού τομέα υγείας -και με αυτό θα κλείσω-, δεν ολοκληρώσατε τη συμφωνία την οποία είχαμε κάνει και είχε ανακοινώσει ο πρώην Πρωθυπουργός Αλέξης Τσίπρας με το «Ερρίκος Ντυνάν», το υπερσύγχρονο νοσοκομείο, που θα βάζαμε 90 εκατομμύρια εμείς, 10 εκατομμύρια το Ίδρυμα «Ωνάση» και θα περνούσε πάλι στον δημόσιο τομέα; Εάν το είχαμε σήμερα, θα είχαμε συν τετρακόσια κρεβάτια, συν σαράντα πέντε κλίνες ΜΕΘ. Εκεί, όμως, ο κ. Στουρνάρας, ο κ. Μεγάλου της Τραπέζης Πειραιώς μπλόκαραν την ιστορία. Το σταματήσατε, πήρε η μπάλα και σ' αυτά που έλεγα εγώ και τον κ. Χαραμή ότι έφταιγε. Δεν έφταιγε ο άνθρωπος σε αυτό και το λέω, γιατί δεν θέλω να αδικώ κανέναν. Τις αποφάσεις τις πήραν άλλοι. Γι' αυτό τον τιμώ, ανακαλώ τον χαρακτηρισμό για το συγκεκριμένο. Ο κ. Μεγάλου και ο κ. Στουρνάρας ήταν που εμπόδισαν. Αυτή τη στιγμή, εσείς τη σταματήσατε αυτή τη συμφωνία που υπήρχε, υπογεγραμμένη, μονογραμμένη. Όμως, θα είχαμε άλλα τετρακόσια κρεβάτια στο σύστημα υγείας, για να καλύψουν ανάγκες που δεν υπάρχουν σήμερα. Αποδείχτηκε καταστροφική η διαχείριση που κάνατε. Αυτή τη στιγμή η χώρα μας είναι σε θανάτους ανά εκατομμύριο πληθυσμό από τις πρώτες χώρες στην Ευρώπη. Εσείς δεν λέγατε να μην γίνουμε Σουηδία; Πόσοι είναι οι θάνατοι στη Σουηδία ανά εκατομμύριο πληθυσμό τώρα; Είναι χίλιοι τετρακόσιοι ογδόντα. Πόσους έχουμε εμείς; Χίλιους οκτακόσιους ενενήντα εννέα. Πόσους θανάτους είχε η Σουηδία τον Νοέμβριο; Είχε εκατόν έξι. Πόσους είχαμε εμείς; Είχαμε δύο χιλιάδες οκτακόσιους. Πόσα κρεβάτια είχαμε τον Νοέμβριο κατειλημμένα εμείς στις ΜΕΘ; Είχαμε εξακόσια - εξακόσια πενήντα. Πόσα είχε η Σουηδία; Είχε είκοσι πέντε - τριάντα πέντε. Γιατί; Γιατί εμβολίασε λίγο παραπάνω από εμάς, όχι πολύ, τις μεγάλες ηλικίες, και γιατί κάνει σαφέστατη χρήση των μονοκλωνικών σε όλους και δεν φτάνουν εκεί. Τρίτον, παίρνει όλα τα άλλα μέτρα με τα μέσα μαζικής μεταφοράς, με τα σχολεία, με διπλές βάρδιες, με την τηλεργασία, που εσείς αρνείστε να πάρετε. Φάγατε όλα τα χρήματα πέρυσι, τελείωσε το παραμύθι, πήγε και το έλλειμα 380 δισεκατομμύρια και μας ετοιμάζετε και νέο μνημόνιο. Είναι καιρός να φεύγετε, κύριοι συνάδελφοι, και θα το καταλάβετε πολύ σύντομα και θα σας το δείξει και ο ελληνικός λαός. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, Ο κ. Αθανάσιος Παφίλης. Μετά τον κ. Παφίλη θα μιλήσει ο Υπουργός Δικαιοσύνης κ. Τσιάρας.
Ευχαριστώ, κύριε Πρόεδρε. Αν κανείς διαβάσει τους εισηγητές των προϋπολογισμών όλων των χρόνων, αλλά ιδιαίτερα των τελευταίων, θα αρχίσει να γελάει κυριολεκτικά, αν είναι αντικειμενικός και όχι πορωμένος. Τα ίδια όλοι. Είναι αναπτυξιακός, είναι κοινωνικά δίκαιος. Ακόμη και στην κρίση λένε: Θα ξεπεράσουμε την κρίση, είναι προϋπολογισμός για όλους -ανέκδοτο μεγάλο!- υπεράνω τάξεων. Όλοι θα κερδίσουν, λες και ζούμε σε καμμία κομμουνιστική κοινωνία, δηλαδή! Αυτά λέτε όλοι σας και αυτά λέγατε. Όμως, κύριε Τσακαλώτε, ό,τι και να πείτε, το χαρακτηριστικό των προϋπολογισμών μέσα στο καπιταλιστικό σύστημα και των κυβερνήσεων που υπηρετούν το καπιταλιστικό σύστημα πάντα είναι ένα, ακόμη και σε καλύτερες περιόδους: Είναι ταξικός και σκληρός ταξικός. Γιατί είναι σκληρός ταξικός; Γιατί αυτό εξαρτάται από τη φιλοσοφία που έχει ο καθένας ως προς το ποια είναι η κινητήρια δύναμη της κοινωνίας. Όλοι σας λέτε ότι είναι το κεφάλαιο και εμείς λέμε ότι είναι οι εργαζόμενοι, η παραγωγή του πλούτου. Επομένως, ας σταματήσει λίγο αυτή η συζήτηση. Ποιο είναι το μότο της Κυβέρνησης και όχι μόνο; Ποια είναι η μαγική λέξη, θα έλεγα; Είναι η ανάπτυξη. Η Κυβέρνηση πανηγυρίζει, κύριε Σκυλακάκη, για τους υψηλούς ρυθμούς ανάπτυξης. Ο ΣΥΡΙΖΑ προσπαθεί να πει ότι δεν είναι ανάπτυξη είναι ανάκαμψη. Δεν έχει καμμία σημασία βέβαια αυτό, αλλά όλοι σας μαζί και το ΚΙΝΑΛ μιλάτε για ανάπτυξη. Ποια ανάπτυξη; Τι είναι η ανάπτυξη; Απρόσωπη; Αταξική; Είναι καπιταλιστική ανάπτυξη. Ναι ή όχι; Συμφωνείτε. Η μεν Νέα Δημοκρατία, λοιπόν, ως αυθεντικός ιδεολογικός εκφραστής του καπιταλισμού -γιατί δεν υπάρχουν μόνο οι αυθεντικοί, υπάρχουν και αυτοί που κρύβονται, αλλά είναι και αυτοί αυθεντικοί του καπιταλισμού- υπόσχεται ανάπτυξη που θα έρθει μέσα από τις επενδύσεις για όλους, που θα αυξήσει το ΑΕΠ και που θα ζήσουν και οι εργαζόμενοι καλά και εμείς καλύτερα, με 300 ευρώ τον μήνα. Αυτά λέει, πως θα ωφεληθούν οι πάντες. Μύθος! Αυτόν τον μύθο κόφτε τον! Το λέω λαϊκά. Σταματήστε, γιατί είναι μύθος. Δεν μπορεί να πιστεύει κάποιος εργαζόμενος ότι θα μπορέσει ποτέ αυτός να ζήσει καλύτερα μέσα στην καπιταλιστική ανάπτυξη, ανεξάρτητα του τι ψηφίζει και του τι μπορεί να πιστεύει. Γιατί η ίδια η ζωή του αποδεικνύει ότι ανάπτυξη έχουμε, χάνει, ύφεση έχουμε, χάνει, κρίση έχουμε, τσακίζεται, ανάκαμψη έχουμε, πάλι του λένε υπομονή κ.ο.κ.. Το ΚΙΝΑΛ και ο ΣΥΡΙΖΑ πακέτο πάνε -τώρα γίνεται και η μάχη της σοσιαλδημοκρατίας, που είναι η εφεδρεία του αστικού συστήματος- και επικεντρώνουν την αντιπαράθεση στη μορφή διαχείρισης της πολιτικής της Νέας Δημοκρατίας. Δεν είναι η πρώτη φορά που το κάνουν αυτό, ενώ τη στρατηγική δεν την αμφισβητούν. Τι λένε; Είστε ανίκανοι να διαχειριστείτε, τι όμως; Την καπιταλιστική ανάπτυξη. Καπιταλιστική ανάπτυξη, η οποία γίνεται με βάση τους νόμους του συστήματος και γι' αυτό δεν μπορείτε να κοροϊδεύετε τον κόσμο εσείς του ΣΥΡΙΖΑ ιδιαίτερα και του ΚΙΝΑΛ. Υπάρχουν οι σιδερένιοι νόμοι του συστήματος, που λένε ανάπτυξη σημαίνει ενίσχυση του κεφαλαίου, ανάπτυξη σημαίνει λιτότητα. Προσπαθείτε, λοιπόν, να δημιουργήσετε την αίσθηση ότι το πρόβλημα είναι η Νέα Δημοκρατία -φυσικά είναι και η Νέα Δημοκρατία- και ότι οι άλλοι είναι καλύτεροι, ότι δεν είναι ο καπιταλισμός, είναι ο νεοφιλελευθερισμός. Θα πω παρακάτω ορισμένα πράγματα. Και βάζουμε το ερώτημα: Άλλη μία ή συνειδητή παραπλάνηση; Εμείς λέμε το δεύτερο. Κοροϊδεύετε και δημιουργείτε ψεύτικες ελπίδες, ενώ οι περισσότεροι ξέρετε. Το για ποιους λόγους ο καθένας, ξέρετε, δεν θέλω να πω μεγάλες κουβέντες. Και θα έλεγε κανένας μα, τι λέει το ΚΚΕ τώρα, παλαβομάρες; Πείτε μας, λοιπόν, όλοι σας, όλα τα πολιτικά σχήματα -ας πάρω την Ευρώπη, μην πάρω όλον τον κόσμο- που κυβέρνησαν είτε ήταν Δεξιά, όπως λένε, είτε ήταν Κεντροδεξιά, όπως λένε, είτε ήταν Αριστεροκεντροδεξιά -πού είναι ο Καμμένος, έφυγε;- είτε ήταν μείγματα, στρατηγική ακολουθήσαν την ίδια ή όχι; Σήμερα, που εσείς υμνείτε την Ευρωπαϊκή Ένωση και τους Ισπανούς και τους Πορτογάλους, μας κοροϊδεύετε; Τα ίδια δεν κάνουν; Τι κάνουν δηλαδή διαφορετικά; Ποια είναι η διαφορά και αρχίζει ο καβγάς; Ότι «ξέρετε, η Νέα Δημοκρατία δίνει ψίχουλα ενώ εμείς δίνουμε μια φέτα ψωμί». Και σας ρωτάω: Ζει ο άνθρωπος με μία φέτα ψωμί; Αυτό είναι το διακύβευμα και το δίλημμα της εποχής, αν θα είναι λιγότερο η περισσότερο νηστικός; Και σας ξανά ρωτάω: Από πού το δίνετε; Από την τσέπη σας; Από πού το δίνετε; Από τη φορολογία του κεφαλαίου; Ποιος τα πληρώνει αυτά; Τα πληρώνουν οι εργαζόμενοι που έχουν λίγο παραπάνω εισόδημα και με κυβέρνηση ΣΥΡΙΖΑ, και με παλαιότερα ΠΑΣΟΚ, και με Νέα Δημοκρατία, και με Νέα Δημοκρατία σήμερα. Ανάπτυξη, λοιπόν. Βεβαίως υπάρχει καπιταλιστική ανάπτυξη. Και ξέρετε, μην κοροϊδευόμαστε εδώ μέσα, υπάρχει ο κύκλος της καπιταλιστικής οικονομίας, ο οποίος κύκλος λέει, ανάπτυξη, ύφεση, κρίση, ανάκαμψη, ανάπτυξη, είναι μαρξιστική ανάλυση. Εκτός αν κανένας είναι αδιάβαστος ή μην πω ηλίθιος και δεν το δέχεται αυτό. Αν δεν το δέχεται, ας παρακολουθήσει τις εξελίξεις της καπιταλιστικής οικονομίας. Είναι έτσι ή δεν είναι; Είναι. Ευτυχώς που τουλάχιστον συμφωνείτε σε αυτό. Το ερώτημα, λοιπόν, που υπάρχει είναι από πού προέρχεται η ανάπτυξη. Εδώ λοιπόν χωρίζουν τα στέρφα από τα γαλάρια, που λέμε εμείς στο χωριό. Ο Πρόεδρος το καταλαβαίνει. Εδώ ξεχωρίζουν. Από πού, λοιπόν, έρχεται η ανάπτυξη; Εμείς τι λέμε; Η ανάπτυξη έρχεται από την ένταση της εκμετάλλευσης, από την κλιμάκωση της αντεργατικής επίθεσης. Τα κέρδη δηλαδή, για να το πω έτσι, και η ανάκαμψη και η ανάπτυξη έρχονται από τη μεγαλύτερη εκμετάλλευση των εργαζομένων. Θα μας πείτε «μα, τα μηχανήματα» κ.λπ.. Σας ρωτάω: Αν σταματήσουν αύριο όλοι οι εργαζόμενοι να δουλεύουν, θα δουλέψουν τα μηχανήματα; Το έχω ξαναπεί, ακόμα και τα ρομπότ που έχουν βγάλει θα δουλέψουν; Άμα πάθει βλάβη ποιος θα το επιδιορθώσει; Το άλλο ρομπότ; Όχι. Άρα η παραγωγική δύναμη είναι οι εργαζόμενοι και άρα για να βγουν κέρδη δεν μπορούν να βγουν από τα ξερά μηχανήματα ούτε από τις κομπίνες και τις εξυπνάδες των καπιταλιστών. Βγαίνουν από την αύξηση της εκμετάλλευσης των εργαζομένων και αυτό είναι κεντρικό ζήτημα. Κι εδώ είναι που μας χωρίζει χάος και με εσάς και με όλους τους υπόλοιπους. Δεν άκουσα κανέναν να το πει αυτό, ότι η ανάπτυξη και επί ΣΥΡΙΖΑ -δεν υπήρχε, αλλά δεν έχει σημασία- και επί όλων των κυβερνήσεων προέρχεται από το τσέπωμα της υπεραξίας των εργαζομένων. Δεν το λέτε, γιατί αν το λέγατε δεν θα μας λέγατε ότι μπορείτε να κάνετε καλύτερη διαχείριση. Δεν γίνεται να κάνεις καλύτερη διαχείριση. Αυτό είναι αντικειμενικό. Γι' αυτό, λοιπόν, κυρίες και κύριοι, τι έκαναν τα μνημόνια, ποια ήταν τα πρώτα μέτρα που πήραν; Τσάκισαν ό,τι κατακτήσεις είχαν οι εργαζόμενοι. Ναι ή όχι; Τα πρώτα πακέτα απ' όλες τις κυβερνήσεις ήταν μείωση μισθών, συντάξεων, ημερομισθίων, μείωση, δηλαδή, της αμοιβής της εργατικής δύναμης. Γιατί το έκαναν; Επειδή μισούν ή είναι ηλίθιοι; Γιατί ξέρουν ότι, αν δε μειωθούν όλα αυτά, δεν θα βγάλουν μεγάλα - μεγάλα κέρδη. Άρα πρώτο θέμα είναι αυτό. Και μάλιστα σε ποια εποχή; Κρίμα για ανθρώπους που έπρεπε να σκέφτονται. Σε ποια εποχή; Θα το απαντήσω παρακάτω. Δεύτερον, για να υπηρετηθούν οι υψηλοί ρυθμοί ανάπτυξης δημιουργήθηκε ένα θεσμικό πλαίσιο που υπήρχε και πριν, αλλά τώρα επιταχύνθηκε, και με τα μνημόνια, και με την κυβέρνηση ΣΥΡΙΖΑ, και τώρα απογειώνεται με τη Νέα Δημοκρατία, που λέει τα εξής: Πρώτον, φορολογικά κίνητρα. Σε ποιον μιλάτε, αλήθεια; Τι κάνετε όλοι; Λέτε «μειώνουμε τη φορολογία». Ποιων μειώνεται η φορολογία; 45% ήταν η φορολογία για το μεγάλο κεφάλαιο πριν το 1990. Πόσο την πήγατε; Στο 23% - 24% ο ΣΥΡΙΖΑ -τόσο δεν είναι;- 21% η Νέα Δημοκρατία και λέει ότι είναι και μεγάλη! Οι καημένοι ρε, να πληρώσουν και φόρους; Πως θα βγουν στη ζητιανιά! Δεύτερον, εσείς τι κάνατε; Ο ΣΥΡΙΖΑ μειώνει τον φόρο των διανεμόμενων κερδών -ναι ή όχι- από 15% σε 10%. Ήταν τα πρώτα μέτρα που βγήκαμε από το μνημόνιο για τον λαό. Διανεμόμενα κέρδη έχουν οι εργαζόμενοι, αυτοαπασχολούμενοι κ.λπ. και έρχεται η Νέα Δημοκρατία στο 5% και πανηγυρίζει «μειώσαμε τους φόρους». Τι άλλα ήρθαν; Νέα χωροταξικά κίνητρα, νέα πολεοδομικά κίνητρα, τα πάντα σερβίρισμα στους ιδιώτες μπιρ παρά, που λένε. Και είναι και το Ταμείο της Ανάκαμψης, που το χειροκροτήσαν όλοι εδώ. Και, επειδή για το Ταμείο Ανάκαμψης ο ΣΥΡΙΖΑ, ως συνήθως, παίζει ένα παιχνίδι, έχει παρελκόμενα. Τα ξέρετε; Μίλησε και ο κ. Δραγασάκης ότι «εμείς στο Ταμείο Ανάκαμψης». Ποιο Ταμείο Ανάκαμψης; Το Ταμείο Ανάκαμψης έχει σιδερένιες, κυριολεκτικά σιδερένιες, ρυθμίσεις για το πώς θα δοθούν τα χρήματα. Ακόμα, θα το ξαναπώ, και για τη Σχολή Δικαστών έχει δεκατρείς προϋποθέσεις για να πάρεις χρήμα και οι βασικοί και οι μεγαλύτεροι είναι οι επιχειρηματικοί όμιλοι. Εκεί θα πάει το ταμείο. Εσείς τι θα κάνετε, δηλαδή; Θα το αλλάξετε; Πώς; 1914, η ελπίδα έρχεται, η Ευρώπη αλλάζει. Τα ίδια λέτε και τώρα, αλλά, ξέρετε τώρα, άμα τα λες δύο φορές, το δις εξαμαρτείν ουκ ανδρός σοφού. Αυτό λέτε. Τι θα αλλάξετε; Νέο μνημόνιο είναι. Τι είναι νομίζετε; Δεύτερον, ποιος θα το πληρώσει, τα δανεικά από το Ταμείο Ανάκαμψης; Οι επιχειρηματίες; Θα τους αυξήσετε τους φόρους; Όχι! θα τα πληρώσει ο ίδιος ο λαός. Γι' αυτό λέμε ότι είναι νέο μνημόνιο και πολλά άλλα. Δεν θέλω να τα πω. Τρίτο θέμα οι γενικευμένες ιδιωτικοποιήσεις. Ο ΣΥΡΙΖΑ βγήκε στα κεραμίδια. Με συγχωρείτε, αλλά δεκαεπτά αεροδρόμια ποιος τα πούλησε; Μπορείτε να μας απαντήσετε; Ο ΣΥΡΙΖΑ! Τον ΟΣΕ ποιος τον πούλησε; Ο ΣΥΡΙΖΑ! Την περιουσία του ελληνικού λαού -τη δημόσια περιουσία, του λαού δεν είναι- ποιος την έβαλε στο Υπερταμείο ενενήντα εννέα χρόνια; Ο ΣΥΡΙΖΑ! Τι έλεγε η Νέα Δημοκρατία; «Απαράδεκτο». Τι έκανε; Το αποδέχθηκε και το χειροκρότησε πλήρως. Ιδιωτικοποιήσεις λοιπόν. Μεγάλες επιχειρήσεις, που θα μπορούσαν να επιβιώσουν. Δεν θέλω να πω παραδείγματα γιατί τελειώνει ο χρόνος. Επόμενο θέμα η μείωση κοινωνικών δαπανών. Αυτά έλεγαν τα μνημόνια. Μείωση για δύο λόγους: Πρώτον, για να εξοικονομηθούν χρήματα και να χρηματοδοτηθούν οι επιχειρηματικοί όμιλοι. Και μη μας λέτε τώρα ιστορίες για αγρίους. Πόσα νοσοκομεία κλείσατε όλοι σας; Πόσο μειώσατε τις δαπάνες για την υγεία όλοι σας; Μη μας λέτε, δεν θέλω να κάνω τώρα προπαγάνδα άλλου είδους. Και ανοίξατε τον δρόμο για την επιχειρηματική δράση στην παιδεία, στην υγεία, στον αθλητισμό, στον πολιτισμό παντού. Για ποιον λόγο; Για να έχουν καλύτερες υπηρεσίες οι εργαζόμενοι, πληρώνοντας πενηντάρια, κατοστάρια, διακοσάρια σε όλους τους τομείς, για να κάνουν τα παιδιά τους αυτά που είναι στοιχειώδη και όχι πολυτέλειες σήμερα; Όχι, τα κάνατε για να κερδίσουν και να επενδύσουν οι επιχειρηματικοί όμιλοι. Alpha Bank 2009 ή 2010, αν δεν κάνω λάθος, τι πρότεινε στους επιχειρηματίες; Επενδύσεις στον τομέα της υγείας. Είχαν δίκιο από την πλευρά τους. Εδώ να κάνουμε ένα διάλειμμα. Αυτή την πολιτική που περιέγραψα, την ακολούθησαν όλες οι κυβερνήσεις ή όχι; Όλες. Και της Νέας Δημοκρατίας και της Νέας Δημοκρατίας - ΠΑΣΟΚ. Και τι άλλο είχατε; ΚΙΝΑΛ - Καρατζαφέρης. Έχουμε χάσει τον λογαριασμό δηλαδή. Και της προοδευτικής κυβέρνησης που ζητάνε οι συριζαίοι. Αυτή δοκιμάστηκε με τον κ. Καμμένο. Ήταν προοδευτική, αριστερή. Μόνο σοσιαλιστική δεν ήταν. Δεύτερον, ο κρατικός προϋπολογισμός. Θα το πω τώρα, παρ' ότι τον εκτιμώ τον κ. Ρουσόπουλο. Τι λέτε; Όχι μόνο εσείς, το λένε κι άλλοι. Ο κρατικός προϋπολογισμός, λέει, καθορίζεται από τις κοινωνικές ανάγκες. Έλεος! Θα πάμε στο πιο ψηλό σημείο να πέσουμε. Μάλιστα. Να πάρουμε τα νούμερα, τις κοινωνικές ανάγκες; Ποιος πληρώνει; Το 95% της φορολογίας το πληρώνουν οι μισθωτοί και οι αυτοαπασχολούμενοι. Ναι ή όχι; Έτσι δεν είναι, κύριε Σταϊκούρα; Είναι έτσι ή κάνω λάθος; Δεν ακούει.
Ακούω.
Είναι έτσι; Πληρώνει το 95%; Πόσο πληρώνουν αυτοί που έχουν πάνω από το 60% του ΑΕΠ; Υπολογίζω. Δεν ξέρω αν κάνω λάθος, αν είναι μεγαλύτερο ή μικρότερο. Ποιος το πληρώνει; Πόσοι πληρώνουν; 5%. Λέτε: φοροαπαλλαγές. Πώς γίνεται αυτό το πράγμα; Εδώ μιλάμε ότι έχουμε χάσει και την αριθμητική την κλασική. Τι λέει; 50 δισ., δηλαδή 3,5 δισ. περισσότερα. Από πού είναι αυτά; 57% οι έμμεσοι φόροι. Οι έμμεσοι φόροι είναι οι πιο αντιλαϊκοί. Ένα πακέτο τσιγάρων είναι το ίδιο για έναν εργαζόμενο με έναν που έχει 10.000 και 20.000 και 30.000 και 100.000 εισόδημα; Όχι. Είναι οι πιο αντιλαϊκοί φόροι. Δεύτερον, λέτε ότι καθορίζονται οι κοινωνικές ανάγκες και ή είναι στάσιμες ή μειώνονται όλες οι κοινωνικές ανάγκες: υγεία, παιδεία. Δεν είναι εδώ η κ. Κεραμέως. Να πάει στη Φιλαδέλφεια, να πάτε όλοι -και όχι μόνο- να δείτε τάξη του 2021: σε κοντέινερ, ο ένας πάνω στον άλλον, να παγώνουν το χειμώνα και να βράζουν το καλοκαίρι. Πηγαίνετε να τη δείτε. Να δούμε τι παιδεία έχετε. Γιατί; Δεν έχετε λεφτά να δώσετε εκεί; Πού σας περισσεύουν; Εδώ οι όμιλοι θα αρχίσουν να γκρινιάζουν.
Ολοκληρώνετε σιγά-σιγά.
Τελειώνω. Πρόοδος και ευημερία είναι το σύνθημα. Μάλιστα. Το 27% των συνταξιούχων παίρνουν 470 ευρώ. Πάρτε εσείς; Θα ζήσετε; Το 38% παίρνει 580 καθαρά. Εγγεγραμμένοι άνεργοι είναι εννιακόσιες ογδόντα επτά χιλιάδες επτακόσιοι εξήντα τρεις. Επιδοτούνται εκατόν τέσσερις χιλιάδες, ένας στους έντεκα. Οι άλλοι πώς ζουν; Αυτή είναι η ευημερία σας, του καπιταλισμού. Μερική απασχόληση: από 12% το 2009, πήγε 30%. Πετύχαμε τους ευρωπαϊκούς στόχους, κύριε Τσακαλώτο. Το λέω και -φαντάζομαι- δεν θα παρεξηγείτε. Αυτό έλεγε η Ευρωπαϊκή Ένωση. Πρέπει να περάσουμε τουλάχιστον σε 30%. Τι σημαίνει αυτό; Διακόσιους - τριακόσιους, έχεις σήμερα, αύριο δεν έχεις και εγγράφεσαι ως εργαζόμενος, αν δουλεύεις μία φορά την εβδομάδα. Αυτή είναι πρόοδος. Πρόοδος είναι, κυρίες και κύριοι θιασώτες του καπιταλισμού, το 1921 να κατοχυρώνεται το οκτάωρο και το 2021, εκατό χρόνια μετά, το δεκάωρο και το δωδεκάωρο. Μπράβο σας!
Τα υπόλοιπα αύριο, κύριε Παφίλη, στη δευτερολογία.
Τελειώνω. Ποια είναι η πρόοδος; Διαβάζω. Κάτσε να μη βλέπετε κιόλας και το μαντέψετε. Η φετινή λίστα των δισεκατομμυριούχων του περιοδικού «FORBS» συμπεριλαμβάνει έναν αριθμό ρεκόρ δύο χιλιάδων επτακοσίων πενήντα πέντε ανθρώπων οι οποίοι συγκεντρώνουν στα χέρια τους συνολικά 13,1 τρισεκατομμύρια δολάρια, όταν πέρσι διέθεταν 8 τρισεκατομμύρια δολάρια. Αυτός είναι ο καπιταλισμός. Ποιο είναι το δίλημμα, λοιπόν, σήμερα; Είναι αδυσώπητο, ό,τι και να κάνετε, ανεξάρτητα αν κυριαρχεί ο καπιταλισμός παντού. Ποια είναι η διέξοδος; Μπορείτε να δώσετε διέξοδο; Παντού χρεοκοπεί το σύστημα. Εδώ πεθαίνουν εκατομμύρια άνθρωποι, γιατί δεν δίνουν τις πατέντες. Το καταλαβαίνετε; Δεν δίνουν πατέντες ,ενώ κερδίζουν 65.000 δολάρια το λεπτό. Δεν τις δίνουν, για να εμβολιαστεί κόσμος. Λέω ένα ακραίο παράδειγμα, που δεν είναι το μόνο. Το δίλημμα, λοιπόν, είναι σοσιαλισμός ή βαρβαρότητα, ό,τι και να πει κανένας. Γιατί άλλη εναλλακτική λύση δεν υπάρχει. Είναι αντικειμενικό. Και το δίλημμα δεν είναι πρόοδος ή συντήρηση, εσείς του ΣΥΡΙΖΑ. Αυτό το σύνθημα έχει χρεοκοπήσει από τότε που το έλεγε το ΠΑΣΟΚ. Το επαναλαμβάνετε και εσείς. Είναι αδιέξοδο και είναι ο δούρειος ίππος του εργατικού λαϊκού κινήματος, για να ανατρέψει τον καπιταλισμό. Αυτό είναι. Τι του λέτε; Ότι με καπιταλιστικές σχέσεις παραγωγής, με ιδιοκτησία στα μέσα παραγωγής, με, με, με, εμείς θα κάνουμε τον καπιταλισμό ανθρώπινο. Άρα, το δίλημμα είναι: Χαμοζωή; Πώς την είπες, Λεωνίδα; Ζωή είναι αυτή; Ή αξιοποίηση των πρωτοφανών δυνατοτήτων σε όφελος της κοινωνίας και των παραγωγών του πλούτου; Το δίλημμα είναι: Τα μέσα παραγωγής στα χέρια αυτών που παράγουν ή στα χέρια αυτών που τους εκμεταλλεύονται;
Κύριε Παφίλη, σας παρακαλώ. Δεν πάει άλλο. Βάλτε τελεία.
Τέλειωσα. Το δίλημμα είναι: Σχεδιασμός για το λαό ή σχεδιασμός ή για τη λίστα Forbs και τους συνεταίρους; Εσείς είστε με τη λίστα Forbs, όλοι σας, άλλοι συνειδητά και άλλοι έχοντας αυταπάτες. Επομένως, εμείς λέμε στον λαό ότι αυτός μπορεί, μόνον αυτός, ενωμένος ταξικά, ανεξάρτητα από το τι ψηφίζει και μαζί με το ΚΚΕ. Και το δίλημμα είναι: ανατροπή ή υποταγή; Και να ακολουθήσει το δεύτερο. Ευχαριστώ.
Τον λόγο τώρα έχει ο Υπουργός Δικαιοσύνης, ο κ. Τσιάρας και στη συνέχεια, έχει ζητήσει τον λόγο ο πρώην πρωθυπουργός, ο κ. Γεώργιος Παπανδρέου.
Οι Βουλευτές πότε θα μιλήσουν, κύριε Πρόεδρε;
Ξέρετε, κύριε συνάδελφε, αυτά προβλέπονται από τον Κανονισμό. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, κορυφώνεται σήμερα και αύριο η σπουδαία κοινοβουλευτική διαδικασία της ψήφισης του κρατικού προϋπολογισμού με την ψήφιση του τρίτου προϋπολογισμού που καταρτίζει και εφαρμόζει η Κυβέρνηση του Κυριάκου Μητσοτάκη, ένας προϋπολογισμός που παρά την ανασφάλεια που προκαλεί η πανδημία του κορωνοϊού, η οποία συνεχίζει να σαρώνει τον πλανήτη, αλλά και τις έντονες πληθωριστικές πιέσεις που προκαλεί διεθνώς η αστάθεια της ενεργειακής αγοράς, εδράζεται πρωτίστως στην προσήλωση της Κυβέρνησης σε ένα ολοκληρωμένο μεταρρυθμιστικό σχέδιο, που αποκαθιστά με βεβαιότητα την αναπτυξιακή δυναμική της οικονομίας, εμβαθύνει τις κοινωνικές πολιτικές στηρίζοντας τους πλέον αδύναμους συμπολίτες μας, εμβαθύνει και εδραιώνει το κράτος δικαίου προστατεύοντας τα δικαιώματα των πολιτών. Στον κρατικό προϋπολογισμό του 2022 δεν αποτυπώνονται όλες οι επιμέρους πολιτικές της Κυβέρνησης, γιατί δίπλα στο εργαλείο του προϋπολογισμού έχει ενεργοποιηθεί ένα παράλληλο πρόγραμμα μεταρρυθμίσεων και μεγάλων έργων, που συνθέτουν το Εθνικό Σχέδιο Ανάκαμψης και Ανθεκτικότητας, το οποίο αλλάζει οριστικά και την εικόνα του εθνικού δικαστικού συστήματος. Είναι ένα πρόγραμμα το οποίο για το δικαστικό σύστημα διαρθρώνεται σε τρεις βασικούς άξονες: Ο πρώτος άξονας αφορά στη δημιουργία νέων υποδομών και σε αυτόν τον άξονα, κυρίες και κύριοι συνάδελφοι, έχουν ήδη δρομολογηθεί πολλά και σημαντικά έργα: Η αγορά κτηρίου τριάντα χιλιάδων τετραγωνικών μέτρων στον Πειραιά για τη στέγαση όλων των δικαστηρίων και των εισαγγελιών του Πειραιά. Η μεταστέγαση του Πρωτοδικείου και της Εισαγγελίας Αθηνών, η γνωστή Ευελπίδων, σε νέο δικαστικό μέγαρο συνολικού εμβαδού σαράντα χιλιάδων τετραγωνικών μέτρων στο χώρο πίσω από τον Άρειο Πάγο. Η ανακαίνιση του ιστορικού κτηρίου του Συμβουλίου της Επικρατείας. Η ανακαίνιση της Εθνικής Σχολής Δικαστών. Η ανακατασκευή του Δικαστικού Μεγάρου Θεσσαλονίκης και η κατασκευή νέων δικαστικών μεγάρων στις Σέρρες, στην Έδεσσα και στο Κιλκίς. Η ενεργειακή αναβάθμιση των δικαστικών μεγάρων Λάρισας, Καρδίτσας και Τρικάλων και η κατασκευή νέων δικαστικών μεγάρων στον Βόλο και στη Λαμία. Η ανακαίνιση του Δικαστικού Μεγάρου Ρεθύμνου και η κατασκευή δικαστικών μεγάρων στο Ηράκλειο και στα Χανιά. Ο δεύτερος άξονας αφορά στη στρατηγική εμβάθυνσης της ηλεκτρονικής δικαιοσύνης. Σχεδιάζουμε την επέκταση του Ολοκληρωμένου Συστήματος Διαχείρισης Δικαστικών Υποθέσεων Πολιτικής και Ποινικής Δικαιοσύνης, σε όλα τα δικαστήρια της επικράτειας. Αναβαθμίζουμε το Ολοκληρωμένο Σύστημα Διαχείρισης Δικαστικών Υποθέσεων της Διοικητικής Δικαιοσύνης και του Ελεγκτικού Συνεδρίου. Ψηφιοποιείται, πλήρως, το Εθνικό Ποινικό Μητρώο, καθώς και τα πρακτικά και τα αρχεία των δικαστηρίων και, βεβαίως, είναι γνωστό ότι επεκτείνεται -έχει ήδη επεκταθεί- η απομαγνητοφώνηση της ακροαματικής διαδικασίας στα ποινικά δικαστήρια όλης της χώρας. Αναπτύσσονται νέες εφαρμογές, που διευκολύνουν την καθημερινότητα των πολιτών, όπως το άυλο διαζύγιο, τα ηλεκτρονικά πινάκια, που ήδη λειτουργούν στο Πρωτοδικείο Αθηνών, ενώ επεκτείνεται σταθερά ο ηλεκτρονικός φάκελος τόσο στη διοικητική, όσο και στην πολιτική δικαιοσύνη και καθιερώνονται οι απομακρυσμένες καταθέσεις μέσω των τηλεδιασκέψεων. Ο τρίτος άξονας αφορά σε τομές στο σύστημα απονομής της δικαιοσύνης. Ήδη έχουμε ψηφίσει, μόλις πριν λίγες ημέρες, το νέο πλαίσιο λειτουργίας της Εθνικής Σχολής Δικαστικών Λειτουργών, το οποίο έχει στο επίκεντρό του τη διαρκή επιμόρφωση των σπουδαστών της, αλλά βεβαίως και των εν ενεργεία δικαστικών λειτουργών. Σχεδιάζουμε -και θα ψηφίσουμε στο προσεχές χρονικό διάστημα- τον νέο Κώδικα Οργανισμού Δικαστηρίων, εισάγοντας ένα νέο πλαίσιο αξιολόγησης και πειθαρχικού ελέγχου των δικαστικών λειτουργών. Δρομολογούμε τη σύσταση της Εθνικής Σχολής Δικαστικών Υπαλλήλων στα πρότυπα της Εθνικής Σχολής Δικαστών και της Εθνικής Σχολής Δημόσιας Διοίκησης για τη στελέχωση της δικαιοσύνης με υψηλής κατάρτισης δικαστικούς υπαλλήλους. Σχεδιάζουμε τη δομή μιας νέας υπηρεσίας, της δικαστικής αστυνομίας, που αποτελεί πάγιο αίτημα όλων των παραγόντων του δικαστικού μας συστήματος. Ενισχύουμε περαιτέρω τις εναλλακτικές μεθόδους επίλυσης διαφορών, με την ταχύτερη διείσδυση της διαμεσολάβησης και τον εκσυγχρονισμό του θεσμικού πλαισίου για τη διεθνή εμπορική διαιτησία. Κυρίες και κύριοι Βουλευτές, παρά το μικρό ποσοστό του Υπουργείου Δικαιοσύνης στον συνολικό κρατικό προϋπολογισμό, η προστιθέμενη αξία που παράγει η δικαιοσύνη για το σύνολο της οικονομίας είναι τεράστια. Η ύπαρξη κράτους δικαίου, η ταχύτητα απονομής της δικαιοσύνης, η εμπέδωση κανόνων διαφάνειας και η ανεξαρτησία και η αποτελεσματικότητα της δικαιοσύνης αποτελούν κρίσιμους παράγοντες για την προσέλκυση νέων επενδύσεων και για την ανάληψη επενδυτικών πρωτοβουλιών. Στις διεθνείς, μάλιστα, εκθέσεις που είχαμε πρόσφατα, για την αποτελεσματικότητα του εθνικού δικαστικού συστήματος, αποτυπώνονται τα αποτελέσματα της συγκροτημένης πολιτικής που εφαρμόζουμε. Η εμπιστοσύνη των πολιτών, αλλά και των επιχειρήσεων στους θεσμούς της ελληνικής δικαιοσύνης βελτιώνεται σταθερά. Ο αριθμός των υποθέσεων που διεκπεραιώνονται, ξεπερνά σταθερά τον όγκο των νέων υποθέσεων που εισέρχονται στο σύστημα, προοιωνίζοντας, κατά κάποιον τρόπο, τη βελτίωση των ρυθμών απονομής της δικαιοσύνης. Κυρίες και κύριοι συνάδελφοι, το 2021 υπήρξε και παραμένει αναμφισβήτητα μία πολύ δύσκολη χρονιά. Παρά τις αντιξοότητες, καταφέραμε να υλοποιήσουμε μία προς μία όλες τις δεσμεύσεις που αναλάβαμε από αυτό το Βήμα για τον εκσυγχρονισμό της δικαιοσύνης. Υιοθετήθηκε ο Κώδικας Δικαστικών Υπαλλήλων, άλλαξε πλήρως το νομοθετικό πλαίσιο της Εθνικής Σχολής Δικαστών, ολοκληρώθηκαν οι τροποποιήσεις του Ποινικού Κώδικα και του Κώδικα Ποινικής Δικονομίας, εκσυγχρονίστηκε πλήρως ο Κώδικας Πολιτικής Δικονομίας, με τον οποίο καθιερώθηκε η πιλοτική δίκη στην πολιτική δικαιοσύνη. Παράλληλα, αναλάβαμε σημαντικές δράσεις για την προστασία των ανθρωπίνων δικαιωμάτων, με την κατάρτιση και εφαρμογή του πρώτου εθνικού σχεδίου κατά του ρατσισμού και της μισαλλοδοξίας και του εθνικού σχεδίου δράσης για τα παιδιά, ζητήματα τα οποία ανέλυσε στην τοποθέτησή του ο αρμόδιος Υφυπουργός. Το νέο έτος, προφανώς, μας επιφυλάσσει και αυτό νέες αβεβαιότητες τόσο εξαιτίας των μεταλλάξεων του κορωνοϊού, όσο και από τις απρόβλεπτες και επίμονες πιέσεις στην αγορά της ενέργειας. Παρά, όμως, αυτές τις αβεβαιότητες, υπάρχουν και σταθερές. Σταθερές, κυρίες και κύριοι συνάδελφοι, είναι η σταθερή εμπιστοσύνη των πολιτών, στην Κυβέρνηση του Κυριάκου Μητσοτάκη, η πεποίθηση πως αυτός ο προϋπολογισμός μειώνει και αντισταθμίζει τους κινδύνους της παγκόσμιας αστάθειας και τις επιπτώσεις της πολίτες, η εδραιωμένη πίστη μας πως αυτός ο προϋπολογισμός θα μετριάσει τις οικονομικές συνέπειες της πανδημίας και θα πετύχει διατηρήσιμους ρυθμούς οικονομικής ανάπτυξης, προς όφελος των πολιτών. Κυρίες και κύριοι συνάδελφοι, συνήθως, στις συζητήσεις των προϋπολογισμών αναλύουμε όλα αυτά, τα οποία ίσως έχουν γίνει κατά την προηγούμενη χρονιά και αυτά που σχεδιάζουμε να γίνουν την επόμενη. Είμαι στην ευχάριστη θέση να επιβεβαιώσω πως ό,τι είπαμε από το Βήμα, πέρυσι, στον προϋπολογισμό και αφορούσε σε σχεδιασμό του Υπουργείου Δικαιοσύνης είναι όλα θέματα και ζητήματα, τα οποία έχουν ήδη μπει σε τροχιά υλοποίησης, έχουν ήδη νομοθετηθεί από το ελληνικό Κοινοβούλιο και μας δίνουν την ευκαιρία να βλέπουμε τις εξελίξεις και τις αντιμετωπίσεις των προβλημάτων στο χώρο της δικαιοσύνης με αισιοδοξία. Με αυτές τις σκέψεις, λοιπόν, θέλω να σας καλέσω να υπερψηφίσετε τον κρατικό προϋπολογισμό του 2022, όχι μόνο για να οδηγηθούμε με ασφάλεια στην επόμενη μέρα με όρους οικονομικής ανάπτυξης, που διασφαλίζουν την κοινωνική συνοχή. Σας καλώ, να ψηφίσετε τον προϋπολογισμό του 2022, γιατί σ' αυτόν τον προϋπολογισμό, συνοψίζονται, επιπλέον, όλες οι πολιτικές της Κυβέρνησης, που οδηγούν σταθερά από την κρίση των θεσμών, που περάσαμε τα προηγούμενα χρόνια, στην πραγματική ανάταξη τους. Είναι μια στιγμή, που ο καθένας μας αναλαμβάνει το μέρος της ευθύνης που του αναλογεί. Και σ' αυτή την προσπάθεια που οι Έλληνες πολίτες μας παρακολουθούν, βλέπουν και κρίνουν, φαντάζομαι ότι ο καθένας έχει τον λόγο και έχει και την προσωπική του ευθύνη. Σας ευχαριστώ πολύ.
Και εμείς ευχαριστούμε τον κύριο Υπουργό και για τη συνέπεια στο χρόνο.
Κύριε Πρόεδρε, θα ήθελα να απευθύνω μία ερώτηση στον κύριο Υπουργό.
Κύριε Τσακαλώτο, δεν προβλέπεται και δεν θα σας δώσω τον λόγο. Δεν είναι κοινοβουλευτικός έλεγχος εδώ. Έχει τον λόγο τώρα ο πρώην Πρωθυπουργός, ο κ. Παπανδρέου.
Κυρίες και κύριοι συνάδελφοι, συζητούμε σήμερα εδώ, στη Βουλή των Ελλήνων, δώδεκα ολόκληρα χρόνια από την εκδήλωση της μεγάλης οικονομικής κρίσης, τον προϋπολογισμό του 2022, τον τρίτο κατά σειρά που καταθέτει η Κυβέρνηση της Νέας Δημοκρατίας. Τα δέκα τελευταία χρόνια ζήσαμε τρεις μεγάλες κυβερνητικές περιόδους, στις οποίες κυριάρχησαν η Νέα Δημοκρατία στις δύο από αυτές και ο ΣΥΡΙΖΑ στη μία. Αυτά τα δέκα χρόνια, όμως, απουσίαζαν το όραμα, η στόχευση και το σχέδιο. Απουσίαζε και η βούληση να απαλλαχθεί η χώρα μας από χρονίζουσες παθογένειες και ειδικότερα από τις αιτίες που μας οδήγησαν στην κρίση. Απουσιάζει και σήμερα η πολιτική βούληση να γίνουν σοβαρές ανατροπές. Έτσι, χάνεται η δυνατότητα και μαζί η προοπτική να οργανώσουμε αποτελεσματικά τη μετάβαση της Ελλάδας, της ελληνικής κοινωνίας, στη νέα εποχή, σε μια βιώσιμη και πράσινη επόμενη μέρα. Ως δημοκράτες, ως σοσιαλιστές, πιστεύουμε ότι τρεις είναι οι βασικές προϋποθέσεις για αυτή τη μετάβαση. Η μετάβαση απαιτείται να είναι δημοκρατική και συμμετοχική. Παίρνω παράδειγμα το Ταμείο Ανάκαμψης. Ιστορική ευκαιρία με τα χρήματα που θα έχουμε από την Ευρωπαϊκή Ένωση να μετασχηματίσουμε την οικονομία σε πιο ανθεκτική και πιο δυναμική. Απουσίαζε πλήρως ο διάλογος, η διαβούλευση με την τοπική και περιφερειακή αυτοδιοίκηση. Απουσίαζε πλήρως ο διάλογος με τους κοινωνικούς εταίρους, τις μικρομεσαίες επιχειρήσεις, τα επιμελητήρια, την κοινωνία των πολιτών, τη νέα γενιά, τα πανεπιστήμια και τα ερευνητικά κέντρα. Το δήθεν επιτελικό κράτος είναι, τελικά, η συγκάλυψη μιας μακράς παράδοσης της ελληνικής Δεξιάς, του συγκεντρωτισμού και του ελέγχου πόρων και εξουσίας, με τελικό προορισμό την εξυπηρέτηση προνομιούχων ομάδων συμφερόντων και κατεστημένων. Χαρακτηριστική και η αδιαφάνεια στις αποφάσεις σας. Να αναφέρω παραδειγματικά μόνο τον τρόπο που διαχειριστήκατε τα μέσα μαζικής ενημέρωσης, τις προμήθειες, τις αναθέσεις έργων στη διάρκεια αυτής της πανδημίας. Συγκεντρωτισμός και αδιαφάνεια που υπονομεύουν τελικά τη δημοκρατία, αποτελούν βασικές αιτίες της κακοδαιμονίας στη χώρα μας και των κρίσεων που πληρώνει τελικά ο ελληνικός λαός. Και στη συγκεκριμένη συγκυρία μιας γενναίας χρηματοδότησης από την Ευρωπαϊκή Ένωση, η Νέα Δημοκρατία αποστερεί από τη χώρα μια ιστορική ευκαιρία, να ανοίξει ένας εθνικός διάλογος για το πού θέλουμε να πάει η Ελλάδα, ποιο το παραγωγικό πρότυπο, σε ποια νέα προϊόντα από τη γεωργία, τη βιομηχανία, μέχρι και τις υπηρεσίες θα επενδύσουμε, πώς αξιοποιώντας την έρευνα και τα πανεπιστήμια ως κινητήρια δύναμη, δύναμη για το μέλλον, πώς θα αφομοιώσουμε τις νέες τεχνολογίες, τις πράσινες, τις ψηφιακές, τις ενεργειακές. Μόνο με ένα εθνικό προσκλητήριο, όπου όλοι συμμετέχουμε στη διαμόρφωση του αύριο, μπορούμε να καταφέρουμε μια επιτυχή μετάβαση. Κυρίες και κύριοι συνάδελφοι, ο υπό συζήτηση προϋπολογισμός αναδεικνύει ανάγλυφα τις επιλογές της Κυβέρνησης που ουδόλως μεριμνούν για την εμπέδωση μεταρρυθμιστικού πνεύματος. Υποστηρίζετε ότι επενδύετε στην επιστροφή στην κανονικότητα. Για ποια κανονικότητα μιλάτε; Των μεγάλων ανισοτήτων, που ανέδειξε η πανδημία; Των μεγάλων ελλείψεων στο δημόσιο σύστημα υγείας; Ενός βασικού μισθού που αναπαράγει τη φτώχεια και την ανασφάλεια; Η παράταξή μας μίλησε πρώτη για την ανάγκη να μεταβούμε σε μία πράσινη οικονομία. Αναγκαία όμως, είναι μια δεύτερη προϋπόθεση. Πρέπει να είναι η μετάβαση κοινωνικά δίκαιη. Τα βάρη δεν μπορούν να πέσουν στα φτωχότερα και τα μεσαία κοινωνικά στρώματα. Αντίθετα με όσα εσείς υποστηρίζετε ο προϋπολογισμός αυτός έχει ένα σαφές συντηρητικό ιδεολογικό πρόσημο. Οι πολλοί θα βρεθούν και πάλι χαμένοι. Η κοινωνική διάσταση της οικονομικής σας πολιτικής είναι απούσα, παρά τις υπογραφές και τις δεσμεύσεις σας που ανέλαβε η Κυβέρνηση στη σύνοδο κορυφής στο Πόρτο, τον Μάιο. Η Κυβέρνηση ισχυρίζεται ότι έχει τη συνταγή για την ανάκαμψη. Φορολογικές ελαφρύνσεις, αλλαγές στο ασφαλιστικό σύστημα και την αγορά εργασίας και αποκρατικοποιήσεις. Ούτε η διεθνής εμπειρία των φορολογικών ελαφρύνσεων για τους ισχυρούς ούτε η αποδόμηση των εργασιακών σχέσεων έχει ιστορικά αποδώσει τα αναμενόμενα αναπτυξιακά αποτελέσματα. Διότι η πανδημία ανέδειξε ένα πολύ βασικό κανόνα, ότι χωρίς σοβαρή αναδιανομή, χωρίς ισχυρές κοινωνικές υπηρεσίες, όπως του συστήματος υγείας και παιδείας ούτε υγιής οικονομία υπάρχει. Αυτό αποτελεί και την εμπειρία πολλών σοσιαλδημοκρατικών χωρών, όπως τη Σκανδιναβία. Η ανταγωνιστικότητα μιας οικονομίας προϋποθέτει αίσθημα σιγουριάς και δικαιοσύνης. Αντιθέτως, η νεοφιλελεύθερη προσέγγιση όχι μόνο απέτυχε, αλλά είχε και οδυνηρές συνέπειες πόλωσης και διχόνοιας σε πολλές κοινωνίες που πίστεψαν σε αυτήν τη συνταγή. Παράδειγμα βέβαια, τρανταχτό είναι οι Ηνωμένες Πολιτείες που τώρα επί Μπάιντεν κάνει στροφή στην κεϋνσιανή πολιτική. Δεν είναι κακό βέβαια ότι στην πράξη υποχρεώθηκε η Νέα Δημοκρατία, ακολουθώντας την Ευρωπαϊκή Ένωση να αλλάξει οικονομικό στρατόπεδο. Είναι, όμως, λάθος η στόχευση με τις δαπάνες που έκανε οδηγώντας το χρέος στο 206% του ΑΕΠ. Αν μη τι άλλο η Νέα Δημοκρατία έχει μια διαχρονική φαίνεται συνέπεια στην αύξηση του δημόσιου χρέους. Από την πλευρά των δαπανών, υπάρχει μία εμφανής τάση περιορισμού του κοινωνικού κράτους. Αν παραδείγματος χάριν θεωρήσουμε πως τα Υπουργεία Εργασίας και Κοινωνικών Υποθέσεων, Υγείας, Παιδείας, Περιβάλλοντος και Ενέργειας, Προστασίας του Πολίτη και Κλιματικής Κρίσης και Πολιτικής Προστασίας αντανακλούν το σύνολο των κοινωνικών δαπανών, η δαπάνη τότε έχει μειωθεί κατά 2,8 δισεκατομμύρια σε τιμές του 2022. Και δυστυχώς, σε τραγωδία οδηγείται η διαχείριση της κρίσης της πανδημίας από τη Νέα Δημοκρατία. Χάνεται επίσης η ευκαιρία όχι μόνο να στηρίξει, αλλά και να αναμορφώσει το δημόσιο σύστημα υγείας. Επί Νέας Δημοκρατίας ξεχωρίζουμε αρνητικά από την υπόλοιπη Ευρώπη, καθώς και το από το 2020 αυξάνεται η ιδιωτική δαπάνη, δηλαδή από την τσέπη του Έλληνα εργαζόμενου για τις ανάγκες υγείας του. Κυρίες και κύριοι συνάδελφοι, η υγειονομική κρίση επιβεβαίωσε την εκτίμηση ότι τελικά η κρίση του 2008 - 2010 και οι συνέπειές της δεν μας βοήθησαν πολύ, ώστε να διδαχθούμε από εκείνη την τραγική εμπειρία, να συνετιστούμε και να αλλάξουμε ριζικά πορεία. Μέσα σε μία δεκαετία η Ελλάδα όπως και οι υπόλοιπες χώρες της Ευρωπαϊκής Ένωσης βρέθηκε αντιμέτωπη με εισαγόμενες αλλά και εγχώριες κρίσεις. Αν κάνουμε, όμως, τον λογαριασμό, δηλαδή συγκριθούμε με κρίσεις που βίωσαν μαζί μας και άλλες χώρες, φαίνεται καθαρά ότι πληρώνουμε βαρύτερο τίμημα από τους άλλους και σε όρους χαμένου ΑΕΠ και σε κοινωνικό τίμημα δηλαδή σε όρους χαμένων θέσεων εργασίας και αύξησης των ανισοτήτων. Πρέπει επίσης να μας προβληματίσει το γεγονός ότι το 2020 πληρώσαμε το δεύτερο βαρύτερο τίμημα στην Ευρωπαϊκή Ένωση σε όρους ύφεσης. Και αυτό παρά το γεγονός ότι σε αυτή την κρίση, σε αντίθεση με αυτή του 2009 είχαμε την απόλυτη στήριξη της Ευρωπαϊκής Κεντρικής Τράπεζας και της Ευρωπαϊκής Ένωσης, καθώς ανέστειλε τους δημοσιονομικούς κανόνες. Η Ευρωπαϊκή Κεντρική Τράπεζα μας βοήθησε αγοράζοντας το σύνολο των ομολόγων μας που εξέδωσε η χώρα. Το κόστος δανεισμού έπεσε στα χαμηλότερα ιστορικά επίπεδα, παρά το γεγονός ότι τα ελληνικά ομόλογα δεν διαθέτουν την επενδυτική βαθμίδα. Μας δόθηκε επίσης, η δυνατότητα να ξοδέψουμε τα περισσότερα από οποιαδήποτε άλλη χώρα στην Ευρωπαϊκή Ένωση για να αντιμετωπιστούν οι συνέπειες της κρίσης. Αυτά είναι στοιχεία του ESM. Το αποτέλεσμα όμως αυτής της δημοσιονομικής παρέμβασης υπολείπεται της αντίστοιχης άλλων χωρών, δηλαδή άλλες χώρες που ξόδεψαν λιγότερο από την Ελλάδα έχουν καλύτερα ή τα ίδια αποτελέσματα. Πού οφείλεται αυτό; Πρώτα πρώτα στην κακή στόχευση. Εγκρίθηκαν παρεμβάσεις όχι πάντοτε με κριτήριο την αποτελεσματικότητα και το πολλαπλασιαστικό τους αποτέλεσμα για την οικονομία, αλλά με κριτήριο την ικανοποίηση της εκλογικής πελατείας. Θα βοηθούσε πολύ αν απολογιστικά μαθαίναμε ποιοι έλαβαν στήριξη και πώς την αξιοποίησαν. Το δεύτερο πρόβλημα σχετίζεται με το έλλειμμα σε προοδευτικές μεταρρυθμίσεις κατά την τελευταία δεκαετία. Μεταρρυθμίσεις με θετικό πρόσημο για τους πολίτες που θα επιτάχυναν τον μετασχηματισμό της οικονομίας, ώστε να γίνει και πιο εξωστρεφής και πιο ανθεκτική στις κρίσεις. Η ανάκαμψη για την οποία μιλάτε, για να είναι διατηρήσιμη πρέπει να υπηρετεί τη μετάβαση σε μια πράσινη οικονομία. Απαιτεί όμως αυτό ένα σύγχρονο δημοκρατικό κράτος που θα απελευθερώνει τις παραγωγικές δυνάμεις από τη μια μεριά, δηλαδή από την υπερβολική συγκεντρωτική γραφειοκρατία, την πολυνομία, τη δαιδαλώδη απόδοση της δικαιοσύνης, αλλά και από την άλλη θα στηρίζει ουσιαστικά από τον αγρότη μέχρι και τη μικρή και νεοφυή επιχείρηση, βοηθώντας τους στην απορρόφηση νέων τεχνολογιών, πάντα με τη στήριξη της έρευνας και της εκπαίδευσης και με στόχο την πράσινη μετάβαση. Μόνο έτσι θα γίνουν υγιείς επενδύσεις, με μεγαλύτερη συμμετοχή νέων και γυναικών στην αγορά εργασίας και με νέα επαγγέλματα που θα καλύψουν τα κενά που δημιούργησε η αποεπένδυση την τελευταία δεκαετία. Και επειδή η Ελλάδα ανήκει στις χώρες του ευρωπαϊκού νότου που πλήττονται περισσότερο από την κλιματική αλλαγή, έχει την υψηλότερη ενεργειακή εξάρτηση από εισαγωγές, η πράσινη μετάβαση είναι εθνικής και στρατηγικής σημασίας. Όμως, με το εθνικό σχέδιο του Ταμείου Ανάκαμψης «Ελλάδα 2.0» διαθέτουμε το χαμηλότερο ποσοστό για την πράσινη μετάβαση στην Ευρωπαϊκή Ένωση των είκοσι, μετά τη Λετονία και πολύ κάτω από το μέσο ευρωπαϊκό όρο. Αυτό συνδέεται άμεσα και με το σοβαρότατο οικονομικό θέμα που αντιμετωπίζει ο Έλληνας πολίτης σήμερα. Την τεράστια αύξηση της τιμής του ηλεκτρικού ρεύματος. Το κόστος ενέργειας έχει πολλαπλασιαστεί τους τελευταίους δώδεκα μήνες. Το κόστος για τον παραγωγό είναι πολλαπλό κόστος βέβαια και για τον καταναλωτή. Θα μου πείτε ότι το φαινόμενο είναι παγκόσμιο, όμως, η χώρα μας πλήττεται δυσανάλογα και παράλογα. Δεν είναι δυνατόν η χώρα μας να έχει από τα υψηλότερα κόστη χονδρεμπορικής στην Ευρώπη, δηλαδή την τιμή που αγοράζουν οι προμηθευτές από τους παραγωγούς για να το μεταπουλήσουν στους καταναλωτές. Δεν είναι δυνατόν να είναι ακριβότερη η χώρα μας από τη Γερμανία όπου η θερμοκρασία έχει πέσει κάτω από το μηδέν. Δεν νοείται να είναι η ΔΕΗ αυτή η οποία με τη συμπεριφορά της στη χονδρεμπορική αγορά εκτινάσσει τις τιμές. Γιατί δεν σκέφτηκε κάποιος πριν την ιδιωτικοποίηση ότι σε περιόδους σαν και αυτές θα έπρεπε να είναι υποχρεωμένη να βοηθάει την αγορά και τον καταναλωτή και όχι να φέρεται σαν μια οποιαδήποτε κερδοσκοπική ιδιωτική εταιρεία; Περηφανεύεται δε και η Κυβέρνηση ότι ανέβηκε η τιμή της μετοχής της. Βέβαια, αλλά με ποιο όφελος για τον Έλληνα καταναλωτή; Τίθενται εδώ και άλλα νέα ερωτήματα με δεδομένη την υψηλή εξάρτηση από τις εισαγωγές ενέργειας, τη χαμηλότερη συγκριτικά ενεργειακή παραγωγικότητα της χώρας μας. Γιατί δεν θέτει η Κυβέρνηση ως προτεραιότητα την ενεργειακή μετάβαση αξιοποιώντας πόρους από το Ταμείο Ανάκαμψης και Ανθεκτικότητας; Να γίνουμε απεξαρτημένοι, πιο αυτάρκεις στην ενεργειακή μας παραγωγή. Παρά τις αποφάσεις μας το 2010 για την πράσινη μετάβαση και το πρόγραμμα «ΗΛΙΟΣ» αυτά ξεχάστηκαν και σήμερα οι ενεργειακές εξελίξεις έπιασαν απροετοίμαστη την Κυβέρνηση της Νέας Δημοκρατίας. Αναγκάζεται να εξαγγέλλει συνεχώς μεγαλύτερα ποσά ενεργειακής επιδότησης. Στην ουσία αφορά την πριμοδότηση του εισαγόμενου φυσικού αερίου. Και, προσέξτε, αυτή είναι μια επιδότηση που δίνεται προς τις εταιρείες παρόχους και όχι τους καταναλωτές για να μειώσουν μόνιμα το ενεργειακό τους κόστος. Δεν υπάρχει πουθενά η προστασία των φτωχών νοικοκυριών από αυτή την ενεργειακή ακρίβεια και φτώχεια. Κλείνοντας, αγαπητοί συνάδελφοι, δεν μπορώ να μην διαπιστώσω για μία ακόμα φορά την αλλεργία της παράταξης της Νέας Δημοκρατίας με τις στατιστικές, την επιστημονική έρευνα και τελικά με αλήθειες αυταπόδεικτες. Αύριο που ψηφίζετε τον προϋπολογισμό σας, σας θυμίζω ότι έχει γίνει βάσει των στατιστικών στοιχείων της ΕΛΣΤΑΤ επί κ. Γεωργίου, τον άνθρωπο που ακόμα θέλετε να τον κυνηγάτε καλύπτοντας τις ευθύνες σας για την εποχή που φθάσαμε κοντά στη χρεοκοπία. Σήμερα μια άλλη μελέτη, αυτή των κ. Τσιόδρα και Λύτρα, θέλετε κι αυτήν να την αφορίσετε. Αγαπητοί συνάδελφοι, αν δεν έχουμε το θάρρος να αναμετρηθούμε με αλήθειες, δεν θα πάει η Ελλάδα μπροστά, με απρόβλεπτες βεβαίως συνέπειες για την πορεία της προς το μέλλον και για τον ελληνικό λαό. Σας διαβεβαιώνω ότι η παράταξή μας θα συνεχίζει να μιλά για αυτές τις αλήθειες γιατί είμαστε το κίνημα των μεγάλων δημοκρατικών μεταρρυθμίσεων και της υπεράσπισης των συμφερόντων του ελληνικού λαού. Σας ευχαριστώ.
Κι εμείς ευχαριστούμε τον κ. Παπανδρέου. Θα πάρει τώρα τον λόγο για τρία λεπτά να κάνει μια μικρή παρέμβαση ο Υπουργός Οικονομικών κ. Σταϊκούρας. Μετά θα μιλήσουν δύο Βουλευτές, ο κ. Χιονίδης από τη Νέα Δημοκρατία και κ. Τζανακόπουλος από τον ΣΥΡΙΖΑ και στη συνέχεια τον λόγο θα πάρει ο Υπουργός Υγείας ο κ. Πλεύρης. Θα ακολουθήσουμε τον ρυθμό με τον οποίο θα εναλλάσσονται οι ελάχιστοι Βουλευτές που έχουν μείνει με Κοινοβουλευτικούς Εκπροσώπους. Κύριε Υπουργέ, έχετε τον λόγο.
Κύριε Πρόεδρε, άκουσα με προσοχή την τοποθέτησή σας. Θα αποφύγω τις βουτιές στο παρελθόν γιατί μετά θα πρέπει να απαντήσω για το «λεφτά υπάρχουν» και για το πώς μπήκαμε στα μνημόνια. Σε κάθε περίπτωση οι πολίτες έχουν αξιολογήσει τη διαχρονική προσφορά της κάθε παράταξης, του κάθε κόμματος. Θα μου επιτρέψετε να μιλήσω για το σήμερα. Είπατε ότι έχουμε μια αλλεργία στην αλήθεια και ότι θα πρέπει κάποια στιγμή να λογοδοτήσουμε για το πού πήγαν τα λεφτά και ποιοι τα πήραν. Μιλήσατε για πελατειακό κράτος. Θα ήθελα να ανατρέξετε στις σελίδες 132 και 133 του προϋπολογισμού. Έχουμε πει ότι είναι 43 δισεκατομμύρια ευρώ τα μέτρα. Τα 8,3 δισεκατομμύρια από αυτά είναι επιστρεπτέες προκαταβολές. Έχουμε δώσει στη δημοσιότητα ανά περιφερειακή ενότητα της χώρας ποιοι πήραν, πόσες μικρές επιχειρήσεις, πόσες μικρομεσαίες. Δεν είναι πελατειακό κράτος αυτό. Παρακαλώ το καταθέτω για τα Πρακτικά. Είναι οι διάφοροι κύκλοι των επιστρεπτέων. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε μείωση κατά τρεις ποσοστιαίες μονάδες των ασφαλιστικών εισφορών, ενάμισι δισεκατομμύριο ευρώ. Εδώ να συμφωνήσουμε ότι είναι η μεσαία τάξη και οι εργαζόμενοι στον ιδιωτικό τομέα. Δεν υπάρχει αμφιβολία σε αυτό. Έχουμε αναστολή καταβολής ειδικής εισφοράς αλληλεγγύης στον ιδιωτικό τομέα άλλο ενάμισι δισεκατομμύριο ευρώ. Είναι οριζόντια πολιτική όχι πελατειακό κράτος, όλη η κοινωνία που έχει εισοδήματα από τον ιδιωτικό τομέα. Έχουμε μείωση προκαταβολής φόρου φυσικών και νομικών προσώπων σε ελεύθερους επαγγελματίες, επιχειρήσεις που επλήγησαν την πανδημία και αγρότες 1,1 δισεκατομμύριο ευρώ. Δεν νομίζω να είναι πελατειακό κράτος. «ΓΕΦΥΡΑ Ι» και «ΓΕΦΥΡΑ ΙΙ», για πρώτη φορά η πολιτεία ήρθε και χρηματοδοτεί ογδόντα δύο χιλιάδες νοικοκυριά τα οποία ήταν συνεπή στο τραπεζικό σύστημα κι ερχόμαστε και πληρώνουμε εμείς ως προϋπολογισμός τις δόσεις των δανείων αυτών των πολιτών. Για πρώτη φορά αυτή η πολιτεία, αυτή η Κυβέρνηση επιβραβεύει τη συνέπεια με απόλυτη διαφάνεια χωρίς πελατειακά κριτήρια. Το ίδιο ισχύει και για τις επιχειρήσεις: Μηδενικά ενοίκια. Και τα μηδενικά ενοίκια νομίζω τα ζήσατε και είδατε ότι αφορά όλες τις επιχειρήσεις, κυρίως μικρομεσαίες επιχειρήσεις. Σας έδωσα, συνεπώς, ενδεικτικά στοιχεία που όλα αποτυπώνονται στη σελίδα 132 και 133. Συμπέρασμα: Τα μέτρα ήταν κοινωνικά δίκαια, οικονομικά αποτελεσματικά. Είχαμε έναν εξαιρετικό διάλογο χθες με τον κ. Καστανίδη. ήταν πολλά τα μέτρα και εμείς εκτιμούμε ότι ήταν και αποτελεσματικά. Απόδειξη αυτού είναι ότι έχουμε ταχύτατη ανάκαμψη. Δεν θα μου κάνει εντύπωση να είμαστε κοντά στο απόλυτο V το 2021 ή στις αρχές του 2022, συρρίκνωση της ανεργίας, βελτίωση του διαθέσιμου εισοδήματος των πολιτών. Άρα προσπάθησα να απαντήσω στην κριτική που ασκείται για αλλεργία στην αλήθεια. Νομίζω ότι αλήθεια αποτυπώνεται όλη. Σας ευχαριστώ.
Ευχαριστούμε τον κύριο Υπουργό. Καλώ στο Βήμα τον Βουλευτή της Νέας Δημοκρατίας τον κ. Σάββα Χιονίδη.
Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι συνάδελφοι, δεν είμαι ειδικός στα οικονομικά, γι' αυτό θα προσπαθήσω να αναλύσω την υπόθεση της σημερινής κορυφαίας πράξης του προϋπολογισμού με απλά λόγια τα οποία πιθανόν είναι κατανοητά. Εξάλλου η ξύλινη γλώσσα δεν αφορά κυρίως τους πολίτες, αφορά τους τεχνοκράτες. Θα πέσω στον πειρασμό μόνο, μιας και άκουσα με όλο τον σεβασμό τον πρώην Πρωθυπουργό να μιλάει για το σχέδιο «ΗΛΙΟΣ» των δέκα GW παραγωγής, αν θυμάμαι καλά. Μόνο που εκείνη την εποχή συζητώντας με ανθρώπους της αγοράς μας είχαν πει ότι τα δίκτυα μεταφοράς δεν μπορούν να διώξουν προς τα πάνω παρά περισσότερο από ένα και μισό GW. Άρα, λοιπόν, ας δούμε ποια είναι η πραγματικότητα σήμερα. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Σ' αυτό που θέλω να σταθώ, λοιπόν, μπαίνοντας στην ουσία είναι αν δεχόμαστε όλοι τις μετρήσεις των διεθνών οργανισμών. Δηλαδή αν λέει κάτι ο ΟΟΣΑ είναι αποδεκτό από το σύνολο του Κοινοβουλίου; Αν λέει η Στατιστική Αρχή είτε της Ευρώπης είτε της Ελλάδος κάποια στοιχεία, είναι αποδεκτά τα στοιχεία; Κατά την άποψή μου θα πρέπει να τα δεχόμαστε όλοι. Αυτά ας αποτελέσουν μία βάση, γιατί πλέον οι πολιτικές του μπαλκονιού, πολιτικές του «Θα», πολιτικές του «είμαστε καλά», δεν λένε τίποτα. Και εκεί λοιπόν θα μείνω, στη λογική ότι πραγματικά οι αριθμοί έχουν την τεράστια αξία τους και ιδιαίτερα όταν δεν τους λέμε μεταξύ μας, ιδιαίτερα όταν τους λένε και τρίτοι οι οποίοι είναι αξιόπιστοι, τους οποίους πρέπει να δεχθούμε ότι μετρούν σωστά και βλέπουν σωστά γιατί διαχειρίζονται τα χρήματα πάρα πολλών πελατών τους παγκοσμίως. Ένα δεύτερο είναι το ερώτημα «υπάρχουν ανισότητες οικονομικές μεταξύ των πολιτών και ανισότητες περιφερειακές;». Είναι ένα φαινόμενο που τώρα το διαπιστώνουμε; Δεν διαπιστώνουμε τόσα χρόνια ότι υπάρχουν πολύ σημαντικές ανισότητες παγκοσμίως αλλά και στην Ελλάδα; Δηλαδή όταν έφτασε ο ιδιωτικός μισθός τότε να είναι στα 500 ευρώ και να δουλεύουν ανασφάλιστοι για 400 ευρώ, δεν υπήρχαν οι ανισότητες πριν από λίγα χρόνια ή ακόμη πιο πίσω; Το τρίτο ζήτημα στο οποίο θα ήθελα να αναφερθώ είναι το τι είναι δυναμικό φαινόμενο που λέμε για τον πόλεμο που ζούμε, έναν πόλεμο με δύο επιθέσεις. Ο ένας είναι από τον COVID-19 και ο άλλος από την κλιματική κρίση -δεν είναι κλιματική αλλαγή, είναι κλιματική κρίση- την οποία ζούμε έντονα. Δυναμικό φαινόμενο, λοιπόν, είναι κάτι που δεν μπορείς εύκολα να προβλέψεις ποια θα είναι η έκρηξή του αύριο. Μπορείς να κάνεις εικασίες και πρέπει να είσαι σώφρων, ώστε τα μέτρα που παίρνεις να μπορεί να είναι χρήσιμα αναλύοντας όλα τα σενάρια. Αυτό που κάνει δηλαδή η Κυβέρνηση και στο οικονομικό επιτελείο που με σωφροσύνη την άνοιξη του 2020 έλεγε «δεν τα δίνουμε όλα», όταν κάποιοι έλεγαν να τα δώσουμε όλα και «δίνουμε σταδιακά». Το ίδιο βλέπουμε και τώρα με την τεράστια ενεργειακή κρίση την οποία αντιμετωπίζουμε και βλέπουμε ότι υπάρχει η πρόνοια σε ένα σενάριο δύσκολο, όπως είναι το σενάριο της προχθεσινής αυτόματης αύξησης της τιμής της ενέργειας για την Ελλάδα, ότι δίνονται επιπλέον μέτρα. Άρα, λοιπόν, πρέπει να δούμε τι ακριβώς είναι αυτό για το οποίο μιλούμε και θα φτάσω στο αν ο προϋπολογισμός καλύπτει αυτά τα ζητήματα. Πρέπει να δεχθούμε επίσης ότι η Ελλάδα άρχισε να έχει πρωτοβουλίες. Έγιναν και παλιότερα πρωτοβουλίες, αλλά δεν μπορεί κανείς να μην πιστώσει το waver στην πρωτοβουλία του Κυριάκου Μητσοτάκη. Δεν μπορούμε να πούμε ότι το «πράσινο» πιστοποιητικό δεν είναι πρωτοβουλία του Κυριάκου Μητσοτάκη. Δεν μπορούμε να πούμε ότι οι κοινές πολιτικές στην αγορά για την αγορά ενέργειας δεν είναι του Κυριάκου Μητσοτάκη και άλλων πολιτικών και της Κυβέρνησης. Κάποιοι βέβαια είπαν σε μια τηλεοπτική εκπομπή «ποιοι είμαστε εμείς που ανακοινώσαμε πρώτοι ότι θα πρέπει να κάνουμε το εμβόλιο στους τρεις μήνες;». Είναι κακό να λέμε πρώτοι κάποια πράγματα τα οποία αντιλαμβανόμαστε; Σαφώς όχι. Αυτό που θέλω να πω επίσης είναι ότι υπάρχουν κάποιοι δείκτες τους οποίους πρέπει να τους βάλουμε στην καθημερινότητά μας. Είναι ο δείκτης οικονομικού κλίματος. Τον δείκτη οικονομικού κλίματος δεν τον μετράει η Νέα Δημοκρατία, δεν τον μετράει η Ελλάδα. Ο δείκτης οικονομικού κλίματος του Νοεμβρίου είναι 113,4. Κοντεύουμε να φτάσουμε στον υψηλότερο δείκτη της τελευταίας εικοσαετίας, το 120. Πόσος ήταν τον Οκτώβρη; Ήταν 112,6. Είναι σημαντικό στοιχείο αυτό; Αυτό που προανέφερα στην εισήγησή μου είναι ότι πρέπει να δεχθούμε τα στοιχεία τα οποία υπάρχουν από την παγκόσμια κοινότητα παντού αναγνωρισμένα. Επιτέλους θα πρέπει να το δούμε και σε εμάς. Υπάρχει το counter risk, το οποίο είναι σημαντικός παράγοντας για να έχει να επενδύσει κάποιος είτε ντόπιος είτε ξένος; Με απλά λόγια, όπως το καταλαβαίνει κάποιος μη οικονομολόγος, λέει ότι κάποιος επενδύει… [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα μου δώσετε λίγο περιθώριο, κύριε Πρόεδρε, με την αγάπη σας.
Μα έχετε.
Έτσι. Το counter risk, λοιπόν, είναι μικρό στην Ελβετία, στο Λιχτενστάιν, στο Ηνωμένο Βασίλειο. Γι' αυτό, παρ' όλο που είναι ακριβά εκεί, αγοράζουν και επενδύουν. Αυτό βελτιώθηκε στην Ελλάδα τα τελευταία χρόνια; Σαφέστατα. Τώρα πολλοί λένε για να έχουν ως επιχείρημα «μα ήρθε η «AMAZON» στην Ελλάδα, ήρθε η «MICROSOFT», ήρθαν και άλλες μεγάλες εταιρείες». Είναι αυτό μόνο; Θα παρακαλέσω, συνάδελφε, να βγούμε μια βόλτα στην Αθήνα να δούμε στις γειτονιές τι γίνεται με την οικοδομική δραστηριότητα. Είναι αλήθεια ή ψέματα αυτό που λέει η Εθνική Στατιστική Αρχή ότι 26,9% το τελευταίο δωδεκάμηνο αυξήθηκε ο αριθμός των αδειών και 59,2% αυξήθηκαν τα τετραγωνικά μέτρα που κατασκευάζουν στην Ελλάδα; Είναι δείκτης έλλειψης εμπιστοσύνης αυτό το κομμάτι; Εκτιμώ πως όχι. Αυτός ο προϋπολογισμός, λοιπόν, με βάση αυτά τα στοιχεία που κρέμονται από κάτω, δηλαδή οι επιτυχίες που γίνονται στο επίπεδο της εθνικής αμύνης, αποτελούν ένα πράγμα με την οικονομική ανάπτυξη. Η εξωτερική πολιτική και οι διεθνείς σχέσεις είναι αυτές που χτίζουν αξιοπιστία. Το νομικό πλαίσιο που χτίζεται συνέχεια, παραδείγματος χάριν, στο πώς η δικαιοσύνη μας από τρίτη από το τέλος στην ταχύτητα διεκπεραίωσης υποθέσεων βελτιώνεται συστηματικά με τη δουλειά που γίνεται. Είναι επίσης η αξιοπιστία και σύνεση. Και θέλω να πω ότι σε αυτόν τον πόλεμο που ζούμε -γιατί ένας πραγματικός πόλεμος, ένας υβριδικός πόλεμος αυτό που ζει η παγκοσμιότητα και η Ελλάδα- βλέπετε κάτι το οποίο δεν λειτουργεί; Το Κοινοβούλιο; Το Υπουργείο Δικαιοσύνης; Το κομμάτι του τουρισμού, που ξεπεράσαμε τα 11 δισεκατομμύρια; Υπάρχουν βέβαια ζητήματα, δεν λέω. Η καταναλωτική πίστη, παραδείγματος χάριν, η οποία έπεσε το τελευταίο οκτάμηνο, βλέπουμε ότι ανακάμπτει σιγά-σιγά μέσα στον Νοέμβριο και τον Δεκέμβριο. Υπάρχουν στοιχεία για τα οποία μπορούμε να παλέψουμε όλοι μαζί και τα οποία μπορεί να ψέξει κανείς γιατί δεν πάνε ακόμη γρηγορότερα. Είναι το πόσο καθυστερούν τα επενδυτικά σχέδια. Πέρασαν νόμοι, το νομικό πλαίσιο ώστε να μπορέσουμε να κάνουμε ακόμα γρηγορότερα γιατί αυτά μας χρειάζονται. Και δεν λέω ούτε για την «AMAZON» ούτε για τις πολύ μεγάλες επιχειρήσεις που έχουν ενδιαφέρον και έρχονται στην Ελλάδα. Μιλάω για το «ΧΑΡΑΛΑΜΠΙΔΗΣ ΚΑΛΩΔΙΑ» στην περιοχή της Πιερίας, όπου γίνεται μια επένδυση για να βγάζουν καλώδια UTP. Δεν έχουν εμπιστοσύνη; Τη βιομηχανία «MAXI» που κάνει 25 εκατομμύρια στον χαρτοπολτό και σε μία σειρά άλλες μικρές και πολύ μικρές επιχειρήσεις που, επειδή έχουν εμπιστοσύνη, επενδύουν στην Ελλάδα και δεν κουβαλάνε τα λεφτά τους στο εξωτερικό όπως συνηθιζόταν να γίνεται.
Ολοκληρώστε, κύριε Χιονίδη.
Επειδή, λοιπόν, ο ΟΟΣΑ λέει ότι δεν χρειάζονται άλλα δημοσιονομικά μέτρα όπως και να 'ναι και το δημόσιο χρέος είναι βιώσιμο, επειδή η Ελλάδα αλλάζει σελίδα, φεύγει προς τα πάνω, για να δει, να συναντήσει την παγκόσμια οικονομία, να δει την παγκοσμιοποίηση, που έτσι κι αλλιώς είναι εδώ, στα μάτια. Και επειδή έχουμε ένα θέμα με το πόσο πληθυσμό θα έχουμε τα επόμενα χρόνια, θεωρώ ότι είναι μεγάλη ευκαιρία. Όχι στην κανονικότητα που ξέραμε, στη νέα κανονικότητα που έρχεται η Ελλάδα μπορεί να είναι πραγματικά μπροστά, πρωταθλητής, μια βάση σταθερότητας, μια βάση ανάπτυξης για όλους εμάς, αλλά και να δώσει στον κόσμο για μια ακόμη φορά αυτές τις δυνατότητες με τις νέες τεχνολογίες που ήδη μπήκαν στη ζωή μας και ήδη τις χρησιμοποιούμε και οι νέοι και οι γεροντότεροι. Σας ευχαριστώ πολύ.
Σας ευχαριστούμε. Επόμενος ομιλητής ο κ. Τζανακόπουλος Δημήτριος από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, νομίζω ότι η προηγούμενη ομιλία είναι χαρακτηριστική της απογείωσης και της αποκοπής από την πραγματικότητα που χαρακτηρίζει το σύνολο των τοποθετήσεων των συναδέλφων από τη Νέα Δημοκρατία και από την Κυβέρνηση. Πραγματικά περιγράφηκε μια εικόνα η οποία είναι τόσο απομακρυσμένη από την κοινωνική πραγματικότητα που βιώνουν οι Έλληνες πολίτες, που πραγματικά μένει κάποιος άναυδος με την ευκολία που έχουν οι συνάδελφοι της Νέας Δημοκρατίας και οι συνάδελφοι της Κυβέρνησης να αυτοθαυμάζονται στα συντρίμμια της ελληνικής κοινωνίας. Αλλά θα έρθω στα θέματα της οικονομίας μετά, γιατί θέλω να ξεκινήσω από τη μελέτη των κυρίων Τσιόδρα και Λύτρα, η οποία κατά τη γνώμη μου θα αποδειχθεί θρυαλλίδα πολιτικών εξελίξεων, διότι είναι ένα συμβάν τομής. Και θα σας πω γιατί είναι συμβάν τομής, κύριοι της Κυβέρνησης. Κυρίες δεν βλέπω να υπάρχουν. Δεν είχε ο κ. Μητσοτάκης. Δεν έβρισκε λίγες μέρες μετά τις εκλογές του Ιουλίου. Θα είναι θρυαλλίδα πολιτικών εξελίξεων, διότι πλέον η συζήτηση, ο διάλογος, η κριτική, η αντιπαράθεση, η πολιτική σύγκρουση δεν θα γίνονται στη βάση εκτιμήσεων ή στη βάση των στοιχείων που επικαλείται ο ΣΥΡΙΖΑ-Προοδευτική Συμμαχία ή τα άλλα κόμματα της Αντιπολίτευσης. Θα γίνεται επί τη βάσει επιστημονικά αδιαμφισβήτητων από εσάς στοιχείων. Διότι έρχεται από δύο επιστήμονες, τους οποίους, τουλάχιστον μέχρι να τους «αδειάσει» η κ. Γκάγκα, καταλαβαίνω ότι η Κυβέρνηση αναγνώριζε ως κορυφαίους και μάλιστα, τους είχε -ιδιαίτερα στον κ. Τσιόρδα- εμπιστευτεί και τη θέση του επικεφαλής της επιτροπής των εμπειρογνωμόνων. Βοηθά αυτή η μελέτη να βγουν πολύ συγκεκριμένα συμπεράσματα, πολιτικά και κοινωνικά. Πρώτο πολιτικό συμπέρασμα: Ο κ. Μητσοτάκης είναι ψεύτης. Το ξέραμε, αλλά τώρα έρχεται η μελέτη αυτή να το επιβεβαιώσει πέραν πάσης αμφιβολίας, ακόμα και για τον πιο δύσπιστο. Και γιατί είναι ψεύτης; Διότι από τούτο εδώ το Βήμα πριν από λίγες ημέρες είχε πει ότι δεν έχει στα χέρια του καμμία μελέτη που να αποδεικνύει ότι η νοσηλεία εντός ΜΕΘ ή εκτός ΜΕΘ, η διασωλήνωση εντός ή εκτός ΜΕΘ, έχουν διαφορετική εξέλιξη, έχουν διαφορετικό αποτέλεσμα. Καμμία μελέτη δεν είχε. Αποδείχτηκε από αυτά τα οποία είπε ο κ. Λύτρας και χθες και σήμερα το πρωί ότι ο κ. Μητσοτάκης είπε συνειδητά ψέματα, για να ξεφύγει από το τεράστιο πολιτικό του αδιέξοδο και από την αδυναμία του να απαντήσει στον Αλέξη Τσίπρα, στον Αρχηγό της Αξιωματικής Αντιπολίτευσης. Συμπέρασμα δεύτερο. Ο κ. Μητσοτάκης έχει αποτύχει στρατηγικά στη διαχείριση της πανδημίας. Διότι τι μας λέει αυτή η μελέτη; Αφήνω το αυτονόητο, στο οποίο εστιάζουν πολλοί. Ποιο είναι το αυτονόητο; Ότι, δηλαδή, αν διασωληνώνεσαι εντός ΜΕΘ ή εκτός ΜΕΘ, υπάρχει τεράστια διαφορά. Και ποια είναι η διαφορά; Ότι εφόσον είσαι διασωληνωμένος εκτός μονάδας εντατικής θεραπείας, έχεις 87% περισσότερες πιθανότητες να καταλήξεις, σε σχέση με το αν νοσηλευόσουν σε μονάδα εντατικής θεραπείας. Αυτό είναι το πρώτο. Αλλά αυτό είναι αυτονόητο. Όποιον επιστήμονα και να ρωτήσετε, όποιον γιατρό και να ρωτήσετε, δεν θα τολμήσει να σας πει κάτι διαφορετικό. Η μελέτη, δηλαδή, επαναλαμβάνει το αυτονόητο. Υπάρχουν άλλα στοιχεία, σας τα είπα και προηγουμένως ο κ. Πολάκης. Ποια είναι αυτά; Ότι την περίοδο της μελέτης προκύπτει ότι υπάρχουν τουλάχιστον εξίμισι χιλιάδες θάνατοι, οι οποίοι έχουν γίνει εκτός μονάδας εντατικής θεραπείας και χωρίς καν διασωλήνωση. Τι σημαίνει αυτό; Πού πέθαναν αυτοί οι άνθρωποι, κύριε Πλεύρη; Πού πέθαναν; Στο σπίτι τους, στα επείγοντα, σε κάποια κοινή κλινική, χωρίς να έχουν την περίθαλψη που αρμόζει σε μια ανεπτυγμένη χώρα, μόνοι τους. Αυτό είναι το σοκαριστικό στοιχείο αυτής της μελέτης. Και αν το αναγάγουμε στο σήμερα, οι νεκροί αυτοί δεν είναι απλώς έξι, εξίμισι χιλιάδες. Είναι δώδεκα είναι δεκατρείς. Δεκατρείς χιλιάδες εκτός ΜΕΘ. Και ξέρετε κάτι; Ο κ. Κοντοζαμάνης όταν πέρυσι έλεγε ότι 80% των ανθρώπων πεθαίνουν εκτός μονάδας εντατικής θεραπείας, το ήξερε αυτό το στοιχείο. Αυτό αποτυπώνεται σε αυτήν τη μελέτη. Αυτό που έλεγε ο κ. Κοντοζαμάνης πέρυσι και το οποίο προσπαθούσατε να το μαζέψετε μετά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το τρίτο και χειρότερο ξέρετε ποιο είναι; Αυτή τη στιγμή η θνητότητα στις μονάδες εντατικής θεραπείας στην Ευρωπαϊκή Ένωση είναι περίπου στο 25% με 30%. Αυτό είναι το ποσοστό. Ξέρετε πόσο είναι το ποσοστό στην Ελλάδα; Κοντά στο 65%. Πώς εξηγείται αυτό; Είναι αυτό αποτυχία ή δεν είναι αποτυχία; Είναι στρατηγική αποτυχία στη διαχείριση της πανδημίας ή όχι; Και αν αυτό το ποσοστό το δούμε στο σύνολο της χώρας, ξέρετε πού θα καταλήξουμε; Θα καταλήξουμε στο ότι η θνητότητα στις μονάδες εντατικής θεραπείας της περιφέρειας είναι κοντά στο 90%, ίσως και πάνω από το 90% και 100% σε συγκεκριμένες περιπτώσεις -Έδεσσα, Αγρίνιο, Κέρκυρα, Κόρινθος-, ενώ έχουμε ένα χαμηλότερο ποσοστό, που δεν προσεγγίζει καν τον ευρωπαϊκό μέσο όρο, στα νοσοκομεία της Αττικής και της Θεσσαλονίκης. Έτσι προκύπτει το 65%. Αν αυτό δεν είναι αποτυχία τι είναι; Και φυσικά, το τέταρτο στοιχείο της μελέτης είναι οι περιφερειακές ανισότητες, οι οποίες συνδυάζονται με το συνολικό ποσοστό ακριβώς της θνητότητας που προκύπτει, αυτό το 65%. Ερώτημα; Κύριε Πλεύρη, έχετε έκθεση για το τέταρτο κύμα; Έχετε έκθεση για το τι συμβαίνει τώρα στα ελληνικά νοσοκομεία; Να απαντήσετε στην ομιλία σας. Και επίσης, έχετε κάνει καμμία αλλαγή, καμμία στροφή στην πολιτική σας, για να μην επαναληφθούν στο πέμπτο κύμα που έρχεται οι τραγωδίες του τρίτου και του τέταρτου κύματος; Καμμία αλλαγή στην πολιτική σας δεν έχετε κάνει. Είναι προφανές ότι ούτε μπορείτε ούτε θέλετε να διαχειριστείτε την πανδημία. Ο κατάλογος των νεκρών αυξάνεται και επειδή μας κάνετε και μαθήματα πολιτικού πολιτισμού, ο κ. Μητσοτάκης από τούτο εδώ το Βήμα πάλι κάποια στιγμή είχε πει ότι εμείς μετράμε στρέμματα, εσείς μετρούσατε φέρετρα. Αν είχα το πολιτικό ήθος και το πολιτικό ύφος του κ. Μητσοτάκη θα τον ρωτούσα: Τι μετράει τώρα ο κ. Μητσοτάκης; Τι μετράει, που μας κάνετε μαθήματα πολιτικού πολιτισμού; Δεν το ρωτάω, όμως.
Κύριε Τζανακόπουλε, ολοκληρώστε, παρακαλώ.
Ο προηγούμενος ομιλητής, κύριε Πρόεδρε, μίλησε δέκα λεπτά. Δώστε μου δύο λεπτά.
Όχι, τώρα, μην το πάμε έτσι.
Δεν έχουμε να κάνουμε εδώ, λοιπόν, με απλή ανεπάρκεια. Έχουμε να κάνουμε με πολιτική επιλογή, με στρατηγική πολιτική επιλογή. Και ποια είναι αυτή η στρατηγική πολιτική επιλογή; Να καταρρεύσει το Εθνικό Σύστημα Υγείας. Να μην επενδύσετε στο Εθνικό Σύστημα Υγείας. Να μειώσετε 820 εκατομμύρια ευρώ τις δαπάνες για το Εθνικό Σύστημα Υγείας, εν μέσω τέταρτου κύματος και ενώ περιμένουμε το πέμπτο. Να βγαίνει ο κ. Μητσοτάκης και τη στιγμή που έχουμε τέτοιες περιφερειακές ανισότητες στο Εθνικό Σύστημα Υγείας, να μιλάει για συγχωνεύσεις νοσοκομείων, αντί να μιλήσει για προσλήψεις ιατρικού και νοσηλευτικού προσωπικού και αύξηση των μισθών του ιατρικού και νοσηλευτικού προσωπικού. Και από πάνω να πανηγυρίζει ότι έχει κερδίσει τον ιό. Κέρδισε τον κορωνοϊό ο κ. Μητσοτάκης, μόνος σε ολόκληρο τον κόσμο. Και έχει το θράσος να εμφανίζεται σε αυτό εδώ το Βήμα και να μιλάει κατ' αυτόν τον τρόπο απέναντι στους ανθρώπους οι οποίοι χάνουν τους συγγενείς τους. Και έχετε και το θράσος να βγαίνετε και να πανηγυρίζετε, αυτοθαυμαζόμενοι και πάλι, περιφέρεστε αυτοθαυμαζόμενοι δυόμισι χρόνια, για τις μεγάλες επιτυχίες της ελληνικής οικονομίας. Ποιες είναι οι μεγάλες επιτυχίες; Μιλάτε για 6% ανάκαμψη για το 2021, αλλά δεν μας λέτε να δούμε σωρευτικά το 2020-2021 πού βρίσκεται η χώρα. Έβδομη από το τέλος της Ευρωπαϊκής Ένωσης είναι. Τι να δούμε; Να δούμε τον πληθωρισμό; Λέτε 4,9%. Είναι χαμηλό το ποσοστό 4,9% για την Ευρωπαϊκή Ένωση. Κατά τον ίδιο τρόπο καταμερίζεται ο πληθωρισμός ως βάρος στα εισοδήματα των μισθωτών, στα εισοδήματα των ανθρώπων που ζουν με τον κατώτατο μισθό και με τον ίδιο τρόπο επιμερίζεται στις μεγάλες επιχειρήσεις και τους επιχειρηματικούς ομίλους, κύριε Σταϊκούρα; Είναι ίδια η επιβάρυνση, όταν το κρέας, όταν το λάδι, όταν τα είδη πρώτης ανάγκης έχουν εκτιναχθεί στο 30%. Και βγαίνει ο «Σκλαβενίτης» και σας λέει «Έχετε καταλάβει τι έρχεται;». Να μιλήσουμε για τον κατώτατο μισθό, που λέγατε ότι θα τον αυξήσετε με διπλάσια από τον ρυθμό ανάπτυξης; Περιμένουμε το Γενάρη. Αν τον Γενάρη δεν έρθετε με 12% αύξηση του κατώτατου μισθού, είστε και εσείς ψεύτης και ο κ. Μητσοτάκης ψεύτης και το σύνολο της Κυβέρνησης ψεύτες.
Κύριε Τζανακόπουλε, εξαντλήθηκαν και τα δύο λεπτά που ζητήσατε.
Εξαπατάτε κατ' εξακολούθηση τον ελληνικό λαό. Και επίσης -κλείνω, ένα τελευταίο-, προσαρμογή 6% για το 2022. Από 7,3% το πρωτογενές έλλειμμα θα πάει στο 1,2%. Ποιος σας το ζήτησε αυτό, κύριε Σταϊκούρα; Ποιος σας το ζήτησε; Γιατί το κάνετε;
Καλώς.
Υπάρχει σύμφωνο σταθερότητας; Δεν υπάρχει. Για ποιον λόγο προχωράτε σε 6% προσαρμογή; Θα σας πω γιατί προχωράτε σε 6% προσαρμογή.
Καλώς.
Υπάρχει σύμφωνο σταθερότητας; Δεν υπάρχει. Για ποιον λόγο προχωράτε σε 6% προσαρμογή; Θα σας πω γιατί προχωράτε σε 6% προσαρμογή. Διότι στην πραγματικότητα ξέρετε πολύ καλά ότι το «Mitsotakis effect», το οποίο διαφημίζεται δήθεν σε σχέση με τα χαμηλά επιτόκια τα οποία παίρνετε εξαιτίας της «ομπρέλας» της Ευρωπαϊκής Κεντρικής Τράπεζας και εξαιτίας της ρύθμισης του χρέους που ο ΣΥΡΙΖΑ κατάφερε το 2018, δεν ισχύει.
Καλώς, κύριε Τζανακόπουλε. Κλείστε εδώ. Ευχαριστώ πολύ.
Δεν ισχύει. Και αυτή τη στιγμή έχετε εισάγει τη χώρα στα προεόρτια λιτότητας, η οποία και πάλι θα βαρύνει την κοινωνική πλειοψηφία. Είστε επικίνδυνοι. Πρέπει να φύγετε.
Θα δώσουμε τον λόγο τώρα στον Υπουργό Υγείας, τον κ. Πλεύρη. Μέχρι να ετοιμαστεί το Βήμα, κύριε Υπουργέ, να ενημερώσω το Σώμα ότι υπολείπονται πέντε ομιλητές Βουλευτές και τρεις Κοινοβουλευτικοί. Προτείνω μετά τον κ. Πλεύρη να πάμε σε έναν ομιλητή-Βουλευτή, δηλαδή- και να πάμε εναλλάξ, ένας Βουλευτής, ένας Κοινοβουλευτικός. Σε ό,τι αφορά τους Κοινοβουλευτικούς, θα πρότεινα -δεν ξέρω αν υπάρχει κάποια άλλη σκέψη ή πρόταση- να ξεκινήσουμε...
Όχι, κύριε Πρόεδρε.
Θέλετε από εσάς; Εντάξει, καμμία αντίρρηση. Έλεγα να ξεκινήσουμε ανάποδα. Δεν είναι θέμα. Θα πάμε με τον κ. Βρούτση, μετά θα ακολουθήσει η κ. Γιαννακοπούλου και ο κ. Μυλωνάκης. Αυτοί οι τρεις Κοινοβουλευτικοί είναι εξάλλου. Λοιπόν, κύριε Υπουργέ, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι Βουλευτές, στη συζήτηση του προϋπολογισμού και στην πραγματικότητα, μη έχοντας να πει η Αξιωματική Αντιπολίτευση τίποτα αναφορικώς με τον προϋπολογισμό, που είναι ένας προϋπολογισμός ανάπτυξης για το 2022, έχει αναλώσει όλη την κουβέντα στο κομμάτι της έκθεσης στην οποία αναφέρθηκε, καθώς επίσης και στο θέμα των ΜΕΘ και των διασωληνωμένων εκτός ΜΕΘ, οπότε θα ξεκινήσω από αυτό, για να μπούμε σε μια συζήτηση και να δούμε τι γίνεται. Για να δούμε και τις παθογένειες του συστήματος, να δούμε τι συνέβαινε. Θέλω να πάρω μια ενδεικτική ημερομηνία. Ακούω εσάς συνολικά να λέτε ότι για κάθε άνθρωπο ο οποίος δεν βρίσκεται σε κλινική ΜΕΘ είναι υπεύθυνος ο Κυριάκος Μητσοτάκης. Έχω ακούσει τον εκπρόσωπο Τύπου σας να το λέει συνέχεια. Επειδή πρέπει να μιλάμε συγκεκριμένα, αναφέρω: Στις 16 Ιανουαρίου, εβδομήντα οκτώ ασθενείς εκτός ΜΕΘ, διασωληνωμένοι και περιμένουν. Θεωρείτε ότι έχει ευθύνη η Κυβέρνηση για αυτό το πράγμα; Πείτε μου: Θεωρείτε ότι έχει ευθύνη;
Πάντα έχει ευθύνη αυτός που κυβερνάει, κύριε Πλεύρη! Πάντα έχει ευθύνη!
Σωστά, έτσι είναι ακριβώς, κύριε Πολάκη, γιατί αυτό είναι στις 16 Ιανουαρίου του 2017, οπότε εσείς ήσασταν υπεύθυνος που ήταν εβδομήντα οκτώ άτομα εκτός ΜΕΘ. Θα το καταθέσω στα Πρακτικά.
Παρακαλώ, ησυχία!
Είδατε; Είπατε «πάντα αυτός που κυβερνάει είναι υπεύθυνος». Εβδομήντα οκτώ άτομα εκτός ΜΕΘ, 16 Ιανουαρίου του 2017.
Έτσι είναι.
Τι άλλο γίνεται, κύριε Πολάκη, εδώ πέρα; Σας διαβάζω: Στις 25-7-2017, εκατόν πενήντα κλίνες ΜΕΘ πλήρως εξοπλισμένες δεν λειτουργούν, πέντε χιλιάδες ασθενείς χάνουν τη ζωή τους ετησίως από τη μη λειτουργία των κλινών ΜΕΘ. Ενενήντα ασθενείς ο χρόνος αναμονής, χωρίς πανδημία. Αυτά στις 25-7-2017. Μελέτες, κύριοι συνάδελφοι του ΣΥΡΙΖΑ, υπήρχαν. Και επειδή ανακαλύψατε τώρα τη μελέτη του κ. Τσιόδρα και του κ. Λύτρα, ας δούμε και τις άλλες μελέτες του κ. Λύτρα και του κ. Τσιόδρα. Στις 27 Οκτωβρίου του 2016, H1N1: Ξέρετε τι ποσοστό περιστατικών που νοσηλεύονταν οδηγήθηκαν σε θάνατο; Είναι έλεγχος στα τετρακόσια τριάντα τέσσερα κρούσματα. Είναι εκατόν ενενήντα έξι θάνατοι. Οι διασωληνωμένοι ασθενείς που περίμεναν κλίνη ΜΕΘ είχαν σημαντικότερα λιγότερα αποτελέσματα, 16,9% περισσότερες πιθανότητες: Μελέτη του κ. Τσιόδρα και του κ. Λύτρα για το 2015-2016. Για το 2016-2017, η ίδια μελέτη, όπου πανδημία δεν υπάρχει, γρίπη υπάρχει, με τον κ. Ξανθό και τον κ. Πολάκη Υπουργούς, τι γίνεται; Οι διασωληνωμένοι ασθενείς με σοβαρή γρίπη εν αναμονή της τοποθέτησης σε κλίνες ΜΕΘ είχαν σημαντικότερα φτωχότερα αποτελέσματα. Αυτή, λοιπόν, είναι η κατάσταση που υπάρχει στο Εθνικό Σύστημα Υγείας χωρίς καμμία πανδημία και γι' αυτόν τον λόγο, επειδή εσείς έχετε επιλέξει να κάνουμε μια πολιτική αντιπαράθεση για αυτά όλα, θα ξεκινήσουμε να δούμε τι παρέλαβε το 2019 η Κυβέρνηση και το τι έχει κάνει. Διότι ξαφνικά οι πρώην Υπουργοί Υγείας του ΣΥΡΙΖΑ ανακάλυψαν ότι οι αναμονές σε κλίνες ΜΕΘ έγιναν στην περίοδο COVID. Και αν στην περίοδο πανδημίας υπάρχουν αναμονές και υπάρχει ευθύνη της Κυβέρνησης, τι ευθύνη υπάρχει προσωπικά στον Πρωθυπουργό του 2015-2019 και στους Υπουργούς Υγείας, όπου χωρίς πανδημία υπήρχαν αυτές οι αναμονές στις πεντακόσιες πενήντα κλίνες ΜΕΘ, εκ των οποίων λειτουργούσαν οι τετρακόσιες τριάντα οκτώ για μεγάλο διάστημα, γιατί καθυστερήσατε να τις στελεχώσετε.
Τώρα λες ψέματα!
Παρακαλώ!
Εδώ, λοιπόν, εγώ σήμερα αυτό που κρατάω και είναι το ωραίο είναι ότι, όταν είπα «έχει ευθύνη η Κυβέρνηση;», είπε ο κ. Πολάκης «πάντα έχει». Και ήταν αυτός Υπουργός. Αυτό είναι το καλύτερο!
Σαφώς!
Παρακαλώ, ησυχία.
Πάμε, λοιπόν, τώρα παρακάτω. Θα τα ακούσετε όλα. Βλέπετε, λοιπόν, ότι αυτή είναι η κατάσταση του Εθνικού Συστήματος Υγείας. Μήπως επί COVID προέκυψαν οι διαφορές στα νοσοκομεία των αστικών κέντρων και στα περιφερειακά νοσοκομεία; Δεν υπήρχαν αυτά τα προβλήματα τα οποία υπάρχουν τώρα; Μήπως το ότι έχουμε διπλάσιες νοσοκομειακές λοιμώξεις από ό,τι έχει η Ευρωπαϊκή Ένωση προέκυψε στην περίοδο της πανδημίας; Αυτές, λοιπόν, είναι οι παθογένειες του συστήματος και αυτές τις παθογένειες του συστήματος, για να φύγουμε από την μικροκομματική αντιπαράθεση, αν δεν τις παραδεχτούμε, δεν θα τις αντιμετωπίσουμε ποτέ. Και εδώ πέρα, με συγχωρείτε, αλλά -το είπα- βάζω και το προσωπικό παράδειγμα, γιατί και εγώ ήμουν θύμα νοσοκομειακής λοίμωξης σε αθηναϊκό πανεπιστημιακό νοσοκομείο, που πάλι όμως, δυστυχώς, έχει διπλάσιο μέσο όρο νοσοκομειακών λοιμώξεων απ' ό,τι έχει όλη η Ευρωπαϊκή Ένωση. Αυτά, λοιπόν, να μην τα δούμε, να μην τα αντιμετωπίσουμε ή να τα κρύβουμε και να λέμε ότι δεν υπάρχουν και ξαφνικά ότι ανακαλύψαμε ότι είναι διαφορετικό το ποσοστό γενικώς θνητότητας σε περιφερειακά νοσοκομεία; Και αυτό, με συγχωρείτε, αλλά είναι και το πρόβλημα που λέμε. Διότι τι άκουσα προηγουμένως εδώ πέρα; Αν τυχόν πρέπει να ενωθούν ή να μην ενωθούν νοσοκομεία. Τα νοσοκομεία πρέπει να παρέχουν υψηλού επιπέδου υπηρεσίες. Και πιστέψτε με, πολλές φορές όταν υπάρχουν δίπλα δύο και τρία νοσοκομεία, δεν σημαίνει ότι είναι στελεχωμένα για να παρέχουν αυτή την υπηρεσία. Τι κάναμε, όμως, εμείς σε αυτό το οποίο βρήκαμε; Σε αυτό το οποίο βρήκαμε, κύριοι συνάδελφοι, κάναμε τα εξής. Είναι 2019, έχουμε παραλάβει το καλοκαίρι την εξουσία και το 2020 έχουμε τον κορωνοϊό. Και οι πεντακόσιες πενήντα κλίνες ΜΕΘ που γίνονται χίλιες τριακόσιες κλίνες ΜΕΘ. Και πώς στελεχώνονται αυτές οι κλίνες, όπως και το Εθνικό Σύστημα Υγείας; Με δώδεκα χιλιάδες επικουρικούς, δύο χιλιάδες επικουρικούς γιατρούς και δύο χιλιάδες εκατό μόνιμες προσλήψεις, με προκήρυξη για προσλήψεις ιατρών σε δύο χρόνια δύο χιλιάδες οκτακόσιες ενενήντα οκτώ θέσεις, όταν εσείς σε τεσσεράμισι χρόνια κάνατε δύο χιλιάδες επτακόσιες πενήντα τέσσερις θέσεις. Και όλος αυτός ο κόσμος μπήκε στο σύστημα και προφανώς, έγινε ανάπτυξη κλινών ΜΕΘ και μπήκαν στο σύστημα του ΕΚΑΒ και ιδιωτικές κλίνες ΜΕΘ που υπήρχαν, του ιδιωτικού τομέα, που γίνεται διαχείριση. Και έπρεπε αυτό το Εθνικό Σύστημα Υγείας να διαχειρίζεται συγχρόνως δύο λίστες ΜΕΘ, μία λίστα για τα περιστατικά COVID, μία λίστα για τα περιστατικά non-COVID, που δεν μπορούν να συνυπάρξουν μεταξύ τους και ανά πάσα στιγμή έπρεπε τη μια φορά να αυξάνεις κλίνες ΜΕΘ στον έναν τομέα, αναλόγως της πίεσης, να μειώνεις στον άλλο. Από αυτό, λοιπόν, το Εθνικό Σύστημα Υγείας που πήραμε, που σας έδειξα πώς ήταν, που είχε όλα αυτά τα προβλήματα, κάναμε τα απαιτούμενα θέματα που υπάρχουν και ξαφνικά εσείς, που είχατε αυτές τις αναμονές, που ήσασταν στα Υπουργεία και βλέπατε κάθε βράδυ αυτές τις αναμονές, ανακαλύψατε ξαφνικά ότι οι αναμονές ξεκίνησαν στην εποχή COVID. Δεν ξεκίνησαν στην εποχή COVID. Υπήρχαν. Αντιθέτως, με την προσθήκη κλινών ΜΕΘ που έχουν γίνει όλο αυτό το διάστημα, όταν περάσει πανδημία, θα μπορούμε να πούμε, ναι, ότι στο Εθνικό μας Σύστημα Υγείας έχουμε τις κλίνες τις οποίες χρειαζόμαστε για να μη συναντήσουμε ξανά τέτοιες αναμονές. Και τι έκανε από την πρώτη στιγμή ο Πρωθυπουργός, ο Κυριάκος Μητσοτάκης; Έκανε τον οργανισμό για να ελέγξει την ποιότητα των νοσοκομείων και έχει πει σε σειρά συνεντεύξεών του τα προβλήματα τα οποία υπήρχαν στο Εθνικό Σύστημα Υγείας. Τον καταψηφίσατε τον συγκεκριμένο οργανισμό, τον ΟΔΙΠΥ. Και ξέρετε γιατί τον καταψηφίσατε; Δεν θέλατε να ελεγχθεί η ποιότητα στα δημόσια νοσοκομεία, γιατί λέγατε ότι είναι το όχημα που θα πάτε στις ιδιωτικοποιήσεις, γιατί θέλατε να έχετε το πρόβλημα κάτω από το χαλί. Και ο ΟΔΙΠΥ ξεκίνησε και άρχισε να κάνει έρευνες στα περιφερειακά νοσοκομεία και όταν είχα την τιμή να προτείνω τον κ. Ζαούτη, λοιμωξιολόγος και ειδικά σε νοσοκομειακές λοιμώξεις και πήγαμε στον Πρωθυπουργό, η εντολή που είχε πάρει ήταν να ελεγχθεί η διαδικασία των νοσοκομειακών λοιμώξεων. Και, κύριοι συνάδελφοι, ναι, ως Υπουργός Υγείας έχω ζητήσει από τον ΕΟΔΥ και γίνεται αυτή η εργασία να δούμε συνολικά τους θανάτους όχι μόνο στα COVID, αλλά και στα non-COVID περιστατικά. Και ξέρετε τι να δούμε σε αυτούς τους θανάτους;. Αν υπάρχει δευτερογενής αιτία. Η πρωτογενής αιτία μπορεί να είναι το εγκεφαλικό, μπορεί να είναι το έμφραγμα. Να δούμε και τις δευτερογενείς αιτίες που μπορεί να είναι λοιμώξεις και να δούμε πραγματικά αυτήν τη στιγμή συνολικά πού υπάρχει πρόβλημα στο Εθνικό Σύστημα Υγείας και πού πρέπει, κοιτώντας κατάματα το πρόβλημα, να πάμε να το αντιμετωπίσουμε. Ο κορωνοϊός απλώς αυτά τα έφερε πιο γρήγορα, αλλά αυτές είναι παθογένειες του Εθνικού Συστήματος Υγείας που πρέπει να αντιμετωπιστούν. Δεν είναι δυνατόν να έχουμε ποσοστά χειρότερα από την Ευρωπαϊκή Ένωση στην κανονική εποχή, η οποία υπήρχε προ πανδημίας. Και στην πανδημία έγινε ένας τεράστιος αγώνας σε όλη αυτή την κατεύθυνση. Και πολλές φορές με την κριτική που κάνετε και υιοθετείτε αυτούς που προσβάλλετε είναι τους γιατρούς που βρίσκονται μέσα στο Εθνικό Σύστημα Υγείας υιοθετώντας ψευδέστατες καταγγελίες ότι υπάρχουν κλίνες που είναι κλειστές και τις κρατάνε για επωνύμους, όταν το σύστημα το ηλεκτρονικό που έγινε, μάλιστα, και αναβαθμίστηκε επί Υπουργίας του κ. Ξανθού και το ξέρει, είναι ένα σύστημα στο οποίο οι μόνοι που παρεμβαίνουν είναι ο γιατρός που ανεβάζει την υποβολή στο ΕΚΑΒ και ο γιατρός ο οποίος αποδέχεται την υποβολή. Γιατροί είναι μόνο και είναι οι γιατροί ήρωες που λέμε που βρίσκονται μέσα στις ΜΕΘ. Αυτοί χειρίζονται όλο το σύστημα και υιοθετώντας εσείς κατηγορίες ότι σε αυτό το σύστημα κρατούνται κλειστές κενές κλίνες, ουσιαστικά λέτε ότι αυτοί οι γιατροί που είναι στην πρώτη γραμμή δίνουν τον αγώνα.
Εμείς το φτιάξαμε αυτό το σύστημα!
Και επειδή αναφερόμαστε στην περίφημη μελέτη, τι άλλο μας δείχνει αυτή η μελέτη; Η μελέτη μας δείχνει κάτι αυτονόητο, ότι προφανώς όταν πιέζεται το Εθνικό Σύστημα Υγείας και αυξάνονται οι διασωληνωμένοι είναι πολύ πιο δύσκολη η διαχείριση. Αυτό το λέει. Φυσικά και είναι έτσι, αλλά σας δείχνω στοιχεία όταν δεν υπήρχαν πάνω από τετρακόσιοι διασωληνωμένοι και δεν μπορούσατε να τα διαχειριστείτε. Με πεντακόσιους, εξακόσιους και επτακόσιους φυσικά είναι πιο δύσκολη η διαχείριση. Πανδημία είναι και εκεί γίνεται η μάχη. Και ποια είναι ουσιαστικά η ψυχή αυτής της μελέτης; Ότι δεν πρέπει να φτάσει ο άλλος σε αυτήν την κατάσταση, ο ασθενής, και για να μην φτάσει, θα πρέπει να έχει εμβολιαστεί. Και τι κάνατε, λοιπόν, εσείς για τους εμβολιασμούς; Θέλετε να σας πω τι κάνατε; Δεν μπαίνω τώρα σε αυτά τα γνωστά, το αν είναι τα εμβόλια και τα άλλα που είχε ξεκινήσει ο κ. Πολάκης. Πάμε τώρα στα τελευταία. Πεντακόσιοι ογδόντα χιλιάδες συμπολίτες μας άνω των εξήντα δεν είχαν πάει να εμβολιαστούν. Βάλαμε την υποχρεωτικότητα με το διοικητικό πρόστιμο. Το καταψηφίσατε και μιλήσατε για αποτυχημένο μέτρο. Σας λέω, κύριοι συνάδελφοι, τα σημερινά στοιχεία: Εκατόν δεκαεννιά χιλιάδες έχουν κλείσει, έχουν κάνει ραντεβού και άλλες είκοσι χιλιάδες έχουν αιτηθεί κατ' οίκον από αυτές τις πεντακόσιες ογδόντα χιλιάδες. Πετυχαίνει ή δεν πετυχαίνει το μέτρο; Εκατόν σαράντα χιλιάδες πάνε να εμβολιαστούν στις πεντακόσιες ογδόντα χιλιάδες που ήταν ανεμβολίαστοι. Οι εμβολιασμοί έχουν ανέβει πάνω από δέκα μονάδες. Έχουμε ξεπεράσει τον ευρωπαϊκό μέσο όρο τώρα μόλις ολοκληρωθεί και η δεύτερη δόση και στις ηλικίες άνω των εξήντα από το 81% έχουμε πάει στο 87%, γιατί ακριβώς αν είναι εμβολιασμένος ο κόσμος, δεν βρίσκεται σε αυτήν την κατάσταση, διότι το 90% των διασωληνωμένων σε διαχρονική βάση είναι από συμπολίτες μας που είναι ανεμβολίαστοι και κατά βάση άνω των εξήντα και αυτήν τη στιγμή με 80% εμβολιασμένο τον γενικό πληθυσμό πάλι το 81%-82% είναι ανεμβολίαστοι μέσα στις ΜΕΘ. Και αντί να δοθεί εκεί αγώνας, εσείς καταψηφίσατε αυτό το μέτρο. Καταψηφίσατε ακόμα και τις κυρώσεις για τους γονείς, οι οποίοι δεν στέλνουν τα παιδιά τους σχολείο. Καταψηφίσατε και την υποχρεωτικότητα στο υγειονομικό προσωπικό. Όλη, λοιπόν, την προσπάθεια την οποία την κάνατε την καταψηφίζατε και ερχόσασταν εδώ πέρα να κάνετε κριτική, έχοντας, όμως, πια κυβερνήσει πέντε χρόνια και έχοντας αυτά τα στοιχεία μέσα στο Εθνικό Σύστημα Υγείας. Και έρχεστε εδώ και λέτε και ψέματα. Λέτε ότι μειώνουμε τον προϋπολογισμό για την υγεία συγκρίνοντας τις δαπάνες, οι οποίες έγιναν συν τις έκτακτες COVID. Ο προϋπολογισμός συγκρίνεται προϋπολογισμός 2021-προϋπολογισμός 2022. Ποια είναι, λοιπόν, τα στοιχεία του προϋπολογισμού 2021 και προϋπολογισμού 2022; 4.270.000.000 τακτικός προϋπολογισμός το 2021, 4.520.000.000 τακτικός προϋπολογισμός του 2022. Είναι 250 εκατομμύρια παραπάνω και παίρνετε το νούμερο, τα 5,1 δισεκατομμύρια, που είναι οι δαπάνες που έχουν γίνει, που έχει μέσα και τις έκτακτες δαπάνες που έγιναν που προφανώς το 2022 έχει γίνει μια πρόβλεψη συγκεκριμένη για τις έκτακτες δαπάνες και αναλόγως της πορείας της πανδημίας αυτή η πρόβλεψη θα αλλάξει. Όμως, στα τακτικά κονδύλια είναι 250 εκατομμύρια ο κρατικός προϋπολογισμός περισσότερα χρήματα. Και αυτό το οποίο είπε ο Πρωθυπουργός από αυτό εδώ το Βήμα, το οποίο το έχετε κάνει σημαία και προσπαθείτε να το διαστρεβλώσετε, είναι αυτό που είναι και η πραγματικότητα. Ποια είναι η πραγματικότητα; Ότι έχει γίνει ένας πολύ μεγάλος αγώνας αυτήν τη στιγμή γνωρίζοντας την πίεση που υπάρχει στο Εθνικό Σύστημα Υγείας και, ναι, σε αυτήν την πίεση έχουμε διαμορφώσει κλίνες και εκτός ΜΕΘ. Δεν είναι κλίνες απλές, όπως λέτε. Τα χειρουργικά κρεβάτια είναι κλίνες ΜΕΘ ουσιαστικά, είναι χειρουργικά κρεβάτια. Οι ΜΑΦ οι κλίνες είναι κλίνες ΜΑΦ. Για τις άλλες κλίνες που μπαίνουν μόνιτορ και αναπνευστήρας προσπαθούμε εκτός ΜΕΘ να παρέχουμε την καλύτερη δυνατή υποστήριξη σε όλους αυτούς τους συμπολίτες μας. Και επειδή υπάρχει και επίκαιρη ερώτηση και ερώτηση του ΣΥΡΙΖΑ για τα στοιχεία, που θα τα δείτε και αυτά τα στοιχεία, θα καταλάβετε ότι είναι τελείως διαφορετικά από αυτά όλα τα οποία λέτε. Και σε όλους τους Έλληνες πολίτες εν μέσω πανδημίας δόθηκε η ίδια δυνατότητα πρόσβασης, η οποία υπάρχει με δυσκολίες, με μεγάλο αγώνα του προσωπικού. Και εσείς έρχεστε εδώ πέρα, που είστε υπεύθυνοι για τις αναμονές χωρίς πανδημία, και προσπαθείτε να οδηγήσετε την Αντιπολίτευση αποκλειστικά σε ένα μόνο πράγμα που δεν συζητείται πουθενά. Ήμασταν στο Συμβούλιο Υπουργών Υγείας και με άνεση λένε χώρες με μεγάλα, με πανίσχυρα εθνικά συστήματα υγείας ότι «είχαμε πρόβλημα και στείλαμε σε γειτονικές χώρες κόσμο». Και δεν γίνεται καμμία κριτική πουθενά γιατί είναι σε συνθήκες πανδημίας. Και εσείς έρχεστε εδώ πέρα και κάθε μέρα λέτε ανακοινώσεις βάζοντας ουσιαστικά αυτό που ειπώθηκε χθες, το χυδαίο από τον κ. Κουρουμπλή. Συγκεκαλυμμένα αυτό το πράγμα λέτε. Λέτε ότι αυτή εδώ η παράταξη είναι υπεύθυνη. Όταν λέει, δηλαδή, ο Εκπρόσωπος Τύπου ότι για κάθε έναν που δεν βρίσκει κρεβάτι ΜΕΘ είναι υπεύθυνος ο Κυριάκος Μητσοτάκης, τι διαφορετικό λέει από αυτό που ακούστηκε; Απλώς αυτό ακούστηκε με έναν τόσο χυδαίο τρόπο που και εσείς υποχρεωθήκατε να τον διαγράψετε. Βέβαια, δεν θα διαγραφεί ποτέ αυτός, ο οποίος έχει πει τα ίδια πράγματα και συνεχίζει να τα λέει. Σε αυτό, λοιπόν, όλο το πλαίσιο πάτε να κάνετε μια πολιτική αντιπαράθεση στο συγκεκριμένο, προσπαθώντας να δείξετε ουσιαστικά ότι όλα σε αυτό το Εθνικό Σύστημα Υγείας ήταν καλώς καμωμένα και βρέθηκε ένας COVID και εξαιτίας του COVID έχουμε αυτά που παρουσιάζονται σήμερα. Αυτά, λοιπόν, εμείς σε αντίθεση με εσάς τα βάζουμε πρώτη προτεραιότητα και τα έχουμε βάλει και εν μέσω πανδημίας και θα είναι και το 2022. Και αυτό είναι το νέο ΕΣΥ, το οποίο λέει ο Κυριάκος Μητσοτάκης, στο οποίο νέο ΕΣΥ τα νοσοκομεία θα είναι για να υπηρετούν τους ασθενείς. Και για να υπηρετούν τους ασθενείς τα νοσοκομεία σημαίνει ότι μέσω του Ταμείου Ανάκαμψης θα τα ενισχύσουμε με υλικοτεχνική υποδομή και εξοπλισμό και κτηριακές υποδομές, για τις οποίες έχουμε καταφέρει να διασφαλίσουμε τεράστια ποσά που θα πέσουν όλα στο Εθνικό Σύστημα Υγείας εκεί, όμως, που χρειαζόμαστε να είναι τα ισχυρά νοσοκομεία που θα δέχονται όλον τον κόσμο που έχει πρόβλημα. Θα στηριχθεί η πρωτοβάθμια περίθαλψη με χρήματα μέσα από το Ταμείο Ανάκαμψης και την επόμενη μέρα θα θέλουμε να έχουμε δημιουργήσει τις βάσεις, ώστε πραγματικά η κουβέντα να ξεκινάει στην πραγματική της ουσία. Η πραγματική της ουσία είναι ότι εμείς βλέπουμε κατάματα τις παθογένειες του Εθνικού Συστήματος Υγείας εν μέσω πανδημίας, το ισχυροποιούμε όσο μπορούμε και προστατεύουμε τους πολίτες και κατά τη διάρκεια, αλλά και μετά την πανδημία θα παραδώσουμε στους Έλληνες πολίτες ένα νέο ΕΣΥ που θα υπηρετεί το δημόσιο αγαθό της υγείας κατά τρόπο, όχι δογματικό που πιστεύετε. Σε αυτό το νέο ΕΣΥ προφανώς θα είναι οι δημόσιες δομές, προφανώς θα είναι οι συμπράξεις ιδιωτικού και δημόσιου τομέα, προφανώς θα είναι οι σχέσεις με τον ιδιωτικό τομέα, γιατί το δημόσιο αγαθό της υγείας είναι ο στόχος αυτής της Κυβέρνησης και το δημόσιο αγαθό της υγείας μπορεί να το παραγάγουν όλες οι υπηρεσίες που υπάρχουν σε αυτόν εδώ τον τόπο. Με περηφάνια, λοιπόν, ψηφίζουμε τον προϋπολογισμό του 2022, ο οποίος είναι ένας προϋπολογισμός που θέλει να δώσει και στο Εθνικό Σύστημα Υγείας την πνοή για τα επόμενα χρόνια, για να έχουν οι Έλληνες πολίτες την υγεία που δικαιούνται.
Έχω να κάνω μια ανακοίνωση προς το Σώμα…
Θα ήθελα τον λόγο, κύριε Πρόεδρε.
Κι εγώ, κύριε Πρόεδρε.
Σας παρακαλώ! Καθίστε κάτω, κύριε Ξανθέ.
Σηκώθηκα για να με δείτε.
Διακόπτετε το Προεδρείο όταν ανακοινώνει κάτι στο Σώμα; Μου ζητήσατε κάτι και σας το αρνήθηκα; Έλεος δηλαδή! Υπάρχουν και κάποιες διαδικασίες. Υπάρχει μια σειρά. Έλεος πλέον! Σας παρακαλώ!
(Δεν ακούστηκε)
Αφήστε αυτά τα υπονοούμενα, κύριε Πολάκη.
Ποιο υπονοούμενο;
Ηρεμήστε, ηρεμήστε Καταλαβαίνω και ξέρω ότι ο κ. Ξανθός ως Κοινοβουλευτικός θέλει να ρωτήσει κάτι, όπως και η κ. Γιαννακοπούλου. Αφήστε το Προεδρείο να πει την ανακοίνωση για να σας δώσει τον λόγο. Έλεος! Η ανακοίνωση προς το Σώμα είναι η εξής: Ο Υπουργός Οικονομικών κ. Χρήστος Σταϊκούρας κατέθεσε σήμερα 17-12-2021 τα παρακάτω σχέδια νόμων:1.«Για την κύρωση του Απολογισμού του Κράτους οικονομικού έτους 2020» 2.«Για την κύρωση του Ισολογισμού του Κράτους και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς από 1-1-2020 έως 31-12-2020». Παραπέμπονται στην Επιτροπή του Απολογισμού και του Γενικού Ισολογισμού του Κράτους και ελέγχου της εκτέλεσης του Προϋπολογισμού του Κράτους. Κύριε Ξανθέ, προφανώς θέλετε να κάνετε κάποια ερωτήματα. Παρακαλώ, πολύ σύντομα. Το ίδιο ισχύει και για εσάς, κυρία Γιαννακοπούλου. Μετά ο Υπουργός προφανώς θα πάρει τον λόγο για να απαντήσει για να συνεχίσουμε τη διαδικασία. Κύριε Ξανθέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, νομίζω ότι κάνατε σήμερα μία προσπάθεια αντιστροφής ενός προφανέστατα δυσμενούς κλίματος, κοινωνικού και πολιτικού, απέναντι στην Κυβέρνηση, με αφορμή αυτή τη δημοσιότητα και τη μελέτη για την οποία έχει πια γίνει πολλή συζήτηση στη χώρα. Επαναλαμβάνετε τις ίδιες ανακρίβειες και κάνετε τις ίδιες αριθμητικές αλχημείες. Σας έχουμε απαντήσει πάρα πολλές φορές. Επειδή λοιπόν συστηματικά το αποκρύπτετε αυτό, ξέρετε πόσες κλίνες παρέδωσε η Νέα Δημοκρατία το 2015; Ξέρετε ή δεν ξέρετε; Επειδή λοιπόν ξέρετε, αλλά δεν το λέτε, θα το πούμε εμείς. Οι κλίνες ήταν τετρακόσιες σαράντα το 2015, πραγματικά ιστορικό χαμηλό στην ιστορία της εντατικής θεραπείας στη χώρα. Και προφανώς υπήρχαν προβλήματα και δυσκολίες, ιδιαίτερα όταν είχαμε έξαρση των εποχικών λοιμώξεων και των αναπνευστικών λοιμώξεων, ένα-δύο μήνες το χειμώνα. Και προφανώς, όταν έχεις τέτοια έξαρση, πιέζεται το σύστημα υγείας και υπάρχουν φτωχότερα αποτελέσματα, όπως λέει η μελέτη. Αυτό είναι το θέμα, ότι είχαμε αναμονές και στην προτέρα κατάσταση; Εμείς λοιπόν, παραλάβαμε τετρακόσιες σαράντα, προσθέσαμε μέσα σε συνθήκες μνημονίου και λιτότητας -και φυσικά χωρίς πανδημία- εκατόν είκοσι κλίνες, κάναμε πεντακόσιες προσλήψεις προσωπικού, εκατό γιατρών και τετρακοσίων νοσηλευτών, τηρώντας τις αναλογίες προσωπικού, με βάση τις κλίνες. Κάνετε την τεράστια αλχημεία να προσθέτετε τα διακόσια πενήντα κρεβάτια του ιδιωτικού τομέα και των στρατιωτικών νοσοκομείων στο λογαριασμό το δικό σας και να το αφαιρείτε από το λογαριασμό της προηγούμενης κυβέρνησης. Ο ΣΥΡΙΖΑ λοιπόν παρέδωσε όντως πεντακόσιες εξήντα, αυξάνοντάς τες κατά 30%, αλλά και τα διακόσια πενήντα αυτά κρεβάτια του ιδιωτικού τομέα και των στρατιωτικών νοσοκομείων υπήρχαν και τότε, άρα ήταν οκτακόσιες δέκα οι κλίνες. Δεν μπορείτε να συγκρίνετε λοιπόν πεντακόσιες εξήντα με χίλιες τριακόσιες. Ή θα είναι οκτακόσιες δέκα αυτές που παρέδωσε ο ΣΥΡΙΖΑ ή θα είναι χίλιες πενήντα οι δικές σας. Σταματήστε λοιπόν να κοροϊδεύετε τον κόσμο, γιατί ο κόσμος έχει καταλάβει ότι έχουμε μια συνολικά τραγική αποτυχία, με επώδυνο τρόπο και τώρα δεν έχουμε μια έξαρση ενός δύο μηνών. Έχουμε ουσιαστικά το τρίτο κύμα από πέρσι το φθινόπωρο σε μία παρατεταμένη κρίση στελέχωσης, λειτουργίας και ανθεκτικότητας στο σύστημα υγείας. Αυτή είναι η ουσία του θέματος και πραγματικά θεωρώ ότι είναι πολύ αμετροεπές να έρχεστε εσείς εδώ και να έρθει και ο Πρωθυπουργός και να ισχυρίζεται ότι δεν υπάρχει διαφορά στην ποιότητα της φροντίδας μεταξύ διασωληνωμένων εντός και εκτός ΜΕΘ. Εγώ και ο Παύλος Πολάκης αναγνωρίζουμε ότι υπήρχε δυσκολία, αλλά δεν βγήκαμε ποτέ να πούμε εμείς, ούτε ο Τσίπρας, ότι είναι το ίδιο πράγμα, γιατί αυτό προσβάλλει βεβαίως τους γιατρούς πρωτίστως, τους νοσηλευτές και φυσικά την κοινωνία.
Κυρία Γιαννακοπούλου, όσο μπορείτε και εσείς κινηθείτε στα πλαίσια του χρόνου που θα σας δοθεί. Ορίστε, έχετε τον λόγο.
Ναι, πολύ σύντομα, κύριε Πρόεδρε. Κύριε Υπουργέ, έκανα την ερώτηση το πρωί στον κ. Σκέρτσο, τώρα θέλω να την απευθύνω και σε εσάς, καθώς είστε ο καθ' ύλην αρμόδιος, πόσο μάλλον αφού όπως διαβάσαμε και είδαμε η μελέτη Τσιόδρα-Λύτρα μπαίνει πλέον και στο μικροσκόπιο της εισαγγελίας, στο πλαίσιο της ευρύτερης έρευνας η οποία γίνεται για τις ΜΕΘ. Το ερώτημα λοιπόν παραμένει, κύριε Υπουργέ και είναι πότε και ποιοι πήραν στα χέρια τους τη μελέτη Τσιόδρα-Λύτρα. Και για να το κάνουμε ακόμα πιο ξεκάθαρο και πιο συγκεκριμένο, πότε ενημερωθήκατε εσείς, κύριε Υπουργέ, για τη μελέτη και πότε ο Πρωθυπουργός της χώρας; Γιατί ο κ. Λύτρας είπε σε δελτίο ειδήσεων ότι είχε ενημερώσει και τους αρμοδίους οι οποίοι λαμβάνουν αποφάσεις. Ποιοι είναι αυτοί; Να μας πείτε, αν είστε εσείς, αν είναι ο Πρωθυπουργός. Απλή η ερώτηση, απλή και η απάντηση. Ξέρετε κάτι; Το είπα και στην κ. Γκάγκα τις προάλλες. Υπάρχουν στιγμές που οι πολιτικοί λένε mea culpa, κύριε Υπουργέ και ναι, η μελέτη του κ. Τσιόδρα λέει κάτι το οποίο λέει και η κοινή λογική. Άρα, λοιπόν, ο κ. Μητσοτάκης θα ήταν προτιμότερο να έλεγε «ήξερα, αλλά το υποτίμησα». Γιατί αν εννοείτε αυτό το οποίο λέτε για κοινό μέτωπο κατά του κορωνοϊού, αυτό πρωτίστως απαιτεί ειλικρίνεια, να είστε ειλικρινείς και να μην κρύβεστε. Έστω και τώρα να προχωρήσετε σε ουσιαστική στήριξη του Εθνικού Συστήματος Υγείας, που παραμένει ακόμα και σήμερα υποστελεχωμένο, υποχρηματοδοτούμενο και με εξουθενωμένο προσωπικό. Πείτε την αλήθεια επιτέλους και στηρίξτε ουσιαστικά και πραγματικά το ΕΣΥ.
Τον λόγο έχει τώρα ο Υπουργός Υγείας να απαντήσει και μετά συνεχίζουμε με τους ομιλητές.
Επιτέλους λοιπόν από αυτήν την κουβέντα να καταλάβουμε τι γινόταν συνολικά στις ΜΕΘ. Δεν είναι έτσι όπως τα λέτε, κύριε Ξανθέ.
Για πείτε πώς είναι.
Δεν είναι έτσι. Ρωτήστε τον κ. Πολάκη πώς θα μπορούσαν οκτώ, εννιά μήνες πριν να είχαν λειτουργήσει τα εκατόν είκοσι κρεβάτια, τότε που έμπαιναν μέσα στο ΚΕΕΛΠΝΟ και έπαιρναν τους φακέλους που ήταν ο διαγωνισμός. Η καταγγελία είναι αυτή, ότι ενώ θα λειτουργούσαν κλίνες ΜΕΘ, καθυστερούσαν τη διαδικασία για να γίνει διαφορετική στελέχωση. Γιατί αυτές οι κλίνες ΜΕΘ είχαν προβλεφθεί και ήταν να γίνει η στελέχωσή τους, την οποία εσείς, ο κ. Πολάκης για την ακρίβεια καθυστέρησε να την κάνει και υπήρχαν αυτά όλα τα προβλήματα. Δεύτερον, αναφέρεστε στον ιδιωτικό τομέα. Μα, αυτές οι κλίνες έχουν ενταχθεί στο Εθνικό Σύστημα Υγείας. Γι' αυτό προσμετρώνται. Οι κλίνες που προσμετρώνται είναι αυτές που έχουν ενταχθεί στο Εθνικό Σύστημα Υγείας και γίνεται η διαχείριση από το Εθνικό Σύστημα Υγείας.
Εσείς τις αναπτύξατε;
<utter_285 name="ΑΘΑΝΑΣΙΟΣ ΠΛΕΥΡΗΣ" role="Υπουργός Υγείας" member_name="πλευρης κωνσταντινου αθανασιος" member_role="['υπουργος υγειας(31/08/2021-24/12/2021)']" member_party="νεα δημοκρατια" member_region="α' αθηνων" member_gender="male" current_gov="['μητσοτακη κυριακου(08/07/2019-10/02/2022)']" :>Εσείς τι θέλατε δηλαδή; Να προσθέτω κλίνες τις οποίες δεν διαχειρίζεται το Εθνικό Σύστημα Υγείας; Από την πλατφόρμα του ΕΚΑΒ γίνεται χρήση και άρα υπάρχει υπερδιπλασιασμός των κλινών ΜΕΘ και υπάρχει και στελέχωση αυτών των κλινών ΜΕΘ.
Τώρα πήγαμε στον διπλασιασμό, πριν είχαμε τριπλασιασμό…
Σας παρακαλώ.
Εσείς, κύριε Ξανθέ, δεν έχετε συνυπογράψει την ερώτηση για τις VIP κλίνες, έχετε κάνει ξεχωριστή ερώτηση. Όμως, εσείς που έχετε το σύστημα του ΕΚΑΒ, πείτε, μπορεί να γίνει παρέμβαση στο σύστημα του ΕΚΑΒ; Μπορεί να γίνει παρέμβαση; Μπορούν δύο άνθρωποι ΜΕΘ να αποφασίσουν ποιον θα βάζουν και ποιον δεν θα βάζουν, ή υπάρχουν συγκεκριμένα κριτήρια; Όμως, αυτά θα τα πούμε τη Δευτέρα στην επίκαιρη ερώτησή σας. Κυρία Γιαννακοπούλου, απευθύνεστε σε εμένα. Σας λέω ότι στο Υπουργείο Υγείας δεν υπάρχει η συγκεκριμένη μελέτη την οποία αναφέρετε, δεν υπάρχει στο Υπουργείο Υγείας η συγκεκριμένη μελέτη. Αν έχει κατατεθεί, αναζήτησα τα πρωτόκολλα, δεν υπάρχει κατάθεση της συγκεκριμένης μελέτης και είναι ξεκάθαρο ότι δεν υπήρχε καμμία απολύτως γνώση στο Μαξίμου για τη συγκεκριμένη μελέτη. Και αυτό το οποίο λέει ο Πρωθυπουργός της χώρας, ο Κυριάκος Μητσοτάκης, είναι η αναφορά -που αν θέλετε να πάμε και στα επιστημονικά δεδομένα, γιατί είναι όλη η συζήτηση και πρέπει να τη δούμε συνολικά τη συζήτηση που έγινε- κάνει αναφορά της προσπάθειας που έχει γίνει με ειδικά κρεβάτια εκτός κλινών ΜΕΘ, που προφανώς δεν είναι η ίδια διαδικασία. Και αν θέλετε να πάμε στα στοιχεία της θνητότητας, τα στοιχεία της θνητότητας έχουν να κάνουν με μια σειρά. Αν πάμε στα κριτήρια του ΚΕΣΥ για τον τρόπο με τον οποίο γίνεται η διακομιδή των ασθενών, για να μπορέσεις να συγκρίνεις αντίστοιχους ασθενείς, θα πρέπει να δεις αν έχουν το ίδιο προφίλ, ιατρικό προφίλ και προφίλ νοσηρότητας, αν έχουν τα ίδια δεδομένα είτε μπουν είτε δεν μπουν στις κλίνες ΜΕΘ. Σε αυτά τα πράγματα αναφέρθηκε ο Πρωθυπουργός. Και ενώ σήμερα η μεγάλη κουβέντα την οποία θέλετε να κάνετε -και επιτέλους να την ακούσει ο ελληνικός λαός!- είναι ότι πάντοτε υπήρχε αυτό το πρόβλημα, εμείς αυτό που απαντάμε είναι ότι σε αυτό το πρόβλημα με τις δυνατότητες που υπήρχαν κάναμε τη μεγαλύτερη δυνατή ανάπτυξη κλινών ΜΕΘ. Και επιτέλους, από αυτή τη μελέτη -που τη διαβάζετε αποσπασματικά- βγαίνει ότι δεν πρέπει να φτάνεις σε έναν αριθμό διασωλήνωσης, γιατί και κλίνες ΜΕΘ να έχεις σε αυτή την κατάσταση, η διαχείριση αυτών των περιστατικών θα έχουν περισσότερη θνητότητα. Και πώς δεν φτάνεις στις διασωληνώσεις; Εάν υπήρχε σαφής στήριξη των μέτρων -είτε του εμβολιασμού είτε των περιοριστικών μέτρων- από όλες τις παρατάξεις. Και αυτό, λοιπόν, επιχείρησε από την πρώτη στιγμή η Κυβέρνηση Κυριάκου Μητσοτάκη και μέχρι σήμερα μπορούμε να πούμε ότι με τις δυνατότητες που υπάρχουν έχουμε κάνει το καλύτερο δυνατό για να βοηθήσουμε τους συμπολίτες μας να μην μείνει κανένας αβοήθητος και για να έχει το Εθνικό Σύστημα Υγείας -στην κατάσταση την οποία το παραλάβαμε- την καλύτερη δυνατή στελέχωση και την καλύτερη δυνατή υλικοτεχνική υποδομή, αλλά αυτές ήταν και οι πραγματικές δυνατότητες του Εθνικού Συστήματος Υγείας. Και για μια ακόμη φορά ας αφήσουμε αυτούς τους ανθρώπους έξω, όλοι μαζί να πούμε ότι δεν μπορούμε να αποδεχόμαστε καταγγελίες ότι γιατροί και νοσηλευτές επιλέγουν ποιος θα μπει στην κλίνη ΜΕΘ, γιατί αυτοί οι άνθρωποι δίνουν τον αγώνα και οι πραγματικοί άνθρωποι της πρώτης γραμμής δεν είναι στα τηλεοπτικά πάνελ, βρίσκονται μέσα στα νοσοκομεία.
Τον λόγο έχει τώρα ο κ. Δημήτριος Βίτσας από τον ΣΥΡΙΖΑ. Και μετά θα ακολουθήσει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης. Ορίστε, κύριε Βίτσα, έχετε τον λόγο.
Πριν ξεκινήσω, να δώσω στα Πρακτικά την εναλλακτική πρόταση του ΣΥΡΙΖΑ-Προοδευτική Συμμαχία για ισχυρή οικονομία και δίκαιη κοινωνία. Είμαι σίγουρος ότι ο κ. Σταϊκούρας θα τη ζητήσει, θα την πάρει για να τη διαβάσει. [[Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, ζούμε κάτω από δύο πανδημίες, μια πανδημία υγειονομική και μια πανδημία ακρίβειας. Ας τις πάρουμε μία-μία. Κύριε Πλεύρη, με συγχωρείτε, αλλά προκληθήκατε να απαντήσετε ως Υπουργός Υγείας και απαντήσατε σαν φθηνός δικολάβος. Με συγχωρείτε για τον χαρακτηρισμό, αλλά τι να κάνουμε; Αλλά έστω και έτσι, παραδέχεστε την εγκυρότητα της μελέτης. Και το μεγάλο πολιτικό πρόβλημα είναι γιατί ο κ. Μητσοτάκης εδώ στη Βουλή από αυτό το Βήμα αρνήθηκε ότι γνωρίζει οποιαδήποτε μελέτη, την οποία την κάνει ο πιο κοντινός του συνεργάτης. Εγώ λέω ότι λέει ψέματα, λέει ψέματα, είπε ψέματα. Γιατί είπε ψέματα; Με συγχωρείτε, αλλά είπε ψέματα, γιατί ισχύει κάθε λέξη που γράφει η μελέτη και που ανέδειξε προηγούμενα ο Δημήτρης Τζανακόπουλος, για να μην σας τρώω χρόνο. Δηλαδή αυτό που καταλαβαίνει καθένας, αν πήγαινε κάποιος και σας ρωτούσε πριν μερικές μέρες «εντός ΜΕΘ ή εκτός ΜΕΘ πεθαίνουν πιο εύκολα;», «εκτός» θα λέγατε και εσείς οι ίδιοι. Και καθόμαστε εδώ τώρα και το συζητάμε. Όμως, υπάρχει και το περιφερειακό ζήτημα. Είτε είσαι σε αυτό τον δρόμο, στο τρίγωνο που αναφέρθηκε και μπαίνεις σε ΜΕΘ και έχεις υψηλές πιθανότητες να γλιτώσεις, είτε είσαι στην πατρίδα μου, στο νέο Νοσοκομείο -υποτίθεται- του Αγρινίου και οι πιθανότητες μειώνονται δραματικά, γιατί δεν έχουν στελεχωθεί όπως πρέπει τα νοσοκομεία. Τα είπε και ο Ξανθός, δεν θέλω παραπάνω να μείνω σε αυτό το θέμα. Όμως, θέλω να μείνω στο εξής θέμα: Ο κ. Μητσοτάκης έρχεται αύριο στη Βουλή για να απολογηθεί για αυτά που είπε από αυτό το Βήμα. Διότι, αν έχετε προσφέρει κάτι στον νεοφιλελευθερισμό -μια και πιάνουμε λέξεις που πολλές φορές δεν γίνονται και κατανοητές από ένα κομμάτι κόσμου- είναι το εξής γεγονός, ότι μπορούμε να λέμε ό,τι θέλουμε, να παρουσιάζουν τα μέσα μαζικής ενημέρωσης ό,τι θέλουμε και θα γίνουμε στο τέλος πιστευτοί. Εδώ έχουμε ακούσει ότι το ΕΣΥ αντέχει, ότι νικάμε τον ιό, ότι είμαστε το υπόδειγμα όλης της Ευρώπης. Ωραία, το υπόδειγμα όλης της Ευρώπης έχει χίλιους τετρακόσιους νεκρούς μόνο τον Δεκέμβριο! Ωραίο υπόδειγμα είμαστε! Ωραίο υπόδειγμα! Εγώ δεν είμαι ευτυχής, εγώ λυπάμαι ιδιαίτερα. Εσείς τι βρίσκετε ότι πρέπει να γίνει πρώτα; Να υπερασπιστείτε τον εαυτό σας και την πολιτική σας ή να υπερασπιστείτε την κοινωνία; Να λέτε ότι «κοιτάξτε να δείτε, τι να φτιάξουμε περισσότερες ΜΕΘ, θα πετάξουμε λεφτά!». Και ακούω χθες την κ. Γκάγκα να λέει ότι στο δικό της νοσοκομείο έχουν προστεθεί πενήντα ΜΕΘ που έφτιαξε η Βουλή και είκοσι ΜΕΘ που πήραν από χορηγία. Αυτό εννοείτε ότι φτιάξαμε ΜΕΘ; Τα συγχαρητήριά μου! Τα συγχαρητήριά μου! Και ο κ. Σκέρτσος να λέει ότι δεν χρειαζόμαστε ένα ΕΣΥ πολυτελείας. Η προσωπική μου γνώμη είναι ότι χρειαζόμαστε ένα ΕΣΥ πολυτελείας, γιατί έχει δικαίωμα καθένας να έχει ένα ΕΣΥ πολυτελείας. Και πάμε τώρα και στο άλλο: Συζητάμε έναν προϋπολογισμό ο οποίος βασίζεται στην υπόθεση ότι η πανδημία όπου να 'ναι τελειώνει. Και αυτό θα έλεγε κανείς ότι δικαιολογεί το ότι κόβετε τα 820 εκατομμύρια ευρώ, τα 280 εκατομμύρια ευρώ και τα 600 εκατομμύρια ευρώ -για να μην επαναλάβω- και έρχεστε και μας λέτε «έχουμε αποθεματικό». Θα σας πω σε λίγο τι θα γίνει το αποθεματικό. Σήμερα αποδείχτηκε τι θα γίνει το αποθεματικό και δεν είναι ότι δεν ξέρετε οικονομικά. Και ο κ. Σκυλακάκης και ο κ. Σταϊκούρας είναι εξαίρετοι οικονομολόγοι, μόνο οικονομολόγοι ενός συστήματος, μίας λογικής. Έτσι, λοιπόν, το πνεύμα και το γράμμα του προϋπολογισμού -και έρχομαι στον Υπουργό Άμυνας- μας επαναφέρει στην προ του 2008 εποχή που οδήγησε τη χώρα στη χρεοκοπία, το πνεύμα του «λεφτά υπάρχουν» για κάποιους εκλεκτούς και άριστους. Και ερχόμαστε και σε αυτό που σας είπα προηγούμενα για το αποθεματικό. Ξέρετε τι ήρθε σήμερα στα χέρια μας, όχι μόνο στα δικά μου; Δεν είναι κανένα μυστικό. Ό,τι συζητάμε και ό,τι έχετε για τον προϋπολογισμό των εξοπλισμών δεν ισχύει. Δεν ισχύει! Γιατί την Τρίτη μπαίνει στην Επιτροπή Εξοπλιστικών η αγορά τριών συν με option για άλλη μία φρεγάτα «Μπελαρρά» συν τα έξι «Ραφάλ» που είναι 4 δισεκατομμύρια. Εμείς δεν θα ψηφίσουμε τους αμυντικούς εξοπλισμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Δεύτερον, να μην έρθει ξανά εδώ κανένας να πει ότι το προσωπικό είναι πολλαπλασιαστής ισχύος, διότι ξέρετε ότι για το προσωπικό ούτε δεκάρα τσακιστή! Εμείς συμφωνούσαμε ότι αυτό που χρειαζόταν ήταν να αγοράσουμε φρεγάτες και ξαφνικά βρεθήκαμε να αγοράζουμε «Ραφάλ» και να συζητάμε να αγοράσουμε και F-35! Ξέρετε τι ήταν αυτό που οδήγησε στη χρεωκοπία την προηγούμενη περίοδο; Η διαφθορά και οι αμυντικοί εξοπλισμοί. Αυτά τα δύο ήταν βασικά, κάτι που γνωρίζετε. Πρέπει, λοιπόν, να απαντήσετε στις ερωτήσεις που σας έκανε και ο Γιάννης ο Δραγασάκης, αλλά και ο Ευκλείδης ο Τσακαλώτος. Όμως, θέλω να σας ρωτήσω και το εξής: Καλά, αγαπητοί συνάδελφοι, εσείς δεν έχετε πάρει λογαριασμό ρεύματος; Δεν τον έχετε κοιτάξει; Είναι κοντά σε σχέση με τους προηγούμενους; Διότι αυτός ο λογαριασμός ρεύματος που έχετε πάρει τώρα δεν είναι ο τελικός, είναι ο…
Ο έναντι.
…έναντι. Και αυτός ο έναντι λογαριασμός είναι τριπλάσιος από τον προηγούμενο έναντι. Και ξέρετε, για να δουλέψει ένα ποτιστικό, για να δουλέψουν οι αγρότες -τα ξέρει ο κ. Σενετάκης, έχει πλήρη γνώση- χρειάζονται ηλεκτρισμό. Και αυτό μπορεί να σημάνει μέχρι και διατροφικό πρόβλημα στη χώρα μας, όχι μόνο για τα ποτιστικά, αλλά και για τους κτηνοτρόφους και για όλα τα άλλα. Τι θα κάνετε, λοιπόν, εσείς με αυτό;
Κύριε Βίτσα, σας παρακαλώ, να ολοκληρώνουμε.
Θα κλείσω με τους εξοπλισμούς. Ήρθε, λοιπόν, στη Βουλή ένα έξοδο -γιατί εγώ αυτά δεν τα λέω δαπάνες- 2 δισεκατομμυρίων ευρώ για Κέντρο Ιπτάμενων στην Καλαμάτα, όπου ο διοικητής θα είναι Έλληνας, ο διευθυντής σπουδών θα είναι Έλληνας, οι εκπαιδευτές θα είναι Έλληνες, ο χώρος είναι ελληνικός και ο «κερδίζων» -αν είναι σωστή η λέξη- θα είναι Ισραηλινός. Εδώ κάτι τρέχει, δηλαδή. Θα τρελαθούμε τελείως! Και θα κάνει αυτό που κάναμε μόνοι μας μέχρι και φέτος. Και είπαμε στον κύριο Υπουργό να φέρει τη σύμβαση στη Βουλή και ο κύριος Υπουργός μάς είπε «θα σας τη φέρω να την κάνετε φύλλο και φτερό». Μόνο φτερό, φτερό στον άνεμο έγινε! Τελειώνω αμέσως, κύριε Πρόεδρε. Άρα, σκεφτείτε τα εξής: Χρειάζεται άμεση και ουσιαστική ενίσχυση του ΕΣΥ με μόνιμες προσλήψεις υγειονομικών, με μονιμοποιήσεις των συμβασιούχων που βρέθηκαν στην πρώτη γραμμή της πανδημίας, με αύξηση των απολαβών και με πάγια αύξηση των δαπανών στην υγεία κ.λπ.. Δεύτερον, χρειάζεται διαγραφή μέρους του ιδιωτικού χρέους που δημιουργήθηκε στο διάστημα της πανδημίας, κατάργηση του Πτωχευτικού Κώδικα Μητσοτάκη που οδηγεί χιλιάδες νοικοκυριά, επιχειρήσεις και φυσικά πρόσωπα, θεσμοθέτηση κ.λπ.. Ωστόσο, τα γράφει όλα η έκθεση ή η πρόταση που σας έδωσα. Ελπίζω όλα τα κόμματα -και δυστυχώς δεν είναι εδώ ο φίλος μου ο Θανάσης ο Παφίλης- να έχουν κατανοήσει ότι η Κυβέρνηση Νέας Δημοκρατίας είναι αυτή που καταθέτει τον προϋπολογισμό. Διότι άκουσα μια ομιλία είκοσι λεπτών που τα δεκαοκτώ αφορούσαν τον ΣΥΡΙΖΑ. Κι αν δεν υπάρχει ενότητα των αριστερών, κομμουνιστών, σοσιαλδημοκρατών, προοδευτικών κ.λπ., κ.λπ., τελική νίκη δεν θα υπάρξει. Και εμείς το έχουμε ζήσει να έρχεται όλη η Ευρώπη επάνω σου. Μάλιστα, δεν βρέθηκαν πολλοί να μας στηρίξουν τότε, για να μην πω ότι δεν βρέθηκε κανένας! Σας ευχαριστώ πολύ.
Κύριε Πρόεδρε, θα ήθελα τον λόγο για δύο, τρία λεπτά.
Κύριε Βρούτση, πριν πάρετε τον λόγο, ζήτησε να κάνει μια ολιγόλεπτη παρέμβαση ο Υπουργός Οικονομικών κ. Σταϊκούρας. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ενημερωθήκαμε και τώρα ότι ο ΣΥΡΙΖΑ καταψηφίζει την ενίσχυση της αποτρεπτικής δύναμης της χώρας, όπως καταψήφισε και όλες τις μεγάλες, σωστές, ορθές στρατηγικές συμμαχίες που έκανε η χώρα το προηγούμενο χρονικό διάστημα. Ξέρετε πάρα πολύ καλά ότι η κατανομή των δαπανών δεν πέφτει σε μία χρονιά, αλλά γίνεται τα επόμενα χρόνια. Ο κ. Σκυλακάκης μπορεί να σας δώσει και περισσότερα στοιχεία. Όμως, θα ήθελα να σας απαντήσω στο εξής: Με προκαλέσατε να σας πω αν παίρνουμε λογαριασμούς της ΔΕΗ. Συνεπώς, θα σας μιλήσω για τον δικό μου λογαριασμό. Εκκαθαριστικός λογαριασμός για διαμέρισμα στο Χαλάνδρι…
Δεν λέω για τον εκκαθαριστικό. Αυτός είναι με την προηγούμενη τιμή.
Είπατε προηγουμένως να μιλήσουμε για εκκαθαριστικό.
Μιλάω για τον καινούργιο, γι' αυτόν που ήρθε χθες.
Κύριε Βίτσα, ας απαντήσει ο Υπουργός όπως θέλει. Δεν θα του υποδείξετε εσείς!
Μιλάω για το τετράμηνο. Η χρέωση θα έπρεπε να ήταν συν 195,43 ευρώ. Από πάνω υπάρχει μια γραμμή που λέει «έκπτωση ενέργειας 50,93». Αυτή είναι η έκπτωση της ΔΕΗ. Από πάνω υπάρχουν οι πιστώσεις ΤΕΜ, Ταμείο Ενεργειακής Μετάβασης. Του Σεπτεμβρίου μία γραμμή, του Οκτωβρίου δεύτερη γραμμή, του Νοεμβρίου τρίτη γραμμή. Όλα αυτά αθροίζουν περίπου στα 117-118 ευρώ. Τι λέει, συνεπώς, αυτός ο λογαριασμός; Ότι η πολιτεία έχει βοηθήσει το νοικοκυριό, αλλά δεν έχει καλύψει -πρέπει να είμαστε ειλικρινείς- τη συνολική αύξηση του ρεύματος. Συνεπώς, βλέπουμε τη σημαντική συμβολή της πολιτείας που καλύπτει το μεγαλύτερο κομμάτι της πράγματι πολύ μεγάλης αύξησης του ηλεκτρικού ρεύματος, αλλά δεν παρέχει πλήρη κάλυψη. Για τον λόγο αυτό, έχουμε δεσμευτεί συλλογικά ως Κυβέρνηση με το Υπουργείο Ενέργειας να κάνουμε ό,τι είναι εφικτό και να ανακοινωθούν άμεσα επιπλέον παρεμβάσεις, για να περιορίσουμε ακόμα περισσότερο αυτήν την απόκλιση μεταξύ της βοήθειας της πολιτείας και του πραγματικού κόστους του ρεύματος. Θα συνεχίσουμε προς αυτήν την κατεύθυνση, γιατί και στο πεδίο της ενέργειας, όπως πράξαμε και στην υγειονομική κρίση, χτίζουμε δίχτυ ασφαλείας πάνω από νοικοκυριά και επιχειρήσεις. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.
Κύριε Πρόεδρε, θα ήθελα τον λόγο.
Όχι, κύριε Βίτσα.
Πώς όχι;
Δεν κατάλαβα. Γιατί;
Μα, απαντάει σε μένα!
Τι θα πει ότι απαντάει σε εσάς; Ωραία, απάντησε σε εσάς. Απάντησε σε Βουλευτές. Δηλαδή, όταν κάποιος Υπουργός απαντάει σε Βουλευτές, θα πρέπει οι Βουλευτές να παίρνουν τον λόγο;
Με συγχωρείτε, αλλά σας ζητάω τον λόγο για ένα λεπτό, κύριε Πρόεδρε!
Κύριε Βίτσα, μη με φέρνετε σε δύσκολη θέση. Είστε και Αντιπρόεδρος! Σας παρακαλώ!
Εγώ σας φέρνω σε δύσκολη θέση;
Μα, δεν προβλέπεται και από τη διαδικασία! Σας παρακαλώ!
Κύριε Πρόεδρε, όταν μία παρέμβαση αφορά τον ΣΥΡΙΖΑ, δείχνετε μια αδικαιολόγητη εμμονή.
Σας παρακαλώ πολύ! Κύριε Βρούτση, ελάτε στο Βήμα.
Θα μας φέρει ο Υπουργός τον επόμενο εκκαθαριστικό λογαριασμό του; Να μας τον φέρει εδώ!
Κύριε Βρούτση, έχετε τον λόγο.
Ευχαριστώ, κύριε Πρόεδρε. Όταν πριν από έναν χρόνο την αντίστοιχη περίοδο συζητούσαμε τον προϋπολογισμό του 2021, θυμάμαι χαρακτηριστικά την επίθεση και την εμμονή του ΣΥΡΙΖΑ με επιχειρήματα της μορφής «θα δείτε ότι όλα αυτά τα οποία γράφει ο προϋπολογισμός σας θα καταρρεύσουν», «αποτελούν μία εικονική πραγματικότητα», «θα έχουμε το κλείσιμο χιλιάδων επιχειρήσεων, ενώ την ίδια στιγμή αυτό που θα συντελεστεί μέσα στο 2021 θα είναι η κατάρρευση της αγοράς εργασίας». Αυτό έλεγε ο ΣΥΡΙΖΑ. Αυτά είναι καταγεγραμμένα στα Πρακτικά. Αυτά λέγατε πέρυσι τέτοια περίοδο. Άκουσα τώρα τον εκλεκτό και συμπαθέστατο σε όλα κ. Βίτσα να προσθέτει ένα άλλο επιχείρημα γι' αυτόν τον προϋπολογισμό. Προέβλεψε διατροφικό πρόβλημα στην Ελλάδα. Αυτό είπε λίγο από πριν. Φαίνεται ότι ο ΣΥΡΙΖΑ, κυρίες και κύριοι συνάδελφοι, ενίοτε έχει πρόβλημα με τις προβλέψεις του και είναι ένα σοβαρό θέμα που πρέπει να το δείτε γιατί αποτελεί στοιχείο αναξιοπιστίας το οποίο κρίνει, βλέπει και αποτιμά ο ελληνικός λαός. Γυρίζω τώρα τον χρόνο λίγες ώρες πριν όταν ο κ. Τσακαλώτος, Κοινοβουλευτικός Εκπρόσωπος του ΣΥΡΙΖΑ, από αυτό εδώ το Βήμα, προσπαθώντας να αποδείξει την κοινωνική αναλγησία της Νέας Δημοκρατίας, είπε ότι όλα αυτά τα οποία είπε και έφερε η Νέα Δημοκρατία ως κοινωνικά μέτρα διαμορφώνουν μια νεο-κευνσιανή πολιτική, η οποία όμως στο τέλος της διαδικασίας είναι ανάλγητη πολιτική. Δηλαδή χαρακτήρισε ο κ. Τσακαλώτος την πολιτική μας νεο-κευνσιανή. Κύριε Τσακαλώτο, μιλάω για τη νεο-κευνσιανή πολιτική που αναφέρατε για τη Νέα Δημοκρατία. Λέω λοιπόν το εξής: Αν εμείς, κύριε Τσακαλώτο, μετά από τα 43,3 δισεκατομμύρια ευρώ που δώσαμε για να στηρίξουμε κατ' εξοχήν την αγορά εργασίας, και που πέτυχε το εγχείρημα, την κρατήσαμε ζωντανή και μειώθηκε περαιτέρω η ανεργία, όπως θα πω, αν με τα χρήματα αυτά που δώσαμε με τις επιστρεπτέες προκαταβολές κρατήσαμε ζωντανές τις επιχειρήσεις και εσείς το λέτε νεο-κευνσιανή πολιτική, ρωτάω: Όταν την περίοδο που κυβερνούσατε κόψατε συντάξεις, καταργήσατε το ειδικό καθεστώς του ΦΠΑ στα νησιά του Αιγαίου, φέρατε την απελευθέρωση των απολύσεων για πρώτη φορά στο Εργατικό Δίκαιο της χώρας και βάλατε όλη τη δημόσια περιουσία της χώρας στο Υπερταμείο, πώς να το χαρακτηρίσω; Νεο-καπιταλισμό; Γι' αυτό λοιπόν, πρέπει να είστε προσεκτικοί, γιατί κυβερνήσατε. Και επειδή το αποτύπωμα της κυβέρνησής σας είναι χαραγμένο και στη μνήμη του ελληνικού λαού και στην οικονομία πρέπει να είστε περισσότερο προσεκτικοί. Κυρίες και κύριοι συνάδελφοι, καθώς ολοκληρώνεται η σημερινή διαδικασία με πλήθος συναδέλφων από όλες τις πτέρυγες της Βουλής να έχουν τοποθετηθεί για τον προϋπολογισμό, προσωπικά χαρακτηρίζω τον προϋπολογισμό της χώρας μας, που εισάγει το Υπουργείο Οικονομικών, ως έναν προϋπολογισμό ρεαλιστικό, υπεύθυνο και προϋπολογισμό επιστροφής στην κανονικότητα. Και το λέω αυτό γιατί στηρίζεται σε δύο βασικούς άξονες: Άξονας πρώτος. Είναι αναπτυξιακός προϋπολογισμός συνδυαστικά με την κοινωνική του διάσταση. Αυτό είναι σε λίγες λέξεις ο προϋπολογισμός που καλείται αύριο να ψηφίσει το ελληνικό Κοινοβούλιο ή να απορρίψει. Ερώτηση: Γιατί το λες αυτό, Κοινοβουλευτικέ Εκπρόσωπε της Νέας Δημοκρατίας; Γιατί πολύ απλά σήμερα, μήνας Δεκέμβριος του 2021, και σε περιβάλλον ενεργειακής κρίσης, πανδημίας, προβλημάτων πρωτόγνωρων για τη χώρα και τον κόσμο ολόκληρο μπορούμε να κάνουμε με ασφάλεια αποτίμηση του κυβερνητικού έργου συνολικά το 2021 που με δύο λέξεις θα μπορούσα να το χαρακτηρίσω ως πλημμυρίδα μεταρρυθμίσεων σε όλους τους τομείς της Κυβέρνησης, σε όλα τα Υπουργεία. Κρατάω μια λίστα με τα Υπουργεία της χώρας, με τους Υπουργούς και τα νομοσχέδια τα οποία πέρασαν από τη Βουλή και δεν ξέρω από πού να ξεκινήσω και πού να τελειώσω. Παραδείγματος χάριν για την κριτική που ασκείται στο Υπουργείο Παιδείας. Υπουργείο Παιδείας: Επαναφορά πρότυπων σχολείων. Το έχει ανάγκη ή δεν το έχει ανάγκη η χώρα; Διορισμοί σε χιλιάδες εκπαιδευτικούς ή η κατάργηση του ασύλου ή η επαγγελματική εκπαίδευση. Υπουργείο Εσωτερικών: Πρόγραμμα «Αντώνης Τρίτσης» για την τοπική αυτοδιοίκηση και νέος εκλογικός νόμος για την τοπική αυτοδιοίκηση. Υπουργείο Δικαιοσύνης: Νέος Ποινικός Κώδικας. Υπουργείο Δημόσιων Έργων: Όλη η χώρα ένα εργοτάξιο, σταματημένα έργα ανοίγουν, διαμορφώνονται παντού καινούργια δημόσια έργα και η μεγάλη μεταρρύθμιση της αλλαγής των δημόσιων συμβάσεων που λύνει ένα πρόβλημα δεκαετιών για τη χώρα. Υπουργείο Περιβάλλοντος: Διασύνδεση των Κυκλάδων με ηλεκτρικό καλώδιο, συνεχίζει με τη διασύνδεση του ηλεκτρικού καλωδίου με την Κρήτη, πράσινη μετάβαση, απολιγνιτοποίηση και δασικοί χάρτες. Μιλάω για επικεφαλίδες, από κάτω υπάρχουν πάρα πολλές πολιτικές. Υπουργείο Εθνικής Άμυνας: Θωράκιση της χώρας, όπως είπε ο κ. Βίτσας πριν, με «Ραφάλ» και φρεγάτες. Υπουργείο Εξωτερικών: Μια σειρά από διεθνείς συμβάσεις-συμμαχίες που έκανε η χώρα μας. Κορυφαία η ελληνογαλλική συμμαχία και η συμμαχία με τις Ηνωμένες Πολιτείες σε επίπεδο άμυνας. Υπουργείο Ψηφιακής Πολιτικής: Αλλάζουμε σελίδα, προχωράμε σε έναν νέο ψηφιακό κόσμο, δεκάδες αλλαγές στον ψηφιακό χάρτη της χώρας. Υπουργείο Ανάπτυξης: Δεκάδες μεγάλες επιχειρήσεις εμπιστεύονται τη χώρα, επιστρέφουν στην Ελλάδα ή άλλες έρχονται για πρώτη φορά και έρχεται και σε λίγες μέρες και ο νέος αναπτυξιακός νόμος του Υπουργείου. Υπουργείο Ναυτιλίας: Νησιωτική πολιτική, στήριξη της ακτοπλοΐας και των ναυτικών μας την περίοδο της πανδημίας, γενναία με πολλά εκατομμύρια. Θα αδικήσω Υπουργεία τα οποία δεν ανέφερα. Υπουργείο Πολιτισμού: Με τη στήριξη του κόσμου του πολιτισμού και με πολλά έργα τα οποία έχει ανοίξει το Υπουργείο Πολιτισμού για την επόμενη περίοδο. Έγινε και μια σχετική αναφορά από εμένα λίγο πριν στην κριτική που ασκήθηκε στην κ. Μενδώνη για τις Κυκλάδες και τη μεγάλη προσπάθεια που συντελείται για πρώτη φορά να αναδειχθούν όλα τα βυζαντινά και αρχαιολογικά μνημεία των Κυκλάδων. Το ζω ως Βουλευτής Κυκλάδων. Αυτή είναι η πραγματικότητα και αυτά έγιναν το 2021. Μπαίνει ένα ερώτημα όμως τώρα. Δεν αναφέρθηκα σε δύο Υπουργεία, στο Υπουργείο Οικονομικών και στο Υπουργείο Εργασίας. Εδώ θέλω να κάνω μερικές επισημάνσεις πιο εξειδικευμένων στοιχείων. Πώς μπορούμε να κρίνουμε τον προϋπολογισμό, κυρίες και κύριοι συνάδελφοι; Μόνο με οικονομικά στοιχεία τα οποία αποτυπώνονται. Γι' αυτό ανέφερα τον προϋπολογισμό ως ρεαλιστικό προϋπολογισμό. Και το 2021 επιβεβαιώθηκε και τώρα ο προϋπολογισμός για το 2022 έχει μέσα στοιχεία που αποτυπώνουν το 2021, το τι συντελέστηκε στη χώρα και τι προβλέψεις έχουμε για το 2022. Είναι ή δεν είναι 6,9% η ανάπτυξη; Το αμφισβητείτε; Όχι. Τι αμφισβητείτε; Ότι γίνεται η ποσοστιαία αναλογία με βάση ύφεση 9%. Ναι, αυτό είναι αλήθεια, αλλά έχουμε και μια ανάπτυξη 6,9% η οποία διαμορφώνει ένα περιβάλλον στο ΑΕΠ 70% που καλύπτει τις απώλειες σε σχέση με το 2019. Σε πανδημία μπήκαμε, σε ένα αχαρτογράφητο πέλαγος πρωτόγνωρο για τη χώρα, το οποίο το αντιμετώπισαν όλες οι χώρες. Καλύπτουμε μέσα στο 2021 το 70% του χαμένου εδάφους του πλούτου της χώρας. Και τι λέει ο προϋπολογισμός; Κύριε Σταϊκούρα, θεωρώ υποτιμημένα τα στοιχεία που βάζετε. Θα διαψευσθείτε εκ νέου. Θα είναι υψηλότερη η ανάπτυξη και για το 2021 και για το 2022. Να είστε πιο προσεκτικός, λοιπόν. Με τα στοιχεία τα οποία εμφανίζονται στον προϋπολογισμό του 2022 υπερκαλύπτουμε πλήρως τις απώλειες του 2019 και αυξάνεται κατά 1,7% το ΑΕΠ μέσα στο 2022. Είναι ρεαλιστικός και υπεύθυνος ή δεν είναι ο προϋπολογισμός; Και την ίδια στιγμή έχουμε, από το 2021 στο 2022, 2,6% αύξηση του αριθμού απασχόλησης. Και την ίδια στιγμή -και έρχομαι λίγο στα πρώην δικά μου- έχουμε κάτι πολύ σημαντικό. Είναι η διάψευση που ξεκίνησε προς τον κ. Βίτσα και τον ΣΥΡΙΖΑ ότι ενίοτε πέφτουν έξω οι προβλέψεις τους. Αντί να καταρρεύσει η αγορά εργασίας, συντελέστηκε κάτι πρωτόγνωρο σε σχέση με όλη την υπόλοιπη Ευρώπη. Η Ελλάδα είναι πρωταθλήτρια στην αποκλιμάκωση της ανεργίας μέσα στην πανδημία. Ερώτηση: Τι είναι αυτά που λες; Δεν τα λέω εγώ. Τα λένε τα στοιχεία της ΕΛΣΤΑΤ και της EUROSTAT. Mόνο αυτά είναι τα στοιχεία τα οποία μπορούμε να εμπιστευτούμε. Τι λένε λοιπόν τα στοιχεία; Το 2019 η ανεργία είναι στο 18%, το 2020 είναι στο 16,3%, το 2021 είναι στο 15,9% και το 2022 προβλέπεται στο 14,2%. Δηλαδή τέσσερις μονάδες κάτω στα δυόμισι χρόνια διακυβέρνησης της Νέας Δημοκρατίας. Πιο συγκεκριμένα, σε επίπεδο ανάλυσης μήνα: Τον Ιούλιο του 2019, όταν έγιναν οι εθνικές εκλογές, η ανεργία ήταν στο 17,3%. Τον Οκτώβριο του 2021, με τα προχθεσινά στοιχεία της ΕΛΣΤΑΤ, η ανεργία ήταν στο 13,3%. Δηλαδή τέσσερις μονάδες κάτω. Απασχόληση τον Ιούλιο 2019: 3,914 εκατομμύρια, Οκτώβριος 2021: 4,27 εκατομμύρια. Αύξηση της απασχόλησης κατά 2,8%. Αυτή είναι η αλήθεια. Γι' αυτό αυτός ο προϋπολογισμός, εκτός από αναπτυξιακός, είναι και κοινωνικός, γιατί στο τέλος μιας ολόκληρης συζήτησης που μπορεί να γίνει, αυτό που έχει ενδιαφέρον να δούμε είναι πώς αποτυπώνεται στον άνθρωπο, πώς αποτυπώνεται στον εργαζόμενο, πώς αποτυπώνεται στον συνταξιούχο, πώς αποτυπώνεται στον αδύναμο συμπολίτη μας. Άκουσα κριτική για το ασφαλιστικό. Θέλω να είμαστε γενικά πολύ προσεκτικοί. Το έλεγα και με την προηγούμενη ιδιότητά μου και δεν θα σταματήσω να το λέω, όσο θα υπάρχω στο ελληνικό Κοινοβούλιο, διότι το ασφαλιστικό ήταν μία από τις κύριες αιτίες του δημοσιονομικού εκτροχιασμού της χώρας στο παρελθόν. Ήταν δυσανάλογα αυτά που κάναμε και χρησιμοποιήθηκε και αξιοποιήθηκε στο παρελθόν, με ευθύνες όλων μας, ως ένα εργαλείο πολιτικής εξαγοράς ψήφων. Έτσι λειτούργησε. Σήμερα, όμως, που έχουμε μάθει από το παρελθόν, πρέπει να είμαστε πάρα πολύ σοβαροί, να είμαστε συνεπείς, υπεύθυνοι, ρεαλιστές στις πολιτικές μας. Ο ν.4670/2020 αποτελεί έναν νόμο ο οποίος συνεκτίμησε όλο το παρελθόν και έρχεται πλέον να διαμορφώσει το ασφαλιστικό τοπίο στη χώρα μέχρι το 2070. Είναι ένας νόμος που έχει μετρηθεί, αξιολογηθεί και από το Ageing Working Group, που βλέπει και την ασφαλιστική δαπάνη σε σχέση με το AΕΠ να μειώνεται και να ευθυγραμμίζεται με τον μέσο όρο των ευρωπαϊκών χωρών μέχρι το 2030 και ταυτόχρονα με σεβασμό στους συνταξιούχους έκανε μερικές τομές, οι οποίες είναι θετικές και δεν βλέπω τον λόγο για τον οποίο δεν το παραδέχεστε. Παραδείγματος χάριν η αύξηση των συντάξεων για όσους έχουν τριάντα χρόνια εργασιακού βίου και πάνω. Αυτό τι έκανε και τι κάνει; Αφορά το παρόν; Το λέω αυτό γιατί σήμερα γίνεται μια σύγχυση. Μιλάμε για τους σημερινούς συνταξιούχους που κάποιοι πράγματι δεν πήραν γιατί συμψηφίστηκε με την προσωπική διαφορά που ήρθε από τον νόμο του ΣΥΡΙΖΑ, τον νόμο Κατρούγκαλου στο παρελθόν. Το ξεπερνάμε. Αφορά το μέλλον, τα εκατομμύρια των Ελλήνων, νέων παιδιών, νέων γενεών που είναι σήμερα και θα έρθουν μέσω της αγοράς εργασίας ως συνταξιούχοι στο μέλλον. Δημιουργεί, καλλιεργεί ασφαλιστική συνείδηση γιατί θα ξέρουν ότι όσοι θα εργάζονται τριάντα χρόνια και πάνω θα παίρνουν μία πολλαπλάσια σύνταξη. Άρα κινητροδοτεί δύο πράγματα: Το να είσαι στην αγορά εργασίας και η αγορά εργασίας να σου δίνει -χρησιμοποιώ παλιούς όρους- τα ένσημά σου ή τις ασφαλιστικές εισφορές. Άρα συμφέρει τον νέο εργαζόμενο, τον εργαζόμενο να μην κρύβονται πλέον οι ασφαλιστικές εισφορές. Το δεύτερο ήταν και το στοιχείο για το οποίο είχαμε δεσμευτεί και προεκλογικά. Εκείνες οι εισφορές που βάζατε, κύριε Τσακαλώτο, οι οποίες ανετράπησαν με τον νόμο μας και πλέον έχουμε τις ελεύθερες κατηγορίες για ενάμισι εκατομμύριο ελεύθερους επαγγελματίες οι οποίοι πλέον μπορούν να επιλέξουν μόνοι τους την ελεύθερη κατηγορία. Επίσης, όσον αφορά το ζήτημα το οποίο αφορά την αδήλωτη εργασία και την υποδηλωμένη εργασία, σας θυμίζω ότι η μεγάλη τομή στην αγορά εργασίας έγινε με το πρόστιμο των 10.500 ευρώ το 2013, το οποίο άλλαξε την ιστορία στην αγορά εργασίας στην Ελλάδα. Από 42,5% που ήταν η αδήλωτη εργασία σήμερα είναι κάτω από το 4% ή 3%, συνδυαστικά με την «ΕΡΓΑΝΗ», που με χαρά βλέπω σήμερα ότι ο νέος Υπουργός Εργασίας διατηρεί και ενισχύει πάνω στο πλαίσιο που είχε διαμορφωθεί από το 2014. Η «ΕΡΓΑΝΗ» ενημερώνω την ελληνική Βουλή ότι είχε τρία επίπεδα: το πρώτο επίπεδο ήταν η «ΕΡΓΑΝΗ 1» μέσα από την οποία μετρούσαμε τις ροές απασχόλησης. Δεν μπορούσε να ξεφύγει κανείς. Γι' αυτό χτυπήθηκε και η αδήλωτη εργασία. Τότε ξεκίνησε η υποδηλωμένη εργασία, η «ΕΡΓΑΝΗ 2», που ψηφίστηκε στη Βουλή. Θα χτυπήσει μέσω του ηλεκτρονικού ωραρίου την υποδηλωμένη εργασία. Αυτά είναι φιλοεργατικά μέτρα. Και έρχεται και η «ΕΡΓΑΝΗ 3», την οποία έχουμε εντάξει στο Ταμείο Ανάκαμψης, η οποία τι θα κάνει; Θα καταργήσει την αναλυτική περιοδική δήλωση και θα υποκαταστήσει τις ασφαλιστικές εισφορές και τα έσοδα των ταμείων μέσω της «ΕΡΓΑΝΗΣ». Θα φέρει πολλαπλάσια έσοδα, κύριε Σκυλακάκη, -το έχουμε συζητήσει- στα ασφαλιστικά ταμεία, γιατί υπάρχει διάσταση μεταξύ αναλυτικής περιοδικής δήλωσης και «ΕΡΓΑΝΗΣ». Αυτές είναι φιλεργατικές πολιτικές. Στην πράξη όμως, όχι στα λόγια. Ακόμα, όταν μιλάμε για κοινωνική πολιτική το ελάχιστο εγγυημένο εισόδημα τι είναι; Δεν είναι σήμερα ο σύγχρονος πυλώνας της χώρας που διαμορφώθηκε το 2014, ονομάτισε «παγίδα φτώχειας» ο ΣΥΡΙΖΑ και μετά το κράτησε και σήμερα αποτελεί τον πιο ισχυρό πυλώνα για την προστασία των αδυνάμων, συνδυαστικά με το Α21 -φτιάχτηκε το 2014- με το οποίο στηρίζουμε τα οικογενειακά επιδόματα για τις αδύναμες οικογένειες με παιδιά; Αυτές δεν είναι κοινωνικές πολιτικές; Και οφείλω να πω και κάτι γιατί άκουσα έναν Βουλευτή του ΣΥΡΙΖΑ να λέει κάτι για την απονομή των συντάξεων. Θέλω λοιπόν να πω -το έχω πει και στο παρελθόν- ότι το θέμα της απονομής των συντάξεων είναι η τελευταία παρωνυχίδα του προβλήματος του ασφαλιστικού. Εάν αφήσουμε σήμερα το σύστημα απόλυτα ελεύθερο και δεν υπάρχει καμμία οργανωτική παρέμβαση ή προσπάθεια απονομής των συντάξεων, με μαθηματική βεβαιότητα, με τον ν.4670, καθώς τα συστήματα έχουν ενοποιηθεί, από μόνες τους οι συντάξεις θα βγαίνουν σε ένα δευτερόλεπτο. Τόσος θα είναι ο χρόνος γιατί όλα έχουν ψηφιοποιηθεί και ενοποιούνται όλα στο μέλλον. Το πρόβλημα είναι για το παρόν.
Κύριε Βρούτση, ολοκληρώστε παρακαλώ.
Κλείνω, κύριε Πρόεδρε. Θέλω να έχω τον ίδιο χρόνο με τον Κοινοβουλευτικό Εκπρόσωπο του ΚΚΕ που μίλησε είκοσι ένα λεπτά.
Σας διακόπτω, πρώτον, για να σας υπενθυμίσω τον χρόνο και δεύτερον, να σας πω ότι αύριο θα έχετε και τη δευτερολογία το πρωί. Δεν θα έχετε χρόνο εάν τον εξαντλήσετε τώρα.
Εντάξει, κύριε Πρόεδρε. Ερώτηση: Έχουν δοθεί συντάξεις με ένα κλικ; Απάντηση που είναι και μία μορφή είδησης: Πολλές φορές σχολιάζατε το ότι έλεγα «συντάξεις με ένα κλικ». Το πρώτο βήμα της ψηφιακής σύνταξης «ΑΤΛΑΣ» που έγινε τον Απρίλιο του 2020 για συντάξεις ΟΓΑ και συντάξεις χηρείας είναι πραγματικότητα. Μέχρι σήμερα έχουν δοθεί σαράντα έξι χιλιάδες συντάξεις σε ένα δευτερόλεπτο. Είναι τρεις χιλιάδες περίπου τον μήνα συντάξεις αυτόματες. Χρειάζεται, λοιπόν, επέκταση της ψηφιακής σύνταξης «ΑΤΛΑΣ», να ψηφιοποιηθεί το σύστημα, να πάει και στις άλλες κατηγορίες. Τώρα θα ήθελα απευθυνόμενος -και κλείνω, κύριε Πρόεδρε- προς όλες τις πλευρές της Βουλής και κυρίως προς το Υπουργείο Οικονομικών, στο επιτελείο τον αγαπητών Υπουργών να πω ότι οι προκλήσεις που ανοίγονται μετά την ψήφιση αυτού του προϋπολογισμού είναι μπροστά μας. Στον προϋπολογισμό του 2022 για το 2023 πάμε μπροστά και πρέπει να βλέπουμε ποιες είναι οι προκλήσεις. Ποιες είναι οι προκλήσεις; Πρώτον, οι μειώσεις των εισφορών να γίνουν μόνιμες. Δεύτερον, να διατηρηθεί η κατάργηση της εισφοράς αλληλεγγύης και στον δημόσιο τομέα και να γίνει μόνιμη όπως είναι σήμερα στον ιδιωτικό. Τρίτον, να επανέλθει το ειδικό καθεστώς ΦΠΑ για τα νησιά του Αιγαίου. Τέταρτον, να αυξηθεί γενναία ο κατώτατος μισθός. Εδώ συμφωνούμε όλοι. Έχει κάνει δηλώσεις και ο Πρωθυπουργός και ο Υπουργός Εργασίας ότι αυτό θα συντελεστεί μέσα στο 2022. Το περιμένουμε. Πέμπτον, να μειωθεί περαιτέρω η ανεργία. Αυτονόητα θα μειωθεί. Έκτη πρόκληση, το ζήτημα της αντιμετώπισης. Και τέλος έβδομη πρόκληση ο εθνικός στόχος, το πρόβλημα του δημογραφικού. Πρέπει να βρούμε τρόπους να το αντιμετωπίσουμε. Κλείνω με μία παρατήρηση που αφορά τον Νομό Κυκλάδων και αφορά και την Κυβέρνηση συνολικά, κύριοι Υπουργοί. Το τελευταίο διάστημα πετύχαμε κάτι σημαντικό -δεν θα το διαχωρίσω στη Νέα Δημοκρατία- όσον αφορά το πρόβλημα της ναυπηγοεπισκευαστικής πολιτικής -αποτελούσε μια γάγγραινα η χώρα μας η πρώτη σε ναυτιλία να μην έχει ναυπηγείο- στο Νεώριο της Σύρου. Σήμερα βλέπουμε με χαρά τετρακόσιους εργαζόμενους να εργάζονται. Βλέπουμε τα πλοία αρόδου να περιμένουν να βρουν τη σειρά τους για να μπουν μέσα στις καινούργιες δεξαμενές. Υπάρχει δυστυχώς μία κινητικότητα από κάποιες οργανώσεις οι οποίες υπονομεύουν την προσπάθεια του Νεωρίου. Το Νεώριο, κυρίες και κύριοι συνάδελφοι, αποτελεί την πυξίδα για το τι πρέπει να γίνει και στην Ελευσίνα και στον Σκαραμαγκά. Αυτό πρέπει να είναι το μέλλον της χώρας μας στα ναυπηγεία. Με αυτές τις σκέψεις, με αυτές τις προβλέψεις, με αυτές τις εκτιμήσεις και την ελπίδα για κάτι καλύτερο, εύχομαι -επειδή στο κλείσιμο του προϋπολογισμού είθισται να δίνουμε τις ευχές, παρ' ότι είναι νωρίς ακόμα, αλλά έτσι γίνεται- και καλά Χριστούγεννα και ευτυχισμένο και καλύτερο το 2022. Με πίστη και εμπιστοσύνη στην επιστήμη να διαφυλάξουμε το υπέρτατο αγαθό της υγείας μας. Να είστε καλά.
Επόμενος ομιλητής είναι ο κ. Ευριπίδης Στυλιανίδης, από τη Νέα Δημοκρατία. Μετά τον κ. Στυλιανίδη θα ακολουθήσει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου. Έχετε τον λόγο, κύριε Στυλιανίδη.
Ευχαριστώ πολύ, κύριε Πρόεδρε. Δεν θα παρακολουθήσω την οργανωμένη προσπάθεια των συναδέλφων του ΣΥΡΙΖΑ τις τρεις τελευταίες μέρες να καταστήσουν μονοθεματική τη συζήτηση για τον προϋπολογισμό, πρώτον, διότι στο θέμα αυτό που επέλεξαν απάντησε επί της ουσίας, πειστικά και αποστομωτικά, ο Υπουργός Υγείας και δεύτερον, διότι αυτή καθαυτή η στάση τους δηλοί την παραδοχή αδυναμίας να συγκριθούν με την κυβερνητική πολιτική στο σύνολό της. Και τώρα, επειδή έχουν παρελθόν, πλέον δεν αντέχουν συγκρίσεις. Κυρίες και κύριοι συνάδελφοι, ο προϋπολογισμός που σήμερα ψηφίζουμε είναι εθνικά κρίσιμος, διότι αποτελεί εργαλείο εξόδου από μία πολυδιάστατη δοκιμασία που κλήθηκε να αντιμετωπίσει αυτή η Κυβέρνηση από την πρώτη στιγμή που πήρε τη λαϊκή εντολή. Η δοκιμασία αυτή κατέστη πρωτόγνωρα περίπλοκη, διότι εκδηλώθηκε παράλληλα και συνδυαστικά σε τέσσερα πεδία: στην οικονομία και την κοινωνική συνοχή, στην ενεργειακή αυτάρκεια και την κλιματική αλλαγή, στην υγεία και το κοινωνικό κράτος και τέλος, στην εθνική ασφάλεια και την άμυνα. Στο πεδίο της οικονομίας και της κοινωνίας, η Κυβέρνησή μας κλήθηκε να διαχειριστεί την αποκατάσταση των συνεπειών της μεγαλύτερης μεταπολεμικά κρίσης που βίωσε όχι μόνο η Ελλάδα -κυρίως η Ελλάδα- αλλά και ολόκληρη η Ευρώπη. Κληθήκαμε να αποκαταστήσουμε τις κοινωνικές αδικίες που δημιούργησε το μνημονιακό σοκ, να προστατεύσουμε την κοινωνική συνοχή, να θωρακίσουμε εκ νέου ιστορικά, κοινωνικά δικαιώματα του ανθρώπου και να δημιουργήσουμε ίσες ευκαιρίες ανάκαμψης για όλους τους Έλληνες, αλλάζοντας όμως παράλληλα τη διεθνή εικόνα της χώρας που είχε στιγματιστεί άδικα και απαράδεκτα, με ευθύνη εκτός των άλλων, και κάποιων συγκεκριμένων πολιτικών δυνάμεων που αποκαλούσαν την οικονομία της Ελλάδος ναυάγιο και τον λαό της Ελλάδος διεφθαρμένο. Στο πεδίο της ενεργειακής ασφάλειας βρεθήκαμε αντιμέτωποι με μια κλιμακούμενη ενεργειακή κρίση που δεν συνδέεται μόνο με τους γεωπολιτικούς ανταγωνισμούς των μεγάλων δυνάμεων, αλλά και με τη ραγδαία κλιματική αλλαγή που πολλαπλασίασε τις φυσικές καταστροφές, δημιουργώντας οξυμένα αντανακλαστικά αντιμετώπισης στις αρμόδιες κρατικές υπηρεσίες. Αυτό δεν μας εμπόδισε να συνεχίσουμε να προστατεύουμε το λαϊκό εισόδημα από το υψηλό κόστος της ενέργειας, χωρίς να σταματάμε τις αναγκαίες μεταρρυθμίσεις και τη στροφή στην εναλλακτική ενέργεια ή τη διπλωματία των αγωγών, την οποία πρωτοξεκίνησε η παράταξή μας με ρίσκο και κόστος, που πλήρωσε κάποτε ακριβά η κυβέρνηση Καραμανλή, ωφέλησε όμως την Ελλάδα, τοποθετώντας την οριστικά στον διεθνή χάρτη ως ενεργειακό κόμβο και ως εγγυητή της ενεργειακής ασφάλειας της Ευρώπης. Στο πεδίο της υγειονομικής κρίσης η Κυβέρνηση κινήθηκε γρήγορα, τολμηρά και υπεύθυνα, προτάσσοντας την αξία της ανθρώπινης ζωής και της δημόσιας υγείας σε αντίθεση με άλλες ευρωπαϊκές κυβερνήσεις. Μετέτρεψε την κρίση σε ευκαιρία, για να θωρακίσει το σύστημα υγείας, καλύπτοντας αδυναμίες και διορθώνοντας σημαντικά λάθη και παραλείψεις του παρελθόντος. Δεν ενέδωσε στον λαϊκισμό και δεν κατρακύλησε σε άγονες ψηφοθηρικές αντιπαραθέσεις που προτίμησαν κάποιοι από την Αντιπολίτευση, επενδύοντας απαράδεκτα στον ανθρώπινο πόνο που γέννησε η απώλεια πολλών ανθρώπινων ψυχών. Παράλληλα, ο μέχρι τώρα χειρισμός της Κυβέρνησης Μητσοτάκη κράτησε δεξιοτεχνικά την ισορροπία, θωρακίζοντας με απόλυτο τρόπο το συνταγματικό πλαίσιο προστασίας των δικαιωμάτων του ανθρώπου από την απειλή της θραύσης του. Η μάχη αυτή συνεχίζεται ακόμα πιο έντονα, αναδεικνύοντας την Ελλάδα σε πρωταγωνιστή ανθρωπιάς και αποτελεσματικότητας. Τέλος, κύριοι συνάδελφοι, στο πεδίο της εθνικής ασφάλειας και άμυνας η Ελλάδα απέδειξε ότι ξέρει, θέλει και μπορεί να προστατεύσει τα σύνορα της Ευρώπης από την απειλή ενός υβριδικού πολέμου που επιδιώκει την εργαλειοποίηση του μεταναστευτικού, χωρίς να κάνει, όμως, την παραμικρή έκπτωση στην προστασία των δικαιωμάτων του ανθρώπου. Υπερασπιζόμαστε σθεναρά το Διεθνές Δίκαιο, προστατεύοντας μέσα από αυτή μας την επιλογή τα εθνικά μας δίκαια και συμφέροντα. Η εξωτερική μας πολιτική συνδυασμένη με τον εκσυγχρονισμό και την ενίσχυση των Ενόπλων μας Δυνάμεων, δεν ετεροπροσδιορίζεται. Κεφαλαιοποιεί τη συμμαχική συνέπεια της Ελλάδος σε σχέση με τον τουρκικό αναθεωρητισμό και ενισχύει τη διαπραγματευτική δύναμη της πατρίδος. Επιμένουμε σε έναν έμπρακτο πατριωτισμό που απομονώνει τον μεγαλόστομο και απειλητικό εθνολαϊκισμό της ακραίας δεξιάς και τον επικίνδυνο και αφελή διεθνισμό της Αριστεράς. Κυρίες και κύριοι συνάδελφοι, ο προϋπολογισμός που συζητούμε, επιμένει στους άξονες που περιέγραψα, χωρίς να υποχωρεί, παράλληλα, στην επιδίωξη έξυπνων μεταρρυθμίσεων και της ποιοτικής ανάπτυξης μιας πραγματικής και όχι μιας εικονικής οικονομίας. Δεν προσχωρεί σε αδιέξοδες νεοφιλελεύθερες λογικές αυτορρύθμισης της αγοράς που δημιουργούν αδικίες, ούτε φυσικά στα χρεοκοπημένα κρατικοπαρεμβατικά μοντέλα της Αριστεράς. Αναγνωρίζει την ιστορική δικαίωση της κοινωνικής οικονομίας της αγοράς, δικαιώνει τον ρυθμιστικό και κοινωνικό ρόλο του κράτους, εμπιστεύεται την ιδιωτική πρωτοβουλία, επενδύει στην καινοτομία, αποδέχεται το κέρδος και τη φιλοδοξία ως υγιή κίνητρα δημιουργίας των Ελλήνων, αρκεί να διέρχονται, όμως, μέσα από το δημόσιο, το κοινωνικό και το εθνικό συμφέρον. Η πολιτική μας επαναφέρει στο προσκήνιο τον αξιακό κώδικα του ριζοσπαστικού φιλελευθερισμού, δικαιώνοντας την ιστορική ταυτότητα αυτής της παράταξης. Ταυτίζει τον λαό με το έθνος και καταδεικνύει σαφέστατα την αναποτελεσματικότητα και την ανεπαρκή θεωρητικολογία της ελληνικής κεντροαριστεράς ή της Αριστεράς, όσα ονόματα και πρόσωπα κι αν αλλάξει. Τίποτα δεν τελείωσε ακόμα. Ο αγώνας μας είναι δύσκολος και συνεχής. Ωστόσο, είμαι βέβαιος, ότι η στρατηγική που ακολουθεί η Κυβέρνηση του Κυριάκου Μητσοτάκη θα δικαιωθεί, διότι η Νέα Δημοκρατία δεν διαχωρίζει τους Έλληνες σε οπαδούς και αντιπάλους, σε προοδευτικούς και συντηρητικούς, σε δεξιούς και αριστερούς, όπως κάνουν άλλα κόμματα της Αντιπολίτευσης. Απευθυνόμαστε σε όλους τους Έλληνες και σε όλες τις Ελληνίδες, γιατί όλους τους νοιαζόμαστε, επειδή είναι στο DNA μας μια γνήσια λαϊκή παράταξη, όπως ακριβώς τη θεμελίωσε ο Κωνσταντίνος Καραμανλής. Και αυτό δεν μπορεί πλέον κανένας ούτε να το αμφισβητήσει ούτε να το αλλάξει. Για τους λόγους αυτούς, στηρίζουμε τον προϋπολογισμό αυτόν ως γέφυρα μετάβασης σε μία καλύτερη πραγματικότητα για την Ελλάδα και τους Έλληνες. Σας ευχαριστώ πολύ και χρόνια πολλά, καλές γιορτές σε όλους.
Τον λόγο τώρα έχει η Κοινοβουλευτική Εκπρόσωπος του Κινήματος Αλλαγής, η κ. Κωνσταντίνα Γιαννακοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, τις τελευταίες τέσσερις ημέρες σ' αυτήν εδώ την Αίθουσα το σύνολο των μελών του Κοινοβουλίου, συνάδελφοι από όλους τους πολιτικούς χώρους, καλούμαστε να τοποθετηθούμε για τον προϋπολογισμό του 2022. Δεν πρέπει σε καμμία, όμως, περίπτωση να ξεχνάμε το εξής: Πέραν της κάθε πολιτικής, κοινωνικής και οικονομικής θεώρησης, η συζήτηση αυτή διεξάγεται για ακόμη μια χρονιά σε συγκεκριμένες συγκυρίες που μας φέρνουν μπροστά σε νέες προκλήσεις και δυνατότητες, αλλά μπροστά, επίσης, και σε κινδύνους. Δυστυχώς, η έννοια του προϋπολογισμού ενός κράτους και το αίσθημα σταθερότητας που πρέπει να εξάγεται από αυτήν τη διαδικασία, τα τελευταία δύο χρόνια και λόγω των έκτακτων συνθηκών εκλείπει, γιατί τα στοιχεία που οδηγούν στην κατάρτιση ενός τέτοιου πλαισίου προγραμματισμού της εθνικής οικονομίας γνωρίζουμε πολύ καλά πλέον πως πολύ εύκολα μπορεί να ανατραπούν μέσα στους επόμενους μήνες. Γι' αυτό τον λόγο θέλω να εστιάσω όχι τόσο στην τεχνική ανάλυση του προϋπολογισμού, όπως κατατέθηκε, αλλά στους στόχους που αυτός θέτει, φανερώνοντας τις προθέσεις, τις πολιτικές προτεραιότητες και τον σχεδιασμό, τη γενική κατεύθυνση της Κυβέρνησης για την οικονομία της χώρας και τον αντίκτυπο αυτής της πολιτικής στην ελληνική κοινωνία. Η συζήτηση για τον προϋπολογισμό ανέκαθεν προσέλκυε το ενδιαφέρον σύσσωμου του πολιτικού κόσμου, του Τύπου και των πολιτών. Η τοποθέτηση καθενός από εμάς και, κατ' επέκταση των πολιτικών κομμάτων που συγκροτούν το ελληνικό Κοινοβούλιο, έκανε ξεκάθαρη στον δημόσιο διάλογο την οπτική με την οποία αντιμετωπίζεται πολιτικά ο οικονομικός σχεδιασμός για τις ελληνικές επιχειρήσεις, για το τραπεζικό σύστημα, για την περιφερειακή και τοπική αυτοδιοίκηση, για τα εισοδήματα της μέσης ελληνικής οικογένειας και, κατά συνέπεια, της κάθε Ελληνίδας και του κάθε Έλληνα. Ήδη ο προϋπολογισμός του 2022 αποσκοπεί να φέρει τα δημοσιονομικά μεγέθη πιο κοντά στα πλεονάσματα που θα απαιτηθούν από το 2023 και μετά, οπότε και θα αρθεί η ρήτρα διαφυγής του Συμφώνου Σταθερότητας. Ως στόχος για το μέλλον είναι θεμιτός, αλλά οι επιλογές είναι αυτές οι οποίες χρήζουν κριτικής. Η Κυβέρνηση επιδιώκει να παρουσιάσει μέσω της αιτιολογικής έκθεσης του προϋπολογισμού -και μιας ομοβροντίας βεβαίως δημοσιευμάτων- το 2022 ως έτος ολικής επαναφοράς και επιστροφής στην κανονικότητα. Ποια είναι η πραγματικότητα, όμως, κυρίες και κύριοι συνάδελφοι; Οι επενδύσεις και η ανάπτυξη αποτελούν ακόμα μια προσδοκία, ένα ζητούμενο. Η ανεργία διατηρείται σε υψηλά επίπεδα. Οι όποιες οριακές μειώσεις φόρων, εισφορών και τα όποια επιδόματα που καταγγέλλατε, αλλά τώρα δίνετε, δεν βελτιώνουν τη θέση όσων κύρια δέχτηκαν την πρωτοφανή φοροεπιδρομή τα προηγούμενα έξι χρόνια. Αναφέρομαι στη μεσαία τάξη που κάθε φορά ορίζεται διαφορετικά. Ακόμα και η σχετικά θετική δημοσκοπική εικόνα της Κυβέρνησης για την οικονομία -που όλο και χειροτερεύει βέβαια- περισσότερο οφείλεται σε μια ελπίδα παρά σε χειροπιαστές πολιτικές και αποτελέσματα. Εδώ να επισημάνουμε, κυρίες και κύριοι συνάδελφοι, ότι η ελληνική οικονομία πλήρωσε μάλλον το πιο ακριβό δημοσιονομικό εισιτήριο στην Ευρώπη για μια ανάκαμψη η οποία υστερεί σε σχέση με τα άλλα ευρωπαϊκά κράτη. Το πρόβλημα σήμερα περισσότερο από ποτέ είναι να δούμε συνολικά, στρατηγικά την πορεία της χώρας, προς τα πού θέλουμε να προχωρήσει. Κάποια πολύ σοβαρά προβλήματα είναι ήδη εδώ και οι επιπτώσεις τους στο άμεσο κιόλας μέλλον φαντάζουν τεράστιες. Οι ανεξέλεγκτες ανατιμήσεις, ειδικά καυσίμων και ενέργειας, η εξάρτηση της Ευρωπαϊκής Ένωσης από το φυσικό αέριο, η τεράστια κρίση στην εφοδιαστική αλυσίδα και τις αγορές προϊόντων προκαλούν το πολιτικό σύστημα να δράσει άμεσα. Μαζί μ' αυτά δεν μπορούμε να παραβλέπουμε τις μεγάλες ανάγκες για την αντιμετώπιση της πανδημίας και για την ενίσχυση του ΕΣΥ, για την αντιμετώπιση της εποχής της κλιματικής κρίσης και τη θωράκιση της πολιτικής προστασίας και βεβαίως για το μείζον θέμα του δημογραφικού. Κυρίες και κύριοι συνάδελφοι, σύμφωνα με τα πρόσφατα στοιχεία η ενεργειακή κρίση και ο πληθωρισμός που αγγίζει το 5% θα αποτελέσουν τα μεγαλύτερα προβλήματα μετά την πανδημία που θα κληθεί κάθε ελληνικό νοικοκυριό και κάθε ελληνική επιχείρηση να αντιμετωπίσει. Οι επιπτώσεις τους είναι ήδη φανερές στην ελληνική κοινωνία. Ο συγκεκριμένος προϋπολογισμός που κατατέθηκε φαίνεται να μη λαμβάνει σοβαρά αυτούς τους δύο καθοριστικούς παράγοντες που διαμορφώνουν νέα δεδομένα στην οικονομία όλων των χωρών και πλέον και στη δική μας οικονομία. Σίγουρα δεν μπορείτε να πείτε, κύριοι Υπουργοί, ότι δεν ξέρατε ή να ζητήσετε ανοχή σε όσα θα κληθούμε ως χώρα να αντιμετωπίσουμε πάνω σ' αυτούς ειδικά τους τομείς. Από τον Σεπτέμβρη εμείς στο Κίνημα Αλλαγής σάς είχαμε προειδοποιήσει. Είχαμε τονίσει την ανάγκη να ληφθεί μια δέσμη μέτρων μπροστά σ' όλη αυτή τη λαίλαπα αυξήσεων και ανατιμήσεων του ενεργειακού κόστους που ερχόταν. Η απάντηση που λάβαμε από τον ίδιο τον Πρωθυπουργό ήταν για μια ακόμη φορά εικονικά καθησυχαστική, όμως πλέον δεν μπορείτε άλλο να κρυφτείτε πίσω από υποσχέσεις και πίσω από δήθεν δεσμεύσεις. Τα πρώτα εκκαθαριστικά της ΔΕΗ και των λοιπών εταιρειών ενέργειας έφτασαν ήδη στα ελληνικά νοικοκυριά και στις μικρομεσαίες επιχειρήσεις. Τι έχετε να πείτε τώρα και τι έχετε να τους απαντήσετε μέσω αυτού του προϋπολογισμού για το 2022 για όλα όσα θα ακολουθήσουν τους επόμενους μήνες; Οποιαδήποτε εξήγηση για όλα τα παραπάνω εκ μέρους της Κυβέρνησης, μόνο ως δικαιολογία θα μπορεί να ακουστεί. Γνωρίζουμε όλοι ότι όσο κι αν επηρεάστηκε η ενεργειακή ακρίβεια από τις διεθνείς αναταράξεις -και ναι, αυτό είναι ένα γεγονός- η Ελλάδα όλους τους περασμένους μήνες αποτελούσε αδικαιολόγητα μια από τις πιο ακριβές χώρες στη χονδρεμπορική τιμή της ηλεκτρικής ενέργειας. Η Κυβέρνησή σας για ακόμη μια φορά αναγκάστηκε να τρέξει πίσω από τα γεγονότα και πίσω από τις εξελίξεις, όπως βεβαίως κατά κόρον κάνει και στον χώρο της υγείας αυτούς τους είκοσι μήνες της πανδημίας και αυτή είναι η αλήθεια. Έχουμε μια χώρα η οποία ταλανίζεται δέκα χρόνια με την κρίση και ακόμη δεν έχουμε σταθεροποιήσει μια αναπτυξιακή πορεία η οποία να μπορεί να εγγυηθεί το δυνάμωμα της χώρας, την ουσιαστική βελτίωση της ζωής των ανθρώπων. Δεν υπάρχει κάποιο στρατηγικό σχέδιο, ενώ περισσεύει, κύριε Υπουργέ, η υπεραισιοδοξία με προβλέψεις για ρυθμό ανάπτυξης, την ίδια ώρα που οι προβλέψεις όλων των διεθνών οργανισμών είναι πιο συγκρατημένες και ενώ όλα μπορεί να ανατραπούν από την επιβράδυνση της διεθνούς οικονομίας και από την κλιμάκωση της γεωπολιτικής έντασης. Κυρίες και κύριοι συνάδελφοι, είναι προφανές ότι η ανάκαμψη για ένα μεγάλο μέρος των ευάλωτων ομάδων, αλλά και για πολλούς από τους μισθωτούς, τους συνταξιούχους και τους μικρομεσαίους επαγγελματίες όχι μόνο δεν έχει κάποιο πραγματικό αντίκρισμα, αλλά μέσα από την ακρίβεια οδηγεί ουσιαστικά και σε ταχεία μείωση του διαθέσιμου εισοδήματός τους. Ακόμα και η αύξηση της απασχόλησης γίνεται σε μια αγορά εργασίας με πολλές στρεβλώσεις εις βάρος των εργαζομένων. Καμμία απάντηση δεν δίνετε με την ανάγνωση του νομοσχεδίου για τη μείωση του δείκτη καταναλωτικής εμπιστοσύνης, για τις ανατιμήσεις και το αυξημένο ενεργειακό κόστος με την περίφημη ρήτρα αναπροσαρμογής που φορτώνει δυσθεώρητα τους λογαριασμούς ηλεκτρικού ρεύματος που λαμβάνουν οι επιχειρήσεις, για τη μείωση του τζίρου στο λιανεμπόριο και την εστίαση κατά 30% τουλάχιστον μετά την εφαρμογή των αναγκαίων νέων μέτρων. Όλα αυτά είναι ξεκάθαρα σημάδια πως παρά την ανάκαμψη του 2021, υπάρχει σοβαρός κίνδυνος ο αυξανόμενος πληθωρισμός να καταστήσει πλέον τα ελληνικά νοικοκυριά ουσιαστικά ουραγούς στο κατά κεφαλήν εισόδημα. Αξιοσημείωτη, κύριοι Υπουργοί, είναι η έκθεση του Ινστιτούτου Μικρών Επιχειρήσεων της ΓΣΕΒΕΕ η οποία εντοπίζει αύξηση χρεών, εκτεταμένη ανασφάλεια, εύθραυστη βιωσιμότητα και κίνδυνο μαζικών λουκέτων στις μικρομεσαίες επιχειρήσεις κατά την επιστροφή της οικονομίας σε σχετικά ομαλές συνθήκες και την απόσυρση των μέτρων στήριξης για τις επιχειρήσεις. Άλλωστε κανείς δεν μπορεί να αρνηθεί ότι οι μικρομεσαίοι επιχειρηματίες έχουν υποφέρει πολύ τα τελευταία χρόνια και βρίσκονται πλέον πέρα από τα όρια επιβίωσής τους και οι αντοχές τους έχουν εξαντληθεί. Μη ξεχνάμε επίσης ότι τα κόκκινα δάνεια δεν βαίνουν μειούμενα, ενώ η χώρα βρίσκεται ακόμα σε φάση πιστωτικής συρρίκνωσης. Η Κυβέρνηση επαίρεται, αλλά το γεγονός είναι ότι η ονομαστική αξία των δανείων υπό διαχείριση από τις εταιρείες διαχείρισης απαιτήσεων από δάνεια και πιστώσεις τον Ιούνιο του 2021 ξεπέρασε τα 61,7 δισεκατομμύρια ευρώ, τα οποία αθροιστικά με τα 29,4 δισεκατομμύρια ευρώ ακόμα εντός ισολογισμού τραπεζών αγγίζουν τα 91 δισεκατομμύρια ευρώ. Να σημειωθεί ότι στο απόγειό τους το 2017 τα μη εξυπηρετούμενα δάνεια άγγιξαν τα 107 δισεκατομμύρια ευρώ. Άρα η μείωση από τις ρυθμίσεις και διαγραφές δανείων για τις οποίες επαίρεται η Κυβέρνησή σας -και παλαιότερα ο ΣΥΡΙΖΑ- είναι μακριά, πολύ μακριά από ικανοποιητική. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ λίγο χρόνο, κύριε Πρόεδρε. Ας δούμε, όμως, και κάτι ακόμα, μια ακόμα παθογένεια, μια πληγή της ελληνικής κοινωνίας η οποία αγγίζει κάθε σπίτι και τι προβλέπει γι' αυτόν τον τομέα ο φετινός προϋπολογισμός που κατατέθηκε. Και βεβαίως έχει να κάνει με το τι προθέσεις και με ποιον τρόπο η Κυβέρνηση αποφασίζει να επιλύσει για το επόμενο έτος το τεράστιο πρόβλημα που απασχολεί τη λειτουργία του τομέα της κοινωνικής ασφάλισης. Στο κείμενο του προϋπολογισμού προβλέπεται αύξηση των δαπανών για τις κύριες συντάξεις κατά μόλις 50 εκατομμύρια ευρώ. Στην πραγματικότητα δηλαδή το 2022 ούτε θα μειωθούν οι εκκρεμότητες των κύριων συντάξεων ούτε οι συνταξιούχοι χωρίς σύνταξη θα πάρουν τα οφειλόμενα, καθώς ο αριθμός αιτήσεων, κύριων και επικουρικών συντάξεων, είναι πολύ μεγαλύτερος από τις εκτιμήσεις αυτές. Όσον αφορά δε τα έσοδα από ασφαλιστικές εισφορές, η πρόβλεψή σας, κύριε Υπουργέ, δεν είναι απλά υπεραισιόδοξη, αλλά ουσιαστικά είναι εκτός πραγματικότητας. Ενδεικτικά, για τον μήνα Σεπτέμβριο τα έσοδα από τις εισφορές του ιδιωτικού τομέα μειώθηκαν κατά 160 εκατομμύρια ευρώ μεσούσης της πανδημίας, με τα γνωστά προβλήματα ρευστότητας των μικρομεσαίων επιχειρήσεων και τους μισθούς καθηλωμένους. Είναι εξωπραγματική λοιπόν αυτή η πρόβλεψη. Γι' αυτό άλλωστε και οι θεσμοί προβλέπουν έσοδα μειωμένα κατά 500 εκατομμύρια ευρώ σε σχέση με τις προβλέψεις του προϋπολογισμού. Όπως πολύ εύκολα λοιπόν μπορεί να γίνει αντιληπτό, ο προϋπολογισμός του ασφαλιστικού τομέα είναι ανεφάρμοστος και είναι εκτός πραγματικότητας. Κρύβει σοβαρά ελλείμματα, ενώ οι προοπτικές ουσιαστικής μείωσης των εκκρεμών συντάξεων, παρά τις συνεχόμενες διακηρύξεις περί αυτού, είναι ελάχιστες. Ο φετινός προϋπολογισμός, κυρίες και κύριοι συνάδελφοι, είναι ακόμα μια απόδειξη των όσων έχουμε δηλώσει ως Κίνημα Αλλαγής για τη δήθεν φιλολαϊκή πολιτική της Κυβέρνησης. Οι προεκλογικές υποσχέσεις της, οι προεκλογικές υποσχέσεις σας, κύριε Υπουργέ, για επαναφορά του ΕΚΑΣ -το θυμάστε άραγε;- όχι απλά δεν υλοποιήθηκαν, αλλά πλέον οι Υπουργοί της Κυβέρνησης επιχειρηματολογούν πάνω στο γιατί δεν μπορεί να δοθεί ξανά στους δικαιούχους του. Επίσης ο φετινός προϋπολογισμός κατατίθεται από την Κυβέρνηση, που ας μην ξεχνάμε σε αυτήν την Αίθουσα ότι έχει αρνηθεί πεισματικά την τροπολογία που το Κίνημα Αλλαγής έχει καταθέσει δώδεκα ολόκληρες φορές για την ένταξη στα βαρέα και ανθυγιεινά των εργαζομένων στον τομέα υγείας, την ίδια Κυβέρνηση που, παρά την αντίθετη και ρητή πρόβλεψη του νόμου που ψήφισε, περικόπτει παρανόμως κατά 30% όλη τη σύνταξή του, ακόμη κι αν ο χαμηλοσυνταξιούχος κάνει ένα μεροκάματο τον μήνα. Κυρίες και κύριοι συνάδελφοι, για το τέλος της ομιλίας μου αφήνω το πιο σημαντικό και το πιο επίκαιρο θέμα, το οποίο έχει να κάνει με τη διαχείριση της πανδημίας και τη στήριξη του ΕΣΥ, κάτι που για εμάς αποτελεί κορυφαία προτεραιότητα και γι' αυτό άλλωστε ο νέος Πρόεδρός μας, ο Νίκος Ανδρουλάκης, σήμερα επισκέφτηκε το Νοσοκομείο «Σωτηρία», όπου ενημερώθηκε από τον πρόεδρο και από τους εργαζομένους, τονίζοντας την ανάγκη να εμβολιαστούμε όλοι, αλλά τονίζοντας επίσης και την ανάγκη ουσιαστικής στήριξης του ΕΣΥ. Κατ' αρχάς, κυρίες και κύριοι συνάδελφοι, εμείς οι ίδιοι εδώ, στο ελληνικό Κοινοβούλιο, πρέπει να αλλάξουμε πρώτα για να αλλάξει το κλίμα στην κοινωνία. Δεν πρέπει επ' ουδενί η πανδημία να γίνεται πεδίο αντιπολιτευτικής διάθεσης και διαμάχης από κανέναν. Από την άλλη, κύριοι της Κυβέρνησης, πρέπει πρωτίστως εσείς να ακούτε καλύτερα πρώτα απ' όλα τους επιστήμονες και γιατί όχι, εγώ θα σας πω, και τις προτάσεις της Αντιπολίτευσης όταν είναι σωστές. Είναι αλήθεια, κυρίες και κύριοι της Κυβέρνησης, ότι τι να κάνουμε, δεν τα έχετε κάνει όλα καλά. Στις συγκοινωνίες, στα σουπερμάρκετ, στα σχολεία, στα γήπεδα και γενικά όπου υπάρχει πολύς κόσμος δεν τηρούνται απόλυτα τα μέτρα. Αυτοί και άλλοι χώροι είναι εστίες μόλυνσης, εστίες υπερμετάδοσης. Πρέπει να πείσουμε πάση θυσία τους συμπολίτες μας να εμβολιαστούν. Πρέπει να μιλήσουμε καθαρά και γενναία. Ναι, πρέπει η υποχρεωτικότητα να επιβληθεί όπου κριθεί αναγκαία από τους επιστήμονες. Και δυστυχώς οι Υπουργοί σας υπεκφεύγουν. Σήμερα έκανα την ερώτηση για το ενδεχόμενο υποχρεωτικού εμβολιασμού στα σώματα ασφαλείας και ο κ. Θεοδωρικάκος το αρνήθηκε πεισματικά. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Εμείς στο ΠΑΣΟΚ το λέμε εδώ και πολύ καιρό. Πρέπει απέναντι στην πανδημία, όχι απλά να φαινόμαστε ενωμένοι, αλλά να είμαστε πραγματικά ενωμένοι, πραγματικά σοβαροί, κυρίες και κύριοι συνάδελφοι, μακριά από κραυγές, μακριά από αμετροέπειες, μακριά από απρέπειες, μακριά από μισαλλοδοξίες. Μας αδικούν όλες και όλους μας τέτοιου είδους συμπεριφορές και όχι μόνο δεν λύνουν το πρόβλημα, αλλά αντίθετα το επιδεινώνουν. Το ΕΣΥ -είναι φανερό σε όλους πια- παραμένει υποστελεχωμένο, παραμένει υποχρηματοδοτούμενο, το προσωπικό του βρίσκεται στα όριά του από την υπερεξάντληση. Χρειάζεται λοιπόν πραγματική και ουσιαστική στήριξη το Εθνικό Σύστημα Υγείας. Χρειάζεται πόρους και χρειάζεται ανθρώπινο δυναμικό. Μπορούσατε καλύτερα. Κάντε το έστω και τώρα. Κυρίες και κύριοι, εμείς στον δυτικό κόσμο και στις άλλες αναπτυγμένες χώρες έχουμε δωρεάν το δώρο των εμβολίων και αρκετοί αρνούνται πεισματικά, όχι μόνο να τα κάνουν, αλλά και τα πολεμούν κιόλας. Υπάρχουν όμως και χώρες που δεν έχουν τα εμβόλια και σε ορισμένες από αυτές τα ποσοστά των εμβολιασμών είναι ανύπαρκτα. Η παγκόσμια κοινότητα δεν θα μπορέσει -κι αυτό πρέπει να το καταλάβουμε όλοι- να βγει ποτέ από τον φαύλο κύκλο που έχει μπει, εάν η πολιτική μας οπτική είναι τόσο κοντόθωρη και ο καθένας νομίζει ότι αρκεί να προσέχει απλά και μόνο τον εαυτό του, αν δεν βοηθήσουμε και αυτές τις χώρες να εμβολιαστούν. Κυρίες και κύριοι συνάδελφοι, θα ήθελα ειλικρινά να είμαι πολύ πιο αισιόδοξη. Ο προϋπολογισμός όμως που καταθέσατε, ο προϋπολογισμός που κατατέθηκε, κύριοι Υπουργοί, δεν μου το επιτρέπει. Είμαστε μακριά από το να μπορούμε να πειστούμε ότι το μέλλον της χώρας, για τη χώρα και για τους ανθρώπους, θα μπορεί να είναι με αυτόν τον προϋπολογισμό αυτό που τους αξίζει και αυτό που μπορεί πραγματικά να κάνει τη ζωή τους καλύτερη. Για όλους λοιπόν αυτούς τους λόγους καταψηφίζουμε τον προϋπολογισμό, υπερψηφίζουμε όμως τις διατάξεις για την εθνική άμυνα και για την Προεδρία της Δημοκρατίας. Σας ευχαριστώ θερμά και καλές γιορτές σε όλους.
Ευχαριστούμε. Συνεχίζουμε τώρα με την κ. Τζάκρη από τον ΣΥΡΙΖΑ και ακολουθεί ο κ. Μυλωνάκης, Κοινοβουλευτικός Εκπρόσωπος, η κ. Κασιμάτη και ολοκληρώνουμε με τον κ. Αναστασιάδη. Κυρία Τζάκρη, έχετε τον λόγο.
Κυρίες και κύριοι Βουλευτές, πράγματι ο προϋπολογισμός αποτελεί το σημαντικότερο νομοσχέδιο για κάθε κυβέρνηση. Είναι ένα σημαντικό, θα έλεγα το κυριότερο, δημοσιονομικό εργαλείο, το οποίο ουσιαστικά βοηθά το κράτος να επιτελέσει την οικονομική του λειτουργία σε σχέση με τη δημοσιονομική, την οικονομική και την κοινωνική πολιτική. Με λίγα λόγια, κυρίες και κύριοι της Κυβέρνησης, ο προϋπολογισμός αντανακλά τις προτεραιότητές σας. Για να δούμε όμως ποιες είναι οι συνθήκες και πρώτα από όλα στην οικονομία. Κατ' αρχάς διογκώσατε και πάλι το χρέος. Ήταν στο 179% του ΑΕΠ το 2017, στο 186% το 2018 και στο 180% το 2019 και τώρα, κύριε Υπουργέ, βρίσκεται στο 206%. Ξεχείλωσε και πάλι στο τέλος του 2020. Συνελόντι ειπείν, να σας πω μόνο ότι είμαστε πρώτοι σε επίπεδο Ευρωπαϊκής Ένωσης το 2020 σε ό,τι αφορά το ύψος του δημόσιου χρέους και δεύτεροι σε ό,τι αφορά το έλλειμμα και σε ό,τι αφορά το ΑΕΠ είμαστε προτελευταίοι με τελευταία τη Βουλγαρία. Μας ξεπέρασε ακόμα και η Ρουμανία. Η πρόβλεψη για το πρωτογενές έλλειμμα της γενικής κυβέρνησης είναι 5,3% για το 2021. Στην εισηγητική έκθεση προβλεπόταν πρωτογενές έλλειμμα 3,9% και για το 2023 0,9%. Και στον προϋπολογισμό του 2022 που συζητούμε τώρα προβλέπεται βίαιη προσαρμογή 9,7 δισεκατομμυρίων ευρώ, άλλως 5,4% του ΑΕΠ, για να πέσει το έλλειμμα από το 7,7%, που είναι σήμερα, στο 1,4%. Αυτή, κυρίες και κύριοι συνάδελφοι, είναι μια βίαιη, μια άγρια προσαρμογή, η οποία, όπως αντιλαμβανόμαστε όλοι, επιδρά καταλυτικά στη συντριπτική πλειοψηφία των λαϊκών νοικοκυριών και των ελληνικών επιχειρήσεων. Και η βίαιη αυτή προσαρμογή θα συνεχιστεί και το 2023, γιατί πρέπει να επιτευχθεί, όπως αντιλαμβανόμαστε όλοι, πρωτογενές πλεόνασμα. Αυτές, κύριε Υπουργέ, είναι μνημονιακές περικοπές. Περί αυτού πρόκειται. Σε αυτό αφορά ο προϋπολογισμός του 2022. Οι προβλέψεις σας είναι για ανάπτυξη 6,9%, που και αυτή δεν είναι για πανηγυρισμούς, γιατί η σύγκριση είναι με το 2020, που είχαμε ύφεση 9%. Η οικονομία, όπως αντιλαμβάνεστε, βρίσκεται σε κρισιμότατη κατάσταση και αυτό έχει το αποτύπωμά του σε όλες τις κοινωνικές τάξεις και σε όλον τον πληθυσμό. Θα ξεκινήσω πρώτα από τη δημόσια υγεία και δη από την πανδημία. Η Κυβέρνησή σας έχει πετάξει λευκή πετσέτα στη διαχείριση της πανδημίας. Τον χρόνο περιμένετε να περάσει μόνο για να κάνει ο ιός τον κύκλο του και σε αυτό εδώ το πανδημικό κύμα, το τέταρτο πανδημικό κύμα. Γι' αυτό έχουμε αυτή την εκτόξευση, η χώρα μας είναι πρωταθλήτρια στους θανάτους στον πολιτισμένο κόσμο. Έχουμε κάθε μέρα εκατόμβες νεκρών. Το Εθνικό Σύστημα Υγείας έχει καταρρεύσει και το κυριότερο; Οι υγειονομικοί εργαζόμενοι στο Εθνικό Σύστημα Υγείας έχουν εξαντληθεί και βρίσκονται στα όριά τους. Τι προβλέπει, λοιπόν, ο προϋπολογισμός για τη δημόσια υγεία; Προβλέπονται 197 εκατομμύρια ευρώ λιγότερα να είναι τα έσοδα των νοσοκομείων, που σημαίνει ότι θα εκτοξευτούν τα ληξιπρόθεσμα χρέη. Οι μεταβιβάσεις από τον κρατικό προϋπολογισμό στα νοσοκομεία και της ΥΠΕ είναι κατά 280 εκατομμύρια ευρώ μειωμένες. Οι μεταβιβάσεις για την πρωτοβάθμια περίθαλψη είναι κατά 124 εκατομμύρια ευρώ μειωμένες, δηλαδή κατά 34% περίπου και για όλο το προσωπικό στο ΕΣΥ οι δαπάνες είναι κατά 61 εκατομμύρια ευρώ μικρότερες και υπάρχει και μια ανησυχία για τις συμβάσεις ορισμένου χρόνου, οι οποίες λήγουν τον Μάρτιο. Και μέσα σε αυτό το κλίμα προέκυψε και η μελέτη Τσιόδρα-Λύτρα -που ο κ. Πλεύρης μάς είπε ότι δεν θέλει να ακούει καθόλου για αυτή, τον ενοχλεί ιδιαιτέρως- που, επί της ουσίας, τι μας λέει; Ότι ξέρατε από τον Μάιο και δεν κάνατε απολύτως τίποτα και μετά περιμένατε να σας πιστέψουν οι πολίτες ότι δήθεν ενδιαφέρεστε για τις ζωές τους και να σπεύσουν, μάλιστα, να εμβολιαστούν. Ο ίδιος ο Πρωθυπουργός υπονόμευσε το εμβολιαστικό πρόγραμμα, ο οποίος ψευδόταν και κορόιδευε τον ελληνικό λαό δεκαπέντε μέρες πριν σε αυτή εδώ την Αίθουσα, από αυτό εδώ το Βήμα, όταν έλεγε ότι είναι το ίδιο εντός και εκτός ΜΕΘ και ότι δεν υπήρχε μελέτη που να αποδεικνύει το αντίθετο και μας προκαλούσε, μάλιστα, αν έχουμε, να του φέρουμε τη μελέτη. Και την είχε αυτός στο συρτάρι του! Τι έλεγε αυτή η μελέτη; Εν ολίγοις, έλεγε ότι το Εθνικό Σύστημα Υγείας δεν θα αντέξει, αλλά δεν κάνατε απολύτως τίποτα. Αντίθετα, στην περιφέρεια κλείνετε μονάδες εντατικής θεραπείας και συρρικνώνετε κλινικές. Όλα αυτά είναι μέσα στη μελέτη. Προτιμήσαμε, βέβαια, κατά την προσφιλή σας συνήθεια, αντί να ενισχύετε το Εθνικό Σύστημα Υγείας, εσείς να χρηματοδοτείτε τα μαζικά μέσα ενημέρωσης, για να μη μαθαίνεται η ανικανότητά σας και η αδιαφορία σας για τους πολίτες αυτής της χώρας. Με άλλον τρόπο δεν θα μπορούσαν, κυρίες και κύριοι συνάδελφοι, να εξηγηθούν αυτές οι χιλιάδες θάνατοι. Είναι η αντιμετώπιση της πανδημίας ως μια παροδική μπόρα ο λόγος για τον οποίον ο Πρωθυπουργός, οι Υπουργοί και τα κυβερνητικά στελέχη επιδίδονται σε αυτές τις αντιεπιστημονικές ανοησίες σχετικά με την αναγκαιότητα των ΜΕΘ, σχετικά με τη θνητότητα στις μονάδες εντατικής θεραπείας, αλλά και στις κλίνες εκτός ΜΕΘ. Γι' αυτό και την Τρίτη θρηνήσαμε εκατόν τριάντα συνανθρώπους μας και από την αρχή της πανδημίας έχουμε ξεπεράσει τις δεκαεννιάμισι χιλιάδες θανάτους. Είναι φανερό ότι η Κυβέρνηση παραγνωρίζει κάθε διαθέσιμη λύση για την αντιμετώπιση της πανδημίας και επιμένει να διακινεί το μόνο αφήγημα που της έχει μείνει, που είναι ο διαχωρισμός κοινωνίας σε εμβολιασμένους και ανεμβολίαστους. Αυτό αποτελεί και τη μεγαλύτερη ομολογία της αποτυχίας της. Το ίδιο ισχύει και για τον ΕΟΠΥΥ. Ενώ τα έσοδά του προβλέπεται να αυξηθούν κατά 310 εκατομμύρια ευρώ, οι δαπάνες για τις παροχές ασθενείας θα είναι μειωμένες κατά 245 εκατομμύρια ευρώ και ο κλειστός προϋπολογισμός για τους ιδιώτες παρόχους θα μειωθεί κατά 16 εκατομμύρια ευρώ σε σχέση με το 2021. Η μόνη δαπάνη του ΕΟΠΥΥ που προβλέπεται να αυξηθεί είναι η φαρμακευτική και αυτή μόνο κατά 100 εκατομμύρια ευρώ. Δηλαδή, με αυτόν τον προϋπολογισμό η Κυβέρνηση προαναγγέλλει τη μη αγορά επαρκών δόσεων μονοκλωνικών αντισωμάτων, τη στιγμή που μόνο για τον μήνα Δεκέμβριο χώρες όπως η Μεγάλη Βρετανία, έχουν προβεί ήδη στην αγορά οκτακοσίων χιλιάδων δόσεων μονοκλωνικών και αυτό αντανακλάται στους ασήμαντους σχεδόν αριθμούς θανάτων από τον κορωνοϊό καθημερινά. Όλα τα παραπάνω πρακτικά σημαίνουν ότι τη νέα χρονιά θα συνεχίσει η μετακύλιση κόστους περίθαλψης στους πολίτες, καθώς αποτελεί στρατηγική επιλογή αυτής της Κυβέρνησης η μεταφορά όλων των τακτικών χειρουργείων στα ιδιωτικά νοσηλευτήρια. Όσον αφορά δε στην ανάπτυξη, τι να πρωτοπώ; Όλες οι προβλέψεις, όλες οι εκτιμήσεις στηρίζονται σε δύο παραδοχές: Στη σταδιακή επιστροφή στην καθημερινότητα από υγειονομική άποψη και στην γρήγορη εκταμίευση των πόρων του Ταμείου Ανάκαμψης. Όμως, οι όποιες εκτιμήσεις στηρίζονται σε παραδοχές, όπως η αύξηση της ιδιωτικής κατανάλωσης, η αύξηση του τουρισμού και τα αναπτυξιακά μέτρα που δήθεν θα πάρει αυτή η Κυβέρνηση, τα οποία όμως δεν είναι καθόλου δεδομένα. Η προβλεπόμενη αύξηση 6,9%, όπως ήδη είπα, προκύπτει σε σύγκριση με την αντίστοιχη του 2020 σε μια περίοδο που ουσιαστικά η οικονομία ήταν κλειστή και αυτό είναι ένα γεγονός το οποίο αποσιωπάτε εσκεμμένα. Επίσης, η μεγάλη πλειοψηφία της κοινωνίας γνωρίζει πολύ καλά ότι μια τέτοια ανάπτυξη μάλλον δεν την αφορά καθόλου, γιατί απλούστατα αφορά μόνο τους λίγους και εκλεκτούς. Όλα υποτάσσονται στα θέλω των μεγάλων επιχειρηματικών συμφερόντων. Και ξέρετε γιατί; Διότι εργαζόμενοι δεν θα δουν καμμία αύξηση στους μισθούς τους παρά μόνο ένα κουλούρι των 50 λεπτών την ημέρα, οι δε εργαζόμενοι θα ταλανίζονται μεταξύ εργασίας και ανεργίας για να κερδίσουν από 200 έως 400 ευρώ, χωρίς ωράρια και χωρίς καμμιά προστασία, γιατί έχουν καταργηθεί και οι συλλογικές διαπραγματεύσεις. Η συνεχής αναφορά δε στην αύξηση των ελληνικών εξαγωγών, ειδικότερα τα τελευταία χρόνια, συγκαλύπτει την πραγματική παθογένεια της ελληνικής οικονομίας, η οποία περιλαμβάνει τη μη δημιουργία θέσεων εργασίας και τη δυσανάλογα μικρή αύξηση της προστιθέμενης αξίας των προϊόντων που εξάγονται από την Ελλάδα, που σε συνδυασμό με την παράλληλη αύξηση των εισαγωγών, διευρύνει το εμπορικό έλλειμμα. Να σας θυμίσω ότι η διεύρυνση του εμπορικού ελλείμματος θυμίζει καταστάσεις πριν την εισαγωγή μας στο μνημόνιο του 2010. Όπως αναφέρεται στο κείμενο, πρωτεύοντα ρόλο για την ώθηση της οικονομικής δραστηριότητας το 2022 αποτελεί το ελληνικό σχέδιο ανάκαμψης και η εκταμίευση από το Ταμείο Ανάκαμψης, το οποίο πράγματι αποτελεί ιστορική ευκαιρία για την Ελλάδα, του οποίου η σωστή αξιοποίηση των πόρων, που είναι 31,2 δισεκατομμύρια ευρώ, μπορεί να αλλάξει συνολικά την εικόνα. Τι βλέπουμε εδώ, όμως; Για το 2021 οι δαπάνες ήταν 2 δισεκατομμύρια ευρώ λιγότερα από τις προβλεπόμενες. Πώς θα διασφαλιστεί ότι το 2022 αυτή η κατάσταση θα αναστραφεί και οι δαπάνες θα ξεπεράσουν τα 3,2 δισεκατομμύρια ευρώ και το τραπεζικό σύστημα θα διοχετεύσει γρήγορα και αποτελεσματικά τα σχετικά κεφάλαια στην πραγματική οικονομία; Στον προϋπολογισμό δεν περιλαμβάνεται ουσιαστικά κανένα νέο μέτρο για την αντιμετώπιση της ακρίβειας. Τα 523 εκατομμύρια ευρώ για λογαριασμούς ηλεκτρικού, τα οποία μάλιστα δεν προέρχονται από τον κρατικό προϋπολογισμό, αλλά από το ταμείο για τα δικαιώματα των ανανεώσιμων πηγών ενέργειας και τα υπόλοιπα 90 εκατομμύρια για το επίδομα θέρμανσης, επίσης από το ίδιο ταμείο, δεν επαρκούν σε καμμιά περίπτωση για να αμβλυνθούν οι επιπτώσεις από την έκρηξη των τιμών στα καύσιμα, στα βασικά αγαθά διαβίωσης και στα τρόφιμα, επίσης. Θα έλεγα, μάλιστα, ότι αποτελούν ασπιρίνες στον καρκίνο. Καμμιά πρόβλεψη δεν υπάρχει, επίσης και για την ουσιαστική και αποτελεσματική ελάφρυνση του αγροτικού κόσμου. Αναφέρομαι στο αγροτικό πετρέλαιο. Τα 50 εκατομμύρια ευρώ που δίνονται αφορούν μόνο στους νέους αγρότες, κάποιους λίγους που είναι σε συλλογικά σχήματα -να το πω συνεταιριστικά- και η συντριπτική πλειοψηφία των δύο τρίτων μένουν χωρίς καμμιά απολύτως ενίσχυση. Στο αγροτικό ρεύμα έχουμε ήδη αυξήσεις 20% στα τιμολόγια του Σεπτεμβρίου και επίσης, στις διάφορες εισροές. Στα λιπάσματα να σας πω μόνο ότι έχουμε ήδη μεσοσταθμική αύξηση 68,5% στις τιμές. Κύριε Υπουργέ, με τον προϋπολογισμό που καταθέσατε είναι προφανές ότι επαναφέρετε την Ελλάδα σε καθεστώς μνημονιακών περικοπών. Το κείμενο αυτό αποτελεί δήλωση συμμόρφωσης προς τα κέντρα αποφάσεων, από τα οποία εξαρτάσθε και από τα οποία μας απάλλαξε, μας απελευθέρωσε ο ΣΥΡΙΖΑ το 2018. Είναι το δικό σας εξ ουσίας γραπτό διαγώνισμα προς τους δανειστές, προκειμένου να διασώσετε τη θέση σας και να καλύψετε την παταγώδη αποτυχία του Πρωθυπουργού, ο οποίος είναι ο πρώτος που παρέλαβε γεμάτα ταμεία και είναι ο πρώτος ο οποίος, κατασπαταλώντας τα, θα παραδώσει καμένη γη. Το μόνο ελπιδοφόρο σε αυτόν τον προϋπολογισμό είναι ότι αποτελεί τον τελευταίο προϋπολογισμό της Κυβέρνησής σας, γιατί -θέλετε, δεν θέλετε- το 2022 θα πάτε σε εκλογές. Θα πάτε σε εκλογές και τότε θα εισπράξετε τα επίχειρα της λαϊκής οργής. Η διακυβέρνηση, κυρίες και κύριοι συνάδελφοι, δεν είναι επικοινωνία και η ώρα της κρίσης φτάνει γοργά. Σας ευχαριστώ πολύ.
Συνεχίζουμε με τον Κοινοβουλευτικό Εκπρόσωπο από την Ελληνική Λύση, τον κ. Μυλωνάκη.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, συζητάμε επί τέσσερις ημέρες τον προϋπολογισμό του 2022. Εάν, κύριε Υπουργέ, επειδή είσαστε άνθρωπος που μιλάγατε με τον κόσμο μια ζωή και ξέρετε τα προβλήματά του, πηγαίναμε μια βόλτα στις γειτονιές ή απόψε αν ο καθένας μας πάρει ένα τηλέφωνο να δει αν ο συγγενής του, ο φίλος του, ο άνθρωπος της διπλανής πόρτας κατάλαβε τι θέλουμε να πούμε για τον επόμενο χρόνο για τη ζωή του, είμαι σίγουρος ότι δεν έχει καταλάβει τίποτα. Δισεκατομμύρια ακούμε, ΑΕΠ ακούμε, αλλά το διά ταύτα ποιο είναι; Ένας προϋπολογισμός ο οποίος ούτως η άλλως από την εγγραφή του είναι ελλειμματικός. Θα θυμίσω τον περσινό που συζητούσαμε πάλι εδώ, που δεν είχαμε προβλέψει ότι πρέπει να δανειστούμε 40 δισεκατομμύρια, αν θέλετε και τον προηγούμενο χρόνο του 2019 προς 2020, για να μπορούμε να καλύψουμε αυτά τα οποία θα γίνονταν. Και έχουμε μπροστά μας τέταρτη πανδημία εν εξελίξει. Λένε οι ειδικοί ότι θα έχουμε και μια πέμπτη πανδημία εν εξελίξει. Όμως, όπως θα δούμε στις δαπάνες, αυτά δεν περιλαμβάνονται μέσα. Αυτά έχουν ξεχαστεί. Είπε ο κ. Σταϊκούρας: «Έχω ένα «μαξιλάρι». Αν χρειαστεί το Υπουργείο Υγείας, θα του το δώσω». Προηγουμένως ο κύριος Υπουργός έδειξε έναν λογαριασμό της ΔΕΗ, κύριε Υπουργέ. Όλοι γνωρίζουμε ότι από τον Οκτώβρη και μετά οι λογαριασμοί της ΔΕΗ έχουν διπλασιαστεί. Το ομολόγησε ο ίδιος. «Προσπαθούμε…» -λέει- «…να δώσουμε μια βοήθεια όσο μπορούμε». Όπως ξέρετε, έχουμε διπλασιασμό και παραπάνω των λογαριασμών της ΔΕΗ, τριπλασιασμό του φυσικού αερίου. Σε όσους έχουν φυσικό αέριο αυτήν τη στιγμή που μιλάμε -θα το δείτε και στη βόρεια Ελλάδα που είναι πιο κρύα η περιοχή και χρειάζεται το καύσιμο- τριπλασιάστηκε ο λογαριασμός. Πληρώνανε 80-90 ευρώ τον μήνα, τώρα πληρώνουν 300. Το πετρέλαιο είναι δυόμισι φορές πάνω. Και ξέρετε τι λέει ο κόσμος; Εσείς και οι τριακόσιοι μιλάτε για δισεκατομμύρια και εγώ βάζω το χέρι μου στην τσέπη και δεν μπορώ να βρω ένα δεκάρικο να βγάλω για να συμπληρώσω να πληρώσω το πετρέλαιό μου. Όσον αφορά τις δόσεις, επειδή ασχολείστε με τα φορολογικά, τον Οκτώβρη εξακόσιες χιλιάδες άνθρωποι, συμπολίτες μας, συμπατριώτες μας -το γνωρίζετε καλά- δεν μπόρεσαν να καλύψουν τις φορολογικές τους υποχρεώσεις. Γιατί άραγε; Αυτοί οι άνθρωποι ήταν κακοπληρωτές; Όχι, βέβαια. Αυτοί οι άνθρωποι πλήρωναν τις δόσεις κάθε μήνα που είχαν βγάλει στην εφορία. Δεν μπόρεσαν τον Οκτώβριο, γιατί τον Οκτώβριο ξεκίνησαν τα σχολεία, τα παιδιά θέλανε παπουτσάκια, θέλανε να πάρουνε κάτι, ήρθε το ρεύμα και έρχεται εν συνεχεία όλο το άλλο τσουνάμι συν τις δόσεις που είχαν βάλει από παλιότερα στη ΔΕΗ, συν το νερό, συν το τηλέφωνο, συν το ενοίκιο ή το δάνειο. Και λέει ο άλλος: Εγώ παίρνω 600 ευρώ μισθό, 700 ευρώ μισθό, 800, 1.000, ο συνταξιούχος 300, 400, 500, τι θα πληρώσω από όλα αυτά, κύριε Υπουργέ; Νομίζω ότι είναι αντιληπτό από όλους. Κάθε λογικός άνθρωπος πιστεύω ότι θα καταλάβει ότι ο φετινός προϋπολογισμός, ο προϋπολογισμός του 2022, όχι μόνο είναι ελλειμματικός εξ αρχής, αλλά θα χρειαστούμε πολλά δισεκατομμύρια για να συμπληρώσουμε πάλι. Και ξέρετε αυτά τα δισεκατομμύρια όλα που δανειζόμαστε τώρα, έστω και με μικρό επιτόκιο, επειδή δεν παράγουμε σαν χώρα τίποτα -τίποτα, απολύτως τίποτα- όλα αυτά θα έρθουν να τα αποπληρώσουν τα παιδιά και τα εγγόνια μας και εμείς, κύριε Υπουργέ, είμαι σίγουρος ότι από το 2023, που θα υπάρχει η σκληρή δημοσιονομική προσαρμογή, θα ξεκινήσουμε πάλι μια διαδικασία, μια περιπέτεια να έχουμε νέα μνημόνια. Και τότε θα καταλάβουν όλοι τι συμβαίνει και τι συνέβη τα προηγούμενα χρόνια. Έρχεται ο κ. Πλεύρης, ο Υπουργός Υγείας, ο οποίος είναι ένας νέος άνθρωπος, ένας μορφωμένος άνθρωπος, και αντί να πει μια συγνώμη, αντί να προσπαθήσει να δικαιολογήσει τα αδικαιολόγητα στο Υπουργείο Υγείας και την υγειονομική κατάσταση της υγείας σήμερα με τους θανάτους, τόσους πολλούς θανάτους συμπατριωτών μας, έρχεται και μιλάει για το 2015, τι έγινε το 2016 και το 2017. Αυτά ενδιαφέρουν τον ελληνικό λαό; Τι έγινε το 2015, το 2016 επί ΣΥΡΙΖΑ, ο οποίος υποσχέθηκε τα πάντα και κατέστρεψε ακόμα περισσότερο την Ελλάδα, ενώ εσείς που υποσχεθήκατε μια καλύτερη μέρα, ήρθατε και τα καταστρέψατε όλα; Γιατί δεν θα πρέπει να πάμε στο 2012, 2013, 2014 που έκλειναν τα νοσοκομεία, κύριε Υπουργέ το ένα μετά το άλλο. Να μην πούμε για τον κ. Γεωργιάδη, ο οποίος δεν ήθελε να του πάρει τη δόξα ο Τόμσεν. Όμως, απολυόντουσαν οι γιατροί και νοσηλευτικό προσωπικό, έφευγαν οι γιατροί στο εξωτερικό και τώρα -λέει- δεν έχουμε γιατρούς. Σιγά μην έρθει ο γιατρός, που είναι στην Αγγλία τώρα και παίρνει 8-10 χιλιάδες, στην Ελλάδα να πάρει 800. Τι είναι; Κορόιδο είναι; Έτσι καταντήσαμε τη χώρα μας. Ο προϋπολογισμός συζητιέται εν μέσω ενός σοβαρού σκανδάλου. Να ξέρετε κάτι. Σήμερα εδόθη εντολή από την Εισαγγελία Αθηνών για να διερευνηθεί τι συνέβη και τι συμβαίνει, ποιος την έχει πάρει. Ρώτησε η κ. Γιαννακοπούλου, η Κοινοβουλευτικός Εκπρόσωπος του ΚΙΝΑΛ, τρεις-τέσσερις φορές. Βαρέθηκα να την ακούω. Λέω από μέσα μου: Δεν πρόκειται να απαντήσει κανείς; Τσάμπα ρωτάτε, κυρία Γιαννακόπουλου. Σας απάντησε κανείς εκ των αρμοδίων αναρμοδίων ποιος τελικά χειρίστηκε τη λίστα Πέτσα; Γιατί μάθατε ποτέ ποιος χειρίστηκε τις λίστες οι οποίες ήρθαν από το εξωτερικό με τα Panama Papers κλπ.; Ποτέ. Άρα, δεν πρόκειται να το μάθετε ποτέ. Θα το μάθει, βέβαια, η Εισαγγελία, η οποία πλέον ανοίγει τον φάκελο. Να δούμε αυτή η μελέτη, η σοβαρότατη μελέτη, που η Ελληνική Λύση την Τρίτη το μεσημέρι περιμένοντας ένα από τα κόμματα της Αντιπολίτευσης -και το ΚΙΝΑΛ και τον ΣΥΡΙΖΑ και το Κομμουνιστικό Κόμμα Ελλάδας- να έρθει να καταγγείλει αυτήν την αμετροέπεια του κυρίου Πρωθυπουργού, ο οποίος κορόιδεψε το ελληνικό Κοινοβούλιο, τους Έλληνες Βουλευτές, τους εκπροσώπους του ελληνικού λαού και ολόκληρο τον ελληνικό λαό ότι δεν γνώριζε τίποτα, διότι δεν υπάρχει καμμία διαφορά των διασωληνωμένων εντός ΜΕΘ και εκτός ΜΕΘ, σήμερα προσπαθούμε να βρούμε τι φταίει για τους θανάτους. Φταίει ο κακός μας ο καιρός, διότι δεν μπορούμε να καταλάβουμε όλοι μας -όλοι μας εδώ μέσα και οι τριακόσιοι- ότι δεν παίζει κανένας με την υγεία και την εθνική άμυνα. Είχαμε πει πολλές φορές σαν Ελληνική Λύση: Η υγεία και η εθνική άμυνα -και από παλιότερα το φωνάζαμε- έπρεπε να έχουν εξαιρεθεί από τα μνημόνια. Μπήκαν στα μνημόνια, καταστράφηκαν και τώρα προσπαθούμε να τα συντάξουμε. Θα πω και για την εθνική άμυνα, που έγινε μια πολύ μεγάλη προσπάθεια, πάρα πολύ μεγάλη προσπάθεια για να μπορέσει να έρθει το καράβι λίγο στα ίσα, γιατί είχε μπατάρει τελείως από όλα αυτά τα οποία γινόντουσαν τα προηγούμενα χρόνια εναντίον του Υπουργείου Εθνικής Αμύνης. Θα δούμε, λοιπόν, διότι είναι ένα πάρα πολύ σοβαρό θέμα, ποιος χειρίστηκε τη μελέτη των κυρίων Τσιόδρα και Λύτρα. «Δεν γνωρίζει…», είπε ο κ. Οικονόμου, ο Κυβερνητικός Εκπρόσωπος, «…τίποτα ο Πρωθυπουργός». Εντάξει, για την υπόθεση εργασίας θα συμφωνήσουμε. Δεν γνωρίζει τίποτα. Όμως, κάποιος πρέπει να γνωρίζει. Ο κ. Κικίλιας και οι υπόλοιποι του Υπουργείου Υγείας, οι οποίοι έφυγαν, αν και τα κάνανε όλα σωστά, από τις θέσεις τους μετά τον ανασχηματισμό και πήγαν στο Υπουργείο Τουρισμού και αλλού, δεν γνωρίζουν τίποτα και αυτοί; Κανένας δεν γνωρίζει τίποτα σε αυτήν τη χώρα; Τότε; Και ποιος; Θα δείτε, κύριε Υπουργέ, τι έχει να γίνει με το τσουνάμι των μηνύσεων από τους ανθρώπους που έχασαν τους δικούς τους ανθρώπους. Μη νομίζετε ότι θα το αφήσουν έτσι. Θα δείτε τι έχει να γίνει με μηνύσεις, αστικά δικαστήρια και ποινικά δικαστήρια. Και αυτό το ακαταδίωκτο που έχετε ψηφίσει και σας έχει καλέσει η Ελληνική Λύση και ο ίδιος ο κ. Κυριάκος Βελόπουλος να το πάρετε πίσω και δεν το έχετε πάρει δεν θα ισχύει καθόλου, διότι ο άλλος, που έχει πεθάνει το παιδί του, ο πατέρας του, η μάνα του, ο αδερφός του, ο συγγενής του, δεν θα υπολογίσει ούτε ακαταδίωκτο ούτε τίποτα. Εδώ θα είμαστε -πρώτα ο Θεός- να δείτε τι έχει να γίνει. Πάμε τώρα στον προϋπολογισμό. Η εισηγητική έκθεση επικαλείται μια αβεβαιότητα για τον επόμενο χρόνο. Περικόπτετε το κόστος των παρεμβάσεων κατά 12,5 περίπου δισεκατομμύρια ευρώ -επειδή λέτε ότι δεν περικόψατε τίποτα- και συνολικά με την παροχή ρευστότητας 13,5 δισεκατομμύρια ευρώ. Είναι νούμερα του δικού σας κρατικού προϋπολογισμού. Η δική μας ερώτηση είναι, αν απαιτηθούν παρεμβάσεις, από πού θα βρεθούν τα λεφτά; Να απαντήσω; Από δάνεια, πάλι δανεισμό. Και ξέρετε, μετά τον Μάιο, μετά το τέλος του ΠΕΠ, κύριε Κοινοβουλευτικέ Εκπρόσωπε της Νέας Δημοκρατίας, πρώην υπουργέ Εργασίας, οικονομολόγε, τα επιτόκια δεν θα είναι αυτά τα οποία είναι σήμερα και δεν θα μπορούμε να δώσουμε τα ομόλογά μας στη δευτερογενή αγορά. Να δούμε τότε με τι επιτόκια θα δανείζεται η πατρίδα μας.
Δεν ισχύει αυτό που λέτε.
Δεν είστε οικονομολόγος. Άμα θα γίνετε, θα μας τα πείτε. [[Θόρυβος από την πτέρυγα της Νέας Δημοκρατίας]] Αφήστε τα τώρα αυτά! Ακούστε, κύριοι συνάδελφοι, εγώ δεν είμαι Κουρουμπλής.
Ο κ. Μυλωνάκης έχει το δικαίωμα, όπως ο κάθε Βουλευτής, να λέει αυτό που πιστεύει.
Εγώ δεν είμαι Παναγιώτης Κουρουμπλής να αλαλάζετε και να κάνετε τους καραγκιόζηδες από κάτω, φωνάζοντας και χτυπώντας τα χέρια σας.
Ένα λεπτό, κύριε Μυλωνάκη.
Εγώ βλέπετε πώς κάθομαι εκεί πέρα; Σούζα.
Ο κ. Μυλωνάκης έχει δικαίωμα να λέει αυτό που πιστεύει.
…όπως κάθεται το σύνολο των Βουλευτών.
Είπε «καραγκιόζηδες» και παρακαλώ να ανακαλέσει.
Ανακαλώ, ανακαλώ. Και ξέρετε πάρα πολύ καλά, κύριε Ρουσόπουλε, ότι δεν χρησιμοποιώ τέτοιες εκφράσεις. Ανακαλώ και ζητώ συγγνώμη κιόλας.
Σας παρακαλώ, έχετε τον Κοινοβουλευτικό Εκπρόσωπο να απαντήσει.
Όμως δεν μπορώ να καταλάβω ορισμένους ανθρώπους οι οποίοι προσπαθούν να δημιουργήσουν φασαρία.
Μην τους ακούτε.
Μπορώ να μιλήσω και εν συνεχεία να σηκωθεί οποιοσδήποτε να πει ότι ο Κοινοβουλευτικός Εκπρόσωπος της Ελληνικής Λύσης έκανε λάθος.
Κύριε Μυλωνάκη, μην χάνετε τον χρόνο σας. Συνεχίστε, σας παρακαλώ.
Πάμε τώρα στις δαπάνες της υγείας. Ισχυρίστηκε ο κ. Πλεύρης ότι δεν κόπηκε καμμία πίστωση από την υγεία. Από τον Κρατικό Προϋπολογισμό, καταρχάς, κύριε Βρούτση, 820 εκατομμύρια ευρώ. Πώς τα έπλεξε έτσι ο κ. Πλεύρης, πώς τα τοποθέτησε έτσι, δεν το κατάλαβα καθόλου. Ελάτε να δείτε τώρα τα κονδύλια που προορίζονται για το Υπουργείο Υγείας λόγω COVID. Περικόπτονται κατά 85,5%. Οι περικοπές στα νοσοκομεία φτάνουν τα 280 εκατομμύρια ευρώ, δηλαδή από το 1.742.000.000 πάμε στο 1.462.000.000 για τα νοσοκομεία, σε μια χρονική στιγμή που η αβεβαιότητα, όπως λέει και η εισηγητική έκθεση, είναι δεδομένη. Αν χρειαστούν χρήματα από πού θα τα βρούμε; Είπε ο κ. Σταϊκούρας «έχω ένα μαξιλαράκι 600 εκατομμύρια και αν χρειαστεί, θα βρούμε και άλλα». Εντάξει, θα βρούμε και άλλα. Από τις έκτακτες δαπάνες για την υγεία αφαιρείτε 600 εκατομμύρια ευρώ. Αυτά τα 600 εκατομμύρια είναι άλλα από αυτά που θα λείψουν από τις υπόλοιπες δαπάνες; Από τις κοινωνικές δαπάνες, την πρόνοια, τη στήριξη των ανέργων, των ΑΜΕΑ κ.λπ., μείον 1,7 δισεκατομμύρια ευρώ. Άρα και από εκεί κόβουμε. Από παντού κόβουμε. Εγώ λέω το εξής. Λέει η Κυβέρνηση ότι δίνεται επίδομα θέρμανσης, όμως βλέπουμε ότι το επίδομα θέρμανσης δεν επαρκεί ούτε στο ελάχιστο. Ο κ. Υπουργός, ο κ. Σταϊκούρας παραδέχθηκε ότι το επίδομα ρεύματος είναι πολύ λίγο και πρέπει -το βλέπουμε συνεχώς- να δώσουμε παραπάνω διότι δεν βγαίνει. Πάμε τώρα στα φορολογικά. Οι εισπράξεις από ΦΠΑ, κύριε Υπουργέ, αυξάνονται κατά 9,6% και από το εισόδημα κατά 9,3%. Αυτά είναι μέσα στον προϋπολογισμό. Αφού προβλέπεται επιβράδυνση της ανάπτυξης για το 2022, από το 6,9% στο 4,5%, πώς θα μαζέψετε περισσότερους φόρους και από τον ΦΠΑ και από το εισόδημα; Θα έχουμε επιβράδυνση της οικονομίας, σύμφωνα με αυτά τα οποία λέει ο προϋπολογισμός. Άρα, κυρίες και κύριοι συνάδελφοι, ούτε εδώ πέρα βγαίνει και το αποδεικνύουμε με νούμερα. Πανηγυρίζετε ότι μειώσατε τον ΕΝΦΙΑ. Μάλιστα. Ακούστε τώρα το εξής. Φέτος εισέπραξε το κράτος 2.563.000.0000 ευρώ από τον ΕΝΦΙΑ. Το 2022 υπολογίζεται ότι θα εισπράξετε 2.503.000.000 ευρώ, δηλαδή το κράτος θα εισπράξει 60 περίπου εκατομμύρια λιγότερα το 2022 από το 2021, κύριε Υπουργέ. Και ρωτώ. Αυτή είναι η μεγάλη ελάφρυνση του ελληνικού λαού από τον ΕΝΦΙΑ; Να σας πω τι έχει γίνει; Υπάρχουν περιοχές στις οποίες ανέβηκαν οι αντικειμενικές αξίες, όπως Νίκαια, Περιστέρι, Αιγάλεω, Φυλή. Ανέβηκαν υπερβολικά οι αντικειμενικές αξίες, με αποτέλεσμα και αυτό εδώ το νούμερο να μην βγαίνει. Τι είναι 60 εκατομμύρια στα 3 δισεκατομμύρια; Άρα και εδώ κοροϊδέψατε τον ελληνικό λαό. Αμυντικές δαπάνες. Πράγματι οι αμυντικές δαπάνες ήταν πάρα πολύ πίσω και αυτό νομίζω το είχαν ομολογήσει όλοι. Και για να έχουμε αποτροπή, σωστά όλοι στηρίξαμε -πλην ελαχίστων οι οποίοι και αυτοί είπαν «παρών»- όλα τα εξοπλιστικά προγράμματα. Αυτό είναι αλήθεια. Φτάσαμε τώρα τα εξοπλιστικά, τις αμυντικές δαπάνες στο 6,93 δισεκατομμύρια, που θυμίζει περίοδο δεκαετίας του 2009. Νομίζω ότι χρειάζονται να γίνουν πολύ περισσότερα στις Ένοπλες Δυνάμεις. Αυτό όμως που εμείς είχαμε πει και το λέμε συνέχεια είναι γι' αυτό το πανάκριβο υλικό. Να σκεφθείτε ότι 1 δισεκατομμύριο κοστίζουν έξι Ραφάλ. Καταλαβαίνετε ότι τα οπλικά συστήματα είναι πανάκριβα, αν υπολογίσει κάποιος 160 με 170 εκατομμύρια. Παίρνει ένα παιδί 22-25 χρονών, πιλότος, ένα αεροσκάφος αξίας 160 εκατομμυρίων ευρώ και με αυτό πετάει και με αυτό πολεμάει και με αυτό προσπαθεί να προστατεύσει την πατρίδα μας. Και αυτός ο άνθρωπος στον καινούργιο προϋπολογισμό παίρνει αύξηση 2% στις δαπάνες για το προσωπικό. Και ερωτώ, είναι δίκαιο αυτό; Είναι δίκαιο ένας πιλότος, σμηναγός ή υποσμηναγός να παίρνει 1.200 με 1.300 ευρώ και να πετάει συνεχώς στον αέρα με ένα αεροσκάφος 160 εκατομμυρίων ευρώ; Καμμία δαπάνη ούτε ένα ευρώ παραπάνω. Και αυτά τα παραπάνω 60 εκατομμύρια που μπαίνουν είναι για την πρόσληψη δύο χιλιάδων εξακοσίων ΕΠΟΠ που χρειάζονται, που απαιτούνται για να συνεχίσουν να εργάζονται οι Ένοπλες Δυνάμεις. Άρα πρέπει άμεσα να δούμε τι γίνεται πρώτον, με τα θέματα των συντάξεων, δεύτερον του προσωπικού των Ενόπλων Δυνάμεων και να τα ενισχύσουμε, όπως και με το θέμα των ιατρών. Και πρέπει να καταλάβουμε ότι χωρίς να δώσουμε χρήματα σ' αυτούς τους ανθρώπους, χωρίς να τους πληρώσουμε, δεν πρόκειται να βρούμε ούτε εντατικολόγους στην πατρίδα μας ούτε νοσοκομειακούς γιατρούς καλούς, αλλά θα φεύγουν όλοι στο εξωτερικό. Και κάτι τελευταίο, το οποίο νομίζω ότι ο κ. Παναγιωτόπουλος είχε πει, αλλά εγώ ρωτώ και δεν βλέπω σοβαρή απάντηση από κανέναν. Οι στρατιωτικοί γιατροί, οι οποίοι από την πρώτη στιγμή είχαν ριχτεί στη μάχη εναντίον του COVID, εναντίον της πανδημίας, δεν έχουν μέχρι στιγμής μπει στις λίστες αυτών που θα πάρουν το δωράκι, ένα έστω ηθικό δώρο που είπε ο Πρωθυπουργός ότι θα δώσει. Νομίζω ότι πρέπει να μπουν κι αυτοί στις λίστες, όλο το υγειονομικό προσωπικό του στρατού. Επίσης, άδικη είναι και η εισφορά αλληλεγγύης, κυρίες και κύριοι συνάδελφοι, γιατί είναι η δεύτερη χρονιά που είναι παγωμένη η εισφορά αλληλεγγύης στον ιδιωτικό τομέα. Όμως, του δημοσίου και κυρίως των συνταξιούχων δεν είναι, οι συνταξιούχοι πληρώνουν κανονικά εισφορά αλληλεγγύης. Ή πρέπει να κοπεί και σε αυτούς ή όλοι μαζί πρέπει να πληρώνουμε, δεν έχει δύο μέτρα και δύο σταθμά. Μετά από όλα αυτά, η Ελληνική Λύση καταψηφίζει τον προϋπολογισμό του 2022 και υπερψηφίζει αυτόν που έχει να κάνει με το Υπουργείο Εθνικής Άμυνας, τους εξοπλισμούς και τις αμυντικές δαπάνες. Ευχαριστώ πολύ.
Συνεχίζουμε τώρα με την κ. Κασιμάτη από τον ΣΥΡΙΖΑ και ολοκληρώνουμε με τον κ. Αναστασιάδη από τη Νέα Δημοκρατία. Ορίστε, κυρία Κασιμάτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, ψηφίζεται αύριο από τη Νέα Δημοκρατία ο προϋπολογισμός της Κυβέρνησης Μητσοτάκη για το έτος 2022 με τις παραδοχές και τις εκτιμήσεις που εσείς προβάλλετε για το μέλλον, έχοντας αφαιρέσει από τις παραμέτρους την πανδημική συνθήκη του κορωνοϊού, την ώρα που η Ευρώπη και ο κόσμος ανασυντάσσεται παίρνοντας νέα μέτρα για την αντιμετώπιση του τέταρτου κύματος με την υπερμεταδοτική μετάλλαξη «Όμικρον», την ώρα που εσείς οι ίδιοι θέτετε νέους περιορισμούς μετακίνησης στους αφικνούμενους από το εξωτερικό. Για αυτό τον λόγο μειώνετε τα κονδύλια του τακτικού προϋπολογισμού για την υγεία κατά 812 εκατομμύρια ευρώ; Μόλις αλλάξει ο χρόνος, θα πάψει να υπάρχει ο κορωνοϊός; Ίσως αυτή να είναι η ευχή σας -κάποιων μελών της Κυβέρνησης ή και του Πρωθυπουργού- κάτω από το γκι πίνοντας έγκνογκ; Η μεταφορά που χρησιμοποιώ προφανώς καταδεικνύει τόσο την υλική όσο και την πολιτισμική απόσταση που έχετε από τη χώρα που κυβερνάτε. Βέβαια, τα πράγματα θα ήταν απλά γελοία, αν δεν ήταν τόσο τραγικά. Αυτονόητα αναφέρομαι στη μελέτη Τσιόδρα-Λύτρα και στην είδηση που έγινε γνωστή λίγο νωρίτερα ότι τα πορίσματα των δύο καθηγητών, ο ένας εκ των οποίων είναι και ο επικεφαλής των εμπειρογνωμόνων για την πανδημία, εντάσσονται στην προκαταρκτική εξέταση της Εισαγγελίας Πρωτοδικών Αθηνών για τη διερεύνηση των συνθηκών νοσηλείας ή μη νοσηλείας ή μη σωστής νοσηλείας στις ΜΕΘ ή έξω από τις ΜΕΘ. Για το πολιτικό σκέλος -που εδώ μας αναλογεί- φρονώ πως ως Βουλευτές οφείλουμε -μαζί και οι Βουλευτές της Νέας Δημοκρατίας- να στιγματίσουμε τους στενούς συνεργάτες του Πρωθυπουργού, τους Υπουργούς κ. Πέτσα και κ. Σκέρτσο, που έχουν δηλώσει ότι «αν ακούγαμε τον ΣΥΡΙΖΑ για τις ΜΕΘ, θα είχαμε πετάξει δεκάδες εκατομμύρια ευρώ». Αυτά στις 25-9-2020, αλλά και τώρα τον Νοέμβριο του 2021 με τους χιλιάδες νεκρούς, «δεν υπάρχει λόγος να δημιουργήσουμε» -έλεγαν- «ένα πολυτελές σύστημα υγείας, στο οποίο μετά την πάροδο της πανδημίας θα εκλείψει ο λόγος να έχουμε πάρα πολλές ΜΕΘ». «Το σύστημα υγείας και προ πανδημίας ζοριζόταν» -μιλάω εντός εισαγωγικών, αναφέρομαι στα λόγια του Υπουργού σας- «το σύστημα υγείας, λοιπόν και προ πανδημίας ζοριζόταν, πιεζόταν τους χειμερινούς μήνες, θα πιεστεί και φέτος, το γνωρίζουμε και γνωρίζουμε ποιες είναι οι δυνατότητές του». Γνωρίζετε, λοιπόν, ποιες είναι οι δυνατότητές του, αυτές που αναφέρει η μελέτη Τσιόδρα-Λύτρα, οι πολύ περιορισμένες. Βέβαια, τι να πει κανείς, όταν Πρωθυπουργός είναι κάποιος που ομνύει στη νομοτέλεια -και καλά- των κοινωνικών ανισοτήτων και ταυτόχρονα, χρειάζεται μελέτη για να αποδειχθεί -εν πάση περιπτώσει- ότι εκτός ΜΕΘ αυξάνεται η θνητότητα των ανθρώπων, ή λες και υπήρχε περίπτωση ποτέ να βρισκόταν κάποιος -θα πω από όλους εμάς- σε ένα νοσοκομείο και να μην γινόταν προσπάθεια να υπάρξει ΜΕΘ. Το είδαμε πέρυσι, δυστυχώς, με τους εμβολιασμούς πώς προσπάθησαν κάποιοι κατά προτεραιότητα από την Κυβέρνησή σας, από τους Βουλευτές σας, από στελέχη σας -τέλος πάντων, δεν έχω ονόματα- να εμβολιαστούν κατά προτεραιότητα έξω από τη σειρά τους.
Πείτε μας ονόματα! Τι είναι αυτά που λέτε;
Τι λέτε εδώ μέσα; Ντροπή σας!
Μα, τώρα, σας παρακαλώ!
Προφανώς, ο αντιδήμαρχος που ονειρευόταν την Aston Martin στο Baden Baden μοιάζει με όαση μπροστά σε αυτά που ακούμε από τους Υπουργούς σας.
Κύριοι συνάδελφοι, δεν χρειάζεται ένταση!
Επειδή το καθήκον μας εδώ είναι εθνικό και κοινωνικό αδιαίρετα -έτσι το αντιλαμβάνομαι εγώ ως Βουλευτής και μάλιστα ως εκλεγμένη Βουλευτής της Β΄ Πειραιά, μιας Περιφέρειας με πολύ συγκεκριμένη αντιστασιακή ιστορία και κοινωνική σύνθεση- λυπάμαι ειλικρινά που οι προβλέψεις μας επιβεβαιώθηκαν τραγικά για τη χώρα μας και για τον λαό μας. Ειλικρινά θα ήθελα να είχαμε πέσει έξω, γιατί πρόταγμά μας και της Αριστεράς -πιστεύω όλων των προοδευτικών κομμάτων- δεν είναι ο χώρος, είναι η χώρα και ο λαός και βέβαια, οι λαοί που αντιστέκονται στην καταπίεση, όπως είναι ο δικός μας όλα αυτά τα χρόνια και προσπαθεί να κατακτήσει μια αυτονομία στο εσωτερικό και στο εξωτερικό. Λέγαμε, λοιπόν, πέρυσι από αυτό εδώ το Βήμα στην ίδια συζήτηση ότι το 2020 ήταν annus horribilis για την ανθρωπότητα λόγω της παγκόσμιας πανδημίας του COVID-19 και να που το 2021 μοιάζει για την Ελλάδα το μακρύ ταξίδι μιας μεγάλης μέρας μέσα στη νύχτα. Είστε η νύχτα, γίνατε η νύχτα! Το ΕΣΥ ανέστειλε με εντολές σας την τακτική του λειτουργία, τακτικά χειρουργεία αναβλήθηκαν -και έκτακτα ακόμα- αυξάνοντας υπερβολικά την ιδιωτική δαπάνη της υγείας και αφήνοντας χωρίς συστηματική παρακολούθηση και φροντίδα ασθενείς που δεν είχαν την οικονομική δυνατότητα να αναζητήσουν υπηρεσίες εκτός ΕΣΥ. Αυτό έχει προκαλέσει αυτό που ονομάζεται «παράπλευρες απώλειες» ή και «πλεονάζουσα θνησιμότητα», που στη χώρα έχει αυξηθεί κατά 8,4% το 2020, με περισσότερους κατά μέσο όρο θανάτους της πενταετίας 2015-2019. Και από αυτούς τους θανάτους το 45%, αυτή η αύξηση, δεν αφορά περιστατικά COVID, δεν πέθαναν από κορωνοϊό αυτοί οι άνθρωποι, αλλά από τις παράπλευρες απώλειες της λειτουργίας του συστήματος. Και από την έκθεση, επίσης, προκύπτει η ανισομέρεια, η αδικία που υπάρχει, η περιφερειακή ανισότητα. Από το κείμενο -θυμάμαι- του Ταμείου Ανάκαμψης, όταν το είχατε φέρει τον Μάιο του 2020, όταν τότε είχατε την έκθεση, δεν αναφέρατε πουθενά μέσα την περιφερειακή κατανομή των πόρων, απουσίαζε τελείως η περιφερειακή κατανομή. Αυτό σημαίνει ότι δεν γνωρίζαμε πώς θα κατανεμηθούν αρχικά αυτά τα 18 δισεκατομμύρια ευρώ των επιχορηγήσεων σε επίπεδο περιφερειών, τι ποσό έχει προβλεφθεί για κάθε περιφέρεια και με ποια κριτήρια έγινε -αν έγινε- αυτός ο επιμερισμός. Αυτό λέει πολλά για τον τρόπο με τον οποίο αντιλαμβανόσασταν την περιφερειακή ανάπτυξη και τα προβλήματα της χώρας, που ήδη τα γνωρίζατε. Κλείνω, κύριε Πρόεδρε. Άλλωστε, νύσταξαν οι ψυχές μας από την ακηδία τους, για όποιον καταλαβαίνει, δεν θέλω να πω από πού προέρχεται η φράση. Πιστεύω, όμως, βαθιά ότι στον χρόνο που μας δίνεται να ζήσουμε ποθεινή πατρίδα είναι το ιδανικό αυτής της πατρίδας και αυτή η ζωή. Οφείλουμε, όμως, ο ελληνικός λαός σε αυτή την ιστορική μας φάση, στο παρόν, που συμπληρώνουμε το έτος των διακοσίων χρόνων από την Επανάσταση και την Εθνική Παλιγγενεσία και μπαίνοντας σε ένα επόμενο επετειακό, το 2022, των εκατό χρόνων από την ολοκλήρωση της Γενοκτονίας του Ελληνισμού της Ανατολής από τους Τούρκους με τη Μικρασιατική Καταστροφή, να συνειδητοποιήσουμε τα ιστορικά αυτά ορόσημα και να αναμετρηθούμε με τα μεγέθη τους στον παρόντα χρόνο, λαμβάνοντας αποφάσεις ζωτικού χαρακτήρα, αν μας ενδιαφέρει η συνέχεια αυτού του λαού, για την παραγωγική αναδιάρθρωση της οικονομίας μας που θα μας καταστήσει αυτεξούσιους οικονομικά και γεωπολιτικά, για να μπορέσουμε να αναπαραχθούμε και να απαντήσουμε στο δημογραφικό πρόβλημα, για την ανάπτυξη του πολιτισμού και της παιδείας, των τεχνών, των επιστημών και της έρευνας, για τους νέους μας να μπορούν να μείνουν στον τόπο τους και να καλλιεργήσουν τη γη, όπως με τόση απλότητα απαίτησε το παλικάρι στην Εύβοια το καλοκαίρι, για την επιστροφή του ανθού μας από το εξωτερικό, τους επιστήμονές μας, να γυρίσουν στη χώρα, στα πανεπιστήμια, στα εργαστήρια, στη γεωργία, στην κτηνοτροφία, στην αγορά. Και ξέρετε και κάτι άλλο; Να επιστρέψουν και στο κυριακάτικο τραπέζι των γονιών τους, που μεγάλωσαν και σπούδασαν τα παιδιά τους στην ευτυχία της Μεταπολίτευσης -που στηλιτεύετε και απεχθάνεστε- και ήρθε η έξυπνη Δεξιά στα κόμματα που εγκαταβιεί μέσα στο πολιτικό σύστημα να τα κάνει μετανάστες. Να δακρύζουμε και για αυτούς τους γονείς, λοιπόν και για τα εγγόνια που δεν γνωρίζουν, όταν ψάχνουμε εντατικολόγους και αναισθησιολόγους και δεν βρίσκουμε για να στελεχώσουμε τις ΜΕΘ γιατί δεν τους προσλαμβάνετε, κύριοι της Κυβέρνησης. Πέρυσι λέγαμε ότι ήρθατε για να τελειώσετε αυτό που ξεκίνησαν το 2010 οι κοινωνικές δυνάμεις και οι ίδιες πολιτικές δυνάμεις που σας στηρίζουν. Δυστυχώς, φέρνετε έναν προϋπολογισμό που προβλέπει για το 2022 δημοσιονομική προσαρμογή 9,7 δισεκατομμυρίων ή 5,4% του ΑΕΠ και το έλλειμμα από 7% φέτος θα πέσει στο 1,4% το 2022. Πρόκειται για μια πολύ μεγάλη και απότομη προσαρμογή, η οποία θα επιβαρύνει δίχως άλλο τα νοικοκυριά και τους πολίτες της χώρας που ήδη μαστίζονται από το μεγάλο κύμα της ακρίβειας. Φυσικά όλα αυτά φέρνουν στη μνήμη μας, την πολύ κοντινή μνήμη των μνημονιακών χρόνων και των βίαιων δημοσιονομικών προσαρμογών. Καταψηφίζουμε, λοιπόν, τον προϋπολογισμό σας, όπως καταψηφίζουμε πάντα το πολιτικό σας σχέδιο. Έτσι θα σας καταψηφίσει και ο ελληνικός λαός, στη συνείδηση του οποίου είστε ήδη ηθικά και πολιτικά άκυροι. Σας ευχαριστώ πολύ.
Συνεχίζουμε και ολοκληρώνουμε τη διαδικασία με τον κ. Αναστασιάδη από τη Νέα Δημοκρατία. Ορίστε, κύριε Αναστασιάδη, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, δεν ξέρω αν είναι προνόμιο να κλείνει κανείς εκ μέρους των Βουλευτών τη συζήτηση αυτής της κορυφαίας διαδικασίας. Ωστόσο, το σίγουρο είναι ότι έχει συνολική εικόνα της συζήτησης. Αν κάποιος δεν γνώριζε την πραγματικότητα και δεν ζούσε σε αυτήν τη χώρα και άκουγε μόνο το Κοινοβούλιο σήμερα και κυρίως μόνο τους Βουλευτές της Αντιπολίτευσης, θα πίστευε ότι σ' αυτήν τη χώρα πεθαίνει ο κόσμος στους δρόμους και ότι όσοι δεν πεθαίνουν είναι στα κάγκελα και προσπαθούν να δραπετεύσουν από τη χώρα. Πέρυσι τέτοια εποχή μάς έλεγε η Αξιωματική Αντιπολίτευση ότι η αγορά θα καταρρεύσει, οι επιχειρήσεις θα κλείσουν, η ανεργία θα διογκωθεί, ο κόσμος θα πεινάσει. Δεν έγινε έτσι. Φέτος έγινε σημαία τους η πανδημία. Αυτοθαυμάζονται στα συντρίμμια της ελληνικής οικονομίας. Πριν από λίγο ο Βουλευτής του ΣΥΡΙΖΑ κ. Τζανακόπουλος είπε το εξής: «είστε επικίνδυνοι, πρέπει να φύγετε». Αυτό αισθάνεται ο κ. Τζανακόπουλος; Αυτό νιώθει ο ελληνικός λαός; Δεν κατάλαβε ή δεν βλέπει ότι δυόμισι χρόνια μετά τις εκλογές η διαφορά Νέας Δημοκρατίας και ΣΥΡΙΖΑ παραμένει ακόμη σε διψήφιο αριθμό και παρ' ότι κυβερνήσατε και ο ελληνικός λαός σάς έδωσε την ευκαιρία -ευτυχώς το μετάνιωσε γρήγορα-, εσείς, η Αξιωματική Αντιπολίτευση δεν μπορεί να ξεπεράσει τον εαυτό της, δεν μπορεί να ξεπεράσει τη λογική και τη φιλοσοφία του 3%, με αποτέλεσμα με τις λογικές και τη στρατηγική τους να οδηγούνται εκεί, γιατί απ' ό,τι φαίνεται εκεί ανήκουν. Δεν αντέχουν τον διάλογο, δεν αντέχουν τη σοβαρή συζήτηση και φαίνεται πως δεν αντέχουν και την πετυχημένη πολιτική της Κυβέρνησης του Κυριάκου Μητσοτάκη. Η πραγματικότητα όμως, κυρίες και κύριοι συνάδελφοι, είναι εντελώς διαφορετική. Παρά τις δυσκολίες και τις προκλήσεις που αντιμετώπισε η χώρα τον χρόνο που απέρχεται, προκλήσεις από την Τουρκία, φυσικές καταστροφές, πυρκαγιές, σεισμούς, πλημμύρες, αλλά κυρίως το μεγάλο πρόβλημα της πανδημίας που συνεχίζει να μας ταλαιπωρεί, είναι ξεκάθαρο πως η Κυβέρνηση Μητσοτάκη αντιμετώπισε με σοβαρότητα, υπευθυνότητα και αποτελεσματικότητα την κατάσταση τόσο στον κοινωνικό, όσο και στον οικονομικό τομέα. Η Κυβέρνηση Μητσοτάκη διέθεσε 43 περίπου δισεκατομμύρια ευρώ για την αντιμετώπιση της πανδημίας, που είναι το τρίτο μεγαλύτερο πακέτο στήριξης στην Ευρωζώνη. Ενίσχυσε τη ρευστότητα των επιχειρήσεων, ρυθμίστηκαν περισσότερα από πεντακόσιες χιλιάδες δάνεια νοικοκυριών και επιχειρήσεων, μειώθηκαν τα κόκκινα δάνεια με το πρόγραμμα «ΗΡΑΚΛΗΣ», ενώ η χώρα δανείζεται με ιστορικά χαμηλά επιτόκια. Επίσης, μειώθηκε η ανεργία και αυξήθηκαν οι εξαγωγές, ενώ δαπανήθηκαν 1,2 δισεκατομμύρια ευρώ για την αντιμετώπιση της ενεργειακής κρίσης. Ακόμα, ξεμπλόκαρε και έθεσε σε τροχιά μεγάλες επενδύσεις, ενώ σημαντικά έργα υποδομών που είχαν βαλτώσει προχωρούν σήμερα με ταχείς ρυθμούς. Επιπλέον, ενισχύεται το επίδομα θέρμανσης με διεύρυνση των εισοδηματικών και πληθυσμιακών κριτηρίων. Ακόμα, παρέχονται 250 ευρώ στους χαμηλοσυνταξιούχους και διπλασιάζεται το ελάχιστο εγγυημένο εισόδημα, ενώ μέσα στο 2022 θα έχουμε διπλή αύξηση του κατώτατου μισθού, ελπίζω γενναία, όπως είπε και ο Κοινοβουλευτικός μας Εκπρόσωπος. Παράλληλα, για να απαντήσουμε και στις αιτιάσεις για την πανδημία, διπλασιάστηκαν οι κλίνες ΜΕΘ, για να αντιμετωπιστεί η πίεση που δέχεται το σύστημα, ενώ τα τελευταία δύο χρόνια προσλήφθηκαν στο ΕΣΥ πάνω από δώδεκα χιλιάδες άτομα. Επιπλέον, αυτή τη δύσκολη περίοδο η Κυβέρνηση με τις παρεμβάσεις της κράτησε όρθια και ζωντανή την κοινωνία και την οικονομία, με βάση τις προβλέψεις του προϋπολογισμού του 2021, ενώ είναι προφανές ότι και ο προϋπολογισμός του 2022 ανταποκρίνεται στις βασικές ανάγκες, προτεραιότητες και στοχεύσεις της χώρας. Αναδεικνύει την αναπτυξιακή, την κοινωνική και την προοδευτική κατεύθυνση της κυβερνητικής πολιτικής για δυναμική ανάπτυξη που αποδίδει καρπούς και εισόδημα σε όλους τους Έλληνες για τη δημιουργία ενός κράτους που κάνει άλματα στον ψηφιακό μετασχηματισμό, περιορίζει τη γραφειοκρατία και επενδύει στην πράσινη οικονομία, για τη δημιουργία ενός προστατευτικού πλαισίου με πολιτικές στήριξης των ευάλωτων κοινωνικών ομάδων και με ενίσχυση των Ενόπλων Δυνάμεων για να νιώθει ασφαλής ο Έλληνας πολίτης. Ο νέος προϋπολογισμός, όπως άλλωστε και ο προηγούμενος, δεν περιλαμβάνει φόρους. Αντίθετα, περιλαμβάνει πρόσθετες μειώσεις φόρων και ελαφρύνσεις. Παρά το παρατεταμένο διεθνές ασταθές περιβάλλον, η ελληνική οικονομία αναπτύσσεται με πολύ δυναμικούς ρυθμούς. Αυτό οφείλεται αφ' ενός στα μέτρα στήριξης που ελήφθησαν κατά τη διάρκεια της πανδημίας και αφ' ετέρου, στη γενικότερη πολιτική μεταρρυθμίσεων που συνεχίζει να εφαρμόζει η Κυβέρνηση Μητσοτάκη. Την ανάπτυξη της εθνικής μας οικονομίας την πιστοποιούν μία σειρά από στοιχεία που δεν επιδέχονται αμφισβήτηση. Η σημαντική αύξηση των επενδύσεων που η Ευρωπαϊκή Επιτροπή εκτιμά ότι τόσο το 2021 όσο και το 2022 θα είναι από τις υψηλότερες στην Ευρώπη, οι παγκόσμιας εμβέλειας επενδύσεις της «PFIZER», της «MICROSOFT», της «CISCO», της «AMAZON», της «VOLKSWAGEN» και άλλες είναι χαρακτηριστικά παραδείγματα του επενδυτικού κλίματος που έχει δημιουργήσει η Κυβέρνηση, αλλά και της εμπιστοσύνης που απολαμβάνει η χώρα μας από ξένους κολοσσούς. Η αύξηση των εξαγωγών που, επίσης, είναι από τις υψηλότερες της Ευρώπης, η αποκλιμάκωση της ανεργίας και η αύξηση κατά 7,2% του διαθέσιμου εισοδήματος των ελληνικών νοικοκυριών το πρώτο εξάμηνο του 2021 είναι στοιχεία που επιβεβαιώνουν την ανοδική πορεία της οικονομίας μας. Η Κυβέρνηση κατάφερε να καλύψει τα 2/3 των απωλειών της υγειονομικής κρίσης μέσα στο 2021 και από την ανάκαμψη του 2021 μεταβαίνουμε σε ισχυρή ανάπτυξη το 2022 που σωρευτικά τα δύο έτη θα φτάσει στο 11,7% και όχι μόνο θα καλύψει τις απώλειες της πανδημίας, αλλά και θα τις υπερβεί κατά 1,7%, σε σύγκριση πάντα με το ΑΕΠ του 2019. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, παρ' ότι η Κυβέρνηση ήδη έχει πάρει μέτρα στήριξης της οικογένειας, κύριε Υπουργέ, πιστεύω ότι απαιτούνται γενναιότερες παρεμβάσεις για όσες νέες οικογένειες θέλουν να τεκνοποιήσουν, αλλά και επιπλέον γενναία μέτρα για την πολύτεκνη οικογένεια προκειμένου να αντιμετωπιστεί το οξύ δημογραφικό πρόβλημα που αντιμετωπίζει η πατρίδα μας. Τα μέτρα για την αντιμετώπιση της ενεργειακής κρίσης θα πρέπει οπωσδήποτε να επεκταθούν και στο αγροτικό ρεύμα, καθώς οι λογαριασμοί που ήδη φτάνουν στους αγρότες είναι δυσβάσταχτοι. Ενώ ο πρωτογενής τομέας, η γεωργία και η κτηνοτροφία πρέπει να στηριχθούν ακόμη περισσότερο για να συνεχίσει η χώρα να έχει πρωτογενή τομέα. Επίσης, είναι νομίζω καιρός να λυθεί και το πρόβλημα των ανασφάλιστων υπερηλίκων ομογενών και παλιννοστούντων. Είναι μια αδικία χρόνων που πρέπει επιτέλους να αποκατασταθεί μιας και είναι εις βάρος αυτών των ανθρώπων. Κυρίες και κύριοι συνάδελφοι, η διαχείριση εξωγενών απειλών όπως η πανδημία, το ενεργειακό πρόβλημα που επιβαρύνει νοικοκυριά και επιχειρήσεις και οι εθνικές πιέσεις που δεχόμαστε από την Τουρκία απαιτούν προσεκτικό σχεδιασμό, διαρκή ετοιμότητα, νηφαλιότητα, υπευθυνότητα από όλες τις πλευρές, γιατί το τελευταίο που έχει ανάγκη η χώρα μας αυτήν τη στιγμή, κάτω από αυτές τις δύσκολες συνθήκες, είναι οι άσκοπες εντάσεις και η λαϊκίστικη πλειοδοσία που δυστυχώς ακούσαμε κατά κόρον στη Βουλή. Ύστερα από πολλά χρόνια, η χώρα μπαίνει σε τροχιά δυναμικής ανάπτυξης. Οφείλουμε όλοι να το αναγνωρίσουμε, να σταθούμε στο ύψος των περιστάσεων, να στηρίξουμε αυτή την πορεία για τους πολίτες και για την πατρίδα μας. Σας ευχαριστώ πολύ. Εύχομαι καλά Χριστούγεννα σε όλους με υγεία και χαρά.
Ευχαριστούμε κι εμείς. Σας υπενθυμίζω ότι η συνεδρίαση αύριο, μετά την εξάντληση του καταλόγου των διακοσίων τριών εγγεγραμμένων ομιλητών και των πρωτομιλιών των Κοινοβουλευτικών Εκπροσώπων, ξεκινά στις 10.00΄ με τις δευτερολογίες των Κοινοβουλευτικών Εκπροσώπων. Θα ακολουθήσουν οι ομιλίες των πολιτικών Αρχηγών με αντίστροφη σειρά, σύμφωνα με όσα έχουμε συμφωνήσει εξαρχής. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.32΄ λύεται η συνεδρίαση για αύριο, ημέρα Σάββατο 18 Δεκεμβρίου 2021 και ώρα 10.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού Οικονομικού Έτους 2022».